༄༅། །དམ་པའི་ཆོས་དགོངས་པ་གཅིག་པ་ཀར་ཊཱིཀ་ལས། གསུང་བཞི་བཅུ་པའི་

ཊཱིཀ་ཆེན་བཞུགས་སྷོ། །

**༄༅། །སྐྱོབ་པ་འཇིག་རྟེན་གསུམ་མགོན་ཆོས་ཀྱི་རྗེ། །སྐྱུ་ར་རིན་ཆེན་རྣམ་པར་རྒྱལ་བ་ཡིས། །ཀརྨའི་མཚན་གྱིས་བྱིན་གྱིས་བརླབས་གྱུར་པ། །མི་བསྐྱོད་རྡོ་རྗེ་བདག་ཉིད་བོས་པ་ནས། །ཀླུ་སྒྲུབ་རིན་ཆེན་དཔལ་གྱི་དགོངས་པའི་དོན། །རྡོར་གསུང་བརྒྱ་དང་ལྔ་བཅུ་འཆད་དགོས་ཤིང༌། །རྡོར་གསུང་བཞི་བཅུའི་ལེགས་བཤད་རྩོམས་ཤིག་གསུངས། །ཟློག་མེད་མོས་པས་བཀའ་ཟློག་མ་ནུས་ནས། །སངས་རྒྱས་ཆེན་པོ་མཉན་པ་གྲུབ་ཆེན་ལ། །གསོལ་བ་བཏབ་སྟེ་འབད་པས་བརྗོད་པར་བྱ། །**

༈ རྡོ་རྗེའི་གསུང། ཕྱོགས་བཅུ་དུས་གསུམ་གྱི་རྒྱལ་བ་ཐམས་ཅད་བསྟན་པ་གཅིག་པར་བཞེད། ཅེས་པའི་དོན་ལ་ཁོ་བོས་སྨྲས་པ། **དེ་བཞིན་གཤེགས་ཀུན་བསྟན་པ་གཅིག །བསྟན་པའི་གདུལ་བྱ་སེམས་ཅན་ནི། །མཐའ་མེད་མུ་མཐའ་མེད་པར་གཅིག །བསྟན་པ་སྟོན་པའི་སྟོན་པ་ཀུན། །སྐུ་གསུང་ཐུགས་ཀྱི་མི་ཟད་པ། །རྒྱན་གྱི་འཁོར་ལྔའི་ངོ་བོ་གཅིག །སྟོན་ཚུལ་དམ་པའི་ཆོས་འཁོར་ཡང༌། །ལུང་རྟོགས་ཆགས་བྲལ་ཚུལ་དུ་གཅིག །བསྟན་པའི་འབྲས་བུ་གཏན་དུ་བའི། །མི་གནས་མྱངའདས་པའི་ཐོབ་ཕྱིར། །དེས་ན་བསྟན་པའི་བྱ་བ་ཡང༌། །སེམས་ཅན་དོན་དང་བྱེད་པ་ནི། །ས་བཅུ་ལམ་ལྔ་བགྲོད་བྱེད་ཅིང༌། །བསགས་སྦྱང་ལས་སུ་གཅིག་པའི་ཕྱིར། །བསྟན་པ་གཅིག་འདིར་གྲུབ་པ་ཡིན། །ཞེས་སྨྲས་ན་དོན་གྱི་ཁོག་ཁྲོལ་བར་འགྱུར་རོ། །**

མཉམ་མེད་དྭགས་པོ་བཀའ་བརྒྱུད་ཀྱི། །བསྟན་ལ་བྱི་དོར་བྱེད་པ་ལ། །བློ་ཡི་མེ་ཆེན་མཆེད་པ་ཡི། །ཀརྨ་པ་དེས་འདི་སྐད་བརྗོད། དེ་ཡང༌། ཁྱེད་ཅག་སངས་རྒྱས་ཀྱི་བསྟན་པ་ཐམས་ཅད་གཅིག་ཏུ་འདོད་ན། མདོ་ལུགས་རང་རྐང་གིས་ཀྱང་རྫོགས་སངས་ཤིག་ཐོབ་པར་འདོད་པ་དང༌། ཡང་དེ་ལྟ་བུ་སྔགས་ལམ་ནས་ཞུགས་ནས་སྔགས་ལུགས་ཀྱི་སངས་རྒྱས་གཅིག་ཀྱང་སླར་ཐོབ་རྒྱུ་ཡོད་པར་སྨྲ་བ་གཉིས་ནང་འགལ་བར་འགྱུར་ཏེ། མདོ་སྔགས་ཀྱི་སངས་རྒྱས་ཀྱི་འབྲས་བུ་གཉིས་སྒྲུབ་པའི་བསྟན་པ་མི་གཅིག་པའི་ཕྱིར་སྙམ་ན། མ་གྲུབ་སྟེ། མདོའི་སངས་རྒྱས་མདོ་རང་ལམ་གྱི་སྒྲུབ་པ་དེའང་སྔགས་ལམ་གྱི་བསྟན་པར་གཅིག་པར་འགྱུར་བ་ཉིད་ཀྱི་ཕྱིར་ཏེ། སྔགས་རང་ལམ་གྱི་སངས་རྒྱས་སྒྲུབ་པ་ན་མདོ་རང་ལམ་གྱི་སྒྲུབ་པའི་སངས་རྒྱས་ཞར་ལ་རྫོགས་འགྲོ་ཞིང༌། ཡང་མདོ་རང་ལམ་གྱི་མདོ་ལུགས་ཀྱི་སངས་རྒྱས་སྔགས་ལུགས་ཀྱི་སངས་རྒྱས་ཐོབ་བྱེད་ལ་མ་ཞུགས་པའི་སྔར་ཐོབ་པར་བྱས་ནའང༌། མདོ་ལུགས་ཀྱི་ལམ་འབྲས་དེ་དག་སྔགས་ལུགས་ཀྱི་ལམ་འབྲས་འཐོབ་བྱེད་ཀྱི་རྒྱུ་ཆེས་མཆོག་ཏུ་གྱུར་པར་སོང་བའི་ཕྱིར། ཇི་སྐད་དུ། ཐེག་པ་གསུམ་གྱི་ངེས་འབྱུང་ལ། །ཐེག་པ་གསུམ་གྱི་འབྲས་བུར་གནས། །ཞེས་ཉན་རང་རྒྱུ་ལམ་དུ་བྱེད་པའི་ཐེག་པ་གསུམ་གྱི་ངེས་འབྱུང་བློ་གོང་ནས་གོང་དུ་སྦྱངས་པའི་ལམ་གྱི་རིམ་པས་འབྲས་བུ་རྡོ་རྗེ་ཐེག་པའི་རྒྱུ་འབྲས་ཀྱི་ས་ཆེན་པོར་ངེས་པར་འབྱིན་བྱེད་ཉིད་དུ་གསུངས་པའི་ཕྱིར། དེས་ན་སངས་རྒྱས་ཐམས་ཅད་ཀྱི་བསྟན་པ་ཟབ་རྒྱས་སྔགས་ཀྱི་ཐེག་པ་འདི་ཁོ་ན་ཉིད་དུ་སངས་རྒྱས་ཀྱི་བསྟན་པ་དང་གྲུབ་མཐའ་དང་ཐེག་པ་སྣ་ཚོགས་པ་ཐམས་ཅད་ཀྱང་སྤངས་རྟོགས་ཡར་ལྡན་གྱི་ཚུལ་དུ་འདུ་བ་ཡིན་ཏེ། འདི་ལས་གོང་ན་མུར་ཐུག་པའི་བསྟན་པ་དང་ཐེག་པ་མེད་པ་ཉིད་ཀྱི་ཕྱིར། དེས་ན་ཐེག་པ་གསུམ་གྱི་རང་ལམ་གྱི་ཐེག་པ་གསུམ་གྱི་འབྲས་བུ་ཙམ་ལ་བཀྲི་བར་མ་ནུས་པའང་རྡོ་རྗེ་ཐེག་པའི་ལམ་ལ་བརྟེན་ནས་ཐེག་པ་འོག་མའི་ལམ་འབྲས་ལ་གནས་སྐབས་སུ་སྦྱོར་བར་འཇམ་དཔལ་རྩ་རྒྱུད་ལས་གསུངས་ཤིང༌། བརྒྱུད་ནས་རྡོ་རྗེ་ཐེག་པའི་རྒྱ་མཚོ་ཆེན་པོར་རོ་གཅིག་པར་བྱེད་པ་ཉིད་ཀྱི་ཕྱིར། ཇོ་བོའི་བྱང་ཆུབ་ལམ་སྒྲོན་འགྲེལ་པར། དེ་ཕྱིར་གསང་སྔགས་ཐེག་པ་ལ། །བདུད་ཀྱི་སྨྲས་ཞེས་བརྙས་མི་བྱ། །ཐེག་པ་ཀུན་ལས་སྤངས་པ་ཡང༌། །འདིར་གནས་ཕྱག་རྒྱ་ཆེན་པོ་ཐོབ། །ཞེས་འབྱུང་ལ། སྔགས་ཀྱི་ཐེག་པ་འདི་ལ་མ་བརྟེན་པར་བྱང་ཆུབ་ཀྱི་སེམས་དང་བྱང་ཆུབ་ཀྱི་ལམ་གྱི་ལུས་ཀྱང་ཡོངས་སུ་རྫོགས་པའི་བསྟན་པར་མི་འགྱུར་ཏེ། ཡང་དེར། སྙིང་པོའི་དོན་སྒོམ་བྱ་བ་དང༌། །བྱང་ཆུབ་སེམས་སྒོམ་ཞེས་གསུངས་པའང༌། །འདི་ཉིད་ལ་ནི་དགོངས་པ་ཡིན། །ཞེས་འབྱུང་བ་ལས། ཟབ་མོ་ཕྱག་རྒྱ་ཆེན་པོ་སྔགས་ཀྱི་ཐེག་པ་འདིར་ནི་མཁས་བླུན་གང་གིས་འཇུག་ཀྱང་འབྲས་བུ་རྡོ་རྗེ་འཆང་ཉིད་ཐོབ་པ་ཁོ་ན་ལས་གཞན་དུ་གཡོ་བ་མིན་ཏེ། དགྲ་ནག་ལས། རྟོག་ཅིག་དཔྱོད་པའི་རྟོག་གེ་པ། །དེ་ལ་དངོས་གྲུབ་ཤིན་ཏུ་རིང༌། །མཁས་པ་ལ་ནི་དངོས་གྲུབ་ཉེ། །ཡང་ན་བླུན་པོ་དད་པ་བརྟན། །ཞེས་འབྱུང་བའི་ཕྱིར།

ཚུལ་འདི་ལྟ་བུ་ཁོང་དུ་མ་ཆུབ་པར་མདོ་སྟོན་ཁ་ཅིག །བླུན་པོས་ཕྱག་ཆེན་སྒོམས་པས་དུད་འགྲོ་དང་གཟུགས་མེད་དུ་སྐྱེ་བ་དངོས་བཤད་ནས་ཤུགས་ལ་མཁས་པས་ཕྱག་ཆེན་བསྒོམས་པས་རྡོ་རྗེ་འཆང་ཐོབ་པར་འགྱུར་ཞེས་ཕྱེ་བསལ་དུ་བྱས་ནས་སྨྲ་བ་དེ་ནི་རིགས་པ་མ་ཡིན་ཏེ། དེ་ལྟ་ན་ཐེག་པ་མཆོག་ཕྱག་རྒྱ་ཆེན་པོ་དེ་ནི་བླུན་པོའི་སྤྱོད་ཡུལ་དུ་སོང་བ་ན་ངན་སོང་གི་རྒྱུར་འགྱུར་ཞེས་ཐེག་པ་ཆེན་པོ་ལ་སྨོད་པ་བདུད་ཀྱི་བྱེད་པ་ཉིད་དུ་གསུངས་པའི་ཕྱིར་ཏེ། ཡུམ་ལས། བདུད་སྡིག་ཅན་དགེ་སློང་མཁན་སློབ་ཀྱི་ཆ་བྱད་དུ་འོངས་ཏེ། ཁྱོད་ཀྱི་མདོ་དེ་ནི་མ་ཡིན་གྱི། ངེད་ཀྱི་འདི་ཟུང་ཞིག །ཐེག་པ་ཆེན་པོས་ནི་སྡུག་བསྔལ་ཉམས་སུ་མྱོང་ཞིང་ངན་སོང་དུ་ལྟུང་བར་འགྱུར་རོ། །ཞེས་སོགས་འབྱུང་བས་ཐེག་པ་ཆེན་པོ་ཐབས་བྱང་ཆུབ་ཀྱི་སེམས་དང་ཤེས་རབ་ཟབ་མོ་སྟོང་པ་ཉིད་དང༌། ཐབས་ཤེས་ཟུང་འཇུག་ཕྱག་ཆེན་ལ་ལྟ་སྒོམ་བྱས་པས་ངན་སོང་དུ་སྐྱེ་བར་ཁ་ཚོན་གཅོད་པའི་སངས་རྒྱས་ཀྱི་བསྟན་པའི་བྱི་དོར་མཁན་དེ་ལ་ནི་ཁུར་དུ་བྱ་བ་ཅི་ཞིག་ཐོག་ཏུ་བབ་ནས་དེ་ལྟར་བརྗོད་པའི་རྒྱུ་ཅིར་བས།

དེ་ལ་ཁ་ཅིག་སྔགས་བླ་མེད་ནས་བཤད་པའི་ཕྱག་ཆེན་དེ་བླུན་པོས་སྒོམས་ན་ངན་སོང་དུ་མི་ལྷུང་ཀྱང༌། ཁྱོད་དྭགས་པོ་བཀའ་བརྒྱུད་པའི་ཐ་མལ་ཤེས་པ་ཡིད་ལ་མི་བྱེད་པ་ལ་མིང་ཕྱག་ཆེན་དུ་བཏགས་པ་དེ་བསྒོམས་པས་ངན་སོང་དུ་ལྷུང་བར་འགྱུར་རོ་ཞེ་ན། འོ་ན་སློབ་དཔོན་ཀླུ་སྒྲུབ་དང་རྫོགས་པའི་སངས་རྒྱས་ཀྱིས་ཀྱང་ཡིད་ལ་མི་བྱེད་པ་དེ་ཕྱག་རྒྱ་ཆེན་པོ་དང་ཤེར་ཕྱིན་དུ་མིང་བཏགས་ནས་མཁས་བླུན་མང་པོ་ལ་སྒོམ་དུ་བཅུག་སྣང་བས་རྫོགས་སངས་དང་ཀླུ་སྒྲུབ་སོགས་ཀྱང་ལོག་པའི་བཤེས་གཉེན་དུ་འགྱུར་ཏེ། དགྱེས་རྡོར་ལས། གང་ཕྱིར་ཡིད་ཀྱིས་མི་སྒོམ་པར། །འགྲོ་བ་ཐམས་ཅད་སྒོམ་པར་བྱ། །ཞེས་དང༌། ཀླུ་སྒྲུབ་ཀྱིས། ཀུན་ཏུ་རྟོག་པས་མ་བརྟགས་པར། །རབ་ཏུ་མི་གནས་པ་ཡི་ཡིད། །དྲན་པ་མེད་ཅིང་ཡིད་བྱེད་མེད། །དམིགས་པ་མེད་ལ་ཕྱག་འཚལ་འདུད། །ཅེས་འབྱུང་བ་སོགས་བཀའ་བསྟན་བཅོས་མཐའ་ཀླས་པ་ནས་འབྱུང་བའི་ཕྱིར་སྤྲོས་པ་ཆོག་གོ །

འདིར་ཐ་མལ་གྱི་ཤེས་པ་ཞེས་བྱ་བའང་དབང་དང་རིམ་གཉིས་ཀྱི་མཐུས་མངོན་དུ་གྱུར་པའི་རང་བཞིན་ལྷན་ཅིག་སྐྱེས་པའི་ཡེ་ཤེས་བཞིན་ཕྱག་རྒྱ་ཆེན་པོ་བདེ་གཤེགས་སྙིང་པོ་དེ་ལམ་ཕྱག་ཆེན་དུ་གནས་གྱུར་པ་ལ་བརྗོད་ཀྱིས་གློ་བུར་དྲི་མའི་ཚོགས་དྲུག་གི་ཤེས་པའི་རང་ལྡོག་ནས་བརྗོད་པ་མིན་ཏེ། ཀརྨ་པ་རང་བྱུང་ཞབས་ཀྱིས། ཐ་མལ་ཤེས་པ་འདི་ཉིད་ལ། །ཆོས་དབྱིངས་རྒྱལ་བའི་སྙིང་པོ་ཟེར། །བཟང་དུ་འཕགས་པས་བཏང་བ་མེད། །ངན་དུ་སེམས་ཅན་གྱིས་མ་བཏང༌། །ཞེས་འབྱུང་བའི་ཕྱིར། རང་བྱུང་གཉུག་མ་ལྷན་ཅིག་སྐྱེས་པའི་སོ་སོ་རང་རིག་པའི་ཡེ་ཤེས་ལ་ལྟ་སྒོམ་བྱས་པས་ངན་སོང་དུ་ལྷུང་བར་འགྱུར་ན་ནི་རྡོ་རྗེ་ཐེག་པ་བླ་ན་མེད་པའི་ཆོས་ཐམས་ཅད་ངན་སོང་སྒྲུབ་བྱེད་དུ་འགྱུར་བས་ཅི་འདི་ལྟ་བུའི་རྗེས་བཟློས་ནི་སེམས་ཡོད་སུ་ཞིག་གིས་བརྗོད་པར་ནུས།། །།

༈ རྡོ་རྗེའི་གསུངས། ཐེག་པ་དང་གྲུབ་མཐའ་ཐམས་ཅད་སངས་རྒྱས་ཀྱི་རྟེན་འབྲེལ་ཡིན་ཞེས་པའི་དོན་ལ། རྡོར་གསུང་འདི་དག་པར་བཏོན་ན། གཟའ་སྐར་འཕྲོད་སྦྱོར་སོགས་ཀྱི་བདེ་སྡུག་མྱོང་བར་འགྱུར་བ་སྒྲ་ཇི་བཞིན་པར་འདོད་པའི་བསྟན་པ་འདི་ལས་ཕྱི་རོལ་ཏུ་གྱུར་པ་དག་གིས་སྨྲ་ལ། སངས་རྒྱས་ཀྱིས་ནི་སྔོན་གྱི་དགེ་མི་དགེའི་ལས་འབྲས་ཀྱི་རྒྱུ་མཐུན་དང་དབང་གི་འབྲས་བུས་ལས་གང་ཟག་ལ་བདེ་སྡུག་འབྱུང་བ་ན་གཟའ་སྐར་ལེགས་ཉེས་ཀྱི་མཚན་མར་འབྱུང་བ་ལ་རྒྱུ་འབྲས་ཀྱི་རྟེན་འབྲེལ་གྱི་ཆོས་ཉིད་ཡིན་བྱ་བ་བཞུགས་སོ། །ཞེས་འདོན་དགོས་པ་ཡིན་ལ། དེ་ལྟར་འདོན་རིགས་པའང་ཡིན་ཏེ། འཇིག་རྟེན་དབང་པོས་དྲི་མེད་འོད་དུ། འདིར་ལྷའི་བུ་རྣམས་ཀྱི་ཚིག་ནི་ཟླ་བའི་སྟོབས་ཀྱིས་སེམས་དགེ་བ་དང་མི་དགེ་བར་འགྱུར་ཏེ། ཉི་མའི་སྟོབས་དང་བཀྲ་ཤིས་ཀྱི་སྟོབས་དང་གཟའ་ལག་གི་སྟོབས་དང་ཕུར་བུའི་སྟོབས་དང་པ་སངས་ཀྱི་སྟོབས་དང་སྤེན་པའི་སྟོབས་དང་སྒྲ་གཅན་གྱི་སྟོབས་དང་མཇུག་རིང་གི་སྟོབས་དང་གཟའི་སྟོབས་དང་ཚེས་ཀྱི་སྟོབས་དང་སྐར་མའི་སྟོབས་དང་སྦྱོར་བའི་སྟོབས་དང་བྱེད་པའི་སྟོབས་དང་དུས་སྦྱོར་གྱི་སྟོབས་ཀྱིས་དགེ་བ་དང་མི་དགེ་བར་འགྱུར་རོ། །དེ་བཞིན་དུ་དབྱངས་འཆར་བའི་སྟོབས་ལ་མངོན་པར་དགའ་བ་གཞན་རྣམས་ཀྱི་ཚིག་ནི་གཡུལ་དུ་དབྱངས་འཆར་བའི་སྟོབས་ཀྱིས་རྣམ་པར་རྒྱལ་བར་འགྱུར་ཏེ། རྣལ་འབྱོར་མའི་སྟོབས་དང་སྐར་མའི་སྟོབས་དང་སྒྲ་གཅན་གྱི་སྟོབས་དང་དྲག་པོའི་སྟོབས་ལ་སོགས་པས་གཡུལ་གྱི་སར་རྣམ་པར་རྒྱལ་བར་འགྱུར་རོ། །དེ་བཞིན་དུ་སངས་རྒྱས་པའི་ཉན་ཐོས་པ་རྣམས་ཀྱི་ཡང༌། ཕྱི་རོལ་གྱི་མ་རིག་པའི་འཇུག་པ་ནི་རྟེན་ཅིང་འབྲེལ་བར་འབྱུང་བའི་བསམ་པས་སེམས་ཅན་རྣམས་ཀྱི་དགེ་བ་དང་མི་དགེ་བར་འགྱུར་རོ། །དེ་བཞིན་དུ་ལྷའི་བུ་གཞན་རྣམས་ཀྱི་ཚིག་ནི་ལྷའི་དྲིན་གྱིས་ཐམས་ཅད་དགེ་བར་འགྱུར་རོ། །ཞེས་པ་སྟེ། སེམས་ཅན་རྣམས་ཀྱི་དེ་ལྟ་བུ་ལ་སོགས་པའི་མ་རིག་པའི་འཇུག་པ་ནི་ལྷའི་བུའི་བདུད་ཀྱི་ཚིག་གིས་ཞེས་ཕྱི་རོལ་པ་དང་ནང་པའི་ཉན་ཐོས་པ་དག་ཀྱང་བྱ་བ་མི་ཤེས་པའི་མ་རིག་པ་སོགས་གཟའ་ཚེས་ཀྱི་རྟེན་འབྲེལ་ལས་བྱུང་བར་སྨྲ་བ་དེ་དག་ནི་ལྷའི་བུའི་བདུད་ཀྱིས་བརླབས་པའི་ཚིག་གོ །ཞེས་ཕྱོགས་སྔར་བཞག་ནས་དེ་དགག་པ་ནི།

དེའང་འདིར་གལ་སྟེ་སྐྱེ་བ་གཞན་གྱི་བསོད་ནམས་དང་སྡིག་པ་དག་མ་དག་མ་གཏོགས་པར་ལྷའི་བུའི་བདུད་ཀྱི་ཚིག་རྣམས་ཀྱིས་དགེ་བ་དང་མི་དགེ་བར་འགྱུར་ན་དེའི་ཚེ་སྔར་བསགས་པའི་དགེ་བ་དང་མི་དགེ་བ་ཐམས་ཅད་དོན་མེད་པར་འགྱུར་ཏེ། གཟའ་ལ་སོགས་པའི་སྟོབས་དང་སྟོབས་མ་ཡིན་པ་ཉེ་བར་ལོངས་སྤྱོད་པའི་ཕྱིར་རོ། །དེ་ལྟ་ན་ཡང་མ་ཡིན་ནོ། །དེ་བཞིན་དུ་འཁྲུལ་བའང་མཐོང་སྟེ། དུས་སྦྱོར་ལས་ནི་སཱི་ཏ་བོད། །ལྡན་མིན་གནམ་སྟོང་དྲིན་གྱིས་ནི། །འཐབ་དཀའ་རྣམ་པར་རྒྱལ་མིན་ཏེ། །འཇིགས་སྡེ་ཡིས་ནི་ཕྱེ་མར་བརླགས། །འཐབ་མོའི་སར་ནི་དཔུང་གནས་གང༌། །སྲིད་སྒྲུབ་ལ་ནི་བསྣུན་འདོད་པ། །དེ་རྣམས་སྲིད་སྒྲུབ་མདའ་ཡིས་ཕུག །ཕྱོགས་རྣམས་ཀུན་ཏུ་བརླག་པར་གྱུར། །དེ་ཕྱིར་སྔོན་གྱི་དགེ་བ་དང་མི་དགེ་བའི་ལས་ཀྱི་འབྲས་བུ་སེམས་ཅན་རྣམས་ཀྱི་ལོངས་སྤྱད་པར་བྱའོ། །དེ་བཞིན་དུ་བཅོམ་ལྡན་འདས་ཀྱིས་གསུངས་པ། ལུས་དང་ངག་དང་ཡིད་ཀྱི་ལས། །དགེ་དང་མི་དགེ་གང་བྱེད་པ། །དེ་འབྲས་སེམས་ཅན་ལོངས་སྤྱོད་དེ། །ལྷ་གཞན་འབྲས་བུ་སྟེར་བ་མིན། །ཞེས་པའི་ལུགས་དེ་ལྟར་ན་སྔར་བསགས་ཀྱི་དགེ་མི་དགེ་དོན་མེད་དུ་འགྱུར་ཏེ། །ལྷའི་བུའི་བདུད་ཀྱི་ངག་ལྟར་གཟའ་ཚེས་སོགས་ཀྱི་བྱེད་པའི་མཐུ་ཁོ་ན་ལས་འགྲོ་བའི་བདེ་སྡུག་ཏུ་འགྱུར་བའི་ཕྱིར། འདོད་མི་ནུས་ཏེ། གཟའ་ཚེས་བདེ་སྡུག་གི་རྒྱུར་སྨྲ་བ་དེ་དག་གི་ལུགས་ལས་ཀྱང་བཱ་ཤིཥྛས་བྱིན་པའི་དུས་སྦྱོར་ལ་བག་མ་བླངས་ན་བདེ་བར་སྨྲ་བ་ལས་སཱི་ར་མ་བདེ་བ་དང༌། གནམ་གང་ལ་འཐབ་ན་རྒྱལ་བར་འདོད་པ་ལ་སྒྲ་ངན་པའི་འཐབ་དཀའ་བ་གནམ་གང་ལ་འཁྲུགས་པས་ཕམ་སྟེ་སྲིད་སྒྲུབ་ཀྱི་དཔུང་གི་མདའ་ཡིས་ཕུག་པར་བྱས་སོ། །ཞེས་འཆད་པའི་ཕྱིར། དེས་གཟའ་ཚེས་སོགས་ཀྱི་ལྷའི་དྲིན་དུ་མོས་པའི་བདེ་སྡུག་དེ་དག་ཀྱང་སྔོན་གྱི་ལས་འབྲས་ཡིན་པ་ནི་དེར་ཅི་སྟེ་གང་ཞིག་ལྷའི་དྲིན་དུ་མཐོང་བ་ཡང་སེམས་ཅན་རྣམས་ཀྱི་སྔོན་གྱི་བསོད་ནམས་ཀྱི་སྡིག་པའི་སྟོབས་ཀྱིས་ནི་མ་ཡིན་ནོ། །བསོད་ནམས་ཀྱང་སེམས་ཅན་ལ་ཕན་བཏགས་པ་ལས་འགྱུར་གྱི། ལྷ་དང་ཕ་མེས་ཀྱི་བྱ་བ་ལ་སྲོག་བཅད་པ་ལས་ནི་མ་ཡིན་ནོ། །ཞེས་འབྱུང་ངོ༌། །དེ་ལྟ་ན་བཅོམ་ལྡན་འདས་ཀྱི་དུས་འཁོར་ནས་གཟའ་ཚེས་སོགས་ཀྱིས་ཀྱང་འགྲོ་བ་བདེ་སྡུག་གི་རྒྱུར་འགྱུར་ཚུལ་ནི། ཆུས་ལུས་བསིལ་བ་དང༌། མེས་ལུས་དྲོ་བ་ལྟ་བུ་སྟེ་སྐྱེས་བུ་བྱེད་པའི་དབང་འབྲས་སུ་གསུངས་པས་གཟའ་ཚེས་ལས་ཀྱི་བྱེད་པོར་གསུངས་པ་མ་ཡིན་པས་སྐྱོན་མེད་པ་ཡིན་ལ། དུས་འཁོར་གྱི་འཇིག་རྟེན་དང་རྩིས་དང་དུས་ཀྱི་རྣམ་གཞག་ཐམས་ཅད་ཀྱང་གདུལ་བྱ་དེ་དང་དེའི་མོས་དབང་གི་གསུངས་པ་ལ་མི་འགལ་ཏེ། ཕྱི་ནང་གི་འཇིག་རྟེན་དང་རྩིས་དང་དུས་སྐབས་སོགས་སྔར་བསགས་ཀྱི་ལས་འབྲས་ཐ་དད་པའི་སྣང་བ་ལ་མི་མཐུན་པའི་འགལ་ཆོས་དུ་མ་སོ་སོར་སྣང་བ་མི་འགལ་བའི་ཕྱིར།

གནད་འདི་ལྟ་བུ་ཁོང་དུ་མ་ཆུབ་པར་བཅོམ་ལྡན་རལ་གྲིས། དེ་བཞིན་བྱང་ཕྱོགས་ཤམྦྷ་ལ། །སངས་རྒྱས་པ་ཡི་གཞུང་ལ་མེད། །དུས་འཁོར་གཞུང་ལས་འབྱུང་བ་ནི། །བྷ་ར་ཏའི་འཇིག་རྟེན་ཡིན། །ཞེས་སྔོན་འཛམ་གླིང་པ་ཚེ་ལོ་ཉི་ཁྲིའི་དུས་དྲང་སྲོང་རྒྱས་པས་བྷ་ར་ཏའི་གཞུང་འབུམ་རྒྱས་པ་བརྩམས་ནས་དེ་ཚར་གཅིག་གི་བཤད་པ་ལ་ལོ་དྲུག་དགོས་པ་ཡིན་པས། དུས་འཁོར་གྱི་ལུགས་དེ་ནི་ལུགས་དེ་འདྲེས་པ་ཡིན་ཏེ། རི་རབ་ཀྱི་ནང་ན་ཁམས་གོང་གི་ལྷ་ཡོད་པར་སྨྲ་བ་དང༌། ཆུ་དཀྱིལ་གྱི་མཐར་མེ་དཀྱིལ་ཡོད་པར་འདོད་པ་དང་རི་རབ་ཀྱི་ལྷོ་དམར་པོར་ཡོད་པར་སྨྲ་བ་དང༌། ཁམས་གོང་མར་སྐྱེ་བའི་རྒྱུ་ཟད་པར་དུ་ངེས་པ་དང༌། རྒྱ་ནག་བོད་ཀྱི་བྱང་ན་ཡོད་པར་འདོད་པ་དང༌། རྩོད་དུས་སུ་འཁོར་ལོ་བསྒྱུར་བ་བྱུང་བ་དང༌། དེ་འབྱུང་བ་རྫོགས་ལྡན་དུ་འགྱུར་བ་དང༌། རི་བདུན་གྱི་ནང་མ་དྲུག་ལ་ལོངས་སྤྱོད་ཀྱི་གནས་ཡོད་པར་འདོད་པ་སོགས་མི་རིགས་པའི་ཕྱིར་ཏེ། རི་རབ་ཀྱི་སྐྱིབས་ན་ཁམས་གོང་གི་ལྷ་མི་ཚུད་པ་དང་ཆུ་མཐར་མེ་ཡོད་ན་ཆུ་དཀྱིལ་འཁོལ་བར་འགྱུར་བ་དང༌། རི་རབ་ཀྱི་ལྷོ་དམར་པ་ཡོད་ན་དེ་ཕྱོགས་ལྡོག་ཏུ་འགྱུར་རིགས་པ་ལས་དེར་མི་འགྱུར་བ་དང༌། ཁམས་གོང་ན་ཟད་པར་གྱིས་སྐྱེ་དགོས་ན་ཁམས་གོང་མ་ཐམས་ཅད་འཕགས་པར་ཐལ་བ་དང༌། རྒྱ་གར་ནག་བོད་ཀྱི་ལྷོ་ཤར་ན་མངོན་སུམ་གྱིས་གྲུབ་པ་དང༌། རྩོད་དུས་སུ་འཁོར་ལོ་བསྒྱུར་བ་འབྱུང་ན་རྩོད་དུས་སུ་འགལ་བ་དང༌། རི་བདུན་གྱི་ནང་དུ་ལོངས་སྤྱོད་ཀྱི་ས་ཡོད་ན་གླིང་བར་དུ་མུན་པ་མེད་པར་འགྱུར་བའི་ཕྱིར་ཞེས་ཟེར་རོ། །དེ་ལྟར་སྨྲ་བ་ནི་མང་དུ་མ་ཐོས་པ་ཡིན་ཏེ། ཁམས་གོང་ཤོང་བའི་རི་རབ་ཀྱི་སེམས་སྣང་བཀག་པ་མེད་པའི་ཕྱིར། ཆོས་ཐམས་ཅད་རྟེན་འབྲེལ་གྱི་སྣང་བ་ལ་འཇིག་རྟེན་ན་མི་སྲིད་པར་གྲགས་པའི་རི་བོང་གི་རྭ་སོགས་དུ་མ་ཉམས་ཀྱི་སྣང་བ་སོགས་ལའང་འཆར་བའི་ཕྱིར། ཆུའི་མཐར་མེ་ཡོད་ན་ཆུ་ཁོལ་བས་མ་ཁྱབ་སྟེ། སྐབས་གཅིག་ཏུ་མེ་ཉིད་ཀྱིས་ཀྱང་ཆུའི་བསིལ་བའི་བྱ་བ་བྱེད་པ་དུ་མ་མཐོང་བའི་ཕྱིར། ཁམས་གོང་དུ་ཟད་པས་སྐྱེ་ན་འཕགས་པ་ཡིན་མི་དགོས་ཏེ། འཕགས་པའི་རྟེན་མ་ཡིན་པ་ལའང་ཟད་པར་ཅི་རིགས་པ་འཇིག་རྟེན་པའི་ལམ་གྱི་སྒྲུབ་པ་ཡོད་པར་སངས་རྒྱས་ཀྱི་གཞུང་གཞན་ནས་བཤད་མི་སྲིད་པ་མིན་པའི་ཕྱིར་དང༌། རྒྱ་གར་ནག་བོད་ཀྱི་ལྷོ་ཤར་ན་ཡོད་ན་བྱང་ན་མེད་མི་དགོས་ཏེ། བོད་ཀྱི་ལྷོ་དང་ཤར་ན་ཧོར་ཡོད་ཀྱང་ནུབ་དང་བྱང་ན་ཡོད་པ་མི་འགལ་བ་ལྟ་བུའི་ཕྱིར་དང༌། འཁོར་ལོས་བསྒྱུར་བ་རྩོད་དུས་སུ་འབྱུང་ན་རྩོད་དུས་རྫོགས་པར་འགྱུར་བ་ཉིད་ཀྱི་ཕྱིར་དུས་དེ་རྩོད་དུས་སུ་མི་འགྱུར་བ་དང༌། རི་དྲུག་པོའི་ནང་གི་རིའི་སུལ་ལ་གང་ཟག་ལ་ལ་མུན་གླིང་དུ་སྣང་བས་གང་ཟག་ལོངས་སྤྱོད་ཀྱི་གནས་པ་ལ་དེར་འགྲོ་མི་དགོས་ཏེ། ཉིན་མོའི་གཟུགས་འུག་པ་ལ་མི་སྣང་ཡང་བྱ་རོག་སོགས་ལ་སྣང་བ་ལྟ་བུའི་ཕྱིར། སྨྲ་བ་དེ་ལྟ་བུ་ལ་ཡིད་བརྟན་ག་ལ་ཕེར།

ཡང་བཅོམ་ལྡན་རལ་པས། གཞན་ཡང་རྩིས་ཀྱི་གྲུབ་མཐའ་ཀུན་དབང་ཕྱུག་ཁྱབ་འཇུག་ལུགས་ལས་འབྱུང༌། སངས་རྒྱས་ཀྱི་གསུངས་རྟེན་འབྲེལ་ནི་ཡན་ལག་བཅུ་གཉིས་རྩིས་ལས་མེད། ཅེས་རྒྱ་གར་ནག་གི་རྩིས་ཐམས་ཅད་ཕྱི་རོལ་པའི་ལུགས་དང་རྒྱ་ནག་གི་རྩིས་ཀྱང་ཁྱབ་འཇུག་གི་འཇུག་པ་བཅུའི་མ་ཧཱ་གསེར་གྱི་རུས་སྦལ་དེ་ཉིད་ལ་མཆེ་བ་བརྒྱད་གཟའ་བརྒྱད་བུ་ག་དགུ་རྨེ་བ་དགུ་སྒལ་ཚིག་ཉེར་བརྒྱད་ལ་རྒྱུ་སྐར་ཉེར་བརྒྱད་དུ་བྱས་པ་སོགས་ཡིན། ཚེ་འདིའི་བདེ་སྡུག་གི་རྩིས་ཚེ་སྔ་མའི་མ་རིག་པ་སོགས་ཀྱི་རྟེན་འབྲེལ་ཁོ་ནའོ་ཞེས་སྨྲའོ། །ཐལ་ཆེས་པ་ཡིན་ཏེ། ཕྱི་སྣོད་ནང་ལུས་དང་སེམས་གསང་བ་བདེ་གཤེགས་སྙིང་པོའི་དཀྱིལ་འཁོར་དེ་དག་ཀུན་ལ་ཁྱབ་བྱེད་དུ་འཇུག་པའི་ཁམས་དྲུག་པོ་དེ་དག་ཕན་ཚུན་རྟེན་འབྲེལ་གྱི་འཕྲོད་རྩིས་པའི་གྲུབ་སྦྱར་ལས་འཁོར་འདས་ཀྱི་ལས་རྒྱུ་འབྲས་ཐམས་ཅད་མཁྱེན་པའི་ཡེ་ཤེས་ཀྱིས་མ་འདྲེས་པ་འདི་ཙམ་གསུངས་སོ་ཅོག་ཕྱི་རོལ་པའི་དབང་ཕྱུག་སོགས་ཀྱི་ལུགས་ཡིན་གྱི་སངས་རྒྱས་ཀྱི་ལུགས་ལ་དེ་ལྟར་མེད་ཅེས་སྨྲ་ན་ཐམས་ཅད་མཁྱེན་པ་ལ་དེ་ལས་སྐུར་འདེབས་ཆེ་བ་ཅི་ཞིག་ཡོད་པའི་ཕྱིར་ཏེ། རྩིས་ནི་གྲངས་ཀྱི་རྣམ་གྲངས་ཏེ་ལས་རྒྱུ་འབྲས་ཀྱི་དབྱེ་བསྡུའི་གྲངས་རྩིས་ཐམས་ཅད་ཁྱེད་ཀྱིས་སངས་རྒྱས་པའི་ལུགས་ལས་ལུགས་གཞན་དུ་བསྒྱུར་བའི་ཕྱིར། དབང་ཕྱུག་དང་ཁྱབ་འཇུག་སོགས་ཀྱང་ཕྱི་རོལ་པ་མིན་ཏེ། ཁྱོད་རང་ཚད་མར་འདོད་པའི་འདུས་པའི་རྒྱུད་སོགས་ལས། སྐུ་ཡི་རྡོ་རྗེ་ཚངས་པ་སྟེ། །གསུང་གི་རྡོ་རྗེ་དབང་ཕྱུག་ཉིད། །ཐུགས་ཀྱི་རྡོ་རྗེ་ཁྱབ་འཇུག་སྟེ། །ཞེས་སོགས་འབྱུང་བའི་ཕྱིར། དེས་ན་ཁྱེད་ཅག་སངས་རྒྱས་དང་བྱང་སེམས་མཐའ་དག་ལ་སྐུར་བ་འདེབས་པ་བྱུང་བའི་དབང་ལས་འབྲི་ཁུང་འཇིག་རྟེན་གསུམ་གྱི་མགོན་པོ་ལའང་སྡིག་སོག་པར་མཐོང་སྟེ། དེས་བྱས་པའི་བསླབ་གསུམ་རྒྱན་གྱི་མེ་ཏོག་ཏུ། དེ་ལ་བོད་རྒན་པོ་མཁས་པའི་གསུང་རབ་ལ་བློ་ཡོངས་སུ་སྦྱང་བར་མ་བྱས་པ་རྣམས་ཀྱི་ཆོས་ལྟར་བཅོས་པ་དུ་མ་ནི་སྡོམ་པ་གསུམ་གྱི་རབ་ཏུ་དབྱེ་བར་ལན་བརྒྱར་དུམ་བུ་དུམ་བུར་བྱས་ཟིན་པའི་ཕྱིར་ཤི་ཟིན་པ་དེ་དག་ལ་ཡང་བསྣུན་མི་དགོས་སོ། །ཞེས་བྲིས་གདའ་བ་ཅི་འཕགས་པའི་གང་ཟག་ལ་སྐུར་བ་འདེབས་ཤིང་ཡང་དག་པར་རྫོགས་པའི་སངས་རྒྱས་ཀྱི་སྐྱེ་བ་སྤྲུལ་སྐུ་ལ་ལོག་པར་ལྟ་བའི་གསུང་རབ་ལ་བློ་གྲོས་ཀྱི་སྦྱངས་པ་ཅན་ཁྱེད་ལྟ་བུ་ནི་ཆེས་མཁས་ཞེས་ཁོ་བོས་ཀྱང་རབ་ཏུ་དད་པ་ཆེན་པོར་བྱ་བ་རིགས་སོ། །

ཡང་རྡོར་གསུང་འདི་རྣམ་གྲངས་འདི་ལྟར་བཏོན་ནའང་ཤིན་ཏུ་དག་པར་འགྱུར་ཏེ། ཤེས་བྱ་ཐུན་མོང་མིན་པའི་རྟེན་འབྲེལ་གནད་དུ་མ་མ་འགྲིག་ན་སྔགས་བླ་མེད་ཀྱི་སངས་རྒྱས་ཐོབ་པར་མི་འགྱུར་བྱ་བ་འདི་བཞུགས། ཞེས་པའོ། །དེ་ཡང་སྤྱིར་ཆོས་ཐམས་ཅད་རང་ངོས་ནས་གྲུབ་པ་མེད་པར་བཏགས་བཞག་གི་རྟེན་འབྱུང་ཙམ་ལས་གཞན་དུ་འཇོག་མི་བཏུབ་ལ་རྟེན་འབྱུང་གི་འཁོར་འདས་ཀྱི་བྱ་བྱེད་ནི་དཔྱད་པ་དང་འཕགས་པའི་གཟིགས་ངོ་ན་དངོས་པོ་དང་དངོས་མེད་གང་དུའང་མ་གྲུབ་ཀྱང་མ་དཔྱད་འཇིག་རྟེན་གྲགས་ངོ་དང་གྲགས་རུང་ཙམ་དུ་ཐ་སྙད་ལ་དོན་བྱེད་པ་ལྟ་བུའི་དངོས་པོ་ཡང་སྣང་དུ་རུང་ལ། སྣང་དུ་རུང་བ་དེའི་ཕྱིར་སྣང་བ་ལྟར་མ་གྲུབ་པ་ཉིད་དུ་འགྱུར་ཏེ། སྣང་རུང་ནི་ལྟོས་བཞག་ལ་བརྟེན་ནས་དེར་སྣང་ལ། ལྟོས་བཞག་ལ་བརྟེན་ནས་སྣང་བ་ནི་རང་གི་དངོས་པོས་སྒྲུབ་པའི་དེར་སྣང་མ་ཡིན་པའི་ཕྱིར་གཟུགས་བརྙན་བཞིན་ནོ། །

འོ་ན་དེ་ལྟའི་རྟེན་འབྱུང་གི་འཁོར་འདས་ལས། ཆེས་ཁྱད་པར་དུ་བྱས་པའི་རྡོ་རྗེ་ཐེག་པ་བླ་ན་མེད་པའི་རྒྱུ་འབྲས་ཀྱི་རྟེན་འབྲེལ་དེ་ཇི་ལྟ་བུ་ཞེ་ན། དེ་དག་རྒྱས་པར་སྤྲོ་ན་མཐའ་ཡས་ཀྱང་སྐབས་འདིར། རྣལ་འབྱོར་དབང་ཕྱུག་བིརྺ་པས་སྔགས་བླ་ན་མེད་པའི་རྟེན་འབྲེལ་གྱི་འགྲོས་རྣམ་པར་བཤད་པ་ཉིད་འདུས་ཆེ་བར་སྣང་བས། ཅུང་ཟད་བརྗོད་ན། དེས་ན་སྙན་རྒྱུད་བཞི་དང་ལྡན་པའི་གདམས་ངག་གིས་འཚང་རྒྱ་བ་ལ་རྟེན་འབྲེལ་ལྔར་བསྟན་པའི་ལམ་ལ་བདུན་ལས། དང་པོ་རྟེན་འབྲེལ་འགྲིག་པའི་གཞི་གང་ཡིན་པ་ནི། ལུས་ཁྱད་ཅན་རྟེན་དཀྱིལ་འཁོར་བཞི་ལ་སྐྱོན་མེད་གཅིག་ལ་བརྟེན་ནས་འགྲིག་པ་ཡིན་ཏེ། སྐྱོན་ཅན་མ་ནིང་ལ་སོགས་དབང་པོ་ལྔ་ཉམས་པ་ལ་བདེ་བ་མི་སྐྱེ། ཡུལ་གྱི་བདུད་རྩི་བསྟེན་མི་ནུས། སྐྱོན་སེལ་བ་དང་སེང་གེ་རྣམ་རོལ་དང་རྣལ་འབྱོར་གྱི་ཕྲིན་ལས་སུམ་ཅུ་ལ་སོགས་པའི་ཐབས་ཁྱད་ཅན་གྱི་རྟེན་འབྲེལ་མི་འགྲིག་པས་སོ། །གཉིས་པ་རྟེན་འབྲེལ་གྱི་མཐའ་གང་ཡིན་པ་ནི། ལུས་ངག་ཡིད་རླུང་དང་བཞི་དེ་ལ་བརྟེན་པའི་ཀུན་གཞི་ནི་དངོས་པོ་སྟེ་དེའི་མ་མཐའ་ནི་དབང་བཞི་བསྐུར་ནས་ཏིང་ངེ་འཛིན་གང་རུང་གཅིག་རྒྱུད་ལ་སྐྱེས་པའི་དེ་ལྟའི་དོན་བྱེད་ནུས་པའི་དངོས་པོ་འདིའོ། །དེའི་ཡ་མཐའ་ནི་མཐར་ཐུག་ས་བཅུ་གསུམ་པ་རྡོ་རྗེ་འཛིན་པའི་ས་ལ་རྟེན་བརྟེན་པ་ལྔ་པོ་དེ་གནས་གྱུར་པ་ལས་འབྲས་བུ་སྐུ་བཞིའམ་ལྔའི་ཉམས་འབྱུང་བའོ། །མདོར་ན་སེམས་ཅན་རྒྱུད་མ་སྦྱངས་པ་ལ་ལམ་གྱི་རྟེན་འབྲེལ་འགྲིག་པ་མེད་ལ་སངས་རྒྱས་སར་རྟེན་འབྲེལ་ཐམས་ཅད་རྫོགས་པས་སླར་ཡང་སྒྲིག་མི་དགོས་པའི་ཕྱིར། སངས་རྒྱས་དང་སེམས་ཅན་གྱི་བར་དུ་རྟེན་འབྲེལ་ལྔ་ཚོགས་པ་ཡིན། གསུམ་པ་རྟེན་འབྲེལ་ཉིད་གང་ཡིན་པ་ནི། ཤེས་བྱ་ལ་འབྱུང་མི་རུང་གི་ཀུན་བཏགས་རང་གི་ངོ་བོས་མ་གྲུབ་པས་རྟེན་འབྲེལ་དུ་མི་རུང་ལ། ཡོངས་གྲུབ་ཏུ་ནི་འགྱུར་བ་མེད་པའི་ཕྱིར་རྟེན་འབྲེལ་དུ་མི་རུང་ལ། རྟེན་འབྱུང་ནི་ཤེས་བྱ་ལ་འབྱུང་རུང་གི་ཀུན་བཏགས་པའི་རྒྱུ་རྐྱེན་གཞན་ལྟོས་ཀྱི་གཞན་དབང་གི་རྟེན་འབྲེལ་ཏེ། དེའི་རྒྱུ་མཚན་ཡང་རྣལ་འབྱོར་པ་ལ་སྐྱེ་བའི་རང་བཞིན་ཡང་ལུས་རྩ། རྩ་ཡི་གེ །ཁམས་བདུད་རྩི། སྙིང་པོ་ཡེ་ཤེས་ཀྱི་རླུང་དང༌། ཟས་དང་ཡུལ་གྱི་བདུད་ཀྱི་ཕྱག་རྒྱ་བརྟེན་པ་དང་གཉིད་ལ་སོགས་པ་ལ་རག་ལས་སོ། །བཞི་པ་ལམ་གསུམ་ལས་གང་ཡིན་པ་ནི། ཉན་ཐོས་ཀྱི་རྒྱུན་ཞུགས་ལ་སོགས་པའི་འབྲས་བུ་ཐོབ་པ་ལ་རྟེན་འབྲེལ་ལྔའི་ལམ་འདི་མེད་དེ། དེ་སྦྱངས་ཡོན་བཅུ་གཉིས་སོགས་པས་ཐོབ་པས་སོ། །རང་རྒྱལ་གྱི་འབྲས་བུ་ཐོབ་པ་ལའང་འདི་མི་དགོས་ཏེ། དེ་ནི་རྟེན་འབྲེལ་བཅུ་གཉིས་ལ་སོགས་པས་ཐོབ་པས་སོ། །བྱང་ཆུབ་སེམས་དཔའ་ས་བཅུ་ཐོབ་པ་ལ་ཡང་འདི་མི་དགོས་ཏེ། བདག་མེད་གཉིས་དང་ཕར་ཕྱིན་དྲུག་ལ་སོགས་པས་ཀྱང་ཐོབ་པས་སོ། །འོ་ན་གང་ལ་དགོས་ན་བྱང་ཆུབ་ཆེན་པོ་ས་བཅུ་པ་ཐོབ་པ་ལ་དགོས་པས་རྟེན་འབྲེལ་ལྔ་པོ་འདི་བྱང་ཆུབ་ཆེན་པོ་ཐོབ་བྱེད་ཀྱི་ལམ་ཡིན་ནོ། །དེ་ལ་སྤྱིར་བྱང་ཆུབ་ཆེན་པོ་ནི་ལྔ་སྟེ། དག་པ་བྱང་ཆུབ་ཆེན་པོ་སེམས་ཉིད་གཉུག་མ། རྩ་བྱང་ཆུབ་ཆེན་པོ་དབུ་མ། ཡི་གེ་བྱང་ཆུབ་ཆེན་པོ་སྙིང་གའི་ཧཱུྃ་ཉམས་མྱོང་བྱང་ཆུབ་ཆེན་པོ་ཉམས་སྐྱོན་མེད་གསུམ། འབྲས་བུ་བྱང་ཆུབ་ཆེན་པོ་ས་བཅུ་གསུམ་པ་ལས་འདི་ནི་འབྲས་བུ་ཐོབ་པའི་ལམ་མོ། །ལྔ་པ་ཚད་མ་བཞི་ལས་གང་ཡིན་པ་ནི། རྒྱུ་ལམ་འབྲས་བུའི་ཆོས་ཐམས་ཅད་རྟེན་ཅིང་འབྲེལ་པར་འབྱུང་བ་ལས་མ་འདས་པ་འདི་མདོ་རྒྱུད་ཐམས་ཅད་ཀྱི་དོན་བསྡུས་པས་ལམ་གྱི་དང་པོར་སེམས་ཟིན་པའི་རྟགས་འདི་འོང༌། བར་པ་ལ་འདི་འོང༌། ཐ་མ་ལ་འདི་འོང༌། དེ་ནས་འདས་པའི་ལམ་ས་དང་པོ་ནས་ས་ཕྱེད་དང་བཅུ་གསུམ་གྱི་བར་ལ་རྟགས་འདི་འོང་ཞེས་སོགས་རྒྱུ་དང་ལམ་འབྲས་ཕྱིན་ཅི་མ་ལོག་པར་རྟེན་འབྲེལ་གྱི་ལམ་འདིས་སྟོན་པའི་ཕྱིར་ལོ་རྒྱུས་ཀྱི་ཚད་མ་སྟེ་དཔེར་ན་རྒྱུས་ཡོད་པ་གཅིག་གིས་བདེན་པའི་ལམ་སྟོན་པ་ལྟ་བུའོ། །དྲུག་པ་རྟེན་འབྲེལ་དེས་མཚོན་ཞིང་མངོན་དུ་བྱ་བའི་དོན་ནི། ཀུན་གཞིའི་རྣམ་ཤེས་གདོད་ནས་རང་བཞིན་གྱིས་དག་པའི་བྱང་ཆུབ་ཆེན་པོ་མྱ་ངན་ལས་འདས་པ་སེམས་ཉིད་གཉུག་མ་མངོན་སུམ་དུ་མཚོན་ཞིང་རྟོགས་པར་བྱེད་པའོ། །བདུན་པ་རྟེན་ཅིང་འབྲེལ་པར་འབྱུང་བ་དུ་ཞིག་གིས་ལམ་རྫོགས་པ་ནི། ཕྱི་ནང་གསང་བ་དེ་ཁོ་ན་ཉིད་མཐར་ཐུག་རྟེན་འབྲེལ་ལྔས་འཇིག་རྟེན་དང་འཇིག་རྟེན་ལས་འདས་པའི་ལམ་ཐམས་ཅད་ཡོངས་སུ་རྫོགས་པའོ། །འདི་ལ་དབྱེ་ན་རྒྱུ་ལམ་འབྲས་བུའི་རྟེན་འབྲེལ་ལྔའི་དང་པོ་ལ་གཉིས་ཀྱི་ཕྱི་དང་ལུས་ལ་རྟེན་འབྲེལ་ལྔར་བཞག་པ་ནི་ཕྱི་རོལ་གྱི་ཡུལ། ལུས་རྩ། རྩ་ཡི་གེ །ཁམས་བདུད་རྩི། སྙིང་པོ་ཡེ་ཤེས་ཀྱི་རླུང་ལ་རྩི་སྟེ། དེའང་ཕྱི་རྟེན་འབྲེལ་ཕྱི་རོལ་གྱི་དག་པ། ནང་རྟེན་འབྲེལ་ལུས་དང་རྩ། གསང་བ་རྟེན་འབྲེལ་ངག་དང་ཡི་གེ་དེ་ཁོ་ན་ཉིད་རྟེན་འབྲེལ་སེམས་དང་བདུད་རྩི་མཐར་ཐུག་རྟེན་འབྲེལ་ཡེ་ཤེས་དང་རླུང་ལ་བསྒྲིགས་པས་གང་འདོད་པའི་དོན་འགྲུབ་སྟེ། དཔེར་ན་མཛེ་ནད་ལྟ་བུ་ལ་དངུལ་ཆུའི་བཅུད་ལེན་དང་ཨ་རུ་རའི་སྦྱོར་བ་ལ་སོགས་པ་སྨན་དཔྱད་ཀྱི་གསོ་བ་ཕྱིའི་རྟེན་འབྲེལ། ཡི་དམ་ལྷ་སྒོམ། སྔགས་བཟླས་བྱམས་སྙིང་རྗེ་བྱང་ཆུབ་ཀྱི་སེམས་སངས་རྒྱས་དང་བྱང་སེམས་ལ་གསོལ་འདེབས་བླ་མ་ལ་མོས་གུས་ཀྱིས་ནད་གྲོལ་བ་ནང་རྟེན་འབྲེལ། རྩ་ཡིག་སྣ་ཚོགས་ཀྱིས་གནད། གཏུམ་མོའི་མེ་དམིགས། ངག་འདྲེན་པ་ཞི་དྲག །ཧཱུྃ་རིང་ཧཱུྃ་ཐུང་ཧག་དང་ཧིག་དང་ཕཊ་ལ་སོགས་པའི་གདམས་ངག་གིས་ནད་གྲོལ་བ་གསང་བ་རྟེན་འབྲེལ་ཁམས་བདུད་རྩི་སྣ་ཚོགས་ཀྱི་དམིགས་པ་ཐིག་ལེ་རྣལ་འབྱོར་ཡུལ་ལྔ་ལ་སེམས་འཛིན་པའི་ཐབས་ཡི་དམ་དང་བླ་མ་ལ་སེམས་འཛིན་པ་ལ་སོགས་པས་ནད་གྲོལ་བ་དེ་ཁོ་ན་ཉིད་ཀྱི་རྟེན་འབྲེལ་རླུང་སྦྱོར་བདུན་དང་ཡན་ལག་གི་རླུང་ཕྲ་མོའི་དམིགས་པ་སྣ་ཚོགས་དང་བུ་ག་མང་པོའི་སྦྱོར་བ་སྟེང་འོག་གི་འཁོར་ལོ་མེད་པ་དང༌། རླུང་རྔན་དག་སྦྱིན་པའི་གནད་སྣ་ཚོགས་སེམས་སྣང་སྟོང་ཟུང་འཇུག་གི་གནད་བདེ་སྟོང་ཏིང་ངེ་འཛིན་སྐྱེ་བའི་ཐབས་རྣམ་པ་ཐམས་ཅད་ཀྱི་མཆོག་ལྡན་གྱི་སྟོང་ཉིད་ཀྱི་ཏིང་ངེ་འཛིན་ལ་སོགས་པའི་རྟེན་འབྲེལ་སྣ་ཚོགས་ཀྱིས་ཀྱང་ནད་གདོན་ལས་གྲོལ་བའི་མཐར་ཐུག་གི་རྟེན་འབྲེལ་ལོ། །

གཉིས་པ་སེམས་ལ་རྟེན་འབྲེལ་ལྔ་བཞག་པ་ནི། སྒོ་ལྔའི་རྣམ་ཤེས་ཕྱི། ཡིད་ནང༌། ཉོན་ཡིད་གསང་བ། ཀུན་གཞི་དེ་ཁོ་ན། ཆོས་དབྱིངས་མཐར་ཐུག་གི་རྟེན་འབྲེལ་ལོ། །གཉིས་པ་ལམ་གྱི་རྟེན་འབྲེལ་ལྔ་ལ་སྨིན་བྱེད་དབང་དང་གྲོལ་བྱེད་ལམ་ལ་རྩི་བ་གཉིས་ཀྱི་དང་པོ་ནི་སྟ་གོན་གྱི་སྐབས་ཀྱི་སེམས་བསྐྱེད་པ་ཕྱི། བུམ་དབང་ནང༌། གསང་དབང་གསང་བ། ཤེས་རབ་ཡེ་ཤེས་དེ་ཁོ་ན། དབང་བཞི་པ་མཐར་ཐུག་གོ །གཉིས་པ་ལ་བསྐྱེད་རྫོགས་ཏིང་ངེ་འཛིན་གྱི་ཉེ་རྒྱུ་ལ་སྦྱར་བ་གསུམ་གྱི་བསྐྱེད་རིམ་ལ་སྦྱར་ན། སྣོད་དཀྱིལ་འཁོར་དུ་ཤེས་པ་ཕྱི། ལུས་སངས་རྒྱས་སུ་གོ་བ་ནང༌། ངག་སྔགས་སུ་ཤེས་པ་གསང་བ། སེམས་ཡེ་ཤེས་སུ་ཤེས་པ་དེ་ཁོ་ན། དེ་ཐམས་ཅད་དབྱེར་མེད་ཀྱི་ཡེ་ཤེས་སུ་ཤེས་པ་མཐར་ཐུག་གི་རྟེན་འབྲེལ་ལོ། །རྫོགས་རིམ་ལ་སྦྱར་བ་ལ་གསུམ་ལས་རང་བྱིན་རླབས་ལ་སྦྱར་ན་ལུས་ཀྱི་འཕྲུལ་འཁོར་ཕྱི། རྩའི་འཕྲུལ་འཁོར་ནང༌། རྩ་ཡི་གེ་གསང་བ། ཁམས་བདུད་རྩི་དེ་ཁོ་ན། སྙིང་པོ་ཡེ་ཤེས་སྒོམ་པ་མཐར་ཐུག་གི་རྟེན་འབྲེལ་ལོ། །ཤེས་རབ་ཡེ་ཤེས་ལ་སྦྱར་ན། ལས་ཀྱི་ཕྱག་རྒྱ་ཕྱི། བདག་གི་ལུས་ནང༌། བྱིན་གྱི་རླབས་པ་གསང་བ། ཡས་བབས་ཀྱི་དགའ་བ་དེ་ཁོ་ན། མས་བརྟན་གྱི་དགའ་བ་མཐར་ཐུག་གི་རྟེན་འབྲེལ་ལོ། །རྡོ་རྗེ་རྦ་རླབས་ལ་སྦྱར་ན། ལམ་ཐམས་ཅད་སྔོན་དུ་སོང་བ་ཕྱི། ལུས་ཀྱི་རྦ་རླབས་ནང༌། སེམས་ཀྱི་རྦ་རླབས་དེ་ཁོ་ན། དེ་དག་གི་ཡེ་ཤེས་མཐར་ཐུག་གོ །ཏིང་ངེ་འཛིན་གྱི་ཉེ་རྒྱུ་ལ་སྦྱར་ན། རླུང་ལོག་མཐོང་སྣང་རྨི་ཉམས་ནི་ཕྱི། ནང་གི་མཁའ་འགྲོ་རླུང་ལྔ་ནང༌། དེ་བཞིན་གཤེགས་པ་ལྔའི་སྐུ་དྭངས་མ་ལྔ་གསང་བ། དེ་དག་གི་རྟེན་འབྲེལ་གྱིས་དངོས་གྲུབ་རྣམས་རང་ལས་འབྱུང་བར་ཤེས་པ་དེ་ཁོ་ན། དེའི་སྟོབས་ཀྱིས་རེ་དྭོགས་དང་བྲལ་བ་མཐར་ཐུག་གོ །གསུམ་པ་འབྲས་བུ་ལ་སྦྱར་བ་ལ་གཉིས་ཀྱི་གནས་སྐབས་ཀྱི་འབྲས་བུ་ལ་སྦྱར་བ་ལ་གསུམ་གྱི་དང་པོ་འཁོར་འདས་ཐུན་མོང་ལ་སྦྱར་ན་ཚོགས་སྦྱོར་ཕྱི། བུམ་དབང་ས་དྲུག་ནང༌། གསང་དབང་ས་བཞི་གསང་བ། ཤེས་རབ་ཡེ་ཤེས་ས་གཉིས་པ་དེ་ཁོ་ན། བཞི་པའི་ས་ཕྱེད་མཐར་ཐུག་གོ །གཉིས་པ་སོ་སོ་ལ་སྦྱར་ན་ལམ་གཉིས་ཀྱི་འཇིག་རྟེན་པའི་ས་སོ་སོ་ལ་སྦྱར་ན། ཚོགས་ལམ་ཕྱི། སྦྱོར་ལམ་ལ་བཞིའི་དྲོད་ནང༌། རྩེ་མོ་གསང་བ། བཟོད་པ་དེ་ཁོ་ན། ཆོས་མཆོག་མཐར་ཐུག་གོ །གཉིས་པ་འདས་པའི་ས་སོ་སོ་ལ་སྦྱར་ན། བུམ་དབང་གི་ས་དྲུག་གི་སྤྲུལ་སྐུ་ལ་དབང་ལེན་པ་ཕྱི། ལུས་ཀྱི་དཀྱིལ་འཁོར་མཐོང་བ་ནང༌། ཡི་གེ་མཐོང་བ་གསང་བ། དྭངས་མ་མཐོང་བ་དེ་ཁོ་ན། རླུང་མཐོང་བ་མཐར་ཐུག་གོ །གསང་དབང་ས་བཞི་ལ་ལོངས་སྐུ་ལ་དབང་ལེན་པ་ཕྱི། ཡི་གེ་དབྱིབས་མཐོང་བ་ནང༌། ཡི་གེ་གཟུགས་སྣ་ཚོགས་སུ་བསྒྱུར་ནས་རླུང་སེམས་བསྡུད་པ་གསང་བ། རྩ་ཡི་གེ་ནང་གི་དྭངས་མ་མཐོང་བ་དེ་ཁོ་ན། རླུང་མཐོང་བ་མཐར་ཐུག་གོ །ཤེས་རབ་ཡེ་ཤེས་ཀྱི་ས་གཉིས་ཀྱི་ཆོས་སྐུ་ལ་དབང་ལེན་པ་ཕྱི། བདུད་རྩི་ལྔའི་དྭངས་མ་མཐོང་བ་གསང་བ། རྩའི་ནང་གི་དྭངས་མ་མཐོང་བ་དེ་ཁོ་ན། རླུང་མཐོང་བ་མཐར་ཐུག་གོ །བཞི་པའི་ས་ཕྱེད་ལ་ངོ་བོ་ཉིད་སྐུ་ལས་དབང་ལེན་པ་ཕྱི། རླུང་གི་དཀྱིལ་འཁོར་མཐོང་བ་ནང༌། ཡི་གེ་མཐོང་བ་གསང་བ། དྭངས་མ་ཆེན་པོ་མཐོང་བ་དེ་ཁོ་ན། འགྲོས་བཞི་ཐིམ་པ་མཐར་ཐུག་གོ །གསུམ་པ་གཙོ་གང་ཆེ་བ་བསྟན་པ་ནི། འཇིག་རྟེན་པའི་ལམ་དུ་ཕྱིའི་རྟེན་འབྲེལ། བུམ་དབང་ས་དྲུག་ལ་ནང༌། གསང་དབང་ས་བཞི་ལ་གསང་བ། ཤེས་རབ་ཡེ་ཤེས་ས་གཉིས་ལ་མཐར་ཐུག་རྟེན་འབྲེལ་གཙོ་ཆེར་འགྲིག་གོ །གཉིས་པ་མཐར་ཐུག་གི་འབྲས་བུ་ལ་སྦྱར་ན། སྤྲུལ་སྐུ་ཕྱི། ལོངས་སྐུ་ནང༌། ཆོས་སྐུ་གསང་བ། ངོ་བོ་ཉིད་སྐུ་དེ་ཁོ་ན། ཤིན་ཏུ་རྣམ་དག་ངོ་བོ་ཉིད་སྐུ་མཐར་ཐུག་གི་རྟེན་འབྲེལ་ཞེས་པ་དེ་ཙམ་ཞིག་ཏུ་བཤད་པ་ལས་ཀྱང་ཕྱོགས་མཐོང་ཚེ་ཤེས་པར་ནུས་ལ། རྣལ་འབྱོར་དབང་ཕྱུག་གི་ལམ་རྒྱས་པར་ཀུན་གཞི་རྒྱུ་རྒྱུད་ཅེས་པའི་ཀུན་གཞི་འདི་ནི་རྣམ་ཤེས་ཀྱི་མིང་གིས་བསྟན་པའི་སྐབས་འགའ་འགར་ཡང་སྣང་བས། དེ་ལྟ་ན་རྣམ་ཤེས་ཚོགས་བརྒྱད་ཀྱི་ཟླས་ཕྱེ་བའི་ཀུན་གཞིར་མི་འགྱུར་དྲང༌། དེ་ལྟ་ན་དེ་རྒྱུ་རྒྱུད་དུ་མི་འགྱུར་ཏེ། དེ་ཉིད་འབྲས་དུས་སུ་མཐར་ཕྱིན་དུ་མི་འགྲོ་བའི་ཕྱིར་སྙམ་ན། སྐྱོན་མེད་དེ། བདེ་གཤེགས་སྙིང་པོ་ཉིད་ལ་ཀུན་གཞིའི་མིང་གིས་བསྟན་པ་ནི་མདོ་སྔགས་ཀྱི་གསུང་རབ་དུ་མར་མཐོང་ལ། བདེ་གཤེགས་སྙིང་པོ་དེ་ལ་རྣམ་ཤེས་ཀྱི་སྒྲས་ཀྱང་བསྟན་པར་མཐོང་ནས་རྣམ་ཤེས་ཀྱི་སྒྲས་དེ་བརྗོད་ན་ཚོགས་བརྒྱད་ཀྱི་ཟླས་ཕྱེ་བའི་ཀུན་གཞིའི་རྣམ་ཤེས་སུ་མི་འགྱུར་ཏེ། བཟང་སྐྱོང་གིས་ཞུས་པའི་མདོ་ལས། དཔེར་ན་ཉི་མའི་འོད་ཟེར་ནི་དྲི་ང་བ་དང་མི་གཙང་བ་དང་རོ་དག་ལ་ཡང་འབབ་སྟེ་འོན་ཀྱང་ན་དེས་གོས་པར་མི་འགྱུར་ལ། ཉི་མ་དྲི་ང་བ་དོར་ཏེ་གཞན་ལ་ཡང་མི་འགྲོའོ། །དེ་བཞིན་དུ་རྣམ་པར་ཤེས་པའི་ཁམས་འདི་ཡང་གཡའི་ངོར་ཕྱི་བ་དང་སྙགས་སྙིགས་ཟ་བའི་ཁྱི་དང༌། ཕག་པའི་སྐྱེ་གནས་དག་ཏུ་སྐྱེ་བ་ཡོངས་སུ་འཛིན་ཏེ་འོན་ཀྱང་རྣམ་པར་ཤེས་པའི་ཁམས་ལ་སྤྱོད་པ་ངན་པ་དེ་དག་གིས་གོས་པ་མེད་དོ། །ཞེས་འབྱུང་བའི་ཕྱིར། ཕྱི་བ་དང་ཁྱི་ཕག་གི་རྣམ་ཤེས་ལ་དེའི་སྤྱོད་པ་ངན་པས་མི་གོས་པའི་རྣམ་ཤེས་དེ་བདེ་གཤེགས་སྙིང་པོ་མིན་ན་རྣམ་ཤེས་ནི་ཁྱི་སོགས་ཀྱི་སྤྱོད་ངན་དང་འབྲེལ་ཞིང་བག་ཆགས་ཀྱི་ངོ་བོ་དང་རྟེན་བྱེད་པ་ལ་སོགས་དེ་དག་དང་ཅི་རིགས་པར་གནས་པས་སྤྱོད་ངན་གྱི་དྲི་མ་དེ་དག་གིས་མ་གོས་པའི་སྐབས་མི་སྲིད་པའི་ཕྱིར། སྙིང་པོ་ནི་སེམས་ཅན་རྣམས་ཀྱི་སྤྱོད་ངན་ཅི་འདྲ་བས་ཀྱང་གཞོམ་པ་དང་གོས་པ་དང་འཕེལ་འགྲིབ་ཀྱི་ཉམས་དམས་པར་བྱེད་པ་མ་ཡིན་ཏེ། རྟག་ཏུ་ཞི་བ་ནཱ་དའི་བདག་ཉིད་དུ་གནས་པའི་ཕྱིར། དུས་འཁོར་འགྲེལ་ཆེན་ལས། འདིར་སེམས་ཅན་ཐམས་ཅད་ཀྱི་སྙིང་གའི་ནང་ན་གནས་པའི་ཡེ་ཤེས་སོ། །དེ་ཡང་གཞོམ་དུ་མེད་པའི་སྒྲ་སྟེ་རྟག་ཏུ་ནཱ་དའི་མཚན་ཉིད་དོ་ཞེས་འབྱུང་ངོ༌། །སྨོས་མ་ཐག་པའི་གཞི་ལམ་འབྲས་བུའི་རྟེན་འབྲེལ་དེས་ནི་བཅོམ་ལྡན་འདས་དུས་ཀྱི་འཁོར་ལོ་ལ་སོགས་རྒྱུ་རྒྱུད་དྲི་བཅས་ལ་ལུས་ངག་ཡིད་གསུམ། གནས་སྐབས་བཞི། ཕུང་པོ་ལྔ། འབྱུང་བ་ལྔ། ཁམས་དྲུག །འཕོ་བ་བཅུ་གཉིས། དགའ་བ་བཅུ་དྲུག །སྐྱེ་གནས་བཞི། ཁྱབ་འཇུག་གི་འཇུག་པ་བཅུ། སྐྱེ་འཆི་བར་དོ་གསུམ་དང་ལམ་རྒྱུད་དྲི་མ་སྦྱང་བའི་སྐབས་སུ་འཇིག་རྟེན་དང་འཇིག་རྟེན་ལས་འདས་པའི་སོ་སོར་དབང་བཞི། བསྐྱེད་རིམ་བསྙེན་སྒྲུབ་ཡན་ལག་བཞི། རྫོགས་རིམ་སྦྱོར་བ་ཡན་ལག་དྲུག །རིགས་དྲུག་གི་སྤྱོད་པ་དང་སྡོམ་དམ། འདོད་ཡོན་གྱི་ཕྱག་རྒྱ་གསུམ་བསྟེན་པ་གསུམ་ཡས་བབས་མས་བརྟན་གྱི་དེ་ཉིད་བཅུ་དྲུག་མྱོང་བ། ས་བཅུ་གཉིས་ཀྱི་རྩ་ཐིག་རླུང་སེམས་འབྱེད་གྲོལ་ཐིམ་གསལ་བཞིའི་ཐིམ་ལོངས་བདག་པོ་དབང་བྱེད་པ་བཞི། རྣམ་སྨིན་དང་རྒྱུ་མཐུན་དང་དབང་དང་བྲལ་འབྲས་བཞིར་དག་པར་བྱེད་པའོ། །འབྲས་རྒྱུད་དྲི་མ་དང་བྲལ་བའི་སྐབས་སུ་སྐུ་བཞི་ཡེ་ཤེས་ལྔ་དང༌། རིགས་དྲུག་དང༌། བྱང་ཆུབ་བཞི་དང༌། ཧེ་རུ་ཀ་བཞི། འཁོར་ལོ་གསུམ་གྱི་རྟེན་དང་བརྟེན་པར་བཅས་པའི་དཀྱིལ་འཁོར་འཁོར་ལོ་འཇིག་པ་མེད་པའི་རྟེན་འབྲེལ་རྣམས་རྒྱུ་འབྲས་ཕན་ཚུན་རྗེས་སུ་འབྲེལ་བར་རྒྱས་བཏབ་པའི་རྟེན་འབྲེལ་མཐའ་ཡས་པར་འབྱུང་བ་སོགས་ཀྱང་རྒྱུད་སྡེ་སོ་སོའི་གཞུང་ལུགས་ལས་རྒྱ་ཆེར་ཤེས་པར་གྱིས་ཤིག །

**སྨྲས་པ། སངས་རྒྱས་བཅོམ་ལྡན་འདས་དེ་ཡིས། །གདུལ་བྱ་ལམ་དུ་བཀྲི་བ་ལ། །ཐེག་པ་གསུམ་གྱི་ཚུལ་གསུམ་དང༌། །ཐེག་དམན་ལ་ཡང་སྡེ་གཉིས་དང༌། །ཐེག་ཆེན་ལ་ཡང་སེམས་ཙམ་པ། །དབུ་མ་གྲུབ་མཐའ་སྣ་ཚོགས་ཀྱང༌། །ཆོས་ཀུན་མངོན་སངས་རྒྱས་པའི་མཐུས། །གདུལ་བྱའི་ཁམས་དང་དབང་པོ་ལ། །སྒྲིབ་མེད་མཁྱེན་ནས་གང་འདུལ་གྱི། །ཆོས་འཁོར་དེ་དག་ཐམས་ཅད་ཀྱང༌། །ཐམས་ཅད་མཁྱེན་པའི་ཡེ་ཤེས་ཀྱིས། །རྒྱུ་འབྲས་རྟེན་འབྲེལ་མ་ནོར་བ། །གཟིགས་ནས་གཞན་ལ་སྟོན་པ་ཡིན། །བཀའ་བརྒྱུད་སངས་རྒྱས་བརྒྱུད་པ་འདི། །རྟེན་འབྲེལ་མངའ་བརྙེས་ཆེ་བ་ཡང༌། །རྫོགས་སངས་ཡིན་པའི་རྒྱུ་མཚན་གྱིས། །རྒྱུ་འབྲས་འཁྲུལ་པར་ག་ལ་སྟོན། །དེ་ཕྱིར་རྒྱལ་བ་འབྲི་ཁུང་པ། །རྟེན་འབྲེལ་དོན་ལ་བཀའ་བབས་འདི། །ད་ལན་ཁོ་ནར་མ་ཟད་དེ། །སྔོན་དུས་མགོན་པོ་ཀླུ་ཉིད་ནས། །སྟོང་དང་རྟེན་འབྱུང་སྨྲ་བ་ལ། །ཟབ་རྒྱས་སྒྲ་ལྡན་ཁྱུ་མཆོག་ཆེ། །ཆོས་ཀྱི་དུང་དང་དམ་ཆོས་ཀྱི། །གཎྜི་རྡོ་རྗེའི་སྒྲ་ཆེན་སྒྲོགས། །ཞེས་སྨྲས་ན་དོན་གྱི་ཁོག་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། ཆོས་ཕུང་བརྒྱད་ཁྲི་བཞི་སྟོང་ཉོན་མོངས་ཀྱི་གཉེན་པོ་ཡིན་བྱ་བ་ནི་གོ་བར་ཟད་དོ། །རྡོར་གསུང་འདི་དག་པར་བཏོན་ན། ལུང་གི་ཆོས་ཕུང་བརྒྱད་ཁྲི་བཞི་སྟོང་སོགས་བེམས་པོ་ཁོ་ནར་འདོད་ན་ཉོན་མོངས་པའི་གཉེན་པོར་མི་འབྲེལ་ཞེས་བྱ་བ་བཞུགས་ཞེས་བྱ་བར་འགྱུར་ལ། དེའང་བརྗོད་བྱེད་ལུང་གི་ཆོས་ཕུང་བརྒྱད་ཁྲི་བཞི་སྟོང་སོགས་རང་གི་སྡེ་པ་དག་ནི་ཁ་ཅིག་སྒྲའི་རང་བཞིན་དང༌། ཁ་ཅིག་ལྡན་མིན་འདུ་བྱེད་དུ་འདོད་དེ། ཇི་སྐད་དུ། ཆོས་ཀྱི་ཕུང་པོ་བརྒྱད་ཁྲི་དག །གང་རྣམས་ཐུབ་པས་གསུངས་དེ་དག །ཚིག་གམ་མིང་ཡིན་དེ་དག་ནི། །གཟུགས་དང་འདུ་བྱེད་དག་ཏུ་འདུས། །ཞེས་འབྱུང་ལ། ལུགས་དེ་ནི་ཐེག་པ་ཆེན་པོའི་ཕྱོགས་འདིར་ཁས་བླངས་བར་བྱ་བ་མིན་ཏེ། འདུ་བྱེད་དང་གཟུགས་ཀྱི་བེམས་པོ་སོགས་སེམས་ཙམ་པས་ཀྱང་དེ་གྲུབ་ཏུ་ཁས་མི་ལེན་པའི་ཕྱིར་དང༌། སྒྲས་མ་བརྗོད་ན་ལུང་གི་ཆོས་ཕུང་སོགས་མེད་ན་སེམས་སེམས་བྱུང་གིས་བསྡུས་པའི་ལུང་ཆོས་མེད་པར་འགྱུར་བ་དང༌། དེ་མེད་ན་ཚེ་འཕོས་ཀྱང་སྡེ་སྣོད་གསུམ་གྱི་ཆོས་ཕུང་བློའི་རྗེས་སུ་མི་འབྲང་བར་འགྱུར་བ་དང༌། དེ་ལྟ་ན་ལུང་གི་ཆོས་ཕུང་སོགས་ཀྱི་ཉོན་མོངས་བརྒྱད་ཁྲི་སོགས་ཀྱི་གཉེན་པོར་མི་འགྱུར་བའི་ཕྱིར་ཏེ། བེམས་པོས་ཤེས་པའི་རྒྱུད་ཀྱི་ཉོན་མོངས་པ་ལྷན་ཅིག་མི་གནས་འགལ་བའི་གནོད་བྱ་གནོད་བྱེད་དུ་མི་འགྱུར་བའི་ཕྱིར་ཏེ། འགྱུར་ན་ལུང་ཆོས་བློའི་ཡུལ་དུ་མ་བྱས་ཀྱང་ཉོན་མོངས་པའི་གཉེན་པོར་འགྱུར་རིགས་པའི་ཕྱིར་དང༌། དེ་ལྟར་འདོད་ན་ཐུག་མེད་དུ་ཡང་འགྱུར་རོ། །

དེས་ན་ལུང་ཆོས་ཀྱང་མིང་ཚིག་ཡི་གེར་སྣང་བའི་རྣམ་རིག་ཉིད་ལ་འདོད་དགོས་ཏེ། སློབ་དཔོན་བློ་བརྟན་གྱིས་དབུས་མཐའི་འགྲེལ་པར། མིང་དང་ཚིག་དང་ཡི་གེའི་ཚོགས་སུ་སྣང་བའི་རྣམ་པར་རིག་པ་ནི་བསྟན་བཅོས་སོ། །ཡང་ན་འཇིག་རྟེན་ལས་འདས་པའི་ཡེ་ཤེས་ཐོབ་པར་བྱེད་པའི་སྒྲའི་ཁྱད་པར་དུ་སྣང་བའི་རྣམ་པར་རིག་པ་རྣམས་ནི་བསྟན་བཅོས་སོ། །ཞེས་སོ། །འོ་ན་དེ་སེམས་ཙམ་གྱི་ལུགས་ལ་ཡིན་གྱི་དབུ་མའི་ལུགས་ལ་མ་ཡིན་ནོ་སྙམ་ན་མིན་ཏེ། དབུ་མ་པས་ཀྱང་ལུང་གི་ཆོས་རྣམ་རིག་ཏུ་བཞེད་ནས་འཆད་པོས་རྣམ་རིག་ཏུ་གྱུར་པའི་ལུང་གི་ཆོས་ཕུང་གི་བདག་རྐྱེན་བྱས་ནས་ཉན་པོའི་རྣམ་རིག་ཏུ་གྱུར་པའི་ལུང་གི་ཆོས་ཕུང་བློ་ལ་བསྐྱེད་པར་བྱེད་དེ། ལྷའི་རྣམ་རིག་གི་བྱེད་པས་མི་ལ་རྨི་ལམ་དུ་མཚན་མ་བཟང་ངན་གྱི་རྣམ་རིག་བསྐྱེད་པ་བཞིན་ཞེས་བརྒྱད་སྟོང་འགྲེལ་ཆེན་ལས། རྟག་ཏུ་མཉམ་པར་བཞག་པའི་སངས་རྒྱས་བཅོམ་ལྡན་འདས་རྣམས་ཀྱི་ཤེས་རབ་ཀྱི་ཕ་རོལ་ཏུ་ཕྱིན་པའི་ཡེ་ཤེས་ཀྱི་མཐུས་མོས་པ་ཇི་ལྟ་བ་བཞིན་དུ་སྐལ་བ་དང་ལྡན་པ་རྣམས་ལ་མ་འཆོལ་བར་རང་གི་ཤེས་པའི་སྣང་བ་སྟོན་པ་ཉེ་བར་སྐྱེ་སྟེ་ཞེས་དང༌། དེ་བས་ན་གདུལ་བྱའི་ཤེས་པ་དང་སྒྲར་སྣང་བའི་རང་བཞིན་ཉིད་ཡིན་པས་བསྟན་པ་ཉན་པ་པོའི་སྐྱེ་བོ་དང་འབྲེལ་བ་ཡིན་ཀྱང༌། ཤེས་རབ་ཀྱི་ཕ་རོལ་ཏུ་ཕྱིན་པའི་ཡེ་ཤེས་ཀྱི་བདག་པོ་ལས་སྐྱེས་པའི་ཕྱིར་སངས་རྒྱས་ཀྱིས་ཆོས་བསྟན་པ་ཡིན་ནོ་ཞེས་འཆད་པར་བྱ་བ་དེ་བཞིན་དུ། ད་ལྟར་གྱི་ཆོས་སྨྲ་བ་རྣམས་ཀྱི་སྟོན་པ་ཡང་བཅོམ་ལྡན་འདས་ལ་བརྒྱུད་ནས་འོངས་པ་ན་ཤེས་རབ་ཀྱི་ཕ་རོལ་ཏུ་ཕྱིན་པ་ལས་ངེས་པ་སྐྱེ་བའི་ཕྱིར་འཆད་པར་བྱ་བ་ཡིན་ནོ། །ཞེས་བྱ་བའི་དོན་ཏོ། །ཞེས་འབྱུང་ངོ༌། །

འོ་ན་ལུང་ཆོས་དེ་ཐོས་པར་མི་འགྱུར་ཏེ། འཆད་པོའི་རྣམ་རིག་ཏུ་གྱུར་པའི་ལུང་ཆོས་དེ་ཉན་པོའི་རྣམ་རིག་གི་ཡུལ་དུ་མི་བྱེད་པའི་ཕྱིར་སྙམ་ན། དངོས་ཡུལ་དུ་མ་སོང་ཡང་བརྒྱུད་ནས་ཡུལ་དུ་འགྱུར་བ་ཡིན་ཏེ། འཆད་པོའི་ལུང་ཆོས་ཀྱི་རྣམ་རིག་དེ་ཉིད་ཀྱི་བྱེད་པའི་རྗེས་སུ་ཉན་པོའི་ལུང་ཆོས་ཀྱི་རྣམ་རིག་རྗེས་སུ་འགྲོ་བཟློག་བྱེད་པའི་ཕྱིར། ཐེག་བསྡུས་བཤད་སྦྱར་ལས། གལ་ཏེ་དེ་ལྟ་ཡིན་ན་བྱང་ཆུབ་སེམས་དཔའ་དེ་ཇི་ལྟར་བཤད་དེ། ཉན་པའི་རྣམ་པར་རིག་པ་ནི་དེས་རྣམ་པར་མ་བཤད་དོ་ཞེ་ན། དེའི་དབང་གིས་བྱུང་བའི་ཕྱིར། དེ་སྐད་ཅེས་བྱ་སྟེ། ལྷ་ལ་སོགས་པའི་དབང་གིས་རྨི་ལམ་ན་བསྟན་བཅོས་དང་སྔགས་ལ་སོགས་པ་བརྙེད་པ་བཞིན་ནོ་ཞེས་འབྱུང༌། དེས་ན་ལུང་གི་ཆོས་ཕུང་སོགས་རང་གཞན་གྱི་རྒྱུད་ཀྱིས་རྣམ་རིག་དེ་ཉིད་སྒྲ་རང་མཚན་པར་བཏགས་སྣང་གོམས་པའི་སྒོ་ནས་འཆད་ཉན་དུ་བྱས་ནས་ཉོན་མོངས་བརྒྱད་ཁྲི་སོགས་ཀྱི་གཉེན་པོར་འཇུག་པ་ཡིན་ཏེ། འགྲེལ་ཆེན་ལས། སངས་རྒྱས་ཀྱི་ཆོས་བསྟན་པ་ཞེས་བྱ་བ་ནི། གང་གི་ཕྱིར་རྣམ་པར་རྟོག་པ་རང་གི་རྣམ་པ་ལས། ཕྱི་རོལ་གྱི་རང་བཞིན་ལ་སྒྲོ་བཏགས་ནས་འཇུག་པའི་ཕྱིར། དེ་མིན་ལ་དེར་འཛིན་པས་སོ་ཞེས་འབྱུང་ངོ༌། །

ཡང་རྡོར་གསུང་འདི་འདིར་ཡང་འགྱུར་ཏེ། རྟོགས་པའི་ཆོས་འཁོར་ལ་ཡང་ཆོས་ཕུང་བརྒྱད་ཁྲི་བཞི་སྟོང་དབྱེར་ཡོད་བྱ་བ་འདི་བཞུགས་ཞེས་པ་སྟེ། ཉན་ཐོས་སྡེ་པས། མཐོང་ལམ་གཅིག་པུ་ལ་ཆོས་འཁོར་གྱི་སྒྲ་བཤད་ཚང་བར་འདོད་ནས་ཆོས་འཁོར་གསུམ་དང་སྡེ་སྣོད་གསུམ་དང་གསུང་རབ་ཡན་ལག་བཅུ་གཉིས་དང་ཆོས་ཕུང་གི་དབྱེ་བ་ཇི་སྙེད་སོགས་ཀྱི་རྣམ་གཞག་མི་འཆད་ལ། ཐེག་ཆེན་གྱི་རྟོགས་པའི་ཆོས་འཁོར་ལ་དེ་འདྲའི་རྣམ་གཞག་འཇོག་པའི་ཕྱིར་ཐེག་ཆེན་གྱི་མཐོང་ལམ་གཅིག་པུ་ལ་བདེན་བཞི་དང་བདེན་གཉིས་དང་བདེ་གཤེགས་སྙིང་པོ་སོགས་ཀྱི་ཆོས་འཁོར་གྱི་རིམ་པ་ཐམས་ཅད་རྟོགས་པར་བྱེད་པ་ཉིད་ཀྱི་ཕྱིར་དང༌། བསླབ་པ་གསུམ་གྱི་མངོན་རྟོགས་བརྩིར་ཡོད་པའི་ཕྱིར་དང༌། གསུང་རབ་ཡན་ལག་བཅུ་གཉིས་ཀྱི་བྱེད་པའི་བྱ་བ་ཐམས་ཅད་ཀྱི་ལས་རྫོགས་པར་བྱར་ཡོད་པ་དང༌། མཐོང་སྤང་གི་ཉོན་མོངས་བརྒྱད་ཁྲི་བཞི་སྟོང་སོགས་སྤོང་བར་བྱེད་པ་ཉིད་ཀྱི་ཕྱིར། ཞེས་བྱ་བ་འདི་ནི་ཐེག་པ་ཆེན་པོའི་ཆོས་ཚུལ་བླ་ན་མེད་པའོ།། །།

༈ རྡོ་རྗེའི་གསུང༌། གསུང་རབ་ཡན་ལག་བཅུ་གཉིས་རེ་རེའི་ནང་དུ་བཅུ་གཉིས་ཚང་བར་ཡོད་བྱ་བ་ལ། འདི་དག་པར་བཏོན་ན། གསུང་རབ་ཡན་ལག་བཅུ་གཉིས་ཀྱང་སྡེ་སྣོད་གསུམ་དུ་འདུས་བྱ་བ་བཞུགས་ཞེས་བྱ་བར་འགྱུར་ཏེ། སྡེ་སྣོད་གསུམ་གྱི་བརྗོད་དོན་བསླབ་གསུམ་ལས་ལྷག་པ་གསུང་རབ་ཡན་ལག་བཅུ་གཉིས་ཀྱིས་ཀྱང་སྟོན་བྱར་མེད་པའི་ཕྱིར།

དེས་ན་དང་པོར་གསུང་རབ་ཡན་ལག་བཅུ་གཉིས་ངོས་བཟུང༌། སྡེ་སྣོད་གསུམ་དུ་འདུས་ཚུལ་བརྗོད། དེ་དོན་ཉམས་སུ་ལེན་པ་ནན་ཏན་དུ་སྒོམ་པ་ལ་རག་པར་བསྟན་པའོ། །དང་པོ་ནི། མངོན་པ་ཀུན་ལས་བཏུས་པར། མདོ་དེ་གང་ཞེ་ན། གང་སྨོས་པའི་ཚུལ་གྱིས་རྐྱང་པར་གསུངས་པ་སྟེ། ཕན་ཡོན་བཅུ་གཟིགས་ནས་དེ་བཞིན་གཤེགས་པས་མདོར་སྨོས་པའི་ཚུལ་གྱིས་ཆོས་སྟོན་ཏེ་རྣམ་པར་བཞག་སླ་བ་དང་བཤད་སླ་བ་དང་བཟུང་སླ་བ་དང༌། ཆོས་ལ་གུས་པས་ཚོགས་ཡོངས་སུ་རྫོགས་པར་བྱེད་པ་དང༌། མྱུར་དུ་ཆོས་ཉིད་རྟོགས་པར་འགྱུར་བ་དང༌། སངས་རྒྱས་ལ་ཤེས་ནས་དད་པ་ཐོབ་པ་དང༌། ཆོས་དང་དགེ་འདུན་ལ་ཤེས་ནས་དད་པ་ཐོབ་པ་དང༌། མཐོང་བའི་ཆོས་ལ་བདེ་བར་གནས་པའི་མཆོག་ལ་རེག་པ་དང༌། འབེལ་བའི་གཏམ་གྱིས་གཏན་ལ་འབེབས་པས་དམ་པ་རྣམས་ཀྱི་སེམས་མགུ་བར་བྱེད་དེ། མཁས་པ་མཁས་པ་ཞེས་བྱ་བའི་གྲངས་སུ་འགྲོ་བའོ། །དབྱངས་ཀྱིས་བསྙད་པའི་སྡེ་གང་ཞེ་ན། མདོ་སྡེ་དེ་ཉིད་དུ་དབུས་དང་མཐའ་མར་ཚིགས་སུ་བཅད་དེ་དབྱངས་ཀྱིས་བསྙད་པའོ། །ཡང་དྲང་བའི་དོན་གྱི་མདོ་དེ་རྟོགས་པར་བྱེད་པས་དབྱངས་ཀྱི་བསྙད་པའོ། །ལུང་དུ་བསྟན་པའི་སྡེ་གང་ཞེ་ན། གང་ལས་ཉན་ཐོས་འདས་ཏེ་ཤི་བའི་དུས་བྱས་པ་དང་འབྱུང་བ་ལུང་བསྟན་པའོ། །ཡང་ངེས་པའི་དོན་གྱི་མདོ་དེ་ནི་ལུང་དུ་བསྟན་པའི་སྡེའོ། །ཚིགས་སུ་བཅད་པའི་སྡེ་གང་ཞེ་ན། ཚིགས་སུ་སྦྱར་ནས་གསུངས་པ་སྟེ། དེ་ནི་རྩ་བ་གཉིས་པ་དང་རྩ་བ་གསུམ་པ་དང་རྩ་བ་བཞི་པ་དང་རྩ་བ་ལྔ་པ་དང་རྩ་བ་དྲུག་པའོ། །ཆེད་དུ་བརྗོད་པའི་སྡེ་གང་ཞེ་ན། གང་ཡིད་རངས་ནས་བརྗོད་པའོ། །གླེང་གཞིའི་སྡེ་གང་ཞེ་ན། གང་གི་ཆེད་དུ་གསུངས་པ་དང་བྱུང་བ་དང་བཅས་པའི་བསླབ་པ་བཅས་པ་གསུངས་པའོ། །རྟོགས་པ་བརྗོད་པའི་སྡེ་གང་ཞེ་ན། དཔེ་དང་བཅས་པ་གསུངས་པའོ། །དེ་ལྟ་བུ་བྱུང་བའི་སྡེ་གང་ཞེ་ན། གང་སྔོན་གྱི་སྦྱོར་བ་དང་ལྡན་པའོ། །སྐྱེས་པའི་རབས་ཀྱི་སྡེ་གང་ཞེ་ན། གང་བྱང་ཆུབ་སེམས་དཔའི་སྤྱོད་པ་དང་ལྡན་པའོ། །ཤིན་ཏུ་རྒྱས་པའི་སྡེ་གང་ཞེ་ན། གང་བྱང་ཆུབ་སེམས་དཔའི་སྡེ་སྣོད་དང་ལྡན་པའོ། །ཤིན་ཏུ་རྒྱས་པ་ཇི་ལྟ་བ་དེ་བཞིན་དུ་རྣམ་པར་འཐག་པ་དང་མཚུངས་པ་བྲལ་བ་དེ་བཞིན་ནོ། །ཅིའི་ཕྱིར་ཤིན་ཏུ་རྒྱས་པ་ཞེས་བྱ་ཞེ་ན། སེམས་ཅན་ཐམས་ཅད་ལ་ཕན་པ་དང་བདེ་བའི་གནས་ཡིན་པ་དང༌། རྒྱས་པ་དང་རྒྱ་ཆེ་བ་དང་ཟབ་པའི་རྣམ་པར་ཆོས་བསྟན་པའི་ཕྱིར་རོ། །ཅིའི་ཕྱིར་རྣམ་པར་འཐག་པ་ཞེས་བྱ་ཞེ་ན། སྒྲིབ་པ་ཐམས་ཅད་རྣམ་པར་འཐག་པའི་ཕྱིར། ཅིའི་ཕྱིར་མཚུངས་བྲལ་ཞེས་བྱ་ཞེ་ན་མཚུངས་པ་མེད་པའི་ཕྱིར་རོ། རྨད་དུ་བྱུང་བའི་སྡེ་གང་ཞེ་ན། གང་ལས་ཉན་ཐོས་དང་བྱང་ཆུབ་སེམས་དཔའ་དང་སངས་རྒྱས་རྣམས་ཀྱིས་ངོ་མཚར་རྨད་དུ་བྱུང་བའི་ཆོས་བསྟན་པའོ། །གཏན་ལ་དབབ་པར་བསྟན་པའི་སྡེ་གང་ཞེ་ན། གང་དུ་ཆོས་ཀྱི་མཚན་ཉིད་ཕྱིན་ཅི་མ་ལོག་པར་བསྟན་པའོ། །ཞེས་འབྱུང་ངོ༌། །

གཉིས་པ་ནི། དེར། མདོའི་སྡེ་ལ་སོགས་པ་འདི་དག་ནི་སྡེ་སྣོད་གསུམ་དུ་འགྱུར་ཏེ། མདོའི་སྡེ་དང༌། དབྱངས་ཀྱིས་བསྙད་པའི་སྡེ་དང༌། ལུང་དུ་བསྟན་པའི་སྡེ་དང༌། ཚིགས་སུ་བཅད་པའི་སྡེ་དང༌། ཆེད་དུ་བརྗོད་པའི་སྡེ་གང་ཡིན་པ་འདི་ནི་ཉན་ཐོས་ཀྱི་མདོ་སྡེའི་སྡེ་སྣོད་དོ། །རྟོགས་པ་བརྗོད་པའི་སྡེ་དང༌། དེ་ལྟ་བུ་བྱུང་བའི་སྡེ་དང་སྐྱེས་པའི་རབས་ཀྱི་སྡེ་འཁོར་དང་བཅས་པ་ནི་འདུལ་བའི་སྡེ་སྣོད། ཤིན་ཏུ་རྒྱས་པའི་སྡེ་དང༌། རྨད་དུ་བྱུང་བའི་ཆོས་ཀྱི་སྡེ་གང་ཡིན་པ་འདི་ནི་བྱང་ཆུབ་སེམས་དཔའི་མདོ་སྡེའི་སྡེ་སྣོད་དོ། །གཏན་ལ་དབབ་པར་བསྟན་པའི་སྡེ་ནི་གཉིས་ཀའི་ཆོས་མངོན་པའི་སྡེ་སྣོད་དོ། །ཞེས་འབྱུང་བས། མདོ་སྡེ་སོགས་ལྔ་ལའང་ཐུན་མོང་བ་ཉན་ཐོས་དང་ཐུན་མོང་མིན་པ་བྱང་སེམས་ཀྱི་ནི་ཤིན་ཏུ་རྒྱས་པ་དང་རྨད་དུ་བྱུང་བའི་སྡེའི་ཡན་ལག་དང་གླེང་གཞི་སོགས་ལའང་ཐུན་མོང་མིན་པ་བྱང་སེམས་ཀྱི་ཚུལ་ཁྲིམས་ཏེ་འདུལ་བའི་སྡེ་སྣོད་དུ་བསྡུའོ། །

གསུམ་པ་ནི། དེ་ལྟའི་གསུང་རབ་ཡན་ལག་བཅུ་གཉིས་པོ་དེ་ཐམས་ཅད་རྒྱུད་ལ་ཇི་ལྟ་བུའི་སྒོ་ནས་སྦྱར་ཞེ་ན། ཇི་སྐད་དུ། ཚུལ་གནས་ཐོས་དང་བསམ་ལྡན་པས། །སྒོམ་པ་ལ་ནི་རབ་ཏུ་སྦྱོར། །ཞེས་འབྱུང་བས་ཉམས་སུ་ལེན་པ་ན་ལུས་ངག་ཡིད་གསུམ་གྱི་ཆོས་ཚུལ་དེ་དག་ནན་ཏན་དུ་ལྟ་སྒོམ་སྤྱོད་གསུམ་གྱིས་ཡང་ནས་ཡང་དུ་འདྲིས་པར་བྱས་ནས་རང་གཞན་གྱི་རྒྱུད་ལ་བསགས་སྦྱངས་ཡང་དག་པར་མཐར་ཕྱིན་པར་བྱ་དགོས་སོ། །ཡང་རྡོར་གསུང་འདི་རྩལ་དུ་བཤད་དགོས་དོན་མདོ་ཁ་ཅིག་ཐེག་པ་ཆེན་པོའི་གསུང་རབ་ཡན་ལག་བཅུ་གཉིས་ནི་ཐབས་མང་བ་ཉན་ཐོས་ཀྱི་སར་བཤད་པའི་བསླབ་གསུམ་སོགས་གཞོབ་ལྡོག་གནོན་བྱས་ནས་བྱང་སེམས་རང་ལུགས་ལའང་བསླབ་པ་དང་པོ་གཉིས་ལ་མ་ལྟོས་པར་ཤེས་རབ་རྐྱང་གྲོལ་གྱི་འཚང་རྒྱ་བར་འདོད་པའི་ཕྱག་རྒྱ་ཆེན་པོ་དང་གཅིག་ཅར་བར་གྲགས་པ་དུ་མ་འབྱུང་བས་དེ་མགོན་པོ་འབྲི་ཁུང་པ་ཡབ་སྲས་སོགས་དཔལ་ལྡན་དྭགས་པོ་བཀའ་བརྒྱུད་པ་མཐའ་དག་གིས་ཆེར་འགོག་པ་ཡིན་ལ། ས་སྐྱ་པཎྜི་ཏ་སོགས་ཕལ་ཆེ་བས། དྭགས་པོ་བཀའ་བརྒྱུད་པ་ལ་ཧྭ་ཤང་དང་གཅིག་ཅར་བའི་ལུགས་སུ་ཕུལ་ནས་དགག་པ་བྱེད་སྐད་པ་དེ་ནི་མངོན་སུམ་ལ་བསྙོན་འདེབས་པའི་རྒྱུ་མཚན་ཅི་ཞེས་བརྟག་པར་བྱ་དགོས་སོ། །དེའང་སེམས་ཀྱི་ཤིན་ཏུ་རྒྱས་པ་ཞེས་བྱ་བ་ནི་སེམས་ཅན་ཐམས་ཅད་ལ་འཕྲལ་ཡུན་གྱི་ཕན་བདེ་དང༌། ཕར་ཕྱིན་དྲུག་དང་ནམ་མཁའ་མཛོད་ཀྱི་ཏིང་ངེ་འཛིན་སོགས་རྒྱས་པ་དང༌། རྒྱ་ཆེ་བ་དང༌། བདག་མེད་དང་སྟོང་པ་སོགས་ཟབ་པའི་ཆོས་རྣམས་སུ་དེ་སྒྲིབ་གཉིས་གདུལ་བས་རྣམ་པར་འཐག་པ་དང༌། འདི་དང་མཚུངས་པའི་ཆོས་མེད་པས་མཚུངས་བྲལ་གྱི་སྡེ་སྣོད་དེ། མདོ་རྒྱན་ལས། དམིགས་པ་ཆེ་བ་ཉིད་དང་ནི། །དེ་བཞིན་སྒྲུབ་པ་ཆེན་པོ་དང༌། །ཡེ་ཤེས་བརྩོན་འགྲུས་རྩོམ་པ་དང༌། །ཐབས་ལ་མཁས་པར་གྱུར་པ་དང༌། །ཡང་དག་འགྲུབ་པ་ཆེན་པོ་དང༌། །སངས་རྒྱས་ཕྲིན་ལས་ཆེན་པོ་སྟེ། །ཆེན་པོ་བདུན་དང་ལྡན་པའི་ཕྱིར། །ཐེག་ཆེན་ཞེས་ནི་ངེས་པར་བརྗོད། །ཅེས་པ་ལྟར། ཆེན་པོ་བདུན་དང་ལྡན་པའི་ཕྱིར་ཐེག་པ་ཆེན་པོ་དང་སྡེ་སྣོད་ལའང་དེའི་སྡེ་སྣོད་ཅེས་བྱ་སྟེ། དམིགས་པ་ཆེ་བ་སྟོང་ཕྲག་བརྒྱ་པ་སོགས་ཕ་རོལ་ཏུ་ཕྱིན་པ་སྟོན་པའི་མདོ་སྡེ་སོགས་ལ་དམིགས་པའི་ཕྱིར་དང༌། གྲུབ་པ་ཆེ་བ་བདག་གཞན་གྱི་དོན་མཐའ་དག་སྒྲུབ་པའི་ཕྱིར་དང༌། ཡེ་ཤེས་ཆེ་བ་གང་ཟག་དང་ཆོས་ལ་བདེན་པ་ཤེས་པའི་ཕྱིར་དང༌། བརྩོན་འགྲུས་ཆེན་པོ་བསྐལ་པ་གྲངས་མེད་པ་གསུམ་དུ་དཀའ་བ་བརྒྱ་སྟོང་སོགས་ལ་སྦྱར་བའི་ཕྱིར་དང༌། ཐབས་མཁས་ཆེན་པོ་འཁོར་འདས་ཀྱི་མཐའ་ལ་མི་གནས་པའི་ཕྱིར་དང༌། ཐོབ་པ་ཆེ་བ་སྟོབས་སོགས་ཀྱི་ཡོན་ཏན་དཔག་ཏུ་མེད་ཅིང་གྲངས་མེད་པ་ཐོབ་པའི་ཕྱིར་དང༌། ཕྲིན་ལས་ཆེ་བ་འཁོར་བ་ཇི་སྲིད་དུ་མངོན་པར་བྱང་ཆུབ་པར་སྟོན་པ་སོགས་སངས་རྒྱས་ཀྱི་མཛད་པ་སྒྲུབ་པའོ། །རྨད་བྱུང་གི་སྡེ་ནི་ཉན་རང་གི་རྫུ་འཕྲུལ་མངོན་ཤེས་སོགས་ཀྱི་ངོ་མཚར་གྱི་བསྒྲུན་དུ་མེད་པ་སྟེ། དཔེར་ན་དད་པའི་སྟོབས་བསྐྱེད་པ་ལ་འཇུག་པའི་ཕྱག་རྒྱའི་མདོར། མཚོ་དཔག་ཚད་ལྔ་འབུམ་པ་པདྨས་ཁེབས་པ་གཅིག་ལ། ལྕགས་ཀྱི་ཤིང་རྟ་ནམ་མཁའ་ལྡིང་བས་མགྱོགས་པའི་རྟས་དྲངས་ཏེ། པདྨའི་འདབ་མ་ཡང་མ་བསྣད་པར་འགྲོ་བའི་སྐད་ཅིག་དེ་ལ་སྦྲུལ་ཤིན་ཏུ་མགྱོགས་པ་གཅིག་བྱུང་སྟེ། ལན་བཅུ་བསྐོར་བ་དེའི་ལན་གཅིག་ལ་ཀུན་དགའ་བོས་ཆོས་ཀྱི་དོན་མི་འདྲ་བ་བཅུ་གོ་ཞིང་འཆད་ནུས། དེའི་གཅིག་བཤད་པའི་བར་ལ། ཤཱ་རིའི་བུས་དེ་འདྲ་བ་སྟོང་གོ་ཞིང་འཆད་ནུས། དེ་གཅིག་གི་བར་ལ། མཽ་གལ་གྱི་བུས་འཇིག་རྟེན་གྱི་ཁམས་བརྒྱད་ཁྲི་རྫུ་འཕྲུལ་གྱིས་འདའ་བར་ནུས། དེའི་ལན་གཅིག་འདའ་བའི་བར་ལ། སངས་རྒྱས་ཀྱི་འཇིག་རྟེན་གྱི་ཁམས་ནམ་མཁའ་དང་མཉམ་པར་གླིང་རེ་རེར་མཛད་པ་བཅུ་གཉིས་རྒྱས་པ་དང་དམ་ཆོས་གནས་པ་དང་སྐྱེས་རབས་ཀུན་ཀྱང་ལྷུན་གྲུབ་ཏུ་སྟོན་པར་བཀའ་སྩལ་བ་ལྟ་བུའོ། །དེས་ན་བྱང་ཆུབ་སེམས་དཔའི་བསླབ་པར་བྱ་བའི་གསུང་རབ་ཡན་ལག་བཅུ་གཉིས་པོ་འདི་ལ་བླ་ན་མེད་པའི་རྫོགས་བྱང་འདོད་པ་དག་ཆེས་ཆེར་བསླབ་པར་བྱའོ། །

རྡོར་གསུང་འདི་ལས་འཕྲོས་ནས། ཕན་ཚུན་འབྲེལ་པ་ཅན་གྱི་ཚུལ་དུ་འདྲེས་པ་ཅན་དུ་གསུངས་ཞེས་རྡོར་གསུང་འདིའི་དོན་དག་པར་བཏོན་ན། ཆོས་འཁོར་རེ་རེའི་ནང་དུའང་ཆོས་འཁོར་གསུམ་གྱི་བརྗོད་དོན་ཡོངས་རྫོགས་རེ་སྟོན་བྱ་བ་འདི་བཞུགས་ཞེས་འཆད་པ་ཡིན་ནོ། །སྟོན་པའི་སྐུ་ཚེ་སྟོད་དང་བར་སྨད་ལ་ཆོས་འཁོར་གསུམ་པོའི་གོ་རིམ་གྱི་གདུལ་བྱ་འདུ་བ་མང་བ་གཙོ་ཆེ་བས་ཆོས་འཁོར་རིམ་གསུམ་དུ་བཞག་ཀྱང༌། རིམ་པ་དང་པོ་དང་བར་མཐའ་ལ་སོགས་པ་རེ་རེའི་ཆོས་འཁོར་བསྐོར་བའི་དུས་སུ་ཡང་ཆོས་འཁོར་གསུམ་གྱི་བརྗོད་བྱའི་ཆོས་འཁོར་ཡེ་མ་བསྟན་པ་མིན་པའི་ཕྱིར། སངས་རྒྱས་ཀྱི་ཆོས་ཀྱི་འཁོར་ལོ་ནི་གདུལ་བྱའི་སྒྲིབ་གསུམ་གཅོད་བྱེད་ཡིན་པས་ཚིག་གཅིག་བསྟན་པ་ནའང་འཁོར་གསུམ་གྱི་གསུང་དུ་འབྱོན་པའི་ཕྱིར་ཏེ། སངས་རྒྱས་ཀྱི་གསུང་རེ་རེ་ལའང་སངས་རྒྱས་ཀྱི་ལམ་འབྲས་ཡོངས་སུ་རྫོགས་པ་འབྱུང་བ་གསུང་གི་གསང་བ་བསམ་གྱིས་མི་ཁྱབ་པར་མདོ་རྒྱུད་རྣམས་ལས་བཤད་པའི་ཕྱིར། དེས་ན་འཁོར་ལོ་དང་པོ་ནི་བདེན་པ་བཞིའི་ཆོས་ལ་གང་ཟག་གི་བདག་སྟོང་ཙམ་ཏུ་བཤད་ནས་བསོད་ནམས་ཚོགས་སོགས་ལ་འཇུག་པ་དང༌། འཁོར་ལོ་བར་པར་ནི་བདེན་པ་གཉིས་ཀྱི་ཆོས་ཐམས་ཅད་རང་བཞིན་གྱི་མཚན་ཉིད་མེད་པ་དོན་དམ་པའི་ངང་ཚུལ་ལས་གཡོ་བ་མེད་པས་བདག་བདེན་དུ་འཛིན་པ་ཐམས་ཅད་གཅོད་པར་བྱེད་པ་དང༌། འཁོར་ལོ་ཐ་མར་ནི་ཐ་སྙད་དུ་མཚན་ཉིད་གསུམ་འཇིག་རྟེན་དང་བསྟན་བཅོས་ལ་གྲགས་པ་ལྟར་ཡོད་མེད་འཇིག་རྟེན་འཁྲུལ་པར་སྤྱོད་པའི་མཐུན་འཇུག་གི་ངོར་ཕྱེ་ནས་ཡང་དག་པར་ཡོད་མེད་ཀྱི་སྤྲོས་པ་མཐའ་དག་བཅད་ནས་ཐ་སྙད་དུ་སྤྲོས་པ་དང་བྲལ་བཞིན་པ་ནས་སེམས་ཅན་ཐམས་ཅད་ལ་སངས་རྒྱས་ཀྱི་རྒྱུ་ཟག་མེད་བདེ་གཤེགས་སྙིང་པོ་ཡོད་པས་སེམས་ཅན་ཐམས་ཅད་སངས་རྒྱས་པར་འགྱུར་བ་ལུང་སྟོན་པའི་འཁོར་ལོ་ཞེས་བྱ་བ་སྟེ། ཆོས་འཁོར་རིམ་པ་གསུམ་པོ་འདི་དག་གི་ནི་གདུལ་བྱ་རྣམས་ཚོགས་གཉིས་ཀྱི་བསགས་པ་ཡོངས་སུ་རྫོགས་པ་དང་སྒྲིབ་པ་གཉིས་ཡོངས་སུ་སྦྱང་བར་ནུས་པས་བརྗོད་བྱེད་བདེ་བར་གཤེགས་པའི་བཀའ་ཐམས་ཅད་བརྗོད་བྱ་ཆོས་འཁོར་གསུམ་དང་ཕྱག་རྒྱ་བཞི་དང་ལྡན་པ་ཉིད་ཀྱི་ཕྱིར་ཏེ། དེ་བཞིན་གཤེགས་པའི་ཚིག་སོ་སོ་ཡང་དག་པར་རིག་པ་རེ་རེའི་ཁོང་ནའང་ཚིག་དོན་ཆོས་སྤོབས་པ་ཡང་དག་པར་རིག་པ་དུ་མའི་རིག་པ་མཐའ་དག་གསལ་བར་བྱེད་པ་ཉིད་ཀྱི་ཕྱིར། ཇི་སྐད་དུ། གསུང་གཅིག་ཡན་ལག་རྒྱ་མཚོའི་སྒྲ་ཀུན་གྱིས། །རྒྱལ་བ་ཀུན་དབྱངས་ཡན་ལག་རྣམ་དག་པ། །འགྲོ་བ་ཀུན་གྱི་བསམ་པ་ཇི་བཞིན་དབྱངས། །སངས་རྒྱས་གསུང་ལ་རྟག་ཏུ་འཇུག་པར་བགྱི། །ཅེས་འབྱུང་བས་སོ། །དེས་ན་ཆོས་འཁོར་གསུམ་གྱི་སྐོར་ཚུལ་མདོ་དགོངས་འགྲེལ་དང་གཟུངས་དབང་ནས་འབྱུང་བ་དང༌། འཕགས་པ་ཀླུས། དབུ་མ་རྩ་བ་ནས་སངས་རྒྱས་ཀྱི་ཆོས་བསྟན་ཚུལ་དང༌། རྒྱལ་བ་མ་ཕམ་པས། རྒྱུད་བླ་མར་སངས་རྒྱས་ཀྱི་ཆོས་བསྟན་ཚུལ་རྣམས་ཀྱི་ཆོས་འཁོར་བསྐོར་བའི་རྣམ་གཞག་ལ་མི་མཐུན་པ་མེད་དོ་ཞེས་རྒྱལ་བའི་དབང་པོ་ཀརྨ་པ་ཆོས་གྲགས་རྒྱ་མཚོས་ཕར་ཕྱིན་ཊཱིཀ་ཆེན་དུའང་གསུངས་སོ། །

**སྨྲས་པ། ཤིན་ཏུ་རྒྱས་པའི་སྡེ་ཞེས་པའི། །སྡེ་སྣོད་ཤིན་ཏུ་ཟབ་པ་དང༌། །རྒྱ་ཆེ་བ་ཡི་ཡན་ལག་དེ། །ཐེག་དམན་ཐུན་མོང་མ་ཡིན་ཕྱིར། །ཐེག་པ་ཆེན་པོའི་དམ་ཆོས་ཀྱི། །ཡན་ལག་ཚད་བཟུང་མེད་པའི་ཕྱིར། །ཚིག་འབྲུ་རེ་ཡང་ཚིག་དོན་གྱི། །ཡན་ལག་ཟད་མེད་གཏུགས་མེད་ཕྱིར། །ཆོས་ཚུལ་ཡན་ལག་རེ་རེ་ཡང༌། །ཆོས་ཚུལ་རྒྱ་མཚོ་དཔག་མེད་པ། །ཐེག་ཆེན་ཆོས་ཚུལ་དེ་ལྟར་རོ། །ཞེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། སྡེ་སྣོད་རེ་རེར་སྡེ་སྣོད་གསུམ་ག་འདུ་ཞེས་པ་ལ། རྡོར་གསུང་འདི་དག་པར་བཏོན་ན། སྡེ་སྣོད་གསུམ་དུ་འཇོག་བྱེད་ལ་རྣམ་གྲངས་དགུ་དག་གིས་རབ་ཏུ་ཕྱེ་བའོ། །ཞེས་འདོན་པར་རིགས་པ་ཡིན་ཏེ། ལུང་སྡེ་སྣོད་གསུམ་ནི་ཐར་པ་དང་ཐམས་ཅད་མཁྱེན་པ་དོན་གཉེར་ལ་སྤང་བྱ་དང་བསླབ་བྱ་དང་ཤེས་བྱ་ལ་ལྟོས་ཏེ་དེ་རེ་རེ་ལའང་གསུམ་གསུམ་གྱི་འཇུག་ལྡོག་གི་གནས་ཡོད་པས་དེ་ལྟར་སྟོན་པ་ཉིད་ཀྱི་སྡེ་སྣོད་གསུམ་རྣམ་པར་འཇོག་པའི་ཕྱིར། མདོ་སྡེ་རྒྱན་ལས། སྡེ་སྣོད་དག་ནི་གསུམ་མམ་གཉིས་ཀྱང་རུང༌། །བསྡུས་པའི་ཕྱིར་ཏེ་རྒྱུ་ནི་དགུར་འདོད་དོ། །ཞེས་པ་ལ། སྤང་བྱ་ལ་ལྟོས་ནས་སྡེ་སྣོད་གསུམ་དུ་འཇོག་པ་ནི་ཐེ་ཚོམ་གྱི་གཉེན་པོར་མདོ་སྡེ། མཐའ་གཉིས་དང་ལྡན་པའི་གཉེན་པོར་འདུལ་བ། རང་ལྟ་བ་མཆོག་འཛིན་གྱི་གཉེན་པོར་མངོན་པ། བསླབ་བྱ་ལ་ལྟོས་ནས་སྡེ་སྣོད་གསུམ་དུ་འཇོག་པ་ནི། མདོ་སྡེས་བསླབ་པ་གསུམ་བཤད། འདུལ་བའི་ལྷག་པའི་ཚུལ་ཁྲིམས་དང་ལྷག་པའི་སེམས་སྒྲུབ། མངོན་པས་ལྷག་པའི་ཤེས་རབ་བསྒྲུབ་པའོ། །ཤེས་བྱ་ལ་ལྟོས་ནས་སྡེ་སྣོད་གསུམ་འཇོག་པ་ནི། མདོ་སྡེ་ཆོས་དང་དོན་བཤད། འདུལ་བས་ཆོས་དང་དོན་སྒྲུབ། མངོན་པས་ཆོས་དང་དོན་གཏན་ལ་འབེབས་པའོ། །

ཡང་དགོངས་གཅིག་རྙིང་མའི་འདོན་པ་སོར་བཞག་ལྟར་ན། འདུལ་བའི་སྡེ་སྣོད་ལྟ་བུ་ལ་སྡེ་སྣོད་གསུམ་འདུ་ཚུལ་ནི་སོ་ཐར་རིགས་བརྒྱད་སྟོན་པ་རྣམས་འདུལ་བ་དང༌། ཞི་གནས་ཀྱི་གསོ་སྦྱོང་སོགས་ཞི་ལྷག་གི་ཏིང་ངེ་འཛིན་སྟོན་པ་རྣམས་མདོ་སྡེའི་སྡེ་སྣོད། ཆོས་རྣམས་ཀྱི་རང་སྤྱིའི་མཚན་ཉིད་སྟོན་པའི་ཆོས་རྣམས་མངོན་པའི་སྡེ་སྣོད། ཡང་ཡུམ་ལྟ་བུའི་མདོ་སྡེའི་སྡེ་སྣོད་ལ་མཚོན་ན། རང་གི་ངོ་བོ་མདོ་སྡེའི་སྡེ་སྣོད། སྤྱོད་པའི་ཆ་སྟོན་པ་འདུལ་བའི་སྡེ་སྣོད། ལྟ་སྒོམ་གྱི་ཆ་སྟོན་པ་མངོན་པའི་སྡེ་སྣོད། ཡང་མངོན་པའི་སྡེ་སྣོད་དཀོན་བརྩེགས་ལྟ་བུ་ལ་མཚོན་ན། རང་གི་ངོ་བོ་མངོན་པའི་སྡེ་སྣོད། ཐབས་ཀྱི་ཆ་སྟོན་པ་འདུལ་བ། ཤེས་རབ་ཀྱི་ཆ་སྟོན་པ་མངོན་པའི་སྡེ་སྣོད་དུ་འཇོག་ལ། མདོར་ན་ཐེག་པ་གང་གི་སྡེ་སྣོད་ཡིན་ཡང་ལུས་ངག་གི་ཉེས་སྤྱོད་ཕྲ་རགས་སྡོམ་པའི་སྡེ་སྣོད་ཐམས་ཅད་འདུལ་བ་དང༌། སེམས་ཀྱི་ཉེས་སྤྱོད་རགས་པ་སྡོམ་བྱེད་ཀྱི་སྡེ་སྣོད་ཐམས་ཅད་མདོ་སྡེ་དང༌། སེམས་ཀྱི་ཉེས་སྤྱོད་ཕྲ་བ་སྡོམ་བྱེད་ཀྱི་སྡེ་སྣོད་ཐམས་ཅད་མངོན་པའི་ཕྱོགས་སུ་བསྡུའོ། །

**སྨྲས་པ། འདུལ་བ་ལྟ་བུའི་སྡེ་སྣོད་གཅིག་ཉིད་ལ། །དངོས་བསྟན་ཉེས་སྤྱོད་ཚར་གཅོད་བྱེད་པ་ཡི། །ལྷག་པ་ཚུལ་ཁྲིམས་བསླབ་པ་སྟོན་ན་ཡང༌། །ཤུགས་བསྟན་དེའི་ཉིང་དགོས་འཚོལ་བ་ན། །ལྷག་པའི་སེམས་དང་ལྷག་པའི་ཤེས་རབ་བསྟན། །དེ་ཚེ་སྟོན་བྱེད་སྡེ་སྣོད་གཞན་གཉིས་ཀྱང༌། །འཁོར་ལོ་ཞར་བྱུང་ཚུལ་གྱིས་བསྟན་པ་ཡིན། །མངོན་པ་ལྟ་བུའི་སྡེ་སྣོད་གཅིག་ཉིད་ལ། །དངོས་བསྟན་ལྷག་པའི་ཤེས་རབ་བསྟན་མོད་ཀྱང༌། །དེ་ཉིད་བསྐྱེད་ལ་བསླབ་པ་སྔ་མ་གཉིས། །མེད་ན་མི་འགྲུབ་ཚུལ་ནི་ཞར་ལ་བསྟན། །སྟོན་བྱེད་སྡེ་སྣོད་གཉིས་ཀྱང་ཤུགས་ཀྱིས་འཕངས། །མདོ་སྡེ་ལྟ་བུའི་སྡེ་སྣོད་གཅིག་ཉིད་ལ། །དངོས་བསྟན་ལྷག་པའི་ཏིང་འཛིན་བསྟན་ན་ཡང༌། །དེའི་རྣམ་གནས་ཚུལ་ཁྲིམས་བསླབ་པ་དང༌། །དེ་ཉིད་ཉིང་དགོས་ལྷག་པའི་ཤེས་རབ་ནི། །ཞར་བསྟན་སྟོན་བྱེད་སྡེ་སྣོད་རྣམས་གཉིས་ཀྱང༌། །གཙོ་དང་ཕལ་པའི་ཚུལ་གྱིས་བསྟན་པ་ཡིན། །ཞེས་བརྗོད་ན་དོན་གྱི་ཁོག་ཁྲོལ་བ་ཡིན་ནོ།། །།**

༈ རྡོ་རྗེའི་གསུང༌། འཁོར་འདས་ཐམས་ཅད་ཕུན་སུམ་ཚོགས་པ་ལྔས་བསྡུས། རྡོར་གསུང་འདི་ཆེས་དག་པར་བཏོན་ན་འདིར་འགྱུར་ཏེ། རྒྱུད་སྟོན་པས་རྒྱུད་གསུངས་པ་ལས་འབྲས་དུས་མྱང་འདས་ཀྱི་ཕུན་ཚོགས་ལྔའི་ཚུལ་ཁོང་དུ་ཆུབ་ན་མ་དག་རྒྱུད་ལམ་འཁོར་བའི་སྐབས་ཀྱི་ཕུན་ཚོགས་ལྔ་ཡང་ཤེས་པར་ནུས་བྱ་བ་འདི་བཞུགས།

དེ་ཡང༌། ཨེ་ཝཾ་མཱ་ཡ་ཤྲུ་རཾ་ཨེ་ཀ་སྨིན་ས་མ་ཡེ་བྷཝན་སརྦ་ཏ་ཐ་ག་ཏ་ཀཱ་ཡ། ཝ་ཀ་ཙིཏྟ་ཧྲཱི་ད་ཡ་བཛྲ་ཡོ་ཥིཏ་བྷ་གོ་ཥུ་བི་ཛ་ཧཱ་ར་ཞེས་པ་སྟེ། འདི་སྐད་བདག་གིས་ཐོས་པའི་དུས་གཅིག་ན་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་སྙིང་པོ་རྡོ་རྗེ་བཙུན་མོའི་བྷ་ག་ལ་བཞུགས་སོ། །ཞེས་འབྱུང་ངོ༌། །དེ་ཡང་འདི་སྐད་ཅེས་པས་ཆོས་ཕུན་སུམ་ཚོགས། བདག་གི་ཞེས་པས་བྱམས་པ་སོགས་བྱང་སེམས་བྱེ་བ་ཕྲག་བརྒྱད་བཅུ་དང་སྤྱན་མ་སོགས་རི་རབ་ཀྱི་རྡུལ་ཕྲ་རབ་དང་མཉམ་པའི་རྣལ་འབྱོར་མ་སོགས་འཁོར་ཕུན་སུམ་ཚོགས། ཐོས་པའི་དུས་གཅིག་ན་ཞེས་དུས་ཕུན་སུམ་ཚོགས། བཅོམ་ལྡན་འདས་དེ་བཞིན་གཤེགས་པ་ཐམས་ཅད་སྐུ་དང་གསུང་དང་ཐུགས་ཀྱི་སྙིང་པོ་ཞེས་པས་སྟོན་པ་ཕུན་སུམ་ཚོགས། རྡོ་རྗེ་བཙུན་མོའི་བྷ་ག་རྣམས་ལ་བཞུགས་སོ། །ཞེས་པས་གནས་ཕུན་སུམ་ཚོགས་སོ། །

དེ་ཡང་དང་པོར་འབྲས་དུས་ཀྱི་ཕུན་སུམ་ཚོགས་པ་ལྔ་ལ་སྦྱར་ནས་བཤད་ན། ཨེ་ཝཾ་གྱི་ཆོས་ཕུན་ཚོགས་ནི། ཨེ་ནི་དོན་དམ་བདག་མེད་མ་ཤེས་རབ་མི་ཤིགས་པའི་མཁའ་ཁམས་ཐམས་ཅད་པ་དང༌། ཝཾ་ནི་དོན་དམ་ཧེ་རུ་ཀ་ཐབས་འགྱུར་མེད་བདེ་བ་ཆེན་པོའི་མཁའ་ཁམས་ཐམས་ཅད་པའོ། །དེ་དག་གི་ངོ་བོ་ཉིད་ཀྱི་མཁའ་ཁམས་དབྱེར་མེད་ལ། ཨེ་སྙིང་པོ་ཤེས་རབ་པདྨའི་ནཱ་ད་ཤིན་ཏུ་དྲི་མེད་ཆོས་ཐམས་ཅད་ཀྱི་འབྱུང་གནས་ལ། ཝཾ་དེ་ངེས་པར་དགྱེས་པའི་ཐབས་རྡོ་རྗེ་ཧཱུྃ་ཡིག་གཞོམ་མེད་ཀྱིས་བརྒྱན་པ་དེས། ཤེས་རབ་ཉིད་ཐབས་ཀྱིས་འཕེལ་བས་སྒྲིབ་ཚོགས་གཅོད་པའི་ཤེས་རབ་ཀྱི་བྷ་ག་མཁའ་དང་མཉམ་པས་ཞི་བའི་མཐར་མ་ལྷུང༌། འགྲོ་ཀུན་བདེ་ཆེན་མངོན་དུ་བྱེད་པའི་ཐབས་ཀྱི་རྡོ་རྗེ་མི་ཤིགས་པའི་རོལ་པ་མཁའ་མཉམ་འཁོར་བ་ཇི་སྲིད་པར་གནས་ཀྱང་སྲིད་མཐར་མ་ལྷུང་སྟེ། སྲིད་སྐྱོན་ཕྲ་རབ་ཙམ་གྱི་མ་གོས་པས། ཐབས་བདེ་ཆེན་བྱང་ཆུབ་ཀྱི་ཟླ་བ་གྱེན་དུ་མཐར་ཐུག་པས། མྱང་འདས་ཀྱི་མཐའ་གནོན་པའི་ཕྱིར་སྟེང་དང༌། དེའི་མཐུས་ཤེས་རབ་སྤྲོས་པ་ཐམས་ཅད་བཅོམ་པའི་བྱང་ཆུབ་ཀྱི་ཉི་མ་འོག་ཏུ་མཐར་ཐུག་པས་སྲིད་མཐའ་གནོན་པས་དེ་ལྟ་བུའི་སྟེང་འོག་ཁ་སྦྱོར་གྱི་སྙོམས་འཇུག་གི་བདེ་བ་ཉམས་སུ་སོ་སོ་རང་རིག་པའི་ཡེ་ཤེས་ཀྱིས་མྱོང་བའི་ཆོས་དེ་འདིར་འཁོར་མཆོག་སྐལ་ལྡན་རྣམས་ལ་བསྟན་པ་སྟེ། ཇི་སྐད་དུ། ཨེ་ནི་ཤེས་རབ་བརྗོད་པར་བྱ། །ཝཾ་ནི་ཐབས་དང་ལྡན་པ་ཉིད། །ཝཾ་གྱིས་རྣམ་པར་བརྒྱན་པ་དང༌། །ཨེ་ནི་ངེས་པར་མཛེས་པར་འགྱུར། །སྟེང་དང་འོག་ཏུ་སྙོམས་པར་འཇུག །ཨེ་ཉིད་དང་ནི་ཝཾ་ཉིད་དང༌། །གཉིས་གཉིས་སུ་ནི་བརྗོད་པ་ཉིད། །ཅེས་འབྱུང་ལ། ཆོས་དེ་ལྟ་བུ་ནི་བརྗོད་བྱ་དོན་གྱི་རྒྱུ་དང་རྗོད་བྱེད་ཚིག་གི་རྒྱུད་གཉིས་ལས་ཕྱི་མའི་དབང་དུ་བྱས་ནས་དཔེར་ན། མས་ཐུན་མོང་གི་རྐྱེན་བྱས། ཕས་ཐུན་མོང་མིན་པའི་རྒྱུ་བྱས་ནས་བུ་འབྱུང་བ་ལྟར། ཨེས་མཚོན་པའི་དབྱངས་གསལ་བྱེད་སོ་སོའི་སྲོག་ཏུ་ཞུགས་ནས་ཐུན་མོང་གི་རྐྱེན་བྱས། ཝས་མཚོན་པའི་གསལ་བྱེད་ཀྱི་ཡི་གེ་རྣམས་རིགས་མཐུན་འབྲེལ་ནས་ཐུན་མོང་མིན་པའི་རྒྱུ་བྱེད། ཐིག་ལེ་མཚོན་པས་དབྱངས་གསལ་ཕན་ཚུན་སྦྱོར་བ་ལས་མིང་འབྱུང༌། དེ་དུ་མ་འདུས་པ་ལས་ཚིག་འབྱུང༌། དེ་དུ་མ་འདུས་པ་ལས་ཆོས་ཕུང་མཐའ་དག་འབྱུང་བས་ཡི་གེ་གཉིས་ནི་དེ་དག་གི་རྩ་བའི་ཕ་མར་གྲུབ་སྟེ། ཇི་སྐད་དུ། ཆོས་ཀྱི་ཕུང་པོ་བརྒྱད་ཁྲི་དང༌། །བཞི་སྟོང་གི་ནི་གྲངས་སྙེད་ཀྱི། །ཀུན་གྱི་གཞི་དང་ཕ་མ་ནི། །ཡི་གེ་གཉིས་སུ་དེ་བཞིན་བསྟན། །ཡི་གེ་ཨེ་ནི་མར་གྱུར་ལ། །ཝཾ་ནི་ཕ་ཞེས་བྱ་བར་གྲགས། །ཐིག་ལེ་དེར་ནི་སྦྱོར་བ་སྟེ། །སྦྱོར་དེ་ཤིན་ཏུ་རྨད་བྱུང་བའོ། །ཞེས་དང༌། དེ་བས་བརྒྱ་བྱིན་ལྷ་ཡི་བདག །གལ་ཏེ་རྟག་པའི་གནས་འདོད་ན། །ཡིག་གཉིས་སྒྱུ་མ་དྲན་བྱ་ཞིང༌། །དམ་པའི་ཆོས་ལ་བླ་མར་བགྱིས། །ཞེས་འབྱུང་ངོ༌། །འཁོར་ཕུན་ཚོགས་ནི། སྟོན་པ་པོ་རང་ལས་འཁོར་ཐ་མི་དད་པ་སངས་རྒྱས་ཉིད་ཀྱི་རོལ་མོ་དང་ཆོ་འཕྲུལ་དུ་འགྱུར་བ་སྟེ། གསང་བ་གྲུབ་པར། འདི་ལ་བསྡུད་པར་བྱེད་པ་པོ། །གཞན་དག་ཡོད་པ་མ་ཡིན་ཞེས། །བདག་ཉིད་འབའ་ཞིག་སྨྲ་བར་བྱེད། །རྒྱུད་མཛད་པ་ནི་ཐུགས་རྡོ་རྗེ། །གསུང་བ་པོ་དེ་བསྡུས་པའང་དེ། །ཞེས་དང༌། ཇི་སྐད་དུ། འཇམ་དཔལ་ནི་རྒྱལ་པོ་ཟས་གཙང་མར་གྱུར་ཏོ། །ཀུན་ཏུ་བཟང་པོ་ནི་གནས་བརྟན་ཀུན་དགའ་བོར་གྱུར་ཞེས་སོགས་སྤྲུལ་པའི་དཀྱིལ་འཁོར་གྱི་དབང་དུ་བྱས་པའི་སྟོན་འཁོར་ཐ་མི་དད་པ་དང་ཡང་སྔགས་ཀྱི་བསྟན་པར་འཇུག་སྨིན་དུ་རུང་བའི་སྟོན་འཁོར་ཐ་དད་ཀྱང་ཡོད་དོ། །

དུས་ཕུན་ཚོགས་ནི། བཅོམ་ལྡན་འདས་ཡབ་ཡུམ་བདེ་ཆེན་གྱི་སྤངས་རྟོགས་མཐར་ཐུག་པའི་དུས་དེར་ཡབ་ལ་ཤེས་རབ་ཀྱི་མེས་བྱང་སེམས་བདེ་བས་སྡུག་བསྔལ་ཐམས་ཅད་བཅོམ་པས་འོ་མ་ལྟར་བདེ་བ་བསྐྱེད་ཅིང༌། གཏུམ་མོ་མེའི་གཟུགས་ཀྱི་དྲག་པོར་ངལ་བ་ཆེན་པོས་སྡུག་བསྔལ་བ་ལྟར་འབར་བས་ཁྱད་པར་དུ་བྱས་པའི་བྱང་སེམས་ཡར་མར་གཤེགས་བཞུད་ཡོངས་སུ་རྫོགས་ཏེ་འགྲོ་འོང་དང་བྲལ་བའི་བདེ་སྡུག་རོ་མཉམ་པའི་བསམ་མི་ཁྱབ་པའི་དུས་དེར་གསུངས་པ་ཡིན་ཏེ། ཇི་སྐད་དུ། དུས་ནི་རྣམ་པ་གསུམ་དུ་བརྗོད། །བདེ་བའི་དུས་དང་སྡུག་བསྔལ་དུས། །བསམ་གྱིས་མི་ཁྱབ་དུས་ཉིད་དུ། །འོ་མའི་རྒྱུན་ལྟར་སྣ་བུག་ཏུ། །འོང་བ་བདེ་བའི་དུས་སུ་བརྗོད། །མེ་ཡི་གཟུགས་ཀྱིས་འགྲོ་བ་ནི། །སྡུག་བསྔལ་དུས་ཀྱང་དེ་གཅིག་གྲགས། །དུས་ནི་བསམ་གྱིས་མི་ཁྱབ་དུས། །གཅིག་ནི་ལྷ་མིག་དག་པ་ཡིན། །འདོད་ཆགས་མ་ཡིན་ཆགས་བྲལ་མིན། །དབུ་མར་ཡང་ནི་མི་དམིགས་སོ། །དེ་ལ་ཆགས་པ་ཞེན་མཚན་ཉིད། །ཆགས་བྲལ་འགོག་པའི་བདེན་པ་སྟེ། །དེ་གཉིས་སྤངས་པ་དབུ་མ་ཡིན། །དེ་དག་གསུམ་པོ་མི་དམིགས་པའོ། །དངོས་དང་དངོས་མིན་རོ་གཅིག་པ། །དུས་གཅིག་ན་ཞེས་བྱ་བར་བརྗོད། །ཅེས་དང༌། ཤེས་རབ་ཆེན་པོས་སྐད་ཅིག་ལ། །ཆོས་ཀུན་ཁོང་དུ་ཆུབ་པ་འཆང༌། །ཞེས་འབྱུང་བས། སྤངས་རྟོགས་མཐར་ཐུག་པའི་དུས་སྐད་ཅིག་དེར་ཆོས་འཁོར་མི་སྐོར་ན་བཅོམ་ལྡན་འདས་སུ་གྱུར་པ་ཉིད་ནའང་དོན་མེད་པའི་ལས་ལ་འདའ་བར་འགྱུར་རོ། །དེ་ཡང་དུས་གཅིག་གི་ཅིག་སྒྲ་ནི་སྐད་ཅིག་ལའོ་ཞེས་པས་བསྡུད་པ་ལྷག་པར་མོས་པའི་ཏིང་ངེ་འཛིན་གྱི་བློ་ཆེ་བ་དང༌། བཅོམ་ལྡན་འདས་ཀྱི་རྗོད་བྱེད་ཚིག་གི་ཆོས་རྣམས་ལན་རེ་ལས་ཟློས་པར་མི་གསུང་བ་དེ་བསྟན་པའི་ཆེད་དེ། སཾ་ཊི་ལས། ཇི་སྐད་དུ་རིགས་ཀྱི་བུ་བཅོམ་ལྡན་འདས་ཀྱིས་གང་གསུངས་པ་ཐམས་ཅད་བདག་གིས་དུས་གཅིག་ན་ཉིད་ལ་སྟེ། གཅིག་ན་ཞེས་པ་ནི་སྐད་ཅིག་ལའོ། །ཐོས་པ་ནི་ལྷག་པར་སོན་པ་སྟེ་འདིས་བསམ་གྱིས་མི་ཁྱབ་པ་ལ་ལྷག་པར་མོས་པའི་ཏིང་ངེ་འཛིན་ནི་རྙེད་དོ་ཞེས་བྱ་བར་བསྙེགས་སོ་ཞེས་གསུངས་སོ། །སྟོན་པ་དང་གཞན་ཕུན་ཚོགས་ལ་ཆོས་སྐུ་དང་ལོངས་སྐུ་སྤྲུལ་སྐུའི་དབང་དུ་བྱས་པ་ལས་དང་པོ་ནི། དེ་བཞིན་གཤེགས་པ་མེ་ལོང་སོགས་ཡེ་ཤེས་ལྔའི་བདག་ཉིད་དང་དེའི་སྐུ་གསུང་ཐུགས་དོན་དམ་པའི་ཟླ་ཉི་སྒྲ་གཅན་གསུམ་གྱི་སྙིང་པོ་བདེ་གསལ་མི་རྟོག་པའི་ངོ་བོ་ནང་གི་རྡོ་རྗེ་འཆང་སྟོན་པ་གདོད་མའི་མི་ཤིགས་པའི་ཤེར་ཕྱིན་སངས་རྒྱས་ཐམས་ཅད་ཀྱི་ཡུམ་རྡོ་རྗེ་བཙུན་མོ་སྒྲིབ་པ་མཐའ་དག་དང་བྲལ་བའི་གནས་རྣམ་ཐར་སྒོ་གསུམ་གྱི་བྷ་ག་ལ་བཞུགས་སོ། །གཉིས་པ་ནི། དེ་བཞིན་གཤེགས་པ་ཁ་སྦྱོར་བདེ་ཆེན་གྱི་གཟུགས་སྐུ་སྐུ་གསུང་ཐུགས་ཀྱི་སྙིང་པོ་ཧེ་རུ་ཀ་བཞིའི་ལོངས་སྐུ་རྡོ་རྗེ་འཆང་སྟོན་པ་དེ་ཤེར་ཕྱིན་གྱི་བདག་ཉིད་རྡོ་རྗེ་བཙུན་མོ་རང་བྱུང་གི་མི་ཁམས་རྣམ་དག་གི་གནས་བྷ་ག་ལ་བཞུགས་སོ། །གསུམ་པ་ནི། དེ་བཞིན་གཤེགས་པ་གང་འདུལ་སྣ་ཚོགས་པའི་སྤྲུལ་སྐུ་རིགས་ལྔ་སྐུ་གསུང་ཐུགས་ནི་ཟླ་ཉི་སྒྲ་གཅན་གསུམ་དག་པའི་སྤྲུལ་སྐུ་རྡོ་རྗེ་འཆང་སྟོན་པ་དེ་ཉིད། སྤྱན་མ་དང་གཽ་རི་སོགས་ཀྱི་བཙུན་མོའི་འབྱུང་ལྔ་རྣམ་དག་གིས་གནས་བྷ་ག་ལ་བཞུགས་སོ། །འོ་ན་བཞུགས་པའི་གནས་ཁྱད་ཅན་མང་དུ་མཆིས་པ་ལ་བཙུན་མོའི་བྷ་གར་བཞུགས་པ་ཅི་ཞེ་ན། བཙུན་མོའི་བྷ་གའི་གནས་ལས་སྔགས་ཀྱི་བདེ་བ་ཆེན་པོ་འབྱུང་ལ། བདེ་བ་དེའི་ཚོགས་བསགས་སྒྲིབ་སྦྱངས་ལས་སྔགས་ཀྱི་སངས་རྒྱས་ཀྱི་ཆོས་མ་ལུས་པ་འབྱུང་ལ། དེས་ན་བཙུན་མོའི་བྷ་ག་ཁོ་ན་དེ་བཞིན་གཤེགས་པའི་བཞུགས་གནས་སུ་འཇོག་པ་རྒྱུད་ཀྱི་དགོངས་པ་མཐར་ཐུག་ཡིན་ཏེ། དེ་ཉིད་ཀྱི་ཕྱིར་ཆགས་ལམ་ལས་ལྷག་པའི་ལམ་མེད་པའི་ཕྱིར། ཨེ་མ་བདག་གི་པདྨ་འདི། །བདེ་བ་ཐམས་ཅད་ཀྱི་ནི་གནས། །ཞེས་དང༌། དེ་བཞིན་གཤེགས་པའི་བདེ་དོན་གང༌། །བཙུན་མོ་ཉེ་བར་མཛད་པའོ། །ཞེས་དང༌། བྷ་ག་བཅོམ་ལྡན་ཤེས་རབ་སྟེ། །དེ་བས་འདོད་ཆགས་སུན་མི་འབྱིན། །ཞེས་འབྱུང་ངོ༌། །

གནད་འདི་ལྟ་བུའི་ཕྲ་གསང་ཁོང་དུ་མ་ཆུབ་པར། བོད་ཁ་ཅིག་བཙུན་མོའི་བྷ་ག་ནི་སྟོང་ཉིད་མེད་པར་དགག་པ་ཆོས་ཐམས་ཅད་ཀྱི་འབྱུང་གནས་ཡིན་པས་གནས་དེ་ཉིད་བཟུང་བ་ཡིན་ནོ་ཞེས་པ་ནི་ཕྱོགས་རེར་བཤད་ན་རུང་བ་ཙམ་སྟེ། མཐའ་ཐམས་ཅད་ཡོངས་སུ་རྫོགས་པའི་ལེགས་བཤད་མིན་པའི་ཕྱིར་ཏེ། དཔལ་ཆོས་ཀྱི་གྲགས་པས། མེད་པར་དགག་པ་ནི་གང་ཡང་མིན་པས་ཅིར་ཡང་རུང་བ་མ་ཡིན་ནོ། །ཞེས་འབྱུང་ངོ༌། །

འོ་ན་འབྲས་རྒྱུད་རྣམ་དག་གི་ཕུན་ཚོགས་ལྔ་དེ་ལྟར་ཡིན་ན་དེ་མ་དག་རྒྱུ་རྒྱུད་ཀྱི་དུས་ཀྱང་འབྲས་བུ་དེ་དང་ཆ་འདྲ་བའི་རྒྱུ་མཐུན་གྱི་ཕུན་ཚོགས་ལྔ་ཡོད་དམ་ཞེ་ན། ཤིན་ཏུ་ཡོད་དེ། ཟག་མེད་རྒྱུ་རྒྱུད་བདེ་གཤེགས་སྙིང་པོའི་ཆོས་འཁོར་དུས་སྟོན་གནས་རྣམས་གདོད་ནས་དྲི་མེད་ནུས་པའི་ངོ་བོར་བཞུགས་ཀྱང་དེ་ཉིད་དྲི་བཅས་གློ་བུར་དྲི་མ་སེམས་ཅན་གྱི་སྦུབས་སུ་སོང་བ་མི་གསལ་བས། གློ་བུར་དྲི་མའི་སེམས་ཅན་དེ་ཉིད་ལ། མ་དག་རྒྱུ་དུས་ཀྱི་ཕུན་ཚོགས་ལྔའི་ཚང་བ་རྩིས་པས་རྒྱུ་རྒྱུད་བདེ་གཤེགས་སྙིང་པོ་ཟག་མེད་ཀྱི་ཕུན་ཆོགས་ལྔའི་ཕྱོགས་ཀྱང་དེ་ཉིད་དུ་འགྲུབ་པ་ཡིན་ཏེ། དེའང་སེམས་ཅན་ལས་བསགས་པོ་གང་རུང་ནི་སྟོན་པ་ཕུན་ཚོགས་དང༌། སེམས་ཅན་དེ་དང་ལས་ཀྱི་དབང་གིས་འབྲེལ་བ་ནི་འཁོར་ཕུན་ཚོགས་དང༌། ལས་དེའི་འཕེན་པ་མ་རྫོགས་པར་ལས་འབྲས་ལ་སྤྱོད་པ་དུས་ཕུན་ཚོགས་དང༌། དེའི་རིང་གི་བདེ་སྡུག་བཏང་སྙོམས་སོགས་ཀྱི་ཚོར་འདུའི་རྒྱུ་འབྲས་ཉམས་མྱོང་ཐམས་ཅད་ཆོས་ཕུན་ཚོགས་དང༌། དེའི་ཚེ་ཡང་ཁམས་གསུམ་གྱི་འཁོར་བའི་ཆོས་ལ་སྲེད་ལེན་གྱི་ཆགས་པའི་དབང་ལས་སྐྱེ་གནས་བཞིའི་བྷ་ག་ལ་བཞུགས་པ་ནི་གནས་ཕུན་ཚོགས་སོ། །གནད་འདི་ཉིད་ཀྱི་ཕྱིར། ཀརྨ་པ་རང་བྱུང་རྡོ་རྗེས། དེ་བས་རྩ་རླུང་ཐིག་ལེ་རྣམས། །དག་པ་དག་པའི་གཟུགས་སྐུ་སྟེ། །མ་སྦྱངས་མ་དག་གཟུགས་སྐུའོ། །ཞེས་དང༌། མ་དག་མ་དག་དག་པ་དང༌། །ཤིན་ཏུ་རྣམ་དག་གོ་རིམ་བཞིན། །སེམས་ཅན་བྱང་ཆུབ་སེམས་དཔའ་དང༌། །དེ་བཞིན་གཤེགས་པའི་གནས་སྐབས་གསུམ། །བརྗོད་ཀྱང་སངས་རྒྱས་གསར་སྐྱེས་མིན། །ཅི་ལྟར་སྔར་བཞིན་ཕྱིས་དེ་བཞིན། །མི་འགྱུར་སངས་རྒྱས་སྙིང་པོ་ཡིན། །འགྱུར་བ་དྲི་བྲལ་དེ་ལ་བརྗོད། །ཅེས་འབྱུང་ངོ༌། །རྒྱུད་ལས། ཟླ་བ་བཅུ་ཡང་ས་བཅུ་དང༌། །སེམས་ཅན་ས་བཅུའི་དབང་ཕྱུག་ཉིད། །ཅེས་སོགས་རྒྱས་པར་འབྱུང་བས་གཞི་དུས་ཀྱི་གཟུགས་སྐུ་ཡོད་པའི་དབང་ལས་གཞི་དུས་ཀྱི་སྐུ་ལྷག་མ་རྣམས་ཡོད་པར་འགྲུབ་ལ། དེ་ལྟ་བུའི་སྐུ་གསུང་ཐུགས་ལྡན་གྱི་རྡོ་རྗེ་ཅན་བཞུགས་ན་དེ་འབྲེལ་གྱི་ཕུན་ཚོགས་ལྔ་མི་འབྱུང་བ་མི་སྲིད་དེ། གྲུབ་བདེའི་ཚོགས་པ་གཅིག་པ་ཉིད་ཡིན་པའི་ཕྱིར། འབྲས་དུས་ཀྱིས་ཕུན་ཚོགས་ལྔ་ཚོགས་པ་འབྲལ་མི་ཤེས་པའི་གྲུབ་བདེ་གཅིག་པར་གྲུབ་ན་དེ་རྒྱུད་ཉིད་ཀྱི་ཕུན་ཚོགས་ལྔ་ལའང་དེ་ལྟར་འགྲུབ་དགོས་པའི་ཕྱིར། །འབྲས་བུ་རྒྱུའི་རྗེས་སུ་འགྲོ་ལྡོག་བྱེད་པའི་ཕྱིར། འདི་ལྟ་བུ་རྒྱུ་འཁོར་བའི་གནས་སྐབས་དང་འབྲས་བུ་མྱང་འདས་ཀྱི་གནས་སྐབས་གཉིས་ཀར་ཡང་རང་བཞིན་དྲི་བྲལ་གྱི་བདེ་གཤེགས་སྙིང་པོ་ཕུན་ཚོགས་ལྔ་ལྡན་དུ་བཞུགས་པ་འགྱུར་བས་མི་ཕྱེད་པ་ཉིད་ཀྱི་ཕྱིར་འཁོར་འདས་རོ་མཉམ་པ་དང་དབྱེར་མི་ཕྱེད་པ་ཉིད་ཀྱིས་སྣང་ཚུལ་ལ་ལས་ཉོན་སོགས་འཁྲུལ་ཚུལ་ཇི་ལྟར་སྣང་ཡང་གནས་ཚུལ་ལ་མ་འཁྲུལ་བ་དག་པ་རབ་འབྱམས་ཡེ་ཤེས་ཀྱི་སྣང་བ་ཁོ་ནར་གནས་པས་སྔགས་ཀྱི་ཐེག་པ་རྒྱུ་འབྲས་ངོ་བོ་གཅིག་ཅིང་རྒྱུ་ཉིད་འབྲས་བུ་ལམ་དུ་ཁྱེར་བས་འབྲས་བུ་ལམ་དུ་བྱེད་པ་སྔགས་ཀྱི་ཐེག་པས་ཁྱད་པར་དུ་འཕགས་པས་ཆོས་ཚུལ་འདིའི་མཚན་གྱི་རྣམ་གྲངས་སུ་གང་ཟག་གི་ཆ་ནས་མཉམ་ཉིད་དུ་བསྟན་བཞེད་ནས། སེམས་ཉིད་སངས་རྒྱས་སུ་བཤད་པ་དང༌། ཆོས་ཀྱི་ཆ་ནས་མཉམ་ཉིད་དུ་བསྟན་བཞེད་ནས་རྣམ་རྟོག་ཆོས་སྐུར་བཤད་པ་དང༌། མཆོག་དམན་གྱི་ཆ་ནས་མཉམ་ཉིད་དུ་བསྟན་པར་བཞེད་ནས་འཁོར་འདས་དབྱེར་མེད་དང་སྲིད་ཞི་རོ་མཉམ་ཞེས་པ་དང༌། དཔལ་ལྡན་དྭགས་པོ་བཀའ་བརྒྱུད་ཀྱི་བཞེད་པ་ལྟར། དཔལ་ལྡན་ས་སྐྱའི་རྗེ་བཙུན་རྣམས་ཀྱང་བཞེད་པར་གསལ་ཏེ། རྗེ་བཙུན་གྲགས་པ་རྒྱལ་མཚན་གྱི་འཁོར་འདས་དབྱེར་མེད་ལས། རང་བཞིན་གསལ་དང་སྟོང་པ་ཟུང་འཇུག་ལས། །ཉོན་མོངས་རླུང་དང་ཡི་གེ་རྩ་དང་ཁམས། །ནད་གདོན་རགས་པ་རེ་རེའང་གསུམ་གསུམ་སྟེ། །ཉི་ཤུ་རྩ་བདུན་རྒྱུའི་ལྷན་སྐྱེས་ཡིན། །ཞེས་དང༌། རྒྱས་བཤད་ཐོག་མར་ཀུན་གཞིའི་རང་བཞིན་དང༌། །རྟེན་དང་བརྟེན་ཚུལ་རྒྱུ་དང་རྩ་བ་དང༌། །འབྲེལ་ཚུལ་སྣང་བ་གསུམ་པ་དྲོན་པ་ཡིས། །ལུས་དང་སེམས་ལ་འཁོར་འདས་ཚང་ཚུལ་ལོ། །དེ་ལྟར་ལྷུན་གྲུབ་ལེགས་པར་རྟོགས་གྱུར་ན། །ཕྱི་ནང་རྟེན་འབྲེལ་ཀུན་ཀྱང་ལེགས་རྟོགས་ནས། །ནད་གདོན་མ་ལུས་ཚར་གཅོད་བྱེད་པར་འགྱུར། །ཞེས་འབྱུང་ངོ༌། །

འོ་ན་གཞི་དུས་ཀྱི་ཕུང་སོགས་ལྔ་འབྲས་དུས་ཀྱི་ཕུང་སོགས་ལྔར་བྱིན་གྱིས་བརླབས་ནས་ལམ་དུས་ཀྱི་ཕུང་སོགས་ལྔར་ཇི་ལྟར་བཞེངས་ཤེ་ན། བསྐྱེད་རིམ་གྱི་སྒོ་ནས་བཞེངས་པ་དང༌། རྫོགས་རིམ་གྱི་སྒོ་ནས་བཞེངས་ཚུལ་གཉིས་ལས། དང་པོ་ལ་ཨེ་ཝཾ་གྱི་ཡི་གེ་དེ་དག་མངོན་རྟོགས་ཀྱི་སྒོ་ནས་ཕུན་ཚོགས་ལྔ་ལྡན་དུ་སྒོམ་པ་ནི། ཨེ་ཝཾ་མཱ་ཡ་ནི་འབྱུང་བ་བཞི་དང༌། ཤྲུ་ནི་ཨཱི་ཤྭ་ར་སྟེ་ཆོས་དབྱིངས་དབང་ཕྱུག་ཡེ་ཤེས་ཀྱི་ཚོགས། ཏ་ནི་ག་རཾ་ཞེས་པ་དེར་འགྲོ་བ་བསོད་ནམས་ཀྱི་ཚོགས་སོ། །ཀ་ནི་ཀ་ཡ་སྟེ་གཞལ་ཡས་ཁང༌། སྨིན་ནི་སྨ་ར་དྲན་པ་དང་ལྡན་པའོ། །ས་ནི་སོ་མ་ཟླ་བ་མཉམ་སྦྱོར། མ་ནི་ཡིད་ཧཱུྃ་ཡེ་ནི་སྲི་ཡེ་དགའ་བའི་རྡོ་རྗེ། བྷ་ནི་བྷ་ཝ་ཞེས་གཟུགས་བརྙན་བྱུང་ན་འཕྲོ་བ། ག་ནི་སང་གྷ་སྟེ་འདུས་པ། ཝ་ནི་བྷ་ག་ཝནྟུ༔ བཅོམ་ལྡན་འདས་ཡོངས་སུ་བསྐྱེད་པ། ས་ནི་ས་མ་དྷི་ཡབ་ཡུམ་སྙོམས་འཇུག །རྦ་ནི་ར་རི་བཛྲ་ཏ་ནི་སྲུ་ཏ་བྱམས་སེམས་འཛག་པ། ཐཱ་ནི་སྒྲ་ན་ཞེས་པདྨར་ལྷའི་ཚུལ་གྱིས་གནས་པ། ག་ནི་ག་མི་ཞེས་པ་རང་རང་གི་གདན་ལ་འགྲོ་བ། ཏ་ནི་ཨ་དྷིཥྛི་ཏེ་ཞེས་པ་སྐུ་གསུང་ཐུགས་སྐྱེ་མཆེད་རྣམས་བྱིན་གྱིས་བརླབས་པ། ཀ་ནི་ཨེ་ཀ་ཞེས་ཡེ་ཤེས་པ་སྤྱན་དྲངས་ནས་དམ་ཚིག་པ་དང་རོ་གཅིག་ཏུ་བྱེད་པ། ཡ་ལ་ཀཱ་ལ་ཞེས་སྦྱར་ནས་ཀཱ་ཡ་ཝཱཀ་ཙིཏྟ་སྐུ་གསུང་ཐུགས་ཀྱི་རིགས་བདག་ཅི་རིགས་པས་རྒྱས་བཏབ་པ། ཏ་ནི་ཨ་མྲྀ་ཏ་བདུད་རྩི་ལ་སོགས་པས་མཆོད་པ། བ་ནི་ཏ་པ་ཞེས་བསྟོད་པ་བཛྲ་ནི་ཛ་ར་ཞེས་པ་དབུ་མར་སོང་བའི་རླུང་གིས་གཏུམ་མོའི་མེ་སྤར་བའོ། །ཡུ་ནི་ཡོ་ག་ཤེས་རབ་དང་སྦྱར་བའོ། །ཥི་ཏ་ནི་ནིཤྩི་ཏ་དག་པ་ངེས་པའི་སེམས་སོ། །བྷ་ནི་སཾ་བྷ་ར་ཐུགས་འཛིན་པའི་མཆོད་པའི་ཚོགས་སོ། །གི་ནི་གཱི་ཏི་རྡོ་རྗེའི་གླུའོ། །ཥུ་ནི་ཨིཥྚ་ཙུྟྞ་མངོན་པར་འདོད་པ་མཐུན་མཚམས་ཀྱི་སྤྱོད་པ། བ་ནི་བ་ལིན་ཏ་གཏོར་མ། ཛ་ནི་བཉྫ་ཁ་ཟས་ཀྱི་རྣལ་འབྱོར། ཧ་ནི་ཧ་སྟེ་སྤྲོས་པ་བཅོམ་ནས་ཉལ་བའོ། །ལྷ་སོ་སོ་དང་སྦྱར་ཏེ་བཤད་ན། ཨེ་ནི་སྤྱན་མའོ། བཾ་ནི་མཱ་མ་ཀིའོ། །ཞེས་སོགས་ནས་ཡི་གེ་རེ་རེ་ཞིང་གདན་གསུམ་གྱི་ལྷ་ཚང་བར་བསྐྱེད་པ་རྒྱུད་ལས་འབྱུང་ཡང་སྤྲོས་པ་ཆོག་གོ །གཉིས་པ་ལ། བདག་བྱིན་གྱིས་བརླབ་པ་དང༌། དཀྱིལ་འཁོར་འཁོར་ལོ་ལ་སྦྱར་བ་གཉིས་ལས་དང་པོ་ནི། སྟོན་པ་དེ་བཞིན་གཤེགས་པ་བདུད་རྩི་དང་དབང་པོ་དང་འབྱུང་བའི་དྭངས་མ་སྐུ་ཐིག་ལེ། གསུང་མེ་རླུང༌། ཐུགས་མི་རྟོག་བདེ་བ། སྙིང་པོ་དེ་དག་དབྱེར་མེད་པ་རང་བྱུང་གི་ཡེ་ཤེས། འཁོར་བདུད་རྩི་དྭངས་མ་སངས་རྒྱས། དབང་པོའི་དྭངས་མ་བྱང་སེམས། ཁམས་ཀྱི་དྭངས་མ་དཔའ་བོ་དང་རྣལ་འབྱོར་མ་ཁྲོ་བོ་དང་ཁྲོ་མོ། དུས་བསྲེག་གཞུའི་གདུངས་བསིལ་དབུ་མར་ཐིམ་ནས་བསམ་གྱིས་མི་ཁྱབ་པའི་སྐད་ཅིག་མ། ཆོས་རང་གི་ཐ་མལ་གྱི་ལུས་སེམས་རྡོ་རྗེའི་སྐུ་གསུང་ཐུགས་སུ་བྱིན་གྱིས་བརླབས་པ། གནས་རྡོ་རྗེ་བཙུན་མོ་ལྟེ་འོག་གི་ཁམས་དྲུག་སྲེག་བྱེད་ཐབས་ཤེས་སུ་སྡོམ་པའི་ཟུར་གསུམ་པའི་བྷ་གར་རྣམ་རྟོག་དང་སྡུག་བསྔལ་འཕྲོག་པའི་བི་ཤྲ་ཧ་རའི་སྒྲའི་དོན་ཅན་གྱི་གཞི་དེར་བཞུགས་པ་སྟེ། སམ་བྷུ་ཊིར། བཀའ་སྩལ་པ། དེ་བཞིན་གཤེགས་པ་ཐམས་ཅད་རོ་གཅིག་ཏུ་གྱུར་ནས་ཐབས་སྣ་ཚོགས་ཀྱི་གདུལ་བྱའི་སྐྱེ་བོ་རྣམས་ཀྱི་ཡིད་འཕྲོག་པ་སྟེ། ཞེས་སོ། །གཉིས་པ་ནི། སྟོན་པ་དེ་བཞིན་གཤེགས་པ་ཡས་འབབ་ཀྱི་ཐིག་ལེ་དེ་བཞིན་ཉིད་ཆོས་འབྱུང་གི་གནས་སུ་གཤེགས་པ། མས་བརྟན་གྱི་ཐིག་ལེ་དེ་བཞིན་ཉིད་བདེ་ཆེན་གྱི་གནས་སུ་གཤེགས་པའི་སྐུ་དགའ་བ། གསུང་མཆོག་དགའ་བ། ཐུགས་ཁྱད་དགའ། སྙིང་པོ་ནི་ལྷན་ཅིག་སྐྱེས་དགའི་བདག་ཉིད་ཅན་གྱི་བཅོམ་ལྡན་འདས་སོ། །འཁོར་ནི་ཡབ་ཡུམ་གཉིས་ཀའི་རྩ་རླུང་གི་གནས་ཐམས་ཅད་དུ་ཡོད་པའི་གདན་གསུམ་ཚང་བའི་ལྷ་ཚོགས་བདེ་བ་དམ་པར་ཞུ་བའོ། །དུས་ནི་ཡབ་ཡུམ་གྱི་རྩ་དབུ་མའི་གེ་སར་བྱེ་བར་ཕན་ཚུན་བདེ་སྟོང་དབྱེར་མེད་བསྐྱེད་པའི་རླུང་སེམས་ཕྲད་པའི་སྟོབས་ལས་ཟག་མེད་ཀྱི་སྣང་གསུམ་འོད་གསལ་དུ་ཐིམ་པའི་སྐད་ཅིག་ལའོ། །གནས་ནི་རིགས་ལྔའི་རྣལ་འབྱོར་མ་རང་དང་དབང་པོ་དང་སྐལ་བ་དང་དམ་ཚིག་མཉམ་པའི་རྡོ་རྗེ་བཙུན་མོའི་བདེ་འབྱུང་བྷ་ག་སྟེ། ཇི་སྐད་དུ། གང་ན་གཙོ་བོར་སྤྱོད་གྱུར་པ། །ཁྱིམ་ནི་བྷ་ག་ཞེས་སུ་བཤད། །ཅེས་འབྱུང་ལ། ཆོས་ནི་ཐབས་དང་ཤེས་རབ་ཀྱི་ལུས་སེམས་ཁྱད་པར་ཅན་ལ་བཞུགས་པའི་དཀྱིལ་འཁོར་པའི་འཁོར་ལོ་བདེ་བ་ཆེན་པོས་མཆོད་པའི་བསགས་སྦྱང་བྱེད་པས་གཞི་ལམ་གྱི་སངས་རྒྱས་འབྲས་བུའི་སངས་རྒྱས་ཀྱི་གོ་འཕང་དམ་པར་སྒྲུབ་པར་བྱེད་པའོ། །

སྨྲས་པ། འབྲས་བུ་ཁྱད་འཕགས་མངོན་སུམ་རྟགས་ཉིད་ལས། །རྒྱུ་ཡང་ཁྱད་འཕགས་དཔོགས་པར་འགྱུར་ཉིད་ཕྱིར། །སྔགས་ཀྱི་སྟོན་པ་ཕུན་ཚོགས་ལྔ་ལྡན་པས། །དེ་རྒྱུའི་སྐྱེས་བུ་དཔལ་མཆོག་དང་པོ་སྟེ། །དང་པོའི་སངས་རྒྱས་སུའང་བརྗོད་པ་དེ། །ཕུན་ཚོགས་ལྔ་ལྡན་ཉིད་དུ་གྲུབ་པའི་ཕྱིར། །ཆོས་ཚུལ་རྨད་འབྱུང་འདི་ལ་རྡོ་རྗེ་ཡི། །གསུང་དུ་རྒྱལ་བ་འབྲི་ཁུང་པ་ཡིས་བཞག །ཅེས་པའོ། །

**སྨྲས་པ། ཤེས་བྱ་ཀུན་ལ་སྲིད་ཚད་ཀྱིས། །སངས་རྒྱས་བྱ་བ་མཛད་པ་ན། །སངས་རྒྱས་ཕྲིན་ལས་བྱ་བ་དང༌། །བྱེད་པའི་ལས་སུ་མ་གྱུར་པའི། །ཆོས་ནི་འགའ་ཡང་མ་འཚལ་ཏེ། །དེ་ཚེ་སངས་རྒྱས་སྐུ་གསུམ་གྱི། །ཕྲིན་ལས་སེམས་ཅན་ཐམས་ཅད་ལ། །མ་ཁྱབ་ཡུལ་གཅིག་མ་ལུས་ཕྱིར། །འཁོར་དང་མྱ་ངན་འདས་པ་ཡི། །ཕྱོགས་གཉིས་གང་ལའང་བཅོམ་ལྡན་འདས། །གང་ལ་གང་འདུལ་ཆོས་འཁོར་བསྐོར། །ཆོས་ཀྱི་འཁོར་ལོ་བསྐོར་བ་ལ། །སྟོན་གནས་ཆོས་དུས་འཁོར་ལོ་སོགས། །ཕུན་སུམ་ཚོགས་པར་མ་གྱུར་ན། །དེས་འདུལ་གདུལ་བྱའི་སྒྲིབ་པའི་ཁམས། །ལེགས་སྦྱང་མི་ནུས་དེ་ཡི་ཕྱིར། །འཁོར་འདས་ཕུན་ཚོགས་ལྔ་ལྡན་ནོ། །འོ་ན་སངས་རྒྱས་མི་འབྱུང་བའི། །མུན་པའི་བསྐལ་པ་བཤད་གྱུར་པས། །གནས་དེར་ཕུན་ཚོགས་ལྔ་པོ་ཡང༌། །ཚང་བར་བཤད་ན་ཐལ་ཆེས་སོ། །སྙམ་ན་དེ་ལན་གདབ་པར་བྱ། །གནས་སྐབས་སེམས་ཅན་དེ་དག་གི །སྒྲིབ་པ་ཤིན་ཏུ་སྟུག་པ་ཡིས། །དངོས་སུ་སྤྱོད་ཡུལ་མ་གྱུར་ལ། །དགོངས་ནས་མུན་སྐལ་ཞེས་གསུངས་ཀྱང༌། །ཅི་ཙམ་སྒྲིབ་འཐུག་སེམས་ཅན་དང༌། །འཁོར་བ་ཐོག་མ་མེད་པ་ནས། །བཅོམ་ལྡན་འདས་ཀྱི་ཕྲིན་ལས་གཉིས། །སྐད་ཅིག་འབྲལ་བ་**⁽1763⁾འོ་ན་ལོག་སྲེད་ཅན་སངས་རྒྱས་ཀྱི་གདུལ་བྱར་མ་གྱུར་པ་བྲག་ཁུང་ཁ་བྱང་ལྟར་ཉི་མ་འཆར་མི་རུང་བ་ལྟ་བུ་དང་སངས་རྒྱས་ཀྱི་ཕྲིན་ལས་འབྲལ་མེད་དུ་ཇི་ལྟར་བཞུགས་སྙམ་ན། ལོག་སྲེད་ཅན་གྱི་སེམས་ཅན་དེ་ལའང་ཉེ་བར་སྤྱད་པའི་བདེ་ལེགས་འབྱུང་ངོ་ཅོག་སངས་རྒྱས་ཀྱི་ཕྲིན་ལས་ཡིན་ལ། དེའི་ཉེ་བར་བཅད་པ་སྡུག་བསྔལ་བྱུང་ངོ་ཅོག །རྒྱུན་ཆད་པ་དང་མ་ཆད་པའི་སྐབས་འགར་ཡང་ལོག་སྲེད་ཅན་དེ་ལ་སངས་རྒྱས་ཀྱི་གཟིགས་པ་སྐད་ཅིག་བར་མ་ཆོད་པ་འབྲལ་མེད་དུ་ཉེ་བར་ཉིད་དུ་གནས་པའི་ཕྱིར། ལོག་སྲེད་ཅན་དང་སངས་རྒྱས་ཀྱི་ཕྲིན་ལས་ལ་འབྲལ་བ་ཡོད་པ་སྐད་ཅིག་པའི་བར་ཡོད་པར་བསྐལ་པའི་བར་བསྒྲུབས་ཀྱང་འགྲུབ་པར་ག་ལ་ནུས་མཆན། **མེད་པ་རུ། །ཕུན་ཚོགས་ལྔ་ལྡན་ཉིད་དུ་བཞུགས། །དེ་ནས་འགྲོ་མགོན་བླ་མ་ཆེ། །མཉམ་མེད་འབྲི་ཁུང་དགོངས་པ་ལ། །ཤེས་བྱ་རྣམ་དག་ཆོས་ཀྱི་དབྱིངས། །གནས་མཆོག་ཁྱད་པར་འཕགས་པ་འདི། །འཁོར་འདས་ཀུན་ལ་ཕུན་སུམ་ཚོགས། །སངས་རྒྱས་སྐུ་བཞི་མངའ་བ་དེ། །རང་རྒྱུད་དག་དང་མ་དག་གི །འགྲོ་ཀུན་སྟོན་པ་ཕུན་སུམ་ཚོགས། །འགྲོ་བ་རིགས་དྲུག་ཉན་རང་དང༌། །བྱམས་སེམས་བྱིས་འཕགས་འཁོར་ལ་སོགས། ཟག་པ་ཡོད་མེད་འཁོར་ཕུན་ཚོགས། །སྔོན་མཐའ་གཏུགས་པ་མེད་པ་ནས། །ཕྱི་མཐའ་གཏུགས་པ་མེད་པའི་བར། །དུས་བབ་གདུལ་བྱ་འདུལ་བ་ནི། །དུས་ཀྱི་ཕུན་ཚོགས་དམ་པའི་ཆོས། །ཐེག་གསུམ་གང་ལ་གང་འདུལ་དུ། །སྟོན་པའི་དམ་ཆོས་ཕུན་ཚོགས་ཞེས། །གསུངས་པའི་དགོངས་པ་ཤེས་པར་གྱིས། །ཞེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། ཐེག་ཆེན་མངོན་པའི་མདོར་སེམས་ཙམ་གྱི་ཁུངས་མང་ཞེས་བྱ་བ་ལ། རྡོར་གསུང་འདི་ཆེས་བཤད་པར་བཏོན་ན། འཁོར་ལོ་ཐོག་མཐའ་བར་གསུམ་གྱི་བརྗོད་དོན་འགལ་བ་དུ་མ་ཤེས་བྱའི་གཤིས་ལ་མ་གྲུབ་ཅིང༌། ཁྱད་པར་སེམས་ཙམ་པ་དག་སེམས་ཙམ་བསྟན་པར་འདོད་པའི་འཁོར་ལོ་ཐ་མའི་མདོ་གང་དག་རྒྱ་བོད་ཁ་ཅིག་དྲང་དོན་སྟོན་པའི་མདོར་འདོད་ཀྱང་འཁོར་ལོ་ཐ་མའི་མདོ་ནི་ངེས་དོན་ཆེས་ཟབ་པ་སྟོན་པའི་མདོ་ཡིན་བྱ་བ་འདི་བཞུགས་ཞེས་སོ། །

དེ་ཡང་ཐེག་པ་གསུམ་གྱི་གདུལ་བྱ་ལ་སྟོན་པ་ཡང་དག་པར་རྫོགས་པའི་སངས་རྒྱས་ཀྱིས་ཆོས་འཁོར་ཐོག་མཐའ་བར་གསུམ་དུ་གདུལ་བྱ་སོ་སོའི་བློ་དང་འཚམས་པའི་རྣམ་དཀར་གྱི་ཆོས་ཇི་སྙེད་པ་ཞིག་བསྟན་ཀྱང་ཤེས་བྱའི་ཆོས་རྣམས་ལ་གནས་ལུགས་མི་འདྲ་བ་དུ་མར་གྲུབ་པར་བསྟན་པ་ནི་མ་ཡིན་ཏེ། ཤེས་བྱའི་ཆོས་རྣམས་ཀྱི་གནས་ལུགས་ནི་མཐའ་བརྒྱད་སྤངས་པའི་སྤྲོས་བྲལ་ལས་གཞན་དུ་མ་གྲུབ་པའི་ཕྱིར། འདི་ལྟ་བུ་མི་སྟོན་པའི་ཆོས་དེ་སངས་རྒྱས་ཀྱིས་བསྟན་པའི་ཆོས་ཀྱི་ཁུད་པོ་སྟེ། ཉིང་ཁུའམ་བསྟན་པ་ལྟ་བུར་སྣང་བ་ལས་ཡང་དག་པའི་བསྟན་པ་མ་ཡིན་ནོ་ཞེས་འཕགས་པ་ཀླུས། གང་ཟག་ཕུང་པོར་སྨྲ་བ་ཡི། །འཇིག་རྟེན་གྲངས་ཅན་འུག་ཕྲུག་པ། །གོས་མེད་བཅས་ལ་གལ་ཏེ་ཞིག །ཡོད་མེད་འདས་པར་སྨྲས་ན་དྲིས། །དེ་ཕྱིར་སངས་རྒྱས་རྣམས་ཀྱིས་ནི། །བསྟན་པ་འཆི་མེད་ཡོད་མེད་ལས། །འདས་པ་ཟབ་མོ་ཞེས་བསྟན་པ། །ཆོས་ཀྱི་ཁུད་པ་ཡིན་ཞེས་གྱིས། །ཞེས་འབྱུང༌། དེས་ན་སངས་རྒྱས་ཀྱི་བསྟན་པའི་ཆོས་ཡང་དག་པ་དེ་ནི་ཆོས་ཐམས་ཅད་ཀྱི་གནས་ལུགས་དེ་བཞིན་ཉིད་དྲི་མེད་ཅིང་མི་མཐུན་པ་མེད་པ་འདི་ལ་གཞོལ་ཅིང་འབབ་པ་ཁོ་ན་སྟོན་པ་ཡིན་ཏེ། མདོ་ལས། འཇིག་རྟེན་ཁམས་ནི་སྟོང་ཕྲག་ཏུ། །ང་ཡི་མདོ་རྣམས་གང་གསུངས་པ། །ཡི་གེ་ཐ་དད་དོན་གཅིག་སྟེ། །ཡོངས་སུ་བསྒྲགས་པར་ནུས་མ་ཡིན། །དངོས་པོ་གཅིག་ནི་བསམ་བྱས་ན། །དེ་དག་ཐམས་ཅད་སྒོམ་འགྱུར་ཏེ། །སངས་རྒྱས་ཀུན་གྱི་ཆོས་མང་པོ། །ཇི་སྙེད་རབ་ཏུ་བསྟན་པ་རྣམས། །ཆོས་རྣམས་ཀུན་གྱི་བདག་མེད་ཡིན། །མི་གང་དོན་ལ་མཁས་རྣམས་ཀྱིས། །གནས་འདི་ཉིད་ལ་བསླབས་བྱས་ན། །སངས་རྒྱས་ཆོས་རྣམས་རྙེད་མི་དཀའ། །ཞེས་འབྱུང་བའི་ཕྱིར། དེ་ལྟར་མ་ཡིན་པར་ཉན་ཐོས་སྡེ་གཉིས་འདོད་པའི་རྡུལ་ཕྲ་རབ་ཆ་མེད་དང༌། སེམས་ཙམ་རྣམ་བདེན་པ་ལྟར་ཤེས་པས་བཞག་པའི་རྣམ་པ་བདེན་པ་དང༌། རྣམ་རྫུན་པ་ལྟར་རྣམ་པ་མི་བདེན་ཀྱང་གཉིས་མེད་ཀྱི་ཤེས་པ་བདེན་པ་སོགས་ཤེས་བྱའི་གནས་ཚུལ་སོ་སོར་དེ་ལྟར་གྲུབ་ན་འགལ་བ་ལ་མི་འཁྲུལ་བའི་ཚད་མ་ཡོད་པར་ཐལ་བ་དང༌། དེ་ལྟ་ན་དངོས་པོའི་ཆོས་མི་མཐུན་པ་དུ་མ་ཤེས་བྱ་ལ་སོ་སོ་གྲུབ་ན་རྒྱལ་བས་ཆོས་ཐམས་ཅད་གནས་སྟོང་པ་ཉིད་དུ་བསྟན་ནས་དངོས་པོ་དང་དངོས་མེད་ཀྱི་ལྟ་ཀུན་འབྱིན་པ་དོན་མེད་དུ་ཐལ་བ་དང༌། གྲུབ་མཐའ་འོག་མ་འོག་མ་གོང་མར་འགྱུར་ཞིང་གོང་མ་གོང་མ་འོག་མར་འགྱུར་ཏེ་གོང་མ་གོང་མའི་ཤེས་བྱའི་གནས་ཚུལ་ལ་གནོད་པ་མེད་པ་ལྟར་འོག་མའི་ཤེས་བྱའི་གནས་ཚུལ་ལའང་གནོད་པ་མེད་པར་ཐལ་བར་འགྱུར་བའི་ཕྱིར། དེས་ན་ཉན་རང་ལ་སོགས་ཐེག་པ་འོག་མ་གཉིས་ཀྱང་ཤེས་བྱའི་གནས་ལུགས་དངོས་པོ་ལྟར་ཡོད་ན་དངོས་པོའི་དོན་རྟོགས་པས་གྲོལ་བར་འགྱུར་ན། དེ་ལྟར་ཡང་རིགས་པ་མ་ཡིན་ཏེ། དེ་དག་ཀྱང་ཤེས་བྱའི་གནས་ལུགས་སྤྲོས་མེད་མ་རྟོགས་ན་གྲོལ་བ་རྙེད་པ་མ་ཡིན་པའི་ཕྱིར། མགོན་པོ་ཀླུས། མཚན་མ་མེད་པ་མ་རྟོགས་པར། །ཁྱོད་ཀྱི་ཐར་པ་མེད་པར་གསུངས། །ཞེས་དང༌། ཉན་ཐོས་རྣམས་དང་རང་སངས་རྒྱས། །སངས་རྒྱས་རྣམས་ཀྱིས་ངས་བསྟེན་པའི། །ཐར་ལམ་ཁྱེད་ཉིད་གཅིག་པུ་སྟེ། །གཞན་ཞེས་བགྱི་བ་མ་མཆིས་སོ། །ཞེས་འབྱུང་ལ། རྒྱལ་བའི་ཡུམ་ལས། ཉན་ཐོས་ཀྱི་ས་ལ་སློབ་པར་འདོད་པས་ཀྱང་ཤེས་རབ་ཀྱི་ཕ་རོལ་ཏུ་ཕྱིན་པ་ལ་བསླབ་པར་བྱའོ། །རང་སངས་རྒྱས་ཀྱི་ས་ལ་བསླབ་པར་འདོད་པས་ཀྱང་ཞེས་སོགས་འབྱུང་ངོ༌། །དེས་ན་གང་ཟག་དང་ཆོས་ཀྱི་བདག་མེད་པ་མ་རྟོགས་པར་ཉན་རང་གི་ཞི་བ་མི་ཐོབ་པ་འདི་འཕགས་པ་ཀླུ་སྒྲུབ་ཀྱི་བཞེད་པར་ཡོངས་སུ་གྲགས་མོད། རྗེ་བཙུན་བྱམས་མགོན་གྱིས་ཀྱང་ཆོས་ཚུལ་འདི་གཏན་མ་གསུངས་པ་མ་ཡིན་ཏེ། དེས་ཉན་ཐོས་ཀྱིས་ཀྱང་བདེན་བཞིའི་ཆོས་སྟོང་ཉིད་དུ་མ་རྟོགས་ན་ཉན་ཐོས་ཀྱི་ལམ་རང་ག་བ་དེས་མི་གྲོལ་བར་བསྟན་པའི་ཕྱིར། མངོན་རྟོགས་རྒྱན་ལས། ལམ་ཤེས་ཉིད་ཀྱི་ཚུལ་ལ་ནི། །འཕགས་པའི་བདེན་པ་བཞི་དག་གི །རྣམ་པ་མི་དམིགས་སྒོ་ནས་ནི། །ཉན་ཐོས་ལམ་འདི་ཤེས་པར་བྱ། །ཞེས་འབྱུང་ངོ༌། །དེས་ན་འཁོར་ལོ་ཐོག་མཐའ་བར་གསུམ་ཐམས་ཅད་ཀྱི་བརྗོད་བྱའི་དོན་པོ་དབུ་མའི་ཆོས་ཚུལ་ཁོ་ན་བསྟན་ལ། ཚོས་ཚུལ་དེའི་བརྗོད་བྱའི་དོན་གང་ཞེ་ན། དེ་ནི་རྫོགས་པའི་སངས་རྒྱས་ཐམས་ཅད་ཀྱིས་ཀྱང་སྨྲ་བསམ་བརྗོད་བྱར་མེད་པ་ཉིད་ལ། དབུ་མའི་བརྗོད་བྱའི་དོན་ཞེས་བཏགས་ཀྱི། དེའི་དོན་ནི་སུ་ཞིག་གིས་ཀྱང་དམིགས་པར་ག་ལ་བཟོད་པའི་ཚུལ་འདི་ཉིད་ལ་བཟོད་པ་ཐོབ་པ་དེ་ནི་གྲོལ་བ་ཐོབ་པར་འགྱུར་གྱི་དེ་ལས་གཞན་དུ་མ་ཡིན་ནོ། །

འདི་ལྟ་བུའི་གནད་ཁོང་དུ་མ་ཆུབ་པར་ལང་གཤེགས་དང་གཟུངས་དབང་དང་མྱང་འདས་སོགས་འཁོར་ལོ་ཐ་མའི་མདོ་དག་གིས་སེམས་ཙམ་གྱི་གྲུབ་མཐའ་སྟོན་ཞེས་འདོད་པ་ནི་ཆེས་མི་རིགས་ཏེ། མདོ་དེ་དག་གིས་ནི་སྟོང་པ་ཞི་བ་སྐྱེ་མེད་ཀྱི་ཚུལ་ལས་ཆོས་ཐམས་ཅད་སེམས་སུ་གྲུབ་པར་གསུངས་མི་སྲིད་པའི་ཕྱིར་ཏེ། མདོ་དེ་དག་གིས་ནི་འཁོར་ལོ་བར་པར་ཟབ་གཞིའི་ཆོས་མདོར་བསྟན་པ་དེ་རྒྱས་པར་བཤད་པ་ཉིད་ཀྱི་ཕྱིར། དཔེར་ན་རྒྱུད་སྡེར་རྩ་བའི་རྒྱུད་ནི་བཤད་པའི་རྒྱུད་ཀྱི་རྩ་བཤད་མཐུན་པར་རྒྱས་པར་འཆད་པ་ལྟ་བུའོ། །འོན་ཀྱང་སེམས་ཙམ་པའི་སློབ་དཔོན་ཆེན་པོ་ཐོགས་མེད་སོགས་ནི་རང་གི་མོས་པ་ཙམ་གྱིས་ལང་གཤེགས་སོགས་སྣང་བ་སེམས་སུ་སྟོན་པའི་བཞེད་པར་འཆད་མོད་ཀྱང་སློབ་དཔོན་ལེགས་ལྡན་དང་ཟླ་གྲགས་སོགས་ཀྱིས་མདོ་དེ་དག་གི་དོན་སེམས་ཙམ་དུ་གནས་པ་ལ་དགག་པ་ཆེར་མཛད་ནས་མདོ་དེ་དག་གི་དོན་དུ་དབུ་མ་ཉིད་དུ་གནས་པ་ལྟར་ལེགས་པར་བཤད་པ་ནི་སློབ་དཔོན་དེ་དག་གི་བསྟན་བཅོས་ལས་འདི་ལྟར་གསུངས་ཏེ། འཁོར་ལོ་ཐ་མའི་ཐེག་པ་མཐར་ཐུག་སྟོན་པའི་མདོ་དོན་སེམས་ཙམ་ལས་མི་སྟོན་ན་མདོ་དོན་དེས་གདུལ་བྱ་གང་དག་རྣམ་གྲོལ་གྱི་ལམ་ཐོབ་པར་མི་འགྱུར་ཏེ། སེམས་ཙམ་པས་གང་ཟག་གི་བདག་མེད་ཙམ་རྟོགས་པས་རབ་ཏུ་ཕྱེ་བའི་ཉན་རང་གི་དགྲ་བཅོམ་ནི་དོན་དུ་མི་གཉེར་ལ། སེམས་ཙམ་གྱི་ལྟ་སྒོམ་དེ་དག་ནི་ཆོས་ཀྱི་བདག་ཏུ་ལྟ་བའི་ལྟ་སྒོམ་ཉིད་ཡིན་པས་དེས་ནི་བྱང་ཆེན་གྱི་ཞི་བ་ཡོངས་སུ་ཐོབ་པར་མི་འགྱུར་བའི་ཕྱིར་ཞེས་རྒྱས་པར་གསུངས་སོ། །

ཡང་ཁ་ཅིག་འཁོར་ལོ་ཐ་མའི་མདོ་ཐམས་ཅད་བརྗོད་བྱ་སེམས་ཙམ་སྟོན་པས་དྲང་དོན་ཁོ་ནའོ་ཞེས་སྨྲ་བར་བྱེད་ཀྱང་དེ་ལྟ་ནི་མ་ཡིན་ཏེ། དེ་ལྟར་འཆད་པ་དེའང་དྲང་ངེས་ཀྱི་རྣམ་གཞག་ཇི་ལྟ་བར་མ་ཤེས་པར་སྨྲས་པ་དེ་ཉིད་ཀྱི་ཕྱིར། འོ་ན་དྲང་ངེས་ཀྱི་ཚུལ་ནི་ཇི་ལྟ་བུ་ཞིག་གོ་སྙམ་ན། སྒྲ་ཇི་བཞིན་པ་ལ་ཚད་མས་གནོད་པ་ཡོད་མེད་ལ་དྲང་ངེས་སུ་འཇོག་པ་དང༌། སྒྲ་ཇི་བཞིན་པའི་དོན་ལ་བྱིས་པའི་ཚད་མས་གནོད་པ་དང་བཅས་མ་བཅས་ལ་ཐ་སྙད་ཀྱི་བདེན་པ་ལ་ལྟོས་པའི་དྲང་ངེས་དང༌། སྒྲ་ཇི་བཞིན་པའི་དོན་ལ་འཕགས་པའི་ཚད་མས་གནོད་པ་དང་བཅས་མ་བཅས་ལ་དོན་དམ་བདེན་པ་ལ་ལྟོས་པའི་དྲང་ངེས་དང༌། གདུལ་བྱ་མ་སྨིན་པ་སྨིན་པའི་ཆེད་དུ་བསྟན་པ་དྲང་དོན་དང༌། སྨིན་པ་གྲོལ་བ་དང་གྲོལ་བ་མཐར་ཕྱིན་བསྟན་པ་ངེས་དོན་ཏེ། དེ་ལྟར་འཇོག་ལུགས་གསུམ་ལས། དང་པོ་ནི་བཀའ་ཐོག་མཐའ་གཉིས་ལ་ཀུན་རྫོབ་ཀྱི་བདེན་པ་ལས་བརྩམས་ཏེ་བསྟན་པས་དྲང་དོན་ཚད་མས་གནོད་པ་ཅན་ཡིན་ལ། བར་པ་ནི་དོན་དམ་བདེན་པ་ལས་བརྩམས་ཏེ་ངེས་དོན་ཚད་མས་གནོད་པ་མེད་དོ། །འཇོག་ཚུལ་གཉིས་པ་ལ་གཉིས་ལས་དང་པོ་བྱིས་པའི་ཚད་མས་གནོད་མི་གནོད་ནི། བཀའ་དང་པོ་ནི་ཐ་སྙད་ཀྱི་བདེན་པ་ལ་ལྟོས་པའི་ངེས་དོན་ཡིན་ཏེ། འདིའི་སྒྲ་ཇི་བཞིན་པ་ལ་བྱིས་པའི་ཚད་མས་གནོད་པ་མེད་པའི་ཕྱིར། བར་པ་ནི་དྲང་དོན་ཁོ་ན་ཡིན་ཏེ། འདིའི་བསྟན་བྱ་སྟོང་ཉིད་སྐྱེ་མེད་སོགས་ཐ་སྙད་པའི་ཚད་མ་དང་འགལ་བའི་ཕྱིར། ཐ་མ་ཡང་དྲང་དོན་གཙོ་ཆེ་སྟེ། དེ་དོན་ལ་སྒྲ་ཇི་བཞིན་པར་འཛིན་པ་ཤས་ཆུང་བའི་ཕྱིར། གཉིས་པ་འཕགས་པའི་ཚད་མས་གནོད་མི་གནོད་ནི། བཀའ་ཐོག་མཐའ་གཉིས་པོ་ཅི་རིགས་ཀྱི་དངོས་བསྟན་གྱི་དོན་ལ་དོན་དམ་བདེན་པ་ལ་ལྟོས་པའི་དྲང་དོན་དུ་འཇོག་སྟེ། འཕགས་པའི་མི་རྟོག་ཡེ་ཤེས་ཀྱི་ཚད་མས་གནོད་པའི་ཕྱིར། བར་པའི་དངོས་བསྟན་སྐྱེ་མེད་སོགས་ནི་ངེས་དོན་ཁོ་ན་ཡིན་ཏེ། འཕགས་པའི་གཟིགས་པ་དང་མཐུན་པའི་ཕྱིར། འཇོག་ཚུལ་གསུམ་པ་ནི་འཁོར་ལོ་དང་པོ་ནི་མ་སྨིན་པ་སྨིན་བྱེད་དུ་བསྟན་པ་དྲང་དོན་དང༌། འཁོར་ལོ་བར་པས་ནི་སྨིན་པ་གྲོལ་ཆེད་དང༌། འཁོར་ལོ་ཐ་མས་ནི་གྲོལ་བ་རྣམས་ཐེག་པ་ཆེན་པོས་མཐར་ཕྱིན་ཆེད་དུ་བསྟན་པས་ཐ་མ་ནི་ངེས་དོན་ཁོ་ནར་གྲུབ་སྟེ། འཕགས་པ་གཟུངས་དབང་གི་མདོར། འཁོར་ལོ་དང་པོར་འཕགས་པའི་བདེན་པ་བཞིའི་གཏམ་དང༌། བར་པར་རྣམ་ཐར་སྒོ་གསུམ་གྱི་གཏམ་དང༌། ཐ་མར་འཁོར་གསུམ་ཡོངས་དག་གི་གཏམ་རང་བཞིན་སྣ་ཚོགས་ཀྱི་རྒྱུ་ཅན་གྱི་སེམས་ཅན་ཐམས་ཅད་དེ་བཞིན་གཤེགས་པའི་ཡུལ་ལ་འཇུག་པར་མཛད་པའི་ཚུལ་གསུམ་འབྱུང་བ་ལས་ཕྱི་མ་གཉིས་ངེས་དོན་དུ་འཇོག་དགོས་ཏེ། སློབ་པ་དང་མི་སློབ་པའི་བྱང་ཆུབ་ཏུ་འཇོག་བྱེད་ཀྱི་ངེས་དོན་གྱི་ཆོས་འཁོར་ནི་དེ་གཉིས་ལས་གཞན་བཞག་ཏུ་མེད་པའི་ཕྱིར། རྒྱུད་བླ་མ་ལས། འཇིག་རྟེན་ཞི་བའི་ལམ་ལ་འཇུག་པ་དང༌། །རབ་ཏུ་སྨིན་དང་ལུང་སྟོན་རྒྱུའི་གཟུགས། །གང་ཡིན་དེ་ཡང་འདིར་ནི་རྟག་གནས་ཏེ། །ནམ་མཁའི་ཁམས་སུ་གཟུགས་ཀྱི་ཁམས་བཞིན་ནོ། །ཞེས་འབྱུང་ངོ༌། །

**སྨྲས་པ། ཐེག་པ་ཆེ་ཆུང་མངོན་པ་ལ། །གནོད་པའི་དགྲ་ནི་ལན་གསུམ་བྱུང༌། །ཕྱི་མར་བབ་ཚེ་དགེ་སློང་མ། །གསལ་བའི་ཚུལ་ཁྲིམས་བསླབ་ཕུལ་ནས། །ཐོགས་མེད་སྐུ་མཆེད་བསྐྲུན་མཛད་དེ། །ཐོགས་མེད་རྗེ་བཙུན་བྱམས་མགོན་བསྒྲུབས། །མཇལ་ནས་བྱམས་ཆོས་སྡེ་ལྔ་ཞུས། །དེ་འབྲེལ་ཆོས་སྡེ་ཉི་ཤུ་སོགས། །རྣལ་འབྱོར་སྤྱོད་པའི་ས་ཞེས་པ། །ཐེག་ཆེན་མངོན་པ་གསལ་བར་མཛད། །བཅོམ་ལྡན་འདས་ཀྱི་ཐེག་ཆེན་བཀའ། །ཕལ་ཆེར་སེམས་ཙམ་ལུགས་སུ་བཀྲལ། །སེམས་ཙམ་གྲུབ་པ་དེ་ནས་དར། །གཅུང་པོ་ཁ་ཆེར་ལེགས་བྱོན་ནས། །ཐེག་དམན་ལུགས་ལ་སྦྱངས་པ་མཛད། །སྐྱེ་བ་ལྔ་བརྒྱར་བརྒྱུད་མར་ནི། །པཎྜི་ཏ་པར་སྐྱེ་བ་བཞེས། །སྔོན་སྦྱངས་བག་ཆགས་བཟང་བའི་ཕྱིར། །ཐེག་དམན་མངོན་པ་གསལ་བར་མཛད། །ཡང་ན་ས་སྡེའི་སྣ་མཆན་དུ། །སྔོན་དུས་རྒྱ་གར་ལྷོ་ཕྱོགས་ན། །མངོན་པའི་དམ་ཆོས་ཆོས་ཚུལ་བརྒྱ། །བཞུགས་པ་གོ་དགུ་ནུབ་པ་ལ། །གཅིག་ལུས་དེའི་དགོངས་འགྲེལ་དུ། །འཕགས་མཆོག་ཐོགས་མེད་ཞབས་ཉིད་ཀྱིས། །ས་སྡེ་ལྔ་སོགས་མཛད་ཅེས་ཟེར། །ཞེས་བརྗོད་པས་དོན་ཁྲོལ་བར་འགྱུར་རོ། །གཞུང་དུ་ཐུན་མོང་གི་མདོ་དང་སེམས་ཙམ་སྟོན་པའི་མདོ་ནི་མངོན་པའི་སྡེ་སྣོད་དུ་བཞེད་བྱ་བ་རྡོ་རྗེའི་གསུང་ཉམས་པ་ཡིན་ནོ།། །།**

༈ རྡོ་རྗེའི་གསུང༌། མུ་སྟེགས་དང་བོན་ལ་ཐར་པ་མེད་ཐར་འདོད་ཡོད་བྱ་བ་ལ། **སྨྲས་པ། མུ་སྟེགས་བླུན་པོས་འཆིང་གྲོལ་མ་ཕྱེད་པས། །འཁོར་བའི་གནས་པ་མཐོ་ཤོས་འགའ་ཞིག་ལ། །ཐར་པར་འཁྲུལ་བས་འཁོར་བའི་གནས་ཀུན་ལས། །ངེས་པར་འབྱུང་བའི་ཐར་འདོད་མཚན་ཉིད་པ། །མེད་ན་ཐར་པའི་གོ་སྐབས་ག་ན་ཡོད། །བདག་ལྟ་ལ་བརྟེན་རྒྱུད་ནི་ཟག་པར་བཅས། །དེའི་ཀུན་སློང་དགེ་དང་མི་དགེའི་ལས། །ཇི་ལྟར་བསགས་ཀྱང་ཁམས་གསུམ་འཁོར་བ་ལས། །འདའ་བ་མེད་ཕྱིར་མུ་སྟེགས་སྙིང་རེ་རྗེ། །སྐྱེ་རྒ་འཆི་དང་ངན་སོང་ཙམ་ཉིད་ཀྱིས། །འཇིགས་ནས་དེ་ལས་ཐར་འདོད་ལུས་གདུང་ཞིང༌། །དོན་མེད་དཀའ་ཐུབ་མང་པོ་བྱེད་པ་ཡང༌། །ངལ་བ་འབྲས་མེད་དེ་ལ་སྙིང་རེ་རྗེ། །གཤེན་རབ་མི་ཕོ་ཆགས་སྡང་དྲག་པོས་གདུངས། །ཀོང་རྗེའི་བུ་མོ་ཆུང་མར་བླངས་བྱས་ཏེ། །དམུ་བཙན་རྣམས་ལ་སྲོག་མཐུའི་བསྒྲུབ་པ་བྱས། །ཁོ་རང་ད་ལྟ་དམྱལ་བའི་བུད་ཤིང་གྱུར། །རང་ཉིད་ངན་སོང་གསུམ་ན་ཡོད་བཞིན་དུ། །གཞན་གྱི་སྐྱབས་གནས་བྱེད་པ་ཨེ་མ་མཚར། །བོན་དང་མུ་སྟེགས་དགེ་བཅུ་སྤྱོད་པ་ཀུན། །ལྷ་མི་ཙམ་པོའི་ལུས་ཙམ་ཐོབ་ན་ཡང༌། །བྱང་ཆུབ་སྒྲུབ་ནུས་ལུས་རྟེན་མི་ཐོབ་པས། །བླུན་པོས་བསགས་པའི་དགེ་བའི་འབྲས་བུ་ཡང༌། །རང་དང་གཞན་གྱི་དོན་ཆེན་རྟེན་མི་བྱེད། །དེང་སང་གསང་སྔགས་རྙིང་མར་གྲགས་པ་ཡི། །བཅོམ་ལྡན་ཤཱཀ་ཐུབ་སྟོན་པར་མི་བྱེད་ཅིང༌། །བྱང་ཆུབ་ཕྱོགས་ཀྱི་ཆོས་ཀུན་མི་བསྟེན་པར། །བསླབ་པ་གསུམ་གྱི་རིམ་པ་གང་ཡང་མེད། །འཕགས་པའི་བདེན་པ་བཞིའི་རྣམ་གཞག་ཉམས། །ཞི་གནས་ལྷག་མཐོང་རིམ་པ་ཅི་ཡང་མེད། །རང་བཟོའི་ལྷ་འགའི་མངོན་རྟོགས་ཕྲེང་རེ་དང༌། །ཅང་མེད་སྟོང་སྒོམ་མུན་མཚམས་བཅད་པ་ནས། །མིག་གི་འཁྲུལ་སྣང་ཤར་ཚེ་འོད་གསལ་གྱི། །ངོ་བོ་ཡིན་ཟེར་དེའི་ངང་ཉིད་དུ། །གྲོལ་ན་སྐུ་དང་ཡེ་ཤེས་འབྱུང་བའི་ཕྱིར། །བར་དོའི་དུས་སུ་ཞི་ཁྲོར་འཚང་རྒྱ་ཞེས། །སྨྲ་བ་འདི་ཀུན་ལ་ཡང་དྭོགས་པ་སྐྱེས། །ཐར་པ་འདོད་རྣམས་འདི་ལ་ཟོན་གཅིག་འཚལ། །མགོ་གཡོགས་མགོ་སྐོར་གར་ཡོད་མི་ཤེས་པས། །ཅི་བཞིན་སྤྱོད་པའི་ཤེས་རབ་མེད་པ་ཀུན། །དོན་མེད་གནས་སུ་འཇུག་ཉེན་ཆེ་བར་སྣང༌། །ཞེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། མུ་སྟེགས་ལ་ཐར་པ་ཆ་མཐུན་ཡོད་ཟེར་བ་མ་དག་ཅིང་ཐར་འདོད་ཡོད་ཟེར་བ་གོང་དུ་བསྡུས་ནས་བསྟན་ལ་སྡོམ་པ་དང་སྙིང་རྗེ་ཡོད་ཟེར་བ་ལ། **སྨྲས་པ། མུ་སྟེགས་མི་དགེ་སྤངས་བའི་སྡོམ་པ་ཡང༌། །བར་དགེ་ཡིན་གྱི་སྡོམ་པ་མཚན་ཉིད་མིན། །མུ་སྟེགས་སྙིང་རྗེ་ཉི་ཚེ་སྒོམ་པ་ཡང༌། །སྡུག་བསྔལ་རྒྱུ་ལ་སྙིང་རྗེར་མ་མཐོང་བས། །ཚུལ་བཞིན་སེམས་པའི་སྙིང་རྗེ་སྐྱེ་སྲིད་པས། །སྙིང་རྗེ་ཕལ་ཆེར་སྙིང་རྗེ་གོ་ལོག་ཡིན། །ཞེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། རྒྱུའི་ཐེག་པས་ཚེ་གཅིག་གིས་སངས་རྒྱས་ཟེར་བ་ལ། རྡོར་གསུང་འདི་ཆེས་དག་པར་བཏོན་ན། རྒྱུ་ལམ་བྱེད་པའི་སངས་རྒྱས་རྒྱུ་ལམ་བྱེད་པའི་རང་ལམ་གྱིས་ལུས་རྟེན་གཅིག་གི་རྒྱུན་ལ་ཐོབ་པ་ཡོད་ཀྱང་དེས་གསང་སྔགས་ཀྱི་སངས་རྒྱས་ཚེ་གཅིག་ལུས་གཅིག་ཏུ་ཐོབ་པར་མི་འགྱུར་བྱ་བ་འདི་བཞུགས། ཞེས་སོ། །

དེ་ཡང་ཡུམ་ལས། བྱང་སེམས་རྟག་ངུ་ནམ་མཁའ་ལས་སྒྲ་ཐོས་པ་ན་ཚོགས་ལམ། དཀའ་བ་སྤྱད་ན་སྦྱོར་ལམ། འགྲོ་འོང་མེད་པར་བདེ་བ་ཐོབ་པ་ན་མཐོང་ལམ་རྒྱུད་ལ་སྐྱེས་ཤིང༌། དེ་ལྟར་ས་དང་པོར་མི་སྐྱེ་བའི་ཆོས་ལ་བཟོད་པ་ཐོབ་པའི་སེམས་དཔའ་ནི་འདོད་ན་ཞག་བདུན་གྱི་བླ་ན་མེད་པའི་བྱང་ཆུབ་ཏུ་འཚང་རྒྱ་བར་མདོ་དང་མདོ་འགྲེལ་ཚད་མར་གྱུར་པ་རྣམས་ལས་བཤད་ཅིང༌། དེར་མ་ཟད་ཀླུའི་རྒྱལ་པོ་རྒྱ་མཚོའི་བུ་མོ་ལུས་རྟེན་དེ་ཉིད་ལ་རྫོགས་པའི་སངས་རྒྱས་སུ་གྱུར་པར་མདོ་ལས་གྲགས་པ་དང༌། ལྷག་བཅས་དགྲ་བཅོམ་དབང་པོའི་ལུས་སུ་བྱིན་གྱིས་རླབས་ནས་རྟེན་དེ་ཉིད་ལ་རྫོགས་སངས་རྒྱས་པར་ཡང་བཤད་མོད། དེ་ལྟའི་རྫོགས་སངས་ནི་སྔགས་བླ་མེད་ཀྱི་སངས་རྒྱས་མ་ཡིན་ཏེ། དེ་ལྟའི་སངས་རྒྱས་དེ་ཕྱག་རྒྱའི་ལམ་ནས་བདེ་དྲོད་ཀྱི་ཐ་མལ་གྱི་ལུས་སེམས་སྦྱང་བ་བྱས་པའི་སངས་རྒྱས་མ་ཡིན་པའི་ཕྱིར་དང༌། ཟག་མེད་ཀྱི་ཨེ་ཝཾ་གྱིས་བསོད་ནམས་དང་ཡེ་ཤེས་ཚོགས་ཁ་སྦྱོར་དུ་བསགས་འབྲས་ཀྱི་སངས་རྒྱས་མ་ཡིན་པའི་ཕྱིར་དང༌། ཐོག་མའི་བྱང་ཆུབ་ཀྱི་སེམས་རྟེན་བརྟེན་བཅས་སྒྲིབ་བྲལ་གྱི་རྟེན་བརྟེན་པར་དག་པའི་དཀྱིལ་འཁོར་འཁོར་ལོ་པའི་སངས་རྒྱས་སུ་གྱུར་པ་མ་ཡིན་པའི་ཕྱིར།

རྟག་ངུས་ཚོགས་སྦྱོར་མཐོང་ལམ་མངོན་དུ་བྱས་ཚུལ་སློབ་དཔོན་སེང་གེ་བཟང་པོས་དེ་ལྟར་འཆད་པ་ལ། ས་སྐྱ་པའི་རྩེ་མོས་རྟག་ངུའི་རྣམ་ཐར་དེ་འཕགས་པས་སོ་སྐྱེའི་ལམ་རྒྱུད་ལ་སྐྱེས་པ་ལྟར་བསྟན་པ་ཡིན་ཟེར་བ་དང༌། ཇོ་ནང་པས་སེང་བཟང་འདོད་པ་དེ་བློ་བཟོ་ལས་ཁུངས་མེད་པར་འདོད་པ་རྣམས་ཀྱང་མི་འཐད་དེ། སྔ་མ་ལ་ཤེས་བྱེད་མེད་ཅིང་ཕྱི་མ་རྟོག་བརྟགས་མ་ཡིན་ཏེ། སློབ་དཔོན་སེང་བཟང་ཡི་དམ་གྱི་ལྷས་རྗེས་སུ་བཟུང་ནས། བསྟན་བཅོས་བརྩམས་པ་ཉིད་ཀྱིས་རང་གར་གྱི་ནར་སྨྲ་བ་ནི་མ་ཡིན་པའི་ཕྱིར། འོ་ན་ཚེ་གཅིག་ལ་སངས་རྒྱས་པར་མདོ་ལས་ཇི་ལྟར་བཤད་སྙམ་ན། དམ་ཆོས་པད་དཀར་དུ། ཤེས་རབ་བརྩེགས་ཀྱིས་སྨྲས་པ། མདོ་འདི་ཟབ་ཅིང་ཕྲ་ལ་མཐོང་བར་དཀའ་སྟེ། མདོ་སྡེ་འདི་དང་མཚུངས་པའི་མདོ་སྡེ་གཞན་གང་ཡང་མེད་ན་སེམས་ཅན་གང་ལ་ལར་མདོ་སྡེ་དཀོན་མཆོག་འདི་ཁོང་དུ་ཆུབ་པའམ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་འཚང་རྒྱ་བར་ནུས་པ་ཡོད་དམ། འཇམ་དཔལ་གྱི་སྨྲས་པ། རིགས་ཀྱི་བུ་ཡོད་དེ། ཀླུའི་རྒྱལ་པོ་རྒྱ་མཚོའི་བུ་མོ་སྐྱེས་ནས་ལོ་བརྒྱད་ལོན་པ་ཤེས་རབ་ཆེ་བ། དབང་པོ་རྣོ་བ། ཡེ་ཤེས་སྔོན་དུ་འགྲོ་བའི་ལུས་དང་ངག་དང་ཡིད་ཀྱི་ལས་དང་ལྡན་པ། དེ་བཞིན་གཤེགས་པ་ཐམས་ཅད་ཀྱིས་བཤད་པའི་ཚིག་འབྲུ་དང་དོན་འཛིན་པའི་གཟུངས་ཐོབ་པ་ཆོས་ཐམས་ཅད་དང་སེམས་ཅན་ཐམས་ཅད་ལ་མཉམ་པར་བཞག་པའི་ཏིང་ངེ་འཛིན་སྟོང་སྐད་ཅིག་གིས་ཐོབ་པ། བྱང་ཆུབ་སེམས་ལས་ཕྱིར་མི་ལྡོག་པ། སྨོན་ལམ་རྒྱ་ཆེ་བ། སེམས་ཅན་ཐམས་ཅད་ལ་བདག་དང་འདྲ་བ་འཕངས་པར་སེམས་དང་ལྡན་པ་ཡོན་ཏན་བསྐྱེད་པར་ནུས་ཤིང༌། དེ་དག་ལས་ཡོངས་སུ་མི་ཉམས་པ། བཞིན་འཛུམ་པ། ཁ་དོག་རྒྱས་པ། མཆོག་དང་ལྡན་པ། བྱམས་པའི་སེམས་དང་ལྡན་པ། སྙིང་རྗེའི་ཚིག་སྨྲ་བ་དེ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པ་འཚང་རྒྱ་བར་ནུས་སོ། །ཤེས་རབ་བརྩེགས་ཀྱིས་སྨྲས་པ། ཁོ་བོས་མཐོང་བ་བཅོམ་ལྡན་འདས་དེ་བཞིན་གཤེགས་པ་ཤཱཀྱ་ཐུབ་པ་བྱང་ཆུབ་ཀྱི་ཕྱིར་འབད་ཅིང་བྱང་ཆུབ་ཏུ་སེམས་པར་གྱུར་པ་ན། བསོད་ནམས་དུ་མ་མཛད་དེ། བསྐལ་པ་སྟོང་ཕྲག་དུ་མར་ནམ་ཡང་བརྩོན་འགྲུས་མ་ཉམས་སོ། །སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་གསུམ་ཐ་ན་ཡུངས་ཀར་ཙམ་གྱི་ཕྱོགས་གང་དུ་ཡང་སེམས་ཅན་གྱི་ཕྱིར་སྐུ་མ་བོར་བ་ཅུང་ཟད་ཀྱང་མེད་དེ། ཕྱིས་བྱང་ཆུབ་མངོན་པར་རྫོགས་པར་སངས་རྒྱས་ན། དེས་ཡུད་ཙམ་གྱིས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་འཚང་རྒྱ་བར་ནུས་ཞེས་བྱ་བ་དེ་ལ་སུ་ཞིག་ཡིད་ཆེས། དེ་ན་དེའི་ཚེ། ཀླུའི་རྒྱལ་པོ་རྒྱ་མཚོའི་བུ་མོ་མདུན་ན་འདུག་པར་སྣང་སྟེ། དེས་བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས་ཕྱོགས་གཅིག་ཏུ་འདུག་སྟེ། དེའི་ཚེ་ཚིགས་སུ་བཅད་པ་འདི་དག་གསོལ་ཏོ། །བསོད་ནམས་བསོད་ནམས་ཤིན་ཏུ་ཟབ། །ཕྱོགས་རྣམས་ཀུན་ཏུ་ཁྱབ་པ་ལགས། །སུམ་ཅུ་རྩ་གཉིས་མཚན་རྣམས་ཀྱིས། །ཕྲ་བའི་སྐུ་ནི་ལེགས་པར་བརྒྱན། །དཔེ་བྱད་བཟང་པོ་རྣམས་དང་ལྡན། །སེམས་ཅན་ཀུན་གྱིས་ཕྱག་ཀྱང་བགྱིས། །སེམས་ཅན་ཐམས་ཅད་འདུ་བ་ནི། །དཔེར་ན་གྲོང་བར་འདྲ་བ་ལགས། །བདག་ནི་འདོད་བཞིན་བྱང་ཆུབ་སྟེ། །དེ་བཞིན་གཤེགས་པ་བདག་གི་དབང༌། །སྡུག་བསྔལ་རྣམས་ལས་གྲོལ་བའི་ཆོས། །རྒྱ་ཆེར་རབ་ཏུ་བསྟན་པར་བགྱི། །དེ་ནས་དེའི་ཚེ། ཚེ་དང་ལྡན་པ་ཤཱ་རིའི་བུས། ཀླུའི་རྒྱལ་པོ་རྒྱ་མཚོའི་བུ་མོ་ལ་འདི་སྐད་ཅེས་སྨྲས་སོ། །ཆེ་ཞེ་ཁྱོད་ཕྱིར་མི་ལྡོག་པར་བྱང་ཆུབ་ཏུ་སེམས་སྐྱེས་ཤིང༌། ཤེས་རབ་དཔག་ཏུ་མེད་པ་ཡོད་དུ་ཟད་དེ། ཡང་དག་པར་རྫོགས་པའི་སངས་རྒྱས་ཉིད་ནི་རྙེད་པར་དཀའོ། །ཆེ་ཞེ་བུད་མེད་བརྩོན་འགྲུས་མི་འདོར་ཞིང༌། བསྐལ་པ་སྟོང་ཕྲག་དུ་མར་བསོད་ནམས་དག་བྱེད་ལ། ཕ་རོལ་དུ་ཕྱིན་པ་དྲུག་པོ་དག་ཡོངས་སུ་རྫོགས་པར་བྱེད་ཀྱང༌། ད་རུང་སངས་རྒྱས་ཉིད་མི་འཐོབ་པ་ཡོད་དོ། །དེ་ཅིའི་ཕྱིར་ཞེ་ན། བུད་མེད་ཀྱིས་ད་དུང་གནས་ལྔ་མ་ཐོབ་པའི་ཕྱིར། ལྔ་གང་ཞེ་ན། དང་པོ་ཚངས་པའི་གནས་དང༌། གཉིས་པ་བརྒྱ་བྱིན་གྱི་གནས་དང༌། གསུམ་པ་རྒྱལ་ཆེན་བཞིའི་གནས་དང༌། བཞི་པ་འཁོར་ལོས་བསྒྱུར་བའི་གནས་དང༌། ལྔ་པ་ཕྱིར་མི་ལྡོག་པའི་བྱང་ཆུབ་སེམས་དཔའི་གནས་སོ། །དེ་ནས་དེའི་ཚེ་ཀླུའི་རྒྱལ་པོ་རྒྱ་མཚོའི་བུ་མོ་ལ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་མ་ལུས་པའི་རིན་དུ་ཆོག་པའི་ནོར་བུ་ཞིག་ཡོད་པ་དེ། ཀླུའི་རྒྱལ་པོའི་བུ་མོ་དེས། བཅོམ་ལྡན་འདས་ལ་ཕུལ་བ་དང༌། བཅོམ་ལྡན་འདས་ཀྱིས་ཀྱང་ཐུགས་བརྩེ་བའི་ཕྱིར་བཞེས་སོ། །དེ་ནས་ཀླུའི་རྒྱལ་པོ་རྒྱ་མཚོའི་བུ་མོས། བྱང་ཆུབ་སེམས་དཔའ་ཤེས་རབ་རྩེགས་དང༌། གནས་བརྟན་ཤཱ་རིའི་བུ་ལ་འདི་སྐད་ཅེས་སྨྲས་སོ། །གང་བདག་གིས་བཅོམ་ལྡན་འདས་ལ་ནོར་བུ་ཕུལ་བ་དེ་བཅོམ་ལྡན་འདས་ཀྱིས་མྱུར་དུ་བཞེས་སམ་འོན་ཏེ་མ་བཞེས། གནས་བརྟན་གྱིས་སྨྲས་པ། ཁྱོད་ཀྱིས་ཀྱང་མྱུར་དུ་ཕུལ་ལོ། །བཅོམ་ལྡན་འདས་ཀྱིས་ཀྱང་མྱུར་དུ་བཞེས་སོ། །ཀླུའི་རྒྱལ་པོ་རྒྱ་མཚོའི་བུ་མོས་སྨྲས་པ། བཙུན་པ་ཤཱ་རིའི་བུ། གལ་ཏེ་བདག་གི་རྫུ་འཕྲུལ་ཆེ་བར་གྱུར་ན། དེ་བས་ཀྱང་ཆེས་མྱུར་དུ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱ་སྟེ། ནོར་བུ་འདི་བཞེས་པ་ནི་དེ་ལྟ་མ་ཡིན་ནོ། །དེ་ནས་དེའི་ཚེ། འཇིག་རྟེན་ཐམས་ཅད་དང་གནས་བརྟན་ཤཱ་རིའི་བུའི་མངོན་སུམ་དུ། ཀླུའི་རྒྱལ་པོ་རྒྱ་མཚོའི་བུ་མོ་བུད་མེད་ཀྱི་དབང་པོ་མི་སྣང་བར་གྱུར་ཏེ། སྐྱེས་པའི་དབང་པོ་བྱུང་ནས། བདག་ཉིད་བྱང་ཆུབ་སེམས་དཔར་འགྱུར་བ་ཡང་དག་པར་བསྟན་ཏེ། དེའི་ཚེ་ལྷོ་ཕྱོགས་སུ་སོང་ངོ༌། །དེ་ནས་ལྷོ་ཕྱོགས་སུ་འཇིག་རྟེན་གྱི་ཁམས་དྲི་མ་མེད་ཅེས་བྱ་བ་དེར། རིན་པོ་ཆེ་སྣ་བདུན་གྱི་ཤིང་དྲུང་དུ་འདུག་ནས་བདག་ཉིད་མངོན་པར་རྫོགས་པར་སངས་རྒྱས་པར་ཀུན་ཏུ་བསྟན་ཏེ། སྐྱེས་བུ་ཆེན་པོའི་མཚན་སུམ་ཅུ་རྩ་གཉིས་དང༌། དཔེ་བྱད་བཟང་པོ་ཐམས་ཅད་དང་ལྡན་པའི་གཟུགས་ཀྱི་ལུས་ཀྱི་འོད་ཀྱིས་ཕྱོགས་བཅུར་ཁྱབ་པར་བྱས་ཏེ་ཆོས་སྟོན་པར་བྱེད་དོ། །གང་དག་འཇིག་རྟེན་གྱི་ཁམས་མི་མཇེད་འདི་ན་འཁོད་པའི་སེམས་ཅན་དེ་དག་ཐམས་ཅད་ཀྱིས་ཀྱང༌། དེ་བཞིན་གཤེགས་པ་དེ་ལ་ལྷ་དང་ཀླུ་དང་གནོད་སྦྱིན་དང་དྲི་ཟ་དང་ལྷ་མ་ཡིན་དང་ནམ་མཁའ་ལྡིང་དང་མིའམ་ཅི་དང་ལྟོ་འཕྱེ་ཆེན་པོ་དང་མི་དང་མི་མ་ཡིན་པ་དེ་དག་ཐམས་ཅད་ཀྱིས་ཕྱག་བྱས་ཤིང་དེ་དག་ལ་ཆོས་སྟོན་པར་མཛད་པ་མཐོང་ངོ༌། །སེམས་ཅན་གང་དག་དེ་བཞིན་གཤེགས་པ་དེས་ཆོས་བསྟན་པ་ཉན་པ་དེ་དག་ཐམས་ཅད་ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ལས་ཕྱིར་མི་ལྡོག་པར་གྱུར་ཏོ། །འཇིག་རྟེན་གྱི་ཁམས་དྲི་མ་མེད་པ་དེ་དག་དང་འཇིག་རྟེན་གྱི་ཁམས་མི་མཇེད་འདི་ཡང་རྣམ་པ་དྲུག་ཏུ་གཡོས་སོ། །བཅོམ་ལྡན་འདས་ཤཱཀྱ་ཐུབ་པའི་འཁོར་གྱིས་དཀྱིལ་འཁོར་ལས་ཀྱང་སྲོག་ཆགས་སུམ་སྟོང་མི་སྐྱེ་བའི་ཆོས་ལ་བཟོད་པ་ཐོབ་པར་གྱུར་ཏོ། །སྲོག་ཆགས་སུམ་སྟོང་ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ལུང་བསྟན་པ་ཐོབ་པར་གྱུར་ཏོ། །ཞེས་འབྱུང་བ་དང༌། ཡུམ་ལས། བྱང་ཆུབ་སེམས་དཔའ་ཞིག་ནི་སེམས་དང་པོ་བསྐྱེད་པ་ཉིད་ཀྱིས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སངས་རྒྱས་ནས་ཆོས་ཀྱི་འཁོར་ལོ་བསྐོར་ཏེ། སེམས་ཅན་ཚད་མེད་གྲངས་མེད་ཡོངས་སུ་སྨིན་པར་བྱས་ནས་ཡོངས་སུ་མྱ་ངན་ལས་འདས་ཀྱང་དམ་པའི་ཆོས་བསྐལ་པའི་བསྐལ་པའམ་བསྐལ་པ་ལས་ལྷག་པར་གནས་པའང་ཡོད་དེ་ཞེས་འབྱུང་ལ་དོན་འདི་ལ་དགོངས་ནས་ལྷོ་ལ་ཡག་པས། རྗེ་བཙུན་སྒམ་པོ་པའི་གསུང་ཆོས་བཞིའི་འགྲེལ་པར། ས་དང་ཕ་རོལ་ཏུ་ཕྱིན་པ་རིམ་ཅན་རྒྱུད་མར་བགྲོད་པའི་སངས་རྒྱས་ལ་གྲགས་ཆེན་པའི་སངས་རྒྱས་དང༌། དུས་ཐུང་ངུར་མྱུར་དུ་ས་ལམ་ཅིག་ཅར་བགྲོད་པའི་སངས་རྒྱས་ཀྱང་ཡོད་དེ། སེམས་ཅན་གྱི་རིས་ནི་མཐའ་ཡས་ཤིང་དེ་དག་གི་རིགས་ཀྱི་ནུས་པ་ཡང་བསམ་གྱིས་མི་ཁྱབ་པར་མཐོང་བའི་ཕྱིར་ཞེས་རྒྱས་པར་གསུང་སྣང་ངོ༌། །

**སྨྲས་པ། སྒྱུ་མ་མཁན་ནི་བཟང་པོ་ནི། །སྔ་ཉིན་དེ་བཞིན་གཤེགས་པ་ལ། །ཉམས་སད་བྱེད་ཅིང་མ་དག་པའི། །སོ་སྐྱེ་དེ་ཡི་ཕྱི་ཉིན་ལ། །སྔ་དྲོ་དེ་བཞིན་གཤེགས་པ་ཡི། །རྫུ་འཕྲུལ་མཐོང་བའི་སྦྱོར་བའི་ལམ། །བཟོད་ཐོབ་དེ་འོག་ཆོས་བསྟན་པས། །མཐོང་ལམ་ཐོབ་ནས་ཕྱི་དྲོ་ནི། །མི་སྐྱེའི་ཆོས་ལ་བཟོད་པ་ཆེ། །ས་བརྒྱད་ཐོབ་པར་བཤད་པ་ཡིན། །⁽1763⁾**དེར་མ་ཟད་ཟུང་གི་མདོར་སེམས་ཅན་གཞོན་ནུ་བྱེ་བ་སྟོང་ཕྲག་དགུ་བཅུ་རྩ་བཞི་སྐད་ཅིག་གིས་གྲོལ་ཏེ་བྱང་ཆུབ་སེམས་དཔའི་སྨན་གྱི་སྡེས་གསོལ་བ། བཅོམ་ལྡན་འདས་འདི་དག་ནི་དེང་ཉིད་སྐྱེས་ལ་དེ་ཉིད་ཡོངས་སུ་དེ་ཉིད་ཡོངས་སུ་གྲོལ་ལགས་ཏེ། ཐམས་ཅད་ཀྱང་ས་བཅུ་པ་རབ་ཏུ་ཐོབ་བོ་ཞེས་འབྱུང་ལ། ཟུང་གི་མདོ་འདི་ལ་བུ་རིན་པོ་ཆེས་ཟུང་གི་མདོ་དང༌། བདག་མེད་པ་དྲིས་པ་ལ་སོགས་ཀླུ་མེས་ཀྱི་མདོ་མིན་པར་སྨྲ་བ་ནི་མི་འཐད་དེ། བདག་མེད་པ་དྲིས་པ་རིན་ཆེན་བཟང་པོས་ཕྱིས་བསྒྱུར་བའི་ཕྱིར་དང་ཟུང་གི་མདོ་དཀར་ཆག་ཆེན་མོར་མདོར་བཤད་པའི་ཕྱིར་ཞེས་ཁ་ཅིག་གོ །མཆན། **དེ་ལ་ས་ལམ་ཡོངས་སྦྱོང་སོགས། །མེད་ཅེས་བརྗོད་དུ་མི་རུང་བས། །བསམ་མི་ཁྱབ་པའི་ཚུལ་ཡིན་ཏེ། །འདིས་མཚོན་ཕར་ཕྱིན་ཐེག་པར་ཡང༌། །ཚེ་གཅིག་སངས་རྒྱས་མི་སྲིད་སོགས། །བྱིས་པས་ཁ་ཚོན་གར་ཆོད་ཅེས། །རྒྱལ་བ་འབྲི་ཁུང་རིན་ཆེན་གསུངས། །ཞེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། ཉམས་སུ་ལེན་ཚུལ་གྱི་ཁྱད་མ་གཏོགས་མདོ་སྔགས་ཀྱི་ལམ་གྱི་འབྲས་བུའི་སངས་རྒྱས་གཅིག་བྱ་བའི་དོན་ལ་སྨྲས་པ། སྒྲིབ་གསུམ་མ་དག་མཚན་སྣང་གི །དྲི་མ་རགས། འདིར་འདི་སྐད་གསུངས་པ་ནི་མདོ་སྔགས་ཀྱི་སྒྲུབ་པའི་སངས་རྒྱས་ལ་མཆོག་དམན་ཡོད་ན་མདོའི་སངས་རྒྱས་དེ་སྒྲུབ་པ་དོན་མེད་པར་ཐལ་སྙམ་ནས་དེའི་རིས་ཅན་གྱི་གང་ཟག་གིས་དང་པོར་མདོའི་སངས་རྒྱས་ཐོབ་ནས་ཕྱིས་སྔགས་ལམ་ནས་སངས་རྒྱས་པའི་གེགས་བྱེད་པ་སྲིད་ཀྱི་དྭོགས་ནས་འདི་སྐད་གསུངས་ཀྱི་ཐུན་མོང་མིན་པའི་དགོངས་པ་ནི་དགོངས་གཅིག་ཆེན་མོར་བཤད་པ་དེའོ། །མཆན། རྡོར་གསུངས་འདི་ཆེས་དག་པར་བཏོན་ན། མདོའི་སངས་རྒྱས་མདོ་ལུགས་ཉིད་ཀྱིས་སྒྲུབ་པ་དང་སྔགས་ལམ་ལ་བརྟེན་ནས་སྒྲུབ་པ་གཉིས་ཡོད་པ་ལས་དེའི་ཚེ་སྔགས་ལམ་ནས་ཉམས་ལེན་གྱི་ཁྱད་པར་ཉིད་མྱུར་ཏེ་ཉན་རང་གི་དགྲ་བཅོམ་སྔགས་ལམ་གྱིས་སྒྲུབ་པ་ཆེས་མྱུར་བ་བཞིན་བྱ་བ་འདི་བཞུགས། ཞེས་པའོ། །

དེ་ཡང་མདོའི་སངས་རྒྱས་སྔགས་ལམ་གྱི་སྒྲུབ་པ་མི་འབྱུང་བ་མ་ཡིན་ཏེ། མདོ་ལས་ཀྱང༌། གང་དག་འདས་དང་གང་དག་ཕྱོགས་བཅུའི་འཇིག་རྟེན་མགོན། །རིག་སྔགས་འདི་བསླབས་སྨན་པའི་རྒྱལ་པོ་བླ་མེད་འགྱུར། །ཞེས་དང༌། ཡུམ་ལས། དེ་ལྟ་བས་ན་ཤེས་རབ་ཀྱི་ཕ་རོལ་ཏུ་ཕྱིན་པའི་སྔགས། རིག་པ་ཆེན་པོའི་སྔགས། བླ་ན་མེད་པའི་སྔགས། མི་མཉམ་པ་དང་མཉམ་པར་བྱེད་པའི་སྔགས། སྡུག་བསྔལ་ཐམས་ཅད་རབ་ཏུ་ཞི་བར་བྱེད་པའི་སྔགས། མི་རྫུན་པ་རྣམས་བདེན་པར་ཤེས་པར་བྱ་སྟེ། ཤེས་རབ་ཀྱི་ཕ་རོལ་ཏུ་ཕྱིན་པའི་སྔགས་སྨྲས་པ། ཞེས་སོགས་སྔགས་ལམ་གྱི་མདོའི་སངས་རྒྱས་སྒྲུབ་ཚུལ་ཟབ་རྒྱས་དུ་མ་འབྱུང་བའི་ཕྱིར་དང༌། དེ་ལྟར་སྒྲུབ་པའི་གསང་སྔགས་ཀྱི་ལམ་དེའང་སྲིད་ཞི་གཉིས་ཀྱི་སྔགས་ལམ་མཐར་ཡིད་སྐྱོབ་བྱེད་ཀྱི་སྟོང་པ་དང་སྙིང་རྗེ་དབྱེར་མེད་ཀྱི་ངོ་བོ་ལ་བརྗོད་དེ། ཇི་སྐད་དུ། སྟོང་པ་དང་ནི་སྙིང་རྗེ་ཉིད། །གཉིས་སུ་མེད་དང་གཉིས་ཀྱི་ཚུལ། །གསང་སྔགས་ཞེས་ནི་དེ་ལ་བཤད། །ཅེས་འབྱུང་བའི་ཕྱིར།

འོ་ན་དེ་ལྟའི་མདོ་ལུགས་ཀྱི་སངས་རྒྱས་སྔགས་ལམ་གྱི་ཉམས་ལེན་གྱིས་སྒྲུབ་པ་དེའི་ཚེ་སངས་རྒྱས་དེ་མདོ་ལུགས་ཀྱི་སངས་རྒྱས་དེ་མི་སློབ་ལམ་པ་ས་བཅུ་གཅིག་པ་དེ་ཡིན་ནམ། ཡང་ན་ས་བཅུ་པ་ལ་སངས་རྒྱས་སུ་བཏགས་པའི་སངས་རྒྱས་བཏགས་པ་བ་དེ་འདྲ་གང་ཡིན་སྙམ་ན། འདི་ལ་རྣམ་གཞག་བཞི་ཡོད་པར་སྣང་སྟེ། དེ་ལ་སློབ་ལམ་གྱི་སངས་རྒྱས་བཏགས་པ་བའི་དབང་དུ་བྱས་པའི་གསུམ་དང་མི་སློབ་པའི་སངས་རྒྱས་མཚན་ཉིད་པའི་དབང་དུ་བྱས་པའི་གཅིག་སྟེ་བཞིར་འཇོག་པ་ཉིད་ཀྱི་ཕྱིར། དེའང་ཚོགས་ལམ་ཆེན་པོའི་གནས་སྐབས་སུ་ས་བཅུའི་རྣམ་པར་བཞག་ནས་དྲོད་ཀྱི་ཡེ་ཤེས་ལ་སངས་རྒྱས་ཀྱི་སར་བཞག་ཏེ། དེས་སྤང་བྱ་སྤྲོས་མཐའ་ཀུན་བཏགས་ཀྱི་ཆ་མངོན་གྱུར་ལྡོག །དེ་སྤངས་པ་ལས་ཐོབ་པའི་དག་པ་དེ་ལ་སངས་རྒྱས་ཞེས་བྱ་སྟེ། རྣམ་བྱང་མངོན་བྱང་ལས། མོས་པས་སྤྱོད་པ་ཡི་ནི་ས། །སེམས་གསུམ་རྣམ་པར་སྒོམ་བྱེད་དེ། །ཕ་རོལ་ཕྱིན་པ་བཅུ་རྣམས་དང༌། །བསྡུ་བའི་དངོས་པོ་བཞི་དག་གིས། །མོས་པའི་ས་ནི་མཚུངས་པ་མེད། །ཅེས་འབྱུང་ངོ༌། །ཡང་ངེས་འབྱེད་ཆ་བཞིའི་གནས་སྐབས་སུ་ས་བདུན་དང་ཆོས་མཆོག་ཆེན་པོར་དག་པའི་ས་གསུམ་རྗེས་མཐུན་པ་གཅིག་སྟེ་དང་པོ་ལ་སངས་རྒྱས་སུ་རྣམ་པར་བཞག་པ་གཅིག་གོ །དེས་སྤང་བྱ་ཀུན་བཏགས་ཀྱི་ས་བོན་ཀྱང་བཟློག་པར་བྱེད་པའི་ཕྱིར། ས་དང་པོ་ལ་སངས་རྒྱས་ཀྱི་ས་ཞེས་མདོའི་ལམ་ཉིད་ནས་ཀྱང་འཇོག་པ་ཡིན་ཏེ། མངོན་རྟོགས་རྒྱན་ལས། སངས་རྒྱས་ཉིད་ནི་ཐོབ་པ་དང༌། །ཞེས་འབྱུང་ངོ༌། །དེ་ཡང་སྔགས་ཀྱི་ཐེག་པ་འདིར། བསྐྱེད་རིམ་གྱི་ལམ་གྱིས་མོས་སྤྱོད་ཀྱི་ས་ཉིད་དུ་ས་བརྒྱད་ཐོབ་ཞེས་པའི་རྣམ་གཞག་བྱེད་དེ། རིམ་ལྔར། དང་པོའི་རིམ་པའི་སྦྱོར་བ་ཡིས། །ས་བརྒྱད་པ་ནི་ཐོབ་པར་འགྱུར། །ཞེས་དང༌། མདོ་ལས་ཀྱང༌། བཅོམ་ལྡན་འདས་དག་གིས་ཀྱང་བྱང་ཆུབ་སེམས་དཔའ་སེམས་དཔའ་ཆེན་པོ་ཤེས་རབ་ཀྱི་ཕ་རོལ་ཏུ་ཕྱིན་པ་དང་མ་བྲལ་བར་གྱུར་པ་དེ་ནི་དེ་བཞིན་གཤེགས་པ་ཉིད་དུ་ངེས་པར་བཟུང་བར་བགྱིའོ། །ཞེས་འབྱུང་བའི་ཕྱིར། དེ་ཡང་མ་དག་ས་བདུན་ལ་ས་བཅུ་དང༌། ས་བརྒྱད་པར། དྲི་མ་དེ་དག་རྩ་བཅས་ཉེ་བར་ཞི་གྱུར་ཏེ། །ཞེས་གསུངས་པའི་ཚུལ་གྱིས་སངས་རྒྱས་ཀྱི་སར་བཞག་སྟེ། དེས་ཉོན་ཡིད་ཀྱི་ས་བོན་ཟློག་ཅིང་དེ་ཟློག་པའི་ཆ་ནས་སངས་རྒྱས་ཀྱི་སར་འཇོག་པའི་ཕྱིར་ཏེ། དེར་སངས་པ་དང་རྒྱས་པའི་སྒྲ་བཤད་འཇུག་ཐོབ་པའི་ཕྱིར། ད་ནི་མི་སློབ་པའི་དབང་དུ་བྱས་ཞེས་ས་བཅུ་ཉིད་ལ་ས་བཅུར་བཞག་ནས་བཅུ་གཅིག་ཀུན་ཏུ་འོད་སངས་རྒྱས་ཀྱི་སར་བཞག་སྟེ། དེས་ཤེས་སྒྲིབ་ཀྱི་ས་བོན་ཕྲ་ཞིང་ཕྲ་བ་ཡང་ཟློག་ལ། དེའི་ཚེ་ནི་མདོ་རང་ལུགས་ཀྱི་སངས་རྒྱས་མཐར་ཐུག་པ་བླ་ན་མེད་པ་དེ་ཐོབ་པ་ཡིན་ནོ། །དེར་མ་ཟད་ས་བཅུ་པ་ལ་ཡང་སངས་རྒྱས་སུ་བརྗོད་པ་ཡོད་དེ། ཇི་སྐད་དུ། ས་དགུ་འདས་ནས་ཡེ་ཤེས་ནི། །གང་གི་སངས་རྒྱས་སར་གནས་པ། །དེ་ནི་བྱང་ཆུབ་སེམས་དཔའི་ས། །བཅུ་པ་ཡིན་པར་ཤེས་པར་བྱ། །ཞེས་དང༌། དེའི་འགྲེལ་པར། དེ་ལྟར་ས་དགུ་འདས་ནས་ས་བཅུ་པ་ལ་ནི་བྱང་ཆུབ་སེམས་དཔའ་དེ་སངས་རྒྱས་ཁོ་ན་བརྗོད་པར་བྱའི་ཡང་དག་པར་རྫོགས་པའི་སངས་རྒྱས་ནི་མ་ཡིན་ནོ། །ཞེས་འབྱུང་བའི་ཕྱིར། གནད་ཀྱི་དབང་འདི་གཟིགས་ནས། དུས་གསུམ་མཁྱེན་པ་ཀརྨ་པ་རང་བྱུང་རྡོ་རྗེས་བསམ་གཏན་གྱི་མན་ངག་བྱང་ཆུབ་ཕྱོགས་ཀྱི་ཆོས་དང་མཐུན་པ་ཞེས་བྱ་བར། ཇི་སྐད་དུ། དེས་ན་སྔགས་དང་ཕར་ཕྱིན་གཉིས་སྦྱོར་བའི་ལམ་ཉམས་སུ་ལེན་པའི་ཁྱད་པར་མ་གཏོགས་པ་ཁྱད་པར་གཞན་མེད་དོ། །ཞེས་གསུངས་ལ་གསུང་དེའི་དགོངས་དོན་མཐར་ཐུག་ནི་འདིར་གནས་ཏེ། མདོའི་རང་ལམ་གྱིས་ཐོབ་པའི་སངས་རྒྱས་དང་སྔགས་རང་ལམ་གྱིས་ཐོབ་པའི་སངས་རྒྱས་གཉིས་ཁྱད་མེད་དུ་དགོངས་པ་མ་ཡིན་པའི་ཕྱིར་ཏེ། ཡིན་ན་སྔགས་གཞུང་རྣམས་སུ་མདོའི་སངས་རྒྱས་ཀྱི་སྤངས་རྟོགས་ཀྱིས་སྔགས་ཀྱི་སངས་རྒྱས་ཀྱི་སྤངས་རྟོགས་ཀྱི་ཡོན་ཏན་ལ་སྒྱུར་དུ་མེད་པ་དང༌། སྔགས་ཀྱི་སངས་རྒྱས་ཀྱི་ཆེ་བའི་ཡོན་ཏན་རྣམས་མདོ་ལུགས་ཀྱིས་སངས་རྒྱས་ལ་མི་ལྡན་པར་གསུངས་པ་རྣམས་དོན་མེད་པར་འགྱུར་བའི་ཕྱིར། དེ་ལྟ་ནའང་མདོ་ལུགས་ཀྱི་ས་དང་པོ་ལ་སངས་རྒྱས་སུ་བཞག་པའི་སངས་རྒྱས་དེ་མདོ་སྔགས་གཉིས་ཀྱི་ལམ་སོ་སོ་བས་སྒྲུབ་པའི་ཚེ་སྒྲུབ་བྱའི་ས་དང་པོ་དེ་མདོ་ལུགས་ཀྱི་ས་དང་པོ་དེ་ཡིན་ཀྱང༌། སྒྲུབ་བྱེད་གཉིས་མཆོག་དམན་གྱི་ཁྱད་པར་གྱི་མདོའི་ལམ་གྱིས་སྒྲུབ་ན་མ་མཐའ་ཡང་ཚོགས་སྦྱོར་གཉིས་སུ་གྲངས་མེད་གཅིག་འགོར་ལ། སྦྱོར་ལམ་ཡང་ངེས་འབྱེད་ཆ་བཞིར་འཇོག་ལ། སྔགས་ལམ་གྱིས་སྒྲུབ་ན་ཚེ་གཅིག་ཏུ་འགྲུབ་པར་མ་ཟད་སྦྱོར་ལམ་ངེས་འབྱེད་ཆ་བཞི་པོ་དེའང་སྦྱོར་ལམ་དྲོད་གསུམ་དུ་བསྡུས་ནས་ཚུལ་དེ་ཉིད་ལ་སྤྱོད་པ་ཆུང་འབྲིང་ཆེ་གསུམ་གྱི་ཚོགས་སོགས་རླབས་པོ་ཆེ་བསྐལ་པ་དུ་མའི་བསགས་སྦྱངས་ཡང་ལོ་དང་ཟླ་བ་ཙམ་དུ་སྤྱད་པས་རྫོགས་ཕུལ་ཆེ་བར་བྱེད་པས་སྐབས་དེར་མདོ་སྔགས་གཉིས་ཀྱི་སྦྱོར་ལམ་ལ་ཟབ་ཁྱད་ཆེས་ཞུགས་པར་བསྟན་པ་ཡིན་ཏེ། ཅུང་ཟད་དྲོད་ནི་ཐོབ་པ་ན། །ཞེས་ལྟ་སྟངས་ཀྱི་ལས་བཞི་དང་གྲུབ་ཆེན་བརྒྱད་སོགས་ཀྱི་དངོས་གྲུབ་ཀྱིས་ཁྱད་པར་དུ་བྱས་པའི་དྲོད་ཐོབ་པ་ན། ཕན་ཡོན་དུ། འཇིགས་སྨྱོ་དེ་བཞིན་སྡུག་བསྔལ་དང༌། །མྱ་ངན་གདུང་བའི་འཚེ་བ་དང༌། །འདོད་ཆགས་ཞེ་སྡང་གཏི་མུག་ཆེས། །སྒྲུབ་པ་པོ་ནི་ཉོན་མི་མོངས། །ཕན་དང་གནོད་པའི་འབྲས་འབྱུང་བ། །ཞེས་འབྱུང་བ། ཚིག་རྐང་དང་པོ་གཉིས་དྲོད་ཆུང་ངུ་ཐོབ་པ་ན་དང༌། བར་པ་གཉིས་དྲོད་འབྲིང་ཐོབ་པ་ན་དང༌། ཐ་མས་དྲོད་ཆེན་པོ་ཐོབ་པ་ན་སྔགས་ལམ་གྱི་སྤྱོད་པ་གསུམ་ལ་སྤྱོད་པའི་ཚུལ་གྱིས་སྦྱོར་ལམ་ཚོགས་ཆུང་ངུས་རྫོགས་པར་བྱེད་པར་བསྔགས་པའི་ཕྱིར། དེའང་དང་པོར་དྲོད་ཀྱི་མྱོང་བ་ཐོབ་ནས་གསང་སྤྱོད་སོགས་ཀྱི་བྱེད་པས་སྔགས་ཀྱི་སྤྱོད་པ་སྤྱད་པའི་ལུས་སེམས་ལས་རུང་གི་བསྟན་པ་ཐོབ་པ་མཐར་དབྱུང་ཆེད་སྤྱོད་པ་ཉིད་ལ་བསླབ་པར་བྱ་དགོས་ལ། དེའི་བསླབ་ཚུལ་ལའང་དང་པོར་རིག་པ་བརྟུལ་ཞུགས་ཀྱི་སྤྱོད་པ་དང༌། བར་དུ་ཚོགས་སྤྱོད་ཆུང་ངུ་དང་ཐ་མར་ཚོགས་སྤྱོད་ཆེན་པོ་སྟེ། ཚོགས་སྤྱོད་ཆེན་པོ་ལ་ཕྱོགས་ལས་རྣམ་རྒྱལ་གྱི་སྤྱོད་པ་ཞེས་ཀྱང་བརྗོད་དེ་ལྟ་བ་དང་བདུད་བཞི་དང་ཐེག་པ་དམན་པའི་ཕྱོགས་ལས་རྒྱལ་བར་བྱེད་པ་ཉིད་ཀྱི་ཕྱིར། ཕྱོགས་ལས་རྣམ་རྒྱལ་གྱི་སྤྱོད་པ་ལའང་རིམ་གཉིས་སོ་སོ་ལ་བརྟེན་པ་དང༌། མོས་སྤྱོད་ཀྱི་ས་དང་འཕགས་པའི་སར་སྤྱོད་ཚུལ་གཉིས་འབྱུང་བས་མཆོག་དམན་ཀྱང་དེ་བཞིན་དུ་ཤེས་པར་བྱའོ། །འོ་ན་མདོའི་ས་དང་པོ་སྔགས་ལམ་གྱི་སྒྲུབ་པ་མི་སྲིད་དམ་སྙམ་ན་མ་ཡིན་ཏེ། རང་དོན་འབའ་ཞིག་ཡིད་བྱེད་ཀྱི་ཉན་རང་གི་འབྲས་བུའི་ཆེད་དུ་སྔགས་ལ་ཞུགས་ཏེ་སྒྲུབ་ན་ཚེགས་ཆུང་ངུས་དམན་པའི་འབྲས་བུ་ཐོབ་པ་འཇམ་དཔལ་རྩ་རྒྱུད་ཀྱི་རྟོགས་པ་དང༌། དེའི་རྗེས་སུ་འབྲང་བའི་སྔགས་ལ་འཇུག་པ་དྲུག་ཅུ་པར་སློབ་དཔོན་ཛྙཱ་ན་ཀ་རས་བཤད་དོ། །

འདི་ལྟ་བུའི་གནད་མ་རྟོགས་པའི་མདོ་སྔགས་ཀྱི་གཞུང་ཅུང་ཟད་མིག་ལམ་དུ་བབ་པ་གཏན་ཚིགས་སུ་བྱས་ནས། དཔལ་ཡེ་བཟང་རྩེ་པ་སོགས་ཁ་ཅིག་སྔགས་ཀྱི་ཐེག་པར་ཚེ་གཅིག་ཏུ་ས་བཅུ་བསྒྲུབས་ནས་སངས་རྒྱས་ཐོབ་བྱ་བ་དེ་ས་དང་པོ་ལ་དགོངས་ཀྱི། ས་དང་པོ་ཐོབ་ནས་རྣམ་སྨིན་གྱི་ལུས་དོར་ན་ཡེ་ཤེས་ཀྱི་སྐུ་ཐོབ་པས་སྐུ་ཚེ་དེ་ལ་སངས་རྒྱས་པར་འགྱུར་བས་ཚེ་གཅིག་ལ་སངས་རྒྱས་པའི་དོན་དེ་ལྟར་ཡིན་གྱི། དེ་ལྟར་མིན་པའི་ལས་ཉོན་གྱིས་འདུས་བྱས་པའི་ཚེའི་དབང་དུ་བྱས་པ་མིན་ཟེར་བ་དང༌། ཁ་ཅིག་སྔགས་ལམ་གྱི་ས་བཅུ་གཉིས་བགྲོད་ནས་མི་སློབ་པ་ས་བཅུ་གསུམ་པར་འཇོག་པའི་དོན་མདོའི་སྦྱོར་ལམ་ངེས་འབྱེད་བཞི་ལ་སྦྱོར་བ་དང་དངོས་གཞི་དང་རྗེས་གསུམ་གསུམ་གྱིས་ས་བཅུ་གཉིས་སུ་བྱས་ནས་ས་དང་པོ་ལ་བཅུ་གསུམ་རྡོ་རྗེ་འཛིན་པར་འཇོག་གོ་ཞེས་ཟེར་རོ། །ལུགས་དང་པོ་དེ་ལྟ་ན་རྒྱུད་སྡེ་དང་དེའི་དགོངས་འགྲེལ་རབ་འབྱམས་ནས་མི་སློབ་པའི་རྡོ་རྗེ་འཆང་ཚེ་གཅིག་ཏུ་ཐོབ་པ་ངེས་དོན་ཁོ་ནར་བཤད་པ་ཐམས་ཅད་དོན་མེད་པར་འགྱུར་བ་དང༌། རྣམ་སྨིན་དང་ཡེ་ཤེས་ཀྱི་ལུས་སྔ་ཕྱི་གཉིས་བརྒྱུད་ནས་སྔགས་ལམ་གྱི་འཚང་རྒྱ་ན་ལུས་གཅིག་གི་རྟེན་ལ་འཚང་རྒྱ་བར་བཤད་པ་བརྗོད་བྱས་སྟོང་པར་འགྱུར་བ་དང༌། ས་ཐོབ་ན་ཡེ་ཤེས་ཀྱིས་སྤྲུལ་བསྒྱུར་ཐུབ་པའི་ལུས་ལ་ལུས་གཅིག་ཏུ་འཇོག་མི་ནུས་ཏེ། དེར་ནི་བསམ་གྱིས་མི་ཁྱབ་པར་བསྒྱུར་བའི་སྐྱེ་འཆིའི་ལུས་མཐའ་ཡས་པ་ཡོད་པར་བཤད་པའི་ཕྱིར། གཉིས་པ་མི་འཐད་དེ་དེ་ལྟ་ན། སྔགས་ཀྱི་ས་ལམ་ཐམས་ཅད་ཐ་སྙད་དུ་ཡང་མེད་པ་དང་ཡོད་པ་སྐད་དུ་གསུངས་པ་ཐམས་ཅད་ཀྱང་ཐ་སྙད་དུའང་ལོག་པའི་ཀུན་རྫོབ་སྟོན་པའི་རྫུན་ཚིག་ཁོ་ནར་འགྱུར་བའི་ཕྱིར་དང༌། དེ་ལྟ་ན་མདོའི་ལམ་ལ་སོགས་པར་སྔགས་ཀྱི་ཟབ་དོན་གྱི་ཆོས་ཐམས་ཅད་གསང་སྟེ་སྦས་ཀྱིས། མ་སྦས་ན་བློ་ཆུང་བས་མདོ་བསྟན་པའི་གང་ཟག་དེ་ལ་སྔགས་ཀྱི་ཆོས་ཀྱི་སྒྲ་ཙམ་བསྟན་ཀྱང་གློ་བར་མི་ཆུད་པས་ལོག་ལྟ་ཆེན་པོ་སྐྱེ་བའི་སྐྱོན་ཡོད་པའི་སྐབས་སོགས་མཐའ་ཡས་པར་བཤད་པ་ཐམས་ཅད་ཀྱང་དོན་མེད་པར་འགྱུར་རོ། །**པའི་རིམ་པ་རྣམས། །རིམ་བཞིན་ཕྱི་ནས་སྦྱང་བ་དང༌། །སྐུ་གཉིས་དངོས་རྒྱུའི་ཚོགས་གཉིས་སོགས། །བསྐལ་པ་དུ་མ་བརྒྱུད་པ་ནས། །རྫོགས་སྨིན་སྦྱང་གསུམ་མཐར་བྱེད་པ། །རྒྱུ་ཡི་ཐེག་པར་ཉམས་ལེན་ཚུལ། །མཚན་སྣང་དྲི་མ་སྤང་དཀའ་བའི། །ཕྲ་མོའི་འཇུག་པ་ནང་ཉིད་དུ། །གང་ཡོད་རྡོ་རྗེའི་སྔགས་ནུས་ཀྱིས། །དྲི་མ་གཏོར་ཞིང་ཡེ་ཤེས་བླུགས། །འབྲས་བུ་རྟེན་དང་བརྟེན་པ་ཡི། །ཡེ་ཤེས་བདེ་བར་བྱིན་རླབས་པས། །བསགས་སྦྱང་ཐམས་ཅད་ཚེ་གཅིག་ཏུ། །རྫོགས་སྨིན་སྦྱང་གསུམ་མཐར་ཕྱིན་པ། །འབྲས་བུའི་ཐེག་པར་ཉམས་ལེན་ཚུལ། །ཉམས་ལེན་མི་འདྲས་བསྒྲུབས་པ་ཡི། །སངས་རྒྱས་དེ་ནི་གཅིག་པ་སྟེ། །**⁽1763⁾མདོ་སྔགས་གཉིས་ཀས་བསྒྲུབས་པའི་སངས་རྒྱས་དེ་སྤྱིར་སངས་རྒྱས་ཡིན་པ་ཙམ་དུ་གཅིག་ཀྱང་མདོའི་སངས་རྒྱས་དེ་སྔགས་ཀྱི་སངས་རྒྱས་དང་གཅིག་ཅེས་བསྟན་པ་མིན། མཆན། **དང་པོར་རྒྱུའི་ཐེག་པ་ནས། །ཉམས་ལེན་མཛད་དེ་སངས་རྒྱས་པ། །བཅུ་གཅིག་ཀུན་ཏུ་འདོད་པ་སྟེ། །གསང་སྔགས་ལམ་མཆོག་མ་བགྲོད་པར། །བཅུ་གསུམ་རྡོ་རྗེ་འཛིན་པའི་ས། །མི་ཐོབ་འོན་ཀྱང་སངས་རྒྱས་ཀྱི། །འབྲས་བུས་གཅིག་ཏུ་འཆད་པ་ནི། །སྐྱོབས་པ་རིན་ཆེན་དགོངས་པའོ། །ཞེས་བརྗོད་ན་དོན་ཁྲོལ་བར་འགྱུར་རོ། །**

གཞུང་དུ། རྡོ་རྗེའི་གསུང༌། ཆོས་ཉམས་ལེན་གྱི་འགྲོས་ཀྱི་སངས་རྒྱས་གཅིག་བྱ་བ་ནི་གདོན་པ་མི་བཟང་ངོ༌།། །།

༈ རྡོ་རྗེའི་གསུང༌། སྡོམ་གསུམ་གོང་ནས་གོང་དུ་དོག་ཏུ་འགྲོ་བྱ་བ་ལ། རྡོར་གསུང་འདི་ཆེས་དག་པར་བཏོན་ན། སོ་ཐར་གྱི་སྡོམ་ལྡན་ལྟ་བུ་གང་ཟག་འོག་མ་རྒྱུད་ཚོད་དམའ་བས་སྤྱད་ན་ཉེས་པར་འགྱུར་བའི་ཡེ་བཀག་རྣམས་སྔགས་ཀྱི་སྡོམ་ལྡན་ལྟ་བུའི་གང་ཟག་གོང་མར་རྒྱུད་ཚོད་མཐོ་བས་སྤྱད་ན་ཡོན་ཏན་དུ་འགྱུར་བས་ཡེ་གནང་གི་ཚེ་འོག་མའི་ཉེས་པ་དང་བྲལ་བས་བག་ཡངས་སུ་སྤྱོད་པ་མི་འགལ་ཏེ། ཡེ་བཀག་དང་ཡེ་སྣང་གི་གནད་འཁྲུལ་པ་མེད་པའི་ཕྱིར་བྱ་བ་འདི་བཞུགས། ཞེས་སོ། །

དེ་ཡང་ཉན་ཐོས་སོ་ཐར་གྱི་སྡོམ་པ་ལ་སྤོང་བ་བདུན་པོས་ནི་རང་གཞན་གང་ལའང་ངན་སོང་གི་རྒྱུ་ལས་གནང་བའི་སྐབས་ཡེ་མེད་ཀྱང་སོ་ཐར་གྱི་སྡོམ་ལྡན་བྱང་ཆུབ་སེམས་དཔའ་སྡོམ་པ་དང་ལྡན་པར་འགྱུར་ན། རང་བཞིན་གྱི་ཁ་ན་མ་ཐོ་བ་དེ་དག་བྱང་ཆེན་ཐོབ་པའི་ཆེད་དུ་སྤྱད་པར་བྱ་བ་ཁོ་ན་སྟེ། ས་ལས། རང་བཞིན་གྱི་ཁ་ན་མ་ཐོ་བ་དང་བཅས་པ་ལ་བྱང་ཆུབ་སེམས་དཔའ་ཐབས་མཁས་པ་དེ་ལྟ་བུས་ཀུན་ཏུ་སྤྱད་ན་དེས་ཉེས་པར་ཡང་མི་འགྱུར་ལ་བསོད་ནམས་མང་པོ་འཕེལ་བར་འགྱུར་བ་ཡོད་དེ། ཞེས་སོགས་མཚམས་མེད་བྱེད་འགྱུར་གྱི་མི་བསད་པ་ཉེས་མེད་ལྟ་བུར་གསུངས་སོ། །དེའི་ཚེ་སེམས་དཔའ་དེ་རྒྱུད་ལ་སོ་ཐར་གྱི་སྡོམ་པ་ཕམ་པས་ཉམས་པར་འགྱུར་རམ་ཞེ་ན། བྱང་སེམས་དེ་ལྟ་ལ་སྤྱོད་པ་དེས་དེའི་སོ་ཐར་གྱི་ཚུལ་ཁྲིམས་ཕམ་པར་མི་འགྱུར་ཏེ་རྒྱལ་བར་འགྱུར་བ་ཉིད་ཀྱི་ཕྱིར་ཏེ། གང་ཟག་དེ་འདྲ་ལ་རང་གཞན་བྱང་ཆེན་ཐོབ་ཆེད་ཁ་ན་མ་ཐོ་བ་ལྟར་སྣང་དེ་བྱང་ཆེན་གྱི་རྒྱུའི་དགེ་བར་ཡེ་གནང་འབའ་ཞིག་ཡིན་པའི་ཕྱིར། འོ་ན་ཉན་ཐོས་ཀྱི་སོ་ཐར་སྡོམ་པ་ཁོ་ན་ལྡན་པ་དེ་ལ་སྤྱད་ན་ཕམ་པས་གོང་མ་དེ་ལའང་དེ་སྤྱད་ན་ཕམ་པར་འགྱུར་དགོས་སྙམ་ན། འོ་ན་བ་ལང་གིས་གླང་ཆེན་གྱིས་འདྲེན་པའི་ཤིང་རྟ་དྲངས་པས་བ་ལང་སྲོག་གིས་ཕམ་ན་གླང་ཆེན་གྱི་ཤིང་རྟ་དེ་དྲངས་པ་ནའང་དེ་སྲོག་གིས་ཕམ་པར་འགྱུར་དགོས་སམ། དེས་དགེ་མི་དགེའི་ལས་མཚན་ཉིད་པ་དང་ལྟར་སྣང་བ་གང་ཡང་གང་ཟག་གི་ཁྱད་པར་དང་རང་གཞན་གྱི་དགོས་པའི་བྱ་བའི་རྐྱེན་གྱི་ཁྱད་པར་ལས་ཡེ་བཀག་ཡེ་གནང་གི་དགེ་མི་དགེར་འཇོག་པ་ལས་རང་གི་ངོ་བོ་ཉིད་ཀྱིས་གྲུབ་པའི་དགེ་མི་དགེ་ནི་ཡོད་པ་མ་ཡིན་ཏེ། ཆོས་ཐམས་ཅད་ཐེག་པ་ཆེན་པོ་དབུ་མའི་ལུགས་འདིར་བཏགས་ཡོད་ཀྱི་རྟེན་འབྲེལ་ཙམ་གྱིས་རབ་ཏུ་དབྱེ་བ་ལས་གཞན་དུ་འཇོག་བྱེད་མ་གྲུབ་པའི་ཕྱིར། དེས་ན་སྤྱོད་འཇུག་ལས། དེ་ལྟར་རིགས་བྱས་གཞན་དོན་ལ། །རྟག་ཏུ་བརྩོན་པར་གནས་པར་བྱ། །ཐུགས་རྗེ་མངའ་བ་རིང་གཟིགས་པས། །བཀག་པ་རྣམས་ཀྱང་དེ་ལ་གནང༌། །ཞེས་སོ། །དེ་ཡང་བསླབ་བཏུས་ལས། དབེན་པ་ཞིག་ཏུ་བྱས་ནས་ཁྱོ་ཡོད་པའམ་མགོ་གཙང་བའམ་རིགས་དང་ཆོས་དང་རྒྱལ་མཚན་གྱིས་སྲུང་བ་ཡང་རུང་སྟེ། འདོད་པ་ལ་ལོག་པར་གཡེམ་པར་མི་འགྱུར་རོ། །སེམས་ཅན་གྱི་དོན་དུ་འགྱུར་ལ་སེམས་ཅན་ལ་ཡང་མི་གནོད་པས་བསྒྲུབས་ན་ཉེས་པ་མེད་དོ། །ཞེས་འབྱུང་ལ། ཐབས་ལ་མཁས་པའི་མདོ་ལས་ཀྱང༌། བྲམ་ཟེའི་ཁྱེའུ་སྐར་མ་ལོ་བཞི་ཁྲི་ཉིས་སྟོང་བར་དུ་ཚངས་པར་སྤྱོད་པའི་དབང་དུ་བྱས་ནས། དེ་གོམ་པ་བདུན་པ་ལ་གནས་ཏེ། སྙིང་རྗེ་སྐྱེས་ནས་བདག་གི་བརྟུལ་ཞུགས་འདི་བཤིག་སྟེ་སེམས་ཅན་དམྱལ་བར་སོང་བར་གྱུར་ཀྱང་སེམས་ཅན་དམྱལ་བའི་སྡུག་བསྔལ་དེ་མྱོང་བར་བཟོད་ཀྱི། བུད་མེད་འདི་ཤིར་འོང་གི་བདེ་བར་གྱུར་ཅིག་ཅེས་རིགས་ཀྱི་བུ་བྲམ་ཟེའི་ཁྱེའུ་སྐར་མ་དེ་སླར་ལོག་སྟེ། བུད་མེད་དེ་ལ་ལག་པ་གཡས་པ་བཟུང་ནས་སྲུ་མོ་ཁྱོད་ཅི་འདོད་པ་བྱ་ཡིས། ལོངས་ཤིག་ཅེས་དེ་སྐད་ཅེས་སྨྲས་སོ། །ཞེས་པ་དང༌། རིགས་ཀྱི་བུ་འདོད་པ་ངན་པ་དང་ལྡན་པའི་སྙིང་རྗེ་ཆེན་པོའི་སེམས་བསྐྱེད་པས་ཀྱང་བསྐལ་པ་ཁྲིར་འཁོར་བ་ཕྱིར་བསྙིལ་ཏེ་སྤངས་པར་གྱུར་ཏོ། །ཞེས་གསུངས་སོ། །འདི་ལྟ་ན་ཉན་ཐོས་ཀྱི་སོ་ཐར་དང་བྱང་སེམས་ཀྱི་སྡོམ་ལྡན་གྱི་སེམས་དཔའ་དེ་ད་དུང་གཞན་དོན་དུ་མི་དགེ་བ་ལྟར་སྣང་གནང་བ་དེ་ལ་ཡིད་སྐྲག་པ་ཅན་གྱི་གཞན་དོན་གྱི་བྱ་བ་ལ་འཇུག་མི་ནུས་ཤིང་དེ་ལྟར་འཇུག་ན་བདག་ཉན་ཐོས་ཀྱི་སྡོམ་པའི་ཚུལ་ཁྲིམས་ཕམ་མོ་ཞེས་བདེ་བར་གཤེགས་པའི་བྱང་སའི་བཀའ་ལ་ཡིད་མི་ཆེས་པ་དེས་མི་དགེ་བ་དེ་སྤྱད་ན་མི་དགེ་བ་ལྟར་སྣང་དུ་མི་འགྱུར་བས་མི་དགེ་བ་ཡང་དག་པར་སོང་ན་དེའི་ཚེ་ཉེས་པར་འགྱུར་ཏེ། ཇི་ལྟར་སྐྱེས་པས་དགེ་སློང་མ་སུན་ཕྱུང་ན་སྡིག་པ་ལྕི་བ་ལྟར་བུད་མེད་ཀྱིས་དགེ་སློང་ཕམ་པར་བྱས་ན་སྡིག་ལྕི་བའི་ཕྱིར། དེ་ལྟ་ན་དེ་ཚེ་སོ་ཐར་དང་བྱང་སེམས་ཀྱི་སྡོམ་ལྡན་དེས་གཞན་དོན་དུ་འཁྲིག་སྤྱོད་ཀྱི་དགེ་རྩ་དེ་ཇི་ལྟར་བསྟེན་ཞེ་ན། ཉན་ཐོས་ཀྱི་བསླབ་པ་ཕུལ་ནས་བསྟེན་དགོས་ཏེ། སོ་ཐར་གྱི་དགེ་བ་ལས་བྱང་སེམས་ཀྱི་དགེ་བ་ཆེ་ཞིང་དེ་ལྟར་སྤྱད་པ་ན་འོག་མའི་ཉེས་པས་ཀྱང་གོས་པར་མི་འགྱུར་བའི་ཕྱིར། བསླབ་བཏུས་ལས། ཇི་སྟེ་དེ་ལས་སེམས་ཅན་གྱི་དོན་དུ་འགྱུར་བ་མཐོང་ན་བསླབ་པ་འབུལ་ལོ་ཞེས་འབྱུང་ངོ༌། །ཡང་སོ་ཐར་དང་བྱང་སེམས་ཀྱི་སྡོམ་ལྡན་བློ་ཆེ་བས་འཁྲིག་སོགས་གཞན་དོན་དུ་བསྟན་པས་ཉན་ཐོས་ཀྱིས་བསྟན་པ་ལ་གནོད་པའི་དགག་བྱ་མེད་ཅིང་ལས་དེས་སོ་ཐར་གྱི་ཚུལ་ཁྲིམས་མི་ཕམ་སྟེ། བཅོམ་ལྡན་འདས་ཀྱིས་ཐེག་པ་འོག་མའི་གང་ཟག་ཁ་ཅིག་ལ་དེ་རྒྱུད་དབང་གིས་ཡེ་བཀག་ཏུ་སྤྱིར་བཏང་ཡང་ཐེག་པ་གོང་མའི་གང་ཟག་ཁ་ཅིག་ལ་དེ་རྒྱུད་དབང་གིས་ཡེ་གནང་དུ་དམིགས་ནས་གསལ་བ་ལ་ཐེ་ཚོམ་དང་བྲལ་བས་དེ་ཚེ་དེ་རྒྱུད་ཀྱི་ཉན་ཐོས་ཀྱི་སོ་ཐར་ཕམ་པར་མི་འགྱུར་བའི་ཤེས་རབ་ཅན་ལ་ནི་སྤྱད་པ་དེ་སྤྱོད་པ་ནི་ཉན་ཐོས་ཀྱི་བསླབ་པ་འབུལ་དགོས་པ་མ་ཡིན་པའི་ཕྱིར། སྔགས་སུ་དབང་གོང་མའི་དངོས་རིག་སྐུར་རྟེན་ལ་ལྷག་པར་ཉན་ཐོས་ཀྱི་དགེ་སློང་མཆོག་ཏུ་བསྔགས་པ་དེ་འདིར་ཡང་མཚུངས་པའི་ཕྱིར། དེ་ལྟ་ན་ཉན་ཐོས་ཀྱིས་སོ་ཐར་དང་བྱང་སྡོམ་གཉིས་ཀ་རྒྱུད་ལ་ཡོད་པའི་སྡོམ་ལྡན་དེས་གཞན་མ་དད་པ་སོགས་སྐྱེ་ནས་ཉན་ཐོས་ཀྱི་བསྟན་པ་འཇིག་པའི་རྒྱུར་འགྱུར་ན་འཁྲིག་སོགས་གཞན་དོན་ཆུང་ངུའི་ཆེད་དུ་ཡེ་སྤྱད་མི་ཉན་ཏེ། ས་ལས། བྱང་ཆུབ་སེམས་དཔའ་ནི་བཅོམ་ལྡན་འདས་ཀྱིས་གཞན་དག་གི་སེམས་སྲུང་བའི་ཕྱིར་མ་དད་པ་རྣམས་དད་པར་བྱ་བ་དང་དད་པ་རྣམས་ཕྱིར་ཞིང་དབྱུང་བར་བྱ་བའི་ཕྱིར་སོ་སོ་ཐར་པའི་འདུལ་བ་ལས་བཅས་པའི་ཁ་ན་མ་ཐོ་བ་དང་བཅས་པ་རྣམ་པར་བཞག་པ་གང་ཡིན་པ་དེ་ལ་ཉན་ཐོས་རྣམས་དང་མཚུངས་པར་སློབ་ཏེ་ཐ་དད་པར་མི་བྱེད་དོ། །ཞེས་སོ། །དེ་ལྟ་ནའང་སེམས་དཔའ་རབ་བྱུང་ལ་འཁྲིག་སོགས་ལ་གནང་བཀག་གི་མུ་གཞན་ངོར་ཡོད་པ་དེ་ལྟར་སེམས་དཔའ་ཁྱིམ་པ་ལའང་ཡིན་ནམ་སྙམ་ན། མ་ཡིན་ཏེ། ས་ལས། ཁྱིམ་པས་བུད་མེད་མགོ་གཙང་ལ་མི་ཚངས་པར་སྤྱོད་པ་ཙམ་གནང་གི་རབ་ཏུ་བྱུང་བ་ལ་མ་གནང་ཏེ་བྱང་ཆུབ་སེམས་དཔའ་རབ་ཏུ་བྱུང་བ་ཉན་ཐོས་ཀྱིས་བསྟན་པ་མི་འཇིག་པའི་རྗེས་སུ་བསྲུང་བས་ནི་མི་ཚངས་པར་སྤྱོད་པ་རྣམ་པ་ཐམས་ཅད་དུ་མི་བྱའོ། །ཞེས་འབྱུང་ལ། ཡང་བྱང་སེམས་ལས་དང་པོ་པ་ཉན་ཐོས་ཀྱི་སྡོམ་ལྡན་ལྟ་བུ་ལ་གཞན་གྱི་ཆགས་པ་སྤྱད་པས་ཕམ་པར་འགྱུར་མི་འགྱུར་གྱི་དྭོགས་པ་བརྗོད་པ་ཡིན་གྱི། བྱང་སེམས་ཀྱི་སྒོ་གསུམ་གྱིས་སྤྱོད་པས་གཞན་དོན་དུ་སྲོག་གཅོད་སོགས་སྤྱད་པས་རང་དོན་མི་ཉམས་ཤིང་རང་གཞན་གྱི་དོན་རྒྱ་ཆེན་པོར་འགྱུར་བའི་གང་ཟག་འཕགས་པ་ལ་ལྟ་ཅི་སྨོས་སོ་སྐྱེའི་བྱང་སེམས་དེ་ལྟའི་གང་ཟག་དེ་ལ་ནི་སྐྱེས་བུ་གཞན་གྱིས་དེ་ལ་ཆགས་སོགས་སྐྱེས་ནས་མི་ཚངས་པར་སྤྱད་ཀྱང་སེམས་དཔའ་དེའི་རྒྱུད་ཀྱི་ཚུལ་ཁྲིམས་ཕམ་པར་བྱས་པའི་སྡིག་ལྕི་བ་སྐྱེས་བུ་གཞན་དེ་ལ་མི་འབྱུང་བའི་ཁར་སྐྱེས་བུ་གཞན་དེ་ལ་བྱང་ཆེན་གྱི་ཚོགས་དུ་མ་འཕེལ་བའི་རྒྱུར་འགྱུར་ཏེ། ཐབས་མཁས་པའི་མདོ་ལས། གང་གིས་སེམས་ཅན་གཞན་དག་དམྱལ་འགྲོ་བ། །དེ་ནི་དཔའ་བོ་དག་ལ་ཆགས་བསྐྱེད་ན། །མཐོ་རིས་འགྲོ་ཞིང་སྐྱེས་པ་ཉིད་འགྱུར་བ། །དེ་ཡི་ཡོན་ཏན་འདི་འདྲ་ཀུན་དགའ་ལྟོས། །ཞེས་དང༌། དེར་མ་ཟད་དེ་ལྟའི་བྱང་སེམས་ལ་སྡང་སོགས་ཀྱི་ཉོན་མོངས་དང་དེའི་ལས་བསགས་ཀྱང་ཉེས་པ་མི་བསྐྱེད་པར་ཕན་ཡོན་དུ་འགྱུར་ཏེ། ཇི་སྐད་དུ། སུ་ཞིག་རྩི་རྒྱལ་གྲགས་པ་ཆེན་པོ་ཡི། །བྱང་ཆུབ་སེམས་དཔའ་རྣམས་ལ་ཞེ་སྡང་བསྐྱེད། །དེ་དག་ཉོན་མོངས་རྣམས་ལ་བདེ་སྦྱིན་ན། །དེ་ལ་བཀུར་སྟི་བྱས་པ་སྨོས་ཅི་དགོས། །ཞེས་འབྱུང་བའི་ཕྱིར་རོ། །དགེ་མི་དགེ་ལུང་མ་བསྟན་ལྟར་སྤྱད་ཚད་གཞན་དོན་གྱི་དགེ་བར་འགྱུར་བའི་བྱང་སེམས་དེ་ལྟ་ལ་སུ་ཞིག་གི་དགེ་མི་དགེའི་ལས་ཀྱིས་དངོས་འབྲེལ་ཐོགས་ཚད་བྱང་ཆུབ་ཆེན་པོའི་འབྲེལ་པར་འགྱུར་ཞེས་པ་འདི་ནི་བཅོམ་ལྡན་འདས་ཀྱི་མདོ་རྒྱུད་ཐམས་ཅད་དུ་གསུངས་པའི་ངེས་པའོ། །

བཤད་མ་ཐག་པའི་གནད་འདི་ཁོང་དུ་ཆུབ་ནས་སོ་ཐར་བྱང་སེམས་རིག་འཛིན་སྔགས་ཀྱི་སྡོམ་པ་གསུམ་དང་ལྡན་པའི་གསུམ་ལྡན་དགེ་སློང་སྐུ་གསུང་ཐུགས་ཡེ་ཤེས་ཀྱི་རྡོ་རྗེ་འཛིན་པ་དེས་རྡོ་རྗེ་གསུམ་གྱིས་སྤྱད་པ་དགེ་བ་དང་མི་དགེ་བ་དང་ལུང་མ་བསྟན་གྱི་ལས་ཅི་སྤྱད་པ་ཐམས་ཅད་པའང་དཔལ་རྡོ་རྗེ་སེམས་དཔའི་ཀུན་སྤྱོད་ཡིན་པའི་ཕྱིར། སྤྱད་པ་དེས་ནི་ཉན་ཐོས་དང་བྱང་སེམས་ཀྱི་ཚུལ་ཁྲིམས་མི་ཉམས་པར་འཕེལ་ཞིང་ཡོངས་སུ་རྒྱས་པར་འགྱུར་ཏེ། གསང་སྔགས་ཀྱི་སྤྱོད་པ་དགེ་བ་ཡེ་གནང་དེ་སྔགས་ཀྱི་དེ་ལྟར་སྤྱད་རུང་གི་སྡོམ་ལྡན་ལ་ཡེ་གནང་དུ་འགྱུར་པ་ལ་ཡེ་བཀག་གི་གནས་མེད་པའི་ཕྱིར་ཏེ། འོག་མ་འོག་མའི་སྡོམ་ལྡན་ལ་དེ་བཀག་པས་གོང་མ་ལ་བཀག་པར་མི་འགྱུར་བའི་ཕྱིར་ཏེ། རྣལ་འབྱོར་པའི་བློ་ཁྱད་ཀྱི་གོང་མ་གོང་མའི་དགེ་བས་འོག་མར་བཀག་པའི་མི་དགེ་བའི་ཆ་དེ་ཟིལ་གྱིས་ནོན་པས་དགེ་བ་ཡང་དག་པར་རྣམ་དཀར་ཉིད་དུ་ཟང་ཐལ་བའི་ཕྱིར། དཔལ་མཆོག་དང་པོ་ལས། འདོད་ཆགས་ཞེ་སྡང་གཏི་མུག་སྟེ། །གསུམ་པོ་དེ་ཉིད་དུག་ཉིད་འགྱུར། །མི་མཉམ་པ་ཡི་བསྟེན་ན་ནི། འདི་དག་དུག་ནི་ཉིད་དུ་འགྱུར། །བདུད་རྩི་ཉིད་དུ་འགྱུར་བ་ཡིན། །ཞེས་དང༌། ཨཱརྻ་དེ་བས། རྣམ་ཤེས་ངན་པས་འདོད་བསྟེན་ན། །འདོད་པས་འཆིང་བ་ཉིད་དུ་འགྱུར། །དེ་བཞིན་མཁས་པ་བསྟེན་བྱས་ན། །འདོད་པས་ཐར་པ་རབ་ཏུ་སྒྲུབ། །འོ་མས་དུག་ནི་ཞི་འགྱུར་བར། །འཇིག་རྟེན་ཀུན་ལ་རབ་ཏུ་གྲགས། །དེ་ཉིད་སྦྲུལ་གྱིས་འཐུང་ན་ནི། །དུག་ནི་ཤིན་ཏུ་འཕེལ་བར་འགྱུར། །ཇི་ལྟར་ངང་པས་འོ་མ་ནི། །ཆུ་ལས་འཐུང་བར་བྱེད་པ་ལྟར། །དེ་བཞིན་མཁས་པས་དུག་བཅས་ཡུལ། །སྦྱངས་ནས་སྤྱད་པས་གྲོལ་བར་འབྱུང༌། །ཞེས་འབྱུང་ངོ༌། །དེ་ལྟར་སྔགས་ཀྱི་བཟའ་དང་བཟའ་མིན་བགྲོད་བྱ་ཡིན་མིན་སོགས་ཐ་མལ་གྱི་རྣམ་རྟོག་ཐམས་ཅད་སྤངས་ནས་རྡོ་རྗེ་ཅན་གྱི་སྤྱོད་པ་ཡང་བག་ཚ་མེད་པར་བགྲོད་བྱ་དང་བཟའ་བྱ་དང་སྤྱད་བྱ་ཡིན་མིན་ཀུན་བྱིས་པ་དང་སྨྱོན་པ་དང་སེང་གེ་ལྟ་བུར་སྤྱོད་པ་འདི་ནི་རྣལ་འབྱོར་ཆེན་པོའི་རིག་པ་བརྟུལ་ཞུགས་ཚུལ་གྱི་སྤྱོད་པ་ཡིན་ཏེ། སཾ་ཊི་ལས། བདག་གིས་གལ་ཏེ་གྲུབ་འདོད་པས། །བྱིས་པ་བཞིན་དུ་ཡང་ནི་སྤྱད། །ཅེས་འབྱུང་ངོ༌། །རིག་པ་བརྟུལ་ཞུགས་ཀྱི་རྡོ་རྗེ་དགེ་བའི་སྤྱོད་པའི་དོན་ནི། རྗེ་མར་པས། རིག་པ་ལྷའི་སྐུ་བརྟུལ་བ་ཐ་མལ་པའི་ལུས་ངག་ཡིད་ཀྱི་སྤྱོད་པ་ཞུགས་པ་ཧེ་རུ་ཀའི་ཆ་བྱད་དུ་བསྒྱུར་བ། རྫོགས་རིམ་ཐུན་མོང་མིན་པས་རིག་པ་ལྷན་སྐྱེས་ཀྱི་ཉམས་མྱོང་བརྟུལ་བ་མཚན་འཛིན་གྱི་རྟོག་པ་ཞུགས་པ་བདེ་བ་ཆེན་པོ་ལའོ། །ཞེས་གསུངས་སོ། །

འོ་ན་སྔགས་ཀྱི་སྤྱོད་པ་རྡོ་ཤིང་སྐུ་གཟུགས་ལ་ཕྱག་མི་བྱ་བ་དང་གཅེར་བུ་བ་ལང་གི་བརྟུལ་ཞུགས་དེ་དག་གི་སོ་ཐར་དང་བྱང་སེམས་ཀྱི་བསླབ་པ་བཏང་བར་འགྱུར་སྙམ་ན། མི་འགྱུར་ཏེ། ཁ་སྦྱོར་དྲི་མེད་ལས། གལ་ཏེ་ཀུན་རྟོག་པ་ཐམས་ཅད་སྤངས་པའི་ཕྱིར་བསླབ་པ་སྤངས་ན་དེ་མི་དགེ་བ་བཅུ་བྱེད་པར་འགྱུར་བ་མ་ཡིན་ཞེས་དྭོགས་པ་ལ། སྙིང་རྗེ་ཆེ་ཞེས་པ་དེ་གང་གི་བརྩེ་བ་ཆེན་པོར་གྱུར་པ་དེ་ནི་སྙིང་རྗེ་ཆེན་པོ་སྟེ། འགྲོ་བའི་དོན་བྱ་བ་ལ་འཇུག་པས་མི་དགེ་བའི་བློ་རྣམ་པ་ཐམས་ཅད་དུ་མི་འཇུག་པའོ། །ཞེས་སོ། །འོ་ན་སྡོམ་གསུམ་གྱི་སྤྱོད་པ་གོང་ནས་གོང་དུ་བག་ཡངས་སུ་སྤྱད་པས་ཆོག་པ་ཡིན་ན། ཇོ་བོ་ཨ་ཏི་ཤས། ཁོ་བོ་ལ་སོ་ཐར་གྱི་སྡོམ་པའི་ཉེས་ལྟུང་གཏན་མི་འོང༌། བྱང་སྡོམ་ལ་ནི་སྐབས་ལ་ལར་ལན་དེ་ཙམ་འབྱུང༌། སྔགས་ཀྱི་སྡོམ་པ་ལ་ནི་ལྟུང་བ་ཆར་འབབ་འབབ་ཡོང་ཞེས་གསུངས་པས། གོང་མ་གོང་མའི་ཉམས་ལེན་སྤྱད་དཀའ་བར་འགྱུར་བ་མ་ཡིན་ནམ་ཞེ་ན། དེ་ལྟ་གསུངས་པ་བདེན་མོད་དེ་ལ་དྲང་སྲོང་ཆེན་པོ་ཤ་ར་བའི་གསུང་རྒྱུན་གྱི་ལམ་རིམ་གཅིག་ཏུ་འདི་སྐད་གསུངས་སྟེ། ཇོ་བོས་སྡོམ་གསུམ་སྤྱོད་པ་གོང་ནས་གོང་དུ་དོག་ཏུ་འགྲོ་བྱ་བ་དེ་སྡོམ་པ་གསུམ་པ་དེ་གནང་བཀག་དང་བླང་དོར་གྱི་གནས་རྒྱ་གོང་ལ་ཆེ་བས་འོག་མ་འོག་མ་ཉམ་འོག་ཏུ་ཆུད་པ་ལེགས་པར་བྱང་བ་ཞིག་གིས་གོང་མ་སྒྲུབ་ནུས་ཀྱི་འོག་མའི་བསླབ་བྱ་ཉམས་འོག་ཏུ་མ་ཆུད་པར་གོང་མའི་བསླབ་པའི་སྣ་ཕྱོགས་རེ་ཙམ་ཡང་འཛིན་པར་མི་ནུས་པ་ལ་དགོངས་ཏེ་གསུངས་པ་ཡིན་ལ། གཞན་དུ་དགག་སྒྲུབ་ཀྱི་བསླབ་བྱ་རྒྱ་ཆེན་པོ་འོག་མར་མེད་པ་གོང་མར་ཡོད་ཀྱང་གོང་མར་དེ་ལ་བླང་དོར་བྱེད་ནུས་ཀྱི་གཉེན་པོ་མཐུ་ཅན་དུ་ཡོད་ལ་འོག་མ་ལ་དེ་ལྟའི་གཉེན་པོ་མཐུ་ཅན་དུ་མེད་པས་འོག་མའི་སྡོམ་པ་ཙམ་བསྲུང་མི་ནུས་ཀྱི་གོང་མའི་སྡོམ་པ་བླངས་ན་དེ་དག་གི་ཉེས་ལྟུང་ཆར་བབ་བབ་འབྱུང་ཡང་གོང་མའི་སྡོམ་པ་བསྲུང་ནུས་ལ་དེ་དང་འགལ་ཟླའི་ཉེས་པ་ཆར་འབབ་འབབ་དེ་བཟློག་པའི་ཐབས་དང་ཤེས་རབ་ཀྱི་དགེ་རྩའི་བདག་ཉིད་ཀྱི་སྤོངས་སེམས་ཀྱང་ཆར་འབབ་འབབ་འབྱུང་རིགས་པ་ལས་མ་གཏོགས་སྡོམ་པ་གསུམ་པོ་དེ་གང་ཟག་གིས་བླངས་པ་མཉམ་པོ་ལ་འོག་མ་རྣམས་བསྲུངས་སླ་བ་དང་གོང་མ་གོང་མ་བསྲུང་དཀའ་བར་འཇོག་མི་རིགས་ཏེ། སྡོམ་པ་འོག་མ་བསྲུང་ནུས་ཀྱི་བསགས་པ་ཅན་ལ་འོག་མ་སྲུང་བ་ལ་དཀའ་བ་མེད་པ་བཞིན་སྡོམ་པ་གོང་མ་བསྲུང་ནུས་ཀྱི་བསགས་པ་ཅན་ལ་གོང་མ་བསྲུངས་བ་ཡང་དཀའ་བ་མེད་པ་ཉིད་ཀྱི་ཕྱིར་རོ། །ཞེས་གསུངས་སོ། །དེས་ན་ཇོ་བོས་དེ་ལྟར་གསུངས་པ་ནི་དགོངས་པ་ཅན་ཡིན་ཏེ། བོད་འདིར་སྡོམ་པ་འོག་མ་བསྲུང་མི་ནུས་པར་གོང་མའི་སྡོམ་པ་ནོད། དེ་ཉམས་སུ་ལེན་པ་སྐད་བྱེད་པ་མང་བས་དེ་ལྟ་ན་གོང་མའི་སྤྱད་པའི་སྡོམ་པ་འཛིན་པར་མི་ནུས་པ་ཐ་མལ་པས་བྱ་དཀའ་བའི་སྤྱོད་པ་མ་སྲིང་སོགས་བསྟེན་པར་བྱེད་པ་ནི་སེམས་ཅན་དམྱལ་བ་ཆེན་པོར་སྐྱེ་བར་འགྱུར་བས་དེ་དགག་པར་བྱ་བའི་ཆེད་ཀྱི་ཕྱིར། དེས་ན་ཇི་སྐད་དུ། གང་ཕྱིར་དེ་ཉིད་མེད་བཞིན་དུ། །ངོ་མཚར་ཆེ་བ་ལྟར་བྱེད་པ། །ཇི་སྲིད་ནམ་མཁའ་མི་འཇིག་པ། །ཤི་བའི་འོག་ཏུ་དམྱལ་བར་སྐྱེ། །ཞེས་འབྱུང་ངོ༌། །

**སྨྲས་པ། སོ་སོར་ཐར་པའི་སྡོམ་པ་ནི། །སྤོང་བདུན་སྤོང་བྱེད་སྡོམ་པ་ཡིན། །བྱང་ཆུབ་སེམས་དཔའི་སྡོམ་པ་ནི། །ནམ་མཁས་ཁྱབ་ཚད་སེམས་ཅན་ལ། །བྱང་ཆེན་སྦྱིན་པ་འགལ་རྐྱེན་ཀུན། །སྤོང་བར་བྱེད་པའམ་སྡོམ་པ་ཡིན། །རྡོ་རྗེ་ཐེག་པའི་སྡོམ་པ་ནི། །ས་བཅུ་ལམ་ལྔའི་རྟོགས་རིས་ཀུན། །བདེ་བ་ཆེན་པོའི་ངོ་བོ་རྒྱུ། །བྱིན་གྱིས་རློབས་པར་བྱེད་པ་ལ། །རང་གཞན་ཀུན་གྱི་སྒྲིབ་གསུམ་རྣམས། །མཆོག་ཏུ་མི་འགྱུར་ཕྱག་རྒྱ་ཆེས། །སྤོང་བར་བྱེད་པའི་སྡོམ་པ་ཡིན། །དེས་ན་སྤང་བྱའི་རིམ་པ་རྣམས། །སྡོམ་པ་འོག་མ་འོག་མ་ལས། །གོང་མ་གོང་མ་མང་བའི་ཕྱིར། །སྤྱོད་ཚུལ་དོག་ཏུ་འགྲོ་བ་ནི། །སྐྱོབས་པ་འབྲི་ཁུང་བཞེད་པ་ཡིན། །ཞེས་བརྗོད་ན་དོན་ཁྲོལ་བར་འགྱུར་རོ།། །།**འདིའང་མཐའ་གཅིག་ཏུ་ཁྱབ་པ་འཆའ་བ་མ་ཡིན་ཏེ། གོང་མ་གོང་མར་འོག་མ་འོག་མའི་སྤང་བྱ་དགག་དགོས་མེད་པས། འོག་མར་སྤང་བྱར་བྱེད་པ་མཐའ་ཡས་པ་ཞིག་གོང་མར་སྒྲུབ་དགོས་སུ་བྱེད་པའང་ཡོད་དོ། །མཆན།

༈ རྡོ་རྗེའི་གསུང༌། ལམ་ལྔ་ཡོན་ཏན་ཡར་ལྡན་ཡིན་བྱ་བ་འདི་ལ། སྨྲས་པ། **ཚོགས་ལམ་ཆུང་འབྲིང་ཆེན་པོ་རྣམ་གསུམ་དུ། །དྲན་ཉེ་བཞི་དང་ཡང་དག་སྤོང་བ་བཞི། །རྫུ་འཕྲུལ་རྐང་པ་བཞི་པོ་ལེགས་སྦྱངས་པའི། །ཡོན་ཏན་ཡར་ལ་ལྡན་པ་དེ་ཡི་སྟེང༌། །སྦྱོར་ལམ་དྲོད་རྩེར་དབང་པོ་ལྔ་པོ་དང༌། །བཟོད་མཆོག་སྐབས་སུ་སྟོབས་ལྔ་ལེགས་ཐོབ་ཅིང༌། །མཐོང་སྒོམ་ལམ་དུ་བྱང་ཆུབ་ཡན་ལག་བདུན། །འཕགས་ལམ་ཡན་ལག་བརྒྱད་སོགས་ལེགས་གོམས་ཤིང༌། །བྱང་ཕྱོགས་སོ་བདུན་ཡོངས་རྫོགས་མཚན་ཉིད་པའི། །ཡོན་ཏན་མ་ལུས་ཕུལ་དུ་བྱུང་བ་ནི། །ཡང་དག་རྫོགས་སངས་ཉིད་ལ་མངའ་བ་ཡིན། །དེ་ལྟར་མིན་པར་ཚོགས་ལམ་སྦྱོར་ལམ་⁽1763⁾**འདི་ཡང་དེང་སང་ལུང་ཆོས་ལ་སྤྱི་དང་བསྟུན་ནས་སྨྲས་པ་ཡིན་གྱི་གཞན་མི་སློབ་ལམ་དུའང་ས་བཅུ་དང་ལམ་ལྔ་སོགས་སྔར་ཐོབ་ལས་ཉམས་པ་མེད་པ་ཡོད་པར་གསལ་ཏེ། རྒྱུད་སྡེ་ཆེན་པོ་རྣམས་སུ་ས་བཅུ་རྣམ་དག་འཆང་བ་པོ་ཞེས་སོགས་འབྱུང་ཞིང་མི་སློབ་འབྲས་བུས་དཀྱིལ་འཁོར་འཁོར་ལོ་ཡང་ས་བཅུ་ལམ་ལྔ་བདག་ཉིད་ཀྱི་རྟེན་དང་བརྟེན་པའི་དཀྱིལ་འཁོར་པ་རྣལ་འབྱོར་མངོན་སུམ་གྱིས་ཡང་དག་པར་དམིགས་པའི་ཕྱིར། མཆན། **དུ། །ཡོད་པར་འདོད་སོགས་སྐྱོབ་པའི་དགོངས་པ་མིན། །དེ་ལྟར་འཆད་ན་བྱིས་འཕགས་གཞི་མཐུན་པའི། །ལམ་སོགས་འདོད་པ་རང་ལུགས་ཁས་ལེན་དགོས། །དེ་འདྲ་རང་གི་ལུགས་སུ་ཁས་བླངས་ན། །ཐུབ་པའི་དབང་པོའི་གསུངས་དང་འགལ་བའི་ཕྱིར། །ལེགས་བཤད་ཁྱོག་པོའི་ལམ་དུ་མ་འདྲེན་ཞིག །ཅེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། མཐར་ཐུག་སངས་རྒྱས་ཀྱི་ས་ཚུན་ཆད་ཚོགས་ལམ་གྱི་ངོ་བོས་བགྲོད་ཟེར་བ་ཡང་མ་དག་པ་ཡིན་ནོ། །རྡོར་གསུང་འདི་ཆེས་དག་པར་བཏོན་ན། ཚོགས་གསུམ་གྱི་བདག་ཉིད་རིགས་དྲུག་གི་སྡོམ་པ་དང་མི་ལྡན་པར་རྡོ་རྗེ་ཐེག་པ་བླ་ན་མེད་པའི་སངས་རྒྱས་མཐར་ཐུག་མི་ཐོབ་བྱ་བ་འདི་བཞུགས་ཞེས་སོ། །

དེ་ཡང་རྒྱུད་སྡེ་འོག་མ་དང་སྔགས་བླ་མེད་ཅི་རིགས་ནས་ཀྱང་ཚོགས་གཉིས་ཀྱི་བདག་ཉིད་ཀྱི་རིགས་ལྔའི་སྡོམ་པ་འཛིན་པ་ཙམ་ལས་མ་གསུངས་པ་ལ་བཅོམ་ལྡན་འདས་དུས་ཀྱི་འཁོར་ལོ་ཚོགས་གསུམ་གྱི་བདག་ཉིད་ཀྱི་རིགས་དྲུག་གི་བདག་ཉིད་ཀྱི་རིགས་དྲུག་གི་སྡོམ་པ་འཛིན་པའི་སྒོ་ནས་སྔགས་ཀྱི་སྤྱད་པ་སྤྱོད་པར་བྱེད་ནས་ཕུལ་དུ་དབྱུང་དུ་མེད་པའི་རྫོགས་སངས་སྒྲུབ་པ་ཡིན་ཏེ། དུས་འཁོར་ལས། འདོད་པའི་རྡོ་རྗེ་ལ་ནི་རྡོ་རྗེ་དྲིལ་བུ་ཕྱག་རྒྱ་བླ་མ་དག་ཀྱང་སྤྱི་བོར་བཟུང་བར་བགྱི། །རིན་ཆེན་ལ་ནི་སྦྱིན་པ་སྦྱིན་གྱི་འཁོར་ལོ་འདི་ལ་རྒྱལ་བ་མཆོག་གི་དམ་ཚིག་བསྐྱངས་བར་བགྱི། །རལ་གྲི་ལ་ནི་མཆོད་པ་བགྱི་སྟེ་གསལ་བར་ཆུ་སྐྱེ་རིགས་ལ་སྡོམ་པ་རྣམས་ནི་བརྐྱང་བར་བགྱི། །སེམས་ཅན་རྣམས་ནི་ཐར་པའི་སླད་དུ་རྒྱལ་བ་བསྐྱེད་མཛད་རིགས་ལས་བྱང་ཆུབ་བདག་གིས་བསྐྱེད་པར་བགྱི། །ཞེས་འབྱུང་བས། འདོད་པ་ནི་ལྔ་ཡིན་ལ། རྡོ་རྗེ་རྩེ་ལྔ་པ་སྟེ། མི་བསྐྱོད་པའི་རིགས་ཡིན་ལ། དེའི་དམ་ཚིག་ནི། རྡོ་རྗེ་ཐུགས་ཀྱི་དམ་ཚིག །དྲིལ་བུ་གསུང༌། ཕྱག་རྒྱ་སྐུ་སྟེ་དེ་གསུམ་གདོད་ནས་ལུས་ངག་ཡིད་གསུམ་གྱི་སྒྲིབ་པས་གཡོགས་ཀྱང༌། སྐུ་གསུང་ཐུགས་ལས་ནམ་ཡང་མི་འདའ་བར་བཞུགས་པ་གཞིའི་དམ་ཚིག་དང༌། དེ་ལྟར་ཡོད་པ་ཡོད་པ་ལྟར་ངོ་འཕྲོད་ཅིང་རྣལ་འབྱོར་དུ་ལོངས་པ་ཉེར་ལེན་རྒྱུ་སྟེང་ནས་གནས་པ་དེ་ལྷན་ཅིག་བྱེད་རྐྱེན་བླ་མ་ཡིན་པས་དེ་དག་སྤྱི་བོར་བཟུང་བ་ལམ་དུས་ཀྱི་དམ་ཚིག་སྟེ། དམ་ཚིག་འདི་ནི་མི་གཡོ་བའམ་མི་འཁྲུག་པའམ་མི་བསྐྱོད་པ་སྟེ། དེ་ལ་འདོད་པའི་རྡོ་རྗེ་ནི་རྡོ་རྗེ་རྩེ་གཅིག་པ་དང་རྩེ་ལྔ་པ་དང་རྩེ་དྲུག་པ་སྟེ། གསང་ཆེན་རིགས་གཅིག་དང་སྟོང་ཆེན་ལྔ་དང་ཐིག་སྟོང་འགྱུར་མེད་དྲུག་སོགས་ཀྱི་དབང་དུ་བྱས་པའི་བར་པའི་དོན་ཏོ། །དེས་ན་མི་བསྐྱོད་པའི་དམ་ཚིག་གི་གཞིར་བཞག་ནས་སྔགས་ལམ་ཐམས་ཅད་ཚོགས་གསུམ་དུ་བསྡུས་ཏེ། བསོད་ནམས་ཀྱི་ཚོགས་ཀྱི་དོན་དུ་རིན་པོ་ཆེ་དང་ལས་རིགས་གཉིས་ཀྱི་སྡོམ་པ་དང་དམ་ཚིག་བཟུང་བ་དང༌། ཚུལ་ཁྲིམས་ཀྱི་ཚོགས་ཀྱི་དོན་དུ་འཁོར་ལོ་དང་པདྨའི་རིགས་གཉིས་ཀྱི་སྡོམ་པ་དང་དམ་ཚིག་གི་བཟུང་བ་དང༌། ཡེ་ཤེས་ཚོགས་ཀྱི་དོན་དུ་རྡོ་རྗེ་རྩེ་ལྔ་པ་དང་རྩེ་གཅིག་པའི་རིགས་གཉིས་ཀྱི་སྡོམ་དམ་འཛིན་པའོ། །དེ་ལ་བསོད་ཚོགས་ལ་ཡུལ་མཆོག་དམན་གཉིས་ལས། ཕྱི་མ་ནི་སྐྱེ་འཕགས་ཀྱི་མཆོད་སྦྱིན་གྱི་ཡུལ་ལ། རིན་ཆེན་ལྕགས་ཟངས་བ་ལང་རྟ། །གླང་ཆེན་བུ་མོ་ཡུལ་འཁོར་དང༌། །འདོད་པའི་ཆུང་མ་རང་གི་ཤ །སྦྱིན་པ་རྣམ་པ་བཅུ་རུ་འདོད། །ཅེས་སོ། །དང་པོ་ནི་ཡུལ་དང་ཡུལ་ཅན་གྱི་སྤྲོ་བསྡུའི་མཚན་ཉིད་ཅན་གྱི་འཛིན་པ་རྣམ་པ་བཅུའོ། །

ལས་རིགས་ཀྱི་དམ་ཚིག་ལས་སངས་རྒྱས་བྱང་སེམས་སོགས་མཆོད་པའི་ཕྱི་དང་ལུགས་ལྡོག་གི་ཁམས་རྒྱུ་མཐུན་དུ་འཁོར་ལོ་སོ་སོའི་ལྟེ་བར་གཤེགས་ནས་རྩ་ཁམས་ཀྱི་དཔའ་བོ་མཁའ་འགྲོ་སྒྲིབ་བྲལ་བདེ་ཆེན་དུ་མཉེས་པར་བྱེད་པ་ནང་དོན་གྱི་དམ་ཚིག་གོ །ཚུལ་ཁྲིམས་ཀྱི་ཚོགས་ཀྱི་རྒྱུར་འཁོར་ལོའི་དམ་ཚིག་ཤ་ལྔ་དང་དེའི་ཆོས་མཐུན་པའི་ཁ་ཟས་ཤ་ཆང་ལ་སོགས་པ་ཅི་རིགས་པར་བསྟེན་པ་སྟེ། དེ་ལ་ག་བུར་རྒྱུ་ཡི་ཕྱིར། །ཤ་ནི་རྟག་ཏུ་བཟའ་བར་བྱ། །ཁྱད་པར་དུ་ཡང་ཆང་ཉིད་དོ། །ཞེས་སོ། །ངེས་དོན་ནི་ཐ་མལ་པའི་མི་སོགས་ཡུལ་ལྔ་ལ་བཀག་ནས་རྣམ་པ་གཞན་པའི་མིག་སོགས་ཀྱི་རྡོ་རྗེའི་ཡུལ་ལ་འཇུག་པའི་སོར་བསྡུད་རྣམ་པ་བཅུའོ། །

པདྨའི་རིགས་ཀྱི་དམ་ཚིག་དབང་བདུན་མན་ཆད་དུ་ལོག་གཡེམ་འགོག་པ་དང༌། དབང་གོང་མ་རྣམས་སུ་བུད་མེད་དང་འགྲོགས་པ་ལས་ཁུ་བ་མི་འཕོ་བའི་འཛག་མེད་ཀྱི་སྡོམ་པ་བསྲུང་པ་སྟེ་ཚུལ་ཁྲིམས་ཀྱི་ཚོགས་སོ། །ཡེ་ཤེས་ཀྱི་ཚོགས་ཀྱི་རྒྱུར་ནི་རྒྱལ་བ་བསྐྱེད་མཛད་ཅེས་རྡོ་རྗེ་སེམས་དཔའི་རིགས་ཀྱི་དམ་ཚིག་སྟེ། ཀུན་རྫོབ་སྨོན་འཇུག་གི་སེམས་རྣམ་པ་གཉིས་དང་དོན་དམ་སྟོང་ཉིད་སྙིང་རྗེ་དབྱེར་མེད་ཀྱི་ཕྱག་རྒྱ་ཆེན་པོ་རྡོ་རྗེའི་རྣལ་འབྱོར་བྱང་ཆུབ་ཏུ་སེམས་བསྐྱེད་པ་སྟེ། བགྱི་བ་ནི། བརྟན་པ་རྣམས་ཀྱི་སྨོན་ལམ་ནི། །སེམས་དཔའ་བདུན་དང་བཅས་པ་སྟེ། །ཞེས་སྡོམ་པ་འཛིན་འདོད་ཀྱི་སེམས་དཔའ་དང་གནས་དེ་ལ་དད་མོས་ཀྱི་འདུན་པ་གང་ཡིན་པའོ། །འདིར་རིགས་དྲུག་གི་དམ་ཚིག་ནི་གང་གིཐིག་སྟོང་ཡིག་དྲུག་གི་སྟེན་པ་ཅན་ལ་ཐིག་སྟོང་ཡིག་ལྔའི་སྟན་ཡོངས་སུ་རྫོགས་ལ་ཐིག་སྟོང་ཡིག་ལྔ་ཙམ་ལ་ནི་ཨེ་ཝཾ་དབྱེར་མེད་ཀྱི་ལུས་མི་རྫོགས་པས་ཐིག་སྟོང་ཡི་གེ་ལྔ་དང་དྲུག་གི་བདག་ཉིད་ཀྱི་རྒྱུ་རྒྱུད་ལམ་རྒྱུད་དུ་བསླངས་པའི་ཚེ་ན་རིགས་དྲུག་པོ་དེ་སྐུ་གསུང་ཐུགས་སུ་བསྡུ་བ་ན་ལུས་ངག་ཡིད་གསུམ་ཐ་མལ་གྱི་འཁྲུལ་པ་བསལ་བསྐྱེད། ཐུགས་བདེ་བ་ཆེན་པོ་རྡོ་རྗེའི་དམ་ཚིག །གསུང་གཞོམ་མེད་ནཱ་དའི་རང་སྒྲ་དྲིལ་བུའི་དམ་ཚིག །སྐུ་སྟོང་གཟུགས་འཁྱུད་སྦྱོར་ཕྱག་རྒྱའི་དམ་ཚིག་སྟེ། དམ་ཚིག་འདི་ནི་བདག་ཉིད་ཀྱི་སྒོ་གསུམ་ལ་ཡོད་པའི་ཉེར་རྒྱུ་དང༌། ཉེར་རྒྱུ་དེ་ཉིད་ལས་རང་འབྲས་རྡོ་རྗེ་འཆང་དུ་བྱེད་པའི་བདག་རྐྱེན་རྡོ་རྗེའི་སློབ་དཔོན་དྲི་བྲལ་གྱི་སྐུ་གསུང་ཐུགས་ཡེ་ཤེས་རྡོ་རྗེ་ལ་གུས་པ་ཆེན་པོས་བསྙེན་ནས་དེའི་རྡོ་རྗེ་བཞིའི་བྱིན་རླབས་དངོས་གྲུབ་ཀྱི་ཚུལ་དུ་ལེན་པ་ནི་གསང་སྔགས་ཀྱི་གཞོམ་བྱའི་མ་རིག་པའི་དངོས་གཉེན་ཡིན་པས་འདི་ལས་གཞར་ཡང་མི་འཕགས་པ་དང་མི་གཡོ་བ་ནི་མི་བསྐྱོད་པའི་དམ་ཚིག་གོ །

དེའི་རྗེས་སུ་རིན་འབྱུང་གི་དམ་ཚིག་འབྱུང་བ་ནི། དམ་ཚིག་སྔ་མས་འཁོར་རྩའི་མ་རིག་པའི་གཉེར་པོར་འགྱུར་བ་ལས། སླར་འཁོར་བར་ཡང་སྲིད་འཕེན་བྱེད་སྲེད་པ་ཡིན་པས་དེའི་གཉེན་པོར་ཕྱི་ནང་ལ་མ་ཆགས་པ་དགོས་པས་འདོད་པ་བཅུ་གཞན་ལ་སྦྱིན་ཏེ་མ་ཆགས་པར་བྱ་བ་དང༌། དེ་ལྟར་རྣལ་འབྱོར་དུ་བྱེད་པ་ན་ལུས་ཀྱང་དེ་དང་མཐུན་པར་ཟག་མེད་བདེ་ཆེན་དུ་སྦྱང་དགོས་པས་བཟའ་བཏུང་གི་དམ་ཚིག་བཅུ་བསྟེན་ཏེ་འཆི་བྲལ་རྡོ་རྗེའི་སྐུ་བསྒྲུབས་ནས་མངོན་ཤེས་ལྔས་ཡུལ་སྣང་བར་བྱེད་པ་རྣམ་སྣང་གི་དམ་ཚིག་གོ །དེ་ལྟར་མ་ཆགས་པ་དང་ལུས་སེམས་ལས་རུང་གི་སྒོ་ནས་སྒོ་གསུམ་རྡོ་རྗེ་སེམས་པར་གྲུབ་པ་ལ་ཚོགས་གསུམ་དགོས་པས། མཆོད་པ་ནི་བསོད་ནམས་ཚོགས་ཡིན་ལ། དེའི་གཟུགས་སྐུའི་རྒྱུ་ཡིན་པས་གཞན་དོན་ལ་མྱུར་བར་འགྲོ་བ་རྟ་མཆོག་དོན་གྲུབ་ཀྱི་དམ་ཚིག་གོ །འཛག་མེད་ནི་ཚུལ་ཁྲིམས་ཀྱི་ཚོགས་སྟེ་འོད་མཐའ་ཡས་པའི་རྒྱུ་ཡིན་པའི་ཕྱིར་འོད་དཔག་མེད་ཀྱི་དམ་ཆིག་གོ །བྱང་ཆུབ་ཀྱི་སེམས་ནི་ཡེ་ཤེས་ཀྱི་ཚོགས་ཏེ་སྟོང་ཉིད་སྙིང་རྗེ་དབྱེར་མེད་རྒྱུ་ལུས་འོད་གསལ་དུ་སྒོམ་པ་ནི་རིགས་དྲུག་པའི་དམ་ཚིག་གོ །གོ་རིམ་ཀྱང་དེ་ལྟར་ཤེས་པར་བྱའོ། །དེས་ན་རིགས་དྲུག་གི་སྡོམ་པ་དེ་ལྟར་བཟུང་བ་ན་བསྐྱེད་རིམ་ལ་སློབ་པ་ཙམ་ན་དྲང་དོན་གྱི་རིགས་དྲུག་གི་སྡོམ་པ་རྣམས་བཟུང་ལ། རྫོགས་རིམ་ལ་སློབ་པ་ཙ་ན་ངེས་དོན་གྱི་རིགས་དྲུག་པའི་སྡོམ་པ་བཟུང་བ་ཡིན་ནོ། །

འོ་ན་བསོད་ནམས་དང་ཡེ་ཤེས་ཀྱི་ཚོགས་བྱ་བ་མདོ་རྒྱུད་གཞན་དུའང་གྲགས་མོད་ཀྱི་འདིར་བཤད་ཚུལ་ཁྲིམས་ཀྱི་ཚོགས་དེ་གང་ཞེ་ན། རང་རྒྱུད་ཀྱི་བདེ་གཤེགས་སྙིང་པོ་ཡབ་ཡུམ་གྱི་འཁྲིག་སྦྱོར་གྱི་དབང་པོ་གཉིས་ཀྱི་བདེ་བ་ལྟ་བུར་བྱེད་པའི་རྡོ་རྗེའི་སྲིད་པ་གསུམ་གྱི་འདོད་ཡོན་ལྔ་ལ་ལྷག་པར་ཆགས་པ་ཆེན་པོ་ཉེ་བར་སྤྱོད་ཀྱང་ཆགས་པ་སྤྱད་པས་ཆགས་པ་དེའི་རྟེན་གྱི་བྱང་སེམས་ནམ་མཁའི་མཐར་ཐུག་པར་ཁྱབ་པར་འཕེལ་བ་ལས་ཉམས་པ་མེད་པའི་བསིལ་བ་ཐོབ་བྱེད་ཀྱི་ཚུལ་ཁྲིམས་ཏེ། ཚུལ་ཁྲིམས་འདི་མེད་པ་ཟབ་མོ་རྡོ་རྗེ་ཐེག་པའི་ཁ་སྦྱོར་ཡན་ལག་བདུན་ལྡན་གྱི་ཤྲཱི་ཧེ་རུ་ཀ་ཐོབ་པ་མིན་པའི་ཕྱིར། བརྗོད་བྱ་འདིའི་དོན་ལྡན་གྱི་ཆ་ནས་དུས་ཀྱིས་འཁོར་ལོའི་བརྗོད་བྱ་ལ་འཕགས་པ་སྤྱན་རས་གཟིགས་ཀྱི་ཆེར་བསྔགས་པ་ཡིན་ཏེ། དྲི་མེད་འོད་ལས། དེ་ནས་དཀྱིལ་འཁོར་དུ་ཞུགས་པ་ལས་འཇིག་རྟེན་པའི་དབང་སྦྱིན་པས་བསོད་ནམས་ཀྱི་ཚོགས་ཀྱི་དོན་བྱེད་པ་ནི་དགོས་པའོ། །ཤེས་རབ་ཆེན་པོ་འཇིག་རྟེན་ལས་འདས་པའི་དབང་བཞི་པ་སྦྱིན་པས་རིས་མེད་པ་ཕྱག་རྒྱ་ཆེན་པོའི་དངོས་གྲུབ་ཐོབ་པ་དང་བསོད་ནམས་དང་ཡེ་ཤེས་ཀྱི་ཚོགས་ཀྱི་དོན་བྱེད་པ་ནི་དགོས་པའི་དགོས་པ་སྟེ། བརྗོད་བྱ་ལ་སོགས་པའི་མཚན་ཉིད་འདི་དག་ཉིད་མངོན་པར་གཟིགས་ནས་གདུལ་བྱའི་སྐྱེ་བོ་ངེས་པ་དང་བྲལ་བ་རྣམས་ལ་རང་གི་སེམས་ཀྱི་བསམས་པས་ཞེས་བྱ་བ་ལ་ངེས་པ་ནི་ཉན་ཐོས་པའི་མཆོག་གི་སྡོམ་པ་འདོད་པ་ལྔ་ལ་ཉེ་བར་ལོངས་སྤྱོད་པ་དང་བྲལ་བའི་ཚུལ་ཁྲིམས་ཀྱི་སྡོམ་པ་ཡིན་ཏེ། དེ་དང་བྲལ་བ་ནི་ངེས་པ་དང་བྲལ་བའོ། །དེ་དག་གི་རང་གི་སེམས་ཀྱི་བསམ་པ་ནི་འདོད་པ་ལྔ་ལ་ཉེ་བར་ལོངས་སྤྱོད་པར་འདོད་པའོ། །དེ་བཞིན་དུ་དབང་པོ་གཉིས་ཀྱི་བདེ་བ་ཆེན་པོ་འདོད་པ་ནི་ངེས་པ་དང་བྲལ་བ་རྣམས་ཀྱི་རང་གི་སེམས་ཀྱི་བསམ་པ་སྟེ། རང་གི་སེམས་ཀྱི་བསམ་པ་འདིས་སྐྱེ་བ་འདི་ལ་སངས་རྒྱས་ཉིད་ཀྱི་འབྲས་བུ་རབ་ཏུ་སྟེར་བ་ཞེས་པ་ནི་སྐྱེ་བ་འདི་སྟེ་མིའི་སྐྱེ་བ་ལ་སངས་རྒྱས་ཉིད་ཀྱི་འབྲས་བུ་རབ་ཏུ་སྟེར་བ་རྒྱུད་ཀྱི་རྒྱལ་པོའོ། །ཞེས་སོ། །

མི་སྐྱེ་བ་ལ་རྡོ་རྗེ་འཆང་གི་སྐུ་འོ་མ་ལས་མར་འབྱུང་བ་ལྟར་འབྱིན་ནུས་ཀྱི་ལྷ་སོགས་ཀྱི་རྟེན་ལ་མ་ཡིན་པ་ཅི་ཞེ་ན། མིའི་རྟེན་ལ་ནི་ཁམས་དྲུག་སྒྲིབ་པ་དང་འབྲལ་དུ་རུང་ལ། རྟེན་གཞན་ལ་ཕྱི་དང་ནང་གི་ཁམས་དྲུག་གི་ནུས་པ་མཐུ་ཆེ་ལ་མིའི་རྟེན་ལ་གཞན་མཆོག་གི་ཁམས་དྲུག་མཐུ་ཆེ་བའི་དངོས་པོ་སྟོབས་ཞུགས་ཀྱི་རྟེན་འབྲེལ་ཉིད་ཀྱི་ཕྱིར་རྡོ་རྗེ་ཐེག་པའི་ལམ་གྱི་སྐྱེ་བ་བཅུ་དྲུག་ཚུན་ལ་འཚང་རྒྱ་གྱུར་གྱི་རྡོ་རྗེའི་ལུས་རྟེན་དུ་བརྗོད་ཅེས་ཁོ་བོའི་ཕ་རས་པ་ཆེན་པོས་གསུངས་ཏེ། སྡོམ་འབྱུང་དུ། འཛམ་བུའི་གླིང་དུ་ལེགས་སྐྱེས་པ། །དངོས་གྲུབ་ས་པར་ཤེས་པར་བྱ། །གླིང་གསུམ་པོར་ནི་སྐྱེ་བ་ཡི། །འབྲས་བུ་འབྱུང་བའི་བསོད་ནམས་གནས། །འཛམ་བུ་གླིང་པས་གྲོལ་བ་དང༌། །དངོས་གྲུབ་ཉིད་ནི་བསྒྲུབ་པ་སྟེ། །དེ་དག་སྟོན་གྱི་སངས་རྒྱས་ཀྱིས། །གསུངས་པའི་གླིང་དུ་ཤེས་པར་བྱ། །ཞེས་འབྱུང་ལ། ཁ་ཅིག་རྡོ་རྗེའི་ལུས་ཁམས་དྲུག་པར་རྫོགས་ཙམ་པའི་མིའི་ལུས་ལ་ངོས་འཛིན་པ་ནི་རྣམ་པར་འཁྱམས་སོ།། །།

༈ རྡོ་རྗེའི་གསུང༌། ཉན་རང་སངས་རྒྱས་ཀྱི་རྒྱུད་དང་ལྡན་པས་མཐར་ཐུག་བྱང་ཆུབ་ཆེན་པོར་འགྱུར་བྱ་བ་འདི་བཞུགས་ཞེས་པ་ནི་གོ་སླ་བར་ཟད་དོ། །རྡོ་རྗེའི་གསུང་འདི་ཆེས་དག་པར་བཏོན་ན། ཉན་རང་འཕགས་པ་དང་ཐེག་ཆེན་སློབ་མི་སློབ་ཀྱི་འཕགས་པའི་རྗེས་ཐོབ་ཀྱི་སྣང་བ་ནི་སྒྱུ་མ་དང་རྨི་ལམ་ལྟར་འཆར་ཞིང་དེ་ལྟར་རྟོགས་པའི་རྟོགས་པ་ནི་སྒྱུ་མའི་མཚན་འཛིན་ཡིན་པས་མཐར་ཐུག་སྤང་བྱ་ཡིན་ཀྱང་གནས་སྐབས་ལམ་བདེན་དུ་མི་འགལ་ལོ་ཞེས་པ་སློབ་དཔོན་ལེགས་ལྡན་བྱེད་བཞེད་ལ། འཕགས་པ་སྔ་མ་གསུམ་གྱི་རྗེས་ཐོབ་ལ་སྒྱུ་སྣང་ཙམ་གྱི་སྣང་བ་འཆར་སྲིད་ཀྱང་དེ་ལ་སྒྱུ་འཛིན་མི་འཇུག་པར། ཆོས་དེ་མིང་ཙམ་བརྡའ་ཙམ་དུ་ཁོང་དུ་ཆུབ་པས་སླར་སྒྱུར་འཛིན་གྱི་དྲི་མའམ་རྟོག་པ་དེ་རྒྱུད་ལ་སྤང་མི་དགོས་ཤིང་སངས་འཕགས་ལ་ནི་སྒྱུ་མ་དང་བཏགས་བཞག་གི་སྣང་བ་ཐམས་ཅད་མེད་དོ། །དེ་ལྟར་བཏགས་བྱེད་བློ་མུན་ཐམས་ཅད་དང་བྲལ་བའི་ཕྱིར་ཞེས་སློབ་དཔོན་ཆེན་པོ་སངས་རྒྱས་བསྐྱངས་དང་ཟླ་གྲགས་བཞེད་བྱ་བ་འདི་བཞུགས་ཞེས་སོ། །

དེ་ཡང་བཞེད་པ་དང་པོས་མཉམ་བཞག་མི་རྟོག་པ་ལས་ལངས་པ་ན། མཉམ་བཞག་གི་སྟོབས་ཀྱིས་ཆོས་ཐམས་ཅད་རྨི་ལམ་དང་སྒྱུ་མ་ལྟ་བུར་སྣང་ཡང་རང་བཞིན་མེད་པར་སྒྲ་དང་གཏན་ཚིགས་སོགས་ལ་མི་ལྟོས་པར་མྱོང་སྟོབས་ཀྱིས་ངེས་པའི་ཤེས་རབ་འདྲེན་ལ། ངེས་ཤེས་འདིས་ཆོས་ཉིད་དང་ཆོས་ཅན་ལ་དཔྱོད་པའི་ལྡོག་པ་ཐ་དད་ནས་བྱང་ཆུབ་ཡན་ལག་བདུན་དང་འཕགས་ལམ་བརྒྱད་ཀྱི་རང་བཞིན་གྱི་ལམ་བདེན་དུ་བཞག་གོ །དེས་ན་རྗེས་ཐོབ་དག་པ་འཇིག་རྟེན་པའི་ཡེ་ཤེས་རྟོག་བཅས་ཉིད་ཀྱི་འཁྲུལ་པ་ཡིན་ཀྱང་སྒྲིབ་གཉིས་ཀྱི་གཉེན་པོ་བྱེད་པའི་ལམ་བདེན་དུ་མི་འགལ་ཏེ། དཔེར་ན་ཐག་པ་ལ་སྦྲུལ་དུ་འཁྲུལ་ཏེ་སྐྲག་པ་སྐྱེས་པ་ན། འདི་སྦྲུལ་མ་ཡིན་གྱི་འཁྲི་ཤིང་གི་སྡོང་པོའི་ཆུན་པོའོ་ཞེས་ཡང་དག་མིན་པར་བརྡ་སྤྲད་པས་སྦྲུལ་འཛིན་གྱི་འཁྲུལ་པ་ལྡོག་པ་བཞིན་ནོ། །དེས་ན་དབུ་མ་སྙིང་པོར། ཇི་སྲིད་འགའ་ཞིག་འཁྲུལ་བ་ཡིས། །ཐག་པ་ལ་ནི་སྦྲུལ་ཞེས་འཛིན། །འཁྲི་ཤིང་བསྡོགས་པར་ཤེས་པ་ན། །གཉེན་པོའི་ཕྱོགས་ནི་ཤེས་པ་འབྱུང༌། །ཞེས་སོ། །དེ་ལྟའི་ལམ་བདེན་དེའང་ཐ་སྙད་ཙམ་དུ་སྒྲིབ་གཉིས་ཀྱི་གཉེན་པོ་བྱེད་པའི་ཕྱིར་ལམ་དུ་བཞག་ཀྱང་ཡང་དག་པར་བྱང་ཆུབ་ཐོབ་བྱེད་ཀྱི་ལམ་མིན་ཏེ། རྟོག་པ་དང་བཅས་པའི་ཕྱིར། གང་ཟག་དང་ཆོས་སུ་རྣམ་པར་རྟོག་པ་བཞིན་ནོ། །དེས་ན་དབུ་མ་སྙིང་པོར། ཡང་དག་ཏུ་ན་ཐེག་ཆེན་གྱི། །ལམ་གྱི་སངས་རྒྱས་བྱང་ཆུབ་དག །སྒྲུབ་མིན་རྟོག་བཅས་མཚན་བཅས་ཕྱིར། །འཇིག་རྟེན་པ་ཡི་ལམ་བཞིན་ནོ། །ཞེས་སོ། །

འོ་ན་བྱང་ཆུབ་ཀྱི་ལམ་གང་ཞེ་ན། ཡང་དག་པར་བྱང་ཆུབ་ཉིད་ཀྱང་ཁས་མི་ལེན་ན་དེ་ཐོབ་བྱེད་ཀྱི་ལམ་ཡོད་པ་ལྟ་ཅི་སྨོས། དེའི་ཕྱིར་ལམ་དང་འབྲས་བུ་སྤང་གཉེན་སོགས་རྣམ་བཞག་ནི་ཐ་སྙད་ཙམ་དུ་བཏགས་གྲགས་ལས་དོན་དུ་དཔྱད་གྲུབ་ཏུ་ཡོད་པ་མ་ཡིན་ནོ་ཞེས་ཟེར་རོ། །དེས་ན་དབུ་མ་རང་རྒྱུད་པ་ཁ་ཅིག་སངས་རྒྱས་ལ་སྒྱུ་མ་ལྟ་བུའི་གཟུགས་སྐུ་སོགས་ཀྱི་དག་པ་སྒྱུ་མའི་ཆོས་དང་ལྡན་ཀྱང་སྒྱུ་འཛིན་གྱི་ཤེས་སྒྲིབ་རྒྱུན་མཐར་རྡོར་ཏིང་གི་ཡེ་ཤེས་ཀྱི་མེས་བསྲེག་པར་བྱས་ཞེས་ཟེར་རོ། །བཞེད་པ་གཉིས་པས་འདོད་པ་དང་པོ་དེ་ལྟ་ན་ནང་མྱོང་རིག་དང་ཕྱི་སྣང་བ་གཉིས་ཀ་ཡང་རྒྱུ་རྐྱེན་ལ་རག་པས་སྒྱུ་མ་ལྟར་སྣང་བའི་རང་བཞིན་མེད་པས་ཡོད་མེད་སོགས་མཐར་ལྟའི་འཇུག་པ་སྐྱེ་བའི་གཞི་མེད་མོད་ནའང་ཕྱི་ནང་གི་རྟེན་འབྲེལ་ལ་ཡོད་མེད་སོགས་ཀྱི་མཐར་ལྟ་དང་སྒྲོ་སྐུར་དུ་འཛིན་པའི་གཞིའི་ཆོས་མི་ལྡོག་པ་ཉིད་ཀྱི་ཕྱིར། དཔྱད་ན་དེའི་རྟེན་འབྲེལ་སྒྱུ་མ་ཙམ་དུའང་གྲུབ་སྣང་དང་བྲལ་ལ། དེ་ལྟ་ནའང་མ་དཔྱད་འཁྲུལ་ངོའི་རྟེན་འབྲེལ་ནི་རྟོག་བཏགས་མིང་གི་ཐ་སྙད་བྱས་པ་ཙམ་གྱིས་བཏགས་བཞག་ཙམ་ལས་གཞན་རང་གཞན་གྱི་རྒྱུ་རྐྱེན་གང་གིས་ཀྱང་བསྐྱེད་ནས་སྒྱུ་ལྟ་བུ་འཆར་རྒྱུ་མེད་ཅིང༌། དེར་འཛིན་གྱི་སྒྱུར་འཛིན་ཀྱང་སླར་སེལ་མི་དགོས་ལ། བཏགས་བཞག་གི་ཆོས་དེ་བཏགས་བཞག་ཏུ་རྟོགས་པའི་བློ་དེ་ཉིད་རྟེན་འབྲེལ་གྱི་ཆོས་དེ་ཉིད་ཀྱིས་མཐར་ལྟ་དང་སྒྲོ་སྐུར་དུ་འཛིན་པའི་གཞིའི་ཆོས་ཀྱང་ལྡོག་པར་བྱས་ནས་ཡུལ་སྤྲོས་དང་བྲལ་བའི་དབྱིངས་ལ། ཡུལ་ཅན་གྱི་ཡེ་ཤེས་དེ་ཉིད་ཀྱང་སྤྲོས་པའི་འཇུག་པ་ཞི་བ་ཆུ་ལ་ཆུ་བཞག་ལྟར་འགྱུར་བ་ན་བརྟགས་ཆོས་ཀྱི་སྣང་བ་ཐམས་ཅད་ཉེ་བར་ཞི་བར་འགྱུར་ཏེ། གང་ལ་ཞི་བར་ཞུགས་པ་དེ་ཉིད་ནས་མ་ཞི་བའི་ཀུན་རྟོག་གི་ས་བོན་ཐམས་ཅད་དྲུངས་ཕྱུང་བར་བྱས་པས་རྟོག་བཞིའི་སྤྲོས་མཚན་གྱི་ཆོས་རྣམས་ཀྱང་འབྱུང་བ་མ་ཡིན་པའི་ཕྱིར། འཇུག་པ་ལས། ཤེས་བྱའི་བུད་ཤིང་སྐམ་པོ་མ་ལུས་པ། །བསྲེགས་པས་ཞི་དེ་རྒྱལ་རྣམས་ཆོས་སྐུ་སྟེ། །དེ་ཚེ་སྐྱེ་བ་མེད་ཅིང་འགག་པ་མེད། །སེམས་འགག་པ་དེ་སྐུ་ཡིས་མངོན་སུམ་མཛད། །ཅེས་སོ། །འདི་ནི་དབུ་མ་ཐལ་འགྱུར་བར་མ་ཟད་དོན་དམ་ནི་རང་རྒྱུད་པའི་ཆེན་པོ་དག་གིས་ཀྱང་ཐུན་མོང་མིན་པའི་བཞེད་པར་གསལ་ཏེ། སློབ་དཔོན་ལེགས་ལྡན་བྱེད་ཀྱིས། ཤེས་བྱ་རྣམ་ཀུན་མ་གྲུབ་ཕྱིར། །གང་ལ་རྣམ་པར་མི་རྟོག་པའི། །བློ་ཡང་སྐྱེ་བར་མི་འགྱུར་བ། །དེ་ཉིད་མཉམ་མེད་དེས་མཁྱེན་གསུངས། །དེ་རྟོགས་ཕྱིར་ན་གང་ཞིག་ལ། །བློ་སྐྱེ་མེད་པ་སངས་རྒྱས་དངོས། །ཞེས་དང༌། དབུ་མ་བདེན་གཉིས་སུ། གང་ཚེ་ཤེས་དང་ཤེས་བྱ་དང༌། །བདག་ཉིད་རྗེས་སུ་མི་མཐོང་བ། །དེ་ཚེ་མཚན་མ་མི་འབྱུང་ཕྱིར། །གནས་པ་བརྟན་ཕྱིར་མི་བཞེངས་སོ། །ཞེས་འབྱུང་ངོ༌།། །།

༈ རྡོ་རྗེའི་གསུང༌། འཁོར་བ་མཐའ་མེད་འདིར་འཁོར་བའི་ཐོག་མཐའ་མེད་པ་དང་དེ་དག་སྤྲོས་མེད་དུ་གསུངས་པའི་དོན་ནི་དཔྱད་པ་དང་འཕགས་པའི་མཉམ་བཞག་གི་གཟིགས་ངོ་ནས་དོན་དམ་བདེན་པའི་དབང་དུ་བྱས་པ་དང༌། འཇིག་རྟེན་གྲགས་པའི་ཐ་སྙད་ཀྱི་ངོ་ནས་ཀུན་རྫོབ་བདེན་པའི་དབང་དུ་བྱས་པ་གཉིས་ལས་ཕྱི་མའི་དབང་དུ་བྱས་ནས་འཁོར་བ་ཐོག་མཐའ་མེད་ཅེས་པའང་མ་དཔྱད་ཉམས་དགའ་ཙམ་ལས་ཐོག་མཐའ་མེད་པའི་འཁོར་བའི་རྒྱུན་ཀྱང་འཁོར་བའི་སྐད་ཅིག་རེ་རེ་ལས་ཟུར་དུ་མེད་འཁོར་བའི་སྐད་ཅིག་མ་ལ་ཆོས་མངོན་པར་སྐད་ཅིག་མ་གཅིག་གི་མཚན་གཞི་འཛིན་མ་ཐུབ་ནས་སྐྱེས་བུ་སྟོབས་ལྡན་གྱིས་སེ་གོལ་གཅིག་གཏོགས་རིང་ལ་སྐད་ཅིག་མ་དྲུག་ཅུ་རྩ་བཞི་འདའ་བར་འགྱུར་ཞིང༌། དེ་འདྲའི་སྐད་ཅིག་མ་བརྒྱ་ཉི་ཤུ་ལ་དེའི་སྐད་ཅིག་ཅེས་བརྗོད་པའི་དུས་མཐའི་སྐད་ཅིག་ལ་ནི་སེ་གོལ་གཏོགས་ཡུན་གྱི་སྐད་ཅིག་དྲུག་ཅུ་པོ་རྣམས་ཡིན་ཏེ། ཇི་སྐད་དུ། སྐད་ཅིག་མ་བརྒྱ་ཉི་ཤུ་ལ། །དེའི་སྐད་ཅིག་ཅེས་འབྱུང་ལ། དུས་མཐའི་སྐད་ཅིག་དེའང་མི་རྟག་པ་ཉིད་ཀྱི་འཇིག་པའི་ངང་ཚུལ་ལས་རང་དུས་སུ་བདེན་པར་ཡོད་མེད་གང་དུ་ཡང་མ་གྲུབ་པས་འཁོར་བའི་ཐོག་མཐའ་སྐད་ཅིག་རང་བདེན་པར་གྲུབ་པ་མེད་དོ། །

འོ་ན་རྒྱུད་ལས་སྐད་ཅིག་ལ་བླ་མའི་བཀའ་དྲིན་གྱིས་ཡེ་ཤེས་འཆར་བྱ་བ་དེའི་ཚེ་ན་ལམ་ལྔའི་ཡེ་ཤེས་སྐད་ཅིག་ཉིད་ལ་འཆར་བ་ཡིན་ནམ། ཡིན་ན་དེའི་ཚེ་སྐད་ཅིག་དེ་སྐད་ཅིག་མཐར་ཐུག་མེད་དུ་འགྱུར་ལ་དེ་ལྟ་ན་སྐད་ཅིག་ལ་ལམ་ལྔའི་ཡེ་ཤེས་སྐྱེས་པར་འགལ་སྙམ་ན། མི་འགལ་སྟེ། བཀའ་བརྒྱུད་དྭགས་པོ་ལྷ་རྗེ་བའི་ལུགས་འདིར། སྐད་ཅིག་གཅིག་ལ་སྐད་ཅིག་དུ་མར་མི་བཏུབ་པའང་རྫུན་ཆོས་ཡིན་ལ་ཀུན་རྫོབ་ཕན་ཚུན་ལྟོས་བཞག་གི་དབང་གིས་སྐད་ཅིག་གཅིག་ལ་སྐད་ཅིག་དུ་མར་བཏུབ་པར་ཡང་རྟེན་འབྲེལ་གྱི་དབང་གིས་རུང་ཞིང་བཏུབ་ལ། ལྟོས་བཞག་གི་དབང་གིས་སྐད་ཅིག་གཅིག་ལ་སྐད་ཅིག་དུ་མ་མི་བཏུབ་པར་རྟེན་འབྲེལ་གྱི་དབང་གིས་རུང་ཞིང་བཏུབ་ལ། གནད་འདི་ཉིད་ཀྱི་དབང་དུ་མཛད་ནས་སྐད་ཅིག་ཅིག་ལ་ལམ་ལྔ་བགྲོད་དེ་ཕྱག་རྒྱ་ཆེན་པོའི་གོ་འཕང་ཐོབ་པ་ཡོད་དོ་ཞེས་ཞང་གཡུ་བྲག་པས། ཕྱག་རྒྱ་ཆེན་པོ་ཆིག་ཆོད་ལ། །བླུན་པོས་ས་ལམ་བརྩི་བ་འཁྲུལ། །ཞེས་འབྱུང་ལ་བྱང་སེམས་རྣམས་སྐད་ཅིག་ལ་བསྐལ་པ་དུ་མར་བྱ་བའི་བསགས་སྦྱང་ཟླུམས་པ་འདི་བྱང་སེམས་ཀྱི་མཛད་པར་སངས་རྒྱས་ཉིད་ཀྱིས་ཀྱང་གསུངས་པ་ཡིན་ཏེ། ཇི་སྐད་དུ། གང་ཡང་བསྐལ་པ་དུས་གསུམ་ཚད་དེ་དག །སྐད་ཅིག་ཆ་ཤས་ཀྱིས་ནི་ཞུགས་པར་སྤྱད། །ཅེས་འབྱུང་བའི་ཕྱིར། སྐད་ཅིག་གཅིག་ལ་སྲིད་པའི་ལས་ཀྱི་འཕེན་རྫོགས་ཀྱི་རྒྱུ་འབྲས་ཚང་བར་རྫོགས་པའང་ཡོད་དེ། ཤཱ་རིའི་བུས་དགྲ་བཅོམ་དུ་འགྱུར་རྒྱུའི་མི་དག་ལ་ཆོས་སྟོན་པར་བརྩམས་པའི་སེ་གོལ་གཏོགས་པའི་ཡུན་གཅིག་ལ་འཇམ་དཔལ་གྱི་ཆོས་བསྟན་པས་དེ་རྣམས་སྐྲག་སྟེ་ཚེ་འཕོས་ནས་དམྱལ་བར་སྐྱེས་པ་མདོ་ལུང་ནས་བཤད་པ་དང༌། དེར་མ་ཟད་དུས་མཐའི་སྐད་ཅིག་གཅིག་ཀྱང་དུས་མཐའི་སྐད་ཅིག་དུ་མར་རུང་བ་རིགས་པས་ཀྱང་འགྲུབ་སྟེ། དུས་འཁོར་གྱི་རྒྱུད་ལས། ཆུ་ཚོད་དུས་ལ་དཔག་ཚད་སྟོང་ཕྲག་དྲུག་ནི་རྐང་པ་དང་བཅས་ཉིན་མོར་བྱེད་པ་འགྲོ་བ་སྟེ། ཞེས་དང༌། རྡོ་རྗེ་ཕྲེང་བར། ཉིན་མཚན་དབྱེ་བ་དྲུག་ཅུ་སྟེ། །དེ་བཞིན་དབུག་གུ་ཙཱ་ཤའོ། །དབྱུང་དང་རྔུབ་པའི་དབུགས་དྲུག་ལ། །ཙཱ་ཤ་ཞེས་ནི་རབ་ཏུ་གྲགས། །སྐད་ཅིག་མ་དྲུག་ལ་ནི་དབུགས། །དེ་ཉིད་སེ་གོལ་གཏོགས་པའི་ཚད། །ཅེས་གསུངས་པའི་རིགས་པས་བརྩིས་ན། སེ་གོལ་གཅིག་གི་ཡུན་ལ་ཉི་མས་ཀྱང་ནམ་མཁའི་ཁྱོན་ལ་དཔག་ཚད་གཉིས། རྒྱང་གྲགས་སུམ་བརྒྱ་ཕྲག་གཅིག་དང་བཞི་ཆ་སོ་གཅིག་བགྲོད་པ་འདི་ལ་ཡང་རིམ་འཇུག་ལས་པན་མཆོང་བྱེད་པ་མ་ཡིན་པ་ཉིད་ཀྱི་ཕྱིར།

དེས་ན་འདི་ལྟ་བུའི་གནད་གསང་ཕྲ་མོ་ལ་ས་སྐྱ་པཎྜི་ཏ་ལྟ་བུས་ཀྱང༌། ཡེ་ཤེས་ཀྱི་སྤྱན་རྒྱང་གི་འཇུག་པས་ཇི་ལྟར་གཟིགས་ཀྱང་དྭགས་པོ་བཀའ་བརྒྱུད་ཀྱི་སྐྱེས་ཆེན་དམ་པ་ཀུན་སྐད་ཅིག་རེར་ས་བཅུ་ལམ་ལྔ་སོགས་བགྲོད་ནས་མངོན་པར་རྫོགས་པར་སངས་རྒྱས་པ་ལ་འདི་འདྲའི་རིགས་ཅན་ཤེས་བྱ་ལ་གཏན་མི་སྲིད་དོ་ཞེས་རྒྱ་ཆེར་སྒྲོགས་པར་མཛད་པ་ཡང་སྲིད་བཞིན་མི་སྲིད་པར་གསུངས་པ་ནི་དགོས་པ་ཁྱད་པར་ཅན་ཡོད་པ་ལས་གཞན་དུ་འོས་ཅི་འཚལ་ཏེ། བཀའ་བརྒྱུད་རིན་པོ་ཆེའི་རྟོགས་ལྡན་རྣམས་སྐད་ཅིག་གཅིག་ཏུ་ས་བཅུ་ལམ་ལྔ་སོགས་བགྲོད་པ་འདི་མི་སྲིད་ན། འདུས་པ་རྩ་རྒྱུད་དུ། གསང་བ་འདུས་པ་འདིར་སྐད་ཅིག་ཐངས་གཅིག་ཡུད་ཙམ་གྱིས་སངས་རྒྱས་ཀྱི་བྱང་ཆུབ་ཐོབ་པར་བྱེད་དོ། །ཞེས་པའི་སྒྲོན་གསལ་དུ། སྐད་ཅིག་ཐངས་གཅིག་ཡུད་ཙམ་ཉིད་ཀྱིས་བྱང་ཆུབ་ཐོབ་པར་བྱེད་དོ་ཞེས་པའི་དོན་ནི་འདི་ཡིན་ཏེ། ནང་གི་མངོན་པར་རྫོགས་པར་བྱང་ཆུབ་པའི་རིམ་པས་དོན་དམ་པའི་བདེན་པ་ལ་ཞུགས་ནས་རྙོག་པའི་དྲི་མ་ཐམས་ཅད་བཀྲུས་ཏེ། སྐད་ཅིག་ཐང་གཅིག་ཡུད་ཙམ་གྱིས་རང་བྱིན་གྱིས་རླབས་པའི་རིམ་པ་ལས་ལངས་ནས། ཐམས་ཅད་མཁྱེན་པའི་ཕུན་སུམ་ཚོགས་པ་དང་ལྡན་པར་འགྱུར་རོ། །ཞེས་འབྱུང་བའི་ཕྱིར། དེ་དང་མཐུན་པར་སྤྱོད་བསྡུས་ལས། ཇི་ལྟར་རྒྱལ་པོ་ཨིཎྜ་བྷུ་ཏི་དང་འདྲ་བར་ཕུང་པོའི་ཁོག་པ་བརྗེས་ཏེ་རྡོ་རྗེའི་ལུས་སུ་གྱུར་ནས་བཙུན་མོའི་མཆོག་དང་ལྷན་ཅིག་ཏུ་མི་སྣང་བར་འགྱུར་ཏེ་ཡོན་ཏན་བརྒྱ་དང་ལྡན་པ་སངས་རྒྱས་ཀྱི་ཞིང་ནས་སངས་རྒྱས་ཀྱི་ཞིང་དུ་འགྲོ་སྟེ་ཞེས་རྣམ་སྨིན་གྱི་ཕུང་པོ་རང་དག་ལ་འགྲོ་བ་ཁོ་ནར་བཤད་དོ། །

དེས་ན་རི་བོ་དགེ་ལྡན་པ་དག་འོད་གསལ་གྱི་རིམ་པ་ཀུན་རྫོབ་བདེན་པ་ལས་དོན་དམ་བདེན་པ་གཏན་མིན་པར་འདོད་ཀྱང༌། འདིར་འོད་གསལ་དང་མངོན་པར་བྱང་ཆུབ་པའི་རིམ་པ་དོན་དམ་བདེན་པར་གསུངས་པ་དང་དེ་ལ་ཞུགས་རྒྱུ་ཡོད་པར་གསུངས་པ་ཉིད་ཀྱི་མངོན་པར་བྱང་ཆུབ་པའི་རིམ་པའང་ཟག་མེད་ཀྱི་རྒྱུ་རྒྱུད་བདེ་གཤེགས་སྙིང་པོའི་ལུས་སེམས་ཉིད་ལམ་འབྲས་ཀྱི་རྒྱུད་ཀྱི་བྱ་བ་བྱས་ནས་གློ་བུར་དྲི་མའི་ལུས་སེམས་ཐམས་ཅད་ཟག་མེད་ཀྱི་དབྱིངས་དེར་ཡལ་བའམ་གྲོལ་བ་ལ་ཞུགས་ཞེས་ཐ་སྙད་བྱས་པ་ཡིན་གྱི་དེའི་ཚེ་རྙོག་པའི་དྲི་མ་ཐམས་ཅད་བཀྲུས་ཞེས་པའི་ཚེ་ན་ལས་ཉོན་གྱི་འཕངས་པའི་ཕུང་པོའི་བདུད་སོགས་ལས་ཀྱང་གྲོལ་དགོས་ཏེ། སྔོན་གྱི་བཀའ་བརྒྱུད་རིན་པོ་ཆེ་དག་གི་གྲུབ་ཐོབ་རྣམས་རྣམ་སྨིན་ལུས་འོད་གསལ་གྱི་མེས་སྦྱངས་ནས་སྒྱུ་ལུས་རྡོ་རྗེའི་སྐུ་ཐོབ་ནས་མེ་ཆུ་དུག་མཚོན་རིམས་ནད་ཚད་པ་སོགས་མི་མིན་གྱི་འབྱུང་པོས་བརླག་ཏུ་མེད་པའི་སྐུ་ཐོབ་པ་ཀརྨ་པཀྴི་དང་འབྲི་ཁུང་པའི་སློབ་མ་འགར་དམ་པ་དང་ཀརྨ་པ་གཉན་རས་དང་འབྲི་ཁུང་གཅུང་གི་སློབ་མ་མན་ལུང་གུ་རུ་སོགས་མཐའ་ཡས་པ་བྱོན་པའི་ཕྱིར།

འདི་ལ་རྗེ་ཙོང་ཁ་པ་དཔོན་སློབ་ཀྱི་ལུགས་ལ། རྣམ་སྨིན་གྱི་ཕུང་པོ་ཚད་གྲུབ་པ་འདི་རྒྱུ་ལུས་ཀྱི་སྐུར་སྦྱང་མི་ཐུབ་སྟེ། ཐུབ་ན་རྣམ་སྨིན་གྱི་སྐུ་དང་ཟག་མེད་ཀྱི་སྐུ་གཞི་མཐུན་པར་འགྱུར་བ་དང༌། དེ་ལྟ་ན་ཀུན་རྫོབ་ཚད་གྲུབ་དང་འགལ་བའི་ཕྱིར་དང༌། སྔགས་ལུགས་ཀྱི་སངས་རྒྱས་པ་ན་རྣམ་སྨིན་གྱི་ཕུང་པོ་དོར་དགོས་ཏེ། སྤྱོད་བསྡུས་ལས་ཕུང་པོའི་ཁོག་པ་བརྗེས་ཞེས་འབྱུང་བའི་ཕྱིར་ཞེས་སྨྲ་མོད། མི་འཐད་དེ། འོད་གསལ་གྱི་མེས་རྣམ་སྨིན་གྱི་ལུས་སྦྱང་རྗེས་རྣམ་སྨིན་གྱི་ལུས་དང་ཟག་མེད་ཀྱི་ལུས་གཞི་མཐུན་པར་གནས་པ་མེད་པའི་ཕྱིར། རྡོ་རྗེ་ཕྲེང་བར། ལྕགས་ཀྱི་གསེར་འགྱུར་བྱས་ནས་ནི། །ཞེས་སོགས་རྒྱ་ཆེར་འབྱུང་བའི་ཕྱིར་དང༌། ཀུན་རྫོབ་ཚད་གྲུབ་བམ་དེ་ཙོང་ཁ་པ་ཉིད་ཀྱི་མདོ་སྔགས་ཀྱི་ལུགས་ཀྱི་དབུ་མའི་སྲོལ་མཆོག་དེ་མ་གཏོགས་ཐེག་ཆེན་སེམས་ཙམ་པ་ཡན་ཆད་ལ་ཀུན་རྫོབ་ཀྱི་ཆོས་ཐམས་ཅད་མེད་བཞིན་སྣང་བའི་འཁྲུལ་ཆོས་ལ་ཚད་གྲུབ་སུས་ཀྱང་མི་འཇོག་པའི་ཕྱིར་དང་ཁོག་པ་བརྗེས་པའི་རྗེས་ཀྱི་སྐད་དོད་ལའང་ནི་རྨུཀྟ་ལ་ཡོད་པས་ནི་རྨུཀྟ་ནི་ངེས་པར་གྲོལ་བར་འགྱུར་བས་རྣམ་སྨིན་གྱི་ལུས་ལས་གྲོལ་བའི་དོན་ཡིན་གྱིས། དེ་བྱའི་སྒོ་ང་ལྐོགས་ལྟར་ཕྱི་རོལ་དུ་འདོར་བའང་མ་ཡིན་པའི་ཕྱིར། དེས་ན་མི་སློབ་པའི་ཟུང་འཇུག་གང་ལས་བརྙེས་པའི་རྟེན་ནི་རྣམ་སྨིན་གྱི་མིའི་རང་ལུས་ཀྱི་ཆ་སྦྱངས་ནས་སྒྱུ་ལུས་མི་ཤིགས་པའི་རྟེན་ལ་ངེས་པར་འཚང་རྒྱ་དགོས་ལ། དེ་ཉིད་ཀྱི་ཕྱིར་མི་གཡོ་བླ་མེད་ཀྱི་རྒྱུད་དུའང་མི་ལས་གཞན་པའི་རྟེན་ལ་འཚང་རྒྱ་བར་བཤད་པ་དང༌། རྟོགས་གཟུངས་སུ། བདུད་ཀྱི་བུ་མོ་དེ་ཉིད་དུ་ཡིད་ལུས་སུ་འགྱུར་བར་བཤད་པ་སོགས་མཐའ་ཡས་པ་ཉིད་ཀྱི་ཕྱིར་ཙོང་ཁ་པའི་བཞེད་པ་འདི་མི་འགྲུབ་ལ། ཙོང་ཁ་པ་དང་མཁན་ཆེན་ལས་ཀྱི་རྡོ་རྗེ་དཔོན་སློབ་རྣམས་དེ་སྐད་མི་གསུང་དཀའ་མེད་བྱུང་བ་ཡིན་ཏེ། ཁོ་རང་རྣམས་སྐུ་ཚེ་གཅིག་ཉིད་ལ་མི་སློབ་ཟུང་འཇུག་གི་སྐུ་བརྙེས་པར་བཞེད་པ་དང་དེ་ལྟར་བཞེད་པ་ན་རྣམ་སྨིན་གྱི་ཕུང་པོ་འོད་གསལ་གྱི་མེས་སྦྱང་མ་ནུས་ནས་གདུང་རིལ་ལུས་པ་གཉིས་འགལ་གྱི་དྭོགས་ནས་དེ་སྐད་ཅལ་ཅོལ་དུ་གསུངས་མོད། དེ་ལྟ་ནའང་མི་འཐད་དེ། འཐད་ན་ལྷོ་བྲག་ཕྱག་རྡོར་དང༌། ཙོང་ཁ་པ་དཔོན་སློབ་ཀྱི་གསང་བའི་རྣམ་ཐར་ན་ལྷོ་བྲག་ཕྱག་རྡོར་གྱི་གདུང་བཞུས་ན་ཕྱག་རྡོར་གྱི་སྐུ། སྟོད་ཐོད་པའི་ནང་དུ་དང་སྒལ་རུས་ལ་སྒྲོལ་མ་ཉེར་གཅིག །སྣ་གོང་གཉིས་སུ་དུང་གཡས་འཁྱིལ་གཉིས། པུས་མོར་དབྱངས་ཅན་མ་དང་སྒྲོལ་དཀར། སོ་རེ་ལ་ཚེ་དཔག་མེད་རེ། མ་འགལ་ལ་ཧཱུྃ་ཉེར་ལྔ། རྩིབ་མ་ཐམས་ཅད་ཨཱ་ལི་ཀཱ་ལི། སྙིང་མེས་མ་ཚིག་པའི་དཀྱིལ་དུ་རྡོ་རྗེ་རྒྱ་གྲམ་འོད་འཁྱིལ་བ། མགྲིན་པ་ལ་གཙུག་གཏོར་རྣམ་རྒྱལ། ཁྲག་དང་ཆུ་སེར་ལ་ཁ་དོག་ལྔ་པ་འབུམ། རྐང་པ་གཉིས་ལ་བཀྲ་ཤིས་རྟགས་བརྒྱད་རྣམས་འབྱོན་ཞེས་བྲིས་གདའ་བ་ཡང་ཁྱེད་རང་ལྟར་ན་མི་འཐད་པའི་ཕྱིར་ཏེ། ཀུན་རྫོབ་ཚད་གྲུབ་དང་འགལ་བའི་ཕྱིར་དང༌། དེར་མ་ཟད་གདུང་བཞུས་ན་དེ་ཙམ་གྱི་ཡ་མཚན་འབྱུང་ན་གདུང་རིལ་པོར་བཞག་ན་ཡ་མཚན་དེ་ལས་ཀྱང་ཆེ་བར་འབྱུང་རིགས་པ་ལས་ཕྱག་ནའི་གདུང་དེང་སང་ལྷོ་བྲག་ཤར་ན་རྦ་རག་ཐིག་ཆེ་ལྷ་ཁང་ནས་འབུམ་དུ་བཞུགས་པའི་སྤུར་ནི་མི་གཙང་བའི་ཕུང་པོར་རུལ་ཞིང་དྲི་ང་བར་གྱུར་པ་ལས་དུས་ཕྱིས་དྲི་ང་བ་དེ་སྐྱོབ་བྱེད་དུ་གསེར་ཟངས་ཀྱིས་གཏུམ་པའི་ཆེད་དུ་འབུལ་བསྡུད་སོགས་བྱེད་པ་མངོན་སུམ་དུ་མཐོང་བའི་ཕྱིར་རོ། །དུས་ཕྱི་མའི་ལུང་བསྟན་ཀུན་ཡང་དུས་དབང་གིས་ཐོག་ཏུ་འབབ་དཀའ་བར་སྣང་ངོ༌། །

དེས་ན། འཁོར་བའི་གནས་ལུགས་དོན་དམ་པའི་དབང་དུ་བྱས་ན། ཐོག་མཐའ་མེད་པ་ཉིད་ཀྱི་སྐད་ཅིག་རྒྱུན་བཅད་ན་སྐད་ཅིག་མར་མི་འགྲུབ་པ་ཉིད་ཀྱང་མི་འགྲུབ་སྟེ། གང་ལ་ཀུན་རྫོབ་རྫུན་པར་གྲུབ་པ་ཉིད་ཀྱང་དེ་ཉིད་དུ་མ་གྲུབ་ན་དོན་དམ་བདེན་པར་གྲུབ་པ་ཉིད་ཀྱི་འཁོར་བ་སྐྱེ་འགག་མེད་པར་ཡང་གྲུབ་པ་མེད་པའི་ཕྱིར་ཏེ། ལྟོས་བཞག་གི་སྟོབས་ཀྱིས་ཆོས་ཐམས་ཅད་ལ་གྲུབ་ཚུལ་དང་ཡིན་ཚུལ་བརྗོད་པ་དང་བྲལ་བའི་ཕྱིར།

གནད་འདི་ལྟ་བུ་ཁོང་དུ་ཆུབ་ན་རྟེན་འབྲེལ་གྱི་དབང་ལས་འཁོར་འདས་ཀྱི་ཆོས་ཐམས་ཅད་ཀྱང་གྲགས་པ་ཙམ་དུ་བཞག་པ་མི་འགལ་ཏེ། མ་སྐྱེས་པ་ལ་མཁས་པའི་སྐལ་ལྡན་དེ་དག་གིས། །སྐྱེ་བ་ཐམས་ཅད་ལ་ནི་ཤིན་ཏུ་མཁས་པར་འགྱུར། །ཐ་མི་དད་པའི་ཡེ་ཤེས་ཁོ་ན་མཆོག་གི་སྐུ། །ཞེས་འབྱུང་ངོ༌། །

སྤྲོས་པ་མེད་ཅེས་པ་ལ། རྡོར་གསུང་འདི་ལས་འཕྲོས་ནས། རྡོ་རྗེའི་གསུང༌། ཆོས་ཀུན་སོ་སོ་ཐར་པའི་སྡོམ་གསུམ་རེ་རེར་འདུ་བྱ་བ་འདི་བཞུགས། ཞེས་འབྱུང་བ་ནི་འཁོར་བ་དོན་དམ་པར་སྤྲོས་མེད་སྟོང་ཉིད་དང་ཀུན་རྫོབ་པར་སྤྲོས་བཅས་མཐའ་མེད་དུ་འབྱུང་ཞེས་པ་ལ་འཕྲོས་ནས་རྒྱུ་མཚན་དེ་ཉིད་ཀྱི་ཕྱིར། བདེན་གཉིས་ཀྱི་གནས་སྣང་གཉིས་པོ་ལ་བརྟེན་ནས་ཚོགས་གཉིས་བསྒྲུབ་ནས་སྐུ་གཉིས་ཐོབ་པར་བྱེད་དགོས་ཞེས་འཆད་པའི་ཕྱིར། རྡོ་རྗེའི་གསུང་འདི་དག་པར་བཏོན་ནའདིར་འགྱུར་ཏེ། སྲིད་ཞི་གཉིས་ལ་སོ་སོར་མི་གནས་པར་འདོད་ན་བདེན་གཉིས་ཀྱི་ཆོས་ཐམས་ཅད་ལ་ཚོགས་གཉིས་བསགས་པའི་སྒོ་ནས་ཉམས་སུ་བླངས་པས་བསྲུང་མེད་གསུམ་ལྡན་ནམ་སྡོམ་པ་གསུམ་ལྡན་གྱི་རྫོགས་པའི་སངས་རྒྱས་ཐོབ་པར་འགྱུར་བྱ་བ་འདི་བཞུགས། ཞེས་འབྱུང་ལ། དེ་ཡང་བྱང་ཆུབ་སེམས་དཔའ་དག་ཚུ་རོལ་འཁོར་བ་དང་ཕ་རོལ་ཞི་བ་མྱང་འདས་གཉིས་ཀ་ལས་འདས་ཏེ་མི་གནས་པའི་མྱང་འདས་ཐོབ་པར་བྱེད་པ་ལ། དོན་དམ་བདེན་པའི་རང་བཞིན་ཤེས་པར་བྱས་ནས་འཁོར་བའི་རྒྱུ་མཚན་སྤྲོས་པ་སེལ་བར་བྱེད་ཅིང༌། ཀུན་རྫོབ་བདེན་པའི་རང་བཞིན་ཤེས་པར་བྱས་ནས་སངས་རྒྱས་ཀྱི་སྐུ་དང་ཞིང་ཁམས་ཀྱི་མཛད་ཕྲིན་མཐའ་དག་སྒྲུབ་པར་བྱེད་པ་ཡིན་ཏེ། རྒྱལ་བ་མ་ཕམ་པས། བདག་སྲེད་མ་ལུས་ཤེས་རབ་ཀྱིས་བཅད་དེ། །སེམས་ཅན་སྲེད་ཕྱིར་བརྩེ་ལྡན་ཞི་ཐོབ་མིན། །དེ་ལྟར་བློ་བརྩེ་བྱང་ཆུབ་ཐབས་བརྟེན་ནས། །འཕགས་པ་འཁོར་བའམ་མྱ་ངན་འདའ་མི་འགྱུར། །ཞེས་དང༌། ཤེས་པས་སྲིད་ལ་མི་གནས་ཤིང༌། །སྙིང་རྗེས་ཞི་ལ་མི་གནས་པ། །ཞེས་འབྱུང་བའི་ཕྱིར།

དེ་ཡང་གནས་ལུགས་དོན་དམ་པ་ཇི་ལྟ་བའི་དོན་འཁྲུལ་མེད་དུ་རྟོགས་ན། སྣང་ཚུལ་ཀུན་རྫོབ་ཇི་སྙེད་པའི་དོན་འཁྲུལ་མེད་དུ་རྟོགས་པར་འགྱུར་བ་རྟེན་འབྲེལ་གྱི་ཆོས་ཉིད་ཡིན་ཏེ། ཆོས་ཉིད་རྟོགས་དཀའ་བ་ཟབ་པའི་དེ་ཉིད་རྟོགས་ན། ཆོས་ཅན་རྟོགས་སླ་བ་རྒྱ་ཆེ་བའི་དེ་ཉིད་ངང་གིས་ཤེས་པར་འགྱུར་བའི་ཕྱིར། དེ་ལྟར་བདེན་གཉིས་ཀྱི་དེ་ཉིད་རྟོགས་ནས་བདེན་པ་གཉིས་ཀྱི་ངང་ཚུལ་ཅན་གྱི་བསོད་ནམས་དང་ཡེ་ཤེས་ཀྱི་དགེ་ཚོགས་བསགས་ནས་རྫོགས་སངས་རྒྱ་བའང་རྟེན་འབྲེལ་གྱི་ཆོས་ཉིད་ཡིན་ཏེ། སྐྱེས་བུ་ཆེན་པོ་དག་སེམས་ཅན་ཐམས་ཅད་ཀྱི་དོན་དུ་རྫོགས་བྱང་སྒྲུབ་པ་ནི་ནང་གི་བྱང་ཆུབ་ཆེན་པོའི་རིགས་ཀྱི་མཐུ་ཉིད་ལས་བསླུ་མེད་དུ་འབྱུང་བའི་ཕྱིར། དེས་ན་ཀུན་རྫོབ་སྒྱུ་མ་ལྟ་བུའི་སྒོ་ནས་བསོད་ནམས་ཚོགས་སོགས་ཉམས་སུ་ཇི་ལྟར་ལེན་ན། ཐ་སྙད་གྲགས་ངོར་སྣང་བ་མི་དགག་པར་སྦྱིན་སོགས་བསོད་ནམས་ཀྱི་ཚོགས་ལ་འཇུག་ནས་བསྡུ་དངོས་ཀྱི་སེམས་ཅན་སྨིན་པར་བྱས་ནས་ཐབས་མཁས་ཀྱི་མྱང་འདས་ཐོབ་པར་འགྱུར་ཏེ། སློབ་དཔོན་ལེགས་ལྡན་བྱེད་ཀྱིས། སྦྱིན་དང་བསོད་ནམས་ཡེ་ཤེས་ཀྱི། །ཚོགས་ལམ་ཡོངས་སུ་རྫོགས་བྱེད་དང༌། །རྒྱུ་དེ་དག་གི་འབྲས་བུ་དང༌། །འབྲེལ་དང་མཚན་ཉིད་ལ་སོགས་ཤེས། །བྱམས་དང་སྙིང་རྗེ་སྒོམ་པ་དང༌། །སེམས་ཅན་བསྡུད་དང་སྨིན་བྱེད་དང༌། །སྐྱེ་མཆེད་བཅུ་གཉིས་བརྟེན་པ་ཡི། །ཤེས་རབ་བརྡར་བཏགས་ཤེས་པར་བྱ། །ཞེས་དང༌། འཕགས་པ་ཀླུས། སྒྱུ་མའི་སྐྱེས་བུ་ལྟར་དབེན་པ། །མཐོང་ནས་མྱ་ངན་འདའ་བར་འགྱུར། །ཞེས་སོ། །དོན་དམ་སྤྲོས་བྲལ་ཁོང་དུ་ཆུད་པའི་སྒོ་ནས་ཡེ་ཤེས་ཚོགས་སོག་ཇི་ལྟར་ཉམས་སུ་ལེན་པ་ནི། ཀུན་རྫོབ་ཇི་ལྟར་གྲགས་པ་དེ་ཉིད་ཙམ་ལས། དེ་དེར་མ་གྲུབ་པས་ལྟ་བ་ཐམས་ཅད་སྤངས་པས་དམིགས་ཅན་གྱི་མྱ་ངན་ལས་ཡང་དག་པར་འདའ་བར་བྱེད་པ་ཡིན་ཏེ། རྩ་བ་ལས། རྒྱལ་བ་ཀུན་གྱི་སྟོང་པ་ཉིད། །ལྟ་ཀུན་ངེས་པར་འབྱིན་པར་གསུངས། །ཞེས་སོ། །དེས་ན་དེ་ལྟར་མ་རྟོགས་པ་རྣམས་ལ་སྙིང་རྗེ་ངང་གིས་སྐྱེ་སྟེ། སེམས་འགྲེལ་ལས། དེ་ལྟར་སྟོང་པ་ཉིད་འདི་ནི། རྣལ་འབྱོར་པ་ཡིས་བསྒོམས་བྱས་ན། །གཞན་གྱི་དོན་ལ་ཆགས་པའི་བློ། །འབྱུང་བར་འགྱུར་བ་ཐེ་ཚོམ་མེད། །ཅེས་སོ། །ཚུལ་དེས་སྤང་བྱའི་སྒྲིབ་གཉིས་བསལ་ནས་ཀུན་མཁྱེན་གྱི་གོ་འཕང་ཐོབ་སྟེ། སྤྱོད་འཇུག་ལས། ཉོན་མོངས་ཤེས་བྱའི་སྒྲིབ་པ་ཡི། །མུན་པའི་གཉེན་པོ་སྟོང་པ་ཉིད། །མྱུར་དུ་ཐམས་ཅད་མཁྱེན་འདོད་པས། །དེ་ནི་ཇི་ལྟར་བསྒོམ་མི་བྱེད། །ཅེས་སོ། །

དེ་ལྟར་ཚོགས་གཉིས་ཟུང་འབྲེལ་དུ་ཉམས་སུ་བླངས་པས་སྒྲོ་སྐུར་ཐམས་ཅད་སེལ་ཞིང༌། །དེ་ལྟར་མ་ཡིན་ན་མི་སེལ་བས། ཇི་སྐད་དུ། སྒྲོ་འདོགས་པ་དང་སྐུར་འདེབས་པའི། །མཐར་རྟོག་པ་ནི་ཕུང་བར་འགྱུར། །ཞེས་འབྱུང་ལ། དེས་ན་སེམས་ཅན་རྣམས་འཁོར་བ་དང་ངན་སོང་དུ་འགྲོ་ཞིང་བྱང་ཆུབ་ཆེན་པོ་ཐོབ་པའི་གེགས་བྱེད་ཀྱི་གཙོ་བོ་ནི་བདེན་གཉིས་ཀྱི་ཆོས་དོན་བྱེད་པར་ཡོད་དོ་ཞེས་སྒྲོ་འདོགས་པ་དང༌། དོན་དམ་བདེན་པ་ཀུན་རྫོབ་པའི་ཆོས་སུ་ཡེ་མེད་པར་སྐུར་པ་འདེབས་ནས་འདི་ལྟར་སྣང་བའི་ཆོས་འདི་ལས་གཞན་ནས་དོན་དམ་སྟོང་ཉིད་འཚོལ་བར་བྱེད་པའི་ཡོད་མེད་ཀྱི་མཐར་རྟོག་པ་ཡིན་ལ། མཐར་འཛིན་འདི་དག་གསལ་ནས་མཐར་བྲལ་ཟབ་མོའི་དོན་རྟོགས་ནས་ཉོན་མོངས་པ་དང་ཉེས་སྤྱོད་ཐམས་ཅད་ལས་གྲོལ་ནས་ཐར་པའི་དོན་ལ་གཤེགས་པར་འགྱུར་བ་ཡིན་ཏེ། རིགས་པ་དྲུག་ཅུ་པ་ལས། གང་དག་གི་བློ་ཡོད་མེད་ལས། །རྣམ་པར་འདས་ཤིང་མི་གནས་པ། །དེ་དག་གིས་ནི་རྐྱེན་གྱི་དོན། །ཟབ་མོ་དམིགས་མེད་རྣམ་པར་རྟོག །ཞེས་དང༌། ལོག་པའི་ཤེས་པས་མངོན་གདུང་བ། །ཉོན་མོངས་སྐྱོན་རྣམས་གང་ཡིན་ཏེ། །དངོས་དང་དངོས་མེད་རྣམ་རྟོག་པ། །དོན་ཤེས་གྱུར་ལ་མི་འབྱུང་ངོ༌། །ཞེས་སོ། །

འདི་ལྟ་བུའི་མཐའ་གཉིས་སེལ་བའི་ཚོགས་བསགས་ལུགས་ཤེས་ན། ཕྱིས་བོད་དུ་ཙོང་ཁ་ཆེན་པོས་ཀླུ་སྒྲུབ་དང་ཟླ་གྲགས་ཞབས་ཀྱིས་བཞེད་པའི་དབུ་མར་བཅོས་པའི་ཀུན་རྫོབ་དབུ་མ་པ་རང་ལུགས་ཀྱི་ཚད་མས་གྲུབ་པ་དང༌། ཀུན་རྫོབ་ཀྱི་ཆོས་ཚད་གྲུབ་ལུང་རིགས་མན་ངག་ཉམས་མྱོང་གི་ཚད་མས་དགག་མི་ནུས་པ་དགག་བྱ་མིན་པ་དང༌། བདེན་གྲུབ་དང་སྤྲོས་པ་ཤེས་བྱར་མི་སྲིད་པས་དེ་འདྲ་སྲིད་མཐའ་བཟུང་ནས་བཀག་པའི་སྟོང་ཉིད་ཀུན་རྫོབ་པའི་ཆོས་ཚད་གྲུབ་ཀྱི་སྟེང་དུ་ཚུར་ལ་འགུགས་མི་ཐུབ་བཞིན་ངལ་བ་དུ་མའི་སྒོ་ནས་བཀུག་སྟེ། བདེན་གཉིས་དབྱེར་མེད་ཀྱི་དོན་དུ་འཆད་པའི་ཕས་རྒོལ་གྱི་ལྟ་བ་ཐ་དད་པའི་དབང་གིས་བློ་གྲོས་འཕྲོག་པར་མི་ནུས་པ་ཡིན་ཏེ། ཇི་སྐད་དུ། གང་དག་བརྟེན་ནས་དངོས་པོ་རྣམས། །ཆུ་ཡི་ཟླ་བ་ལྟ་བུར་ནི། །ཡང་དག་མིན་ན་ལོག་མིན་པར། །འདོད་པ་དེ་དག་ལྟས་མི་ཕྲོག །ཅེས་འབྱུང་ངོ༌། །དེས་ན་འཕགས་པ་འདིའི་འབྲས་བུ་ལས་བསྲུང་བ་མེད་པ་རྣམ་པ་གསུམ་ཞེས་པ་སྟེ། གསང་སྔགས་ལྟར་ན་རྡོ་རྗེ་གསུམ་གྱི་སྡོམ་པ་ཆེན་པོའི་འཁོར་ལོའི་དབང་ཕྱུག་གི་གོ་འཕང་དུ་གཤེགས་པ་ཡིན་ཏེ། མཁའ་འགྲོ་མ་དང་དཔའ་བོ་དབང་ཕྱུག་གི་དྲྭ་བ་ཐམས་ཅད་སྡོམ་པའི་ཕྱིར། མདོར་ཡང་འདི་ལྟ་བུའི་ཚུལ་ལ་འགྲེལ་པ་དོན་གསལ་ལས། ཡང་དག་པར་བསྡམས་པའི་སྐུ་ཅན། ཞེས་དང༌། ཡང་དེར། འདི་ལ་ཕྱིན་ཅི་ལོག་གི་ཀུན་དུ་སྤྱོད་པ་གཞན་གྱི་ཡོངས་སུ་ཤེས་པའི་བསྙེངས་པས་བཅབ་པར་བྱའོ་སྙམ་པའི་དགོངས་པ་མི་མངའ་འོ། །ཞེས་བྱ་བ་བསྲུང་བ་མེད་པ་རྣམ་པ་གསུམ་དང༌། ཞེས་སོགས་ཀྱི་ཡོན་ཏན་དེ་དག་གི་མངོན་པར་འབྱོར་བར་འགྱུར་རོ། །

ཆོས་ཚུལ་འདི་རྡོར་གསུང་དུ་གཅེས་པར་འཇོག་པའི་དོན་གང་ཞེ་ན། ཐེག་པ་ཆེན་པོའི་ཆོས་ཚུལ་སྤྱི་འདི་ལ། ཤེས་པར་བྱ་བའི་གཞི་བདེན་པ་གཉིས་ལ་ཚོགས་གཉིས་ཐབས་ཤེས་ཟུང་འབྲེལ་དུ་ཉམས་སུ་བླངས་པས་འཐོབ་བྱ་སྐུ་གཉིས་ཐོབ་པར་འགྱུར་ལ། དེ་ལྟའི་གཞི་ལམ་འབྲས་བུ་ནི། མཐའ་གཉིས་གསལ་བ་དབུ་མ་མཆོག་བྱང་ཆུབ་ཆེན་པོའི་རྒྱུ་འབྲས་ཡང་དག་པ་ཡིན་པས་དེ་ངོ་ཤེས་ཆེད་དུ་བརྩེ་བ་ཆེན་པོས་ལེགས་པར་གདམས་སོ། །

**སྨྲས་པ། འཁོར་བ་གདོད་ནས་འཁོར་བར་མ་གྲུབ་པས། །དེའི་ཁྱད་ཆོས་ཐོག་མཐའ་ལ་སོགས་པ། །འཁྲུལ་པས་བསླད་པ་ཀུན་ལ་སྤྲོས་གྱུར་ཀྱང༌། །འཁྲུལ་བྲལ་ཚེ་ན་དེ་འདྲའི་སྤྲོས་པ་ཀུན། །ནམ་མཁའི་དབུས་སུ་སྨིག་རྒྱུ་གྲོལ་བ་བཞིན། །སོང་བའི་རྣལ་འབྱོར་རྣམས་ལ་ཕྱག་འཚལ་ལོ། །ཞེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། སྡེ་པ་བཞི་ཆར་གྱི་རྩ་བའི་ལུང་སྡེ་བཞི་དགེ་བ་གསོ་ཞིང་སྡིག་པ་སྦྱོང་བའི་ཆོ་གར་མི་འགལ་བྱ་བ་ལ། རྡོར་གསུང་འདི་དག་པར་བཏོན་ན། བརྗོད་བྱ་ཟད་མི་ཤེས་པའི་བདག་ཉིད་ཡིན་པས་འདོན་ཚུལ་ཆེས་དག་པའི་གྲངས་བརྗོད་ཀྱི་ག་ལ་ལང་སྟེ། སངས་རྒྱས་ཀྱི་གསུང་གི་གསང་མཛོད་ལ་མཁའ་ལྟར་གཞལ་དུ་མེད་པའི་ཕྱིར། དེ་ལྟ་ནའང་འདོན་ཚུལ་འདི་ལྟར་ཡང་འགྱུར་ཏེ། ཉན་ཐོས་རྩ་བའི་སྡེ་བཞི་དང་གྱེས་པ་བཅོ་བརྒྱད་སྤྱོད་པའི་ཚུལ་མི་འདྲ་བ་ཐ་དད་བྱུང་ཡང་འཁོར་བ་ནས་སོ་སོར་ཐར་བྱེད་ལྷག་པ་ཚུལ་ཁྲིམས་ཀྱི་བསླབ་སྡོམ་ལ་ནི་མི་མཐུན་པར་ལ་ལར་གནང་བ་ལ་ལར་བཀག་པ་དང༌། ལ་ལར་བཀག་པ་ལ་ལར་གནང་བ་མེད་པས། གྱེས་པ་བཅུ་བདུན་པོའང་གཞི་ཐམས་ཅད་ཡོད་སྨྲ་བ་ཁོ་ནའི་ལུགས་ལས་གྱེས་པ་ཡིན་ནོ་ཞེས་བྱ་བ་འདི་བཞུགས་ཞེས་འདོན་དགོས་ལ། འདི་ལྟར་འདོན་དགོས་པའི་རྒྱུ་མཚན་ནི། བཀའ་རྒྱུད་རིན་པོ་ཆེ་བཞེད་པ་ལ། འཁོར་འདས་ཀྱི་རྒྱུ་འབྲས་དཀར་ནག་ཟང་ཐལ་ལས། འཁོར་བའི་རྒྱུ་མ་རིག་པའི་རྟེན་འབྲེལ་ཡན་ལག་བཅུ་གཉིས་སོགས་ཀྱིས་རྫོགས་སངས་མི་འགྲུབ་པ་དང༌། ཚོགས་གཉིས་མཐར་ཕྱིན་བསགས་པའི་རྒྱུས་རྡོ་རྗེ་དམྱལ་བ་མི་འགྲུབ་པ་སོགས་རྒྱས་པར་བཀའ་སྩལ་པ་ལ། ས་སྐྱ་པཎྜི་ཏས། མངོན་མཐོ་དང་ངེས་པར་ལེགས་པ་རྣམ་གསུམ་སོགས་མདོར་ན་འཁོར་འདས་ཀྱི་རྒྱུ་འབྲས་དཀར་ནག་ཟང་ཐལ་ཡིན་པ་མི་འཐད་དེ། འཐད་ན་ཐེག་དམན་གྱི་ཞི་བ་མྱང་འདས་ཐོབ་བྱེད་ཀྱི་ལྷག་པའི་ཚུལ་ཁྲིམས་ཀྱི་འདུལ་བ་གཅིག་པོ་ལའང་གནང་བཀག་མི་གཅིག་པར་ཐ་དད་པའི་བསླབ་བྱ་ཞི་བའི་སྒོར་གྱུར་ལ་མི་འདྲ་བའི་དཀར་ནག་ཟང་ཐལ་མ་ཡིན་པ་དུ་མར་མཐོང་བའི་ཕྱིར་ཞེས། ཉན་ཐོས་རྩ་བའི་སྡེ་བཞི་ལ། །འདུལ་བ་མི་འདྲ་རྣམས་བཞི་ཡོད། །སྐད་ཀྱང་ལེགས་སྦྱར་རང་བཞིན་དང༌། །ཟུར་ཆག་པ་དང་ཤ་ཟའི་སྐད། །རྣམ་པ་བཞི་རུ་གནས་པ་ཡིན། །དེ་ལས་གྱེས་པ་བཅོ་བརྒྱད་ལ། །འདུལ་བའི་དབྱེ་བའང་བཅོ་བརྒྱད་ཡོད། །དང་པོ་སྡོམ་པ་ལེན་པ་དང༌། །བར་དུ་བསྲུང་དང་ཕྱིར་བཅོས་དང༌། །སོ་སོ་ཐར་པ་འདོན་པ་དང༌། །ཐ་མ་སྡོམ་པ་གཏོང་བའི་ཚུལ། །སྡེ་པ་ཐམས་ཅད་མི་མཚུངས་པས། །གཅིག་གིས་བཀག་པ་གཅིག་ལ་གནང༌། །གལ་ཏེ་སྡེ་པ་གཅིག་བདེན་གྱི། །དེ་ལས་གཞན་པ་རྫུན་ཡིན་ན། །རྒྱལ་པོ་ཀྲི་ཀྲིའི་རྨི་ལམ་ལྟར། །སྡེ་པ་ཐམས་ཅད་བདེན་པར་གསུངས། །ཞེས་སོགས་འཆད་པར་བྱེད་མོད། སྒྲུབ་བྱེད་བསྒྲུབ་བྱ་དང་མཚུངས་པའི་མ་གྲུབ་པ་ཉིད་ཡིན་ཏེ། ཉན་ཐོས་རྩ་བའི་སྡེ་པ་བཞི་སྡོམ་པ་ཐོབ་བྱེད་བར་དུ་གནས་བྱེད་ཐ་མར་གཏོང་བྱེད་ལ་རྣམ་གྲངས་དུ་མ་ཡོད་པས་སྡེ་པ་བཞི་ཆར་ཐེག་དམན་གྱི་ཞི་བ་ཐོབ་བྱེད་ཀྱི་ཚུལ་ཁྲིམས་འདུལ་བ་ལ་གནང་བཀག་མི་མཐུན་པའི་བསླབ་བྱ་འགལ་བ་ཅན་ཡོད་པར་མ་གྲུབ་པའི་ཕྱིར་ཏེ། གྲུབ་ན་ཐེག་དམན་གྱི་ཞི་བ་ཐོབ་བྱེད་རྫོགས་པའི་སྡོམ་པ་ལྟ་བུ་སྤོང་བ་བདུན་འཁོར་དང་བཅས་སྤོང་བྱེད་ཀྱི་སོ་ཐར་གྱི་སྡོམ་པ་ཡིན་པ་ལ། སྤོང་བདུན་སོགས་རང་བཞིན་གྱི་ཁ་ན་མ་ཐོ་བ་ལ་གནང་བཀག་ཡོད་རིགས་པ་ལ་མེད་པའི་ཕྱིར། རང་བཞིན་གྱི་ཁ་ན་མ་ཐོ་བ་དེ་སྡེ་པ་བཞི་ཅར་ལ་གནང་བའི་སྐབས་མེད་པའི་ཕྱིར། འོ་ན་སྡེ་པ་ལ་ལར་མིར་ཆགས་བསད་པ་ཕམ་མེད་དུ་བཞག་པ་དེ་རང་བཞིན་ལ་གནང་བ་བྱས་པ་མ་ཡིན་ནམ་སྙམ་ན། མ་ཁྱབ་སྟེ། འོ་ན་མཚམས་མེད་ཀྱི་ལས་ཀྱང་གནང་བ་བྱས་པར་འགྱུར་ཏེ། ཕམ་པར་མ་བཞག་པའི་ཕྱིར། དེས་ན་ཐེག་དམན་གྱི་འདུལ་བའམ་ལྷག་པ་ཚུལ་ཁྲིམས་ཀྱི་བསླབ་པ་འདིས་ནི། གང་ཚེ་རབས་ཕྱི་མ་ཕན་དུ་རྒྱུན་ཞུགས་སོགས་ལམ་རྒྱུད་ལ་སྐྱེ་བའི་བསྟན་པ་སྒྲུབ་ནུས་ཀྱི་མངོན་མཐོ་ཐོབ་ནུས་སུ་གྱུར་པའི་ཚུལ་ཁྲིམས་དེ་ནི་སྡེ་པ་བཞི་གྱེས་པ་བཅོ་བརྒྱད་ཐམས་ཅད་ལ་བཀག་པ་ཡེ་མེད་པར་ཡེ་གནང་འབའ་ཞིག་ཡིན་ལ། དེ་ལྟ་བུ་མི་ཐོབ་ཅིང་དེའི་བཟློག་ཕྱོགས་ཐོབ་བྱེད་ནི་གནང་བ་ཡེ་མེད་པར་ཡེ་བཀག་འབག་ཞིག་ཡིན་ནོ། །

འོ་ན་གནང་བཀག་མི་མཐུན་པ་མེད་པ་དེ་མཐར་འབྱིན་བྱེད་ཀྱི་བཅས་པའི་གནང་བཀག་འགའ་ཞིག་སྡེ་པ་དག་ལ་མི་མཐུན་པ་དུ་མར་སྣང་སྟེ། ཕྱི་དྲོ་ཁ་ཅིག་བུ་རམ་ཟ་བ་འགོག་པ་དང་ཁ་ཅིག་མི་འགོག་པ་ལྟ་བུའི་གནང་བཀག་མི་མཐུན་པ་བྱུང་བའི་ཕྱིར་སྙམ་ན། སྡེ་པ་དག་ཕྱི་དྲོ་བུ་རམ་ཟ་མི་ཟ་ལྟ་བུའི་གནང་བཀག་གི་བཅས་པ་མི་གཅིག་པའི་རྣམ་གྲངས་དུ་མ་ཡོད་པས་སྡེ་པ་བཞི་ལ་ཐེག་དམན་གྱི་འདུལ་བ་དང་ཚུལ་ཁྲིམས་མི་མཐུན་པ་དུ་མ་ཡོད་པར་མི་འགྱུར་ཏེ། སྔགས་བླ་མེད་ཀྱི་འདུལ་བ་དང་ཚུལ་ཁྲིམས་ཀྱི་ངོ་བོ་ལ་མི་མཐུན་པའི་གནང་བཀག་འགལ་བ་ཅན་དུ་མ་མེད་ཀྱང་སྡོམ་པ་དེ་ཐོབ་བྱེད་ཀྱི་ཆོ་ག་དང༌། གནས་བྱེད་ཀྱི་སྲུང་ཚུལ་དང༌། ཉམས་ན་ཕྱིར་བཅོས་བྱེད་ཚུལ་གྱི་རྣམ་གྲངས་དུ་མ་རྒྱུད་སྡེ་ཐ་དད་པར་གསུངས་ཀྱང༌། དེ་གསུངས་སོ་འཚལ་གྱི་སྔགས་ཀྱི་འདུལ་བའི་དགོས་པ་རྡོ་རྗེ་འཆང་སྒྲུབ་ནུས་ཀྱི་སྤྱོད་པར་ཡེ་གནང་འབའ་ཞིག་དང་བཀག་པ་ཐམས་ཅད་དགག་དགོས་དང་འབྲེལ་བའི་ཡེ་བཀག་འབའ་ཞིག་ལས་དགག་སྒྲུབ་གོ་ལོག་པའི་ཉེས་པར་མི་འགྱུར་བའི་ཕྱིར། འདི་ལྟར་འཐད་པའི་རྣམ་གསལ་གྱི་དཔེ་ནི་ཕྱིའི་བེམས་སོགས་ཀྱི་ཆོས་འགའ་ཞིག་ལའང་མཐོང་སྟེ། ཐུབ་པའི་གསེར་གར་བླུགས་ཀྱི་སྐུ་དུ་མ་བླུགས་པ་ན། ལུགས་སྐོང་ལ་མཚོན་དཀར་ནག་ཐ་དད་པས་བསྒྱུར་བ་དུ་མ་ཡོད་ཀྱང༌། གསེར་གར་ལུགས་ཀྱི་སྐུའི་ངོ་བོའི་གསེར་ལ་མི་མཐུན་པ་མེད་པ་ལྟ་བུའོ། །

བཅས་པ་རྣམ་གྲངས་པ་དུ་མ་སྡེ་པ་སོ་སོར་བྱུང་བས་ཐེག་དམན་འདུལ་བའི་བསྟན་པའི་ཡེ་བཀག་ཡེ་གནང་ལ་མི་གནོད་དེ། ཐེག་དམན་འདུལ་བའི་བསྟན་པ་དང་ཚུལ་ཁྲིམས་ཀྱི་ལུས་ཡོངས་སུ་རྫོགས་པའི་རྣམ་པར་བཞག་པ་ཁ་ཅིག །སངས་རྒྱས་ཀྱི་རྗེས་སུ་འབྲང་བའི་གྱེས་པ་བཅོ་བརྒྱད་སོ་སོར་འདི་ལྟར་བཅའ་དགོས་སོ་ཞེས་བཅོམ་ལྡན་འདས་ཀྱིས་རྩ་བའི་སྡེ་པ་བཞིའི་མཁན་པོ་སོགས་སོ་སོར་སྤྱིར་བཏང་ལས་དམིགས་བསལ་མཛད་པ་དུ་མ་ཡོད་ངེས་པའི་ཕྱིར། སྤྱིར་བཏང་དང་དམིགས་བསལ་ཐམས་ཅད་ལ་ཁྱེད་ཅག་གནང་བཀག་འགལ་བར་སྨྲ་ན་ནི། གནང་བཀག་གི་གོ་དོན་ཁྱེད་ལ་མ་ཆགས་པར་འགྱུར་བ་དང༌། དེས་ན་སངས་རྒྱས་ནི་ཐམས་ཅད་མཁྱེན་པ་ཡིན་པར་རང་གི་རྗེས་འཇུག་ཉེས་པ་ལ་སྦྱོར་བའི་སྐབས་མེད་པས་གྱེས་པ་སོ་སོའི་གདུལ་བྱ་ལ་ཡུལ་དུས་ཀྱི་འདུལ་བ་སྒྲུབ་ནུས་མི་ནུས་ཀྱི་བཅས་པ་མཐའ་ཡས་པར་དམིགས་ཀྱིས་གསལ་བས་ཐེག་དམན་འདུལ་བའི་བསྟན་པའི་གནང་བཀག་ཐ་དད་ན་དེའི་ཕྱིར་བཅོམ་ལྡན་འདས་ཉིད་ཀྱིས་ཐེག་དམན་འདུལ་བའི་བསྟན་པ་ནང་དཀྲུགས་པར་འགྱུར་ལ། དེ་ལྟ་ན་ཞི་བའི་མྱང་འདས་ཐོབ་འདོད་ཀྱི་ཚུལ་ཁྲིམས་བསྲུང་བར་འདོད་པ་དག་ཀྱང་མགྲོན་པོ་ཕྱོགས་བསླད་པ་ལྟར་མི་འགྱུར་རམ། དེས་ན་གྱེས་པ་བཅོ་བརྒྱད་ནི་ཡུལ་དུས་ཀྱི་བྱ་བ་དང་འཚམས་པར་བཅོམ་ལྡན་འདས་ཀྱི་རྗེས་སུ་གནང་བའི་འདུལ་བའི་ཀུན་སྤྱོད་རྣམ་གྲངས་པར་བསྟན་གྱི་འདུལ་བ་མི་འདྲ་བཅོ་བརྒྱད་ཡོད་པ་མིན་པ་ནི། སྡེ་པ་ཐ་དད་བཀླག་པའི་འཁོར་ལོ། ཡུལ་དོན་སློབ་དཔོན་བྱེ་བྲག་གིས། །ཐ་དད་རྣམ་པ་བཅོ་བརྒྱད་གསུངས། །ཞེས་འབྱུང་ངོ༌། །

དེ་ལྟར་བཤད་པའི་ངག་དོན། སངས་རྒྱས་ཀྱི་བསྟན་པ་འདི་ལ་ངན་སོང་གི་སྒོ་ཆེན་འགེགས་ཤིང་མཐོ་རིས་ཀྱི་སྒོ་འཕར་དབྱེ་བའི་ཐེག་པ་དམན་པ་དང་ཐུང་མོང་བའི་འདུལ་བ་དང་ཚུལ་ཁྲིམས་ལ་ནི་གནང་བཀག་གི་ངོ་བོ་འགལ་བ་དུ་མ་མེད་དེ། སྡོམ་འདུལ་དེ་ཐམས་ཅད་མི་དགེ་བ་བཅུའི་སྒོ་ནས་གཞན་ལ་འཚེ་བ་སྤངས་པ་འབའ་ཞིག་པར་གཅིག་པ་ཉིད་ཀྱི་ཕྱིར། དེས་ན་རྩ་བའི་སྡེ་བཞིའི་ལུང་ཡང་ཕྱིས་ཡུལ་ཐ་དད་དུ་སློབ་དཔོན་ཐ་དད་པས་ཡུལ་དང་བསྟུན་ནས་འདོན་པ་མི་གཅིག་པ་སོགས་ནི་ཡུལ་དུས་ཀྱི་དབང་གིས་དགག་དགོས་ཡོད་མེད་ལས་བཅས་ཚུལ་དུ་མ་བྱུང་བ་ནི་སྔོན་གྱི་གནས་བརྟན་སངས་རྒྱས་བསྐྱངས་རང་ཉིད་ཀྱི་ཞབས་ལ་ཐུག་པ་དེ་དག་གི་འདུལ་བའི་ལག་ལེན་སངས་རྒྱས་ཀྱི་མན་ངག་གི་རྗེས་སུ་འབྲངས་ནས་རྣམ་གྲངས་སོ་སོར་བྱུང་བ་ཡང་དང་པོའི་ལུང་དང་འདུལ་བ་ནི་གཞི་ཐམས་ཅད་ཡོད་པར་སྨྲ་བའི་ལུང་དང་འདུལ་བ་འདི་ཁོ་ན་སྟེ། འོད་ལྡན་ལས། ཐམས་ཅད་ཡོད་པར་སྨྲ་བ་དེ་དག་ནི་གཞི་དང་འདྲ་བ་ཡིན་ཏེ། ལེགས་པར་སྦྱར་བའི་སྐད་དུ་ཐ་སྙད་བརྗོད་པའི་ཕྱིར་རོ། །དེ་ལྟར་ཡ་རབས་དག་ནི་ལེགས་པར་སྦྱར་བའི་སྐད་དུ་ཐ་སྙད་བརྗོད་པ་ཡིན་ཞེས་ཟེར་བས་སྒྲའི་མཚན་ཉིད་ལ་བརྩོན་པར་བྱེད་པ་འདིའང་ཡ་རབས་སུ་ཤེས་པར་བྱ་བའི་ཕྱིར་དེ་ལས་འཇིག་རྟེན་གྱི་ཆོས་ལུགས་འབྱུང་བའི་ཕྱིར་རོ། །དེ་ལྟ་བས་ན་ཐམས་ཅད་ཡོད་པར་སྨྲ་བའི་གཞི་ཞེས་བྱའོ། །སྡེ་པ་གཞན་དག་ནི་མ་ཡིན་ཏེ། ཐ་མལ་པ་དང་ཟུར་ཆག་དང་འབྲེང་དུ་འདོན་པའི་ཚིག་གི་ཐ་སྙད་བརྗོད་པའི་ཕྱིར། ཇི་སྐད་དུ། སྔོན་ནི་ཐམས་ཅད་ཡོད་པར་སྨྲ་བ་འདི་གཅིག་པུ་ཡོད་པ་ལས། བཅོམ་ལྡན་འདས་ཡོངས་སུ་མྱ་ངན་ལས་འདས་པ་དང༌། དེ་ལ་བརྟེན་ནས་སྡེ་པ་གཞན་དག་བྱུང་བ་དེ་དག་གི་གཞིར་གྱུར་པའི་ཕྱིར། གཞི་ཐམས་ཅད་ཡོད་པར་སྨྲ་བ་ཞེས་བྱའོ། །ཞེས་འབྱུང་ངོ༌། །

ཡང་ཁ་ཅིག་གྱེས་པ་བཅོ་བརྒྱད་ཀྱི་འདུལ་བའི་གནང་བཀག་འགལ་བ་ཡོད་དེ་སྡེ་པ་སོ་སོར་གཏོགས་པའི་ཁྱད་པར་རྣམ་སྦྱར་གྱི་རྟགས་དང་མིང་གི་མཐའ་སོགས་མི་གཅིག་པ་ཡོད་པའི་ཕྱིར་སྙམ་ན། དེ་ལྟ་ན་ཕལ་ཆེན་དགེ་འདུན་པའི་དགེ་སློང་རྒྱ་ནག་དང་བོད་དང་རྒྱ་གར་གསུམ་ན་འཁོད་པའི་ཕལ་ཆེན་པའི་འདུལ་བ་གསུམ་པོ་དེ་ཡང་འགལ་བར་འགྱུར་ཏེ། དགེ་སློང་དེ་གསུམ་གོས་ཆེན་དང་ཐེར་མ་དང་རས་ལ་བཅོས་པའི་སྣམ་སྦྱར་རིས་མི་མཐུན་པ་གསུམ་སོ་སོར་བགོས་པའི་ཕྱིར། དེས་ན་གྱེས་པ་བཅོ་བརྒྱད་ལ་འདུལ་བ་མི་འདྲ་བ་བཅོ་བརྒྱད་ཡོད་ཅེས་ས་པཎ་གསུང་བའི་རྫུན་སྐྱོབ་ཏུ། ཟི་ལུང་པ་མཆོག་ལྡན་པ་ན་རེ། གྱེས་པ་བཅོ་བརྒྱད་ལ་འདུལ་བ་མི་འདྲ་བ་བཅོ་བརྒྱད་ཡོད་པ་ལ་ལུང་དང་རིགས་པ་གཉིས་ལས། ལུང་ནི་བུ་སྟོན་གྱིས་སྡེ་པ་ཐ་དད་ཀྱི་ལུང་མི་གཅིག་པ་གཟིགས་པས་ཤེས་པ་དང༌། རིགས་པ་ནི་སྡེ་པ་དེ་དག་འདུལ་བའི་ལས་མཚམས་ཀྱི་སོ་སོར་ཕྱེས་པའི་ཕྱིར། འདུལ་བ་མི་འདྲ་བ་བཅོ་བརྒྱད་ཡོད་པར་གྲུབ་སྟེ། རྒྱལ་པོ་ཀྲི་ཀྲིའི་རྨི་ལམ་གྱི་མདོར། རྒྱལ་པོ་ཆེན་པོ་ཁྱེད་ཀྱི་རྨི་ལམ་དུ་མི་བཅོ་བརྒྱད་ཀྱིས་རས་ཡུག་བཅོ་བརྒྱད་འདྲེན་པར་མཐོང་བ་དེ་ནི། ཤཱཀྱ་ཐུབ་པའི་བསྟན་པ་རྣམ་པ་བཅོ་བརྒྱད་དུ་གྱེས་པར་གྱུར་ཀྱང་རྣམ་པར་གྲོལ་བའི་རས་ནི་གྱེས་པར་མི་འགྱུར་རོ། །ཞེས་འདྲེན་པར་བྱེད་མོད། དེ་སྐད་དུ་སྨྲ་བ་ནི་ཟེར་རྒྱུས་འཕོངས་པ་སྟེ། རྩ་བའི་སྡེ་བཞི་ལ་འདུལ་བ་དང་ཚུལ་ཁྲིམས་མི་མཐུན་པ་དུ་མ་ཡོད་པའི་ལུང་གཞན་ཡེ་མ་རྙེད་པར། བུ་རིན་པོ་ཆེས། སྡེ་པ་ཐ་དད་ཀྱི་སྡོམ་པ་འབོགས་ཆོག་གི་རྣམ་གྲངས་གཟིགས་པ་ལུང་དུ་འདྲེན་པར་གནང་བའི་ཕྱིར། དེ་ལྟས་དེ་འགྲུབ་ན། ཡོད་སྨྲའི་འདུལ་བ་ལའང་གནང་བཀག་གི་ནང་འགལ་དུ་མ་ཡོད་པར་འགྱུར་ཏེ། བོད་ཀྱི་ཚོགས་སྡེ་བཞིའི་མཁན་པོ་སོ་སོས་བྱས་པའི་འདུལ་བའི་ལས་ཆོག་རྣམ་གྲངས་དུ་མ་ཡོད་པའི་ཕྱིར། རིགས་པའི་སྒྲུབ་བྱེད་ལས་འཚམས་ཐ་དད་པས་འདུལ་བའི་གནང་བཀག་མི་གཅིག་པར་སྒྲུབ་ན། སྔོན་དུས་ལྷ་ས་བསམ་ཡས་ཀྱི་ཆོས་འཁོར་གྱི་ཡོད་སྨྲའི་འདུལ་བ་པ་རྣམས་ཀྱི་གནང་བཀག་ཀྱང་འགལ་བ་དུ་མར་འགྱུར་ཏེ། ལྷ་ས་བསམ་ཡས་ཀྱི་དགེ་འདུན་རྣམས་འདུལ་བའི་ལས་མཚམས་སོ་སོར་ཕྱེ་ནས་ལས་བྱེད་པའི་ཕྱིར་དང༌། ལྷག་པར་དེ་གྲུབ་ཀྱི་ལུང་ནི་ཁྱེད་ཀྱི་གྱེས་པ་བཅོ་བརྒྱད་ལ་འདུལ་བ་མི་འདྲ་བཅོ་བརྒྱད་ཡོད་པ་ཆེས་བཀག་པ་ཡིན་ཏེ། ཤཱཀྱའི་བསྟན་པ་དགེ་འདུན་སྡེ་པ་བཅོ་བརྒྱད་དུ་གྱེས་ཀྱང་རྣམ་གྲོལ་སྟེ་སེམས་རྒྱུད་ཉོན་མོངས་འདུལ་བའི་བསྟན་པར་ནི་གཅིག་ལས་གནང་བཀག་མི་མཐུན་པའི་འགལ་བར་གྱེས་པ་མེད་དོ་ཞེས་ལུང་དེས་དེ་གསལ་བར་བསྟན་འདུག་པའི་ཕྱིར།

བརྒལ་བ་དེ་དག་གི་འཕྲོས་དོན་ལ། ཟི་ལུང་མཆོག་ལྡན་པས། སློབ་དཔོན་ལེགས་ལྡན་གྱིས་གྱེས་པ་བཅོ་བརྒྱད་པོ་བདུད་དགེ་སྦྱོང་གི་ཆ་བྱད་ཅན་གྱིས་དབྱེ་ནས་ལོ་རེ་གསུམ་བར་དུ་འཁྲུག་ལོང་མ་ཞི་བར་གསུངས་སོ་ཞེས་ཀུན་འཆད་ཀྱིན་འདུག་པའི་ཞི་བྱེད་ཀྱི་ལས་དེ་འདུལ་བ་ནས་བཤད་པའི་རྩོད་པ་ཞི་བྱེད་ཀྱི་ལས་ལས་གཞན་དུ་འཆད་དགོས་ཏེ། འདུལ་བ་ནས་གྱེས་པ་བཅོ་བརྒྱད་ཀྱི་རྩོད་པ་ཞི་བྱེད་ཀྱི་ལས་མ་གསུངས་པའི་ཕྱིར། འདོད་ན་འདུལ་བ་ནས་མ་བཤད་པའི་རྩོད་པ་ཞི་བྱེད་ཀྱི་ལས་དེ་དགེ་འདུན་བྱེ་བ་འདུམས་ནུས་པར་མི་འགྱུར་རོ་ཞེས་ཟེར་རོ། །དེ་ལྟར་སྨྲ་བ་ནི་ཁོ་བོ་ཅག་འདུལ་བ་ལ་མང་དུ་ཐོས་པར་མ་བྱས་སོ་ཞེས་གསལ་བར་བྱེད་པ་ཡིན་ཏེ། ལས་ལ་དགེ་འདུན་གྱི་ལས་དང་དགེ་འདུན་དང་འབྲེལ་བའི་ལས་གཉིས་ལས་དགེ་འདུན་གྱི་ལས་ནི་བརྒྱ་དང་གཅིག་ཏུ་ངེས་ལ་དེ་དང་འབྲེལ་བའི་ལས་ལ་དུ་མ་ཡོད་པའི་ཕྱིར་ཏེ། ཀུན་དགའོ་སོགས་ཀྱི་བཀའ་བསྡུ་བ་ན་མདོ་སྡེ་བསྡུ་བར་དགེ་འདུན་གྱིས་བསྐོ་བའི་ལས་དང༌། བསྙེན་རྫོགས་ཀྱི་ཚེ་གསང་སྟོན་གྱིས་བར་ཆད་དྲི་བའི་ལས་དང་གསོ་སྦྱོང་གི་ཚེ་གནས་བརྟན་གྱིས་མདོ་འདོན་པའི་ལས་སོགས་དུ་མ་འབྱུང་བ་བཞིན་འདིར་ཡང་གྱེས་པ་བཅོ་བརྒྱད་ཀྱི་རྩོད་པ་དགེ་འདུན་དང་འབྲེལ་བའི་ཞི་བྱེད་ཀྱི་ལས་སངས་རྒྱས་ཀྱི་མན་ངག་ལས་བྱུང་བ་བཞིན་སྔོན་གྱི་གནས་བརྟན་ཆེན་པོ་དག་གིས་མཛད་ནས་དགེ་འདུན་གྱི་རྩོད་པ་འདུམས་ཏེ་བསྟན་པ་རྒྱས་པར་མཛད་ཟིན་པ་ལ། སླར་ཁྱེད་ཀྱིས་དེའི་ཆོ་གས་རྩོད་པ་འདུམས་ཏེ་སམ་པ་ཡང་དག་པ་མིན་ནོ་ཞེས་སྐྱོ་སྔོགས་ཀྱི་འཐབ་གྲོལ་བ་བསྐྱེད་པར་བྱེད་དམ།

ཡང་མཆོག་ལྡན་པས། སོ་སོ་ཐར་པ་གཞིར་བཞག་གི །རྩ་ལྟུང་འགལ་བར་ལྟག་སྤྲོད་ལ། །གཉིས་ཀ་སངས་རྒྱས་བཀར་སྒྲུབ་པའི། །མི་འཁྲུལ་ཚད་མ་དེ་གང་ཡིན། །ཞེས་དྲི་བ་བཀོད་པ་ནི་ལྷས་བྱིན་གྱིས་བརླབས་པའི་དྲི་ཟ་བར་ཟད་དེ། ས་པཎ་རང་སྡེ་པ་བཞིའི་འདུལ་བའི་གནང་བཀག་མི་མཐུན་པ་དུ་མ་ཡོད་པར་འདོད་ན། གཅིག་བདེན་ན་གཅིག་ཤོས་མི་བདེན་དགོས་ལ། གཅིག་ཤོས་བདེན་ན་གཅིག་མི་བདེན་དགོས་པ་ལས། སྡེ་པ་གཅིག་ཤོས་དང་གཅིག་པུ་ཐམས་ཅད་བདེན་ནོ་ཞེས་སངས་རྒྱས་ཀྱི་བཀར་མཐུན་པར་སྒྲུབ་པ་ནི་ས་པཎ་ཉིད་ལ་འགལ་བ་མི་ཟད་པའི་ཁུར་བབ་པ་ཡིན་ལ། ཁོ་བོ་མཉམ་མེད་འབྲི་ཁུང་པ་ལ་ནམ་སྡེ་པ་བཞིའི་འདུལ་བ་མི་མཐུན་པ་ཡོད་པར་ཁས་མ་བླངས་པས་རྩ་ལྟུང་འགལ་བ་ལྟག་སྤྲོད་དུ་ཁས་བླང་པ་མེད་པས་དྲི་བ་དེའི་ལན་ཆོས་དང་མཐུན་པར་འདེབས་པ་ལ་མི་འཇིགས་པའི་སྤོབས་པ་ཐོབ་པ་ཡིན་ནོ། །

**སྨྲས་པ། བོད་འདིར་གཏམ་དུ་གྲགས་པ་ཕལ་མོ་ཆེར། །སྡེ་པ་བཞི་ལས་ལུང་ཡང་ཐ་དད་པའི། །དབང་གིས་སོ་ཐར་སྡོམ་པའི་བསླབ་བྱ་ཀུན། །ནང་འགལ་མི་འདྲའི་ཁྱད་པར་བཞི་ཡོད་ཟེར། །སྡེ་པ་བཞི་ལ་སོ་སོར་ལུང་སྡེ་བཞི། །ཚིག་རིས་མི་འདྲ་སོ་སོར་བྱུང་སྲིད་ཀྱང༌། །སྡིག་པ་སྦྱང་ཞིང་དགེ་བ་གསོ་བ་ཡི། །འདུལ་བའི་བསླབ་བྱ་སྟོན་ལ་ནང་འགལ་བ། །ཅུང་ཟད་ཙམ་ཡང་ཡོད་པར་མི་སེམས་ཏེ། །གཅིག་ཏུ་དགེ་བ་གཅིག་ཏུ་མི་གནག་ཕྱིར། །གཅིག་ཏུ་མི་དགེ་གཅིག་ཏུ་མི་དཀར་ཕྱིར། །འོན་ཀྱང་སློབ་དཔོན་ཐ་དད་རྗེས་འབྲེང་བས། །མིང་དང་གོས་ཀྱི་རྟགས་ཙམ་མི་མཐུན་དེས། །འདུལ་བའི་བསླབ་བྱ་ནང་འགལ་ག་ལ་འགྱུར། །ཞེས་བརྗོད་ན་དོན་གྱི་ཁོག་ཁྲོལ་ལོ།། །།**

༈ རྡོ་རྗེའི་གསུང༌། སྡེ་པ་བཞི་ཆར་གྱི་རྩ་བའི་ལུང་སྡེ་བཞི་འདི་ཁོ་ན་ཡིན་ཟེར་བ་ནི་ཡི་གེ་ཉམས་པའོ། །རྡོ་རྗེའི་གསུང༌། གྲུབ་མ་ནུས་པ་རྨི་ལམ་དུ་ཉམས་ཀྱང་ཉེས་པ་འབྱུང་བ་འདི་ལ་ཁ་ཅིག་འདི་ལྟར་དྭོགས་ཏེ། རྨི་ལམ་ནི་སད་དུས་དངོས་པོ་རང་བདེན་པ་འདི་ལྟ་བུ་མ་ཡིན་པས། དེ་ལྟའི་དངོས་སྣང་དེ་འཁྲུལ་པ་དང་རྫུན་པ་ཉིད་ཀྱི་ཕྱིར། དེར་ལས་ཉོན་གྱི་དབང་གིས་དགེ་མི་དགེ་ཅི་སྤྱད་ཀྱང་འབྲས་བུ་མི་འབྱུང་ངོ་ཞེ་ན། ཅི་སད་དུས་ཀྱི་དངོས་སྣང་རང་བདེན་པ་ཚད་གྲུབ་དང་རྨི་ལམ་གྱི་སྣང་བ་འཁྲུལ་པ་རྫུན་ཆོས་ཚད་མས་མ་གྲུབ་པའི་ཡང་ལོག་གི་ཁྱད་པར་དོན་ལ་ཡོད་ན་དེ་ལྟར་འགྱུར་དུ་ཆུག་ཀྱང༌། དངོས་དང་རྨི་ལམ་གྱི་སྣང་བའི་དངོས་སྣང་གཉིས་ཀར་རྫུན་ཆོས་འཁྲུལ་པ་ལ་རང་བདེན་པར་བཟུང་ནས་ལས་ཉོན་གྱི་དགེ་མི་དགེ་སྤྱད་པ་ལས་འཁོར་བའི་བདེ་སྡུག་གི་འབྲས་བུ་འབྱུང་བ་ནི་སད་རྨི་གཉིས་ཀར་ཁྱད་པར་མེད་ལ་འཁོར་བའི་བདེ་སྡུག་གི་འབྲས་བུ་འབྱུང་བ་ནི་སད་རྨི་གཉིས་ཀར་ཁྱད་པར་མེད་པ་ལ། སད་རྨི་གཉིས་ཀར་དངོས་སྣང་རྫུན་པ་སྒྱུ་མ་རྨི་ལམ་ནམ་མཁའ་ལྟར་རྟོགས་ན་ལས་དགེ་མི་དགེ་ཅི་ལྟར་གཞན་དོན་དུ་སྤྱོད་ཀྱང་འཁོར་བའི་བདེ་སྡུག་གི་འབྲས་བུས་བསྐྱེད་པ་མིན་ཏེ། ལས་དེ་ཟག་མེད་ཀྱི་དགེ་བས་ལས་ཉོན་གྱི་འདུས་བྱས་པ་མ་ཡིན་པའི་གནས་དག་པའི་རྟེན་དང་བརྟེན་པའི་རྒྱུ་བྱེད་ཅིང༌། གལ་སྲིད་འཁོར་བ་ན་གཞན་དོན་དུ་བསམ་བཞིན་སྲིད་པར་སྐྱེ་བའི་རྒྱུ་བྱེད་ཀྱང་དེའི་འཁོར་བའི་སྡུག་བསྔལ་སོགས་བསྐྱེད་པར་མི་བྱེད་པའི་ཕྱིར་ཏེ། ལས་དེ་ཟག་བཅས་ཀྱི་ལས་ཉོན་གྱིས་འདུས་བྱས་མ་ཡིན་པའི་ཕྱིར།

འདི་ལྟ་བུའི་ལས་ལ། བཀའ་བརྒྱུད་རིན་པོ་ཆེའི་ཞལ་ནས་རྩ་བ་ཆོད་པའི་ལས་དང༌། ལས་གཞི་མེད་དུ་གྲོལ་བ། ཞེས་གསུངས་པ་དང༌། དཔལ་འཕྲེང་གི་མདོར། བཅོམ་ལྡན་འདས་འདུས་བྱས་པའི་འཁོར་བ་ཡང་ལགས་ལ་མྱང་འདས་ཀྱང་ལགས་ལ་འདུས་མ་བྱས་པའི་འཁོར་བ་ཡང་ལགས་ཤིང་མྱང་འདས་ཀྱང་ལགས་ཞེས་རྟེན་འབྲེལ་ཡན་ལག་བཅུ་གཉིས་ཀྱི་འཁོར་བ་ནི་འདུས་བྱས་དང་འདུས་བྱས་དེའི་མཐར་ཐུག་གི་མྱང་འདས་ནི་ས་དང་པོ་དང༌། འདུས་མ་བྱས་ཀྱི་འཁོར་བ་ནི་འཕགས་རྒྱུད་ཀྱི་ལས་ཉོན་དང་མཚན་རྟོག་གི་འདུས་མ་བྱས་པར་སྒྱུ་མ་རྨི་ལམ་ལྟ་བུའི་བྱེད་པར་འཁོར་བར་སྐྱེ་འཆིའི་ལུས་འཛིན་པ་འདུས་མ་བྱས་ཀྱི་འཁོར་བ་དང་དེའི་མཐར་ཐུག་གི་མྱང་འདས་ནི་སངས་རྒྱས་ཀྱི་སར་བཞག་གོ །དེས་ན་འདུས་མ་བྱས་ལས་ཀྱང་རྩ་བ་ཆོད་པའི་ལས་ཉིད་ལ་བརྗོད་པས། འཁོར་གསུམ་སྒྱུ་མ་དང་རྨི་ལམ་ལྟར་རྟོགས་པའི་དགེ་མི་དགེ་ལྟར་སྤྱོད་པ་ཐམས་ཅད་ཀྱི་འཁོར་སྤྲོས་ཀྱི་དངོས་གཉེན་དུ་འགྱུར་ཏེ། འཁོར་བ་ནི་དངོས་པོ་རང་བདེན་པར་རྟོག་པ་ཉིད་ཁོ་ནས་ལས་བསགས་པ་ལས་བྱུང་བའི་ཕྱིར། མགོན་པོ་ཀླུས། ལས་དང་ཉོན་མོངས་ཟད་ལས་ཐར། །ལས་དང་ཉོན་མོངས་རྣམ་རྟོག་ལས། །དེ་དག་སྤྲོས་ལས་སྤྲོས་པ་ནི། །སྟོང་པ་ཉིད་ཀྱིས་འགག་པར་འགྱུར། །ཞེས་འབྱུང་ངོ༌། །དེ་ཉིད་ཀྱི་ཕྱིར། རྒྱལ་བའི་ཡུམ་ལས། ཤཱ་རིའི་བུས་སྨྲས་པ། ཚེ་དང་ལྡན་པ་རབ་འབྱོར། གང་ལ་སྐྱེས་པའམ་བུད་མེད་གང་རྨི་ལམ་ན་དགེ་བའམ་མི་དགེ་བའི་ལས་ཤིག་བྱེད་ན་ཅི་དེ་ལས་སོག་པའམ་ཉེ་བར་སོག་པར་འགྱུར་རམ། རབ་འབྱོར་གྱིས་སྨྲས་པ། ཅི་ལྟར་བཅོམ་ལྡན་འདས་ཀྱིས་ཆོས་ཐམས་ཅད་རྨི་ལམ་ལྟ་བུ་ཞེས་གསུངས་པ། དེ་ལྟར་ན་ལས་དེ་སོག་པའམ་ཉེ་བར་སོག་པར་མི་འགྱུར་རོ། །ཚེ་དང་ལྡན་པ་ཤཱ་རིའི་བུ། དེ་སྟེ་ཡང་སྐྱེས་བུ་དེ་སད་ནས་རྣམ་པར་རྟོག་ཅིང་བསད་པར་འདུ་ཤེས་བསྐྱེད་ན་ལས་དེ་སོག་པའི་ཉེ་བར་སོག་པར་འགྱུར་རོ། །ཚེ་དང་ལྡན་པ་ཤཱ་རིའི་བུ་ཡང་ཅི་ལྟར་རྨི་ལམ་ན་སྲོག་གཅོད་པ་བྱས་ནས་རྣམ་པར་རྟོག་ཅིང་བསད་པར་འདུ་ཤེས་སྐྱེད་ནས། གལ་ཏེ་སད་ནས་ཀྱང་འདི་ལྟར་རྣམ་པར་རྟོག་སྟེ། ཨ་ལ་ལ་བསད་དོ། །ལེགས་པར་བསད་དོ། ཤིན་ཏུ་བསད་དོ། །ངས་བསད་དོ་སྙམ་དུ་གང་དེ་ལྟར་རྟོག་ཅིང་བསོད་པར་འདུ་ཤེས་བསྐྱེད་ན། ཚེ་དང་ལྡན་པ་ཤཱ་རིའི་བུ་ལས་དེ་སོག་པའི་ཉེ་བར་སོག་པར་འགྱུར་རོ། །ཤཱ་རིའི་བུས་སྨྲས་པ། ཚེ་དང་ལྡན་པ་རབ་འབྱོར་གལ་ཏེ་སྐྱེས་བུ་དེ་སད་ནས་ཀྱང་འདི་ལྟར་རྣམ་པར་རྟོག་ཅིང་བསད་པའི་འདུ་ཤེས་བསྐྱེད་དེ། ཨ་ལ་ལ་བསད་དོ། །ལེགས་པར་བསད་དོ། །ཤིན་ཏུ་བསོད་དོ། །ངས་བསད་དོ་སྙམ་དུ་རྣམ་པར་རྟོག་ཅིང་གསོད་པར་འདུ་ཤེས་བསྐྱེད་ན་དེ་བཞིན་དུ་ལས་དེ་སོག་པའམ་ཉེ་བར་སོག་པར་འགྱུར་ན་སངས་རྒྱས་བཅོམ་ལྡན་འདས་ཀྱང་བསད་པའི་འདུ་ཤེས་ཀྱི་རྣམ་པར་རྟོག་པ་བསྐྱེད་པར་མཛད་པས། དེའི་ཡང་ལས་དེ་སོག་པའམ་ཉེ་བར་སོག་པར་འགྱུར་རམ། རབ་འབྱོར་གྱིས་སྨྲས་པ། ཚེ་དང་ལྡན་པ་ཤཱ་རིའི་བུ་དེ་ནི་མ་ཡིན་ནོ། །དེ་ཅིའི་ཕྱིར་ཞེ་ན། དེ་བཞིན་གཤེགས་པ་ནི་རྟོག་པ་དང་རྣམ་པར་རྟོག་པ་ཐམས་ཅད་དང་བྲལ་བ་ཡིན་ཏེ། འདི་ལྟ་སྟེ། ནམ་མཁའ་ལྟ་བུ་ཉིད་དོ། །ཚེ་དང་ལྡན་པ་ཤཱ་རིའི་བུ། དམིགས་པ་མེད་པར་སེམས་མི་སྐྱེ་སྟེ་ཚེ་དང་ལྡན་པ་ཤཱ་རིའི་བུ་དེ་ལྟ་བས་ན་ལས་ནི་དམིགས་པ་དང་བཅས་པ་ཉིད་དུ་སྐྱེའོ། །དམིགས་པ་མེད་པར་མ་ཡིན་ནོ། །སེམས་ནི་དམིགས་པ་དང་བཅས་པ་ཉིད་དུ་སྐྱེའི་དམིགས་པ་མེད་པར་ནི་མ་ཡིན་ནོ། །ཚེ་དང་ལྡན་པ་ཤཱ་རིའི་བུ་མཐོང་བ་དང་ཐོས་པ་དང་རྟོགས་པ་དང་རྣམ་པར་ཤེས་པའི་ཆོས་རྣམས་ལ་བློ་འཇུག་སྟེ། དེ་ལ་བློ་ལ་ལ་ནི་ཀུན་ནས་ཉོན་མོངས་པ་ཡོངས་སུ་འཛིན། བློ་ལ་ལ་ནི་རྣམ་པར་བྱང་བ་ཡོངས་སུ་འཛིན་ཏེ། ཚེ་དང་ལྡན་པ་ཤཱ་རིའི་བུ་དེ་ལྟ་བས་ན་སེམས་པ་ནི་དམིགས་པ་དང་བཅས་པར་སྐྱེའི་དམིགས་པ་མེད་པར་མ་ཡིན་ནོ། །ལས་ནི་དམིགས་པ་དང་བཅས་པར་སྐྱེའི་དམིགས་པ་མེད་པར་ནི་མ་ཡིན་ནོ། །ཤཱ་རིའི་བུས་སྨྲས་པ། ཚེ་དང་ལྡན་པ་རབ་འབྱོར་གང་གི་ཚེ་དམིགས་པ་ཐམས་ཅད་དབེན་ནོ། །ཞེས་བཅོམ་ལྡན་འདས་ཀྱིས་བཀའ་སྩལ་ན། ཚེ་དང་ལྡན་པ་རབ་འབྱོར་དེའི་ཚེ་ཅི་ཕྱིར་སེམས་པ་དམིགས་པ་དང་བཅས་པར་སྐྱེའི་དམིགས་པ་མེད་པར་མི་སྐྱེ། རབ་འབྱོར་གྱི་སྨྲས་པ། ཚེ་དང་ལྡན་པ་ཤཱ་རིའི་བུ། མཚན་མར་བྱས་ནས་དམིགས་པ་རྣམས་མེད་པ་ཉིད་ལ་དམིགས་པར་བྱས་ནས་དམིགས་པ་དང་བཅས་པར་སེམས་པ་སྐྱེའི། དམིགས་པ་མེད་པར་ནི་མ་ཡིན་ཞེས་འབྱུང་ངོ༌། །

དེས་ན་སད་དུས་སུ་མ་ཟད་རྨི་ལམ་དུའང་ཆོས་ཐམས་ཅད་སྒྱུ་མ་དང་རྨི་ལམ་ལྟ་བུའི་ཤེར་ཕྱིན་སྒོམ་པས་ཀུན་རྫོབ་ཏུའང་བྱང་ཆུབ་ཆེན་པོ་མྱུར་དུ་ཐོབ་པའི་རྒྱུ་བྱེད་ཅེས། ཡུམ་ལས། ཚེ་དང་ལྡན་པ་རབ་འབྱོར་བྱང་ཆུབ་སེམས་དཔའ་སེམས་དཔའ་ཆེན་པོ་གང་རྣམ་པར་ཐར་པའི་སྒོ་སྟོང་པ་ཉིད་དང་མཚན་མ་མེད་པ་དང་སྨོན་པ་མེད་པ་གསུམ་རྨི་ལམ་ན་སྒོམ་ན་ཡང་དེའི་ཕྱིར་ཤེས་རབ་ཀྱི་ཕ་རོལ་ཏུ་ཕྱིན་པ་རྣམ་པར་འཕེལ་བར་འགྱུར་རམ། རབ་འབྱོར་གྱི་སྨྲས་པ། ཚེ་དང་ལྡན་པ་ཤཱ་རིའི་བུ་གལ་ཏེ་ཉིན་པར་སྒོམ་པས་རྣམ་པར་འཕེལ་ན་ནི། རྨི་ལམ་ན་ཡང་རྣམ་པར་འཕེལ་ལོ། །དེ་ཅིའི་ཕྱིར་ཞེ་ན། ཚེ་དང་ལྡན་པ་ཤཱ་རིའི་བུ་རྨི་ལམ་དང་ཉིན་པར་ནི་རྣམ་པར་མི་རྟོག་པའོ་ཞེས་བཅོམ་ལྡན་འདས་ཀྱིས་གསུངས་ཏེ། ཚེ་དང་ལྡན་པ་ཤཱ་རིའི་བུ་གལ་སྟེ་བྱང་ཆུབ་སེམས་དཔའ་སེམས་དཔའ་ཆེན་པོ་ཤེས་རབ་ཀྱི་ཕ་རོལ་ཏུ་ཕྱིན་པ་རྙེད་པ་ནི། ཉིན་གཅིག་བཞིན་དུ་ཤེས་རབ་ཀྱི་ཕ་རོལ་ཏུ་ཕྱིན་པ་ལ་སྤྱོད་དེ་དེའི་ཕྱིར་ཤེས་རབ་ཀྱི་ཕ་རོལ་ཏུ་ཕྱིན་པ་ལ་སྒོམ་པའི་བྱང་ཆུབ་སེམས་དཔའ་སེམས་དཔའ་ཆེན་པོ་དེའི་རྨི་ལམ་ཤེས་རབ་ཀྱི་ཕ་རོལ་ཏུ་ཕྱིན་པ་རྒྱས་པར་འགྱུར་རོ། །ཞེས་འབྱུང་ངོ༌། །

**སྨྲས་པ། ཉན་ཐོས་སྡེ་པའི་ལུགས་ལ་ནི། །ཕམ་པ་ལ་སོགས་རྨི་ལམ་དུ། །བྱུང་ན་དངོས་པོ་མེད་པའི་ཕྱིར། །⁽1763⁾**མདོ་རྩ་བར། རྨི་ལམ་ནི་མེད་པ་དང་འདྲ་བས་དེའི་འབྲས་བུ་ནི་མ་བྱས་པ་ཉིད་དོ། །ཞེས་འབྱུང་བ་ནི་མཆན་བུ། **མ་བྱས་པར་ཉིད་ཡིན་གསུངས་ཀྱང༌། །ཐེག་པ་ཆེ་ལས་འདི་ལྟར་གསུངས། །ཕམ་སོགས་རྨི་ལམ་ནང་བྱུང་ཡང༌། །བཅོས་དབང་ལྟུང་བ་མི་འབྱུང་ངོ༌། །ཉེས་པ་མེད་པ་མ་ཡིན་ཏེ། །གཉེན་པོ་མཐུ་རྩལ་ཆུང་བའི་ཕྱིར། །གཉེན་པོ་མེད་པའི་ཉེས་པ་ནི། །སྤང་བྱ་ཐམས་ཅད་མགོ་ཡན་ཕྱིར། །དེ་ལས་ཉེས་གཞན་ཆེ་བ་ཅི། །སྒྲུབ་མ་ནུས་པ་མི་ནོངས་སམ། །ཞེ་ན་སྒྲུབ་པར་མི་ནུས་པ། །དེ་ལས་ཉེས་ཚབས་ཅི་ཞིག་དགོས། །ཞེས་པ་འབྲི་ཁུང་རིན་ཆེན་བཞེད། །ཅེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། ས་ཐོབ་ཀྱང་ངན་སོང་དུ་འགྲོ་བྱ་བ་ལ། བོད་ཁ་ཅིག་རང་གི་སློབ་དཔོན་ཕྱག་རྒྱ་ཆེན་པོའི་དངོས་གྲུབ་ཐོབ་པར་ཁས་ལེན་པ་ཀུན་མི་མ་ཡིན་དུ་སྐྱེས་ནས་སེམས་ཅན་ལ་འཚེ་བ་ན། འདི་ནི་སྐྱོན་མིན་ཏེ། རྒྱ་གར་དུ་ཡང་ཕྱག་རྒྱ་ཆེན་པོའི་གྲུབ་པ་བརྙེས་པ་ངག་གི་དབང་ཕྱུག་གྲགས་པ་ངན་སོང་དུ་འགྲོ་བའི་རྟགས་ཤར་བ་དང༌། སློབ་དཔོན་བློ་བརྟན་ཕག་ཏུ་སྐྱེས་ཤིང་སློབ་དཔོན་བྱང་ཆུབ་བཟང་པོ་ཡི་དྭགས་སུ་སྐྱེས་པ་ལྟ་བུའི་ཕྱིར། ཞེས་ཟེར་རོ། །སློབ་དཔོན་དེ་དག་ལས་ཉོན་གྱི་དབང་གིས་ངན་སོང་དུ་སྐྱེའོ་ཞེས་བརྗོད་པ་ནི་འཕགས་པའི་གང་ཟག་ལ་སྐུར་བ་བཏབ་པ་ཡིན་ཏེ། འཕགས་པ་ལས་ཉོན་གྱི་དབང་གིས་ངན་སོང་དུ་སྐྱེ་ན་འཕགས་པར་འགལ་བའི་ཕྱིར། དེ་ལྟ་ནའང་འཕགས་པ་སེམས་ཅན་གདུལ་ཆེད་ངན་སོང་རང་རྒྱུད་པའི་སྐྱེ་བ་འཛིན་པ་དེ་དག་གདུལ་བའི་བྱ་བ་མི་མཛད་པ་མ་ཡིན་ཏེ། ས་ཐོབ་ལས་ལྷག་པའི་སངས་རྒྱས་ཀྱི་སྐྱེ་བ་སྤྲུལ་སྐུ་སོགས་ལའང་རི་དྭགས་རྒྱུ་རྒྱུར་སྐྱེ་བ་བཞེས་པ་ལྟ་བུ་ཉིད་ཀྱི་ཕྱིར། ཕྱག་ཆེན་གྱི་རྟོགས་ལྡན་དུད་འགྲོ་དང་ཡིད་དྭགས་སུ་སྐྱེས་ཀྱང་སྨད་པར་མི་འོས་ཏེ། ཡོན་ཏན་མཐའ་ཡས་པའི་རྒྱུད་ལས། གང་སླད་སྣ་ཚོགས་ཐབས་ཀྱིས་འགྲོ་བ་སྡིག་པར་བྱིང་འདུལ་ཁྱེད་ལ་ནི། །དུད་འགྲོའི་འགྲོ་བ་དག་ཀྱང་བདེ་འགྲོ་བཞིན་དུ་དོན་ཆེན་ཁོ་ནར་འགྱུར། །ངན་སོང་དག་ཏུ་འཁྲུངས་ནའང་ལེགས་པར་སྤྱད་པ་ཉམས་པ་མི་མངའ་བ། །དེ་སླད་ཁྱོད་ཀྱི་སྡིག་པའང་ཡོན་ཏན་གྱུར་པས་དགེ་བ་ཉིད་དང་མཚུངས། །ཞེས་དང༌། ཀུན་སྤྱོད་ཀྱི་རྒྱུད་ལས། གཉིས་མེད་ཡེ་ཤེས་སེམས་ལྡན་ལ། །མི་བྱ་བ་ནི་ཅི་ཡང་མེད། །ཅེས་སོགས་རྒྱས་པར་འབྱུང་བའི་ཕྱིར། སར་གནས་དང་རྫོགས་པའི་སངས་རྒྱས་རྣམས་ཀྱི་ངན་སོང་གི་སྐྱེ་གནས་འཛིན་པ་སོགས་ལ་སུ་ཞིག་སྐྲག་པ་སྐྱེ།

དགོངས་གཅིག་ཡིག་ཆ་རྙིང་མར། ས་དང་པོ་ཐོབ་པ་ངན་སོང་དུ་འགྲོ་བར་མ་ཟད་དག་པའི་ས་ཐོབ་ནས་ཀྱང་ངན་སོང་དུ་འགྲོ་ཞེས་གསུངས་ལ། ཆོས་ཀྱི་ཚུལ་འདི་ལྟ་བུ་ལ་ཁ་ཅིག་གི་ཡིད་ཡུལ་དུ་མི་ཤོམ་པ་སྐད་བྱེད་པར་སྣང་སྟེ། དེ་ལྟར་བྱེད་དགོས་པ་མ་ཡིན་པའི་ཕྱིར་ཏེ། དག་པ་ལས་ལྷག་པའི་སངས་རྒྱས་ཉིད་ཀྱང་འགྲོ་འདུལ་གྱི་སླད་དུ་ཐུགས་རྗེ་ཆེན་པོས་འབད་རྩོལ་མེད་པར་ངན་སོང་གི་གནས་སུ་སྐུ་གསུང་ཐུགས་ཡོན་ཏན་ཕྲིན་ལས་མི་ཟད་རྒྱན་འཁོར་ལྔ་རྟག་པར་བཞུགས་པ་ཉིད་ཀྱི་ཕྱིར། དེ་ལྟ་ནའང་ངན་སོང་སོགས་ལས་དང་ཉོན་མོངས་པ་དང་རྣམ་མིན་གྱི་སྒྲིབ་པ་ཆེས་སྟུག་པོ་བློའི་མེ་ལོང་མི་གསལ་བ་རྣམས་ལ་ནི་སངས་རྒྱས་བཅོམ་ལྡན་འདས་དེ་དག་སྤྲིན་གཏིབས་པ་ལྟར་དེའི་མདུན་དུ་བཞུགས་ཀྱང་སྣང་བར་མི་འགྱུར་བ་ནི་གདུལ་བྱ་དུས་ལ་མ་བབ་པ་སྟེ། དུས་ལ་ནམ་བབ་པ་ན་སངས་རྒྱས་ཀྱི་ཕྲིན་ལས་ཀྱི་སྐད་ཅིག་ཙམ་ཡང་བར་མ་ཟད་ཡལ་བར་འདོར་བ་མ་ཡིན་ཏེ། སངས་རྒྱས་ཀྱི་ཕྲིན་ལས་ནི་མཁྱེན་བརྩེ་ནུས་གསུམ་གྱི་རྟེན་འབྲེལ་གྱི་ཆོས་ཉིད་ཀྱི་སྐབས་སུ་བབ་པ་ལས་དུས་ལས་ཡོལ་བ་མི་སྲིད་པའི་ཕྱིར། དེ་ཡང་ཡང་དག་པར་རྫོགས་པའི་སངས་རྒྱས་ནི་ངན་སོང་གི་གནས་སུ་འབྱོར་པར་མ་ཟད། ངན་སོང་གི་སྐྱེ་གནས་དེ་ཐམས་ཅད་ཀྱང་མཚན་དཔེ་སོགས་ཀྱི་རྟེན་བརྟེན་པའི་དཀྱིལ་འཁོར་པར་མངོན་པར་རྫོགས་པའི་སངས་རྒྱས་ཉིད་དུ་མཛད་ནས་ངན་སོང་གི་འགྲོ་བ་པའི་མིང་ལ་སོགས་པ་འཛིན་ཀྱང་སེམས་ཅན་གྱི་དོན་རྒྱ་ཆེན་པོ་མཛད་དེ། དཔལ་མཁའ་འགྲོ་རྒྱ་མཚོར། རྡོ་རྗེ་ཐིག་ནག་མ་དང༌། རྡོ་རྗེ་ངུ་འབོད་མ་ལ་སོགས་པ་སྲིད་པ་སུམ་ཅུ་སོ་དྲུག་གི་དཀྱིལ་འཁོར་པར་སྣང་བར་མཛད་པ་ལྟ་བུའོ། །དེས་ན་གདུལ་བྱ་གདུལ་སླད། སངས་རྒྱས་བཅོམ་ལྡན་འདས་རྣམས་ནི་བདུད་ཀྱི་བདུད་དང་གཤིན་རྗེའི་ཡང་གཤིན་རྗེ་ལ་སོགས་པར་དུ་མར་སེམས་ཅན་རྣམས་ཀྱི་བག་ཆགས་ཀྱི་དབང་གིས་དེ་མཐུན་དུ་སྣང་ནས་སེམས་ཅན་རྣམས་ཀྱི་ཁམས་སྦྱོང་བར་མཛད་དེ། སངས་རྒྱས་རྣམས་ལ། སེམས་ཅན་རྣམས་བསོད་ནམས་དང་སྡིག་པའི་ཕུང་པོ་གང་དུ་མཐོང་ཡང་རྣམ་གྲོལ་གྱི་རྒྱུ་ལས་འཆིང་བའི་རྒྱུར་མི་འགྱུར་ཏེ། དེ་བཞིན་གཤེགས་པའི་ཞི་དྲག་གི་ཚུལ་ཐམས་ཅད་ཐབས་མཁས་ཀྱི་ཕར་ཕྱིན་རྫོགས་པའི་ཕྲིན་ལས་འདོད་དགུར་བསྒྱུར་བ་ལ་མངའ་བརྙེས་པ་ཉིད་ཀྱི་ཕྱིར། དུས་འཁོར་འགྲེལ་ཆེན་ལས། དེ་བཞིན་དུ་སེམས་ཅན་རྣམས་ཀྱི་རང་གི་སེམས་ཀྱི་བག་ཆགས་ལ་སོ་སོར་སྣང་བ་ནི་བཅོམ་ལྡན་འདས་རྡོ་རྗེ་སེམས་དཔའ་སྟེ་འདི་ལྟར་སེམས་ཅན་རྣམས་ཀྱིས་སོ་སོའི་སྣང་བ་ལ་བཅོམ་ལྡན་འདས་ཉིད་བསོད་ནམས་ཀྱི་ཕུང་པོར་ཏེ། བཅོམ་ལྡན་འདས་ཀྱི་ཡེ་ཤེས་ཀྱི་ལེའུ་རྣམ་པ་ལྔའི་བསྟོད་པ་ལས། ཚིགས་སུ་བཅད་པ་བཞི་པས་གསུངས་པ་འདི་ལྟ་སྟེ། སེམས་ཙམ་སྔགས་ཀྱི་ངོ་བོ་ལྷ་ཡིས་ཡོངས་སུ་སྐོར་བ་སྡུག་བསྔལ་དང་ནི་བདེ་བའི་རང་བཞིན་ཏེ། །དམ་པ་རྣམས་ལ་ཞི་བའི་གཟུགས་ནི་རང་གིས་བྱས་པའི་ཉམས་མྱོང་མི་བཟད་རྣམས་ལ་མི་བཟད་པ། །གང་གི་ལས་གང་རབ་བྱས་རང་གི་སེམས་ལ་ཆོ་ག་བཞིན་དུ་དེའི་འབྲས་བུ་དེ། །བསྐྱེད་པ་འཇིག་རྟེན་དབང་པོ་སྣ་ཚོགས་གཟུགས་ཅན་སྲིད་གསུམ་བསྐྱེད་མཛད་རྡོ་རྗེའི་སེམས་དཔའ་ལ་ཡང་ཕྱག་འཚལ་ལོ། །ཞེས་པའོ། །དེའི་ཕྱིར་སེམས་ཅན་རྣམས་ཀྱི་རང་གི་སེམས་ཀྱི་བག་ཆགས་ཀྱི་སྣང་བ་ནི་རྡོ་རྗེ་སེམས་དཔའ་དང་བདུད་དེ་བཅོམ་ལྡན་འདས་ལ་བདུད་མེད་དོ། །ཞེས་འབྱུང་ངོ༌། །

རྡོར་གསུང་འདི་ལ་འཕྲོས་ནས། རྒྱུ་སྤྱད་ན་ས་བཅུ་པ་ཡང་ངན་འགྲོར་ལྟུང་བ་འདི་བཞུགས། ཞེས་འབྱུང་ལ། དོན་འདི་ལ་ཆེས་བརྟགས་པ་ན། སངས་རྒྱས་བཅོམ་ལྡན་འདས་ཀྱང་སྐྱེ་བ་སྤྲུལ་སྐུར་མཛད་པ་ལས་བརྩམས་ཏེ། སྐྱེ་རབས་ལས། སྙིང་རྗེའི་བདག་ཉིད་ཅན་ཡང་དུད་འགྲོར་སྐྱེ། །ཞེས་འབྱུང་བ་ལྟར་དང་སངས་རྒྱས་ཉིད་ཀྱང་ཉན་ཐོས་པ་ལ་སོགས་པའི་གདུལ་བྱའི་ངོར་སངས་རྒྱས་ཀྱི་སྐུའི་རྟེན་འདི་ཉིད་ལ་ལས་ངན་གྱི་འབྲས་བུ་སྨིན་པ་སོགས་ཀྱི་ཕྲིན་ལས་བསྟན་ནས། སངས་རྒྱས་ལའང་ལས་འབྲས་ངན་པའི་ལྷག་མ་མྱོང་དགོས་ན། སེམས་ཅན་ལ་ལྟ་ཅི་སྨོས་ཞེས་དེ་ལྟར་གདུལ་དགོས་ཀྱི་གདུལ་བྱའི་དོན་མཛད་པ་ལྟར། ས་བཅུ་པས་ཀྱང་སྡིག་པ་སྤྱད་ན་ངན་སོང་དུ་འགྲོ་བའི་ཚུལ་གྱིས་སེམས་ཅན་གྱི་དོན་མཛད་པ་ཡོད་དོ་ཞེས་དགོངས་ལ། དེས་ན་སངས་རྒྱས་དང་བྱང་ཆུབ་སེམས་དཔའ་གཞན་གྱི་དོན་ལ་མངའ་བརྙེས་པ་རྣམས་ནི་ཆེད་དུ་སྡིག་པའི་ལས་དང་དེའི་འབྲས་བུ་ངན་སོང་ལ་སོགས་པའི་སྦྱང་པ་ལ་སྤྱོད་པས་ཀྱང་སེམས་ཅན་གྱི་དོན་གཞལ་དུ་མེད་པར་སྒྲུབ་པ་ནི་ཕྲིན་ལས་ཀྱི་གསང་བ་བསམ་གྱིས་མི་ཁྱབ་པས་གངས་ཅན་གྱི་ཁྲོད་འདིར་ཡང་བླ་མ་དགེ་བའི་བཤེས་གཉེན་བཟང་དགུ་རྣམས་འཕྲལ་དུ་སྡིག་པའི་ལས་ལྟར་སྣང་བ་དུ་མ་མཛད་པ་ལ་ལོག་ལྟ་སྒོམ་པར་མི་བྱ་བར་སངས་རྒྱས་དང་བྱང་ཆེན་དག་གི་ཕྲིན་ལས་ཀྱི་ངོ་མཚར་དུ་བལྟས་ཏེ་དད་པ་ཡང་དག་པར་སྦྱར་བར་རིགས་སོ་ཞེས་པ་ནི་རྡོར་གསུང་འདིའི་གནད་དམ་པར་སྣང་ངོ༌། །

**སྨྲས་པ། ལས་ཉོན་དབང་གིས་སྐྱེ་བ་ནི། །ས་ཐོབ་པ་ལ་ཡོད་མིན་ཀྱང༌། །བྱང་ཆུབ་སེམས་ཀྱི་ནུས་པ་ཡིས། །མཐའ་མེད་ངན་སོང་ཐམས་ཅད་དུ། །སྐྱབས་དང་མགོན་དུ་མཛད་པ་ཡི། །ས་ཐོབ་བྱང་ཆུབ་སེམས་དཔའ་ཀུན། །⁽1763⁾**སར་གནས་ཀྱི་བྱང་སེམས་བསམ་བཞིན་དུ་སྐྱེ་བ་ལེན་པ་ལ་བསམ་གཏན་དང་མངོན་ཤེས་སོགས་འཕེལ་འགྲིབ་མེད། དེ་སྐད་དུ་ཡང་བརྒྱ་པ་ལས། གང་ལ་རྣམ་པ་ཐམས་ཅད་དུ། །མངོན་ཤེས་ལྔ་ཆར་ཡང་ཡོད་པ། །དེ་ཡི་དམན་པ་དམན་ལྟའི་དངོས། །དེ་ནི་ཤིན་ཏུ་བྱ་དཀའ་བྱེད། །ཅེས་སྐྱེ་བ་ལ་དབང་ཐོབ་པའི་བྱང་སེམས་བསམ་གཏན་དང་མངོན་ཤེས་སོགས་ལས་མ་ཉམས་བཞིན་དུ་གཞན་དོན་དང་དུད་འགྲོ་ལ་སོགས་པའི་སྐྱེ་བ་ལེན་པར་བཤད་དོ། །མཆན། **ནམ་མཁའ་⁽1763⁾**བྱང་སེམས་དེ་ཕྱིས་འཚང་རྒྱ་བས་ནམ་མཁའ་མ་ཞིག་གི་བར་དམྱལ་བར་ཅི་ལ་འབྱོན། །དེ་ཕྱིས་འཚང་རྒྱ་བ་ནའང་འགྲོ་དོན་ལ་སྤྲུལ་པ་སྣ་ཚོགས་ཀྱིས་གཤེགས་པར་སྣང་བ་ལས་བསམས་པའོ། །མཆན། **ཇི་སྲིད་རྟག་པའི་བར། །ངན་སོང་གནས་སུ་གཤེགས་ནས་ནི། །མ་བསྒྲལ་བ་རྣམས་བསྒྲལ་བ་སྟེ། །ས་ཐོབ་དག་གིས་མཚོན་པའི་ཕྱིར། །རྫོགས་སངས་རྒྱས་པའི་ཚུལ་དེར་གཅིག །**ཅེས་བརྗོད་ན་དོན་ཁྲོལ་བར་འགྱུར་རོ།། །།

༈ རྡོ་རྗེའི་གསུང༌། ཉམས་ལེན་རྨད་བྱུང་རྣལ་འབྱོར་ནང་གི་ཚོགས་བསོག །ཅེས་པ་ལ། རྡོར་གསུང་འདི་ཤིན་ཏུ་དག་པར་བཏོན་ན། ཚོགས་བསོག་རྨད་བྱུང་རྣལ་འབྱོར་ནང་གི་བྱེད་པའི་དགའ་བདེའི་ཉམས་མྱོང་ཡིན་ཞེས་པའོ། །དེའང་མདོ་སྔགས་ཀྱི་ལམ་གྱི་ཟབ་ཁྱད་ཆོས་མཆོག་དམན་དུ་འགྱུར་བ་འདི་ཡང་བསོད་ནམས་ཚོགས་སོག་གི་ཁྱད་པར་ལས་ཀྱང་ཡིན་ཏེ། རྒྱུའི་ཐེག་པར་རང་རྒྱུད་ལས་གཞན་རྒྱུད་དུ་གྲུབ་པའི་སངས་རྒྱས་རྒྱ་མཚོ་བསྐལ་པ་རྒྱ་མཚོར་ལེན་པའི་ཀུན་རྫོབ་རྣམ་ཤེས་དྲི་མའི་སས་བསྡུས་ཀྱི་མཆོད་སྤྲིན་རྒྱ་མཚོ་མཆོད་པའི་ཚོགས་བསགས་པས་ལུགས་དེའི་སངས་རྒྱས་པའི་དུས་རིང་མོ་གྲངས་མེད་དུ་མའི་མཐར་ཐོབ་ལ། སྔགས་བླ་ན་མེད་པ་འདིར་ནི་གཞན་རྒྱུད་དུ་ཕར་ཚོགས་བསགས་མི་དགོས་པར་རང་རྒྱུད་ཀྱི་དམ་ཚིག་པའི་དེ་བཞིན་གཤེགས་པ་ཐམས་ཅད་ལ། གཞན་རྒྱུད་ཀྱི་དེ་བཞིན་གཤེགས་པ་ཐམས་ཅད་སྤྱན་དྲངས་ཏེ། མི་འདའ་བའམ་དབྱེར་མེད་དུ་བྱས་པའི་དེ་བཞིན་གཤེགས་པ་ཐམས་ཅད་ལ་སྐད་ཅིག་གི་ཡུན་ཙམ་དུ། ཡང་དག་ཀུན་རྫོབ་ལྷན་སྐྱེས་བདེ་གཤེགས་སྙིང་པོའི་སས་བསྡུས་ཀྱི་མཆོད་སྤྲིན་རྒྱ་མཚོས་མཆོད་པས་ཚེ་གཅིག་ལུས་གཅིག་ལ་བསགས་སྦྱངས་མཐར་ཕྱིན་ནས་སྔགས་ལུགས་ཀྱི་སངས་རྒྱས་ཐོབ་པ་ཡིན་ནོ། །

དེ་ལྟར་གསང་སྔགས་བླ་ན་མེད་པར་བདག་འདི་དེ་བཞིན་གཤེགས་པ་ཐམས་ཅད་དུ་གྱུར་པ་ལ་ཚོགས་སོགས་ཚུལ་བསྐྱེད་རྫོགས་གཉིས་ལས་ཀྱང་དམན་མཆོག་གཉིས་བྱུང་སྟེ། བསྐྱེད་རིམ་པས། ཐ་མལ་འཁྲུལ་པའི་གོ་བཀག་ནས་དེའི་གོ་གསར་ཀུན་བརྟགས་རྟོག་པས་བསྐྱེད་པའི་དེ་བཞིན་གཤེགས་པ་ཐམས་ཅད་ལ་མ་དག་ཤ་ལྔ་བདུད་རྩི་ལྔའི་གོ་བཀག་ནས་དེའི་གོ་གསར་ཀུན་བརྟགས་རྟོག་པས་སྦྱངས་རྟོགས་སྦར་གསུམ་བྱས་པའི་དམ་ཚིག་གི་དང་ཡེ་ཤེས་ཀྱི་བདུད་རྩིའི་ཤ་ལྔ་བདུད་རྩི་ལྔ་རོ་སྦྲང་རྩི་དང་ཁ་དོག་ཤེལ་བཅག་པ་ལྟ་བུ་མྱོང་བ་ན་རྣམ་སྨིན་གྱི་ལུས་སེམས་བདེ་བ་ཆེན་པོས་ཟད་པར་སྦྱོང་བར་བྱེད་པའི་སྒོ་ནས་ཚོགས་ཆེན་གསོག་པར་བྱེད་ལ་རིག་མའི་གསང་བའི་པདྨའི་ཟེའུ་འབྲུ་ལས་རིག་མའི་ཤ་ལྔ་བདུད་རྩི་ལྔའི་དྭངས་མ་ལེན་ནས་བཟའ་བར་བྱེད་པའི་ཚོགས་སོག་ལུགས་ཀྱང་ཚུལ་དེ་ཉིད་ཀྱིས་སོ། །རྫོགས་རིམ་པས་ནི། རྒྱུ་ལྷན་ཅིག་སྐྱེས་པའི་ལུས་སེམས་ཀྱི་རང་བཞིན་རྣམ་དག་པའི་དེ་བཞིན་གཤེགས་པ་ཐམས་ཅད་ལ། འབྲས་བུ་དག་པ་གཉིས་ལྡན་གྱི་དེ་བཞིན་གཤེགས་པ་ཐམས་ཅད་དང་དབྱེར་མེད་དུ་བྱས་པ་ལ། རང་བཞིན་ལྷུན་གྲུབ་ཀྱི་ལུས་སེམས་ལ་ཡོད་པའི་ཤ་ལྔ་བདུད་རྩི་ལྔའི་ཁམས་ལས་དང་ཡེ་ཤེས་དང་ཕྱག་རྒྱ་ཆེན་པོའི་རེག་བྱ་རྣམ་དག་གི་མེས་སྦྱང་རྟོགས་སྦར་གསུམ་བྱས་ནས་རབ་ཏུ་ཞུ་བའི་རོ་དང་ཁ་དོག་ཐམས་ཅད་པས་མྱོང་བ་ན་ཟག་མེད་ཀྱི་ལུས་སེམས་བདེ་བ་ཆེན་པོས་རབ་ཏུ་བརྟས་ཤིང་འཕེལ་བར་བྱེད་པའི་སྒོ་ནས་ཚོགས་ཆེན་ཆེས་ཆེར་སོག་པར་བྱེད་ལ། དེའི་ཚེ་རང་བྱུང་ལྷན་ཅིག་སྐྱེས་པའི་རིག་མའི་ལུས་སེམས་ལ་ཡོད་པའི་ཤ་ལྔ་བདུད་རྩི་ལྔའི་དྭངས་མ་བཟའ་བཏུང་བྱེད་པའང་ཚུལ་དེ་ལྟས་རྟོགས་པར་བྱའོ། །

འདིའི་དབང་དུ་བྱས་ནས་བརྗོད་ན། བདེ་མཆོག་ལས། ལེགས་པར་མཉམ་བཞག་སྒྲུབ་པ་པོས། །རྟག་ཏུ་དམ་ཚིག་བསྐྱང་བར་བྱ། །ཞེས་པའི་འགྲེལ་པར་དཔལ་ཕྱག་ན་རྡོ་རྗེས། འདིར་དམ་ཚིག་ནི་རྣམ་པ་གཉིས་ཏེ། ཕྱི་རོལ་དང་ནང་གི་བདག་ཉིད་དོ། །དེ་ལ་ཕྱིའི་ནི་ཕྱི་རོལ་འཇིག་རྟེན་པ་འཇུག་པའི་དོན་ཏོ། །ནང་གི་བདག་ཉིད་ནི་ནང་དུ་ཡེ་ཤེས་འཇུག་པའི་དོན་ཏེ། འདིར་ཕྱི་རོལ་ལ་འཇིག་རྟེན་པ་འཇུག་པས་རྣལ་འབྱོར་པ་རྣམས་ཀྱི་བསོད་ཚོགས་སུ་འགྱུར་ཏེ། ཕྱི་རོལ་གྱི་དམ་ཚིག་བསྲུང་བ་ལས་སོ། །ནང་གི་བདག་ཉིད་ཡེ་ཤེས་ཀྱིས་འཇུག་པས་ཡེ་ཤེས་ཀྱི་ཚོགས་སུ་འགྱུར་ཏེ། ནང་གི་བདག་ཉིད་ཀྱི་དམ་ཚིག་སྲུང་བས་སོ། །དེའི་ཕྱིར་འདིར་ཕྱི་རོལ་དང་ནང་གི་བདག་ཉིད་ཀྱི་དམ་ཚིག་རྣམས་རྒྱུད་དང་རྒྱུད་གཞན་གྱིས་རྟོགས་པར་བྱའོ་ཞེས་འབྱུང་ལ། དེའང་ཕྱིའི་ཆོས་སོགས་ཀྱི་དམ་ཚིག་ནི་བསྐྱེད་རིམ་གྱིས་འོག་མིན་གྱི་འཇིག་རྟེན་མཐར་ཐུག་པའི་དངོས་གྲུབ་སྒྲུབ་པའི་དབང་དུ་བྱས་པ་ཐུན་མོང་དང་ནང་གི་ཚོགས་སོག་གི་དམ་ཚིག་ནི་རྫོགས་རིམ་གྱིས་རྡོ་རྗེ་སྲིད་གསུམ་འཇིག་རྟེན་ལས་འདས་པའི་མཆོག་གི་དངོས་གྲུབ་སྒྲུབ་པའི་ཆེད་དེ། མཆོག་གི་དངོས་གྲུབ་ཐོབ་བྱེད་ཀྱི་ཚོགས་སོག་འདི་ལ་འདུས་པར་རིགས་གསུམ་དབང་དུ་བྱས་པའི་བཅུ་གཉིས། དེའི་སྟེང་དུ་དང་པོའི་སངས་རྒྱས་ཀྱི་ཡེ་ཤེས་རྡོ་རྗེའི་དམ་ཚིག་བཞི་བསྣན་ནས་བཅུ་དྲུག་ཏུ་གསུངས་ཏེ། འདུས་པར། སངས་རྒྱས་ཡེ་ཤེས་རྒྱ་མཚོ་ཡིས། །དམ་ཚིག་བཞི་པོ་བསྲུང་བར་བྱ། །ཤ་ཆེན་རྟག་ཏུ་བཟའ་བྱ་སྟེ། །འདི་ནི་དམ་ཚིག་འདའ་དཀའ་བའོ། །ཞེས་འབྱུང་ལ། དེའི་དོན་སྐུ་རྡོ་རྗེ་བདག་ཉིད་ཀྱི་བྱང་སེམས་ཀྱི་ཐིག་ལེ་སད་པའི་གནས་སྐབས་དང་སྣང་བ་སྦྱོང་བྱེད་ཤེས་རབ་ཀྱི་ཆགས་པས་ཞུ་བ་ཕྱི་ནང་གི་རིག་མའི་པདྨར་སོན་པ་ལས་སྐུ་གསུང་ཐུགས་ཡེ་ཤེས་ཀྱི་དགའ་བ་དང་པོ་བཞི་མངོན་དུ་གྱུར་པ་སྟེ་བདག་ཉིད་རྟེན་དང་བརྟེན་པའི་ལྷ་ཚོགས་པར་གྱུར་པ་ལ་མཆོད་དེ། དམ་ཚིག་ནི་དགའ་བ་དང་པོ་བཞི་པོ་དེ་འབྲལ་མི་ཤེས་པར་སྐྱོང་བའི་དོན་ཏེ། དགའ་བདེ་བཞིའི་རྟེན་བྱང་སེམས་བཞི་པོ་དེའང་པདྨར་འབྲལ་མི་ཤེས་པར་བྱང་སེམས་ཀྱི་ཚུལ་གཅིག་ཏུ་གནས་པའི་ཕྱིར་དམ་ཚིག་དོན་འོག་ནས་འབྱུང་བ་དག་ཀྱང་འདི་ལྟར་ཤེས་པར་བྱའོ། །ཤ་ཆེན་ནི་འདུ་བྱེད་ཀྱི་ཕུང་པོ་སྟེ་འདུ་བྱེད་ཀྱི་ཤ་ཁྲག་སོགས་ལུས་ཀྱི་ཆ་མང་པོ་བསྐྱེད་པར་བྱེད་པའི་བཟའ་བ་ནི་དེ་དག་སྒྲིབ་བྲལ་དུ་བྱས་ཏེ་རྡོ་རྗེའི་ལུས་ཀྱི་ཤ་ཆེན་འཕེལ་བར་བྱེད་པའོ། །དེ་ནི་སྐུ་རྡོ་རྗེའི་དམ་ཚིག་ཡིན་ལ།

གསུང་རྡོ་རྗེའི་དམ་ཚིག་ནི། འགྱུར་མེད་ཆེན་པོ་གསུང་རྡོ་རྗེ། །དམ་ཚིག་བཞི་པོ་བསྲུང་བར་བྱ། །གཤང་གཅི་རྟག་ཏུ་བཟའ་བྱ་སྟེ། །འདི་ནི་གསང་བ་རྨད་བྱུང་ཆེ། །ཞེས་གསུངས་རྡོ་རྗེའི་ངོ་བོའི་བྱང་སེམས་རྨི་ལམ་དང་མཆེད་པ་སྦྱོང་བྱེད་ཤེས་རབ་ཀྱི་ཆགས་པས་ཞུ་བ་ཕྱི་ནང་གི་རིག་མའི་པདྨར་སོན་པ་ལས་སྐུ་གསུང་ཐུགས་ཡེ་ཤེས་ཀྱི་མཆོག་དགའ་བཞི་མངོན་དུ་གྱུར་ནས་སྒྲིབ་བྲལ་གྱི་ཕུང་ཁམས་བསྐྱེད་བྱེད་ཀྱི་གདན་གསུམ་ཚང་བའི་ལྷ་ཚོགས་མཆོད་པར་བྱེད་པའོ། །བཤང་གཅི་ནི་གཟུགས་དང་རྣམ་ཤེས་ཀྱི་ཕུང་པོ་མ་དག་པའི་ཆ་སྟེ། བཟའ་བ་ནི་སྒྲིབ་བྲལ་དུ་བྱེད་པའི་ཕྱིར་ཏེ་རྡོ་རྗེའི་སྲིད་གསུམ་གྱི་འདོད་ཡོན་གྱི་བཟའ་བཏུང་མྱོང་བའི་བདེ་བའི་འབྲས་བུ་རོ་འགྱུར་མེད་ཀྱི་བཤང་གཅིར་གྱུར་པའང་སླར་རྡོ་རྗེའི་སྲིད་གསུམ་གྱི་འདོད་བདེ་འཕེལ་ཆེད་བཟའ་བཏུང་དུ་བྱ་བའི་ཆེད་དུ་བསྟེན་པའོ། །གསང་བ་རྨད་བྱུང་ནི་བྱིས་པའི་དབང་པོ་གཉིས་བདེ་མ་ཡིན་པའོ། །

ཐུགས་རྡོ་རྗེའི་དམ་ཚིག་ནི། རྡོ་རྗེའི་སེམས་དཔའ་རྫུ་ཕྲུལ་ཆེས། །དམ་ཚིག་བཞི་པོ་བསྲུང་བར་བྱ། །ཁྲག་དང་ཁུ་བ་ཡང་དག་ལྡན། །བརྟུལ་ཞུགས་བསྟན་པས་རྟག་ཏུ་བཟའ། །ཞེས་བྱུང་བས་ཐུགས་རྡོ་རྗེའི་ངོ་བོ་ཐིག་ལེ་གཉིད་ལོག་དང་ཉེར་ཐོབ་སྦྱོང་བྱེད་ཤེས་རབ་ཀྱིས་ཆགས་པས་ཞུ་བ་ཕྱི་ནང་གི་རིག་མའི་པད་མར་སོན་པ་ལས་སྐུ་གསུང་ཐུགས་ཡེ་ཤེས་ཀྱིས་ཁྱད་དགའ་བཞི་མངོན་དུ་འགྱུར་ནས་བདག་ཉིད་རྟེན་དང་བརྟེན་པའི་དཀྱིལ་འཁོར་པར་གྱུར་པ་ལ་མཆོད་པའོ། །ཁྲག་དང་ཁུ་བ་ནི་ཟག་བཅས་ཀྱི་ཚོར་བ་དང་འདུ་ཤེས་ཀྱི་ཆ་སྟེ། བཟའ་བ་ནི་སྒྲིབ་བྲལ་དུ་བྱེད་པའི་ཕྱིར་ཏེ། ཟག་མེད་ཀྱི་ཁུ་ཁྲག་གི་མེ་རླུང་དང་ས་ཆུ་སྦྱོར་བ་ཕྲད་པས་བདེ་དྲོད་ཀྱི་ཡེ་ཤེས་སྐྱེ་བའི་རྟེན་གྱི་བྱང་ཆུབ་ཀྱི་སེམས་གཉིས་ཀྱི་ཁུ་ཁྲག་ལེགས་པར་བཞུས་ནས་དྲི་རོ་རེག་བྱ་ཐམས་ཅད་པར་བྱས་ནས་ནང་གི་དབང་པོ་བརྒྱ་པས་བཟའ་བཏུང་དུ་བྱེད་པ་མཆོག་མི་འགྱུར་གྱི་སངས་རྒྱས་ཐོབ་པར་བྱེད་པ་ཡིན་ཏེ། བརྟུལ་ཞུགས་བརྟན་པ་ནི་ལས་རྒྱ་དང་རྟག་ཏུ་འགྲོགས་ཀྱང་ཁུ་བ་མི་འཕོ་བའོ། །

ཡེ་ཤེས་ཀྱི་དམ་ཚིག་ནི། ཇི་སྐད་དུ། མི་ཕྱེད་ལམ་ལ་གནས་པ་ཡིས། །དམ་ཚིག་བཞི་པོ་བསྲུང་བར་བྱ། །གོ་ཀུ་ལ་སོགས་རྟག་ཏུ་བཟའ། །དམ་ཚིག་འདི་ནི་འདའ་བར་དཀའ། །ཞེས་ཡེ་ཤེས་རྡོ་རྗེའི་ཐིག་ལེ་སྙོམས་འཇུག་དང་རྩ་བའི་སེམས་འོད་གསལ་སྦྱོང་བྱེད་ཤེས་རབ་ཀྱི་ཆགས་པས་ཞུ་བ་ཕྱི་ནང་གི་རིག་མའི་པདྨར་སོན་པ་ལས་སྐུ་གསུང་ཐུགས་ཡེ་ཤེས་ཀྱི་ལྷན་སྐྱེས་དགའ་བ་བཞི་མངོན་དུ་གྱུར་ནས་བདག་ཉིད་ཀྱི་རྟེན་བརྟེན་པའི་དཀྱིལ་འཁོར་པར་གྱུར་པ་ལ་མཆོད་པའོ། །གོ་ཀུ་ད་ཧ་ན་ནི་སྒྲ་རྣ་བ་སྣ་ལྕེ་ལུས་སྦྲང་བུ་སྐྱུགས་པ་ཡིད་ཀྱི་དབང་པོ་དྲི་མའི་བདག་ཉིད་དེ། བཟའ་བ་ནི་སྒྲིབ་བྲལ་དུ་བྱེད་པའོ། །དེ་ཡང་ཕྱི་ནང་གི་སྐྱེ་མཆེད་བཅུ་གཉིས་དང་ཁམས་བཅོ་བརྒྱད་ཀྱི་སྡུག་བསྔལ་བདེན་པ་མཆོག་མི་འགྱུར་གྱི་བདེ་བའི་རོས་ཟོས་པ་ན་སྒྲིབ་བྲལ་གྱི་སངས་རྒྱས་ཐོབ་པར་འགྱུར་ཏེ། ཁྱི་བ་ལང་གླང་ཆེན་མི་རྟ་སྦྲང་རྩི་ཞེས་པས་ཟག་བཅས་རྣམས་ཀྱི་ལུས་སེམས་བརྟས་པར་བྱེད་པ་ལ་སེམས་ཅན་དེ་དག་གི་ཤ་དང་སྦྲང་རྩི་སོགས་ཐ་མལ་པར་བསྟེན་པས་ཀྱང་བཅུད་ལེན་དུ་འགྱུར་བ་དང༌། དེ་འགྱུར་ན་སྔགས་ཀྱི་ཐབས་ཤེས་ཀྱིས་ཤ་དང་སྦྲང་རྩི་སོགས་བྱིན་གྱིས་རླབས་པས་དེ་དག་བཟའ་བཏུང་བྱས་པས་རྣམ་སྨིན་གྱིས་ལུས་སེམས་བརྟས་པ་དང་ལྷན་ཅིག་པར་རྣམ་སྨིན་དེ་ལ་བརྟེན་པའི་རྡོ་རྗེའི་ལུས་སེམས་ཀྱང་མངོན་གསལ་དུ་འཆར་ནས་དེ་རྟག་པར་བརྟས་པར་འཚོ་ཞིང་གཞེས་པར་བྱེད་ལ། དེའང་རྣམ་པར་མ་དག་པ་རྒྱུ་རྒྱུད་ཀྱི་དུས་ཀྱི་ཁྱི་སོགས་དུད་འགྲོ་དང་མི་ལ་སོགས་པའི་སེམས་ཅན་གྱི་རྒྱུ་འབྲས་ས་བོན་མ་དག་པའི་ལུས་སེམས་ལ་དྭངས་མར་གནས་པ་དེ་ལེགས་པར་སྦྱངས་ནས་དག་པའི་ལམ་འབྲས་ཀྱི་རྒྱུད་དུ་ཁྱི་སོགས་དུད་འགྲོ་དང་མིའི་འགྲོ་བའི་རིས་ལྔས་རིགས་ཅན་གྱི་རྒྱལ་བ་རིགས་ལྔའི་རྒྱུ་འབྲས་ཀྱི་ས་བོན་དག་པའི་ལུས་སེམས་ལ་དྭངས་མ་ཤ་ལྔ་དང་བདུད་རྩི་ལྔ་དང་སྦྲང་བུའི་སྐྱུགས་པར་གནས་པ་དེ་ཉིད་ཀྱི་བཅུད་རིག་མའི་རིག་པས་བཞུས་ནས་སྒྱུ་ལུས་རྡོ་རྗེའི་སྐུ་དང་འོད་གསལ་བདེ་ཆེན་གྱི་སྐུ་གཉིས་ཡ་བྲལ་ཏེ་འཆིང་བར་མི་འགྱུར་བའི་སླད་དུ་བཟའ་བཏུང་གི་དགེ་ཚོགས་གོམས་པ་མཐར་ཕྱིན་པ་སྔགས་ལུགས་ཀྱི་ཚོགས་སོག་སྒྲིབ་སྦྱོང་གི་བྱེད་པ་རྫོགས་ཏེ། ཤྲཱི་ཧེ་རུ་ཀའི་གོ་འཕང་ཐོབ་པའི་གནད་འདི་ནི་རྒྱལ་བ་འབྲི་ཁུང་པ་སོགས་དཔའ་བོ་དང་རྣལ་འབྱོར་ལ་འཁོར་ལོའི་དབང་ཕྱུག་མཐའ་དག་གི་ཐུགས་ལ་གནས་ཀྱང་ཕྱིས་ཀྱི་དུས་དཔྱིས་ཕྱིན་བཀའ་སྩལ་བ་པོ་ནི་ཁོ་བོའི་ཕ་རས་པ་ཆེན་པོ་ཉིད་དུ་བས་སོ། །དོན་འདི་ཉིད་ཀྱི་དབང་དུ་མཛད་ནས་དཔལ་ས་ར་ཧས། ཟ་ཞིང་འཐུང་ལ་གཉིས་སྤྲོད་ཀྱིས་དགའ་ཞིང༌། རྟག་ཏུ་ཡང་དང་ཡང་དུ་འཁོར་ལོ་འགེངས། །ཆོས་འདི་ལྟ་བུས་འཇིག་རྟེན་ཕ་རོལ་འགྲུབ་འགྱུར་ཏེ། །རྨོངས་པའི་འཇིག་རྟེན་མགོ་བོ་རྡོག་པས་མནན་ནས་སོང༌། །ཞེས་འབྱུང་ངོ༌། །དེས་ན་ཟག་མེད་ཀྱི་ལུས་ལས་བྱུང་བའི་ཤ་ལྔ་བདུད་རྩི་ལྔའི་བཟའ་བཏུང་མྱོང་གི་དགའ་བདེ་རྒྱུད་ལ་བསྐྱེད་པའི་བསགས་སྦྱངས་མེད་པར་ལམ་གང་གིས་ཀྱང་སྔགས་ལམ་གྱི་སངས་རྒྱས་ཐོབ་པ་མ་ཡིན་ཏེ། ཇི་སྐད་དུ། བཅུ་དྲུག་བཞིའི་རབ་ཏུ་དབྱེ་བ་ཅན། །ལམ་དང་བྲལ་བས་ཐོབ་པ་མ་ཡིན་ནོ། །ཞེས་སོ། །

རྡོར་གསུང་འདིའི་འོག་ཏུ་དགོངས་གཅིག་རྙིང་མར། ཏིང་ངེ་འཛིན་གྱིས་བསྡུས་ཚད་རྡོ་རྗེ་ལྟ་བུའི་ཏིང་ངེ་འཛིན་དུ་གཅིག་བྱ་བ་འདི་བཞུགས་ཞེས་འབྱུང་བ་འདི་ཤིན་ཏུ་དག་པར་བཏོན་ན། སྔགས་ཀྱི་སྤང་བྱའི་སྣང་གསུམ་གྱི་སྒྲིབ་པ་ཆེས་སྤང་དཀའ་བ་དེ་རྣམ་གསུམ་རྣམ་དག་འོད་གསལ་རྡོ་རྗེ་ལྟ་བུའི་ཏིང་ངེ་འཛིན་དེས་བཅོམ་ནས་མངོན་པར་རྫོགས་པ་འཚང་རྒྱ་བ་ནི་སྔགས་ཀྱི་ཐུན་མོང་མིན་པའི་ལུགས་དང༌། མདོ་སྔགས་གཉིས་ཀར་སངས་རྒྱས་ཀྱི་རྣམ་པ་ཐམས་ཅད་མཁྱེན་པའི་ཡེ་ཤེས་ཉིད་ལ་རྡོ་རྗེ་ལྟ་བུའི་ཏིང་འཛིན་མཆོག་ཏུ་བསྔགས་བྱ་བ་འདི་བཞུགས། ཞེས་སོ། །

དེ་ཡང་དཔལ་གསང་བ་འདུས་པར། དེ་བཞིན་གཤེགས་པ་འཚང་རྒྱ་ཚུལ་དེ་ཉིད་འདུས་པ་སོགས་ལས་བཤད་པ་ནི་སྤྱིའི་མངོན་པར་བྱང་ཆུབ་ཚུལ་ཡིན་ལ། དེ་ལྟའི་མངོན་བྱང་གི་མི་གཡོ་བ་ལ་མཉམ་པར་བཞག་པ་ན་ནང་གི་མངོན་བྱང་གི་མི་གཡོ་བའི་ཏིང་འཛིན་ལས་དེ་བཞིན་གཤེགས་པ་དེས་རང་རིགས་ཀྱི་རིགས་བདག་གི་དཀྱིལ་འཁོར་ལས་མཆོག་དབང་བླངས་ནས། སྒྱུ་མ་ལྟ་བུའི་སྐུ་སྣང་གསུམ་ལ་ཐིམ་ནས་སྣང་བ་གསུམ་པོ་ལའང་དྲི་བཅས་རྣམ་ཤེས་གློ་བུར་ཤེས་སྒྲིབ་དང་འཛག་སྒྲིབ་གནས་ངན་ལེན་གྱི་ཆ་དེ་དེ་བཞིན་གཤེགས་པའི་སྙིང་པོ་སྣང་གསུམ་རྣམ་དག་པ་གཉིས་ལྡན་གྱི་འོད་གསལ་ཡེ་ཤེས་རྡོ་རྗེ་ལྟ་བུའི་ཏིང་ངེ་འཛིན་གྱིས་བདུད་བཞི་བཅོམ་ནས་ཟུང་འཇུག་གི་སྐུར་མངོན་པར་རྫོགས་པར་སངས་རྒྱས་པར་འགྱུར་ལ། དེ་དང་རྡོ་རྗེ་ལྟ་བུའི་ཏིང་ངེ་འཛིན་ལ་དོན་གཅིག་མིང་གི་རྣམ་གྲངས་སུ་སློབ་དཔོན་འཕགས་པས་སྤྱོད་བསྡུས་སྒྲོན་མར། ཇི་སྐད་དུ། དེ་ནི་མིང་དེ་ལ་མངོན་པར་ཞེན་པ་རྣམས་ཀྱིས་འཁྲུལ་པ་བསལ་བའི་ཕྱིར། དོན་དམ་པའི་མིང་གི་རྣམ་གྲངས་ལ་འཇུག་པར་བྱ་སྟེ། དེ་ཡང་དང་པོར་ནི་འོད་གསལ་བ་དང་ཐམས་ཅད་སྟོང་པ་དང་སངས་རྒྱས་ཀྱི་ཡེ་ཤེས་དང་རྡོ་རྗེའི་ཡེ་ཤེས་དང་བླ་ན་མེད་པའི་ཡེ་ཤེས་ཞེས་སོགས་ནས། ཉོན་མོངས་པ་ཐམས་ཅད་ཟད་པར་བྱེད་པ་ཞེས་བྱ་བའི་བར་མིང་འདོགས་དགུ་བཅུ་གོ་གསུམ་འབྱུང་ལ། རྡོར་ཏིང་འདི་ལྟ་བུ་རྣལ་འབྱོར་ནང་གི་ཚོགས་སོག་ཁྱད་འཕགས་དང༌། ཅི་སྟེ་འབྲེལ་ན། རྣལ་འབྱོར་ནང་གི་ཚོགས་སོག་ཀྱང་ནང་རིག་ཟག་མེད་བདེ་སྟོང་འགྱུར་མེད་ཀྱི་ཚོགས་སོག་ཡིན་པ་དེ་བཞིན་རྡོར་ཏིང་ཟབ་མཆོག་འོད་གསལ་དོན་དམ་བདེན་པའི་གཉེན་པོའི་ཡེ་ཤེས་འདིའང་ནང་རིག་ཟག་མེད་བདེ་སྟོང་འགྱུར་མེད་ཉིད་ཡིན་ཏེ། སྔགས་ཀྱི་སྒྱུ་ལུས་ཀུན་རྫོབ་གཟུགས་སྐུ་དང་འོད་གསལ་དོན་དམ་ཆོས་སྐུ་ཟུང་འཇུག་གི་སྐུ་ལ་སྒྲིབ་བྱེད་འཇོམས་བྱེད་ཀྱི་ཏིང་འཛིན་དང་ཤེར་ཕྱིན་མཆོག་ཏུ་གྱུར་པ་དེ་ཡིན་པའི་ཕྱིར་ཏེ། སྤྱོད་བསྡུས་ལས། མི་གནས་པའི་མྱང་འདས་ཀྱི་ཁམས་ཟུང་འཇུག་གི་རིམ་པ་ལ་ཐེ་ཚོམ་གཅོད་པའི་སྐབས་རྒྱས་པར་ཟུང་འཇུག་དེའི་སྐུ་སྒྲུབ་བྱེད་ཀྱི་རྡོར་ཏིང་འཆད་པ་ན་སྐུ་དེ་དག་རྒྱས་པར་བཤད་པའི་རྗེས་ཐོགས་དེར། ཇི་སྐད་དུ། དེ་ལྟ་བུའི་རྡོ་རྗེ་ལྟ་བུའི་ཏིང་ངེ་འཛིན་འདི་ཉིད་ཀྱི་ཁྱད་པར་བཅོམ་ལྡན་འདས་ཀྱི་དཔའ་བར་འགྲོ་བའི་ཏིང་ངེ་འཛིན་གྱི་མདོ་ལས། གང་གིས་དཔའ་བར་འགྲོ་བའི་ཏིང་ངེ་འཛིན་འདི་ཐོབ་པའི་སྐྱེས་བུ་དམ་པ་འདི་དག་གིས་ནི་སངས་རྒྱས་ཐམས་ཅད་ཡུལ་དུ་མཆིས་པ་ལགས་སོ། །རང་དབང་གིས་ཡེ་ཤེས་ལ་དབང་བགྱིད་པ་ལགས་སོ། །དཔའ་བར་འགྲོ་བའི་ཏིང་ངེ་འཛིན་འདི་མ་ཐོབ་པའི་ཕྱིར་བྱང་ཆུབ་སེམས་དཔའ་དེ་ལ་བྱང་ཆུབ་སེམས་དཔའ་ཞེས་ང་མི་སྨྲའོ། །དཔའ་བར་འགྲོ་བའི་ཏིང་ངེ་འཛིན་འདི་མ་ཐོབ་པའི་ཕྱིར་བྱང་ཆུབ་སེམས་དཔའ་དེ་ལ་ནི་མངོན་པར་ཤེས་པ་ཐོབ་པ་ཞེས་ང་མི་སྨྲའོ། །དཔའ་བར་འགྲོ་བའི་ཏིང་ངེ་འཛིན་འདི་མ་ཐོབ་པའི་ཕྱིར་བྱང་ཆུབ་སེམས་དཔའ་དེ་ལ་ནི་སྦྱང་བ་བྱས་པའོ་ཞེས་ང་མི་སྨྲའོ། །དཔའ་བར་འགྲོ་བའི་ཏིང་ངེ་འཛིན་འདི་མ་ཐོབ་པའི་ཕྱིར་བྱང་ཆུབ་སེམས་དཔའ་དེ་ལ་ནི་སྦྱིན་པ་དང་ཚུལ་ཁྲིམས་དང་བཟོད་པ་དང་བརྩོན་འགྲུས་དང་བསམ་གཏན་དང་ཤེས་རབ་དང་ལྡན་པའོ་ཞེས་ང་མི་སྨྲའོ། །དཔའ་བར་འགྲོ་བའི་ཏིང་ངེ་འཛིན་འདི་མ་ཐོབ་པའི་ཕྱིར་བྱང་ཆུབ་སེམས་དཔའ་དེ་ལ་ནི་མང་དུ་ཐོས་པའོ་ཞེས་ང་མི་སྨྲའོ། །དཔའ་བར་འགྲོ་བའི་ཏིང་ངེ་འཛིན་འདི་མ་ཐོབ་པའི་ཕྱིར་བྱང་ཆུབ་སེམས་དཔའ་དེ་ལ་ནི་སྤོབས་པ་དང་ལྡན་པའི་ཞེས་ང་མི་སྨྲའོ། །རིགས་ཀྱི་བུ་དག་དེ་བས་ན་ངེས་པར་འབྱུང་བའི་ལས་ཐམས་ཅད་དུ་ངེས་པར་འབྱུང་ན་འདོད་པའི་བྱང་ཆུབ་སེམས་དཔའ་རློམ་སེམས་ཐམས་ཅད་མེད་པའི་ཕྱིར་དཔའ་བར་འགྲོ་བའི་ཏིང་ངེ་འཛིན་འདི་ལ་བསླབ་པར་བྱའོ། །ཞེས་གསུངས་སོ། །འདི་དང་མཐུན་པར་མྱང་འདས་ཆེན་པོར། རིགས་ཀྱི་བུ་དཔའ་བར་འགྲོ་བའི་ཏིང་ངེ་འཛིན་ལ་ནི་མིང་རྣམ་པ་ལྔ་ཡོད་དེ། དཔའ་བར་འགྲོ་བའི་ཏིང་ངེ་འཛིན་ཞེས་ཀྱང་བྱ། ཤེས་རབ་ཀྱི་ཕ་རོལ་ཏུ་ཕྱིན་པ་ཞེས་ཀྱང་བྱ། རྡོ་རྗེ་ལྟ་བུའི་ཏིང་ངེ་འཛིན་ཞེས་ཀྱང་བྱ། སེང་གེ་སྒྲ་སྒྲོགས་པའི་ཏིང་འཛིན་ཞེས་ཀྱང་བྱ། སངས་རྒྱས་ཀྱི་རང་བཞིན་ཞེས་ཀྱང་བྱ་སྟེ། ཞེས་དང༌། རིགས་ཀྱི་བུ་སངས་རྒྱས་ཀྱི་རང་བཞིན་ཞེས་བྱ་བ་ནི་དཔའ་བར་འགྲོ་བའི་ཏིང་ངེ་འཛིན་ཏེ། རང་བཞིན་མར་གྱི་ཉིང་ཁུ་འདྲ་བས་སངས་རྒྱས་ཐམས་ཅད་ཀྱི་ཡུམ་མོ། །དཔའ་བར་འགྲོ་བའི་ཏིང་ངེ་འཛིན་གྱི་མཐུས་དེ་བཞིན་གཤེགས་པ་རྣམས་རྟག་པ་དང་བདེ་བ་དང་བདག་དང་ཡོངས་སུ་དག་པར་འགྱུར། སེམས་ཅན་ཐམས་ཅད་ལ་ཡང་དཔའ་བར་འགྲོ་བའི་ཏིང་ངེ་འཛིན་ཡོད་མེད་ཀྱི་མ་སྒོམ་པའི་ཕྱིར་མི་མཐོང་སྟེ། དེའི་ཕྱིར་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མ་གྱུར་ཏོ། །ཞེས་འབྱུང་བས་རྒྱུ་རྒྱུད་རང་བྱུང་ལྷན་སྐྱེས་ཀྱི་འབྲས་རྒྱུད་ཀྱི་རྣམ་མཁྱེན་དུ་གནས་གྱུར་པ་ལ་རྡོ་རྗེ་ལྟ་བུའི་ཏིང་ངེ་འཛིན་དུ་ཆེས་བསྟན་ཏོ། །དེས་ན་རྡོར་ཏིང་ནི་སློབ་པའི་རྒྱུན་མཐའ་འབའ་ཞིག་གི་ཏིང་ངེ་འཛིན་དེ་ཁོ་ན་ལ་རྡོར་ཏིང་དུ་འཇོག་པའང་རྒྱ་ཆུང་བར་རིག་པར་བྱའོ། །

ཆོས་ཚུལ་འདི་ལ་དགོངས་ནས་འབྲི་ཁུང་པའི་རྣམ་འཕྲུལ་དུ་གྲགས་པ་ཇོ་ནང་དོལ་བུ་པས་ཕར་ཕྱིན་ཊཱིཀ་མདོ་ལུགས་མར་གནོད་འཇོམས་ལས། འཇིག་རྟེན་འདས་པའི་ཡེ་ཤེས་རྣམ་པར་མི་རྟོག་པ་རྡོ་རྗེ་ལྟ་བུའི་ཏིང་ངེ་འཛིན་གྱིས་བསྡུས་པ་ལ་ཤེས་རབ་ཀྱི་ཕ་རོལ་ཏུ་ཕྱིན་པ་ཞེས་བྱའོ་ཞེས་པའི་རྗེས་ལ་ལམ་བདེན་གྱིས་བསྡུས་པའི་ཡེ་ཤེས་བཞི་དང་ཉན་རང་དགྲ་བཅོམ་པའི་ཡེ་ཤེས་དང༌། བྱང་ཆུབ་སེམས་དཔའ་མོས་པས་སྤྱོད་པ་ནས་བཟུང་སྟེ་ཆོས་ཀྱི་སྤྲིན་གྱི་བར་གྱི་ཡེ་ཤེས་ཤེར་ཕྱིན་སྟོན་པའི་གཞུང་གི་ཚོགས་ཇི་སྙེད་པ་རྣམས་ཤེར་ཕྱིན་བཏགས་པ་བར་བསྟན་ནས་དེ་ལྟར་ཤེས་ཕྱིན་ཞེས་བརྗོད་པ་དེ་དག་ལས་འདིར་ནི་སངས་རྒྱས་ཀྱི་ས་ཡིས་བསྡུས་པའི་ཤེས་རབ་འཇིག་རྟེན་ལས་འདས་པ་རྣམ་པར་མི་རྟོག་པ་ལ་ཤེར་ཕྱིན་ཞེས་བྱའོ་ཞེས་དང༌། དེ་ལ་སངས་རྒྱས་བཅོམ་ལྡན་འདས་རྣམས་ཀྱི་གནས་ཤིན་ཏུ་གྱུར་པས་རྡོ་རྗེའི་ལྟ་བུའི་ཏིང་ངེ་འཛིན་གྱིས་བསྡུས་པའི་འཇིག་རྟེན་ལས་འདས་པ་རྣམ་པར་མི་ལྡོག་པའི་ཡེ་ཤེས་ལ་རྣམ་པ་ཐམས་ཅད་མཁྱེན་པ་ཉིད་ཅེས་བྱའོ། །ཞེས་གསུངས་སོ། །འབུམ་ཊཱིཀ་ཀྱང་དེ་དང་མཐུན་ནོ། །ཉི་ཁྲི་ལེའུ་ཉེར་གཉིས་པར་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པ་རྫོགས་པའི་སངས་རྒྱས་ཀྱིས་ཀྱང་དོན་དེ་ཉིད་གཟིགས་སྟེ་རྡོ་རྗེ་ལྟ་བུའི་ཏིང་ངེ་འཛིན་ལ་མཉམ་པར་བཞག་ནས་ཞེས་གསུངས་སོ། །དེས་ན་རྡོ་རྗེ་ལྟ་བུའི་ཏིང་ངེ་འཛིན་ཡིན་པ་ཉིད་ཀྱིས་ལམ་གྱི་གནས་སྐབས་འབའ་ཞིག་ལ་གོ་བར་མི་བྱ་སྟེ། སེམས་ཅན་དང་སངས་རྒྱས་དང་སློབ་པའི་གནས་སྐབས་ཐམས་ཅད་ལ་ནམ་མཁའ་ལྟར་ཁྱབ་པའི་ཆོས་ཀྱི་དབྱིངས་དེ་བཞིན་ཉིད་གཉིས་མེད་ཡེ་ཤེས་དོན་དམ་པའི་དེ་བཞིན་གཤེགས་པ་དེ་ཉིད་རྡོ་རྗེ་ལྟ་བུའི་ཏིང་ངེ་འཛིན་དང་ཤེར་ཕྱིན་དངོས་ཡིན་ཞིང་གཞུང་གི་ཚོགས་དང་ལམ་ནི་ཤེར་ཕྱིན་བཏགས་པ་བ་ཡིན་པའི་ཕྱིར། བརྒྱད་སྟོང་དོན་བསྡུར། ཤེས་རབ་ཕ་རོལ་ཕྱིན་གཉིས་མེད། །ཡེ་ཤེས་དེ་ནི་དེ་བཞིན་གཤེགས། །བསྒྲུབ་བྱ་དོན་དེ་དང་ལྡན་པས། །གཞུང་ལམ་དག་ལ་དེའི་སྒྲ་ཡིན། །ཞེས་གསུངས་པ་དེ་ཁོ་ན་ལྟར་ཡིན་ནོ། །ཞེས་རྩལ་དུ་བཏོན་ནས་བཤད་སྣང་ངོ༌། །

དེ་ལྟར་རྡོ་རྗེ་ལྟ་བུའི་ཏིང་ངེ་འཛིན་དེ་ཉིད་སངས་རྒྱས་ཀྱི་རྣམ་པ་ཐམས་ཅད་མཁྱེན་པའི་ཡེ་ཤེས་ཡིན་པ་དང༌། དེ་ཉིད་རྣལ་འབྱོར་པ་ལམ་པའི་རྒྱུད་ལ་འཆར་བ་ན་བཀའ་བརྒྱུད་དྭགས་པོ་ལྷ་རྗེ་ལུགས་ཀྱི་མདོ་ཏིང་ངེ་འཛིན་དང་ཐེག་པ་ཆེན་པོ་རྒྱུད་བླ་མ་ནས་བཤད་པའི་ཏིང་ངེ་འཛིན་རྒྱལ་པོ་དང་བདེ་གཤེགས་སྙིང་པོ་ཞེས་བྱ་བའི་ཏིང་ངེ་འཛིན་དང་ཤེས་རབ་གཉུག་མ་ལྷན་ཅིག་སྐྱེས་པའི་ཡེ་ཤེས་མིང་གཞན་ཐ་མལ་གྱི་ཤེས་པ་ཞེས་བྱ་བ་དེ་ཉིད་ཡིན་ཏེ། ལམ་དུས་ཀྱི་ཐ་མལ་ཤེས་པ་དེའང་གཞི་དུས་ཀྱི་དང་པོའི་སངས་རྒྱས་གཉུག་མ་ཨ་ཧཾ་གི་རང་བཞིན་དེ་ཉིད་ཡིན་པས་མདོར་ན་རྒྱུ་རྒྱུད་ལམ་རྒྱུད་འབྲས་རྒྱུད་ཐམས་ཅད་དུ་སྒྲིབ་བྲལ་རང་བྱུང་གི་ཡེ་ཤེས་འདི་ཁོ་ན་ནི་ཕར་ལ་སྒྲིབ་པ་ཐམས་ཅད་འཇོམས་ཤིང་ཚུར་སྒྲིབ་པ་གང་གིས་ཀྱང་བཅོམ་གཞིག་གི་ནུས་པས། ཐ་མལ་གྱི་ཤེས་པ་རྡོ་རྗེ་ལྟ་བུའི་ཏིང་ངེ་འཛིན་ཐོལ་སྐྱེས་རྦད་ཆོད་དུ་གྲགས་པ་ཡིན་ཏེ། ཀརྨ་པ་རང་བྱུང་རྡོ་རྗེས། ཐ་མལ་ཤེས་པ་འདི་ཉིད་ལ། །ཆོས་དབྱིངས་རྒྱལ་བའི་སྙིང་པོ་ཟེར། །བཟང་དུ་འཕགས་པས་བཏང་བ་མེད། །ངན་དུ་སེམས་ཅན་གྱིས་མ་བཏང༌། །ཐ་སྙད་དུ་མས་བརྗོད་མེད་ཀྱང༌། །བརྗོད་པས་དེ་ཡི་དོན་མི་རྟོགས། །དེ་ཡིས་མ་འགགས་རོལ་པ་ལས། །ཡོན་ཏན་དྲུག་ཅུ་རྩ་བཞི་པོ། །རགས་པ་ཡིན་ཏེ་རེ་རེའང༌། །བྱེ་བ་ཕྲག་རེར་གསུངས་པ་ཡིན། །ཞེས་འབྱུང་ལ། ཏོལ་སྐྱེས་རྦེད་ཆོད་ཀྱི་དོན་ནི་རྡོར་ཏིང་འདི་ནམ་སྐད་ཅིག་ཏུ་ཏོལ་སྐྱེས་པ་ན་སྒྲིབ་ཚོགས་རྦད་ཆོད་དུ་འགྲོ་བས། དྭགས་པོ་བཀའ་བརྒྱུད་པ་དག་མིང་འདོགས་དེ་སྐད་དུ་མཛད་དེ། དཔལ་ཏི་ལོ་པས། དཔེར་ན་བསྐལ་པ་སྟོང་དུ་བསགས་པའི་མུན་པ་ཡང༌། །སྒྲོན་མེ་ཆུང་ངུ་གཅིག་གིས་སེལ་བར་བྱེད་པར་ལྟར། །དེ་བཞིན་རང་སེམས་འོད་གསལ་སྐད་ཅིག་གིས། །བསྐལ་པར་བསགས་པའི་མ་རིག་སྡིག་སྒྲིབ་སེལ། །ཞེས་འབྱུང་ངོ༌། །

དེས་ན་རྡོ་རྗེ་ལྟ་བུའི་ཤེར་ཕྱིན་ནམ་ཕྱག་རྒྱ་ཆེན་པོའི་ཏིང་ངེ་འཛིན་འདིའི་དབང་དུ་མཛད་ནས། ཡུམ་གྱི་གླེང་གཞི་ཏིང་ངེ་འཛིན་གང་དུ་ཏིང་ངེ་འཛིན་ཐམས་ཅད་འདུ་བ་ཏིང་ངེ་འཛིན་གྱི་རྒྱལ་པོ་ཞེས་བྱ་བ་ལ་སྙོམ་པར་བཞུགས་སོ། །ཞེས་འབྱུང་སྟེ། དེ་ལྟའི་ཏིང་ངེ་འཛིན་གྱི་རྒྱལ་པོའང་རྣམ་མཁྱེན་གྱི་ཤེས་རབ་ཕ་རོལ་ཕྱིན་མ་ཉིད་ལས་འཇོག་རིགས་པའི་ཕྱིར། འདི་ནི་སྔགས་ཀྱི་ཐེག་པའི་མཐར་ཐུག་གི་དགོངས་པའང་ཡིན་ཏེ། ཕྱག་རྡོར་སྟོད་འགྲེལ་ལས། དེ་ནི་རྡོ་རྗེའི་རྣལ་འབྱོར་མ་རང་གི་སེམས་ཀྱི་སྣང་བ་ཙམ་ཕྱག་རྒྱ་ཆེན་པོ། རྣམ་པ་ཐམས་ཅད་མཆོག་དང་ལྡན་པ་ཤེས་རབ་ཀྱི་ཕ་རོལ་ཏུ་ཕྱིན་པ་སྟོང་པ་ཉིད་དང་དེ་བཞིན་ཉིད་དང་རིགས་ལྡན་མ་དང་པདྨ་ཞེས་བརྗོད་པར་བྱའོ། །ཞེས་དང༌། དུས་འཁོར་འགྲེལ་ཆེན་ལས། མི་འཕོ་བའི་རྒྱུ་དེའི་གཡོ་མེད་བདེ་བའི་སྐད་ཅིག་གང་ཡིན་པ་དེ་ནི་ཆོས་ཀྱི་དབྱིངས་ཏེ་ཤེས་རབ་ཀྱི་ཕ་རོལ་ཏུ་ཕྱིན་མ་སྟེར་བར་བྱེད་དོ། །ཞེས་དང༌། ཕྱག་རྒྱ་ཆེན་མོ་ནི་ཆོས་ཐམས་ཅད་ཀྱི་རང་བཞིན་མེད་པའི་མཚན་ཉིད་ཅན་རྣམ་པ་ཐམས་ཅད་ཀྱི་མཆོག་དང་ལྡན་པ་ཤེས་རབ་ཀྱི་ཕ་རོལ་ཏུ་ཕྱིན་པ་སངས་རྒྱས་བསྐྱེད་པར་མཛད་མའོ། །ཞེས་འབྱུང་ངོ༌། །

འདིར་འདི་ཤེས་པར་བྱ་དགོས་ཏེ། རྒྱལ་བ་གར་གྱི་དབང་པོ་ཞྭ་དམར་བ་བཞི་པའི་ཞལ་ནས། ཇོ་ནང་བ་འབྲི་ཁུང་པའི་རྣམ་འཕྲུལ་དུ་མི་རིགས་ཏེ། དྭགས་པོ་བཀའ་རྒྱུད་ཀྱི་རྣམ་རྟོག་ཆོས་སྐུ་སོགས་ཀྱི་གྲུབ་མཐའ་ལ་དགག་པ་རྒྱ་ཆེར་བྱས་པའི་ཕྱིར་ཞེས་གསུངས་པར་གྲགས་པ་ཡང་མཐའ་གཅིག་ཏུ་མ་ངེས་ཏེ། སངས་རྒྱས་དང་བྱང་ཆུབ་སེམས་དཔའི་སྤྲུལ་པ་དག་གིས་འགྲོ་བ་དགྲོལ་ཆེད་དུ་གསུང་རྣམ་པ་ཐམས་ཅད་པས་དགག་སྒྲུབ་རྣམ་པ་དུ་མར་གསུངས་པ་ལ་འདི་ཁོ་ན་ལས་འདི་འདིར་ངེས་པ་དང་ཡང་འདི་འདིར་མ་ངེས་སོ་ཞེས་ཕྱེ་འབྱེད་ཀྱི་ཁ་ཚོན་མི་ཆོད་ལ། རྒྱལ་བ་ཞྭ་དམར་བས་དེ་ལྟར་གསུངས་པའང་དེས་གདུལ་བྱའི་སྐྱེ་བོའི་ངོར་གསུངས་པ་ལས་ངེས་དོན་མ་ཡིན་པའི་ཕྱིར་ཏེ། ཡིན་ན་ཞྭ་དམར་བ་གྲགས་པ་སེང་གེས་ཇོ་ནང་པ་རིགས་ལྡན་གྱི་སྤྲུལ་པ་ཡིན་པ་གསུངས་ལ། དེ་ལྟ་ན་རིགས་ལྡན་ཆོས་ཀྱི་རྒྱལ་པོས་དྭགས་པོ་བཀའ་བརྒྱུད་ལ་ངེས་དོན་དུ་དགག་པ་བྱེད་མི་རིགས་པའི་ཕྱིར་ཏེ། དེ་ལྟར་རིགས་ན་སངས་རྒྱས་ཀྱིས་སངས་རྒྱས་ཀྱི་བསྟན་པ་དགག་པར་ཡང་འགྱུར་ལ། དེ་ལྟ་ན་ནི་ཧ་ཅང་ཐལ་ཆེས་སོ། །

**སྨྲས་པ། མཆོད་ཡུལ་ཞིང་གི་གཙོ་བོ་ནི། །རྡོ་རྗེ་ཐེག་པ་བླ་མེད་ཀྱི། །རྣལ་འབྱོར་དམ་ཚིག་ལྡན་པ་ལ། །ལུས་ངག་ཡིད་ཀྱི་སྒོ་གསུམ་པོ། །རྡོ་རྗེ་གསུམ་གྱི་འཁོར་ལོ་རུ། །ལེགས་པར་ཐེབས་ཚེ་རྣལ་འབྱོར་དེའི། །རྡོ་རྗེ་གསུམ་གྱི་ནང་གནས་པའི། །དཀྱིལ་འཁོར་རྨད་དུ་བྱུང་བ་ལ། །བསོད་ནམས་ཚོགས་དང་ཡེ་ཤེས་ཚོགས། །གཉིས་ཀྱི་ངོ་བོར་རྣམ་དག་པའི། །དཀར་དམར་དྭངས་མའི་མཆོད་པ་ཆེ། །རྣལ་འབྱོར་ནང་གི་ཚོགས་གསོག་མཆོག །སངས་རྒྱས་སྒྲུབ་པར་བྱེད་པ་ལ། །རྨད་བྱུང་ཉམས་ལེན་འདི་ཉིད་ལས། །ཟབ་པའི་རིམ་པ་གཞན་མེད་དོ། །འདོད་ཆགས་ཆེན་པོ་དགའ་བ་ཆེ། །མཆོད་པ་བླ་མེད་ཡིན་པའི་ཕྱིར། །རྣལ་འབྱོར་དགོངས་པ་ལུང་སྟོན་ལས། །འདོད་ཆགས་འདྲ་བའི་བདེ་བ་མེད། །རྒྱལ་བ་རྣམས་ལ་དེ་ཕུལ་བས། །གཞན་གྱི་ཆུང་མ་སེམས་ཅན་ཕྱིར། །བསྟེན་པས་བསོད་ནམས་ཐོབ་པར་འགྱུར། །ཞེས་དང་ངན་སོང་སྦྱོང་རྒྱུད་ལས། །སེམས་ཅན་ཀུན་ལ་ཕན་ཕྱིར་དང༌། །སངས་རྒྱས་རྣམས་ཀྱི་བསྟེན་པའི་ཕྱིར། །ལས་རྣམས་ཐམས་ཅད་བྱས་པ་ཡིས། །བསོད་ནམས་ཤིན་ཏུ་མང་པོ་རྙེད། །ཅེས་སོགས་ཤིན་ཏུ་ཟབ་པ་ཡིས། །རྡོ་རྗེ་ཐེག་ལས་ལེགས་པར་བསྟན། །ཞེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ། །**

**འདིའི་ཞར་ལ། རྡོ་རྗེའི་གསུང་གི་འཕྲོས་དོན་འདི་ཡང་ཤེས་དགོས་ཏེ། རྣལ་འབྱོར་དམིགས་མེད་གྲུབ་པ་ལ། །གེགས་སོགས་བར་ཆད་ཅི་བྱུང་ཡང༌། །དམིགས་མེད་རྣལ་འབྱོར་མ་གཏོགས་པ། །དམིགས་བཅས་སྤྲོས་པས་བཅོས་མི་བྱ། །བྱས་ན་རྗེ་བཙུན་མི་ལ་ལ། །འདྲེ་དམག་མང་པོ་བྱུང་བའི་དུས། །བསྐྱེད་རིམ་སྒོམ་སོགས་མ་ཕན་པས། །སྤྲོས་མེད་ཉིད་ཀྱིས་གྲོལ་བར་ཟད། །ཚུལ་འདི་མགོན་པོ་འབྲི་ཁུང་པའི། །ལམ་གཏོང་བྱ་བའི་ཟབ་ཆོས་ཡིན། །**

འདིར་མགོན་པོ་འབྲི་ཁུང་པའི་ཟབ་ཆོས་ལ་དོར་དང་ལམ་གཏོང་བྱ་བ་འདི་ལ། ལ་དོར་ལུགས་དང༌། ལམ་དུ་བཏང་ལུགས་མི་འདྲ་བ་དུ་མ་ཡོད་ཀྱང༌། འབྲི་གདན་གྱི་བླ་མ་གོང་མ་རྣམས་ཀྱི་ཡིག་ཆ་ཁུངས་ཐུབ་ལས་འབྱུང་བ་ལྟར་བརྗོད་ན། དཔེར་ན་ཞེ་སྡང་ལྟ་བུ་ཞིག་ལམ་སྐྱེས་པ་ན། བདག་གི་ཉོན་མོངས་པ་ཞེ་སྡང་སྐྱེས་པ་འདིས་མཁའ་མཉམ་གྱི་ཞེ་སྡང་གི་གོ་ཆོད་པ་ལྟར་གྱུར་ནས་སེམས་ཅན་ཐམས་ཅད་ཀྱི་རྒྱུད་ལ་ཞེ་སྡང་གི་ཉེས་པ་ཐམས་ཅད་ཞི་ན་ཅི་མ་རུང༌། མདོར་ན་མཁའ་མཉམ་གྱི་སེམས་ཅན་ཐམས་ཅད་སངས་རྒྱས་ཐོབ་ན་དེའི་ཚབ་ཏུ་རང་འཁོར་བར་གཏན་སྡོད་ནུས་པ་ལྟ་ཅི་སྨོས། སེམས་ཅན་གཅིག་སྐོམས་པས་གཟིར་བའི་སྡུག་བསྔལ་ལས་སྐྱོབ་ཐུབ་ན་རང་ཉིད་ཡི་དྭགས་ཀྱི་གནས་སུ་བསྐལ་པར་གནས་ནའང་ཅི་མ་རུང་སྙམ་པ་ལྟ་བུའི་བསམ་སྦྱོར་ལ་བར་ཆད་དང་བྲལ་བ་ཞིག་ཡོད་ན་ཐེག་པ་ཆེན་པོ་ཡིན་པས། དེས་རང་རྒྱུད་ལ། ལས་ཉོན་སོགས་མངོན་མཐོ་དང་ངེས་ལེགས་ལ་སྒྲིབ་བྱེད་ཀྱི་བློ་ཅི་འདྲ་ཞིག་ཤར་ཡང་དེའི་དབང་དུ་མི་བཏང་བར་རྐྱེན་ངན་དེ་ཉིད་ཀྱིས་གྲོགས་སུ་བྱས་ནས་དེའི་དབང་དུ་མི་གཏོང་བར་ལས་ཉོན་ཅི་འདྲའི་ཚད་ཆེན་པོར་སྐྱེས་པ་ན་ཕྱག་རྒྱ་ཆེན་པོ་ལྔ་ལྡན་ལྟ་བུའི་ངང་དུ་ལ་དོར་བས་ན་ལ་དོར་ཞེས་བརྗོད་ལ། དེ་ལྟར་ལས་ཉོན་དེ་ཉིད་ཐེག་པ་ཆེན་པོའི་ཐབས་ཤེས་ཟབ་མོས་ཟིན་ནས་བྱང་ཆུབ་ཀྱི་རྒྱུར་གྱུར་པ་དེ་ལ་ལམ་གཏོང་ཞེས་བྱ་སྟེ་ཚུལ་འདི་ནི་བདག་གཞན་བརྗེ་བ་དང་བདག་གཞན་མཉམ་པར་ལྟ་སྒོམ་བྱེད་པ་ཞེས་པར་བརྗོད་དེ། ཚུལ་འདི་ལ་ནི། དུག་བདུད་རྩིར་བསྒྱུར་བ་ཞེས་པ་དང་ལྟས་ངན་གཡང་དུ་འགུགས་པ་དང་འཁྲུལ་པ་ཡེ་ཤེས་སུ་འཆར་བ་ཞེས་བྱ་བ་དེ། ཆོས་ཀྱི་ཚུལ་འདི་ལ་སངས་རྒྱས་དང་བྱང་སེམས་རྣམས་ཀྱིས་གདུལ་བྱ་འདུལ་ཆེད་མིང་མི་འདྲ་བ་དུ་མར་བཏགས་ཀྱང་དོན་མཐུན་ཏེ། རང་གཞན་རྒྱུད་ཀྱི་ལས་ཉོན་དེ་ཉིད་ཀྱི་བདུད་དབང་དུ་མི་བཏང་བར་བདུད་དེ་དག་གཉེན་པོ་ཡེ་ཤེས་ཀྱིས་ཕར་ཟིལ་གྱིས་མནན་ཅིང་དབང་དུ་བསྡུས་ནས་རང་སར་གྲོལ་བར་བྱེད་པའི་མན་ངག་ཉིད་དུ་ཟད་པའི་ཕྱིར། དེས་ན་ཆོས་ཚུལ་འདི་ལ་ཇོ་བོ་བཀའ་གདམས་པ་དག་ལམ་རིམ་དང༌། བློ་སྦྱོང་ཞེས་པར་བཏགས་ལ། ཕ་དམ་པ་དང་ལབ་སྒྲོན་དག་ཞི་བྱེད་དང་གཅོད་སྐོར་ཞེས་པར་བཏགས་ལ། དྭགས་པོ་བ་རྣམས་ཕྱག་རྒྱ་ཆེན་པོ་དང༌། རྫོགས་ཆེན་པ་དག་སེམས་སྡེ་ཀློང་སྡེ་མན་ངག་གི་སྡེ་ཞེས་བཏགས་པར་ཟད་དོ་ཞེས་པའང་ཤེས་དགོས་སོ།། །།

༈ རྡོ་རྗེའི་གསུང༌། གསང་སྔགས་ལ་ནི་སྡེ་སྣོད་གསུམ་ག་ཚང་བ་ཡིན་ནོ་བྱ་བ་ལ། རྡོར་གསུང་འདིའི་དོན་ནི་གསང་སྔགས་ཐེག་པའི་ཆོས་ཚུལ་འདི་ལ་གསང་སྔགས་རང་ལུགས་ཀྱི་ཐུན་མོང་མིན་པའི་བསླབ་པ་གསུམ་སྟོན་པས་སྡེ་སྣོད་གསུམ་དུ་འཇོག་དགོས་ལ། ཐུན་མོང་མིན་པའི་སྡེ་སྣོད་གསུམ་གྱི་དབང་དུ་མཛད་ནས་སློབ་དཔོན་ཨཱརྻ་དེ་བས། རིག་པ་འཛིན་པའི་སྡེ་སྣོད་ཅེས་པའི་སྡེ་སྣོད་བཞི་པར་ཡང་བཞག་ལ། སློབ་དཔོན་ཤནྟི་པས་ནི་ཟབ་མོའི་དོན་བསྡུས་ནས་བསྟན་པ་མདོ་སྡེའི་སྡེ་སྣོད་ཡིན་ཞེས་མདོ་ཙམ་དུ་བཤད་པའི་སྒྲ་དོན་ལ་སྙེགས་ནས་བཤད་པ་ཡོད་ཀྱང་དེ་ལྟ་ན། གསང་སྔགས་ཀྱི་དོན་ཟབ་མོ་རྒྱས་པར་བཤད་པ་རྣམས་ཀྱང་མདོ་སྡེའི་སྡེ་སྣོད་དུ་མ་འདུས་པའི་རྐྱེན་དུ་ཡང་འགྱུར་རོ། །དེས་ན་གསང་སྔགས་ཀྱི་སྡེ་སྣོད་ལ་ཐུན་མོང་མ་ཡིན་པའི་སྡེ་སྣོད་གསུམ་དངོས་དང་ཞར་བྱུང་ཐུན་མོང་རྒྱུའི་སྡེ་སྣོད་གསུམ་ཡན་ལག་གི་ཚུལ་དུ་རྫོགས་སོ་ཞེས་པ་འདི་ནི་ཐམས་ཅད་མཁྱེན་པ་ཀརྨ་པའི་དགོངས་པར་ཡང་གསལ་ཏེ། ཟབ་མོ་ནང་དོན་ལས། ཕྱི་རོལ་བྱེད་པོ་གཞན་མེད་པ། །རྟེན་ཅིང་འབྲེལ་འབྱུང་རང་སྣང་སྟེ། །རྟོག་པས་ལྡན་མིན་འདུ་བྱེད་ཀྱི། །སྣོད་བཅུད་ཕྲ་རག་མིང་ཚིག་དང༌། །ཡི་གེ་ཕྱོགས་དུས་ལ་སོགས་པ། །གསུངས་པ་ཕྱི་རོལ་མངོན་པ་སྟེ། །ཇི་ལྟར་ཕྱི་བཞིན་རང་ན་གནས། །རྩ་དང་ལུས་དབྱིབས་འཇིག་རྟེན་ལ། །རླུང་གིས་ངག་དུས་ཡི་གེ་བསྐྱེད། །ཐིག་ལེ་གཟའ་དང་རྒྱུ་སྐར་དང༌། །ཆུ་བོ་མེ་སོགས་ངེས་པར་བསྟན། །ཇི་ལྟར་མིག་བཙུམ་གཟུགས་མི་མཐོང༌། །ཕྱེ་བས་སྣང་བར་འགྱུར་བ་དང༌། །བཙིར་ན་ཟླ་བ་གཉིས་མཐོང་ལྟར། རྟེན་གྱི་གནད་འཆིང་མ་ཤེས་པས། །དབང་བྱེད་ཡེ་ཤེས་མཐོང་བ་མིན། །བརྟེན་བཅིངས་ལམ་གྱི་ཡེ་ཤེས་མཐོང༌། །ཕྱི་རོལ་མེད་ཀྱང་གཞན་སྣང་ལ། །ཀུན་བརྟགས་ལྷ་དང་དཀྱིལ་འཁོར་སྟོན། །དེ་ཕྱིར་ནང་དོན་མངོན་པ་ཡིན། །གཞན་བཤད་ལྷ་དང་དཀྱིལ་འཁོར་ཡང༌། །ས་དང་ལམ་དང་ཕ་རོལ་ཕྱིན། །གཟུངས་དང་སྔགས་བཅས་བྱང་ཆུབ་ཕྱོགས། །ཟད་པར་ཟིལ་གནོན་ལ་སོགས་པ། །གྲུབ་ཕྱིར་ཟབ་དང་རྒྱ་ཆེའི་ཕྱིར། །མདོ་དང་ཕ་རོལ་ཕྱིན་པར་བརྗོད། །ཕྱི་རོལ་ལུས་ངག་སྲུང་སྡོམ་དང༌། །རང་བཞིན་བཅས་ལྡན་འདུལ་བ་ནི། །ནང་དུ་རང་དང་གཞན་དོན་ལ། །མ་རྨོངས་ཐབས་མཁས་ཁྱད་པར་གྱིས། །ཉོན་མོངས་ཡེ་ཤེས་བསྒྱུར་བྱེད་པ། །དེ་ཕྱིར་ནང་གི་འདུལ་བར་གསུངས། །ཞེས་འབྱུང་ངོ༌། །

རིག་པ་འཛིན་པའི་སྡེ་སྣོད་འདིའང་མདོའི་ཕྱོགས་སྡེ་སྣོད་གསུམ་པར་བྱས་ནས་སྔགས་ཀྱི་ཕྱོགས་འདིར་སྡེ་སྣོད་བཞི་པར་འཇོག་པ་ཡིན་ཏེ། སློབ་དཔོན་སངས་རྒྱས་གསང་བས། སངས་རྒྱས་མཆོག་གིས་ཆོས་གསུངས་པ། །མདོ་སྡེ་མངོན་པ་འདུལ་བ་དང༌། །རིག་པ་འཛིན་པའི་སྡེ་བཞིར་གནས། །ཞེས་འབྱུང་ལ། དེ་ལྟ་ན་རིག་པ་འཛིན་པའི་སྡེ་སྣོད་ཅེས་བྱ་ཞེ་ན་སྔགས་ཀྱི་སྤྱོད་པས་ཚེ་འདི་ལ་རིག་འཛིན་གྱི་འབྲས་བུ་བདུན་ཐོབ་པར་བྱེད་པས་ན་རིག་འཛིན་གྱི་སྡེ་སྣོད་དུ་བརྗོད་དེ། མཉམ་སྦྱོར་གྱི་འགྲེལ་པ་ལས། ཚེ་འདི་ལ་རིག་འཛིན་གྱི་འབྲས་བུ་ཐོབ་ཅིང་དེ་ནི་དངོས་གྲུབ་མཆོག་སྐྱེ་བར་བྱེད་པ་སྟེ། དེ་ཡང་རྩ་བའི་རྒྱུད་ལས། ཚེ་འདིས་རིག་འཛིན་ཐོབ་བྱེད་ཅིང༌། །དེ་ནི་བདེ་བ་ཆེན་པོ་འགྲུབ། །ཅེས་དང༌། ཡང༌། རིག་འཛིན་རྣམ་པ་བདུན་གྱིས་ནི། །རང་གི་ཡེ་ཤེས་གནས་སྦྱོང་ཞིང༌། །གསང་སྔགས་མཐུན་པའི་ཁྱད་པར་གྱིས། །མོས་པའི་བློ་དང་དོན་མཐུན་སྟོན། །རྣམ་གྲོལ་ཟག་མེད་སངས་རྒྱས་ལ། །ཐར་ཕྱིན་འདི་ཡིས་ཐོབ་པར་བྱེད། །ཀུན་ཏུ་འོད་དང་པདྨ་ཅན། །ཡི་གེ་འཁོར་ལོ་རྡོ་རྗེ་འཆང༌། །ཡེ་ཤེས་བླ་མའི་ས་གནོན་ནས། །ཟག་མེད་རྟག་ཏུ་བདེ་བས་བཞུགས། །ཞེས་འབྱུང་ངོ༌། །འོ་ན་དེ་ལྟའི་རིག་འཛིན་གྱི་སྡེ་སྣོད་ཅེས་པ་དེ་སངས་རྒྱས་ཀྱི་བསྟན་པ་མ་ཡིན་ཏེ། མདོ་སྡེ་ལ་འཇུག །འདུལ་བ་ལ་གནང༌། ཆོས་ཉིད་དང་མི་འགའ་བ་མ་ཡིན་པའི་ཕྱིར་སྙམ་ན། རིག་པ་འཛིན་པ་རང་གི་ལུགས་ཀྱི་མདོ་སྡེ་ལ་འཇུག །འདུལ་བ་ལ་གནང༌། ཆོས་ཉིད་དང་མི་འགལ་བ་ཡོད་པ་ཉིད་ཕྱིར་ཁྱོད་ཀྱི་དེ་མ་གྲུབ་སྟེ། རང་ལུགས་ཀྱི་སྡེ་སྣོད་གསུམ་གྱིས་གྲུབ་ན་གཞན་གྱི་སྡེ་སྣོད་གསུམ་གྱིས་དེ་མ་གྲུབ་ཀྱང་མ་གྲུབ་པའི་གོ་མི་ཆོད་པའི་ཕྱིར། རྗེ་བཙུན་མ་ཕམ་པས། རང་གི་ཉིད་ལ་འཇུག་ཕྱིར་དང༌། །རང་གི་འདུལ་བ་གནང་ཕྱིར་དང༌། །ཟབ་པ་དང་ནི་རྒྱ་ཆེའི་ཕྱིར། །ཆོས་ཉིད་དང་ཡང་འགལ་བ་མེད། །ཅེས་འབྱུང་ངོ༌། །

**སྨྲས་པ། ཁ་ཅིག་གསང་སྔགས་མདོ་སྡེ་ཡི། །སྡེ་སྣོད་དག་ཏུ་སྡུད་ཟེར་ལ། །ཁ་ཅིག་རིག་པ་འཛིན་པ་ཡི། །སྡེ་སྣོད་ཟུར་པར་སྨྲ་བའང་ཡོད། །འདིར་ནི་གསང་སྔགས་གཅིག་ཉིད་ལ། །བསླབ་གསུམ་སོ་སོར་སྟོན་པ་ཡི། །རྗོད་བྱེད་སྡེ་སྣོད་གསུམ་ག་ཡོད། །མཉམ་མེད་འབྲི་ཁུང་དགོངས་པའོ། །ཞེས་བརྗོད་ན་དོན་ཁྲོལ་བར་འགྱུར་རོ། །གཞུང་དུ་སྡེ་སྣོད་གསུམ་གྱི་སྙིང་པོ་ཞེས་འདོན་པ་གོ་བ་མི་ཆེ་བར་སྣང་ངོ༌།། །།**

༈ རྡོ་རྗེའི་གསུང༌། རྒྱུད་ལ་སྐྱེ་འགྱུར་བརྒྱུད་པའི་ཆོ་ག་ལ་མ་བརྟེན་ན་མི་འབྱུང་བྱ་བ་ལ། རྡོར་གསུང་འདི་ཆེས་དག་པར་བཏོན་ན། རང་ཉིད་རྟོགས་པའི་དབང་ཕྱུག་སངས་རྒྱས་ལ་སོགས་པར་གྱུར་ཀྱང་གདུལ་བྱ་གཞན་ལ་སྟོན་པ་ན་སླར་སྟོན་པའི་ཆོས་དེ་སངས་རྒྱས་གཞན་ལ་ཐོས་པ་དང་སླར་རང་གིས་རང་ལ་སྤྲུལ་ཏེ་ཆོས་ཞུ་བ་སྐད་དུ་བྱེད་པ་དང༌། ས་ཐོབ་པས་སྟོན་པ་ལོངས་སྐུ་ལས་ཆོས་ཐོས་ཀྱང་སྤྲུལ་སྐུའི་ཞིང་འདིར་སྤྲུལ་སྐུའི་གདུལ་བྱ་འདུལ་ཆེད་ཆོས་དེ་སྤྲུལ་སྐུ་ལ་སླར་བརྒྱུད་དེ་ཆོས་མཉན་ནས་བླ་བརྒྱུད་དེར་འདེད་པའང་ཡོད་ལ། ཡང་དབང་གི་བྱ་བ་སོགས་ཀྱིས་རང་རྒྱུད་ལ་ལམ་གྱི་བྱ་བ་ཚེ་སྔ་མ་ལ་སོགས་པར་སོང་ན་ཚེ་དེར་དབང་གི་བྱ་བ་སོགས་བླ་མ་གཞན་ལས་ནོད་པར་མ་གྱུར་ཀྱང་ཚེ་སྔ་མར་ཐོབ་པའི་དབང་བསྐུར་དེས་སློབ་མ་སྐལ་ལྡན་རྣམ་རྟོག་དང་བྲལ་བ་ལ་བསྐུར་མི་བཏུབ་པའང་མིན་ཅིང༌། ཡང་དེ་འདྲའི་དཔོན་སློབ་ལ་གཅིག་ནས་གཅིག་ཏུ་བརྒྱུད་དགོས་པའི་ཁྱབ་པའང་མེད་ཅིང༌། ཡང་གདུལ་བྱ་སྐལ་མེད་རྟོགས་ཅན་ཆོ་ག་སོགས་ཀྱི་བྱ་བས་གདུལ་དགོས་པ་ལ་ནི་ཚེ་སྔ་མར་ཐོབ་པའི་དབང་དེ་སླར་སློབ་དཔོན་གཞན་ལ་ཆོ་གས་བླངས་ཏེ་གཞན་ལ་སྟོན་པའང་ཡོད་པས་ཕྱོགས་གཅིག་ཁོ་ནར་ཁ་ཚོན་གཅོད་མི་ནུས་བྱ་བ་འདི་བཞུགས་ཞེས་སོ། །

དེ་ཡང་སྟོན་པ་སངས་རྒྱས་འདི་དོན་ལ་ལོངས་སྐུར་སངས་རྒྱས་པ་ཞིང་འདིར་སྤྲུལ་སྐུའི་སངས་རྒྱས་སུ་བཞེངས་པ་ན་སླར་སྐུ་ནི་ནཻ་རཉྫ་ནའི་འགྲམ་དུ་བཞག་ནས་ཐུགས་འོག་མིན་དུ་བྱོན་ནས་ཆོས་ཞུས་ནས་སངས་རྒྱས་དེ་སླར་སྐུ་འདི་ལ་ཞུགས་ནས་ཆོས་གཞན་ལ་བསྟན་ཏོ། །ཞེས་སྟོན་འཁོར་ལས་བརྒྱུད་པ་དང༌། ཡང་རྫོགས་པའི་སངས་རྒྱས་སྤྲུལ་སྐུས་ཆོས་འདི་ངས་སྔོན་གྱི་སངས་རྒྱས་འདི་ལྟ་བུ་ལ་ཐོས་པ་མ་བརྗེད་པར་བཟུང་ནས་འདིར་བསྟན་པ་ཡིན་བྱ་བ་དང༌། གཞན་ཡང་གསང་སྔགས་ཀྱི་འབྲས་རྒྱུད་སྟོན་པ་ན་དཀྱིལ་འཁོར་དུ་འཁོད་པའི་འཁོར་སྟོན་འཁོར་ཐ་མི་དད་ཀྱང་ཐ་དད་པར་སྤྲུལ་ནས་རྒྱུད་གསུང་བ་པོར་གསོལ་བ་བཏབ་པ་དང༌། རྒྱུད་གསུང་བ་བསྡུ་བར་མཛད་ནས་བསྡུ་བ་པོ་དེ་ཉིད་ནས་རིམ་གྱིས་བརྒྱུད་པར་མཛད་ལ། དེའང་དཔལ་ཏཻ་ལོ་པ་ལྟ་བུ་སྔགས་ལམ་ནས་ཆོས་ཉིད་གཟིགས་པ་དེས་རྡོ་རྗེ་འཆང་ལ་དངོས་སུ་ཆོས་གསན་ཀྱང་འཛམ་གླིང་པའི་གསང་སྔགས་ཀྱི་གདུལ་བྱ་རྟོག་གེ་པ་འདུལ་སླད་སླར་བཀའ་བཞི་བརྒྱུད་པའི་བླ་མ་ལས་གསང་སྔགས་ཀྱི་ལུང་ལེན་པར་མཛད་དེ། ཇི་སྐད་དུ། ཏཻ་ལོ་ང་ལ་མིའི་བླ་མ་མེད། །ངའི་བླ་མ་རྡོ་རྗེ་འཆང་ཆེན་ཡིན། །ཞེས་འབྱུང་བ་ལྟ་བུའོ། །

ཡང་ཚེ་སྔ་མ་ནས་གསང་སྔགས་ཀྱི་དཔོན་སློབ་ཏུ་འབྲེལ་བ་ཚེ་འདིར་དཔོན་སློབ་ཕྱོགས་གཅིག་ཏུ་ཚོགས་པ་ན་དེ་ལ་དབང་བསྐུར་གྱི་ཆོ་ག་སོགས་མི་བྱ་བར་བླ་མས་ཁྱོད་ཀྱི་ཆོས་འཕྲོ་འདི་ན་ཡོད་པས་ད་འདི་ནས་བསྟན་ཆོག་ཅེས་འཆད་ཉན་བྱེད་པ་སྟེ། དཔེར་ན་གྲུབ་ཐོབ་ཨོ་རྒྱན་པ་དང་རྒྱལ་བ་ཡང་དགོན་པ་ལ་རྗེ་རྒོད་ཚང་པས་དབང་དང་ཁྲིད་མ་མཛད་པར་ངོ་སྤྲོད་བཏབ་པ་གཅིག་པུས་ཆོག་ཅེས་གསུངས་པ་དང༌། གསེར་སྡིངས་པ་གཞོན་ནུ་འོད་ཀྱིས་ཀུན་མཁྱེན་ཆོས་སྐུ་འོད་ཟེར་ལ། ཉིད་སྔོན་ནས་སྨིན་ཚར་ཚར་པོ་ཡིན་པས་ཁྲིད་བཏབ་པས་ཆོག་གསུངས་ནས་དབང་མ་བསྐུར་བར་རིགས་ལྔའི་ཁྲིད་བཏབ་པ་ལྟ་བུའོ། །

ཡང་ཚེ་སྔ་མར་དབང་བསྐུར་སོང་མ་སོང་ཅི་ཡིན་ཀྱང་གང་ཟག་བློ་མཐོ་བ་ལ་བླ་མའི་བརྒྱུད་རིམ་ཡུལ་དུས་ལ་གྲགས་པའི་བ་དེད་ཀྱང་མི་དགོས་ཏེ། བཅོམ་ལྡན་འདས་རྡོ་རྗེ་རྣལ་འབྱོར་མས་གསང་འདུས་ཡེ་ཤེས་ཞབས་ལུགས་ཨ་བྷྱ་ལ་དབང་བསྐུར་བ་དང༌། སྤྱན་རས་གཟིགས་མི་ཏྲ་ཛོ་ཀིས་ཏཻ་ལོ་ནཱ་རོའི་ཕག་མོའི་སྒྲུབ་ཐབས་ཁྲོ་ཕུ་བ་ལ་གནང་བའི་ཚེ་སླར་རྡོ་རྗེ་ཕག་མོ་དང་སྤྱན་རས་གཟིགས་ཀྱིས་འདུས་པ་དང༌། ཕག་མོའི་བཀའ་སློབ་དཔོན་སངས་རྒྱས་ཡེ་ཤེས་དང་ཏཻ་ལོ་ནཱ་རོ་ལ་བརྒྱུད་པ་འདྲེན་མི་དགོས་པ་ལྟ་བུའོ། །དེ་ལྟ་ནའང་ཚེ་སྔ་མར་དབང་ཐོབ་པ་རྒྱུ་མཚན་དུ་བྱས་ནས་ཚེ་འདིར་སློབ་མ་ལ་དབང་བསྐུར་གྱི་ཆོ་གས་དབང་བསྐུར་ན་ཚེ་འདིར་དབང་གི་ཆུ་བོ་ནུབ་བོ་སྙམ་པའི་རྟོག་ཅན་ལ་སློབ་དཔོན་དེས་སླར་དབང་གི་ཆུ་བོ་སྤྲོས་བཅས་ཆོ་གས་ཁ་གསོས་ནས་སློབ་མ་ལ་བསྐུར་བར་མཛད་དེ། སློབ་དཔོན་འབར་བའི་གཙོ་བོ་ཚེ་སྔ་མར་སློབ་དཔོན་ཀླུ་སྒྲུབ་དྲུང་དུ་འདུས་པའི་དབང་ཐོབ་ཀྱང་ཕྱིས་མཻ་ཏྲི་པར་གྱུར་པ་ན་སླར་ཀླུ་སྒྲུབ་ནས་བརྒྱུད་པའི་གསང་འདུས་ཀྱི་དབང་སློབ་དཔོན་གཞན་ལ་ནོད་ནས་སློབ་མ་ལ་བསྟན་པའང་ཡོད་ལ། དེ་ལྟའི་ཚེ། གང་ཟག་སྐལ་དམན་རྟོག་པ་ཅན་ལ་ནི་སྔ་མ་དེ་དག་དབང་མི་བཙན་པས་ཕྱི་མ་ཉིད་ལ་རྩིས་སུ་བྱ་དགོས་ཞེས་དེང་སང་ངོར་པ་སོགས་ས་སྐྱ་པ་རྣམས་ཟེར་བ་དེ་ལྟ་ནའང་འཇིག་རྟེན་ན་མི་འབྱུང་བ་མ་ཡིན་ནོ། །

**སྨྲས་པ། དབང་པོ་ཡང་རབ་རྗེ་བཙུན་མི་ལ་ཡང༌། །མ་འོངས་རྒྱུད་ལ་ཡེ་ཤེས་སྐྱེ་འགྱུར་ཡང༌། །སྔ་རོལ་དཀའ་སྤྱད་ཆོ་ག་ལ་བརྟེན་ཅིང༌། །རྗེས་ནས་གསང་བ་ཆེན་པོའི་དཀྱིལ་འཁོར་དུ། །ཞུགས་སྨིན་གྲོལ་བ་གསུམ་ལ་མ་བརྟེན་པར། །ཚེ་གཅིག་སངས་རྒྱས་ཡོད་པ་མ་ཡིན་པས། །སྐལ་བར་ལྡན་རྣམས་འདི་ཚུལ་ཤེས་པར་གྱིས། །དེ་ཚུལ་ཏཻ་ལོ་ནཱ་རོ་མར་པ་དང༌། །སྒམ་པོ་པ་དང་དུས་མཁྱེན་ཡབ་སྲས་སོགས། །བཀའ་བརྒྱུད་བླ་མའི་རྣམ་ཐར་དེ་ལྟར་ཡིན། །ཞེས་བརྗོད་ན་དོན་ཁྲོལ་ལོ། །གཞུང་དུ། རྒྱུད་ལ་སྐྱེས་ཀྱང་རྒྱུད་པའི་ཆོ་ག་ཟབ་པས་ཆོ་ག་དགོས་ཞེས་པའང་ཡི་གེ་ཉམས་པའོ།། །།**

༈ རྡོ་རྗེའི་གསུང༌། དཀྱིལ་འཁོར་གཅིག་གི་འདིར་ཕ་མའི་རྒྱུད་སྡེ་ཡང་བརྗོད་བྱ་ཐབས་ཤེས་གཙོ་ཆེ་ཆུང་གིས་ཕྱེ་ལ། དོན་ལ་བླ་མེད་ཀྱི་རྒྱུད་ཐམས་ཅད་གཉིས་མེད་ཀྱི་རྒྱུད་ཡིན་ཏེ། བདེ་སྟོང་དབྱེར་མེད་སྟོན་པ་ཁོ་ནའི་ཕྱིར། ཕ་མའི་རྒྱུད་གང་ཡང་རུང་བའི་དཀྱིལ་འཁོར་དུ་ཞུགས་ནས་སྨིན་གྲོལ་གྱིས་སྔགས་ལམ་གྱིས་སངས་རྒྱས་ཡོངས་རྫོགས་སྒྲུབ་ནུས་པའི་དབང་དུ་བྱས་ནས་བརྗོད་ཀྱི། ཡང་དུས་འཁོར་བའི་ཆོས་སྐད་ལྟར་ན། ཕྱག་རྒྱ་ཆེན་མོའི་ཕྱག་རྒྱ་ལ་བརྟེན་པའི་དོན་དམ་པའི་དབང་བཞི་པ་ཕ་མའི་རྒྱུད་སྡེར་མ་བཤད་པས་རྒྱུད་སྡེ་དེ་དག་ཏུ་རྡོ་རྗེ་ཐེག་པའི་ལམ་གྱི་ལུས་ཡོངས་སུ་རྫོགས་པར་མ་ཚང་བར་འཆད་དེ། དེ་ཡང་རྒྱུད་སྡེ་དེ་དག་ལས། བྱང་ཆུབ་ཀྱི་སེམས་ཀྱི་རྣམ་སྨིན་གྱི་ལུས་ཟ་བར་བྱེད་པའི་ནུས་པ་མཐུ་ཅན་དུ་བྱེད་རྐྱེན་མ་ཚང་བར་བརྗོད་པའི་ཕྱིར་ཏེ། ཕྱག་རྒྱ་ཆེན་མོ་ལ་བརྟེན་པའི་ཉེ་རྒྱུ་མ་ཚང་བའི་ཕྱིར་རོ། །ལས་དང་ཡེ་ཤེས་ཀྱི་ཕྱག་རྒྱའི་ཉེ་རྒྱུ་ནི། བྱང་ཆུབ་ཀྱི་སེམས་ཀྱི་ཕུང་པོ་གྲུབ་ཟིན་ཟ་བར་བྱེད་པ་མ་ཡིན་ཏེ། དེ་ཟ་བྱེད་ཀྱི་བྱང་སེམས་ཁྱད་པར་ཅན་དེ་ལས་ཡེ་ཤེས་ཕྱག་རྒྱའི་རྟེན་འབྲེལ་གྱི་གནད་ཀྱིས་བཞུ་བར་མི་ནུས་པའི་ཕྱིར། ཞེས་པ་ནི་རྗེ་རས་པ་ཆེན་པོའི་གསུང་སྟེ། ཕུང་པོ་ཟ་བྱེད་ཀྱི་བྱང་སེམས་དང་དེ་བཞུ་བྱེད་ཕྱག་རྒྱ་ཆེན་པོའི་ཕྱག་རྒྱ་དང་གྲུབ་པའི་དངུལ་ཆུའི་མཐུ་རྣམས་ནི་ཚུར་མཐོང་གི་བློས་བཏགས་བྱ་མི་ནུས་ཏེ། དབང་མདོར་བསྟན་ལས། འདིར་ནི་མང་པོ་བརྗོད་པས་ཅི། །འཇིག་རྟེན་ཀུན་རྫོབ་བདེན་པ་ཡིས། །ལྕགས་རྣམས་རབ་ཏུ་འབུགས་བྱེད་པ། །རོ་ཡི་མཐུ་ནི་བརྟགས་བྱ་མིན། །ཅི་ཞིག་སླར་ཡང་དོན་དམ་པ། །གློ་བུར་དྲི་མས་གཡོགས་པ་ཡིས། །སེམས་ནི་རབ་ཏུ་འབུགས་བྱེད་པ། །ཡེ་ཤེས་མཐུ་ནི་བརྟགས་བྱ་མིན། །ཞེས་འབྱུང་ངོ༌། །རྣལ་འབྱོར་དུ་མངོན་པར་རྫོགས་པར་སངས་རྒྱས་ན་དཀྱིལ་འཁོར་ཐམས་ཅད་པར་འཚང་རྒྱ་བྱ་བ་ལ། རྡོ་རྗེའི་གསུང་འདི་ཤིན་ཏུ་དག་པར་བཏོན་ན། རྫོགས་རིམ་གྱི་དཀྱིལ་འཁོར་ཉི་ཚེ་བ་མིན་པ་ཁྱབ་པའི་དཀྱིལ་འཁོར་ཆེན་པོ་མངོན་སུམ་དུ་བྱས་ནས་དེར་མངོན་པར་རྫོགས་པར་འཚང་རྒྱ་ན་ཡང་དག་པར་རྫོགས་པའི་སངས་རྒྱས་སུ་འགྱུར་གྱི། དེ་ལས་གཞན་དུ་བསྐྱེད་རིམ་གྱི་དཀྱིལ་འཁོར་ཉེ་ཚེ་བ་མངོན་དུ་བྱས་ནས། དེར་བདག་ཉིད་ལྷག་པའི་ལྷ་བཅོམ་ལྡན་འདས་ཀྱི་སྐུར་གསལ་སྣང་ཐོབ་པ་ཙམ་གྱི་མངོན་པར་རྫོགས་པའི་སངས་རྒྱས་སུ་མི་འགྱུར་བྱ་བ་འདི་བཞུགས་ཞེས་སོ། །

དེ་ཡང་རྡོར་གསུང་འདི་གཅེས་པར་འཆད་པ་ཆེས་རིགས་ཏེ། རྟོག་པའི་སྤྲོས་སྒོམ་ལ་སྙིང་པོར་འདུ་ཤེས་པའི་རྒྱ་བོད་མང་པོ་ན་རེ། གང་རྣམ་རྟོག་གི་སྟོབས་ཀྱིས་ལེགས་པར་སྒོམ་པའི་ལྷ་ལ་མཐོང་རེག་སོགས་ཀྱི་སྤྲུལ་བསྒྱུར་གྱི་ཐུན་མོང་གི་ལས་ཆེན་བཅུ་གཉིས་ཙམ་ཐོབ་པ་ན། ཁོ་བོ་ནི་ཡང་དག་པའི་རྡོ་རྗེ་འཛིན་པའོ་ཞེས་བསྐྲད་གཟིར་སོགས་ཆགས་སྡང་གི་ལས་བསགས་ནས་ངན་སོང་དུ་འགྲོ་བ་དུ་མ་མཐོང་བས། དེ་ལྟའི་ཚུལ་ནི་སྔགས་ཀྱི་ཐེག་པ་འདིར་ཆེས་ཆེར་བཀག་པ་ཉིད་རྡོ་རྗེ་ཐེག་པའི་བསྟན་པའི་སྲོག་གནད་ཡིན་པ་དེའི་ཕྱིར། ཆོས་ཚུལ་འདི་རྒྱས་པར་རྒྱལ་བ་འབྲི་ཁུང་པས་རྩལ་བཤད་དུ་མཛད་པ་ཡིན་ནོ། །

དེ་ཡང་བཅོམ་ལྡན་འདས་དུས་ཀྱི་འཁོར་ལོའི་ཡེ་ཤེས་ལེའུའི་འགྲེལ་པར། རིགས་ལྡན་པདྨ་དཀར་པོས་བསྐྱེད་རིམ་གྱི་སྒོ་ནས་ཞི་སོགས་ཀྱི་ལས་སོགས་གསུངས་པ་ནི་བརྩོན་འགྲུས་དམན་པ་རྣམས་ཀྱི་ངོ་བོར་ཉི་ཚེ་བ་ཙམ་ཡིན་ཞེས་འགྲེལ་ཆེན་དུ། དེ་ཕྱིར་བརྗོད་པར་བྱའོ། །འདིར་ནི་འདི་བདེན་ཏེ། བཅོམ་ལྡན་འདས་དེ་ཁོ་ན་ཉིད་རིག་པས་ཀུན་རྫོབ་ཀྱི་བདེན་པ་ལ་བརྟེན་ནས་སེམས་ཅན་གྱི་བསམ་པའི་དབང་གིས་བྱིས་པའི་བློ་ཅན་བརྩོན་འགྲུས་དམན་པ་དོན་དམ་པའི་དེ་ཁོ་ན་ཉིད་ལ་ཡོངས་སུ་རྟོག་པར་མི་བྱེད་པ་ཟབ་པ་དང་རྒྱ་ཆེ་བའི་ཡེ་ཤེས་ལ་སེམས་སྐྲག་པ་ཞི་བ་ལ་སོགས་པའི་ལས་སྒྲུབ་པ་ལ་མངོན་པར་དགའ་བ་དབང་པོ་ཡུལ་ལ་ཉེ་བར་ལོངས་སྤྱོད་པ་ལ་ཆགས་པ་རལ་གྲི་དང་དྲིལ་བུ་དང་མིག་སྨན་དང་བཅུད་དང༌། བཅུད་ལེན་དང་འཇིག་རྟེན་པའི་དངོས་གྲུབ་སྒྲུབ་པ་ལ་མངོན་པར་དགའ་བ་རྣམས་ལ་རྟེན་ཅིང་འབྲེལ་པར་འབྱུང་བ་ཤེས་པ་རྟེན་ཅིང་འབྲེལ་པར་འབྱུང་བའི་སྤྱོད་ཡུལ་ཉི་ཚེ་བའི་དོན་བྱེད་ནུས་པར་གསུངས་སོ། །ཉེ་ཚེ་བའི་དོན་བྱེད་ནུས་པ་དེ་ཉིད་ཀྱི་ཕྱིར་དེ་བཞིན་གཤེགས་པས་གསུངས་པ་འདི་ནི་དོན་དམ་པའི་བདེན་པ་ལ་བསྟེན་པ་མ་ཡིན་ནོ། །ཞེས་འབྱུང་ལ། དེས་ན་བསྐྱེད་རིམ་གྱི་ཉི་ཚེ་བའི་འབྲས་བུ་འབྱུང་བས་བསྐྱེད་རིམ་གྱི་དཀྱིལ་འཁོར་སྒོམ་པ་དོན་མེད་པ་མ་ཡིན་ནོ་ཞེས་བསྟན་ཏོ། །འོ་ན་བསྐྱེད་རིམ་གྱི་མཐུའང་དངོས་སྟོབས་ཀྱི་བཏགས་བྱ་མིན་པས་ཐམས་ཅད་མཁྱེན་པའི་གཟིགས་པས་གྲུབ་པས་ལུང་ལས་ཤེས་དགོས་སོ་ཞེས་དེར། འོན་ཀྱང་ཉི་ཚེ་བའི་དོན་བྱེད་པ། །ཞེས་སོགས་འབྱུང་ངོ༌། །དེས་ན་ཉི་ཚེ་བས་ཞི་བའི་དཀྱིལ་འཁོར་གྲུབ་ཀྱང་རྒྱས་པའི་དཀྱིལ་འཁོར་དང་ལས་མི་འགྲུབ་བོ་ཞེས། དེར། འདིར་དཀར་པོའི་བསམ་གཏན་ཞི་བའི་གཟུགས་ནི་ཞི་བའི་ལས་བྱེད་ཀྱི་བསད་པ་ལ་སོགས་པ་མི་བྱེད་དོ། །དེ་བཞིན་དུ་ནག་པོའི་བསམ་གཏན་དྲག་པོའི་གཟུགས་ནི་བསད་པར་བྱེད་ཀྱི་དབང་དུ་བྱ་བ་ལ་སོགས་པ་མི་བྱེད་དོ། །ཞེས་སོགས་རྒྱ་ཆེར་འབྱུང་ངོ༌། །འོ་ན་སྔགས་གཅིག་ཀྱང་གྲུབ་ན་ལས་ཐམས་ཅད་བྱེད་པར་བཅོམ་ལྡན་འདས་ཀྱིས་གསུངས་པ་མ་ཡིན་ཞེ་ན། དེ་ནི་བཅོམ་ལྡན་འདས་ཀྱིས་རྫོགས་རིམ་གྱི་དཀྱིལ་འཁོར་གྲུབ་ནས་རྟོག་པ་ཐམས་ཅད་དང་བྲལ་བའི་སྔགས་གྲུབ་ནས་ལས་ཐམས་ཅད་གྲུབ་པ་དང༌། འདིར་སོ་སྐྱེའི་རྣལ་འབྱོར་པས་རྟོག་པའི་བསམ་གཏན་གྱི་སྔགས་སོགས་ཉི་ཚེ་བའི་སྒྲུབ་པས་ནི་དེ་ལྟར་འགྱུར་བ་མ་ཡིན་ཞེས། དེར། འོ་ན་སྔགས་གཅིག་ཀྱང་སྒྲུབ་པར་གྱུར་ན་ཞེས་སོགས་ནས། འདིར་དཀྱིལ་འཁོར་གྱི་འཁོར་ལོ་ཅན་གང་ཞིག་འདུས་པའི་དཀྱིལ་འཁོར་སྤྲོ་བར་བྱེད་པ་དེས་ནི་འཁོར་ལོ་སྡོམ་པའི་དཀྱིལ་འཁོར་ལ་སོགས་སྤྲོ་བར་མི་ནུས་སོ། །གང་ཞིག་འཁོར་ལོ་སྡོམ་པ་སྤྲོ་བར་བྱེད་པ་དེས་ནི་འདུས་པ་ལ་སོགས་པ་སྤྲོ་བར་མི་ནུས་ཏེ་ཉི་ཚེ་བ་ཉིད་ཀྱི་ཕྱིར། ཞེས་འབྱུང་ངོ༌། །ཡང་དཀྱིལ་འཁོར་གཅིག་མངོན་དུ་བྱས་ན་ཁམས་གསུམ་སོགས་མངོན་དུ་བྱས་པར་འགྱུར་ཏེ། ཕུང་ཁམས་སྐྱེ་མཆེད་སོགས་ཕྱི་དོན་དུ་མེད་དོ་སྙམ་པའི་ཕྱིར་ཞེས་སོགས་དྭོགས་པ་བསླང་བ་ནི། དེར། ཅི་སྟེ་འདིར་དཀྱིལ་འཁོར་གྱི་འཁོར་ལོ་གཅིག་མངོན་སུམ་དུ་བྱས་པར་གྱུར་ན། ཞེས་སོགས་བྱུང་ངོ༌། །དེའི་ལན་དུ་བསྐྱེད་རིམ་གྱི་ཞི་སོགས་ཀྱི་དཀྱིལ་འཁོར་གཅིག་མངོན་དུ་བྱས་པས་ཁམས་གསུམ་པོ་དང་ཐམས་ཅད་མཁྱེན་པ་གྱུར་ན་དེའི་ཚེ་མཁྱེན་པ་བཞི་ལྡན་གྱི་སངས་རྒྱས་སུ་འགྱུར་དགོས་པ་ལས་དེ་ལྟ་མིན་པར་ཟད་པར་སོགས་འགྲུབ་པས་རྫོགས་སངས་སུ་མི་འགྱུར་ཞིང༌། དེར་མ་ཟད་བསྐྱེད་རིམ་གྱི་དཀྱིལ་འཁོར་གཅིག་ཏུ་ལྷའི་གསལ་སྣང་རྫོགས་པས་ཡང་དག་པར་རྫོགས་པའི་སངས་རྒྱས་སུ་འགྱུར་ན་དེའི་ཚེ་མཆོག་གི་སྤྲུལ་སྐུའི་ཆོས་འཁོར་བསྐོར་བ་དང་སྐུ་གདུང་རྒྱས་པའི་མཛད་པ་ཐམས་ཅད་མཛད་དགོས་པ་ལས་ཀྱང་མ་མཛད་པའི་ཕྱིར་དང༌། དེ་བཞིན་དུ་དེ་ལྟའི་ཚེ་ཤཱཀྱའི་དབང་པོས་བྱམས་པ་སངས་རྒྱས་པར་ལུང་བསྟན་པ་སོགས་མཛད་པ་ལྟར་བསྐྱེད་རིམ་པའི་དཀྱིལ་འཁོར་གྲུབ་པ་དེས་ཀྱང་དེ་ལྟར་བྱེད་རིགས་པ་ལས་བྱེད་མི་ནུས་པའི་ཕྱིར་དང༌། དེས་ན་བསྐྱེད་རིམ་གྱི་དཀྱིལ་འཁོར་གྲུབ་པས་དངོས་སུ་རལ་གྲི་སོགས་འགྲུབ་ཀྱི། དེ་ཉིད་ཉེ་རྒྱུར་བྱས་ནས་ཐམས་ཅད་མཁྱེན་པར་མི་འགྱུར་རོ། །ཞེས་དེར། དེའི་བརྗོད་པར་བྱའོ། །འདིར་གལ་ཏེ་ཟད་པར་གྱི་ཁམས་དཀྱིལ་འཁོར་གྱི་འཁོར་ལོ་གཅིག་མངོན་སུམ་དུ་བྱས་པར་འགྱུར་ན་ཞེས་སོགས་རྒྱས་པར་འབྱུང་བ་ནས་འོན་ཀྱང་སེམས་ཅན་གྱི་བསམ་པའི་དབང་གི་རལ་གྲི་དང་རིལ་བུ་དང་མིག་སྨན་དང་བཅུད་དང་བཅུད་ལེན་ལ་སོགས་པ་འཇིག་རྟེན་པའི་དངོས་གྲུབ་སྒྲུབ་པའི་དོན་དུ་དཀྱིལ་འཁོར་གྱི་འཁོར་ལོ་སྒོམ་པ་བཅོམ་ལྡན་འདས་ཀྱི་གསུངས་ཏེ། དེའི་ཕྱིར་འདིར་དཀྱིལ་འཁོར་གྱི་འཁོར་ལོའི་ལྷ་མངོན་སུམ་དུ་བྱས་པ་ལས་རལ་གྲི་ལ་སོགས་པའི་དངོས་གྲུབ་རྣམས་འགྲུབ་པར་འགྱུར་གྱི་སྒྲུབ་པ་པོ་ཐམས་ཅད་མཁྱེན་པ་ཉིད་དུ་ནི་འགྲུབ་པར་མི་འགྱུར་རོ། །ཞེས་འབྱུང་ངོ༌། །དེས་ན་རྫོགས་རིམ་གྱི་ཆེད་དུ་བླ་མ་ཡབ་ཡུམ་གྱི་ལུས་དཀྱིལ་ཕྲ་བ་དང༌། ཀུན་རྫོབ་དང་དོན་དམ་པའི་བྱང་སེམས་ཀྱི་དཀྱིལ་འཁོར་གཉིས་མངོན་དུ་བྱས་ནས་དབང་གོང་མ་གསུམ་གྱིས་རྒྱུད་སྨིན་གྲོལ་དུ་བྱས་ནས་རྫོགས་རིམ་སྦྱོར་བ་ཡན་ལག་དྲུག་གི་རྗེས་སུ་དྲན་པའི་དཀྱིལ་འཁོར་པ་རྟེན་བརྟེན་པའམ་རིམ་པ་ལྔའི་སྒྱུ་ལུས་ཀྱི་རིམ་པའི་དཀྱིལ་འཁོར་པ་རྟེན་དང་བརྟེན་པར་བཅས་པ་བདག་ཉིད་ལ་མངོན་སུམ་དུ་གྱུར་པ་ནི་དཀྱིལ་འཁོར་པའི་ལྷ་ཚོགས་དེ་ཐམས་ཅད་ཕ་རྒྱུད་འདུས་པ་ལ་སོགས་དང་མ་རྒྱུད་སྡོམ་པ་སོགས་ཀྱི་དཀྱིལ་འཁོར་པ་ཐམས་ཅད་ཀྱི་བདག་ཉིད་དུ་དག་ཅིང་མངོན་དུ་གྱུར་པར་འཇོག་དགོས་ཏེ། དུས་དེར་རྣལ་འབྱོར་པ་དེ་མི་རྟོག་ལྷུན་གྲུབ་ཀྱི་ཐབས་ཤེས་ཀྱི་བདེ་སྟོང་དབྱེར་མེད་ཀྱི་ལྷ་ཐམས་ཅད་ཀྱི་གོ་འཕང་འགྲུབ་པར་འཆད་དགོས་པའི་ཕྱིར་ཏེ། འདུས་པ་ལས། བརྟན་གྱུར་རྡོ་རྗེའི་ལམ་གྱིས་ནི། །ནམ་མཁའི་ཁམས་སུ་སྤྲོ་བར་བྱ། །གང་ཞིག་བསྒོམ་བྱ་རྗེས་དྲན་པ། །དེ་ཡི་རྣམ་པར་ཡང་དག་སྤྲོ། །ཞེས་འབྱུང་ལ། སྤྲོ་བར་བྱ་རྒྱུ་ནི་ཕ་མའི་རྒྱུད་ཀྱི་དཀྱིལ་འཁོར་པའི་སངས་རྒྱས་བདག་ཉིད་ལ་མངོན་དུ་གྱུར་པ་ཐམས་ཅད་ཏིང་ངེ་འཛིན་དང་ཤེས་རབ་ཀྱི་ནུས་པས་སྤྲོ་བ་སྟེ། རྒྱུད་ལས། བྷ་གར་ལིང་ག་རབ་བཞག་ནས། །བྱང་ཆུབ་སེམས་ནི་སྤྲོ་མི་བྱ། །ཁམས་གསུམ་པོ་ནི་མ་ལུས་པའི། །སངས་རྒྱས་གཟུགས་ནི་སྤྲོ་བར་བྱ། །བསྲུང་བ་འདི་ཉིད་ཁོ་ན་ཡིས། །སྐྱེ་བ་འདི་ལ་སངས་རྒྱས་ཉིད། །ཚུལ་ཁྲིམས་ཚོགས་ནི་ཡང་དག་རྫོགས། །བསོད་ནམས་ཡེ་ཤེས་ཡང་དག་ལྡན། །ཕ་རོལ་ཕྱིན་བཅུ་ཐོབ་པ་ཡི། །རྫོགས་པའི་སངས་རྒྱས་དུས་གསུམ་འཇུག །འདི་ཡི་རྫོགས་སངས་རྒྱས་ཀུན་གྱི། །ཆོས་ཀྱི་འཁོར་ལོ་རབ་ཏུ་བསྐོར། །རང་དང་གཞན་དོན་སྒྲུབ་པའི་སླད། །སྟོང་ཉིད་སྙིང་རྗེ་དབྱེར་མེད་པ། །ཁམས་གསུམ་དབང་ཕྱུག་ཡེ་ཤེས་ནི། །འདི་ལས་གཞན་ལ་ཡོད་མ་ཡིན། །སྐྱོབ་པ་ཀུན་གྱི་སྡོམ་པ་ནི། །གལ་ཏེ་ཁྱོད་བསྲུང་བདག་གི་བུ། །དེ་ཚེ་སངས་རྒྱས་ཐམས་ཅད་ཀྱིས། །བྱིན་རླབས་རྫོགས་བྱང་ཆུབ་ཐོབ་འགྱུར། །ཞེས་འབྱུང་ལ། དེ་ལྟ་བུའི་སྤྲོ་བྱའི་རྫོགས་རིམ་གྱི་དཀྱིལ་འཁོར་དེའང་རྣལ་འབྱོར་པ་རང་ཉིད་ཀྱི་ལུས་ཕ་མའི་དཀྱིལ་འཁོར་པ་ཡབ་ཡུམ་སྦྱོར་བའི་བདེ་བ་རྗེས་སུ་དྲན་པ་དང༌། དེ་ཉིད་ནམ་མཁའི་མཐར་ཐུག་པར་བདེ་སྟོང་གི་ཉམས་མྱོང་དང་དེ་ལྟར་མྱོང་བའི་རྒྱུ་ཁ་སྦྱོར་གྱི་སྐུ་སྤྲོས་ནས་སེམས་ཅན་གྱི་དོན་དང་སངས་རྒྱས་མཆོད་པའི་དགེ་རྩ་བསགས་ནས་སྒྲིབ་པ་ཤིན་ཏུ་ཕྲ་བ་བརྩེད་དེ། མི་སློབ་པའི་གོ་འཕང་སྒྲུབ་པར་མཛད་དེ། དུས་འཁོར་ལས། གཏུམ་མོའི་སྣང་བ་གང་ཞིག་གྱུར་པ་ངེས་པར་ལུས་དང་ནམ་མཁའ་ལ་ཡང་རྗེས་སུ་དྲན་པར་གྱུར། །ཞེས་སོ། །དེས་ན་ཕ་མའི་རྒྱུད་སྡེ་སོ་སོ་ནས་ཀྱི་རྫོགས་རིམ་གྱི་དཀྱིལ་འཁོར་གང་མངོན་སུམ་དུ་གྱུར་པ་ན། དེ་ཕ་མའི་རྒྱུད་སྡེ་ཐམས་ཅད་ཀྱི་ལྷ་སྔགས་སྒྲུབ་པ་པོར་འགྱུར་ཏེ། བདེ་མཆོག་ལས། དཀྱིལ་འཁོར་འདིར་ནི་དབང་བསྐུར་བ། །དཀྱིལ་འཁོར་ཀུན་གྱི་རྒྱལ་པོར་འགྱུར། །ཞེས་འབྱུང་ལ། དེ་ཉིད་ཀྱི་ཕྱིར། དཀྱིལ་འཁོར་འདིར་ནི་སངས་རྒྱས་པས། །དཀྱིལ་འཁོར་ཀུན་གྱི་རྒྱལ་པོར་འགྱུར། །ཞེས་འབྱུང་ལ། དེ་དང་མཐུན་པར་དཔལ་ལྡན་འདུས་པ་སོགས་ལས་ཀྱང་དེའི་གོང་ན་རྒྱུད་གཞན་མེད་པར་གསུངས་ལ། དེའང་ཕ་མའི་རྒྱུད་ཐམས་ཅད་ནས་གཉིས་མེད་བདེ་སྟོང་ཟུང་འཇུག་གི་རྫོགས་རིམ་སྒོམ་པ་ལ་ཁྱད་པར་མེད་པས། བདེ་སྟོང་ཕན་ཚུན་ནི་ཕ་མའི་རྒྱུད་སོ་སོའི་དོན་ཡིན་ལ། དེ་དབྱེར་མེད་དུ་གྲུབ་པ་ན་ཕ་མའི་དཀྱིལ་འཁོར་ཐམས་ཅད་གྲུབ་ཅིང་དཀྱིལ་འཁོར་དེ་ཐམས་ཅད་དུ་མངོན་པར་རྫོགས་པར་སངས་རྒྱས་པ་ཡིན་ལ། དེ་ལྟ་ནའང་ཕ་མའི་དཀྱིལ་འཁོར་རང་རྐང་ནས་ཞུགས་ནས་དཀྱིལ་འཁོར་དེ་མངོན་དུ་བྱས་པའི་ལས་ཡེ་ཤེས་ཕྱག་རྒྱའི་ལམ་ནས་སངས་རྒྱས་པའི་སངས་རྒྱས་དང་གཉིས་མེད་ཀྱི་རྒྱུད་དུས་འཁོར་གྱི་དཀྱིལ་འཁོར་དུ་ཕྱག་རྒྱ་ཆེན་མོའི་ཕྱག་རྒྱ་ལ་བརྟེན་ནས་སངས་རྒྱས་པའི་སངས་རྒྱས་ལ་ནི་རྒྱུའི་རང་ངོ་ནས་ཀྱི་སངས་རྒྱས་ལ་བཟང་ངན་མེད་ཀྱང་རྐྱེན་གྱི་ཁྱད་པར་གྱི་མཛད་འཕྲིན་སོགས་བཟང་ངན་ཡོད་དེ། འབྲས་བུའི་ངོ་བོ་ལ་ཁྱད་པར་མེད་ཀྱང་ཞིང་པའི་ཁྱད་པར་ལས་འབྲས་བུ་འགྱུར་བ་ལྟར་ཡིན་ནོ་ཞེས་ཁོ་བོའི་རྗེ་རས་པ་ཆེན་པོ་བཀའ་སྩལ་ཏོ། །

དེས་ན་གཉིས་མེད་ཀྱི་ལྷ་ཚོགས་བཅོམ་ལྡན་འདས་དུས་འཁོར་ལྟ་བུར་དབང་བསྐུར་ཐོབ་པ་ན་རྒྱུད་ཐམས་ཅད་ཀྱི་སྒྲུབ་པ་པོ་དང་སྟོན་པོར་འགྱུར་བ་ཡིན་ཏེ། འགྲེལ་ཆེན་ལས། དེ་ལྟར་དུས་ཀྱི་འཁོར་ལོའི་དཀྱིལ་འཁོར་དུ་དབང་བསྐུར་བ་ནི་རྣལ་འབྱོར་མ་དང༌། རྣལ་འབྱོར་གྱི་རྒྱུད་ཐམས་ཅད་དུ་དབང་བསྐུར་བར་འགྱུར་ཞིང་རྒྱུད་ཐམས་ཅད་ཀྱི་སྟོན་པ་པོ་དང་སྔགས་ཐམས་ཅད་ཀྱི་རྗེས་སུ་སྣང་བ་སྦྱིན་པ་པོ་དང༌། དངོས་གྲུབ་ཐམས་ཅད་ཀྱི་སྒྲུབ་པ་པོ་སྟེ་དུས་ཀྱི་འཁོར་ལོའི་རྒྱུད་སྟོན་པ་པོ་དེ་རྡོ་རྗེ་སློབ་དཔོན་ནི་བཅོམ་ལྡན་འདས་འཇམ་དཔལ་ཇི་ལྟ་བ་དང་དུས་ཀྱི་འཁོར་ལོ་དང་དང་པོའི་སངས་རྒྱས་ཇི་ལྟ་བ་དེ་བཞིན་དུ་ཐར་པ་དོན་དུ་གཉེར་བ་རྣམས་ཀྱི་བལྟ་བར་བྱའོ། །ཞེས་དང༌། འདིའི་དབང་བསྐུར་བ་ཐོབ་ནས་ཕྱི་རོལ་པའི་རྒྱུད་ཀྱི་ལྷ་ཐམས་ཅད་ཀྱང་གྲུབ་པར་དབང་སྟེ། དེར། འདིར་རྒྱུད་ཀྱི་རྒྱལ་པོ་དུས་ཀྱི་འཁོར་ལོའི་དཀྱིལ་འཁོར་དུ་དབང་བསྐུར་བ་ནི་དཀྱིལ་འཁོར་ཐམས་ཅད་དུ་དབང་བསྐུར་བ་སྟེ། མུ་སྟེགས་པ་རྣམས་ཀྱི་ལྷ་དང་ལྷ་མོ་ཁྱབ་འཇུག་དང་དྲག་པོ་ལ་སོགས་པ་རྣམས་དང་ཅར་ཙམ་ཀ་ལ་སོགས་པ་རྣམ་པར་སྦྱངས་པ་རྣམས་ཀྱི་དཀྱིལ་འཁོར་ལ་ཡང་སྒྲུབ་པ་པོའོ། །ཞེས་འབྱུང་ལ། འདི་ལ་རྗེ་བཙུན་རྒ་ལོས་ནི། དུས་འཁོར་གྱི་དབང་བསྐུར་ཐོབ་ནས་རྒྱུད་གཞན་སྟོན་པ་པོ་དང་སྒྲུབ་པ་པོར་འགྱུར་གྱི་རྒྱུད་གཞན་པའི་དབང་བསྐུར་ཆོག་པ་ནི་མ་ཡིན་ཏེ། དེ་ལྟ་ན་རྒྱུད་སྡེ་སོ་སོ་ནས་ཀྱི་དཀྱིལ་འཁོར་རྒྱུད་སྡེ་སོ་སོའི་དབང་གི་ཆོ་གས་རྒྱུད་དེ་དག་གི་ལྷ་སྔགས་ཀྱི་གོ་འཕང་དབང་བར་བྱེད་དགོས་ངེས་པའི་མཐའ་བཟུང་དུ་བྱས་པ་དོན་མེད་པའི་ཕྱིར། ཞེས་གསུངས་པར་གྲགས་ལ། བོ་དོང་ཕྱོགས་རྒྱལ་བ་ནི༌། དུས་འཁོར་གྱི་དབང་ཐོབ་ནས་དཀྱིལ་འཁོར་གཞན་གྱི་དབང་བསྐུར་བ་ལྷག་པར་ཆོག་སྟེ། དུས་ཀྱི་འཁོར་ལོའི་དབང་ནི་ཕ་མའི་རྒྱུད་ཐམས་ཅད་ཀྱི་ལྷ་ཚོགས་ཡོངས་རྫོགས་ཀྱི་དབང་བསྐུར་བ་ཡིན་ལ། རྒྱུད་གཞན་གྱི་ལྷ་ཚོགས་ནི་སངས་རྒྱས་ཀྱི་དཀྱིལ་འཁོར་ཡོངས་སུ་རྫོགས་པའི་དཀྱིལ་འཁོར་མིན་པས་རྒྱུད་གཞན་གྱི་དབང་ཐོབ་པས་རྒྱུད་གཞན་གྱི་དབང་བསྐུར་མི་ཆོག་ཀྱང་དུས་འཁོར་གྱི་དབང་བསྐུར་ཐོབ་ན་རྒྱུད་གཞན་གྱི་དབང་སྦྱར་མི་ཆོག་པ་ལ་གེགས་ཅི་ཡང་མེད་པའི་ཕྱིར་ཞེས་འཆད་དོ། །

**སྨྲས་པ། འཁོར་ལོ་བདེ་མཆོག་ལྟ་བུ་ཡི། །དཀྱིལ་འཁོར་ཆེན་པོ་གཅིག་ཉིད་ལ། །དེ་བཞིན་གཤེགས་པ་ཐམས་ཅད་ཀྱི། །དཀྱིལ་འཁོར་འཁོར་ལོ་གྲུབ་པའི་ཕྱིར། །དཀྱིལ་འཁོར་འཁོར་ལོ་དེར་ཞུགས་ཤིང༌། །དཀྱིལ་འཁོར་དེ་ཡི་རྣལ་འབྱོར་གྱི། །རྫོགས་པའི་རྡོར་འཛིན་འགྲུབ་པ་ན། །དཀྱིལ་འཁོར་ཀུན་གྱི་རྡོ་རྗེ་འཛིན། །བཅུ་གསུམ་རྡོ་རྗེ་འཛིན་གྱུར་ཏེ། །རིགས་གཅིག་ལས་ནི་གྲངས་མེད་ཀྱི། །རིགས་ཀྱི་དཀྱིལ་འཁོར་དཔག་མེད་ཕྱིར། །སྨྲ་འདི་ངེས་པའི་དོན་ཡིན་ནོ། །**

**གཞུང་དུ། ལྷ་གཅིག་གིས་ཕྲིན་ལས་ཐམས་ཅད་འགྲུབ་པར་བྱེད་ཟེར་བའང་རྡོ་རྗེའི་གསུང་གཙང་མར་མ་ཐོན་པའོ། །⁽1763⁾**འདོན་པ་འདི་ལྟར་བྱས་ན་མི་རུང་སྟེ། དུས་ཀྱི་འཁོར་ལོ་དཀྱིལ་འཁོར་གཅིག་ཏུ་གྲུབ་པས་ཐམས་ཅད་གྲུབ་པར་མི་འཐད་པའི་དགག་པ་དེའི་ཕྱོགས་སྔར་རྡོར་གསུང་འདི་འོང་བར་སྣང་བའི་ཕྱིར། དེ་ཡང་བསྐྱེད་རིམ་གྱི་རྣལ་འབྱོར་གྱིས་འཇིག་རྟེན་པའི་དངོས་གྲུབ་སྒྲུབ་པ་ན་ཞི་བའི་ལས་ཙམ་གྲུབ་པ་དེས་ཀྱང་རྒྱས་པའི་དཀྱིལ་འཁོར་དང་དེའི་ལས་གྲུབ་པར་ཐལ་བ་ལས་འདོད་མིན་ནུས་ཏེ། དེ་བཞིན་གཤེགས་པས་དེ་ལྟར་འགྲུབ་ན་ལས་དེ་དག་གི་ཆེད་དུ་སོ་སོ་བ་གསུང་བ་དོན་མེད་པའི་ཕྱིར་ཞེས་བཀོད་པ་མཛད་སྣང་ངོ༌།། །།

༈ རྡོ་རྗེའི་གསུང༌། རྡོར་འཛིན་གཅིག་ལའང་གཙོ་བོ་འཕོ་བ་ན་དཀྱིལ་འཁོར་མུ་མེད་ཀྱི་མིང་དུ་འགྱུར་བྱ་བ་ལ། རྡོར་གསུང་འདི་ཆེས་དག་པར་སྟོན་ན། དཀྱིལ་འཁོར་རབ་འབྱམས་ཐམས་ཅད་ཀྱང་རྒྱུ་དུས་ཀྱི་རིགས་དྲུག་ཏུ་ངེས་པས་ལམ་དུ་བསྐྱེད་རྫོགས་ལ་ཡན་ལག་དྲུག་གི་ལམ་གྱི་སྦྱངས་པས་འབྲས་དུས་ཀྱང་རྒྱལ་བ་རིགས་དྲུག་གི་དཀྱིལ་འཁོར་དུ་འདུས་ལ་རྒྱུ་མཚན་དེ་ཉིད་ཀྱིས་རིགས་ཀྱི་བདག་པོ་ལའང་སྐབས་ཐོབ་ཀྱི་རིགས་དྲུག་གིས་སངས་རྒྱས་ལས་ལྷག་པར་རིགས་བདུན་པ་སོགས་མི་བཞག་ཅིང་རིགས་དེ་སྙེད་ཀྱི་གདན་གསུམ་གྱི་ལྷ་ཚོགས་ཐམས་ཅད་ཀྱང་གདུལ་བྱའི་མོས་དབང་གིས་གཙོ་བོ་འཕོ་བས་དཀྱིལ་འཁོར་གཞལ་དུ་མེད་པར་འགྱུར་བྱ་བ་འདི་བཞུགས། ཞེས་སོ། །

དེ་ཡང་གཞི་དུས་ན་སྦྱང་གཞི་བདེ་གཤེགས་སྙིང་པོ་གདོད་ནས་རང་བཞིན་རྣམ་དག་དེ་ཉིད་དུ་གཤེགས་པའི་དེ་བཞིན་གཤེགས་པ་རིགས་དྲུག་པ་ཁྱབ་བྱེད་དུ་བྱས་ནས་དེའི་ཁྱབ་བྱ་སྐུ་གསུང་ཐུགས་ཡོན་ཏན་ཕྲིན་ལས་ཀྱི་རྡོ་རྗེ་མི་ཕྱེད་པའི་རིགས་ལྔ་ཡོད་ལ། རིགས་དེ་དག་ལ་སྒྲིབ་བྱེད་འཁོར་བའི་ལུས་སེམས་དྲི་མའི་སྦྱང་བྱའི་ཆའང་རིགས་དེ་སྙེད་ཀྱི་གྲངས་དང་མཉམ་པ་ཡོད་དེ། ཟླ་གསང་ཐིག་ལེ་ལས། རིགས་ནི་རྣམ་པ་བརྒྱར་བསྟན་ཏེ། །མདོ་རུ་བསྡུས་ན་རྣམ་པ་ལྔ། །ལུས་དང་ངག་ཡིད་སྦྱོར་བ་ཡི། །གསུམ་དུ་ཡང་ནི་འགྱུར་བ་ཡིན། །ཞེས་འབྱུང་ལ། དེ་ཡང་སྦྱང་གཞིའི་རིགས་དེ་སྙེད་ལ་སྒྲིབ་བྱའི་རིགས་བརྒྱར་འཇོག་ལུགས་ལ་སློབ་དཔོན་ཨཱརྻ་དེ་བས། ཕུང་པོ་ལྔ། ཁམས་བཞི་དབང་པོ་ལྔ་ཡུལ་ལྔ་རྣམ་ཤེས་རེ་རེ་ལ་ལྔ་ལྔར་བྱས་པའི་དགུ་བཅུ་རྩ་ལྔ་ལ་ཡེ་ཤེས་ལྔ་བསྣན་པའི་རིགས་བརྒྱར་བཤད་དེ། འདིའི་ཡེ་ཤེས་ལྔ་ནི་ཡེ་ཤེས་ལྔ་སྒྲིབ་བྱེད་ཀྱི་དུག་ལྔའི་ཤེས་པ་ལ་འཆད་དགོས་པ་བླ་མའི་མན་ངག་གི་བཤད་པའོ། །དུས་འཁོར་ལས་སྦྱང་བྱ་དྲི་མ་དག་པའི་སྦྱང་འབྲས་ཀྱི་རིགས་བརྒྱར་ཡང་བཞག་སྟེ། ཕུང་ཁམས་སོ་དྲུག་དག་པས་རིགས་སོ་དྲུག །ཐོད་པ་དུམ་བུ་བཅུ་གཉིས། སོ་སུམ་ཅུ་རྩ་གཉིས། སེན་མོ་ཉི་ཤུ་རྣམས་དག་པས་རིགས་བརྒྱར་བཞག་གོ །དེའང་དེ་བཞིན་གཤེགས་པའི་རིགས་ས། རིན་པོ་ཆེའི་ཆུ། པདྨའི་མེ། ལས་ཀྱི་རླུང༌། རྡོ་རྗེའི་རིགས་རྣམ་ཤེས་ཏེ། འབྱུང་བཞི་དང་ཤེས་པ་རྣམ་པར་དག་པ་ལ་བཞག་སྟེ། དེ་འང་ས་ཆུ་གཉིས་སྐུ་རྡོ་རྗེ་སྒྲིབ་བྲལ། མེ་རླུང་གཉིས་གསུང་རྡོ་རྗེ་སྒྲིབ་བྲལ། རྣམ་ཤེས་ཐུགས་རྡོ་རྗེ་སྒྲིབ་བྲལ་དུ་གསུངས་ཤིང༌། དེ་གསུམ་ག་ཡང་བྱང་ཆུབ་ཀྱི་སེམས་རྡོ་རྗེ་སྒྲིབ་བྲལ་དུ་འདུས་པར་ཨཱརྻ་དེ་བས་བཤད་དེ། དུས་འཁོར་ལས། རིགས་གསུམ་དང་ནི་རིགས་ལྔ་ཉིད། །རང་བཞིན་གཅིག་དང་བརྒྱ་ཡི་རིགས། །ཞེས་འབྱུང་ངོ༌། །ཡང་རིགས་དྲུག་པོ་ལ་རེ་རེ་ཞིང་དྲུག་དྲུག་གི་སོ་དྲུག་ཏུ་འགྱུར་ཚུལ་ལའང༌། སྦྱང་གཞི་སྙིང་པོ་ལ་སྦྱང་བྱ་ཤུན་པའི་རིགས་སོ་དྲུག་སྦྱང་ཚུལ་གྱི་རྣམ་གྲངས་ནི་དུ་མར་ཡོད་དེ། ཕུང་པོ་དང༌། ཁམས་དང༌། དབང་པོ་དང༌། ཡུལ་དང༌། ལས་དབང་དང༌། བྱ་བ་དང༌། ལས་ཀྱི་བྱ་བ་དྲུག་དྲུག་སྟེ་སོ་དྲུག་གོ །གསང་འདུས་ལྟར་ན། ཕུང་པོ་ལྔ། ཁམས་བཞི། སྐྱེ་མཆེད་བརྒྱད། ཡུལ་ལྔ། ཡན་ལག་བཅུ་གཉིས་ཏེ་སོ་གཉིས་ལ་ནམ་མཁའི་ཁམས་དང༌། ཡུལ་ཆོས་དང༌། རྩ་རྒྱུས་དང༌། ཚིགས་བཞི་ཤེས་རབ་ཀྱི་ཆ་གཉིས་མནན་པས་སོ་དྲུག་གམ། མ་རྒྱུད་པ་ལྟར་ན། རྩའི་གཙོ་མོ་སུམ་ཅུ་སོ་གཉིས་ལ། སྦས་པའི་རྩ་བཞི་བསྟན་པའི་སོ་དྲུག་སོགས་ཀྱི་དབྱེ་བས་སྦྱང་བྱ་དེ་སྙེད་དག་པའི་རིགས་དྲུག་གི་དཀྱིལ་འཁོར་གྱི་ལྷ་ཚོགས་ཀྱང་དེ་སྙེད་དུ་གྱུར་ལ། ལྷ་ཚོགས་དེ་སྙེད་ཀྱི་རྒྱུད་ཀྱང་དེ་སྙེད་དུ་འགྱུར་ཏེ། མཁའ་འགྲོ་རྒྱ་མཚོར། རྣམ་སྣང་མཛད་ལ་སོགས་པའི་རྒྱུད། །སླར་ཡང་ཞལ་ནས་སྤྲོ་བར་མཛད། །བཅོམ་ལྡན་ཐམས་ཅད་བསྡུ་མཛད་ནས། །རྣལ་འབྱོར་མ་ཡི་རྒྱུད་ལས་ནི། །ཆེད་དུ་བརྗོད་པས་ཆེད་བརྗོད་མཛད། །རྣལ་འབྱོར་རྒྱུད་ཀུན་ལ་ཡང་ངོ༌། །རྣམ་སྣང་མཛད་དང་རིན་ཆེན་དབང༌། །འདིར་ནི་འདོད་ཆགས་དོན་ཡོད་གྲུབ། །མི་བསྐྱོད་པ་དང་སྤྱན་མའི་རྒྱུད། །མཱ་མ་ཀི་དང་གོས་དཀར་མོ། །སྒྲོལ་མ་དང་ནི་གཟུགས་རྡོ་རྗེ། །སྒྲ་དང་དྲི་དང་རོ་རྡོ་རྗེའི། །རེག་དང་ཆོས་དབྱིངས་སུ་གྲགས་དང༌། །ས་སྙིང་ནམ་མཁའི་སྙིང་པོ་དང༌། །ཕྱག་ན་རྡོ་རྗེ་འཇིག་རྟེན་དབང༌། །སྒྲིབ་ཀུན་སེལ་དང་བཟང་པོ་དང༌། །འཇམ་དཔལ་དང་ནི་བྱམས་པ་དང༌། །གཤིན་རྗེའི་དགྲ་དང་ཤེས་མཐར་མཛད། །པདྨ་མཐར་མཛད་བགེགས་མཐར་མཛད། །མི་གཡོ་བ་དང་དབྱུག་སྔོན་ཅན། །འདོད་དང་སྟོབས་ཆེན་སྣོད་མཛེས་དང༌། །གཙུག་གཏོར་འཁོར་འདས་བསྒྱུར་བ་དང༌། །ཁྲོ་གཉེར་རི་ཁྲོད་ལོ་མ་ཅན། །ལྷག་མ་རྡོ་རྗེ་སེམས་དཔའ་འོ། །དེ་ལྟར་རྒྱུད་ཀྱི་མིང་འདི་ནི། །ཐབས་ཀྱི་དངོས་པོའི་མཚན་ཉིད་དོ། །ཤེས་རབ་རྒྱུད་ནི་རང་བྱུང་ཉིད། །རང་གི་ཏིང་འཛིན་རྟག་ཏུ་གནས། །ཞེས་སྦྱང་གཞི་ཐབས་ཆ་དག་པའི་དབང་དུ་བྱས་སྟེ་ཐབས་རྒྱུད་སུམ་ཅུ་སོ་དྲུག་དང༌། དེ་བཞིན་དུ་ཤེས་རབ་ཀྱི་ཆ་དག་པས་རྣལ་འབྱོར་མའི་རྒྱུད་སོ་དྲུག་ཏུ་རྣམ་པར་བཞག་གོ །

དེ་ཡང་སྤྱིར་དཀྱིལ་འཁོར་འཁོར་ལོ་ལ་རིགས་བསམ་གྱིས་མི་ཁྱབ་ཀྱང་མདོར་བསྡུ་ན། བྱ་སྤྱོད་པ་རིགས་གསུམ་དང༌། རྣལ་འབྱོར་རྒྱུད་པ་ལྔ་དང༌། བླ་མེད་པ་རིགས་དྲུག་པར་བརྗོད་དེ་ངེས་བརྗོད་བླ་མར། རིགས་ནི་དུ་མར་བཤད་པ་རྣམས། །མདོར་བསྡུས་ནས་ནི་གསུམ་དང་ལྔ། །རྣལ་འབྱོར་རྣལ་འབྱོར་བླ་མ་ནི། །རིགས་དྲུག་ཏུ་ནི་བཤད་པའོ། །དེ་ཡང་ཐབས་རྒྱུད་ལ་རིགས་ལྔར་བཤད་ནས་རྡོ་རྗེ་འཆང་ཀུན་ལ་ཁྱབ་པ་ལ་དགོངས་ཀྱི། རིགས་དྲུག་མི་བཞེད་པ་མ་ཡིན་སྟེ། འདུས་པ་རྒྱུད་ཕྱི་མར། ཏིང་རྒྱལ་རྡོ་རྗེ་ཅན་རྣམས་ཀྱིས། །འཁོར་ལོ་བསྒྱུར་བ་དྲུག་གི་རྒྱ། །ཞེས་འཁོར་ལོ་འགྱུར་བ་དྲུག་ཏུ་བཤད་པའི་ཕྱིར། དེ་ལ་དེ་བཞིན་གཤེགས་པ་དང༌། རྡོ་རྗེ་དང༌། རིན་ཆེན་དང༌། པདྨ་དང༌། ལས་ཀྱི་རིགས་རྣམས་བསྡུས་པའི་ངོ་བོ་རྣམ་སྣང་མི་བསྐྱོད་པ་རིན་འབྱུང་འོད་དཔག་མེད་དོན་གྲུབ་དང་ལྔ་ལ་ཁྱབ་བྱེད་རྡོ་རྗེ་འཆང་དང་དྲུག་ཏུ་ཕ་རྒྱུད་དུའང་བསྟན་ལ། དེ་ཉིད་དང་དོན་གཅིག་ཀྱང་ལྟ་བ་ཕྱིན་ཅི་ལོག་མུ་སྟེགས་བྱེད་ཀྱི་ལྟ་བ་ལ་ཞེན་ཅིང་སྤྱོད་པ་ཕྱིན་ཅི་ལོག་སྲོག་གི་མཆོད་སྦྱིན་སོགས་སྤྱོད་པས་འདུལ་བའི་ཕྱིར། མ་རྒྱུད་ཀྱི་ལྷ་རྣམས་རབ་ཏུ་ཁྲོས་པའི་ཚུལ་གྱིས་གདུལ་བྱ་དང་ཆ་ལུགས་དང་ཀུན་སྤྱོད་རྣམས་དང་མཐུན་པར་རིགས་དྲུག་དྲག་ཤུལ་དུ་བཞེངས་པ་རྣམ་སྣང་ནི་རྟག་པ། མི་བསྐྱོད་པ་ནི་ཧེ་རུ་ཀ །རིན་འབྱུང་ནི་རྡོ་རྗེ་ཉི་མ། འོད་དཔག་མེད་ནི་པདྨ་གར་དབང༌། དོན་གྲུབ་ནི་རྟ་མཆོག །དྲུག་པ་ནི་རྡོ་རྗེ་སེམས་དཔའ་སྟེ། ངེས་བརྗོད་བླ་མར། ཡང་ན་རྡོ་རྗེ་སེམས་དཔའ་དང༌། །རྣམ་སྣང་རྡོ་རྗེ་ཉི་མ་དང༌། །པདྨ་གར་དབང་རྒྱལ་པོ་དང༌། །དབང་ཕྱུག་རྟ་མཆོག་ཧེ་རུ་ཀ །ཞེས་འབྱུང་ངོ༌། །

དེ་ལྟ་བུའི་སྦྱང་གཞིའི་རིགས་དྲུག་པོ་མངོན་དུ་འགྱུར་ནས་སྦྱང་བྱའི་རིགས་དྲུག་སྦྱངས་པ་ལ། དང་པོར་བསྐྱེད་རིམ་གྱི་རིགས་དྲུག་གི་ཡན་ལག་སྒོམ་པས་ཐ་མལ་གྱི་རིགས་དྲུག་གི་རྟེན་བརྟེན་པའི་འཁྲུལ་སྣང་སེལ་བར་བྱེད་པ་ཡིན་ཏེ། ལས་སྣང་གི་གོ་སར་བསྐྱེད་རིམ་གྱི་དགེ་རྩ་སྨིན་པའི་འབྲས་བུ་སྔགས་ཀྱི་སྐུ་རྟེན་དང་བརྟེན་པར་བཅས་པ་འཆར་བའི་ཕྱིར། རྡོ་རྗེ་གུར་ལས། སངས་རྒྱས་ནས་ནི་རྫོགས་པ་དང༌། །རྣམ་པ་ལྔ་པོ་སྒོམ་པ་དང༌། །ཀུན་ཏུ་བཟང་པོའི་རང་བཞིན་ཅན། །བདག་གི་ལྷག་པའི་ལྷར་སྒྲུབ་དང༌། །དཀྱིལ་འཁོར་རྣམས་ནི་འགོད་པ་དང༌། །མཆོད་བསྟོད་བདུད་རྩི་མྱོང་ལ་སོགས། །རྣལ་འབྱོར་ཡན་ལག་དྲུག་ཏུ་འདོད། །ཅེས་འབྱུང་ངོ༌། །རྫོགས་རིམ་གྱི་རིགས་དྲུག་གི་བདག་ཉིད་ཀྱི་སྦྱོར་བ་ཡན་ལག་དྲུག་སྒོམ་པས་སྦྱང་གཞི་བདེ་གཤེགས་སྙིང་པོ་ཉིད་རྟེན་དང་བརྟེན་པའི་དཀྱིལ་འཁོར་དུ་གསལ་བས་རྫོགས་རིམ་གྱི་དགེ་རྩ་སྨིན་པའི་འབྲས་བུ་ཡེ་ཤེས་ཀྱི་སྐུ་རྟེན་བརྟེན་པར་འཆར་བ་ཡིན་ཏེ། སྦྱང་བྱ་མ་དག་དྲི་མས་སྒྲིབ་པར་མ་ནུས་པའི་རིགས་དྲུག་པོ་ཉིད་རྣལ་འབྱོར་པར་ཉིད་ཀྱིས་མངོན་སུམ་དུ་ཉམས་སུ་མྱོང་བར་བྱེད་པ་ཉིད་ཀྱི་ཕྱིར། མཁའ་འགྲོ་རྒྱ་མཚོ་ལས། སོ་སོར་སྡུད་པ་ཁྲ་གདོང་མ། །བསམ་གཏན་ཉིད་ནི་འུག་གདོང་མ། །ཞེས་སོགས་རྒྱ་ཆེར་འབྱུང་ངོ༌། །དེས་ན་རྫོགས་རིམ་གྱི་ཡན་ལག་དྲུག་ལ། རིགས་བདག་སོ་སོར་རྣམ་པར་བཞག་པའང་ཡན་ལག་དྲུག་པོ་དེས་སྦྱང་གཞི་རིགས་དྲུག་མངོན་དུ་གང་བྱེད་པ་གཙོ་ཆེ་ཞེས་སྦྱོར་དྲུག་གི་ལག་རྗེས་ཀྱི་དབང་དུ་བྱས་པའོ། །དེས་ན་དཀྱིལ་འཁོར་པ་གང་ལ་དམ་ཡེ་དབྱེར་མེད་པ་ལ་རོ་མཉམ་པ་ཉིད་ཀྱི་དབང་བསྐུར་དེ་ཉིད་ལས་གཞན་དུ་གཡོ་བ་མེད་པའི་རྒྱས་འདེབས་ལའང་རིགས་དྲུག་ལས་རིགས་བདུན་པ་སོགས་བཞག་པར་མི་འོས་ཏེ། རིགས་བདུན་པ་སོགས་ཐམས་ཅད་ཀྱང་རིགས་དྲུག་པོ་ཉིད་ཀྱི་རིགས་ཆེན་ལས་གཞན་དུ་མེད་པའི་ཕྱིར། དེས་ན་རིགས་དྲུག་པོ་ལ་རྒྱས་འདེབས་ཚུལ་ཀྱང་རིགས་མཐུན་པར་ལུགས་འབྱུང་དུ་རྒྱས་བཏབ་པ་དང༌། ལུགས་བཟློག་རིགས་མི་མཐུན་པའི་ཐབས་ཤེས་རྒྱས་འདེབས་དུས་འཁོར་སོགས་ནས་འབྱུང་བ་དང༌། རིགས་ཀྱི་རྒྱས་འདེབས་ལ། རྒྱུ་འབྲས་ཕན་ཚུན་དང་ངོ་བོ་ཉིད་ལ་ངོ་བོ་ཉིད་ཀྱིས་རྒྱས་བཏབ་པ་སོགས་དུ་མར་འབྱུང་བ་ལ། ངོ་བོ་ཉིད་ལ་ངོ་བོ་ཉིད་ཀྱིས་རྒྱས་འདེབས་པ་ནི་རྒྱས་གདབ་འཁྲུལ་པ་མེད་པ་སྟེ་དེའི་རང་བཞིན་དེ་ལས་གཡོ་བ་དང་ཕྱིར་མི་ལྡོག་ཏུ་བྱེད་པ་ཉིད་ཀྱི་ཕྱིར། དེས་ན་རིགས་ལྔ་པོ་སོགས་རིགས་བདག་སོ་སོར་བཞག་པ་དེ་ཐམས་ཅད་ཀྱང་རིགས་དྲུག་པོ་ལས་གཞན་དུ་གཡོ་བ་མ་ཡིན་པས་རིགས་བདག་མཆོག་གི་སྤྲུལ་སྐུའི་རྣམ་པས་རྒྱས་བཏབ་པ་ཤས་ཆེ་བ་ཡིན་ཏེ། མཆོག་གི་སྤྲུལ་སྐུ་ཙམ་པོ་བ་དེ་ཉིད་རིགས་དྲུག་པའི་རྡོ་རྗེ་འཆང་ཆེན་ཡིན་ལ། སྤྲུལ་གཞི་དེ་ཉིད་ཀྱི་རིགས་ལྔ་སོགས་རིགས་མཐའ་ཡས་པ་དུ་མའི་བར་སྤྲོ་བ་ཉིད་ཀྱི་ཕྱིར། དེ་ལྟ་བུའི་རིགས་དེ་དག་ལས་རིགས་ཀྱི་གཙོ་བོ་དང་རྒྱལ་པོ་དེ་གང་ཞེ་ན། དེ་ནི་མཐའ་གཅིག་ཏུ་བཞག་ཏུ་མེད་དེ། རིགས་མངོན་གྱུར་ཆེ་ཆུང་གི་གདུལ་བྱ་ཐ་དད་པས་རིགས་སོ་སོ་ལ་མོས་པ་དུ་མ་ཡོད་པས་དེ་འདུལ་གྱི་དཀྱིལ་འཁོར་རབ་འབྱམས་ལ། ལ་ལར་རྡོ་རྗེ་རིགས་ཀྱི་དཀྱིལ་འཁོར་གྱི་གཙོ་བོ་དང༌། ལ་ལར་རིན་ཆེན་རིགས་སོགས་དེར་འགྱུར་བ་ཡིན་ཏེ། གཙོ་བོ་འཕོ་བའི་དབྱེ་བས་དུ་མར་འགྱུར་བའི་ཕྱིར། རྡོ་རྗེ་མགུར་ལས། སངས་རྒྱས་མགོན་པོ་གང་ཉིད་ཀྱི། །དབུས་སུ་དཀྱིལ་འཁོར་གང་གྱུར་པ། །དེ་ཉིད་ཀྱིས་ནི་དཀྱིལ་འཁོར་བརྗོད། །སྙིང་པོ་ཡོངས་བཟུང་དཀྱིལ་འཁོར་རོ། །ཞེས་སོགས་རྒྱས་པར་འབྱུང་ངོ༌། །

**སྨྲས་པ། ཀྱེ་ཡི་རྡོ་རྗེ་གཅིག་ཉིད་ཀྱི། །དཀྱིལ་འཁོར་ལྷ་ཡི་དབྱེ་བ་ལས། །སེམས་ཅན་འདུལ་བྱ་བསམ་ཡས་ཕྱིར། །དེ་དག་གདུལ་བའི་བཅོམ་ལྡན་འདས། །དཀྱིལ་འཁོར་དང་ནི་མཚན་རྣམས་ཀྱི། །རྣམ་གྲངས་མུ་མཐའ་དཔོགས་མ་ཡིན། །ཞེས་བརྗོད་ན་དོན་ཁྲོལ་བར་འགྱུར་རོ། །གཞུང་དུ། ལྷ་ཐམས་ཅད་ཀྱི་མཚན་ལྷག་པའི་ལྷས་བཟུང་བྱ་བ་ཡང་སྒྲོས་ཉམས་པར་གསལ་ལོ།། །།**

༈ རྡོ་རྗེའི་གསུང༌། ཉན་ཐོས་ཀྱི་རྩ་བ་བཞི་གསང་སྔགས་ལ་གནང་བ་མེད་བྱ་བ་ལ། ཁ་ཅིག་གི་སྔགས་ནས་དབང་དང་མངོན་སྤྱོད་སོགས་ཀྱི་མ་བྱིན་ལེན་དང་སྲོག་གཅོད་སོགས་མི་དགེ་བ་དང་འདོད་པའི་ཡོན་ཏན་བུད་མེད་སོགས་དང་གདོལ་པས་བཟའ་བྱའི་བ་ལང་དང་ཁྱིའི་ཤ་སོགས་དང་བཤང་གཅི་བཟའ་བཏུང་བསྟེན་པ་སོགས་གང་འཇིག་རྟེན་ན་སྨད་པའི་ལས་བྱེད་པས་ངན་སོང་ལས་ཐར་པའི་རྒྱུར་མི་འགྱུར་སྙམ་ན། དབང་དང་མངོན་སྤྱོད་སོགས་ཀྱི་མ་བྱིན་ལེན་དང་སྲོག་གཅོད་ནི་ངན་སོང་གི་རྒྱུར་མི་འགྱུར་ཏེ། རྡོ་རྗེ་འཆང་གི་རྒྱུ་བྱེད་པའི་ཕྱིར། དེའང་སངས་རྒྱས་ཀྱི་བསྟན་པ་འཇིག་པར་བྱེད་པ་དེ་མ་བསྒྲལ་ན་དེ་ཉིད་ངན་སོང་དུ་ལྷུང་བ་དང༌། བསྟན་པ་ལ་གནོད་པ་བསྒྲལ་ན་དེ་ཉིད་ངན་སོང་དུ་མི་ལྷུང་བ་དང་བསྟན་པ་རྒྱས་པར་འགྱུར་བ་ཞིག་ན་བྱང་ཆུབ་ཀྱི་སེམས་ཀྱི་བསམ་པས་སྦྱོར་བ་བསད་གསོའི་ལས་ནུས་ན་སྲོག་གཅོད་པར་གསུངས་ཀྱང་དེའི་ཚེ་ན་ཐ་མལ་གྱི་སྲོག་གཅད་ནས་མི་འཚོ་བར་བྱས་པ་མ་ཡིན་པས་ཉན་ཐོས་ཀྱི་རྩ་བར་སྲོག་གཅོད་སྤོང་ཞེས་བསྟན་པ་དེ་འདིར་གནང་བ་ནི་མ་ཡིན་ཏེ། རྒྱལ་བ་འབྲི་ཁུང་པ་ཆེན་པོ་ཡེ་བཀག་ཡེ་གནང་བཞེད་པའི་ཕྱིར་ཏེ། ཁྲོ་བོའི་རིགས་ཀྱི་ཏིང་ངེ་འཛིན་གྱིས་དེའི་སྲོག་བཀུག་ནས་ཚར་བཅད་པ་དང་སླར་སྲོག་དེའི་ལུས་ལ་བཅུག་ནས་འཚོ་བར་བྱེད་པས་བསད་པ་དང་གསོ་བར་ནུས་པའི་བྱེད་པ་ཡིན་གྱི་རྣམ་པ་ཐམས་ཅད་དུ་སྲོག་གཅོད་པ་ནི་མ་ཡིན་ཏེ། དྲི་མེད་འོད་ལས། འདིར་རྣལ་འབྱོར་པ་ཡིས་ཉིན་དང་མཚན་མོར་སྲོག་གཅོད་པ་དག་བྱ་བ་དེ་ནི་ཐམས་ཅད་མཁྱེན་པའི་འབྲས་བུ་ཐོབ་པའི་སླད་དུ་རང་གི་ལུས་ལ་སྲོག་ཉམས་པ་ལ་གསུངས་པ་སྟེ། ཕྱི་རོལ་ཏུ་སྲོག་གཅོད་པ་ནི་མ་ཡིན་ནོ། །འདིར་ཕྱི་རོལ་དུ་གདུལ་དཀའ་བ་འདུལ་བའི་སླད་དུ་སྲོག་གཅོད་པར་གསུངས་པ་གང་ཡིན་པ་དེ་ནི་དེ་རྣམས་ཀྱི་སྲོག་རྣལ་འབྱོར་གྱི་སྟོབས་ཀྱིས་བཀུག་པ་སླར་ཡང་ལུས་དེ་ཉིད་ལ་རྣལ་འབྱོར་པས་གཞུག་པར་བྱའོ། །དེ་ལྟར་ན་གདུལ་དཀའ་བ་འདུལ་བ་པོར་འགྱུར་ཏེ། གདུལ་དཀའ་བ་མཐར་བྱེད་པ་ནི་མ་ཡིན་ནོ་ཞེས་གྲུབ་བོ། །ཞེས་གསུངས་སོ། །དེ་བཞིན་ཕ་རོལ་པོ་དུད་འགྲོའི་འགྲོ་བ་བཟློག་པའི་ཕྱིར་ཆུང་མ་འཕྲོག་པ་དང༌། ཡི་དྭགས་ཀྱི་འགྲོ་བར་འགྲོ་བ་བཟློག་པའི་ཕྱིར་རྫས་འཕྲོག་པ་དང༌། ལམ་མ་ཡིན་པར་ལྷུང་བ་རྣམས་གདོན་པའི་དོན་དུ་རྫུན་སྨྲ་བ་སོགས་སྙིང་རྗེས་ཀུན་ནས་བསླངས་ནས་གཉིས་སུ་མེད་པའི་ཡེ་ཤེས་ཀྱི་སྒོ་ནས་བྱ་བ་ལ་དགོངས་ནས་བྱ་བ་དེ་དག་ལ་དགའ་བའི་སེམས་ཅན་དྲང་བའི་དོན་དུ་གསུངས་པ་ཡིན་པས་དོན་དུ་གཞན་གྱི་ཆུང་མ་མི་འཕྲོག་པར་མཛའ་བ་ལ་སྦྱོར་བ་དང་རྫས་འཕེལ་བར་བྱེད་པ་དང་བདེན་པའི་དོན་ཅན་ལ་སྦྱར་བར་བྱེད་ཆེད་འཁྲིག་པ་དང་མ་བྱིན་ལེན་དང་རྫུན་སྨྲ་བ་ཡིན་གྱི་ཐ་མལ་གྱི་འཁྲིག་པ་སོགས་ཉན་ཐོས་ཀྱི་རྩ་ལྟུང་གསང་སྔགས་སུ་གནང་བ་ནི་མ་ཡིན་ཏེ། ཡེ་བཀག་ཡེ་གནང་གི་གནད་ལ་མི་འཁྲུལ་བའི་ཕྱིར། དེས་ན་དྲི་མེད་འོད་དུ། འདིར་ཐམས་ཅད་མཁྱེན་པའི་གསུང་ཐམས་ཅད་ཀྱི་སྐད་སེམས་ཅན་ཐམས་ཅད་ཀྱི་སྙིང་ལ་རང་རང་གི་སྐད་གཞན་གྱིས་འགྱུར་བ་གང་ཡིན་པ་དེ་ཉིད་ནི་རབ་ཏུ་མི་གནས་པ་སྟེ། སེམས་ཅན་ཐམས་ཅད་ཀྱི་སྐད་ཡིན་པ་ཉིད་ཀྱི་ཕྱིར་རོ། །རབ་ཏུ་མི་གནས་པ་ཉིད་ཀྱི་ཕྱིར་རྫུན་དུ་སྨྲ་བར་གསུངས་སོ། །ཕྱི་རོལ་དུ་ཡང་སེམས་ཅན་གྱི་དོན་གྱི་སླད་དུ་སྒྱུ་འཕྲུལ་ཆེན་མོ་དྲག་ཆེན་མོ་འབྱུང་དང་བསྡུད་པར་བྱེད་པ་མོ། །ཞེས་པ་ལ་སོགས་པའི་གསུང་ནི་གདུལ་བྱའི་དོན་དུའོ། །དེ་བཞིན་དུ། དབང་པོ་གཉིས་སྐྱེས་བདེ་དེ་ཉིད། །སངས་རྒྱས་ཉིད་ཀྱི་འབྲས་བུ་སྟེར། །རྡོ་རྗེ་འཛིན་པའི་རྣམ་པ་ཡིས། །བུད་མེད་རྡོ་རྗེ་བཙུན་མོའོ། །ཞེས་པ་ལ་སོགས་པའི་གསུང་ནི་རྫུན་སྨྲ་བ་སྟེ། སེམས་ཅན་རྣམས་བསླུ་བའི་སླད་དུ་སངས་རྒྱས་པའི་རྣལ་འབྱོར་པ་རྣམས་ཀྱི་བསླུ་བ་ཅན་གྱི་ཚིག་ནི་མ་ཡིན་ནོ། །ཞེས་པ་དེ་གྲུབ་པའི་སླད་དུའོ། །འདིར་ལུས་སྒྲིབ་པ་མེད་པ་སྐྱེས་པར་གྱུར་པ་ན་གང་ཞིག་ཐམས་ཅད་མཁྱེན་པའི་ས་བཅུ་གཉིས་རྣམས་འཛིན་པ་དེ་ནི་རྣལ་འབྱོར་པས་བརྐུས་ཏེ་འཛིན་པར་གསུངས་སོ། །ཕྱི་རོལ་དུ་ཡང་སེམས་ཅན་ལ་ཕན་པའི་ཆེད་དུ་གཏེར་ལ་སོགས་པ་དབྱུང་བར་བྱ་སྟེ། གཏེར་བསྲུང་བ་པོ་རྣམས་ངན་འགྲོ་ལས་གྲོལ་བར་བྱ་བའི་སླད་དུའོ། །ཁུ་བའི་ཐིག་ལེ་མ་ལྷུང་བ་ལས་བདེ་བར་འགྱུར་བ་གང་ཡིན་པ་དེ་ནི་གཞན་གྱི་བུད་མེད་བསྟེན་པའོ། །གཞན་གྱི་བུད་མེད་ནི་ཤེས་རབ་ཀྱི་ཕ་རོལ་ཏུ་ཕྱིན་མ་སྟེ་འཁོར་བའི་ཕ་རོལ་ཏུ་སོན་མའོ། །གཞན་གྱི་རྡོ་རྗེ་སེམས་དཔའ་སྟེ་འཁོར་བའི་ཕ་རོལ་ཏུ་སོན་པའོ། །དེའི་བུད་མེད་ནི་གཞན་གྱི་བུད་མེད་དེ་རྣལ་འབྱོར་པ་རྣམས་ཀྱི་ཆགས་བྲལ་མིན་པ་ལས་ཞེས་པ་མི་འགྱུར་བའི་བདེ་བ་ལས་དེ་བསྟེན་པའོ། །ཕྱི་རོལ་དུ་ཡང་དབང་ལ་སོགས་པའི་དུས་སུ་སྦྱིན་པ་པོས་རང་གི་ཆུང་མ་ལ་སོགས་པ་གང་བྱིན་པ་དེ་བསྟན་པ་ནི་གཞན་གྱི་བུད་མེད་བསྟེན་པ་སྟེ། ཆགས་བྲལ་མ་ཡིན་པ་ལས་ཞེས་པ་ནི། ཇི་ལྟར་བདག་ལ་དམ་ཚིག་ཅན་རྣམས་དམ་ཚིག་ཉམས་པ་ལས་ཆགས་བྲལ་དུ་མི་འགྱུར་བའོ། །ཞེས་པའི་དོན་ནོ། །ཞེས་འབྱུང་ངོ༌། །དེས་ན་སྲོག་གཅོད་སོགས་མི་དགེ་བ་བྱ་རྒྱུད་ནས་བཟུང་རྣལ་འབྱོར་བླ་མེད་ཀྱི་བར་དུ་སྤང་བྱའི་དམ་ཚིག་ཏུ་གསུངས་ཏེ། འདུས་པ་སྡོམ་པ་སོགས་ཀྱི་དཀྱིལ་ཆོག་ཏུ། ཁྱོད་ཀྱིས་སྲོག་ཆགས་བསད་མི་བྱ། །མ་བྱིན་པར་ཡང་མི་སླང་ངོ༌། །ཞེས་སོགས་འབྱུང་བའི་ཕྱིར། འོ་ན་མི་དགེ་བ་བཅུ་སྤང་དགོས་ན། མ་དང་སྲིང་མོ་བུ་མོ་ལ། །བསྟེན་ན་མྱུར་དུ་འགྲུབ་པར་འགྱུར། །ཞེས་དང༌། བྱོལ་སོང་ལས་ཀྱང་རབ་ཏུ་བརྟག །ཞེས་གསང་འདུས་ལས་འབྱུང་བ་དང་འགལ་ལོ་སྙམ་ན། མ་སྲིང་སོགས་ཀྱང་སྐུ་གསུམ་གྱི་འོད་གསལ་འཆར་བའི་ཐབས་ཁྱད་ཅན་དུ་བསྟེན་པ་ལས་སྲེད་དབང་གིས་ཉན་ཐོས་ཀྱི་རྩ་ལྟུང་དུ་འགྱུར་བའི་ཆ་ནས་བསྟེན་པ་མ་ཡིན་ཏེ། དགོངས་པ་ལུང་སྟོན་ལས། ཤེས་རབ་ཕ་རོལ་ཕྱིན་ཤེས་རབ། །ཆོས་ཀྱི་སྐུ་ནི་མ་གཅིག་པུ། །གཉིས་མེད་དེ་བཞིན་ཉིད་སྦྱོར་བས། །དངོས་མེད་ཅེས་བྱ་འདོད་སྤྱོད་པའོ། །ལོངས་སྤྱོད་རྫོགས་དང་མཉམ་གང་ཡིན། །དེ་ཉིད་སྲིང་མོ་ཡིན་པར་འདོད། །རང་ལྷའི་རྣལ་འབྱོར་ལྡན་པ་ནི། །གསང་སྔགས་ལུས་ཀྱི་མཉེས་པར་བྱ། །སྤྲུལ་སྐུའི་གཟུགས་ཅན་བུད་མེད་དེ། །སྒྲུབ་པ་པོས་ནི་སྒོམ་པར་བྱ། །མ་དང་སྲིང་མོ་བུ་མོ་ནི། །འདི་འདྲ་རྣལ་འབྱོར་པས་མཉེས་བྱ། །ཐེག་ཆེན་མཆོག་གི་ཆོས་ཉིད་ལ། །དངོས་གྲུབ་རྒྱ་ཆེན་དེས་ཐོབ་བོ། །ཞེས་གསུངས་སོ། །ཤ་ལྔ་དང་གཤང་ཅི་སོགས་བཟའ་བ་ཡང་སྙིང་རྗེ་མེད་པ་དང་སྐལ་བ་དམན་པའི་རྒྱུ་མཐུན་གྱི་འདོད་ཡོན་ངན་པ་ལ་ལོངས་སྤྱོད་པ་མ་ཡིན་ཏེ། ཤ་ལྔ་དང་བཤང་གཅི་སོགས་ལ་ཕུང་ཁམས་སྒྲིབ་བྲལ་དུ་བྱེད་ནས་སྐུ་ལྔ་དང་ཡེ་ཤེས་ལྔ་ཐོབ་བྱེད་ཀྱི་ནུས་པ་ཡོད་པས་དེའི་ནུས་པ་ལ་དྲི་མའི་ཆ་སྔགས་ཀྱི་སྦྱངས་ནས་ནུས་པ་དེ་ཉིད་གོང་ནས་གོང་དུ་དྲི་མེད་དུ་རྟོགས་པ་དང་སྦར་བར་བྱས་ནས་བསྟེན་པ་ཡིན་ཏེ། དྲི་མེད་འོད་ལས། ཕྱི་རོལ་དུ་བདུད་རྩི་ལྔ་ནི་བཤང་བ་ལ་སོགས་པ་དང༌། སོགས་པའི་སྒྲས་གོ་ཀུ་ལ་སོགས་པ་སྟེ། ལྷ་མཉེས་པའི་དོན་དུ་དེ་དག་ཟོས་པས་བསྙེན་པའོ། །ནང་དུ་བདུད་རྩི་ལྔ་ནི་ཕུང་པོ་ལྔའོ། །སོགས་ཀྱི་སྒྲས་དབང་པོ་ལྔ་པོ་སྒྲོན་མེ་ལྔའོ། །དེ་རྣམས་ལ་ལྟོས་པ་མེད་པ་ནི་བསྙེན་པ་སྟེ་ལུས་དང་རྫས་ལ་སྲེད་པ་ཡོངས་སུ་སྤངས་པའོ། །བསྙེན་པ་དེ་ཡིས་ལྷ་རྣམས་མཆོག་སྟེར་བར་འགྱུར་ཏེ། བཤང་བ་ལ་སོགས་པ་ཟོས་པས་ནི་མ་ཡིན་ནོ། །ཞེས་འབྱུང་ངོ༌། །དེས་ན་ཤ་ལྔ་བདུད་རྩི་ལྔ་ཡང་རྣལ་འབྱོར་མ་ཐོབ་པ་རྣམས་ཀྱི་སྔོན་གྲུབ་པ། ཐོབ་པ་དག་གིས་སྦྱངས་རྟོགས་སྦར་གསུམ་བྱས་པའི་རིལ་བུ་ཡུངས་དཀར་གྱི་ཚད་ཙམ་ཉི་མ་སོ་སོར་བཟའ་ལ། རྣལ་འབྱོར་ཐོབ་ནས་དངོས་སུ་བཟའ་བར་གནང་ངོ༌། །དེས་ན། བཤང་གཅི་སོགས་ལ་མ་དག་པ་འཁོར་བར་འཁོར་བའི་རྐྱེན་བྱེད་པའི་རོ་བཅུད་ཀྱི་ནུས་པ་དང་དག་པ་རྡོ་རྗེ་སེམས་དཔའ་མྱང་འདས་ཐོབ་བྱེད་ཀྱི་རོ་བཅུད་ཀྱི་ནུས་པ་གཉིས་གནས་པ་ལས་སྔགས་ཀྱི་རྣལ་འབྱོར་པས་སྔགས་ཀྱི་ཆོ་གས་སྔ་མའི་སྟོབས་ཉམས་པར་བྱེད་ཅིང་ཕྱི་མའི་སྟོབས་འཕེལ་བར་བྱེད་པ་ཡིན་ཏེ། དཔེར་ན། སའི་ཁྱད་པར་འགའ་ཞིག་ལས་སྐྱེས་པའི་སྐྱུ་རུ་ར་རོ་བསྐ་བར་འགྱུར་ལ། འོ་མས་བཅུས་པའི་རྐྱེན་གྱིས་རོ་མངར་བར་འགྱུར་བ་དེ་ལྟ་འདིར་ཡང་མཚུངས་པའི་ཕྱིར། དེས་ན་ཨཱརྻ་དེ་བས། རང་གི་ལྷ་ཡི་རྣལ་འབྱོར་གྱིས། །འགྲོ་བའི་དོན་ནི་བྱེད་བརྩོན་པས། །རྣལ་འབྱོར་ཡུལ་ལ་ལོངས་སྤྱོད་ཀྱང༌། །གྲོལ་གྱུར་ཉེས་པས་མི་གོས་སོ། །ཞེས་འབྱུང་ངོ༌། །

**སྨྲས་པ། ཉན་ཐོས་པ་ལ་སྡིག་པའི་ལས། །གནང་བའི་གོ་སྐབས་མ་མཆིས་ན། །རྡོ་རྗེ་ཐེག་ལ་ཇི་ལྟར་གནང༌། །ལྷག་པར་གསང་སྔགས་བླ་མེད་དུ། །དབང་བསྐུར་གསུམ་པའི་གྲོས་ཤེས་པ། །འདོད་ཆགས་ལམ་དུ་བྱེད་པའི་དོན། །རྣལ་འབྱོར་པ་དེས་རང་གཞན་ཆེད། །འདོད་དང་གཟུགས་དང་གཟུགས་མེད་ཀྱི། །ཁམས་གསུམ་པ་ལ་རབ་ཆགས་ནས། །སྙིང་རྗེས་སྲིད་གསུམ་སྒྲོལ་བ་ལ། །ཆགས་པའི་ལམ་དུ་བཏགས་པ་ཡིན། །དབང་པོ་གཉིས་སྦྱོར་གོ་དོན་ཡང༌། །སྐལ་ལྡན་དད་པའི་དབང་པོ་དང༌། །བླ་མ་རྡོ་རྗེ་འཛིན་པ་ཡི། །བྱིན་རླབས་དབང་པོ་གཉིས་སྦྱོར་ཚེ། །བདེ་ཆེན་ཕྱག་ཆེན་སྐྱེ་ལ་དགོངས། །དེ་ལྟ་མིན་པར་ཕལ་པ་ཡི། །དབང་པོ་གཉིས་**འདིར་བཤད་པ་ནི་སྔགས་ལ་བསྙད་ནས་སྡིག་སོག་པར་བྱེད་པ་ཆེས་མང་བ་འགོག་པའི་ཆེད་ཡིན་ལ། ཚུལ་འདིའི་དྲང་ངེས་ཀྱི་རྣམ་བཞག་དགོངས་གཅིག་ཆེན་པོར་གསལ་**སྦྱོར་སོགས་ཡིན་ན། རྒྱལ་བས་རྒྱུད་སྡེ་རྣམས་ལས་བཀག །དེ་ཚུལ་མུ་སྟེགས་ལུགས་ཡིན་ཏེ། །ཇོ་བོ་ཆེན་པོ་ཨ་ཏི་ཤས། །དང་པོའི་སངས་རྒྱས་རྒྱུད་ཆེན་ལས། །རབ་ཏུ་འབད་དེ་བཀག་པའི་ཕྱིར། །གསང་བ་ཤེས་རབ་དབང་བསྐུར་ནི། །ཚངས་པར་སྤྱོད་པས་བླང་མི་བྱ། །གལ་ཏེ་དབང་བསྐུར་དེ་འཛིན་ན། །དཀའ་ཐུབ་ཅན་དེ་ཕམ་པར་འགྱུར། །ཞེས་གསུངས་དོན་ཡང་ཤེས་པར་གྱིས། །ཞེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། སྐལ་ལྡན་གཅིག་ཅར་བ་དང་པོ་ནས་ལྷག་པའི་ལྷའི་དཀྱིལ་འཁོར་ཉིད་ལ་འཇུག་པ་ཟབ་བྱ་བ་ལ། རྡོར་གསུང་འདི་ཤིན་ཏུ་དག་པར་བཏོན་ན་འདིར་འགྱུར་ཏེ། དབང་སྡོམ་གྱི་སྨིན་གྲོལ་དུ་ནུབ་པའི་སྦྱངས་པ་སྔོན་སོང་གི་སོ་སོ་སྐྱེ་བོ་ལས་དང་པོ་པ་སྐལ་ལྡན་ཅིག་ཅར་བ་ཡིན་ན་རྟེན་ཉན་ཐོས་ཀྱི་དགེ་སློང་ཡིན་ཀྱང་སྐྱེ་བོའི་མ་དད་པ་སོགས་ཀྱི་དགག་བྱ་འབྱུང་ཉེན་མེད་ན་བུམ་དབང་བསྐུར་བ་ན་སློབ་མ་ཡབ་ཡུམ་ལྷག་པའི་ལྷར་སྦྱོར་བ་ནས་བཟུང་སྔགས་བླ་མེད་དུ་རྡོ་རྗེ་སློབ་མའི་དབང་བཞི་དང་རྡོ་རྗེ་སློབ་དཔོན་གྱི་དབང་གང་བསྐུར་ཡང་དངོས་རིག་བསྟེན་པར་གནང་བྱ་བ་འདི་བཞུགས། ཞེས་འབྱུང་སྟེ།

དེ་ཡང་ཚུལ་འདི་བཅོམ་ལྡན་འདས་རྡོ་རྗེ་འཆང་གི་མན་ངག་བཅོམ་ལྡན་འདས་མ་རྡོ་རྗེ་རྣལ་འབྱོར་མས་སློབ་དཔོན་ཨ་བྷྱ་ལ་གདམས་པར་གསལ་ཏེ། ཕྲེང་བར། གལ་ཏེ་ཡང་ཕྱོགས་ཀྱི་བྱེ་བྲག་སྐྱེ་བོ་ངན་པའི་སྤྱོད་ཡུལ་དུ་གྱུར་ན་དེའི་ཚེ་དེ་ལའང་ཡེ་ཤེས་ཀྱི་ཕྱག་རྒྱས་གསང་བ་དང་ཤེས་རབ་ཡེ་ཤེས་ཀྱི་དབང་སྦྱིན་པར་བྱའོ། །སྐྱེ་བོ་ངན་པ་མེད་ན་ནི་ལས་ཀྱི་ཕྱག་རྒྱ་ཁོ་ནས་སོ། །དེ་ཁོ་ན་ཉིད་ལ་མོས་པ་མི་བརྟན་པའི་དགེ་སློང་ལ་ནི་དད་པ་དང་ལྡན་ཡང་ཕྱིའི་ཤེས་རབ་མའི་དབང་བཟུང་བ་བཀག་པ་སྟེ། གཞན་དུ་ན་སྡོམ་པ་སྔ་མ་ཉམས་པས་དོན་མེད་པ་ཆེན་པོར་འགྱུར་རོ། །གལ་ཏེ་ཡང་བླ་མ་སྒོམ་པ་ལ་བརྟེན་ན་དེའི་ཚད་དེ་ལའང་དེས་གཏད་པའི་ཡེ་ཤེས་ཀྱི་ཕྱག་རྒྱ་མས་ཤེས་རབ་ཡེ་ཤེས་ཀྱི་དབང་སྦྱིན་ནོ། །བླངས་པ་ལའང་ཚངས་པར་སྤྱོད་པ་དང་བྲལ་བའི་དྭོགས་པ་ཡང་མེད་དེ། ལུས་ཀྱི་ལས་མེད་པའི་ཕྱིར། དེས་ན་སྔར་ཁྱིམ་པ་ཡིན་ན་ཉམས་སུ་མྱོང་བའི་བདེ་བ་དྲན་དུ་བཅུག་པ་ལས་དགའ་བ་ལ་སོགས་པའི་དབྱེ་བ་བསྟན་པར་བྱའོ། །བླ་མ་ཡང་དགེ་སློང་དུ་གྱུར་པ་ན་གསང་བའི་དབང་སོགས་སྟེར་བའི་ཚེ་བརྗོད་པ་ཐམས་ཅད་མཚམས་སྦྱར་བར་བྱའོ། །ཞེས་རབ་བྱུང་རྫོགས་པའི་རྟེན་ཅན་སྔགས་ཀྱི་སྐལ་ལྡན་ཅིག་ཅར་བ་ལས་དང་པོ་པ་ལ་སྐྱེ་བོ་ངན་པས་དབེན་ཚེ་དངོས་རིག་གི་རྟེན་གྲོང་པའི་བུ་མོ་དང༌། སྐྱེ་ངན་གྱི་མི་དབེན་ན་ཡེ་རིག་བྱ་ཞིང་གསང་དབང་དང་བུམ་དབང་བསྐུར་བ་སོགས་ལའང་དེས་རིགས་འདྲེའོ། །ཁྱད་པར་རྫོགས་པ་དགེ་སློང་དུ་གྱུར་པའི་ཚེ་སྔ་མ་ལ་སོགས་པར་དངོས་རིག་གི་ཟག་མེད་ཀྱི་བདེ་བའི་དེ་ཉིད་མྱོང་བ་རིག་པ་ཅན་ལ་ནི། །དངོས་རིག་ལྷག་པར་ཡང་བསྔགས་ཏེ། ཀླུ་ཡི་བྱང་ཆུབ་ཀྱིས། རྒྱུད་འགའ་ཞིག་ལས། དེ་ཉིད་རིག་པའི་རྣལ་འབྱོར་པས། །མི་བྱ་བ་ནི་ཅུང་ཟད་མེད། །དེ་ཉིད་ཤེས་ནས་དེ་ནས་ནི། །དཔའ་བོས་འདོད་པ་ལྔ་སྤྱོད་དོ། །ཞེས་དང༌། ཇོ་བོས་ཀྱང་དགེ་སློང་རྟོག་པ་ཅན་ལ་དངོས་རིག་བཀག་ནས་སྐལ་ལྡན་རྟོག་བྲལ་ལ་དངོས་རིག་གནང་ངོ་ཞེས་ལམ་སྒྲོན་དུ། དེ་ཉིད་རིག་ལ་ཉེས་པ་མེད། །ཅེས་འབྱུང་བའི་ཕྱིར། འོ་ན་དགེ་སློང་དེས་དངོས་རིག་བསྟེན་ཕམ་པར་འགྱུར་རམ་ཞེ་ན་མི་འགྱུར་ཏེ། དུས་དེར་ཟག་བཅས་ཀྱི་ལུས་སེམས་ཀྱིས་འཁྲིག་ཚོར་འབྱུང་མོད་ཀྱང་དེ་ཟག་མེད་ཀྱི་ལུས་སེམས་ཀྱི་འཁྲིག་ཚོར་གྱི་བདེ་བ་དམ་པའི་པྲ་སེ་ནས་བྱིན་གྱིས་བརླབས་པས་ཆགས་སོགས་ཉོན་མོངས་ཀྱི་ཉེས་པའི་རྒྱུ་འབྲས་ཀྱི་དུག་མེད་པའི་ཕྱིར་ཞེས། ནས་གླིང་པས་ཀྱང༌། དཀྱིལ་འཁོར་ཆེན་པོར་འཇུག་པ་ན་པྲ་སེ་ན་བབས་པ་དང་ཁྱད་པར་གྱི་ལུང་བསྟན་ཐོབ་པར་གྱུར་ན་ཚངས་པར་སྤྱོད་པ་ལའང་དབང་བསྐུར་བ་མ་བཀག་གོ །ཞེས་འབྱུང་ལ། ཁྱད་པར་གྱི་ལུང་བསྟན་ལའང་མཆོག་དམན་གཉིས་ལས་མཆོག་ནི་མཐོང་ལམ་ཐོབ་ཀའི་དངོས་རིག་ཡེ་ཤེས་ཀྱི་ཌཱ་ཀི་རྩ་དབུ་མའི་དམར་སྣ་པདྨ་འདབ་སྟོང་ལྟར་གསལ་ཞིང་རྒྱས་པར་བྱེ་བའི་བུ་མོ་པདྨ་ཅན་དང་སྦྱོར་ཞེས་ལྷག་པའི་ལྷ་དང་རྡོ་རྗེ་འཛིན་པ་དབྱེར་མེད་ཀྱིས་ལུང་བསྟན་པ་དང༌། དམན་པ་ནི། རྡོ་རྗེ་བདེ་བའི་རིགས་བར་ཆད་མེད་པར་སད་ངེས་ཀྱི་རྟགས་ཁྱད་པར་བ་རྒྱུད་སྡེ་ན་ཇི་སྐད་བཤད་པའི་ལུང་བསྟན་དང་མཐུན་པའི་ཚངས་སྤྱོད་ཅན་ལ་དངོས་རིག་ཡང་དག་པར་བསྟེན་པར་གནང་བ་ཡིན་ནོ། །འོ་ན་དངོས་རིག་དེ་དག་བསྟེན་པ་ན་ཟག་བཅས་རྣམ་སྨིན་གྱི་ཚོར་བ་དེས་དྲངས་པའི་བདེ་བ་དེ་ལ་འདོད་ཆགས་སྐྱེ་བར་འགྱུར་བས་ཆགས་པ་དེ་འཁོར་བའི་སས་བསྡུས་ཀྱི་ཉོན་མོངས་མ་ཡིན་ནམ་ཞེ་ན། དེ་འཁོར་བའི་སས་བསྡུས་ཀྱི་ཉོན་མོངས་ཡིན་ཀྱང་ཆགས་པ་དེས་དྲངས་པའི་ཟག་མེད་ཀྱི་བདེ་བ་ཆགས་ཆེན་མྱང་འདས་རྡོ་རྗེ་འཆང་གི་སས་བསྡུས་ཀྱི་ཆགས་པའང་ཡོད་པའི་ཆགས་པའི་ཐབས་དེ་ཉིད་ཀྱིས་འཁོར་བའི་ཚོར་བདེ་ཆགས་པ་དང་བཅས་པའི་དྲི་མ་སྦྱོང་བར་བྱེད་པ་ཡིན་ཏེ། དབང་པོ་མཆོག་ལ་ཆགས་ཆེན་གྱི་ལམ་འདི་ཉིད་ཆགས་སོགས་ཀྱི་ཉོན་མོངས་ཀྱི་གཉེན་པོར་ཆེས་ཆེར་བསྔགས་པ་ཉིད་ཀྱི་ཕྱིར། ཇི་སྐད་དུ། ཆགས་པས་འཇིག་རྟེན་འཆིང་འགྱུར་བ། །འདོད་ཆགས་ཉིད་ཀྱི་རྣམ་གྲོལ་འགྱུར། །ཞེས་དང༌། སྐྱེ་བོ་མི་བཟད་པ་ཡི་ལས། །གང་དང་གང་གིས་འཆིང་འགྱུར་བ། །དེ་དང་དེ་ནི་ཐབས་བཅས་ན། །དེ་ཉིད་ཀྱིས་ནི་རྣམ་གྲོལ་འགྱུར། །ཞེས་སོ། །དེར་མ་ཟད་དངོས་རིག་བསྟེན་པ་ན་ལུས་ཤེས་ཀྱི་རྗེས་སུ་འབྲང་བའི་ཆགས་རྟོག་ཡོད་ཀྱང་དེ་ཚེ་ཡེ་ཤེས་ཀྱི་རྗེས་སུ་འབྲང་བའི་ཆགས་བྲལ་གཉེན་པོའི་ཡེ་ཤེས་ཡོད་པས་ལུས་ཤེས་ཀྱི་རྗེས་སུ་འབྲང་བའི་ཆགས་རྟོག་གི་དྲི་མ་བག་ཆགས་དང་བཅས་པ་སྦྱོང་བར་བྱེད་པ་ཡིན་ཏེ། ཨ་བྷྱཱ་ཀ་རས་མན་ངག་སྙེ་མ་ལས། འོ་ན་དེ་ལྟར་ན་ཕྱག་རྒྱའི་སྦྱོར་བ་ལ་སོགས་པ་མཆོག་དང་ཇི་ལྟར་འབྲེལ་ཞེ་ན་སྒྲོ་བཏགས་པའི་ཁྱད་པར་གྱིས་སོ། །སྒྲོ་བཏགས་པར་ཡང་རྣམ་པ་གཉིས་ཏེ། དེ་ཁོ་ན་ཉིད་དང༌། དེ་ཁོ་ན་ཉིད་མ་ཡིན་པའོ། །དེ་ལ་ཕྱག་རྒྱ་མ་ལ་སོགས་པ་དེ་ཁོ་ན་ཉིད་ཀྱི་ངོ་བོར་སྒྲོ་བཏགས་པ་ནི་བརྒྱུད་པས་བྱང་ཆུབ་སྒྲུབ་པའི་ཐབས་ཀྱི་ཕྱིར་སྐྱོན་མེད་དོ། །འོ་ན་ཁ་ཅིག་བུད་མེད་ལ་ཉམས་སུ་མྱོང་བ་བཀག་པ་ཡང་འགལ་བར་འགྱུར་ཞེ་ན། འདིར་ནི་ལས་ནི་རྣམ་པ་གཉིས་ཏེ། ཀུན་སློང་བར་བྱ་བ་དང༌། ཀུན་སློང་བར་བྱེད་པའོ། །དེ་ལ་ལུས་ངག་གི་ལས་ཐམས་ཅད་ནི། ཀུན་ནས་བླང་བར་བྱ་བ་ཡིན་ལ། ཡིད་ཀྱི་ནི་ཀུན་སློང་བར་བྱེད་པའོ། །དེ་ཡང་རྣམ་པ་གཉིས་ཏེ། ཆགས་པས་ལེགས་པར་བསླང་བའི་ལུས་ངག་གི་ལས་ཐམས་ཅད་ནི་མི་དགེ་བ་སྟེ། དེ་ནི་སྔགས་སུའང་བཀག་གོ །ཆགས་པ་མེད་པ་སོགས་ཀྱི་ཀུན་ནས་བསླངས་པ་ཐམས་ཅད་ཀྱང་དགེ་བའི་ལས་སུ་འདོད་པས་ཕྱག་རྒྱ་ཆེན་པོ་གཉིས་སུ་མེད་པའི་སྦྱོར་བ་དང་ལྡན་པའི་རྣལ་འབྱོར་པས་མཐའ་དག་ལ་ཆགས་པ་ལ་སོགས་པ་མེད་པའི་བདག་ཉིད་ཅན་གྱི་འགྲོ་བ་ལ་ལྟ་བར་བྱེད་པས་དེ་འདིར་སྤྱོད་ལམ་ཐམས་ཅད་དུ་སྦྱོར་བ་ཡང་མི་དགེ་བ་མེད་པ་སྟེ། ཉེ་བར་དམིགས་པའི་ངོ་བོའི་ཕྱིར་དགེ་བའི་བདག་ཉིད་དོ། །ཞེས་འབྱུང་ངོ༌། །

རྡོ་རྗེ་གསུང་འདི་ལས་འཕྲོས་ནས་རྡོར་གསུང་འདི་ལྟ་བུ་ཞིག་བྱུང་སྟེ། ལྷ་ནི་རྟེན་འབྲེལ་གྱི་རྒྱུ་ཚོགས་ཡོངས་སུ་ཚང་བ་ལས་འགྲུབ་ཀྱི་རྒྱུ་རྐྱེན་ཕྱོགས་རེ་བས་ནི་མི་འགྲུབ་བོ། །ཞེས་འབྱུང་ལ་འདིའི་ལྷ་ནི་འཇིག་རྟེན་དང་འཇིག་རྟེན་ལས་འདས་པའི་ལམ་གཉིས་ཆར་གྱི་གྲུབ་པའི་འབྲས་བུ་ཏེ། དཔལ་མཆོག་ལས། ཐོག་མཐའ་མེད་པའི་སེམས་དཔའ་ནི། །རྡོ་རྗེ་སེམས་དཔའ་དགའ་བ་ཆེ། །ཀུན་ཏུ་བཟང་པོ་ཀུན་བདག་ཉིད། །རྡོ་རྗེ་སྙེམས་ཚུལ་བདག་པོའི་བདག །འདི་ནི་རང་བྱུང་བཅོམ་ལྡན་འདས། །གཅིག་པུ་རབ་ཏུ་ཆེ་བའི་ལྷ། །ཞེས་དང༌། བླ་ན་མེད་པའི་རྒྱུད་ལས་ཀྱང༌། འདི་ནི་རང་བྱུང་བཅོམ་ལྡན་འདས། །ལྷག་པའི་ལྷ་ནི་གཅིག་པུ་ཉིད། །རྡོ་རྗེ་སེམས་དཔའ་བདེ་བའི་མཆོག །ཅེས་དང༌། གསང་བ་གྲུབ་པ་ལས། རྣམ་པར་མི་རྟོག་དམིགས་མེད་པ། །གང་ལ་སངས་རྒྱས་འབྱུང་འགྱུར་བའི། །ཤེས་རབ་ལྷ་མོ་བླ་ན་མེད། །འདི་ཉིད་ཕ་རོལ་ཞེས་བྱ་བརྗོད། །གལ་ཏེ་ཤེས་ནས་སྒོམ་གྱུར་ན། །སེམས་ཅན་ཀུན་ལ་གྲོལ་སྟེར་འགྱུར། །ཞེས་པའི་ལྷ་དེ་རྟོག་པས་བཏགས་པའི་བསྐྱེད་རིམ་གྱིས་སྒྲུབ་པའི་ལྷའི་སྐུ་དང་མི་རྟོག་རང་བཞིན་ལྷུན་གྱིས་གྲུབ་པའི་ལྷའི་སྐུ་སྟེ། སྐུ་ཕྱི་མ་འདི་ལ་སྦྱོར་བ་ཡན་ལག་དྲུག་གི་ལམ་དང་སྦྱར་ན། རྗེས་དྲན་དུ་སྒྱུ་ལུས་སུ་ལྡང་བའི་སྐབས་ནས་ལྷར་བཞག་པ་གཅིག་དང༌། ཏིང་ངེ་འཛིན་དུ་རང་བྱུང་གི་ལྷ་ལ་ལྷར་བཞག་པ་གཅིག་དང༌། འབྲས་བུ་མཐར་ཐུག་པ་ཟུང་འཇུག་གི་སྐུ་ལ་ལྷར་བཞག་པ་གཅིག་དང་གསུམ་གྱི་ཕྱི་མའི་ལྷ་འདི་ནི་དབང་བཞི་དང་རིམ་གཉིས་ཀྱི་རྒྱུ་ཚོགས་ཡོངས་སུ་ཚང་བས་འགྲུབ་ཀྱི། བུམ་དབང་དང་འབྲེལ་བའི་བསྐྱེད་རིམ་ཙམ་གྱིས་ནི་འདོད་པའི་ལྷ་འདི་ལྟ་བུ་འགྲུབ་པ་མ་ཡིན་ལ། བསྐྱེད་རིམ་གྱིས་ནི་ལས་རྒྱ་ལ་བསྟེན་ནས་ལུས་མ་སྤངས་པར་འདོད་པ་ཁམས་ཀྱི་མཁའ་ལ་སྤྱོད་པའི་འདོད་ལྷའི་ལུས་ཙམ་དང༌། ཡེ་རྒྱ་ལ་བསྟེན་ནས་གཟུགས་ཁམས་ཀྱི་མཁའ་ལ་སྤྱོད་པའི་གཟུགས་ཀྱི་ལྷའི་ལུས་སངས་རྒྱས་ཀྱི་སྐུ་གཟུགས་ཁམས་བར་སྣང་བའི་མཚན་དཔེ་ཅན་ཐོབ་པར་བྱེད་ལ། དེ་ལྟ་ནའང་བསྐྱེད་རིམ་རྣམ་ཤེས་རྟོག་བཏགས་ཀྱི་དགེ་རྩས་བསྒྲུབས་པས་སྔགས་ཀྱི་འདོད་པའི་ལྷ་གཟུགས་ཙམ་ནི་ཡེ་ཤེས་རྡོ་རྗེའི་སྐུ་ཡང་དག་པ་མ་ཡིན་ཏེ། ཡེ་ཤེས་རྟོག་བྲལ་བདེ་གཤེགས་སྙིང་པོའི་དགེ་རྩ་མཐར་ཕྱིན་པས་བསྒྲུབས་པའི་ཟུང་འཇུག་གི་སྐུ་ཡིན་པའི་ཕྱིར། འོ་ན་བསྐྱེད་རྫོགས་ཀྱི་ཁྱད་པར་དེ་གང་ཞེ་ན། བསྐྱེད་རིམ་ནི་རློམ་ཚོད་བདེ་གཤེགས་སྙིང་པོ་རྒྱུ་རྒྱུད་ལྷན་ཅིག་པ་ལམ་འབྲས་ཀྱི་ལྷར་སྒྲུབ་པར་རློམ་ཡང་སོང་ཚོད་ལས་སུ་བྱ་བ་གློ་བུར་དྲི་མའི་ལུས་སེམས་ལས་ལྷར་སྒྲུབ་པ་ཙམ་ཡིན་ལ། རྫོགས་རིམ་པ་ནི་རློམ་སོང་གཉིས་ཀ་ལས་སུ་བྱ་བ་རྒྱུ་རྒྱུད་རང་བྱུང་ལྷན་ཅིག་སྐྱེས་པའི་སྐུ་གསུང་ཐུགས་ལས་ལྷར་སྒྲུབ་པ་ཡིན་ནོ། །འོ་ན་བསྐྱེད་རིམ་རྣམ་རྟོག་ལས་ལྷར་སྒྲུབ་ན་རྣམ་རྟོག་འཁྲུལ་པ་ཉིད་ཀྱི་ཕྱིར་འཁྲུལ་པ་ནི་སྭ་བྷཱ་ཝའི་སྔགས་དང་དེའི་དོན་བསམ་པས་སྦྱང་བར་བྱས་རྗེས་བསྐྱེད་རིམ་གྱི་ལྷ་དེ་གང་ལས་སྒྲུབ་ཏུ་མེད་དེ་རྟོག་པ་བཀག་རྗེས་མི་རྟོག་ཡེ་ཤེས་པ་ནི་དེར་ལྷར་ལྡང་བའི་ནུས་པ་མ་རྙེད་པའི་ཕྱིར་སྙམ་ན། རྣམ་རྟོག་རང་ལའང་རྣམ་ཤེས་རང་ཉིད་ཁ་ནང་ཁོ་ནར་ཕྱོགས་པའི་རིག་ཙམ་གྱི་ཆ་དང་ཁ་ཕྱིར་བལྟའི་གཟུང་འཛིན་ཀུན་བརྟགས་གཉིས་ལས། ཁ་ཕྱིར་ལྟའི་རྣམ་རྟོག་གི་འཁྲུལ་ཆ་སྭ་བྷཱ་ཝའི་སྔགས་སོགས་ཀྱིས་སྦྱངས་ནས་ནང་ལྷའི་རྣམ་ཤེས་ཡང་དག་མིན་རྟོག་རིག་ཙམ་དུ་ལྷར་བསྐྱེད་པ་ཡིན་ནོ། །འོ་ན་འཁྲུལ་རྟོག་ལྷར་བསྐྱེད་པར་སོང་བས་སོལ་བ་བདར་བས་དུང་མི་འབྱུང་བས་དེ་ལ་དྲི་བྲལ་གྱི་ལྷ་མཚན་ཉིད་པ་མི་འབྱུང་ངམ་སྙམ་ན་བདེན་མོད་ཀྱི། དངོས་སུ་མི་འབྱུང་ཡང་བརྒྱུད་ནས་འབྱུང་བའི་བྱ་བ་བྱེད་པ་ཡིན་ཏེ། ནོར་བུའི་འོད་ལས་ནོར་བུར་ཞེན་ནས་ཞུགས་པས་མཐར་ནོར་བུ་ཐོབ་པ་ལྟ་བུའི་ཕྱིར་དང༌། རྣམ་རྟོག་རགས་པའི་འཁྲུལ་པ་རྣམ་རྟོག་ཕྲ་བས་གཅོད་པའི་ཕྱིར་དང༌། རྣམ་རྟོག་ཉིད་ཀྱིས་རྣམ་རྟོག་དག །བྱ་བ་དང༌། མཐར་རྣམ་རྟོག་ཕྲ་མོའང་ཡེ་ཤེས་ཀྱིས་སེལ་བར་བྱེད་པའི་ཕྱིར། དེས་ན་བསྐྱེད་རིམ་གྱི་སྐད་དོད་ལ། ཨུཏྤྟྚི་ཀྲ་མ་ཞེས་པའི་ཨུཏྤྟྚི་ནི་བསྐྱེད་པ། བཏགས་པ། བཅོས་པ། བཟོས་པ་སོགས་ལ་འཇུག་ལ། ཀྲ་མ་ནི་རིམ་པ་སྟེ། ལམ་ཡིན་ལ། དེས་ན་རྣམ་རྟོག་གིས་བཅོས་ཤིང་བཏགས་པའི་ལམ་འཁོར་བཅས་ལ་བརྗོད་དོ། །རྫོགས་རིམ་གྱི་སྐད་དོད། ནིཥྤནྣ་ཀྲ་མ་ཞེས་པའི་ནིཥྤནྣ་ནི་མ་བཅོས་པ་གྲུབ་པ། ཡོངས་སུ་གྲུབ་པ་རྣམས་ལ་འཇུག་ལ། ཀྲ་མ་ནི་རིམ་པའོ། །ངོ་བོ་བཅོས་མ་ཀུན་བརྟགས་དང་བྲལ་བའི་ལམ་འཁོར་བཅས་སོ། །དེས་ན་རྫོགས་རིམ་བདེ་གཤེགས་སྙིང་པོ་མི་རྟོག་པའི་ལུས་སེམས་དེ་ཉིད་ཀྱང་རྟེན་འབྲེལ་གྱི་བཏགས་ཆོས་མ་ཡིན་ནམ། དེ་ཡིན་ན་བསྐྱེད་རིམ་ཁོ་ན་བཏགས་ཆོས་སུ་ཅིས་འཇོག་སྙམ་ན་རྫོགས་རིམ་རྟེན་འབྲེལ་གྱི་བཏགས་ཆོས་ཡིན་ཀྱང་ཡང་དག་མིན་རྟོག་གི་དྲི་མའི་བཏགས་ཆོས་མིན་པས་བསྐྱེད་རིམ་ལ་བཏགས་ཆོས་སུ་ནན་གྱིས་འཇོག་ཚུལ་གཅིག་དེ་ལྟར་ཡིན་ལ། ཡང་ན་གདགས་གཞི་རྫོགས་རིམ་ལ་བཏགས་པའི་བཏགས་ཡོད་དེ། ཐ་སྙད་དུ་བླང་དོར་གྱི་རྟེན་བྱེད་པའི་མ་འཁྲུལ་བ་ཡང་དག་པའི་གཤེགས་སྙིང་ལ་ལྷར་བཏགས་ནས་རྟོག་པས་དེར་བཞེངས་པའི་མོས་སྒོམ་ཡིན་ནོ། །དེ་ལྟ་ནའང་མོས་སྒོམ་དེས་དངོས་སུ་རྫོགས་རིམ་ཡེ་ཤེས་ཀྱི་སྐུ་ནི་འགྲུབ་པ་མིན་ཏེ། རྫོགས་རིམ་ཡེ་ཤེས་ཀྱི་སྐུ་ནི་རྫོགས་རིམ་མངོན་སུམ་ལམ་བྱེད་ཀྱི་དགའ་བ་བཞིའི་ཡེ་ཤེས་སོགས་ཀྱིས་འགྲུབ་པའི་ཕྱིར། ཇི་སྐད་དུ། སྣ་ཚོགས་རྣམ་རྟོག་ལ་སོགས་ལམ་གྱིས་ནི། །དེ་ཉིད་དེ་བཞིན་གཤེགས་པས་གསུངས་པ་གང༌། །བཅུ་དྲུག་བཞིའི་རབ་ཏུ་དབྱེ་བ་ཅན། །ལམ་དང་བྲལ་བས་ཐོབ་པ་མ་ཡིན་ནོ། །ཞེས་སོ། །འོ་ན་བསྐྱེད་རིམ་པས་དངོས་རིག་བསྟེན་པར་བྱར་ཡོད་དམ་ཞེ་ན། ཤིན་ཏུ་ཡོད་དེ། རྫོགས་པའི་རྟེན་བཅས་ལས་དང་པོ་པས་ཀྱང་བསྐྱེད་རིམ་གྱི་ལམ་དང་པོར་བུམ་དབང་བསྐུར་བ་ནས་སློབ་མ་རིགས་ལྔ་ཡབ་ཡུམ་གྱི་དངོས་རིག་བསྟེན་པར་གསུངས་ལ། དེ་བསྟེན་པ་ན་འཇིག་རྟེན་པའི་ལམ་གྱི་དགའ་བཞི་བསྐྱེད་པ་དང༌། དེ་ནས་དབང་གོང་མའི་དུས་སུ་སླར་དངོས་རིག་བསྟེན་དགོས་ལ། མ་བསྟེན་ན་དབང་གོང་མ་ཐོབ་པར་མི་འགྱུར་ལ། དེ་མ་ཐོབ་ན་དབང་གོང་བའི་ཟབ་ཆོས་བཤད་སྒོམ་མི་རུང་ལ། གལ་ཏེ་དབང་གོང་མ་དངོས་རིག་ལ་བརྟེན་པའི་ཉམས་མྱོང་མ་ཐོབ་པ་ལ་དེའི་ཆོས་བསྟན་ན་གསང་སྒྲོགས་སུ་འགྱུར་བས་སོ། །དེ་ཡང་འཛིན་པ་ཐོབ་པའི་གཉེན་པོ་མེད་པར་དངོས་རིག་བཀག་པ་ནི་རབ་བྱུང་སྐྱེ་བོ་ངན་པས་མི་དབེན་པའི་དབང་དུ་བྱས་པ་དང་ལམ་རིམ་གཉིས་སྒོམ་པའི་དབང་དུ་བྱས་ལ་ཁྱིམ་པ་དང་དབང་དུས་སུ་ནི་འཛིན་པ་ཐོབ་པའི་གཉེན་པོ་མེད་པར་དངོས་རིག་བསྟེན་མི་རུང་བ་མ་ཡིན་ནོ། །འོ་ན་རྫོགས་རིམ་གྱི་ཆོས་ལ་ཡོངས་སྒྲུབ་ཏུ་འཇོག་ན། དགོངས་གཅིག་འདི་ཉིད་དུ་བསྐྱེད་རིམ་ཡོངས་གྲུབ་ཡིན་ཞེས་འབྱུང་བ་དང་འགལ་ལོ་སྙམ་ན། འགལ་བར་བསམ་པར་མི་བྱ་སྟེ། བསྐྱེད་རིམ་གྱི་སྒྲུབ་གཞི་སངས་རྒྱས་ཀྱི་སྙིང་པོ་བདེ་གཤེགས་སྙིང་པོ་ཡོངས་གྲུབ་ཡིན་པ་ལ་དགོངས་ནས་དེ་སྐད་གསུངས་པའི་ཕྱིར་དང༌། བདེ་གཤེགས་སྙིང་པོ་ཡོངས་གྲུབ་ནི་བསྐྱེད་རིམ་གྱི་སྒྲུབ་གཞི་ཡིན་པར་མ་ཟད་རྫོགས་རིམ་གྱི་སྒྲུབ་གཞིའང་ཡིན་པའི་ཕྱིར། དེས་ན་བསྐྱེད་རྫོགས་ཀྱི་སྒྲུབ་གཞི་ནི་བདེ་གཤེགས་སྙིང་པོ་ཡོངས་གྲུབ་བོ་ཞེས་བརྗོད་པ་ན། དྲི་བྲལ་ཟག་མེད་ཀྱི་དངོས་པོ་གློ་བུར་དྲི་མའི་ལུས་སེམས་ཀྱི་དབེན་པ་དེ་ཉིད་ལ་ངོས་བཟུང་གི །དེ་ལས་གཞན་བསྐྱེད་རྫོགས་ཀྱི་སྒྲུབ་གཞིར་ཇོ་ནང་པས་དོན་དམ་རྟག་དངོས་འདོད་པ་དང༌། གསེར་མདོག་ཅན་པས་ཚུར་མཐོང་གི་སེམས་གཟུང་འཛིན་གཉིས་ཀྱིས་སྟོང་པའི་དེ་ཉིད་ལ་འདོད་པ་དང༌། བོ་དོང་པས་དྭངས་མའི་བདག་ཉིད་ལ་འདོད་པ་དང༌། དགེ་ལྡན་པས་སེམས་ལ་ཁོ་རང་གིས་སྦྱར་བའི་རྟགས་ཀྱི་དགག་བྱས་སྟོང་པའི་སྟོང་ཉིད་ལ་འདོད་པ་སོགས་རིམ་བཞིན་མི་འཐད་དེ། དོན་དམ་རྟག་དངོས་ཐ་སྙད་དུའང་ཤེས་བྱ་ལ་མི་སྲིད་ཅིང་རྟག་ན་དངོས་པོར་འགལ་བའི་ཕྱིར་དང༌། ཚུར་མཐོང་གི་སེམས་གཟུང་འཛིན་ཀུན་བརྟགས་དང་བྲལ་ཀྱང་གཉིས་སྟོང་བའི་རང་རིག་ཀུན་རྫོབ་སྒྱུ་མ་ལྟ་བུ་གཞན་དབང་རྣམ་ཤེས་ཡིན་ལ། རྣམ་ཤེས་ཕུང་པོ་ལྔས་བསྡུས་པས་ཕུང་ལྔ་བསྐྱེད་རྫོགས་ཀྱི་སྒྲུབ་གཞིར་མི་འགྱུར་བའི་ཕྱིར་ཏེ། འགྱུར་ན་སངས་རྒྱས་ལ་ཕུང་ལྔ་དང་བཅས་པ་འགྱུར་བའི་ཕྱིར་དང༌། དྭངས་མའི་བདག་ཉིད་ཞིག་ཡོད་ན། དྭངས་མེད་འཁོར་བའི་དྭངས་མ་ཡིན་ནམ་མྱང་འདས་ཀྱི་དྭངས་མ་ཡིན། འཁོར་བའི་དྭངས་མ་ཡིན་ན་འཁོར་བའི་དྭངས་མའམ་འཁོར་བའི་དྲག་ཤོས་རབ་མཆོག་ཡིན་པ་དེས་མྱང་འདས་བསྐྱེད་རྫོགས་རྒྱུ་འབྲས་ཀྱི་སྒྲུབ་གཞིར་མི་འགྱུར་བའི་ཕྱིར་ཏེ། མྱང་འདས་དང་མི་མཐུན་པའི་འཁོར་བའི་ཆོས་ཀྱི་རྒྱུ་ལས་མྱང་འདས་ཀྱི་འབྲས་བུ་འབྱུང་མི་སྲིད་པའི་ཕྱིར་དང༌། མྱང་འདས་ཀྱི་དྭངས་མ་ཡིན་ན་མྱང་འདས་ཀྱི་སྙིགས་མ་དེ་བསྐྱེད་རྫོགས་ཀྱི་སྒྲུབ་གཞིར་མི་རིགས་པར་མི་འཐད་པའི་ཕྱིར་ཏེ། མྱང་འདས་ཀྱི་ཆོས་ཡིན་ན་དྭངས་མ་དེའི་རྒྱུར་འཐད་ན་སྙིགས་མ་དེའི་རྒྱུར་མི་འཐད་པ་ལ་གནོད་བྱེད་ཅི་ཡང་མེད་པར་མཚུངས་པའི་ཕྱིར། དྭངས་མ་སོགས་ལ་བདག་ཉིད་འདོད་ན་གང་ཟག་གི་བདག་འགོག་པ་སྐད་བྱེད་པའང་ཚིག་གི་གསོག་ཏུ་འགྱུར་བའི་ཕྱིར་དང༌། སེམས་ལ་ཤེས་བྱར་མི་སྲིད་པའི་ཆོས་ཁྱེད་འདོད་པའི་རྟགས་ཀྱི་དགག་བྱར་གྱུར་པ་དེས་སྟོང་བའི་སྟོང་ཉིད་དང་སེམས་ཀྱི་ཚོགས་པ་བསྐྱེད་རྫོགས་ཀྱི་སྒྲུབ་གཞི་ཡིན་ན་ཤེས་བྱར་ཡོད་མི་རུང་བའི་རི་བོང་རྭས་སྟོང་གི་སྟོང་ཉིད་དང་སེམས་ཀྱི་ཚོགས་པ་གཞི་མཐུན་ཀྱང་བསྐྱེད་རྫོགས་ཀྱི་སྒྲུབ་གཞིར་འགྱུར་ལ། དེ་ལྟ་ན་ནི་ཐུག་པ་མེད་པའི་ཕྱིར་དྲན་པ་སོ་ན་གནས་པ་སུ་ཞིག་ངག་དེ་ལྟ་བུ་ལ་ཡིད་ཆེས་སུ་འཛིན།

**སྨྲས་པ། སྔར་གོམས་མེ་ཏོག་ཕོག་པ་ཡི། །ལྷག་པའི་ལྷ་ཡིས་རྗེས་གཟུང་བས། །ཚེ་འདི་ཉིད་ལ་དེ་ཉིད་ཀྱི། །དཀྱིལ་འཁོར་འཁོར་ལོ་ཞུགས་པ་ན། །གྲོལ་འགྱུར་རྗེ་བཙུན་བིརྺ་པ། །བདག་མེད་ལྷ་མོས་རྗེས་བཟུང་ཞིང༌། །རྗེ་བཙུན་ཆེན་པོ་ནཱ་རོ་པ། །རྡོ་རྗེ་ཕག་མོས་རྗེས་བཟུང་བཞིན། །དེ་ལས་གཞན་པའི་དཀྱིལ་འཁོར་གྱི། །ལམ་དུ་དྲངས་ནས་དཀའ་སྤྱད་སོགས། །འབད་ནས་བསྒྲུབ་ཀྱང་ཀུན་མཁྱེན་ལ། །རིང་དུ་འགྲོ་ཞེས་འབྲི་ཁུང་བཞེད། །**ཅེས་བརྗོད་ན་དོན་ཁྲོལ་བར་འགྱུར་རོ། །གཞུང་དུ། ལྷ་ལ་ཅིག་ཅར་དུ་འཇུག་པ་གནད་ཟབ་བྱ་བ་ཡང་ཡི་གེ་མ་དག་པའོ།། །།

༈ རྡོ་རྗེའི་གསུང༌། བསྐྱེད་རིམ་ལ་བསྙེན་སྒྲུབ་ཡན་ལག་བཞིའི་རྟེན་འབྲེལ་མ་ཚང་ན་བསྙེན་པ་གཅིག་པུས་ལྷ་མི་འགྲུབ་ཅེས་བྱ་བ་ལ། རྡོར་གསུང་འདི་ཆེས་དག་པར་བཏོན་ན། སྦྱང་བྱ་སྲིད་པ་སྐྱེ་བ་རིམ་པ་སྦྱོང་བྱེད་ཀྱི་བསྐྱེད་རིམ་ལ་བསྙེན་སྒྲུབ་ཡན་ལག་བཞི་ཚང་བར་བསྙེན་སྒྲུབ་མ་བྱས་ན་སྦྱང་བྱ་དེ་སྦྱོང་བར་མི་ནུས་ཞེས་བྱ་བ་འདི་བཞུགས་སོ། །དེ་ཡང༌། འདུས་པ་རྒྱུད་ཕྱི་མ་ལས། རྣལ་འབྱོར་རྒྱུད་ནི་ཐམས་ཅད་དུ། །རྣལ་འབྱོར་པ་ཡི་རྟག་ཏུ་བསྔགས། །བསྙེན་པའི་ཆོ་ག་དང་པོ་སྟེ། །ཉེ་བར་སྒྲུབ་པ་གཉིས་པ་ཡིན། །སྒྲུབ་པ་ཡང་ནི་གསུམ་པ་ཡིན། །སྒྲུབ་པ་ཆེན་པོ་བཞི་པའོ། །ཞེས་འབྱུང་ལ། དེ་ཡང་བསྐྱེད་རྫོགས་གང་སྒོམ་ཀྱང་བསྙེན་སྒྲུབ་ཡན་ལག་བཞི་དང་ལྡན་པ་ཞིག་གི་སྒོ་ནས་ཉམས་སུ་ལེན་དགོས་པ་ཡིན་ཏེ། དུས་འཁོར་ལས། ཆུ་གཏེར་རྡོ་རྗེ་རྣམས་དང་སྔགས་ཀྱི་བཟླས་པ་སོགས་ཀྱི་བསྙེན་པས་སྟེ། །ཞེས་སོགས་གསུངས་པའི་ཕྱིར། ལུང་དེའི་དོན་ཆུ་གཏེར་རྡོ་རྗེ་ནི། ལུས་ངག་ཡིད་ཡེ་ཤེས་བཞི་གཉིས་སྣང་ངམ་འཁོར་བའི་ཆོས་ཀྱིས་མི་ཕྱེད་པ་ལ་བྱ་ལ། འཁོར་བའི་ལུས་ངག་ཡིད་ཡེ་ཤེས་བཞི་ལ་ལྟོས་པ་མེད་པས་ན་ལྟོས་མེད་བཞི་ཞེས་ཀྱང་བྱ་ལ། དེས་ན་བསྐྱེད་རྫོགས་ཀྱི་ལམ་ཐམས་ཅད་ལུས་ངག་ཡིད་ཡེ་ཤེས་ཀྱི་དྲི་མ་སྦྱང་དགོས་པས་བསྐྱེད་རྫོགས་མཚན་ཉིད་པ་ཡིན་ཕྱིན་བསྙེན་སྒྲུབ་ཡན་ལག་བཞི་ལྡན་དུ་ཉམས་སུ་ལེན་པས་ཁྱབ་པ་ཉིད་དུ་ཤེས་པར་བྱ་སྟེ། གནད་འདི་ཉིད་ཀྱི་ཕྱིར། ས་སྐྱ་པའི་རྗེ་བཙུན་གྲགས་པ་རྒྱལ་མཚན་གྱིས་མངོན་རྟོགས་ལྗོན་ཤིང་ལས། སློབ་དཔོན་བིརྺ་པའི་བཞེད་པས། བསྙེན་སྒྲུབ་ཡན་ལག་བཞི་མ་ཚང་བའི་མངོན་པར་རྟོགས་པ་མཆོག་ཐུན་མོང་གང་ལའང་མི་བཞེད་དོ། །ཞེས་འབྱུང་བའི་ཕྱིར།

དེས་ན་སྐབས་དོན་བསྙེན་སོགས་བཞི་བསྐྱེད་རིམ་ལ་སྦྱར་ཏེ་ཇི་ལྟར་ཉམས་སུ་ལེན་ཞེ་ན། ཕ་རྒྱུད་མ་རྒྱུད་ཀྱི་ལུས་ཐམས་ཅད་གཉིས་མེད་ཀྱི་རྒྱུད་ལ་ཡོངས་སུ་རྫོགས་པར་འགྱུར་བས་བཅོམ་ལྡན་འདས་དུས་ཀྱི་འཁོར་ལོའི་བསྐྱེད་རིམ་གྱི་ཚུལ་དང་སྦྱར་ཏེ་བཤད་པར་བྱ་སྟེ། དེ་ཡང་ལུས་རྫོགས་པ་དཀྱིལ་འཁོར་རྒྱལ་མཆོག་བསྙེན་པ། ངག་དང་ཡིད་རྫོགས་པ་ལས་རྒྱལ་མཆོག་ཉེར་སྒྲུབ། ཡེ་ཤེས་རྫོགས་པ་ཕྲ་ཐིག་གི་རྣལ་འབྱོར་གཉིས་ཀྱི་ཐིག་ལེའི་རྣལ་འབྱོར་སྒྲུབ་པ། ཕྲ་མོའི་རྣལ་འབྱོར་སྒྲུབ་པ་ཆེན་པོའོ། །

འོ་ན་དེ་རེ་རེ་ཞིང་བསྙེན་སྒྲུབ་ཡན་ལག་བཞི་ལྡན་དུ་ཡོད་དེ། དང་པོ་དཀྱིལ་འཁོར་རྒྱལ་མཆོག་གི་སྟོང་ཉིད་བྱང་ཆུབ་ནི་བསྙེན་པ། ས་བོན་བསྡུ་བ་ཉེར་སྒྲུབ། གཟུགས་རྫོགས་པ་སྒྲུབ་པ། ཡི་གེ་འགོད་པ་སྒྲུབ་པ་ཆེན་པོའོ། །དེ་ལ་གཞི་ལ་གླིང་བདུན་པའི་ཁམས་དྲུག་ལྡན་གྱི་སྐྱེས་བུ་གཅིག །འཆི་སྲིད་གཅིག་ནས་འཆི་སྲིད་གཅིག་ལ་ཐུག་གི་བར་སྦྱང་གཞི་དང༌། སྨིན་གྲོལ་གྱི་ལམ་ལས། སྨིན་བྱེད་དབང་བཞི། གྲོལ་བྱེད་བསྐྱེད་རྫོགས་གཉིས་ཀྱི་བསྐྱེད་རིམ་ཡན་ལག་བཅུ་གཉིས་བསྙེན་སྒྲུབ་བཞིས་འདུས་པ་རྫོགས་རིམ་ཡན་ལག་དྲུག་བསྙེན་སྒྲུབ་བཞིས་བསྡུས་པ་དང༌། འབྲས་བུ་སངས་རྒྱས་རང་སའི་སྐུ་བཅུ་དྲུག་དང༌། གདུལ་བྱ་གཞན་སྣང་ལ་མཛད་པ་བཅུ་གཉིས་འཆར་བ་རྣམས་རྟེན་འབྲེལ་གྱི་འགྲོས་གཅིག་ཏུ་འཆར་བ་ཡིན་པ་ལས། ཐོག་མར་སྦྱང་གཞི་དང་སྦྱོང་བྱེད་བསྐྱེད་པའི་ལམ་གཉིས་སྦྱར་ཏེ་བཤད་ན། དང་པོར་སྟོང་ཉིད་བྱང་ཆུབ་ཀྱི་སྦྱང་གཞི། གཞི་སེམས་ཅན་ལ་འཆི་བ་དང་འཕོ་བ་གཉིས་ཡིན་ལ། འཆི་བ་ལ་རགས་པ་དང་ཕྲ་བ་གཉིས་ཀྱི་ཐིམ་རིམ་གཉིས་ལས་དང་པོ་ནི། ལུས་ཀྱི་ཚིག་ལ་གནས་པའི་ཁྱབ་བྱེད་ཆུ་ཁམས་པས་ལུས་ཀྱི་ནང་ཐམས་ཅད་བསྡུས་ཏེ་མེ་ཁམས་ཀྱིས་དྲོད་ཉམས་པར་བྱས། དྲོད་དང་བྲལ་བའི་ལུས་ཀྱི་ཟུངས་པའི་ཁམས་ཆུ་ལ་ཞུགས། ཆུ་རླུང་གིས་སྐམས། རླུང་ནམ་མཁའི་སྡེ་དྷཱུ་ཏིར་དེངས་ཤིང་འགགས་ཏེ། འཆི་རླུང་མུན་པ་ཅན་ཞག་གཅིག་ཏུ་རྒྱུའོ། །ཕྲ་བ་སྲོག་རླུང་གི་མཚན་ཉིད་ཅན་ཐིམ་ཚུལ་ནི། དེ་ནས་རྩ་སྟོང་ཕྲག་དོན་གཉིས་ན་གནས་པའི་ཁམས་ལྔའི་དྭངས་མ་ཐམས་ཅད་དྷཱུ་ཏིར་བསྡུས་ཤིང་སྟེང་འོག་གི་རྩ་དྲུག་གི་རླུང་དང་དབང་པོ་ལྔའི་རྟེན་གྱི་རླུང་རྣམས་ཀྱང་འགགས་ཤིང༌། སྲོག་གི་རླུང་དེ་ཉིད་ཀྱང་སྙིང་གར་རྣམ་ཤེས་ནཱ་དའི་རང་བཞིན་ལ་ཐིམ། དེའི་ཚེ་སྟེང་འོག་གི་དཀར་དམར་གཉིས་སྙིང་གར་འདུས་ཏེ། དེའི་དབུས་སུ་རྣམ་པར་ཤེས་པ་ཆུད་པ་ལ་ནི་དེ་རྣམ་པར་ཤེས་པ་དུས་མེ་དང་སྒྲ་གཅན་མུན་པ་སྟེ། མེ་དང་མུན་པའི་མཚམས་སུ་གནས་པ། རང་སྣང་དང་བཅས་པའི་འཆི་བ་འོད་གསལ་དུ་ཅི་རིགས་པ། ཀུན་གཞི་རྣམ་ཤེས་ཀྱི་མིང་ཅན་དུ་གནས་པ་དེ་འཆི་བ་དང༌། དེ་ནས་སྔོན་གྱི་ལས་དང་འཆི་ཁའི་འཕེན་པའི་དབང་ལས་གང་དུ་སྐྱེ་འགྱུར་གྱི་རྩའི་ནང་དུ་བསྐྱེད་རིམ་གྱི་འཇུག་པས་ཞུགས་པ་ན། དུས་གསུམ་གྱི་གནས་མངོན་སུམ་དུ་ཤེས་པའི་མངོན་ཤེས་འཆར་ཏེ། དུས་གསུམ་ཤེས་པ་ཟེར། བར་དོ་དང་པོ་ཞེས་ཀྱང་བྱ་སྟེ། དེ་ལས་བར་སྲིད་དངོས་འགྲུབ་པར་འགྱུར་བ་ཡིན་ནོ། །དེ་ལམ་དུ་སྒོམ་པ་ན། ཐིམ་རིམ་ནི་གཞི་ལ་ཡོད་པ་དང་མཐུན་པར། ཇི་སྐད་དུ། ཆུ་ཡི་མེ་ནི་རྣམ་པར་ཉམས་པ་དང་པོར་འདིར་ནི་ལུས་ཀྱི་དབུས་སུ་སྡོམ་ཅན་རྣམས་ཀྱིས་བྱ། །ཕྱི་ནས་འཛིན་མ་དག་ནི་ཆུ་རུ་འགྱུར་ཏེ་ལན་ཚྭ་བཞིན་དུ་ཆུ་ཡི་དབུས་སུ་རབ་ཏུ་ཞུགས། །རླུང་ནི་ཆུ་དེ་དག་བསྐམས་ནས་ནམ་མཁའ་ལ་ནི་སྣང་བ་མིན་པར་མྱུར་དུ་འགྲོ་བར་འགྱུར། །སེམས་ནི་མེ་དང་མུན་པའི་མཐའ་སྟེ་ཡུལ་དང་རྣམ་པར་བྲལ་བ་དབུས་ཀྱི་ས་ལ་བཞག་པར་བྱ། །ཞེས་པ་ལྟར་སྒོམ་ཞིང༌། དེ་ནས་བར་སྲིད་སྦྱོང་བྱེད་རྒྱུ་འབྲས་བྱེད་པ་ངོ་བོ་བཞིས་སྟོང་བའི་རྣམ་ཐར་སྒོ་བཞིའི་མཚན་ཉིད་ཅན་གྱི་སྟོང་པ་ཉིད་ཀྱི་གཟུགས་བརྙན་རྣམ་པ་ཐམས་ཅད་པ་སྒོམ་པ་པོས་བློས་མོས་ཤིང་རློམ་སྟེ་སྒོམ་པར་བྱའོ། །འདི་ཡང་རྫོགས་རིམ་གྱི་སྟོང་གཟུགས་དང་ཐ་དད་དེ། རྫོགས་རིམ་རང་བྱུང་མངོན་སུམ་དང༌། འདིར་ནི་མོས་ནས་རློམ་པ་ཡིན་པས། རྣམ་པ་ཐམས་ཅད་པའི་སྟོང་གཟུགས་ཞེས་ནི་མི་བྱའོ། །དེས་ན་དང་པོར་སྟོང་ཉིད་བྱང་ཆུབ་ཀྱང་སྟོང་པ་དང་ཉིད་ཅེས་དངོས་པོའི་རྐྱེན་བདེ་ཆེན་དུ་བཞག་པའི་འཆི་བ་བདེ་ཆེན་དང༌། འཕོ་བ་སྟོང་པའི་སྦྱང་གཞིའོ། །

གཉིས་པ་ས་བོན་བསྡུ་བ་ན། གཞི་ལ་བར་སྲིད་དེས་ཕ་མ་གཉིས་ཉལ་པོ་བྱེད་པ་མཐོང་ཞིང༌། མངལ་སྦུབས་ལ་ཁང་བཟང་དང་གཙུག་ལག་ཁང་དུ་འདུ་ཤེས་པས་རྩེ་ཞིང་ཞུགས་པ་ལས། ཕ་མའི་དཀར་དམར་གཉིས་ཀྱི་དབུས་སུ་ཉིང་མཚམས་སྦྱོར་ལ། མའི་མངལ་དེའང་ནང་གི་རྣམ་བཅུ་དབང་ལྡན་དུ་གནས་ཏེ། དཔྲལ་བ་རླུང༌། མགྲིན་པ་མེ། སྙིང་ཁ་ཆུ། ལྟེ་བ་ས། རྒལ་ཚིགས་རི་རབ། འོག་གི་རྩ་གསུམ་ལས་རོ་རྐྱང་གི་རྩ་གཉིས་སུ་འདོད་གཟུགས་ཏེ་ཀྵ་ཡིག དྷུ་ཏིའི་མར་སྣ་གཟུགས་མེད་དེ་ཧ་ཡིག་ཕའི་ཁུ་བ་ཟླ་ཚེས། མའི་རྡུལ་ཉི་མ། རྣམ་ཤེས་ནཱ་དའི་བདག་ཉིད་དུ་གནས་པ་དང༌། དེ་སྦྱོང་བྱེད་ཀྱི་ལམ་དུ་རླུང་མེ་ཆུ་སའི་དཀྱིལ་འཁོར་བཞི་ལྷུན་པོ་དང་བཅས་པའི་སྟེང་དུ་གསང་བའི་ཆུ་སྐྱེས་ལ། གཞི་ལ་རྩ་གསུམ་འདུས་པའི་མཚན་ཉིད་ཅན་གྱི་ཟླ་ཉི་སྒྲ་གཅན་གྱི་གདན་ལ་ཕའི་ཁུ་བ་ཟླ་བ་ལས་བྱང་ཆུབ་པ། མའི་རྡུལ་ཉི་མ་ལས་བྱང་ཆུབ་པ། རྣམ་ཤེས་ས་བོན་ལས་བྱང་ཆུབ་པ། སྐྱེ་མཆེད་དྲུག་གི་ས་བོན་འགོད་པ་ནི་ཕྱག་མཚན་ལས་བྱང་ཆུབ་པ། དེ་ཐམས་ཅད་འདྲེས་པ་ལས་བྱང་ཆུབ་པ་སྟེ་ས་བོན་བསྡུ་བའོ། །

དེ་མངལ་དུ་ལུས་ཡོངས་རྫོགས་ཤིང་མཐར་བ་སྤུའི་མཐར་ཐུག་པ་རྫོགས་པ་ནི་གཞི་ཡིན་ལ། དེ་ལམ་དུ་གཙོ་བོ་རྫོགས་པ་དང༌། འཁོར་རྫོགས་པ་གཉིས་ལས་དང་པོ་སྒྲ་གཅན་གྱི་ངོ་བོ་ཉིད་ཡབ་སྔོན་པོ་དང༌། དུས་མེའི་ངོ་བོ་ཉིད་ཀྱི་ཡུམ་སེར་མོ་སྟེ། དེ་ཡང་བདེ་གཤེགས་སྙིང་པོ་ཁམས་བཞིའི་འཇུག་པ་ཅན་ཡིན་པའི་ཕྱིར་ཞལ་བཞི་པ། དཀར་ཆ་སྟེང་དང་དམར་ཆ་འོག་ཏུ་བསྟན་པའི་ཞབས་གཡས་དཀར་པོ་བསྐུམ་ཞིང་གཡོན་པ་དམར་པོ་བརྐྱང་བ། རོ་རྐྱང་གཉིས་ཀྱི་ངོ་བོ་བདུད་དྲག་མནན་པ། ཐབས་ཀྱི་ཟླ་བའི་ཕྱོགས་ཀྱི་དབྱེ་བས་ཕྱག་ཉི་ཤུ་རྩ་བཞི་སོགས་ཕྱི་ནང་གི་དག་པ་འབིག་པའི་སྐུར་རྫོགས་པའོ། །

གཉིས་པ་འཁོར་རྫོགས་ནི། སྙིང་གའི་རྩ་བཅུ་ཕྲ་བའི་ནུས་མ་བཅུ་དང༌། དེའི་ཐབས་ཀྱི་ཆའི་བུམ་པ་བཅུ་དང༌། མགོ་བོར་སངས་རྒྱས་ཡབ་ཡུམ། མགྲིན་པར་སེམས་དཔའ་སེམས་དཔའ་མ་མི་བདག་གཉིས་འགྱུར། ལྟེ་བར་གསུང་དཀྱིལ་རྣལ་འབྱོར་མ་རེ་བཞི། གསང་བར་ཕྱི་ནང་གི་སྒོ་སོགས་བཅུ་དྲུག །རྐང་ལག་གི་ཚིགས་ཆེན་བཅུ་གཉིས་ལ་སྐུ་དཀྱིལ་གྱི་ཚངས་པ་སོགས་ལྷ་ཆེན་བཅུ་གཉིས་སོགས་ཏེ། ཉིང་ལག་གི་ཚིགས་ལ་ཀླུ་དང་རབ་གཏུམ་སོགས་དང༌། བ་སྤུ་ཇི་སྙེད་པར་འབྱུང་པོ་བྱེ་བ་ཕྲག་ཕྱེད་བཞིར་འགྱུར་ཏེ། རྒྱུད་ལས། བུམ་པ་རྣམས་དང་དུ་བ་ལ་སོགས་བརྒྱད་པོ་རྣམས་ཀྱིས་སྙིང་གར་ཆོས་ཀྱི་འཁོར་ལོ་རབ་ཏུ་འགྱུར། །རིག་མ་རྣམས་དང་སངས་རྒྱས་ཉིད་ཀྱིས་མགོ་བོར་རྩིབས་བཅུ་དྲུག་པ་ལྷན་ཅིག་སྐྱེས་པར་རབ་ཏུ་གྲགས། །བྱང་ཆུབ་སེམས་དཔའ་ལ་སོགས་གཉིས་འགྱུར་མི་བདག་རྣམས་ཀྱི་མགྲིན་པར་ལོངས་སྤྱོད་རྫོགས་པའི་འཁོར་ལོ་འགྱུར། །འཇིགས་མ་ལ་སོགས་ནོར་ལ་གདེངས་ཅན་གྱིས་ནི་བསྒྱུར་བ་རྣམས་ཀྱི་ལྟེ་བ་སྤྲུལ་པའི་འཁོར་ལོ་འགྱུར། །ལག་པ་རྐང་པའི་ཚིགས་ལ་ལྷ་རྣམས་ཀྱི་ནི་ལས་ཀྱི་འཁོར་ལོ་དགུ་བཅུ་དུས་ཀྱིས་བསྣུན་པ་སྟེ། །ཀླུ་དང་གཏུམ་མོ་མི་ཡི་བདག་པོ་རྣམས་ཀྱི་སོར་མོའི་ཚོགས་ཀྱི་མཚམས་ལ་བྱ་བ་ཞེས་བྱར་འགྱུར། །ཞེས་གསུངས་ཏེ་རྫོགས་པའོ། །

བཞི་པ་ཡི་གེ་འགོད་པ་ནི། འགྲེལ་པར་མི་གསལ་ཡང༌། རྫོགས་རིམ་ལ་བསྟེན་ནས་བཏགས་པའི་གདགས་གཞི་དང་སྦྱང་གཞི་ལ་ལྟོས་ནས་ངེས་པ་བྱར་ཡོད་པས་དུས་ཞབས་པའི་མན་ངག་ལ་བསྟེན་ནས། འཁོར་ལོ་དྲུག་ཏུ་ཡི་གེ་དྲུག་དང༌། བསྐྱེད་བྱེད་བྱིན་གྱིས་བརླབས་པའོ། །འདི་ནི་དམན་པ་བྱིས་པའི་གནས་སྐབས་སོ། །

གཉིས་པ་ལས་རྒྱལ་མཆོག་ལ། སྔ་མའི་རིགས་པས་བྱང་ཆུབ་བཞིར་བཞག་པ་ལའང༌། ཉེར་བསྡོགས་སམ་གཞིར་གྱུར་པ་གཅིག་དང༌། དངོས་གཉིས་ལས། དང་པོ་ལ་གཞི་ལ་མངལ་དུ་གནས་པའི་བྱིས་པ་དེ་ལ། སྲོག་ཐུར་དྷཱུ་ཏིར་རོ་གཅིག་པ་དབང་ཕྱུག་པ་ལྟ་བུའི་གཟུགས་ཅན་སྟེང་འོག་གི་མེ་གཉིས་ཀྱིས་བཅིངས་ཏེ་གནས་ལ། འཁོར་ལོ་དྲུག་གི་ལྟེ་བའི་མི་ཤིགས་པ་དང་རྗེས་སུ་འབྲེལ་བའི་དབང་གིས་གནས་སྐབས་བཞིའི་སྣང་བ་རྨི་ལམ་ལྟར་ཡད་ཡུད་དུ་སྣང་བ་ནི། ལམ་དུ་གཙོ་བོའི་གནས་གསུམ་དུ་སྐུ་གསུང་ཐུགས་ཀྱི་ཡི་གེ་གསུམ་སྟེང་འོག་ཏུ་ཧོ་ཡིག་དམར་པོ་གཉིས་ཀྱིས་བཅིངས་པ་སྟེ། སྟོང་ཉིད་བྱང་ཆུབ་བོ། །གཞི་ལ་གནས་སྐབས་དེར་སྲོག་ཐུར་གཉིས་གོང་བུར་གནས་ཤིང་བརྒྱལ་བ་ལྟ་བུ་མི་ལྡོག་པ་ཤས་ཆེ་བ། དཀར་དམར་གཉིས་ཀྱི་བདེ་བ་དམ་པས་བྱིན་གྱི་རླབས་པ་ནི། ལམ་དུ་གཙོ་བོ་ཡབ་ཡུམ་སྙོམས་པར་ཞུགས་ཏེ། ཐིག་ལེའི་ངོ་བོ་ཉིད་དུ་ཞུ་བ་སྟེ་ས་བོན་བསྡུ་བའོ། །གཉིས་པ་དངོས་གཞི་ནི་གཞི་ལ། འཁོར་ལོ་ལྔའི་ལྟེ་བའི་མི་ཤིགས་པ་རྣམས་རྒྱས་ཤིང་སྨིན་ཏེ། དེའི་མཐུས་སོགས་ཕྱི་རོལ་དུ་འབབ་པར་ཙོམ་པ་ནི། ལམ་དུ་གླུས་བསྐུལ་བ་ལྔ་པའོ། །གཞི་ལ་མ་བྱིས་པ་བཙས་མ་ཐག་རླུང་མཉམ་རྒྱུ་ལྔ་བཅུ་རྩ་དྲུག་རྐང་བཅས་དང་དཀྱིལ་འཁོར་ལྔའི་རླུང་འབབ་པ་ནི། ལམ་དུ་གཙོ་བོ་ཡབ་ཡུམ་བཞེངས་པ་ལྔ་རེ། གཟུགས་རྫོགས་པའོ། །གཞི་ལ་ཡན་ལག་གི་རླུང་ལྔ་ཡང་རྒྱས་ཏེ། སྒོ་ལྔའི་དབང་པོའི་རྟེན་གྱི་རླུང་ལྔ་ཡང་སྐྱེས་པ་ནི། ལམ་དུ་ཁྲོ་བོ་སྤྲོ་བའོ། །གཞི་ལ་དབང་པོ་སེམས་པའི་ཀུན་གཞི་ལས་དབང་ཤེས་སོ་སོ་བསྐྱེད་དེ། དབང་ཡུལ་འཛིན་ནུས་པའི་བདག་ཉིད་དུ་སད་པ་ནི་ལམ་དུ་ཡེ་ཤེས་སྤྱན་དྲང་བའོ། །གཞི་ལ་སེམས་བྱུང་ཀུན་འགྲོ་ལྔའི་འཇུག་པས་སེམས་དཔའི་བདག་ཉིད་ཅན་གྱི་དབང་པོ་ཡུལ་ལ་དགུག་ཡིད་ལ་བྱེད་པས་གཞུག །རེག་པས་བཅིང༌། ཚོར་བས་མཉེས་པར་བྱས། འདུ་བྱེད་ཀྱིས་ཡུལ་ལ་དབྲལ་མི་ཕོད་པ་ལྟ་བུར་རོ་མཉམ་དུ་བྱ་བ་སྟེ། དགུག་སོགས་ཀྱི་བྱ་བ་ལྔ་ནི་ལམ་དུ་དགུག་སོགས་བྱ་བའོ། །དེ་དག་ནི་ཡི་གེ་འགོད་པ་སྟེ། ལས་རྒྱལ་མཆོག་ཉེར་སྒྲུབ་སྟེ། གཞི་ལ་བྱིས་པ་སོ་སྐྱེས་པ་འབྲིང་པོ་བརྟན་པ་ཞེས་བྱ་བའི་གནས་སྐབས་སོ། །

གསུམ་པ་ཐིག་ལེའི་རྣལ་འབྱོར་ལ་སྦྱང་གཞི་བྱིས་པ་དེ་ལོ་རེ་ལ་ཁམས་ཀྱི་ཆ་རེ་རྫོགས་པ་ལས། ལོ་བཅོ་ལྔ་ལ་ཁམས་ཀྱི་འཕེལ་ཆ་འདུས་ཀྱི་ངོ་བོ་ཉིད་དུ་རྫོགས་ལུས་རྫོགས་པས་བསམ་པ་མེད་ཀྱང་རྫོགས་ཏེ། མེས་ཁམས་ཞུ་བས། བསམ་དང་འདོད་དང་ལུས་ལ་རིམ་དང་ཁ་མཆོག་པདྨ་སྐམ་དང་ཟས་ལ་རབ་ཏུ་མི་འཇུག་དང༌། །ཞེས་འདོད་པའི་གནས་སྐབས་དང་པོ་ལྔའི་མེ་ཅུང་ཟད་རྒྱས་པའི་དུས་དང༌། འདར་དང་སྨྱོ་དང་རབ་ཏུ་རྨོངས་པར་གྱུར་དང་ཡིད་ནི་རྣམ་པར་འཁྲུལ་དང་དྲག་ཏུ་བརྒྱལ་བ་དག །ཅེས་འདོད་པའི་གནས་སྐབས་ཕྱི་མ་ལྔ་སྟེ་བཅུ་ནི་མེ་ལྷག་པར་རྒྱས་པའི་སྐབས་ཏེ། དེས་བྱིས་པ་དེས་བུད་མེད་དོན་དུ་གཉེར་ཞིང་དེ་ལ་འཁྲིག་པ་ལས། སྤྱི་བོའི་ཟླ་བ་ཚེས་གཅིག་གི་མཚན་ཉིད་ཅན་དེ་ལུགས་འབྱུང་དུ་རྡོ་རྗེ་ནོར་བུ་མཐར་ཐུག་པར་བབས་པ་ལས། འཇིག་རྟེན་པའི་ཞུ་བདེ་ལྷན་སྐྱེས་མྱོང་བ་སྟེ། ལམ་དུ་གཙོ་བོ་ཡབ་ཡུམ་མཁའ་གསང་བྱིན་གྱིས་བརླབས་ཏེ། སྙོམས་པར་ཞུགས་པས། སྤྱི་བོའི་ཟླ་བ། ཚེས་གཅིག་གི་མཚན་ཉིད་ཅན་དེ་རྡོ་རྗེའི་ནོར་བུའི་མཐར་ཐུག་པར་བབས་ཏེ། ཆོས་ཀྱི་དབྱིངས་ལ་ཞུགས་པའི་མཚན་ཉིད་ཅན་གྱི་ལྷན་སྐྱེས་ཉམས་སུ་མྱོང་བ་སྟེ། ཡས་བབས་ཀྱི་དགའ་བ་བཞི་ནི་རང་སའི་བསྙེན་སྒྲུབ་ཡན་ལག་བཞི་ཡིན་ནོ། །དེ་དག་ལ་ནི་སོ་ལྷུང་བ་གཞོན་ནུའམ་སྔ་མ་གཉིས་ལ་ལྟོས་ནས་མཆོག་ཅེས་བྱའོ། །

བཞི་པ་ཕྲ་མོའི་རྣལ་འབྱོར་ནི་གཞི་ལ་བུད་མེད་དང་སྦྱར་བ་ལ་མངལ་དུ་ཁུ་བ་སོན་པ་མའི་རྡུལ་དང་དྲི་ཟའི་སེམས་འདྲེས་ཏེ་ཐིག་ལེའི་གཟུགས་སུ་གནས་པ་ནི་ཕྲ་མོ་ཡིན་ལ། དེ་ལས་བུ་ཚའོ་ཡང་ཚ་སོགས་འབྱུང་བ་ནི་ཕྲ་མོ་སྤྲོ་བ་སྟེ་སྐྱེ་དགུ་ཞེས་བྱ་ལ། རྩ་བའི་ཕ་མ་ནི་སྐྱེ་དགུའི་བདག་པོ་ཞེས་བྱའོ། །འདི་ལམ་དུ་ཡབ་ཀྱི་རྡོ་རྗེ་ནོར་བུ་དང་ཡུམ་གྱི་རྩ་ཁ་ཁ་མུ་ཀ་མཉམ་པར་སྦྱར་བ་ལས། རྡོ་རྗེ་ནོར་བུའི་རྩེ་ལས་ལྷུང་བའི་ཐིག་ལེ་རྡུལ་དང་འདྲེས་པ་ཡུངས་དཀར་ལྟ་བུ་ལ་རྟེན་དང་བརྟེན་པའི་ལྷའི་འཁོར་ལོ་རྫོགས་པ་ནི་ཕྲ་མོ་ཡིན་ལ། དེ་ལྟེ་བ་སྙིང་ག་མགྲིན་པ་དཔྲལ་བ་གཙུག་ཏོར་གྱི་ཁམས་རྣམས་སུ་ས་སོགས་ལྔའི་རང་བཞིན་སྤྱན་མ་ལ་སོགས་པའི་བདག་ཉིད་ཀྱི་རླུང་ལྔས་བསྐུལ་བ་ལས། འཁོར་ལོ་དེ་དང་དེའི་ལྟེ་བར་རྒྱུ་མཐུན། རྣམ་སྨིན། སྐྱེས་བུ་བྱེད་པ། དྲི་མ་དང་བྲལ་བའི་ངོ་བོ་ཉིད་དུ་བརྟན་པ་ལས། རྣམ་སྣང་རིན་འབྱུང་འོད་དཔག་མེད་དོན་གྲུབ། རྒྱུད་ལས་དངོས་མི་འབྱུང་ཡང་མི་བསྐྱོད་པ་རྣམས་ཀྱི་ལྷ་ཚོགས་སྤྲོ་ཞིང་ཐིག་ལེ་སོ་སོ་ལས་བྱུང་བའི་འོད་ཀྱིས་བརྟན་གཡོ་ཐམས་ཅད་ལྷའི་འཁོར་ལོ་གསལ་བ་ནི། ཕྲ་མོ་སྤྲོ་བ་སྟེ། རྒྱུ་མཐུན་སོགས་བཞི་ནི་རང་སའི་བསྙེན་གྲུབ་ཡན་ལག་བཞི་དང་སྐྱེས་བུ་ནར་སྨིན་པ་ཆེན་པོའི་གནས་སྐབས་ཞེས་བྱའོ། །

དེ་ལྟར་བཤད་པས་བསྐྱེད་རིམ་གྱི་འཁོར་བའི་སྐྱེ་སྲིད། སྔོན་དུས་ཀྱི་སྲིད་པ། འཆི་སྲིད། བར་སྲིད་བཞི་སྦྱོང་བར་བྱེད་པའི་བསྙེན་སྒྲུབ་བཞི་ཡོངས་སུ་རྫོགས་པར་མེད་ན་སྦྱང་བྱ་གློ་བུར་གྱི་དྲི་མའི་འཁྲུལ་སྣང་དེ་དག་ཟིལ་གྱིས་མི་ནོན་པར་སྦྱང་བྱ་གློ་བུར་དྲི་མའི་ཐ་མལ་གྱི་སྣང་བ་འཁྲུལ་པས་འཁོར་བའི་འཁོར་ལོ་འདིར་འཁོར་བར་བྱེད་ལ། སྦྱང་བྱ་དེ་དག་ཡོངས་སུ་རྫོགས་པ་སྦྱོང་བྱེད་ཀྱི་བསྙེན་སྒྲུབ་ཚང་བར་ཉམས་སུ་བླངས་པས་ཐ་མལ་གྱི་འཁྲུལ་པ་དེ་དག་གིས་མི་རྫི་བས་འཁོར་བར་འཕེན་འགྲུབ་ཀྱི་རྒྱུ་བ་ཆད་པར་བྱེད་པ་ཡིན་ལ། དེས་ན་བསྐྱེད་རིམ་གྱིས་ཀྱང་ལས་ཉོན་རགས་པས་བླངས་པའི་འཁོར་བ་པའི་སྐྱེ་གནས་བཞི་སྦྱང་བར་བྱེད་ཅིང༌། གལ་སྲིད་འཁོར་བར་ལས་ཉོན་གྱི་སྐྱེ་གནས་བཞིར་སྐྱེས་ཀྱང་སྐྱེ་གནས་བཞི་པོ་དེ་དག་གི་སྐྱེ་གནས་མངའ་སོགས་ཐ་མལ་གྱི་རྟོག་པས་མ་གོས་པར་ལྷ་སྔགས་བདེ་ཆེན་གྱི་ཚོགས་གཉིས་ཀྱི་དགེ་བ་རྡོ་རྗེ་བཞིའི་ངོ་བོར་བསྐྱེད་པའི་ཐབས་ཤེས་དམ་པར་འགྱུར་ལ། ལས་ཉོན་ཕྲ་བས་བསླངས་པའི་འཁོར་བའི་སྐྱེ་གནས་བཞི་དང་སྲིད་པ་བཞི་སྦྱོང་བྱེད་ནི་རྫོགས་རིམ་གྱི་བསྙེན་སྒྲུབ་ཡན་ལག་བཞི་སྟེ། སོར་བསམ་བསྙེན་པ། སྲོག་འཛིན་ཉེ་སྒྲུབ། རྗེས་དྲན་སྒྲུབ་པ། ཏིང་ངེ་འཛིན་སྒྲུབ་ཆེན་ཏེ། འདུས་པ་རྒྱུད་ཕྱི་མ་ལས། ཡན་ལག་དྲུག་གི་རྣལ་འབྱོར་གྱིས། །བསྙེན་པ་བྱས་ནས་མཆོག་སྒྲུབ་སྟེ། །གཞན་དུ་བསྒྲུབ་བྱ་དངོས་གྲུབ་མཆོག །འབྱུང་བར་འགྱུར་བ་མེད་པ་ཉིད། །སོ་སོར་བསྡུད་ཞེས་སོགས་རྒྱ་ཆེར་འབྱུང་ཡང་སྤྲོས་པ་ཆོག་གོ །

**སྨྲས་པ། གསང་སྔགས་བླ་མེད་ཐེག་པ་རུ། །སངས་རྒྱས་གཟུགས་སྐུ་འགྲུབ་པ་ལ། །བསྐྱེད་རིམ་དངོས་བསྒྱུར་གསུངས་པའི་ཚེ། །བསྙེན་པ་ཉེ་བའི་བསྙེན་པ་དང༌། །སྒྲུབ་དང་སྒྲུབ་ཆེན་རྣམ་བཞི་ཡིས། །རྫོགས་པར་བསྐྱེད་པའི་ལྷ་ཡི་སྐུ། །དམ་ཚིག་པ་དང་ཡེ་ཤེས་ཀྱི། །གདབ་བྱ་དབྱེར་མེད་ཕྱག་རྒྱ་དང༌། །དེ་ཉིད་རྣམ་དག་རིམ་པ་ཡི། །ཕྲ་དང་རགས་པའི་འོད་གསལ་དུ། །བསྡུད་ཅིང་སྤྲོ་བའི་རྟེན་འབྲེལ་ཀུན། །མ་ཚང་བ་ལ་བསྐྱེད་རིམ་གྱི། །ལྷག་པའི་ལྷ་འགྲུབ་ག་ལ་ཡོད། །དེང་སང་བོན་དང་དེ་ཕྱོགས་པས། །སྡོམ་པ་དམ་ཚིག་མེད་ན་ཡང༌། །བོད་འདྲེའི་སྲོག་སྔགས་མང་བཏོན་པས། །འདྲེ་དེ་མངོན་སུམ་མཐོང་བ་སོགས། །ཡོན་ཏན་ཡིན་མཉམ་བྱེད་པ་བཞིན། རྟེན་འབྲེལ་གང་ཡང་མ་ཚང་བའི། །ལྷ་སྒོམ་སྔགས་བཟླས་ལྷ་མཐོང་བའི། །ལྷ་དེ་བར་ཆད་ཡིན་ནོ་ཞེས། །རྗེ་བཙུན་འབྲི་ཁུང་བཞེད་པ་ཡིན། །ཞེས་བརྗོད་ན་དོན་ཁྲོལ་བར་འགྱུར་རོ། །གཞུང་དུ། ལྷ་ནི་རྟེན་འབྲེལ་གྱི་ཚོགས་པས་འགྲུབ་བྱ་བ་ཡང་གདོན་པ་མི་གཙང་ངོ༌།། །།**

༈ རྡོ་རྗེའི་གསུང༌། རྣལ་འབྱོར་བླ་ན་མེད་པའི་ལམ་ལ་དཀའ་ཐུབ་མི་བསྔགས་བྱ་བ་ལ། རྡོར་གསུང་འདི་ཆེས་དག་པར་བཏོན་ན། རྡོ་རྗེ་ཐེག་པ་བླ་ན་མེད་པར་འདོད་ཡོན་དང་ཆགས་པ་ལམ་དུ་བྱེད་པ་ཉིད་ཀྱིས་ཚེ་གཅིག་ལུས་གཅིག་ཏུ་འཚང་རྒྱ་བ་ཡིན་བྱ་བ་འདི་བཞུགས། ཞེས་སོ། །

དེ་ཡང་འཁོར་བའི་ཟག་བཅས་ཀྱི་འདོད་ཡོན་འདི་ཉིད་མ་རིག་པའི་རྟེན་འབྲེལ་གྱི་དབང་གིས་ཡན་ལག་བཅུ་གཉིས་སུ་འཁོར་བའི་སྐྱེས་བུས་ལོངས་ཆེར་སྤྱད་ནས་དེས་ཆགས་སྡང་སོགས་རང་ག་བར་སྤྱད་པས་ཚེ་གཅིག་ལུས་གཅིག་ཏུ་འཚང་རྒྱ་བ་མི་འགྱུར་ཡང་དེ་ལྟའི་གང་ཟག་དེའི་རྒྱུད་ལ་ཡོད་པའི་དང་པོའི་སངས་རྒྱས་སམ་མྱང་འདས་ཀྱི་ཆའི་གཟུགས་སྒྲ་དྲི་རོ་རེག་ཆོས་ཀྱི་བདེ་བ་དམ་པ་རྣམ་ཀུན་མཆོག་ལྡན་གྱི་འདོད་པའི་ཡོན་ཏན་དེ་ཉིད་རང་རིག་ཡེ་ཤེས་ཀྱི་དབང་གིས་རྟེན་འབྲེལ་ཡན་ལག་བཅུ་གཉིས་གཅོད་པའམ་སྒྲིབ་བྲལ་དུ་བྱེད་པའི་སྐྱེས་བུ་ལྷག་པའི་ལྷས་ལོངས་ཆེར་སྤྱད་ནས་དེའི་བདེ་སྟོང་མཆོག་གི་མྱོང་བ་དགེ་བ་ལ་ཆགས་པ་ཆེན་པོ་གོང་དུ་སྤེལ་ཞིང༌། དེའི་བདེ་བའི་མི་མཐུན་ཕྱོགས་འཕོ་བ་དང་འགྱུར་བ་དང་འཛག་པའི་བདེ་བ་དང་སྒྲིབ་པ་ལ་ཆེས་ཆེར་སྡང་བར་བྱས་པའི་ཆགས་སྡང་ཆེན་པོའི་རྡོ་རྗེ་སྒོ་གསུམ་གྱི་སྤྱོད་པ་དགེ་བ་དེས་ནི་ཚེ་གཅིག་ལུས་གཅིག་ཏུ་མངོན་པར་རྫོགས་པར་འཚང་རྒྱ་བར་བྱེད་པ་ཡིན་ཏེ། དེ་ལྟའི་ཟག་མེད་ཀྱི་འདོད་ཡོན་གྱི་ཚོགས་དེ་ལྟ་བུ་ནི་མདོའི་ལམ་གྱིས་བསགས་བྱར་མེད་པ་དང༌། དེ་ལྟའི་བསགས་པོའི་སྐྱེས་བུ་རྡོ་རྗེ་སེམས་དཔའ་ལྷག་པའི་ལྷ་ཡང་མདོའི་ཕྱོགས་སུ་མི་འབྱུང་བ་དང༌། དེ་ལྟའི་བསོད་ནམས་ལྷག་པའི་ལྷས་ལོངས་སྤྱད་པས་བདེ་སྟོང་གི་དགེ་བའི་ཚོགས་གཉིས་བསགས་པའང་མདོ་ལུགས་སུ་མི་འབྱུང་བ་དང༌། དེ་ལྟའི་ཚོགས་བསགས་ནས་སྔགས་ཀྱི་སངས་རྒྱས་ཐོབ་བྱེད་ཀྱི་ཆགས་སྡང་དྲག་པོའི་ཚངས་སྤྱོད་རྣམ་དཀར་གྱི་དགེ་ལེགས་ཀྱི་ལམ་ཡང་མདོ་ལུགས་ལ་ཡོད་པ་མ་ཡིན་པའི་ཕྱིར། དེས་ན་དཔལ་གསང་བ་འདུས་པ་ལས། འདོད་པའི་ལོངས་སྤྱོད་ཐམས་ཅད་ནི། །ཇི་ལྟར་འདོད་པས་བརྟེན་བྱ་སྟེ། །རང་གི་ལྷའི་སྦྱོར་བ་ཡིས། །བདག་དང་གཞན་ལ་མཆོད་པར་བྱ། །ཞེས་དང༌། འདུས་པ་ལས། མདོར་ན་ཕུང་པོ་ལྔ་རྒྱལ་བ། །དེ་བཞིན་གཤེགས་པ་ཐམས་ཅད་ཡིན། །རྡོ་རྗེའི་སྐྱེ་མཆེད་འདི་དག་ཀྱང༌། །བྱང་ཆུབ་སེམས་དཔའི་དཀྱིལ་འཁོར་མཆོག །ཅེས་དང༌། སཾ་ཊི་ལས། གཟུགས་རྣམས་སྣ་ཚོགས་ལྟ་བ་དང༌། །སྒྲ་རྣམས་ཉིད་ཀྱང་ཉན་པ་དང༌། །སྨྲ་བ་དང་ནི་རྒོད་པ་དང༌། །སྣ་ཚོགས་རོ་ནི་ཟ་བ་དང༌། །ལས་རྣམས་ཐམས་ཅད་བྱེད་པ་དང༌། །གཞན་དུ་སེམས་ནི་མི་འགྲོ་བས། །དེ་ཉིད་རིག་པའི་རྣལ་འབྱོར་པའི། །རྣལ་འབྱོར་དག་ཏུ་སྐྱེ་བར་འགྱུར། །ཞེས་སོ། །འོ་ན་དེ་ལྟའི་འདོད་ཡོན་དང་དེ་ལ་སྤྱོད་པོའི་ལྷ་དང་དེ་ལྟར་སྤྱད་པའི་ཆགས་སྡང་གི་ཚོགས་གཉིས་བསགས་པའི་དགེ་བ་དེས་རྡོ་རྗེའི་ལུས་སེམས་མངོན་དུ་གྱུར་པ་གཅིག་གི་སྤྱོད་པར་འགྲུབ་ཆུག་ཀྱང་རྣམ་སྨིན་གྱི་ལུས་སེམས་ཀྱི་སྤྱད་པ་དེ་ལྟར་སྤྱོད་མི་ནུས་པས་སྔགས་ཀྱི་ལས་དང་པོ་པས་དེ་ལྟར་སྒྲུབ་མི་ནུས་སོ་སྙམ་ན། མ་ཡིན་ཏེ། ལས་དང་པོ་པའི་རྒྱུད་ལའང་ཟག་མེད་རྡོ་རྗེ་གསུམ་གྱི་ལུས་ངག་ཡིད་གསུམ་གྱི་ཉེ་བར་སྤྱད་བྱའི་འདོད་ཡོན་དང་དེ་ལ་སྤྱོད་པའི་ལྷག་པའི་ལྷ་ཡོད་པས། ལས་དང་པོ་པའི་སྐྱེས་བུ་དེས་ཀྱང་རང་རྒྱུད་ལ་ཡོད་པའི་ཟག་མེད་ཀྱི་འདོད་ཡོན་དང་ལྷག་པའི་ལྷ་ལ་དམིགས་ནས་རྣམ་པ་ཐ་མལ་གྱི་འདོད་ཡོན་དང༌། དེ་ལ་ལོངས་སྤྱོད་པོའི་བྱེད་པའོ། །རིམ་པ་ལྟར་ཟག་མེད་ཀྱི་བདུད་རྩི་དང་ལྷག་པའི་ལྷ་སྔགས་ཏིང་འཛིན་ཕྱག་རྒྱ་བྱིན་གྱིས་རླབས་ཏེ་ལོངས་སྤྱོད་པོའི་དགེ་བ་དེས་ནི་ཐ་མལ་དུ་གྲུབ་སྣང་གི་འདོད་ཡོན་དང་སྐྱེས་བུ་ལ་སོགས་པའི་འཁྲུལ་སྒྲིབ་ཀྱི་དུག་སྦྱང་བར་བྱེད་པ་ཉིད་ཀྱིས། དུག་མེད་ཀྱི་འདོད་ཡོན་ལ་དུག་མེད་ཀྱི་ལྷས་ལོངས་སྤྱོད་པའི་ཆགས་ཆེན་གྱི་རྣལ་འབྱོར་ལས་དང་པོ་པའི་ས་ཉིད་ནས་བྱར་ཡོད་པའི་ཕྱིར། དེ་ལྟར་དཔལ་ཀྱེའི་རྡོ་རྗེའི་ལས། སྐྱེ་བོ་མི་བཟད་པ་ཡི་ལས། །གང་དང་གང་གིས་འཆིང་གྱུར་པ། །ཐབས་དང་བཅས་པ་དེ་ཉིད་ཀྱིས། །སྲིད་པའི་འཆིང་བ་ལས་གྲོལ་འགྱུར། །ཞེས་དང༌། དག་པས་དུག་མེད་བྱས་ནས་ནི། །བརྟེན་བྱ་འདི་དག་བསྟེན་པ་ཉིད། །ཅེས་འབྱུང་ངོ༌། །འོ་ན་ཐ་མལ་གྱི་འདོད་ཡོན་དང་དེ་ལོངས་སྤྱོད་པའི་སྐྱེས་བུ་ཐ་མལ་པ་དེ་དག་མཆོག་གི་འདོད་ཡོན་དང་ལོངས་སྤྱོད་པའི་ལྷར་སྐད་ཅིག་དེར་འགྱུར་རམ་ཞེ་ན། དངོས་པོ་ལ་ཐ་མལ་དང་འཁྲུལ་པ་གྲུབ་པ་མེད་པས་ཐ་མལ་གྱི་འཁྲུལ་འཛིན་དེ་དེའི་ཚེ་མ་འཁྲུལ་པའི་སྔགས་ཀྱི་ཆོ་གས་སྦྱང་བར་བྱས་པ་ན། ཐ་མལ་གྱི་དབང་པོ་ཤེས་པ་ཡུལ་བཅས་ལོག་ནས། མཆོག་གི་རྡོ་རྗེའི་དབང་པོ་ཤེས་པ་ཡུལ་བཅས་སད་པར་བྱས་ཏེ་ལས་དང་པོ་པའི་ཐ་མལ་གྱི་ཆོས་དང་གང་ཟག་གི་འཁྲུལ་རྟོག་སྦྱོང་བར་བྱེད་པ་ཡིན་ཏེ། སཾ་ཊི་ལས། དབང་པོ་གང་དང་གང་ལམ་ཉིད། །དེ་ནི་དེ་ཡི་ངོ་བོར་གྱུར། །མཉམ་པར་མ་བཞག་རྣལ་འབྱོར་གྱིས། །རྟག་པར་ཤིན་ཏུ་མཉམ་བཞག་ཉིད། །ཅེས་འབྱུང་ངོ༌། །

**སྨྲས་པ། རྡོ་རྗེ་ཐེག་པ་བླ་མེད་ཀྱི། །རྣལ་འབྱོར་ཉམས་སུ་ལེན་པ་ན། །ལམ་ནི་བདེ་བ་ཉིད་འགྲུབ་ཀྱིས། །མེ་ལྔ་བསྟེན་དང་རྒྱ་ཤུག་གི །ཚིག་གུས་འཚོ་བ་ལ་སོགས་པ། །གདུང་བ་འདིར་ནི་མི་རྩོམ་ལ། །ལམ་འདིར་སྡུག་བསྔལ་བཏང་སྙོམས་ཀུན། །བདེ་བ་ཆེན་པོར་བྱིན་རློབས་ཕྱིར། །བཅུད་ལེན་ལ་སོགས་སྔགས་ནུས་ཀྱིས། །ལུས་ལ་གཟི་བརྗིད་སྦྱིན་པར་མཛད། །ཚུལ་འདི་རྗེ་བཙུན་སྒམ་པོ་པས། །ཚོགས་ཆོས་ལ་སོགས་དུ་མར་ཡང༌། །དཀའ་ཐུབ་ཆེད་དུ་མི་དགོས་གསུང༌། །དོན་དེ་ལེགས་པར་ཉམས་སུ་ལོང༌། །ཞེས་བརྗོད་ན་དོན་གྱི་ཁོག་ཁྲོལ་བར་འགྱུར། གཞུང་དུ། དཀའ་ཐུབ་ལ་སོགས་ནི་ཐ་མལ་གྱི་ལུས་སུ་བརྟགས་པས་སྨད་པ་བྱ་བ་ཡང་ཡི་གེ་ཉམས་ཏེ། ཚིག་གི་མཇུག་མི་འདུག་པའི་ཕྱིར་རོ།། །།**

༈ རྡོ་རྗེ་གསུང༌། དྲང་ངེས་གཉིས་ཀར་ཆོ་ག་རྒྱས་པར་འོང་བྱ་བ་ལ། རྡོར་གསུང་འདི་དག་པར་བཏོན་ན། བཅོམ་ལྡན་འདས་ཀྱི་མདོ་སྔགས་ཀྱི་ཆོས་ཚུལ་ལས་བསགས་སྦྱང་གི་ཆེད་ཀྱི་ཆོ་ག་རྒྱས་བསྡུས་ཇི་སྙེད་གསུངས་པ་དེ་ཐམས་ཅད་ཇི་ལྟར་གསུང་བ་ལྟར་རྒྱས་པ་བྱ་དགོས་པའི་སྐབས་སུ་རྒྱས་པ་དང༌། བསྡུས་པ་བྱ་དགོས་པའི་སྐབས་སུ་བསྡུས་པ་བྱ་བ་ལས་ཆོ་ག་རྒྱས་བསྡུས་སོགས་རང་བཟོའི་དལ་བྲེལ་དང་བསྟུན་ནས་བྱར་མི་རིགས། ཞེས་པར་འགྱུར་ཏེ། དེ་ཡང་རང་གིས་གཞན་ལ་དབང་བསྐུར་ནོད་པ་དང༌། རང་གིས་གཞན་ལ་དབང་སྦྱིན་པ་དང་རབ་གནས་སྦྱིན་སྲེག་མ་མཐའ་སཱཙྪ་འདེབས་པ་ཡན་ཆད་ཀྱི་ཆོག་མདོ་རྒྱུད་ནས་འབྱུང་ངོ་ཅོག་དེ་ཐམས་ཅད་ལ་མདོ་རྒྱུད་ནས་ཇི་ལྟར་གསུངས་པའི་ཆོ་ག་རྣམ་དག་རྒྱས་ལ་མ་འཁྲུལ་བ་ཞིག་མེད་པར་རང་བློས་ཆོས་ལ་དབང་ཟ་བས་བཅད་དེ་ལག་ལེན་དུ་བྱེད་པ་ནི་ཕན་ཡོན་མི་འབྱུང་བའི་ཁར་ཉེས་པ་ཆེན་པོ་འབྱུང་སྟེ། ཡེ་ཤེས་ཐིག་ལེ་ལས། ཆོ་ག་ཐམས་ཅད་རྫོགས་པའི་དབང༌། །མན་ངག་དེ་ཉིད་དང་ནི་བཅས། །གཅིག་ནས་གཅིག་ཏུ་རིམ་པར་བརྒྱུད། །བླ་མ་རབ་ཀྱི་ཞལ་ནས་བླངས། །ཞེས་དང༌། རབ་གནས་ཀྱི་རྒྱུད་ལས། ཆོ་ག་དམན་པས་མི་འགྲུབ་སྟེ། །ཞེས་སོགས་འབྱུང་ལ། དེས་ན་ཆོ་ག་བཟང་པོ་ཆོ་ག་དམན་པར་བཅོས་པ་དང་ཆོ་ག་རྒྱས་པས་གྲུབ་དགོས་ཆོ་ག་བསྡུས་པར་རང་གི་རྟོག་པས་ལེན་པ་ནི། ཇི་སྐད་དུ། གསང་སྔགས་རང་ཉིད་ལེན་བྱེད་པ། །སེམས་ཅན་དམྱལ་བ་ཆེན་པོའི་རྒྱུ། །ཞེས་འབྱུང་ངོ༌། །དེས་ན་མཚུངས་པའི་ཟླ་ཐམས་ཅད་དང་བྲལ་བ་དཔལ་ལྡན་དྭགས་པོ་བཀའ་བརྒྱུད་འདིས། མདོ་རྒྱུད་ཀྱི་ཆོ་ག་སོགས་རང་རང་གི་དགོས་པ་སྒྲུབ་ནུས་ཀྱི་བཤད་ཚོད་ཇི་ལྟ་བའི་ཆོ་ག་རྒྱས་པ་རྒྱས་དགོས་པར་བསྡུས་པར་སྡུད་དགོས་པ་དགོས་སྙམ་རྒྱས་པར་རྒྱས་དགོས་པ་བསྡུས་པར་བསྡུད་དགོས་པ་རྡོ་རྗེ་འཆང་གི་མན་ངག་ཇི་ལྟ་བ་བཞིན་ཕྱག་ལེན་དུ་སྐྱོང་བ་ལ། ས་སྐྱ་པཎྜི་ཏ་ལྟ་བུས་ཀྱང་གདུལ་བྱ་འགའ་ཞིག་གི་ངོར་སྐྱོན་མིན་ལ་སྐྱོན་དུ་བཟུང་ནས། ཡི་དམ་སྒོམ་པ་ཀྲོང་བསྐྱེད་པ། །ཞེས་སོགས་བཀའ་བརྒྱུད་པས་ལྷའི་བསྐྱེད་ཆོག་རྒྱས་པ་ཐམས་ཅད་བསྡུས་པ་འབའ་ཞིག་ཏུ་བྱེད་པའི་ཆོས་ལོག་སྤེལ་ལོ་ཞེས་གསུངས་མོད། དེ་སྐད་གསུང་བར་མི་རིགས་ཏེ། བཅོམ་ལྡན་འདས་ཀྱི་ཆོ་ག་རྒྱས་པ་རྣམས་བཀའ་བརྒྱུད་རིན་པོ་ཆེའི་ཕྱག་བཞེས་ལ་ཆོ་ག་རང་བཟོ་མཛད་ནས་བསྡུས་པའང་ཡོད་པ་མ་ཡིན་ཞིང༌། ཡི་དམ་སྐད་ཅིག་ཀྲོང་བསྐྱེད་ཀྱི་ཆོ་ག་བསྡུས་པ་ཙམ་ནི་ཆོས་ལོག་མ་ཡིན་པའི་ཕྱིར་ཏེ། བཅོམ་ལྡན་འདས་ཀྱི་རྒྱུད་དང་དེའི་དགོངས་འགྲེལ་གྲུབ་པའི་སློབ་དཔོན་རྣམས་ཀྱིས་ཀྱང་སྐད་ཅིག་གཅིག་ལས་ཀྲོང་བསྐྱེད་ཀྱི་ཆོ་ག་བསྡུས་པ་མང་པོ་མཛད་པར་མངོན་པའི་ཕྱིར་ཏེ། མཁས་ལ་དངོས་གྲུབ་ཀྱིས་བརྒྱན་པ་མཚུར་ཕུ་འཇམ་དབྱངས་རིན་པོ་ཆེའི་གསུང་གིས། བདེ་མཆོག་ཆོ་གར་དྲིལ་བུ་པས། །སེམས་ཅན་རྫུས་ཏེ་སྐྱེ་བ་བཞིན། །ས་བོན་མེད་པར་རྣམ་པར་བསྒོམ། །ཞེས་གསུངས་འདུས་པ་ཀླུ་སྒྲུབ་ཀྱིས། སྐད་ཅིག་གསལ་དང་ལྷག་མོས་སོགས། །རྫུས་སྐྱེས་སྦྱོང་བྱེད་ཀུན་དག་གིས། །ཞེས་འབྱུང་བ་དང༌། སློབ་དཔོན་ཨ་བྷྱཱ་ཀ་རས་ཀྱང་བསྐྱེད་རིམ་ཀྲོང་བསྐྱེད་ཉིད་ཀྱིས་བསྐྱེད་རིམ་གྱི་དོན་གྲུབ་ཞེས་རྣལ་འབྱོར་རྫོགས་ཕྲེང་དུ་རྒྱུད་ཀྱི་ལུང་དྲངས་པ་ནི་ཇི་སྐད་དུ། རྣམ་པ་ཀུན་གྱི་མཆོག་ལྡན་པ། །སྤྲོ་དང་བསྡུ་བར་བྱེད་པ་པོ། །ཡེ་ཤེས་སྐད་ཅིག་གིས་རྫོགས་པ། །རྫོགས་པའི་རྣལ་འབྱོར་ཞེས་བརྗོད་དོ། །ཞེས་འབྱུང་ལ། ཡང་ས་སྐྱ་པཎྜི་ཏས་རྡོ་རྗེ་རྣལ་འབྱོར་མའི་སྒྲུབ་ཐབས་ཏེ་ལོ་ནཱ་རོས་མཛད་པའི་ཆོ་ག་བསྡུས་པ་ཆོ་གར་མི་འགྱུར་ཏེ། རྡོ་རྗེ་ཕག་མོའི་ཆོ་ག་རྒྱས་པ་ལ་དགོས་པའི་ཡན་ལག་རྣམས་མ་ཚང་བའི་ཕྱིར་ཞེས་གྲགས་པའང་འཐད་པ་དང་ལྡན་པའི་གསུང་མ་ཡིན་ཏེ། རྡོ་རྗེ་ཕག་མོའི་རྒྱུད་ལས། རྡོ་རྗེ་ཕག་མོའི་སྒྲུབ་ཐབ་གང་ཟག་གི་བློའི་རིམ་པ་དང་འཚམས་པའི་དགོས་ལྡན་གྱི་ཆོ་ག་རྒྱས་བསྡུས་དུ་མ་ཡོད་པའི་བསྡུས་པ་དེ་གྲུབ་པའི་སློབ་དཔོན་ཏཻ་ལོ་ནཱ་རོ་སོགས་ཀྱི་ཆོ་ག་བསྡུས་པ་དེ་མཛད་པས་དེ་ཆོ་གར་མི་འགྱུར་བ་ལ་སྒྲུབ་བྱེད་ཅི་ཡང་མེད་ཅིང་གནོད་བྱེད་ཅི་ཡང་མི་འཇུག་པའི་ཕྱིར། དེ་ལ་གལ་ཏེ་སྒྲུབ་བྱེད་དང་གནོད་བྱེད་འཇུག་ན་དེ་ཡང་ཁྱེད་ཀྱིས་དེང་སྟོན་པའི་དུས་ལ་བབ་བོ། །དེས་ན་ཆོས་ཀྱི་གནད་འཁྲུལ་མེད་འདི་ལྟ་བུ་ལ་ཆགས་ཐོགས་དང་བྲལ་བའི་གཟིགས་པ་འཇུག་པ། མཚུར་ཕུ་འཇམ་དབྱངས་རིན་པོ་ཆེའི་གསུངས་གིས། དོན་གྱི་ངོ་བོ་མ་ཉམས་པར། །ཡན་ལག་བསྡུས་པ་ཚད་ལྡན་གཞུང༌། །དགག་ན་བསྡུས་བརྒྱུད་ཀུན་དགག་གམ། །ཆོ་ག་རྒྱས་པའི་ཡན་ལག་འགའ། །བསྡུས་ལ་མེད་པས་ཆད་གྱུར་ན། །བསྡུས་ལ་མེད་པའི་ཡན་ལག་འགའ། །རྒྱས་ལ་ཡོད་པས་ལྷག་པར་འགྱུར། །ཡང་ན་རྒྱས་པའི་ཆོ་ག་དེར། །གང་བཤད་བསྡུས་ལའང་དགོས་གྱུར་ན། །རྒྱས་བསྡུས་དབྱེ་བ་མེད་འགྱུར་རོ། །ནོར་འཁྲུལ་མེད་ལ་ཚད་མར་སེམས། །ཚད་མའི་གཞུང་ལས་ཇི་སྐད་གྲགས། །རྒྱས་ལ་རྒྱས་བཞིན་བསྡུས་ལ་བསྡུས། །དགོངས་དོན་ཇི་བཞིན་སྒྲུབ་པ་ན། །དཀའ་བཞིན་སྒྲུབ་པ་ཡིན་ནོ་ཞེས། །བདག་གི་བླ་མའི་མན་ངག་ཐོབ། །ཅེས་འབྱུང་ངོ༌། །

ཡང་མདོ་སྔགས་ཀྱི་དབང་བསྐུར་བའི་ཆོ་ག་སོགས་ཀྱང་ངེས་པར་དེའི་ཆོ་ག་དེ་སློབ་དཔོན་གྱིས་ལུས་ངག་གི་རྣམ་རིག་ཏུ་གནས་སྐབས་དེ་ཉིད་དུ་ཐོན་པར་བྱས་ནས་སློབ་མ་སོགས་ལ་བྱས་ཀྱང་ཆོ་ག་དེ་ཆགས་པ་དང་མི་ཆགས་པ་དང་དེར་མ་བྱས་ཀྱང་སྔོན་ནས་ཆོ་ག་དེ་ཉིད་ཀྱིས་བྱ་བ་དེ་ཆགས་ཟིན་པས་ཆོ་ག་བྱ་མི་དགོས་པ་དང༌། ཆོ་ག་བྱས་ཀྱང་ཕན་ཡོན་ཆེར་མེད་ཀྱང་ཉེས་དམིགས་སུ་མི་འགྱུར་བ་ཡོད་དོ། །ཞེས་དཔལ་མཚུངས་པ་མེད་པའི་ཐུགས་རྗེ་ཅན་དྭགས་པོ་བཀའ་བརྒྱུད་ཀྱི་བླ་མ་རིན་པོ་ཆེ་དག་གི་གསུངས་པ་ལ། ས་སྐྱ་པཎྜི་ཏས་འདི་སྐད་དུ། ལ་ལས་དབང་བསྐུར་མུ་བཞི་འདོད། །དབང་བསྐུར་བྱས་ཀྱང་མ་ཐོབ་དང༌། །མ་བྱས་ཀྱང་ནི་ཐོབ་པ་དང༌། །བྱས་ན་ཐོབ་ལ་མ་ཐོབ་ན། །མི་ཐོབ་པ་དང་རྣམ་བཞིར་འདོད། །འདི་འདྲ་གང་ནའང་བཤད་པ་མེད། །བསྟན་པ་དཀྲུགས་པའི་བསྙད་ཀར་ཟད། །འོན་ཀྱང་འདི་ཡང་བརྟག་པར་བྱ། །སོ་སོར་ཐར་པའི་སྡོམ་པ་དང༌། །བྱང་ཆུབ་སེམས་དཔའི་སེམས་བསྐྱེད་ལའང༌། །མུ་བཞི་ཅི་ཡི་ཕྱིར་མི་བརྩི། །དེ་བཞིན་སྒོམ་ལའང་ཅིས་མི་མཚུངས། །བསྒོམས་ཀྱང་མི་སྐྱེ་མ་བསྒོམས་ཀྱང༌། །སྐྱེ་བ་ལ་སོགས་མུ་བཞི་ཡོད། །མུ་བཞི་ཀུན་ལ་ཡོད་བཞིན་དུ། །གཞན་ལ་མུ་བཞི་མི་རྩི་བར། །དབང་བསྐུར་ཉིད་ལ་བརྩི་བ་ནི། །བདུད་ཀྱི་གསང་ཚིག་ཡིན་པར་དྭོགས། །གལ་ཏེ་མུ་བཞི་ཡོད་ན་ཡང༌། །སོ་སོའི་མཚན་ཉིད་ཤེས་མི་ནུས། །ཅི་སྟེ་ཤེས་པར་ནུས་ན་ནི། །དེ་ཡི་མཚན་ཉིད་སྨྲ་དགོས་སོ། །སྨྲས་ཀྱང་རང་བཟོ་མ་ཡིན་པ། །ལུང་དང་མཐུན་པ་ཁྱེད་ལ་མེད། །གལ་ཏེ་མུ་བཞི་བདེན་སྲིད་ན། །གཞན་ལ་དབང་སྐུར་མི་བྱེད་ཀྱང༌། །བྱས་ན་ཐོབ་པའི་གང་ཟག་ལ། །དབང་བསྐུར་ཅི་ཡི་ཕྱིར་མི་དགོས། །གཞན་ལ་དབང་བསྐུར་མི་དགོས་པས། །དེ་ལའང་དབང་བསྐུར་མི་དགོས་ན། །ནད་མེད་པ་ལ་སྨན་སྤོང་བས། །ནད་པ་ལ་ཡང་སྤོང་ངམ་ཅི། །འདི་འདྲའི་ཆོས་ལོག་ཐམས་ཅད་ནི། །བདུད་ཀྱི་བྱིན་རླབས་ཡིན་ཞེས་བྱ། །ཞེས་འཆད་པར་བྱེད་དོ། །དེ་སྐད་དུ་གསུང་བ་ནི། དེ་ལྟ་ན་དབང་བསྐུར་གྱི་ཆོ་ག་མཛད་པ་པོ་རྡོ་རྗེ་འཆང་ཉིད་བདུད་ཀྱིས་བྱིན་གྱིས་བརླབས་པ་དང་རང་ཉིད་ཀྱི་བསྟན་པ་རང་གིས་དཀྲུགས་པར་འགྱུར་བའི་ཕྱིར་ཏེ། རྡོ་རྗེ་འཆང་ཉིད་ཀྱིས། སྣོད་མིན་ལ་དབང་བསྐུར་གྱི་ཆོ་ག་བྱས་ཀྱང་དབང་མི་ཐོབ་པ་དང༌། ཡང་ཚེ་སྔ་མར་དབང་གི་ཆོ་གས་དབང་ཐོབ་པ་སྡོམ་པ་དམ་ཚིག་གི་མ་ཉམས་པ་ཚེ་རབས་བརྗེས་པ་ན་དེ་ལ་དབང་གི་ཆོ་ག་ཕྱི་མར་མ་བྱས་ཀྱང་སྔར་ནས་ཐོབ་ཐོབ་པར་ཡོད་པ་དང༌། སྣོད་དུ་རུང་བའི་སློབ་མ་ལ་དབང་ཆོག་བྱས་ན་ཐོབ་ལ། མ་བྱས་ན་མི་ཐོབ་པ་དང༌། ཡང་སྣོད་ལྡན་ལ་མངོན་སུམ་དུ་དཀྱིལ་འཁོར་བཞིར་སྨིན་པའི་ཆོ་གའི་ཕན་ཡོན་ཙམ་མི་འབྱུང་ཡང་རྗེ་དེ་དག་གི་སྨིན་བྱེད་ཀྱི་ཆོ་གས་དབང་བསྐུར་ཡང་ཉེས་པ་མེད་ལ་ཕན་ཡོན་དང་བཅས་པ་དང༌། ཁྱད་པར་བཙུན་མོའི་ཤཱུ་ཀྲ་མ་ཉམས་པར་བཟའ་བའི་ནུས་པ་མ་ཐོབ་པ་དང་ལྷན་ཅིག་དབང་གི་ཆོ་ག་ནོད་པ་ནི་ཕན་ཡོན་ཡེ་མེད་པར་ཉེས་པ་ཤིན་ཏུ་ཆེ་བ་ཡིན་ཏེ། ཤཱུ་ཀྲའི་བདེ་བའི་ཉམས་མྱོང་ཐོབ་པ་གསང་བའི་མནའ་ཆུ་ལྷན་ཅིག་པར་འཐུང་བ་ལས་གསང་རྒྱུའི་ཤཱུ་ཀྲའི་བདེ་བ་ཉམས་སུ་མ་མྱོང་བཞིན་མྱོང་བར་བདག་ཉིད་ཀྱིས་ཀྱང་སྐྱེས་བུ་རྫུན་ཅན་གྱི་ཉེས་པ་བཅབ་པའི་ཕྱིར། དེས་ན་ཤཱུ་ཀྲའི་བདེ་བ་མ་མྱོང་བ་དེ་ཉིད་དང་ལྷན་དུ་དབང་ནོད་པ་ན་བདག་ཉིད་ཤཱུ་ཀྲའི་བདེ་བ་མྱོང་གྱུར་དེ་ཉིད་ཀྱིས་ཀྱང་དེ་ལ་གསང་སྒྲོགས་དབང་གྲལ་དེ་ཉིད་དུ་འགྱུར་བས་ཤཱུ་ཀྲའི་བདེ་བ་མྱོང་གྱུར་དེའི་སྙིང་གར་རྡོར་སེམས་སྔགས་ཀྱི་སྡོམ་པའི་རང་བཞིན་དུ་ཞུགས་པ་དེ་ཉིད་དེ་མ་ཐག་སྙིང་ག་བྲལ་ཏེ་གཞན་དུ་གཤེགས་པར་འགྱུར་བ་སོགས་རྒྱུད་སྡེ་རིན་པོ་ཆེ་རྣམས་དང་དེའི་དགོངས་འགྲེལ་ཚད་ལྡན་ལས་གསུངས་པ་བསྙོན་དུ་མེད་པའི་ཕྱིར། དེ་ལྟར་དབང་བསྐུར་གྱི་ཆོ་གས་དབང་བསྐུར་ནོད་པ་སློབ་མའི་རྒྱུད་ལ་ཆགས་མི་ཆགས་བརྩི་མི་ནུས་ཞེས་གསུངས་པའང་མི་འཐད་དེ། དེ་ལྟ་ན་མདོ་རྒྱུད་ལས་སློབ་མ་ལམ་སྐྱེ་རུང་གི་སྣོད་བརྟགས་ནས་དེའི་མཚན་ཉིད་སོ་སོར་ཤེས་དགོས་སོ་གསུངས་པ་ཐམས་ཅད་ཀྱང་དོན་མེད་པར་འགྱུར་བའི་ཕྱིར་སྟེ། དེ་ལྟར་གསུངས་སོ་ཅོག་རང་བཟོ་མ་གཏོགས་ལུང་དེ་དག་ལུང་དོན་ལྡན་མིན་པར་ཁྱོད་འདོད་པའི་ཕྱིར་དང༌། སོ་ཐར་བྱང་སྡོམ་སྒོམ་ཁྲིད་སོགས་ལའང་མུ་བཞི་དེ་ལྟར་ཡོད་པ་ཆེས་འདོད་དེ། དེང་སང་སྒོམ་ཁྲིད་བཏབ་ཀྱང་མི་ཐོབ་པ་དང་མ་བཏབ་ཀྱང་སྔོན་གོམས་ཀྱི་ཏིང་ངེ་འཛིན་རང་འཁྲུངས་ལ་འབྱུང་བ་སོགས་མཐོང་བའི་ཕྱིར། དབང་བསྐུར་ན་ཐོབ་ལ་མ་བསྐུར་ན་མི་ཐོབ་པ་ལ་དབང་བསྐུར་གྱི་ཆོ་ག་བྱ་མི་ཉན་ཞེས་བཀའ་རྒྱུད་རིན་པོ་ཆེས་འགར་ཡང་གསུངས་པ་མེད་པའི་ཕྱིར། ཁྱེད་ཅག་གཞན་མི་ཟེར་ཡང་ཟེར་རོ། །ཞེས་རྫུན་དུ་སྨྲ་བ་ནི་དམ་པའི་རིང་ལུགས་ག་ལ་ཡིན། དབང་བསྐུར་མུ་བཞི་འདི་དྭགས་པོ་བཀའ་བརྒྱུད་པ་རྣམས་ཀྱིས་འཕྲལ་དུ་བཅོས་པའི་རང་དྲན་མིན་ཏེ། རྡོ་རྗེ་འཆང་གི་མན་ངག་ཇོ་བོ་རྗེ་དཔལ་ལྡན་ཨ་ཏི་ཤ་ནས་བཀའ་གདམས་རིན་པོ་ཆེ་ལ་གྲགས་པའི་ཆོས་སྐད་ཡིན་པའི་ཕྱིར་ཏེ། པོ་ཏོ་བའི་སློབ་མ་རམས་སྡིངས་མ་བའི་རྣམ་ཐར་ཉིད་ཀྱིས་མཛད་པ་ལས། དབང་མ་བསྐུར་ཀྱང་ཐོབ་པ་ཡོད། །བསྐུར་ཀྱང་མ་ཐོབ་པའང་ཤིན་ཏུ་མང༌། །ཡེ་ནས་དབང་དང་ལྡན་པ་ལ་འདིར་དབང་བསྐུར་གྱི་ཆོ་ག་མ་བྱས་པའང་ཡོད་དེ། འགྲོ་དྲུག་ཕ་མར་ཤེས་ནས་ཅི་བྱས་གཞན་བདེར་འགྱུར་བ་དེ་ཕྱི་གཞན་ཕན་གྱི་དབང་ཡིན། དུག་ལྔ་ཡེ་ཤེས་ལྔས་ཟིལ་གྱིས་ནོན་ནས་ཉོན་མོངས་ཀྱི་སྙེམས་ཐག་ཆོད་པ་ནང་ནུས་པའི་དབང་ཡིན། གཉིས་འཛིན་གྱི་རྟོག་པ་གྲོལ་བ་དེ་གསང་བ་ཟབ་མོའི་དབང་ཡིན། ཞེས་གསུངས་པ་ཕྱི་ནང་གསང་གསུམ་གྱི་དབང་འདི་ལྟ་བུའི་ནུས་པ་མངོན་གྱུར་དང་བག་ཆགས་རྒྱུད་ལ་བསྐྱེད་མ་ཐུབ་ན་ལུས་ངག་གི་དབང་ཆོག་སྤྲོས་བཅས་མང་པོ་བྱས་ཀྱང་དེ་སྐབས་ཀྱི་དབང་ཆོག་དོན་ལྡན་དུ་མི་འགྱུར་བ་ཁོ་ནར་ངེས་པས་དེ་སྐད་སྨྲ་པོ་ཐམས་ཅད་བདུད་ལས་སུ་སྨྲ་བ་ནི་ཆེས་ཐལ་བ་ཡིན་ནོ། །

**སྨྲས་པ། དྲང་དོན་ཆོས་འཁོར་དང་པོ་བསྐོར་བ་ལ། །བསྟེན་ནས་གདུལ་བྱ་བཀྲི་བའི་ཆོ་ག་ཡང༌། །ཤིན་ཏུ་རྒྱས་པ་ཆོས་འཁོར་དེ་རུ་གསལ། །འཁོར་ལོ་བར་དང་ཐ་མའི་ཆོས་ཚུལ་གྱིས། །བསགས་སྦྱང་ཆོ་གའང་ཚུལ་དེར་ཆེས་རབ་འབྱམས། །དྲང་དོན་རྒྱུད་སྡེ་འོག་མ་གསུམ་པོ་ཡི། །སྒོ་ནས་གདུལ་བྱ་སྨིན་པར་བྱེད་པ་ཡང༌། །བྱང་ཆུབ་སྒྲུབ་ཐབས་མ་ལུས་ཚང་བ་ཡི། །ཆོ་ག་རྒྱས་པ་རྒྱུད་སྡེ་དེ་ན་བཞུགས། །ངེས་དོན་བླ་མེད་སྒོ་ནས་གདུལ་བྱ་ཡང༌། །སྨིན་ལ་བྱང་ཆུབ་སྒྲུབ་ཐབས་མ་ལུས་པ། །ཚང་བའི་ཆོ་ག་ཤིན་ཏུ་རྒྱས་པ་ཡང༌། །བླ་མེད་རྒྱུད་སྡེ་རྣམས་ལས་གསལ་པོར་བཞུགས། །ཆོ་ག་བསྡུས་པ་ཉེ་ལམ་ཡིན་པ་སོགས། །བོད་ཀྱི་བླུན་པོའི་རྣམ་པར་རྟོག་པ་ཡིན། །ཞེས་བརྗོད་ན་དོན་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། གནས་སྐབས་གང་འདུལ་གྱི་ཆོ་ག་བསྡུས་པ་གནད་དུ་འགྲོ་བས་ཟབ་བྱ་བ་ལ། རྒྱུད་སྡེ་ནས་བཤད་པའི་ཐིག་ཚོན་དང་ཕྱག་མཚན་འགོད་པ་སོགས་ཀྱི་ཆོ་ག་ལུས་ངག་གི་སྤྲོས་བཅས་རྒྱས་པ་དེ་ལྟ་བུ་ནི་ཡིད་ཀྱི་སྤྲོས་པ་བསྡུས་ཏེ་འགྲུབ་པའི་དམིགས་ཀྱིས་བསལ་བའང་རྡོ་རྗེ་འཆང་གི་དགོངས་པར་སྣང་སྟེ། བཅོམ་ལྡན་འདས་རྡོ་རྗེ་རྣལ་འབྱོར་མའི་ཞལ་སྔ་ནས་སློབ་དཔོན་ཨ་བྷྱ་ཀ་ར་ལ་འདི་ལྟར་གདམས་ཏེ། ཕྲེང་བར། དྲི་བར་བྱ་བའི་ཆོ་ག་འདི་ཡང་ཡིད་ཀྱིས་སྒྲུབ་པའི་ཆོ་ག་ཁོ་ནས་འབྲས་བུ་དག་ལྡན་ནོ། །ཞེས་བྱ་བས་ཡིད་ཀྱི་ཆོ་ག་ཁོ་ན་མཆོག་ཡིན་ནོ། །དེ་ཉིད་ཀྱི་ཕྱིར་དཀྱིལ་འཁོར་གྱི་བདག་པོའི་གཟུགས་ཀྱིས་ས་བཟུང་བ་ལ་སོགས་པ་དང༌། སྐུ་གཟུགས་ལ་སོགས་པའི་རབ་གནས་དང༌། སློབ་མ་དབང་བསྐུར་བ་དང༌། གཤེགས་སུ་གསོལ་བ་དང༌། ཞི་བའི་སྦྱིན་སྲེག་གི་མཐར་ཐུག་པ་ཐམས་ཅད་ཡིད་ཀྱིས་བྱའོ། །དེ་ཉིད་ཀྱི་ཕྱིར་གང་གི་ཚེ་འདི་ཐམས་ཅད་ཡོ་བྱད་འགའ་ཞིག་དང་བྲལ་བས་བྱ་བར་མི་ནུས་པའམ་མི་རིགས་པའམ་མི་རྙེད་པ་དེའི་ཚེ་སྒོམས་ལ་བྱའོ། །ཕྱི་རོལ་གྱི་དངོས་པོ་ཡོད་པ་ལ་ཡང་བསམ་གཏན་ཁོ་ན་གཙོ་བོ་ཡིན་ནོ། །འོན་ཀྱང་འཇིག་རྟེན་པའི་ལྟ་བ་དང་སྦྱིན་པ་ལ་མངོན་པར་དང་བ་ལ་སོགས་པས་བསོད་ནམས་འཕེལ་བའི་ཆེད་འབའ་ཞིག་ཏུ་ཕྱིའི་ཆོ་གར་འདོད་དོ། །ཚོགས་པ་དང་བྲལ་བ་ཡིས་ནི་སྒོམ་པ་ཁོ་ནས་ཆོ་ག་ཐམས་ཅད་སྒྲུབ་པར་བྱའོ་ཞེས་སྔོན་གྱི་སློབ་དཔོན་རྣམས་ཀྱིས་གསུངས་སོ། །དེའི་ཕྱིར་ལས་དང་པོ་པས་ཀྱང་སེམས་བརྟན་པས་ཡིད་ཀྱི་སྤྲུལ་པའི་དཀྱིལ་འཁོར་དུ་སྔ་མ་བཞིན་རབ་གནས་དང་སྐལ་བ་དང་ལྡན་པར་དབང་བསྐུར་བར་བྱའོ། །དེ་ལྟར་ཡང་དཔལ་སངས་རྒྱས་ཐོད་པའི་རྒྱུད་ལས། ཤེས་རབ་པདྨའི་ནང་དབུས་སུ། །དཔག་ཚད་བྱེ་བའི་དཀྱིལ་འཁོར་ནི། །རིམ་གསུམ་དཀྱིལ་འཁོར་དེ་དབུས་སུ། །མཁས་པས་སློབ་བཟང་དབང་བསྐུར་བྱ། །ཞེས་གསུངས་སོ། །གཞན་ཡང༌། ཡིད་ཀྱི་འགའ་ཞིག་ཉིད་དུ་ནི། །རྒྱལ་བས་དཀྱིལ་འཁོར་བྱ་བར་བཞེད། །ཅེས་གསུངས་སོ་ཡིད་ཀྱི་དཀྱིལ་འཁོར་གྱི་ཆོ་གའོ། །ཞེས་གསུངས་སོ། །

**སྨྲས་པ། བཅོམ་ལྡན་འདས་ཀྱིས་པང་ནས་སྐྱེས་པ་དང༌། །ཉེར་རྒྱལ་གཉིས་ལ་རྟ་ཐུལ་བཏང་ནས་ནི། །ཚིགས་བཅད་གཅིག་གིས་ཆོ་ག་བཟླས་པ་ཡི། །རྐྱེན་དེས་རྒྱུན་དུ་ཞུགས་པའི་འབྲས་བུ་བསྐྲུན། །དེ་འདྲའི་རིགས་པས་གང་ལ་གང་འདུལ་གྱིས། །ཆོ་ག་བསྡུས་པ་དུས་ལ་བབ་པ་ན། །སྔོན་གོམས་ཅན་ལ་གནད་དུ་འགྲོ་བ་ཡོད། །རྐྱེན་དེ་ཙམ་གྱིས་མཐོང་ཐོབ་ནུས་པ་ནི། །སྲིད་པ་ཐ་མ་པར་གྱུར་རྒྱུད་སྨིན་པའི། །རྒྱུ་ལས་ཡིན་གྱི་ཆོ་ག་བསྡུས་པས་མིན། །ཆོ་ག་བསྡུས་པ་རྐྱེན་གྱིས་ཁྱད་པར་ཡིན། །བི་རྡི་ཞེས་པ་ཆོ་ག་སྒྲུབ་པ་དང༌། །བྱ་བའི་རིམ་པ་ཀུན་ལ་འཇུག་ཅེས་པ། །དཔེ་གཉིས་སུ། སྒྲ་ཡི་བསྟན་བཅོས་ལ་སོགས་ཀུན་ལ་གསལ། ཟེར་བ་བོད་ཀྱི་ལོ་པཎ་སོགས་ཀྱི་ཚིག་རྐང་གཅིག་པོའི་ཚབ་ཏུ་འདུག་པ་དཔྱད། བོད་ཀྱི་ལོ་པཎ་སྐྱེས་ཆེན་ཐམས་ཅད་གསུང༌། །དེས་ན་སྒྲུབ་དང་བྱ་བའི་རིམ་པ་ལ། །ཆོ་ག་ཞེས་པར་ཐ་སྙད་བྱེད་པར་གོ །དེ་ལྟའི་དབང་བྱས་དོན་དམ་སེམས་བསྐྱེད་ཀྱི། །ཆོ་ག་ཆོ་ག་མིན་པར་བཤད་པ་དང༌། །མདོ་ལ་ཆོ་ག་མེད་ཀྱི་མདོ་སྔགས་ཀྱི། །ཁྱད་པར་ཆོ་གས་འབྱེད་པ་ཡིན་ཟེར་བའི། །མཁས་པའི་གསུང་ཡང་བླུན་པོ་མི་བརྗོད་པའི། །སྐབས་འགར་མཐོང་ཞེས་ཁོ་བོ་སྨྲ་བར་བྱེད། །ཅེས་བརྗོད་ན་དོན་ཁྲོལ་ལོ། །གཞུང་དུ། གང་ལ་གང་འདུལ་གཙོ་བོར་གྱུར་པ་ལ་བསྡུས་པར་ཡང་བཞེད་ཅེས་པ་ནོག་གེ་བ་ཙམ་ལ་དོན་ལ་འགྲིག་ཐུབ་ཙམ་འདུག་ཀྱང་གདོན་པ་ཆེས་མི་བཟང་ངོ༌།། །།**

༈ རྡོ་རྗེའི་གསུང༌། བསྲུང་བའི་འཁོར་ལོ་རྨད་དུ་བྱུང་བ་ནི་བྱང་ཆུབ་ཀྱི་སེམས་ཀྱི་གོ་ཆ་ཡིན་བྱ་བ་ལ། དེ་ཡང་འཇིག་རྟེན་གསུམ་གྱི་མགོན་པོ་འབྲི་ཁུང་པའི་ཞལ་ནས། དཔལ་ཕག་མོ་གྲུ་པའི་ཞབས་ལ་འདུད། །མི་དག་ལ་བདེ་བའི་ཉམས་ཤིག་ཤར། །བྱང་ཆུབ་ཀྱི་སེམས་ལ་གདེངས་གཅིག་ཐོབ། །ཅེས་འབྱུང༌། སྒྲིབ་གསུམ་བདུད་བཞིའི་གཡུལ་ཐམས་ཅད་ལས་རྒྱལ་བར་བྱེད་པ་མི་ཤིགས་པའི་རྡོ་རྗེ་བྱང་ཆུབ་ཀྱི་སེམས་ཀྱི་བསྲུང་བའི་འཁོར་ལོ་བྱམས་པ་དང་སྙིང་རྗེ་ཆེན་པོའི་མེ་ལྕེ་དང་བསྡུ་དངོས་བཞིའི་འོད་ཟེར་གྱི་སྣང་བ་ཆེན་པོ་འཁྲུགས་པ་འདི་ལ་རྣམ་ཤེས་གློ་བུར་དྲི་མའི་ཆས་བསྡུས་ཀྱི་བྱང་ཆུབ་ཀྱི་སེམས་གཉིས་དང༌། གཉུག་མ་བདེ་གཤེགས་སྙིང་པོའི་ཆས་བསྡུས་ཀྱི་བྱང་ཆུབ་སེམས་གཉིས་ལས། དང་པོ་ནི། ཕར་ཕྱིན་ཐེག་པའི་སངས་རྒྱས་ཐོབ་པར་བྱེད་པ་ལ་མི་མཐུན་པའི་ཕྱོགས་ཀྱི་བར་ཆད་བསྲུང་བའི་བྱང་སེམས་ཏེ། དེའི་ཕན་ཡོན་ནི། ཇི་སྐད་དུ། གསེར་འགྱུར་རྩི་ཡི་རྣམ་པ་མཆོག་ལྟ་བུ། །མི་གཙང་ལུས་འདི་བླངས་ནས་རྒྱལ་བའི་སྐུ། །རིན་ཆེན་རིན་ཐང་མེད་པར་བསྒྱུར་བས་ན། །བྱང་ཆུབ་སེམས་ཞེས་བྱ་བ་རབ་བརྟན་བཟུང༌། །ཞེས་གློ་བུར་དྲི་མ་རྣམ་ཤེས་དྲི་མའི་རང་བཞིན་ལ་གདོད་ནས་ཀྱི་གཉུག་མ་བྱང་སེམས་ཡོད་ཀྱང་གདོད་ནས་ཀྱི་གཉུག་མ་བྱང་སེམས་ཀྱི་ཕྲིན་ལས་ཀྱི་ནུས་པས་གློ་བུར་དྲི་མ་རྣམས་ཀྱི་ཆ་ལ་ཉི་ཚེ་བའི་བྱང་སེམས་རྐྱེན་དབང་གིས་སྐྱེས་ནས་དེའི་ནུས་པ་རྣམ་ཤེས་གློ་བུར་དྲི་མའི་ཆ་དེ་སྦྱངས་ནས་རྣམ་པ་ཐམས་ཅད་མཁྱེན་པའི་ཡེ་ཤེས་ཀྱི་སྐུ་མངའ་བའི་རྫོགས་སངས་ཐོབ་པ་ཡང་ཀུན་རྫོབ་ཀྱི་རྟེན་ཅིང་འབྲེལ་བར་འབྱུང་བའི་ཆེ་བ་སྟེ། རྒྱལ་བའི་ཡུམ་ལས། རབ་འབྱོར་བྱང་ཆུབ་སེམས་དཔའ་སེམས་དཔའ་ཆེན་པོ་རྣམ་པ་ཐམས་ཅད་མཁྱེན་པ་ཉིད་དང་ལྡན་པའི་སེམས་ཀྱིས་ཕ་རོལ་ཕྱིན་པ་དྲུག་ལ་བསླབ་ཤིང་སྤྱད་ན་མྱུར་དུ་བླ་ན་མེད་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱ་བར་འགྱུར་རོ་ཞེས་དང༌། ཁྱད་པར་ཀུན་རྫོབ་བྱང་ཆུབ་ཀྱི་སེམས་དང་དོན་དམ་ཤེས་རབ་ཀྱི་ཕ་རོལ་ཏུ་ཕྱིན་པའི་བྱང་ཆུབ་ཀྱི་སེམས་ཀྱིས་ནི་འབྱུང་བ་དང་འབྱུང་འགྱུར་མི་དང་མི་མིན་གྱི་གནོད་པ་ཐམས་ཅད་ཕམ་པར་བྱེད་པ་ཡིན་ཏེ། ཇི་སྐད་དུ། ཤེས་རབ་ཕ་རོལ་ཕྱིན་པ་གང་ལ་མངོན་སྤྱོད་པ། །འདི་ནི་གང་ཞིག་གུས་བཅས་འཛིན་དང་ཆུབ་བྱེད་པ། །དེ་ལ་དུག་དང་མེ་དང་མཚོན་དང་ཆུས་མི་ཚུགས། །བདུད་དང་བདུད་ཀྱི་ཕྱོགས་ཀྱིས་བརླགས་ཀྱང་རྙེད་མི་འགྱུར། །ཞེས་འབྱུང་ངོ༌། །

གཉིས་པ་ནི། སྔགས་ཀྱི་ཐེག་པའི་སངས་རྒྱས་ཐོབ་བྱེད་ལ་མི་མཐུན་པའི་ཕྱོགས་ཀྱི་བར་ཆད་བསྲུང་བའི་བྱང་སེམས་སྟེ། བྱང་ཆུབ་ཀྱི་སེམས་འདི་ནི་གདོད་ནས་མདོ་དང་སྔགས་ཀྱི་སངས་རྒྱས་གཉིས་ཀར་ཐོབ་བྱེད་ཀྱི་བདུད་དང་སྒྲིབ་པ་ཐམས་ཅད་སེལ་བྱེད་ཀྱི་ཐབས་ཤེས་ཀྱི་སྦྱོར་བའི་གཉུག་མ་བདེ་གཤེགས་སྙིང་པོ་ཉིད་ལ་ཁྱད་པར་བཞུགས་པའི་རྐྱེན་དབང་ལས་ལྟོས་ནས་བྱང་ཆུབ་ཀྱི་སེམས་སུ་གྱུར་པ་མ་ཡིན་ཏེ། དགོངས་པ་ལུང་སྟོན་ལས། བྱང་ཆུབ་སེམས་ཀྱི་ངོ་བོ་འདི། །ཕུང་སོགས་གཉིས་མེད་མཁའ་ལྟར་མཉམ། །ཤེས་རབ་ཐབས་དང་སྦྱོར་བ་ཡིས། །བྱང་ཆུབ་སེམས་ནི་འགྲོ་བར་འགྱུར། །ཞེས་གསུངས་ལ། དེ་ལྟའི་བྱང་ཆུབ་ཀྱི་སེམས་དེ་ལའང་ཆོས་དང་ཆོས་ཉིད་ཀྱི་ཆ་གཉིས་ལས་ཀུན་རྫོབ་དང་དོན་དམ་པའི་བྱང་ཆུབ་ཀྱི་སེམས་གཉིས་མི་ཕྱེད་པར་རྒྱུ་ལམ་འབྲས་གསུམ་གར་བརྟེན་པར་འཇུག་པར་གསུངས་ཏེ། རྡོ་རྗེ་གུར་ལས། སྐྱེ་བ་མེད་ཅིང་དམིགས་པ་མེད། །མི་ཕྱེད་ནམ་མཁའི་གཟུགས་ཅན་ཏེ། །ཟབ་ཅིང་རྒྱ་ཆེའི་རང་བཞིན་ཅན། །བྱང་ཆུབ་ཚུལ་ནི་བསྟན་པའོ། །ཞེས་འབྱུང་བའི་ཕྱིར། འོ་ན་བྱང་སེམས་འདི་བླངས་པའི་ཕན་ཡོན་ལས་སྔགས་ཀྱི་སངས་རྒྱས་མཆོག་ལ། འགྲོ་བའི་མིང་བཏགས་ནས་བྱང་སེམས་དེ་བསྒོམ་པས་གསང་སྔགས་ཀྱི་སངས་རྒྱས་ཐོབ་པ་ལ་གེགས་བྱེད་ཀྱི་སྒྲིབ་བདུད་འཇོམས་པར་འགྱུར་ཞེས་ཕན་ཡོན་སྟོན་པ་ནི། སཾ་ཊི་ལས། བརྟན་པ་དང་ནི་གཡོ་བ་ཡི། །འགྲོ་ཀུན་འདི་ལས་འབྱུང་བ་སྟེ། །དངོས་དང་དངོས་མེད་བྲལ་བ་ཡི། །དེ་ཉིད་རྣལ་འབྱོར་པས་བསྒོམ་བྱ། །ཞེས་འབྱུང་བའི་ཕྱིར། དེས་ན་འདི་ལྟ་བུའི་བདེ་གཤེགས་སྙིང་པོའི་བྱང་ཆུབ་ཀྱི་སེམས་རྣམ་པ་གཉིས་པོ་དེ་ཉིད་བདེ་སྟོང་དབྱེར་མེད་ཀྱི་རྟོགས་པ་ཁྱད་པར་ཅན་དུ་ཉམས་སུ་མྱོང་བ་ན་གློ་བུར་གྱི་དྲི་མ་རྣམ་ཤེས་ཆས་བསྡུས་ཀྱི་ཕུང་ཁམས་སྐྱེ་མཆེད་ཀྱི་གནོད་པའི་སྡུག་བསྔལ་ཐམས་ཅད་ཀྱིས་གནོད་བྱའི་ཡུལ་ལས་འདས་པ་ཡིན་ཏེ། སྡུག་བསྔལ་བའི་གནོད་སེམས་དེ་དག་ནི་བདེ་བ་ཆེན་པོས་བསིལ་བ་ཆེན་པོར་བྱེད་པ་ཉིད་ཀྱི་ཕྱིར། ཉི་མའི་དཀྱིལ་འཁོར་ཤར་བ་ན་མུན་པའི་ཚོགས་རང་དྭངས་སུ་འགྱུར་བ་བཞིན། དེས་ན་དགོངས་པ་ལུང་སྟོན་ལས། ཕུང་པོ་ཁམས་སོགས་རྣམ་སྤངས་ཤིང༌། །གཟུང་དང་འཛིན་པ་ལས་གྲོལ་བ། །ཆོས་བདག་མེད་པའི་སྟོང་ཉིད་ཅན། །བྱང་ཆུབ་སེམས་ནི་འདི་གསུངས་སོ། །རྟེན་ཅིང་འབྲེལ་འབྱུང་མིང་ཅན་ཏེ། །ཐོག་མ་མེད་ནས་མ་སྐྱེས་བདག །རང་སེམས་མཉམ་པ་ཉིད་ཀྱང་ཡིན། །ཞེས་འབྱུང་བའི་ཕྱིར། དེས་ན་རང་སེམས་ཞེས་པའི་སྒྲ་བྱུང་བ་ཙམ་གྱིས་གློ་བུར་དྲི་མའི་སེམས་ལ་ངོས་བཟུང་ན་ནོར་བ་ཆེས་ཆེ་བས་འདི་ལྟའི་རང་སེམས་ནི་བདེ་གཤེགས་སྙིང་པོའི་སེམས་ལ་འཆད་དགོས་པ་ཡིན་ནོ། །དེས་ན་སློབ་དཔོན་ཀླུས་རིམ་ལྔར་གསུངས་པའི་བྱང་ཆུབ་སེམས་དཔའ་ནི་དོན་དམ་ཞེས་བྱ་བ། སྐལ་བཟང་སློབ་མ་བཟང་པོ་མན་ངག་ཐོབ། ཞེས་འབྱུང་བའི་བྱང་སེམས་ཀྱང་མདོ་ལུགས་ཀྱི་བྱང་སེམས་ལ་འཆད་པ་སོགས་ནི་ཟབ་མོ་རྡོ་རྗེ་ཐེག་པའི་སྐལ་བའི་རོ་མྱོང་བར་མ་གྱུར་པ་དག་གིས་སྐྱེས་བུ་དད་ཅན་ལོག་པར་བསླུ་བའི་གཏམ་དུ་ཟད་དོ། །དེས་ན་རྗེ་བཙུན་ཆེན་པོ་མི་ལའང་སྔགས་ཀྱི་བྱང་ཆུབ་ཀྱི་སེམས་བདེ་སྟོང་དབྱེར་མེད་པའི་ཀུན་རྫོབ་དང་དོན་དམ་པའི་ཚོགས་གཉིས་ཀྱི་གཟི་འོད་འབར་བ་ན་རང་གཞན་གྱི་རྒྱུད་ཀྱིས་བསྡུས་པའི་རྣམ་ཤེས་གློ་བུར་དྲི་མའི་དུག་ལྔའི་རང་སྣང་གི་བདུད་དམག་གིས་སྡུག་བསྔལ་མཐའ་ཡས་པར་མཐོ་འཚམ་པར་གྱུར་པའི་མཐོ་འཚམ་པའི་གདུང་བ་ཇི་སྙེད་པ་དེ་ཐམས་ཅད་རྗེ་མི་ལ་ལ་བསིལ་བ་ཆེན་པོའི་དགྱེས་དགུར་འཚོ་བ་ཡིན་ཏེ། ཇི་སྐད་དུ། ཀེང་རུས་བཞད་པའི་བུད་མེད་གཅིག །རི་རབ་པང་དུ་འདེགས་པ་མཐོང༌། །དམར་མོ་ཁྲག་འཛག་ལྕེ་སྤྱང་གདོང༌། །རྒྱ་མཚོ་ཧུབ་ཀྱིས་འདེབས་པ་མཐོང༌། །རབ་འཇིགས་གཤིན་རྗེའི་གཟུགས་ཅན་མ། །ཉི་ཟླ་ཆ་ལང་རྡེབ་པ་མཐོང༌། །སོལ་བའི་བུད་མེད་གད་རྒྱངས་ཅན། །གཟའ་སྐར་ཐང་ལ་འབེབས་པ་མཐོང༌། །ཤིན་ཏུ་སྒེག་པ་ལྷ་མོའི་གཟུགས། །ལྟ་བས་མི་ངོམ་བུད་མེད་གཅིག །འཛུམ་ཞིང་བསླུ་བྲིད་བྱེད་པ་མཐོང༌། །ཞེས་འཇིགས་པ་ཅི་ཙམ་བསྟན་པ་ཙམ་གྱིས་རྗེ་བཙུན་ཆེན་པོ་ལ་དགྱེས་པར་རབ་ཏུ་འབར་བ་ལྟ་བུ་དང༌། རྗེ་ཀརྨ་པ་ལ་ཧོར་སེ་ཆེན་གྱིས་མེར་བསྲེགས་ཆུར་བསྐུར་བ་ན། རྗེ་ཀརྨ་པ་ལ་བྱང་ཆུབ་ཀྱི་སེམས་བདེ་སྟོང་འགྱུར་མེད་ཀྱི་བསྲུང་འཁོར་ལ་རང་དབང་ཐོབ་པར་ལྟ་བུ་སྟེ། རྗེ་དེའི་རྣམ་ཐར་ལས། རྒྱལ་བུ་གོ་བེ་ལ་ཡི་རྒྱལ་སར་བྱོན། །རྒྱལ་པོའི་བཀའ་ཕབ་ཉེས་པ་བསྒྲགས་པའི་ཚེ། །སྤྱན་རས་གཟིགས་དབང་ཐུགས་རྗེའི་བྱིན་རླབས་ཀྱིས། །སྒྲ་རྣམས་གྲག་སྟོང་བྲག་ཆ་ལྟ་བུར་རྟོགས། །དར་ཡུག་བསྒྲིལ་མས་དམ་དུ་བཅིངས་པའི་ཚེ། །འཇའ་ཚོན་ལྟ་བུའི་སྐུར་བསྟན་རང་སར་གྲོལ། །དྲག་པོའི་དུག་བླུད་ཆད་པ་བཅད་པའི་ཚེ། །རྨ་བྱ་ལྟ་བུའི་སྐུར་བསྟན་དུག་རྣམས་ཞི། །ཐུར་མ་གྲི་མཚོན་གདུང་སོགས་རྒྱབ་པའི་ཚེ། །རྡོ་རྗེ་འཆང་གི་སྐུར་བསྟན་རྡེག་མཁན་རེངས། །ཤིང་བཞིའི་རྩེ་ལ་བཅིངས་ཤིང་བསྐྱོན་པའི་ཚེ། །རྒྱལ་བ་རིགས་ལྔའི་སྐུར་བསྟན་བཅིངས་པ་གྲོལ། །བྲག་གི་རྩེ་ནས་གཡང་ལ་སྐྱུར་བའི་ཚེ། །བྱ་རྒྱལ་རྒོད་པོ་ལྟ་བུའི་རྫུ་འཕྲུལ་བསྟན། །ཆུ་བོའི་གཞུང་དང་མཚོ་གཏིང་སྐྱུར་ཙ་ན། །གསེར་བྱ་ངང་པ་ལྟ་བུའི་རྫུ་འཕྲུལ་བསྟན། །ཚེར་དོང་མེ་དོང་སྦ་གདོང་བསྐྱུར་བའི་ཚེ། །ཐུགས་རྗེ་ཆེན་པོ་དྲང་སྲོང་མེ་ལྷར་སྤྲུལ། །མེར་བསྲེགས་ཆད་པ་སྣ་ཚོགས་བཅད་དུས་སུ། །དཔལ་ལྡན་ལྷ་མོས་རླུང་དམར་རྫུ་འཕྲུལ་བསྟན། །ཆོས་རྗེ་ཉིད་ནི་གུ་རུ་པདྨར་སྤྲུལ། །རྒྱལ་བློན་བཙུན་མོ་ལ་སོགས་ཟིལ་གྱིས་མནན། །ཞེས་འབྱུང་བས་སྤྱིར་མདོའི་བྱང་སེམས་མི་མཐུན་པའི་ཕྱོགས་སྲུང་འཁོར་དུ་གྱུར་ཚུལ་གྱི་ཕན་ཡོན་རྒྱ་ཆེན་པོ་དེ་ལྟ་ན་སྔགས་ཀྱི་བྱང་སེམས་ཀྱི་མི་མཐུན་པའི་ཕྱོགས་སྲུང་འཁོར་དུ་འགྱུར་བའི་ཕན་ཡོན་ནི་དེ་ལྟ་ལས་ཀྱང་ཟབ་པ་དང་རྒྱ་ཆེ་བར་ཤེས་དགོས་སོ། །

**སྨྲས་པ། སྲིད་དང་ཞི་བའི་མཐའ་གཉིས་གྲོལ་བ་ལ། །ཀུན་རྫོབ་དོན་དམ་བྱང་ཆུབ་སེམས་གཉིས་ཀྱི། །སྲུང་བའི་སྐུ་གཉིས་འགྲོ་བའི་དོན་མཛད་པ། །སྡུག་བསྔལ་དྲུང་ནས་འབྱིན་པའི་གོ་ཆ་ཡིན། །ཞེས་བརྗོད་ན་དོན་གྱི་ཁོག་ཁྲོལ་ལོ།། །།**

༈ རྡོ་རྗེའི་གསུང༌། རྩ་རླུང་གནད་ལྷག་པར་ཡང་འདུལ་བ་ཆེ་བྱ་བ་ལ། རྡོར་གསུང་འདི་ཆེས་དག་པར་བཏོན་ན། གསང་སྔགས་ཀྱི་རྩ་རླུང་ཐིག་ལེའི་དག་མ་དག་གི་དྭངས་སྙིགས་འབྱེད་བྱེད་ཀྱི་སྒོ་གསུམ་གྱི་བྱེད་བཅིངས། ཐེག་དམན་དང་ཐེག་པ་ཆེན་པོ་རྒྱུ་ལམ་བྱེད་ཀྱི་སྡེ་སྣོད་དག་ཏུ་གཏན་མེད་པའང་མ་ཡིན་ནོ་ཞེས་བྱ་བ་འདི་བཞུགས། ཞེས་སོ། །དེ་ཡང་འདུལ་བ་ལུང་བཞི་ལས་སྔོན་རང་སངས་རྒྱས་ཀྱི་ལུས་ཀྱི་སྤྱོད་ལམ་མཐོང་བའི་སྤྲེའུས་ཕྱི་རོལ་པའི་དྲང་སྲོང་ལ་རང་རྒྱལ་བའི་སྤྱོད་ལམ་བསྟན་པས། བསམ་གཏན་གྱི་དངོས་གཞི་ཐོབ་པར་གསུངས་པའང༌། ལུས་ཀྱི་རྩ་རླུང་ཐིག་ལེ་སོགས་ལ་ཉོན་མོངས་ཀྱི་གནས་ངན་ལེན། རྟེན་བྱེད་ཀྱི་ཆ་ཡོད་པ་སྦྱངས་པས་ལུས་དེ་ལ་བརྟེན་པའི་སེམས་ཀྱི་ཉོན་མོངས་པའི་གནས་ངན་ལེན་དག་པར་འགྱུར་བ་དང༌། དེར་མ་ཟད། རྣམ་རྟོག་ཤས་ཆེ་བས་བསམ་གཏན་གྱི་དམིགས་པ་ལ་སེམས་རྩེ་གཅིག་པར་འཇོག་མ་ནུས་པ་ལ། རླུང་ལ་གནད་བཅིངས་པས་སེམས་རྩེ་གཅིག་པར་འགྱུར་ཚུལ་དུ་མ་གསུངས་ཏེ། ཇི་སྐད་དུ། གྲངས་དང་རྗེས་འགྲོ་འཇོག་པ་དང༌། །རྟོག་པ་དང་ནི་བསྒྱུར་བ་དང༌། །ཡོངས་དག་རྣམ་པ་དྲུག་ཏུ་འདོད། །ཅེས་སོགས་འབྱུང་བའི་ཕྱིར། ཐེག་དམན་གྱི་སྡེ་སྣོད་དུ་སེམས་བཅིང་བའི་ཆེད་ཀྱི་ལུས་རྩ་རླུང་སོགས་ཀྱི་བྱེད་བཅིངས་མེད་པ་མ་ཡིན་ནོ། །དེ་ཡང་སྔགས་བླ་མེད་ཀྱི་རྫོགས་རིམ་པས་སྔགས་ལུགས་ཀྱི་སྐུ་གསུང་ཐུགས་ཀྱི་རྡོ་རྗེ་གསུམ་སྒྲུབ་པ་ལས། དང་པོར་སོར་བསམ་གྱིས་རྣལ་འབྱོར་གྱིས་སྐུ་རྡོ་རྗེ་སྒྲུབ་པར་བྱེད་པ་ལ། མཚན་བཅས་རྣམ་སྨིན་གྱི་སྐུ་དང་བྲལ་བ་རྣམ་ཀུན་མཆོག་ལྡན་གྱི་སྟོང་གཟུགས་ཀུན་རྫོབ་པའི་ཆར་གྱུར་པའི་ལྷར་སྣང་ཞིག་འཆར་བར་འགྱུར་ལ། དཔལ་ཕྱག་ན་རྡོ་རྗེས། བདེ་མཆོག་སྟོད་འགྲེལ་ལས། འདི་རང་བྱིན་བརླབས་པ་ཞེས་བྱ་བ་ནི་སོ་སོར་སྡུད་པས་ཀུན་རྫོབ་པའི་སྟོང་པ་ཉིད་དུ་མཐོང་བའི་ཞེས་སོགས་རྒྱས་པར་འབྱུང་ལ། དེ་ལྟར་སྐུ་རྡོ་རྗེའི་བདག་ཉིད་ནམ་མཁའ་ལས་བྱུང་རང་བྱུང་བའི་ཤེས་རབ་ཡེ་ཤེས་མེ་བོ་ཆེ་སོགས་སྣང་བར་གྱུར་པ་ན། སྣང་བ་དེའི་བཞོན་པའི་ཡེ་ཤེས་ཀྱི་རླུང་སྟེ་སྲོག་བཅིང་བས་སྐུ་རྡོ་རྗེའི་གསལ་སྣང་གི་ཆ་དེ་ཐམས་ཅད་ཁམས་གསུམ་ཁྱབ་པར་གཡོ་བའི་སྣང་བརྙན་ཅན་དུ་མཐོང་བར་འགྱུར་ཏེ། དེར། དེ་ནས་སྲོག་རྩོལ་གྱིས་བཅིང་བ་སྟེ། བྱེད་པ་འདི་རྣམས་ཀྱིས་བཅིང་བའི་སྦྱོར་བས་འདོད་པ་དང༌། གཟུགས་དང་གཟུགས་མེད་པའི་མཚན་ཉིད་བརྟན་པ་དང་གཡོ་བའི་རང་བཞིན་ཅན་ས་གསུམ་པོ་ནི་སྒྲུབ་པར་བྱ་ཞེས་པའོ། །ཞེས་འབྱུང་ངོ༌། །དེ་ལྟར་སོར་བསམ་གྱིས་བསྒྲུབས་པའི་སྟོང་གཟུགས་རྡོ་རྗེའི་སྐུ་དེ་ནི་ལས་ཉོན་གྱི་དབང་གིས་བྱུང་བའི་འབྱུང་རྡུལ་དངོས་པོ་རང་བདེན་པ་ལྟར་སྣང་བའི་གཟུགས་སམ་སྐུ་མ་ཡིན་ཏེ། དབང་ཤེས་ཡུལ་ལ་འཇུག་གམ་རྩ་རླུང་གི་བྱེད་བཅིང་ཁྱད་པར་ཅན་གྱི་རྣལ་འབྱོར་གྱི་བཟློག་པའི་པྲ་ཕབ་པ་ལྟ་བུའི་དངོས་པོ་བདེན་པར་མེད་པ་སྤྲོས་མེད་ཀྱི་གཟུགས་ཆོས་སུ་གསལ་བའི་ཕྱིར། དེར། དངོས་མེད་པ་ལ་གང་ཞིག་སོ་སོར་བསྡུད་པས་མཐོང་བའི་དངོས་པོ་དེ་ནི་དངོས་པོ་མིན་ཏེ། རྣམ་པར་མ་བརྟགས་པ་འདས་པ་དང་མ་འོངས་པ་དང༌། ད་ལྟ་བྱུང་བའི་དངོས་པོ་མེད་པ་མཐོང་བའི་ཕྱིར་ཞེས་པའོ། །དེའི་ཕྱིར་སོ་སོར་བསྡུས་པའི་སྒོམ་པ་ལ་རྣམ་པར་རྟོག་པའི་སྒོམ་པ་དམིགས་སུ་མེད་པའོ་ཞེས་པ་བཅོམ་ལྡན་འདས་ཀྱིས་གསུངས་སོ། །ཞེས་འབྱུང་ངོ༌། །འོ་ན་ལས་ཉོན་གྱི་དངོས་སྣང་དང་དེར་ཞེན་དམིགས་སུ་མེད་པའི་རྩ་རླུང་ཐིག་ལེ་དང་ཡིད་ཀྱི་གནད་འཆིང་ལུགས་སྔགས་ཀྱི་ཐེག་པར་མ་ཟད་མདོའི་ཐེག་པར་ལྷག་པར་ཟབ་པར་བསྟན་ཏོ་ཞེས། དེར། སྒོམ་པ་འདི་ནི་བཅོམ་ལྡན་འདས་ཀྱིས་ཤེས་རབ་ཀྱི་ཕ་རོལ་ཏུ་ཕྱིན་པར་ཡང་གསུངས་པ། འདི་ལྟ་སྟེ། དེ་ནས་ལྷ་རྣམས་ཀྱི་དབང་པོ་བརྒྱ་བྱིན་གྱིས་ཚེ་དང་ལྡན་པ་རབ་འབྱོར་ལ་འདི་སྐད་ཅེས་སྨྲས་སོ། །འཕགས་པ་རབ་འབྱོར་འདིར་ཤེས་རབ་ཀྱི་ཕ་རོལ་ཏུ་ཕྱིན་པ་ལ་རྣལ་འབྱོར་དུ་བྱེད་པ་དེས་གང་ལ་རྣལ་འབྱོར་དུ་བྱ། རབ་འབྱོར་གྱི་སྨྲས་པ། ཀཽ་ཤི་ཀ་གང་ཤེས་རབ་ཀྱི་ཕ་རོལ་ཏུ་ཕྱིན་པ་ལ་རྣལ་འབྱོར་དུ་བྱེད་པ་དེས་ནམ་མཁའ་ལ་བྱའོ། །ཀཽ་ཤི་ཀ་གང་ཤེས་རབ་ཀྱི་ཕ་རོལ་ཏུ་ཕྱིན་པ་ལ་རྣལ་འབྱོར་དུ་བྱེད་པ་དེས་བླ་ན་མེད་པ་ལ་རྣལ་འབྱོར་དུ་བསླབ་པར་བྱའོ། །ཞེས་པ་ཕྱག་རྒྱ་ཆེན་པོའི་སྒོམ་པ་པྲ་ཕབ་པ་དང་སྒྱུ་མ་དང་མཚུངས་པ་སྤྲིན་མེད་པའི་ནམ་མཁའ་ལ་བཅོམ་ལྡན་གྱིས་གསུངས་སོ། །ཞེས་འབྱུང་ངོ༌། །དེས་ན་གསང་སྔགས་ཀྱི་ལམ་དུ་སྒྲིབ་པ་སྤོང་བའི་རྩ་རླུང་བཅིང་ལུགས་དང་ཆ་འདྲ་ཕྱི་མཚན་ཉིད་ཀྱི་ཐེག་པར་ཡང་གནད་དུ་འགྲོ་བ་ཡོད་དོ་ཞེས་མགོན་པོ་འབྲི་ཁུང་པས་གསུངས་པར་གྲགས་པ་འདི་ལ་ཡང༌། རྣམ་ཤེས་གཉིས་སྣང་གི་སྒྲིབ་པ་འགགས་པའི་བྱེད་བཅིངས་ཡིག་དམིགས་རླུང་གསུམ་དམིགས་མེད་ནམ་མཁར་འཆིང་བའི་རྩོལ་བ་ཙམ་བཤད་ཀྱང་ནང་རིག་འགྱུར་མེད་ཀྱི་ཡུལ་དང་ཡུལ་ཅན་འཆར་བའི་རྩ་རླུང་ཡིད་ཀྱི་བྱེད་ནི་ལུགས་དེར་མི་འབྱུང་སྟེ་དེ་ལྟའི་བྱེད་བཅིངས་ནི་སྔགས་ལུགས་ཀྱི་ཐུན་མོང་མིན་པའི་གསང་བ་མཐའ་ཐུག་ཡིན་པའི་ཕྱིར་ཏེ། དེ་ཚུལ་མདོར་བསྟན་ན་རྒྱུ་ལམ་བྱེད་ཀྱི་མདོའི་ཆོས་དེ་ཉིད་སྔགས་ཆོས་བླ་མེད་དུ་འགྱུར་བའི་ཕྱིར། ཞེས་ཁོ་བོའི་ཡབ་རྗེ་ཆེན་པོ་རྗེ་རས་གོས་འཛིན་པས་གསུངས་སོ། །

**སྨྲས་པ། རྡོ་རྗེ་ཐེག་པ་བླ་མེད་དང༌། །ལས་ཉོན་གྱིས་བསྡུས་རྩ་རླུང་དང༌། །ཐིག་ལེ་རིམ་པས་སྦྱང་བ་ལ། །རྡོ་རྗེ་ཐེག་པ་བླ་མེད་ཀྱི། །འདུལ་བར་རང་ཉིད་ཟབ་པ་སྟེ། །གསང་སྔགས་བླ་མེད་ཚུལ་ཁྲིམས་མཆོག །འགྱུར་བདེ་ཟག་བཅས་འགོག་པ་ཡིན། །གཡོ་བའི་སྲོག་རླུང་འགོག་བྱེད་ཅིང༌། །སྲོག་རླུང་གང་ལ་བརྟེན་པ་ཡི། །རྣམ་པར་སྨིན་པའི་རྩ་དབུ་མར། །བདེ་གསལ་མི་རྟོག་སྟོང་བཞི་ཡི། །མཚན་ཉིད་བཞི་ལྡན་གཏུམ་མོ་དེ། །དག་པའི་དབུ་མར་ལེགས་འབར་ནས། །རྣམ་སྨིན་དབུ་མ་སྲེག་པ་ཡིན། །དེ་ཕྱིར་རྩ་རླུང་འདུལ་བ་ཟབ། །གསུང་འདི་སངས་རྒྱས་དགོངས་པ་ཡིན། །ཞེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། སྙིགས་མ་དུག་ཅན་གྱི་རྩ་ཐིག་རླུང་གསུམ་ལ་ལས་སུ་བྱས་ན་ཁྱད་པར་ཡོན་ཏན་སྐྱེ་མྱུར་བྱ་བ་ལ། སྙིགས་མ་དུག་ཅན་གྱི་རྩ་རླུང་ལ་གནད་དུ་བསྣུན་པ་ན་ཕྱི་ཡུལ་རྐྱེན་ལ་མ་ལྟོས་པར་ནང་གི་རྟེན་འབྲེལ་དེ་ཉིད་ལས་སེམས་ལ་རང་བྱུང་དུ་ལྟ་བ་སྐྱེ་བ་ཡིན་ཏེ། དེ་ཡང་རྣལ་འབྱོར་དབང་ཕྱུག་གི་ལམ་འབྲས་ལས། ཉོན་མོངས་པ་རང་བྱུང་གི་ཏིང་ངེ་འཛིན། རྣམ་རྟོག་རང་བྱུང་གི་ཏིང་ངེ་འཛིན། སྣྲེལ་ཞི་རང་བྱུང་གི་ཏིང་ངེ་འཛིན། གསལ་ཞིང་ཡང་ལ་རང་བྱུང་གི་ཡེ་ཤེས་ཆེན་པོའི་ཏིང་ངེ་འཛིན་ནོ། །དང་པོ་ནི། སྙིང་གའམ་བྷ་གའི་ཡི་གེ་བཅུའི་ཐོག་མའི་རྩ་ཡིག་ཏུ་རླུང་སེམས་འདུས་པའི་ཕྱིའི་རྐྱེན་མེད་པར་ཡང་དུག་ལྔ་རང་རྒྱུད་སྐྱེ་གཞན་རྒྱུད་ལ་སྐྱེ་བར་སྣང༌། དུག་ལྔ་འཇོམས་པའི་མཐོང་སྣང་དང་རྨི་ཉམས་དུ་མ་འབྱུང་སྟེ། གསང་འདུས་ལས། ཉོན་མོངས་པས་ནི་རབ་ཉོན་མོངས། །བྱང་ཆུབ་དམ་པ་ཐོབ་པར་འགྱུར། །ཞེས་སོ། །གཉིས་པ་ནི། རོ་རྐྱང་གཉིས་སུ་རླུང་སྟོབས་ཆེར་རྒྱས་པས་རླུང་གི་སྤུ་གྲི་སྟོབས་འཕེལ་ཏེ། གཟུང་འཛིན་གྱི་རྟོག་པ་རག་པར་སོང་ནས་ཤེས་པ་སྐད་ཅིག་ཀྱང་མི་གནས་པ་ཐ་ན་གཉིད་ཀྱང་འཆག་པར་འབྱུང་སྟེ། བརྟག་གཉིས་སུ། རྣམ་རྟོག་ལས་ནི་རྣམ་རྟོག་དང༌། །ཞེས་སོ། །གསུམ་པ་ནི། དབུ་མའི་མར་སྣ་ལ་བརྟེན་པའི་སྔར་རླུང་སེམས་ཀྱི་འདུ་འཕྲོད་བྱེད་མ་མྱོང་བའི་ཁང་སྟོང་ལྟ་བུའི་རྩར་རླུང་སེམས་འདུས་པས་ཤེས་པ་གསལ་ཆ་ཆུང་ཞིང་གནས་ཆ་ཆེ་བ་ཞི་གནས་ལྟེང་སོ་སྐྱེས་སྟེ། ཉམས་དེ་གསུམ་སྐྱོན་ཅན་ཡིན་པས་བྱུང་རྒྱལ་གྱི་གནད་ཀྱིས་གསལ་སྟོང་སྐྱོན་མེད་དུ་འགྱུར་ཏེ། སཾ་ཊིར། མི་རྟོག་ཏིང་འཛིན་ལ་གནས་ན། །མཁའ་བཞིན་དྲི་མ་མེད་པར་འགྱུར། །ཞེས་སོ། །བཞི་པ་ནི། ཟུང་འཇུག་གི་ཧཱུྃ་སོགས་པར་རླུང་སེམས་འདུས་པས་ཤེས་པ་གསལ་ཞིང་ལུས་ཡང་བ་ཆོས་སྐུའི་ཉམས་ལྟ་བུ་སྐྱེས་སྟེ། སཾ་ཊིར། རང་བྱུང་ངོ་བོའི་དེ་ཉིད་ནི། །ཆོས་ཀྱི་སྐུར་ནི་རབ་ཏུ་གྲགས། །ཞེས་སོ། །

འོ་ན་སྙིགས་མ་དུག་ཅན་གྱི་རྩ་རླུང་དེར་གནད་བཅིངས་པས་ཉོན་མོངས་དང་རྣམ་རྟོག་གི་ཏིང་ངེ་འཛིན་རང་བྱུང་དུ་བསྐྱེད་པ་ལ་དགོས་པ་ཅི་ཡོད། ཉོན་མོངས་དང་རྣམ་རྟོག་རང་ག་བ་དེ་རྒྱུད་ལ་ཤར་བར་ཏིང་ངེ་འཛིན་དུ་ཇི་ལྟར་འགྱུར་སྙམ་ན། ཉོན་མོངས་ནི་ཉོན་སྒྲིབ་དང༌། རྣམ་རྟོག་ནི་ཤེས་སྒྲིབ་སྟེ། དེ་དག་གི་ཆ་ལས་མངོན་གྱུར་ས་བོན་བག་ཉལ་རྣམས་ཀྱི་རགས་པ་མདོའི་ལམ་གྱིས་སྤངས་ཀྱང༌། དེ་དག་གི་བག་ཆགས་དང་གནས་ངན་ལེན་དང༌། སྔ་མའི་ཆ་ལས་ཀྱང་ཆེས་ཕྲ་བའི་ཆ་ནི་སྔགས་ཀྱི་ཐེག་པ་ཁོ་ན་མ་གཏོགས་པས་སྤང་བར་མི་ནུས་ཏེ། སྒྲིབ་པ་ཆེས་ཕྲ་བ་དེ་དག་རྒྱུ་ལམ་གྱི་རྒྱུད་གྱུར་གྱིས་ལུས་སེམས་ལ་རས་ལ་སྣུམ་ཞེན་པ་ལྟར་ཆེས་འཇེན་པར་འབྱར་བ་དག་སྔགས་ལམ་གྱི་འབྲས་རྒྱུད་ཀྱི་སྐུ་དང་ཡེ་ཤེས་ཁྱད་པར་བ་དག་དང་ལམ་རྒྱུད་ཀྱི་ཡེ་ཤེས་མཐུ་སྡོམ་པ་དག་གིས་ཆེས་ཕྲ་བའི་སྒྲིབ་པ་དེ་དག་གཅོད་པར་བྱེད་དགོས་པའི་ཕྱིར། དེ་ལྟར་གཅོད་པ་ན་ཉོན་མོངས་དང་རྣམ་རྟོག་གི་བག་ཆགས་དང་གནས་ངན་ལེན་དེ་དེ་རྒྱུད་ལ་བག་ཞ་བར་མི་འགྱུར་བར་དུག་རོ་རྙིང་པ་མངོན་གྱུར་དུ་སྨན་གྱི་ནུས་པས་བསྡུས་ཏེ་སྨིན་པར་བྱས་ནས་སྦྱང་བར་བྱེད་པ་ལྟར་སྔགས་ཀྱི་རྟེན་འབྲེལ་གྱི་བྱེད་བཅིངས་ཀྱིས་མངོན་གྱུར་དུ་སད་པར་བྱས་ནས་རྒྱུད་ལ་དེ་དང་འགལ་ཟླའི་ཡེ་ཤེས་དངོས་སུ་བསྐྱེད་ནས་ལྷན་ཅིག་མི་གནས་འགལ་དུ་བྱེད་ནས་སྒྲིབ་རྒྱུན་དེའི་རྒྱུན་གཅོད་པས་སྤོང་བར་བྱེད་པ་ཉིད་ཀྱི་ཐབས་ཤེས་ཁྱད་ཅན་དེས་ཉོན་མོངས་དང་རྣམ་རྟོག་གི་ཏིང་ངེ་འཛིན་རང་བྱུང་དུ་བསྐྱེད་པར་བྱེད་པའི་ཕྱིར། ཉོན་མོངས་པ་དང་རྣམ་རྟོག་དེ་ལྟ་བུ་ལ་ཏིང་ངེ་འཛིན་དུ་འཇོག་པ་ནི། ཏིང་ངེ་འཛིན་གྱི་ཤེས་རབ་སོགས་སངས་རྒྱས་ཀྱི་ཆོས་རྒྱ་ཆེན་པོ་སྒྲུབ་པར་བྱེད་ལ། ཉོན་མོངས་དང་རྣམ་རྟོག་འདི་ལྟ་བུས་ཀྱང་སངས་རྒྱས་ཀྱི་ཆོས་ཟབ་རྒྱས་སྒྲུབ་པར་བྱེད་པ་ཉིད་ཀྱི་ཏིང་ངེ་འཛིན་གྱི་བྱ་བ་བྱེད་པའི་ཕྱིར། ཏིང་ངེ་འཛིན་གྱི་བྱེད་པ་དང་མཚན་ཉིད་འཛིན་པ་དེ་ཏིང་ངེ་འཛིན་གྱི་མཚན་གཞིར་མི་འཇོག་ན། ལུགས་གཞན་དུ་གྲགས་པའི་ཏིང་ངེ་འཛིན་ཀྱང་ཏིང་ངེ་འཛིན་དུ་འཇོག་མི་ནུས་སོ། །དེས་ན་རྣལ་འབྱོར་དབང་ཕྱུག་གིས། འགལ་འདུས་སྐྱོན་མེད་སོགས་གསུམ་གྱིས་བསམ་གཏན་གྱིས་དུག་དབྱུང༌། ཞེས་འབྱུང་བས། དེའི་དོན་དབང་བཞི་དང་འབྲེལ་བའི་ཉམས་ལ་བཅོ་ལྔ་ཡོད་ཅིང་དེ་བསྡུ་ན། སྐྱོན་ཅན་བརྒྱད་དང་སྐྱོན་མེད་གསུམ་དུ་འདུས་ལ། སྐྱོན་ཅན་བརྒྱད་ནི་བུམ་དབང་གི་ལྟ་བའི་ཉམས་ལ། སྣང་སྟོང་གི་ངོ་བོ་ཉིད་གཉིས། གསང་དབང་གི་ལྟ་བའི་ཉམས་ལ་ཉོན་མོངས་རྣམ་རྟོག་སྦྲེལ་གཞི་གསུམ། དབང་གསུམ་པ་དང་བཞི་པའི་ལྟ་བའི་ཉམས་ལ་ལྷན་སྐྱེས་ཀྱི་དགའ་བཞི་རྣམ་དག་གི་དགའ་བཞི་སོ་སོར་འབྱུང་བས། དེའི་དང་པོ་གསུམ་སྲེད་པས་བསྡུས་པས་སྐྱོན་ཅན་ནོ། །འོ་ན་སྐྱོན་ཅན་གྱི་ཉམས་བརྒྱད་དེ་ལམ་བཞིའི་ཏིང་ངེ་འཛིན་དུ་ཅིས་འཇོག་སྙམ་ན། འདི་ལམ་བཞིའི་ཏིང་ངེ་འཛིན་སྒོམ་སྟོབས་ལས་བྱུང་བ་ལས་ཉོན་གྱི་རྒྱུ་ལས་བྱུང་བ་མིན་པའི་ཕྱིར། ཉོན་མོངས་ཀྱི་ཉམས་སྣང་འདི་ནི་འཁྲུལ་པ་རྒྱུ་འབྲས་ཀྱི་ཆོས་མིན་པས་ཏིང་ངེ་འཛིན་གྱི་སྣང་བར་འཇོག་གོ །ཏིང་ངེ་འཛིན་འདི་དག་ཏིང་ངེ་འཛིན་དུ་ཤེས་ནས་བྱུང་རྒྱལ་དུ་བཏང་བས་སྐྱོན་མེད་སྐྱེ་བའི་རྒྱུ་ཐུན་མོང་མིན་པར་འགྱུར་བས་མེད་ཐབས་མེད་པས་དཔེར་ན་ནེ་ལེ་འཛིན་པ་ལ་བྱ་རོག་ཟིན་དགོས་པ་བཞིན་ནོ། །

འོ་ན་ཁམས་གསུམ་གྱི་ལམ་དུ་འགྲོ་བའི་དུག་བརྒྱད་པོ་དེ་འབྱིན་པ་ནི་སྐྱོན་མེད་གསུམ་སྟེ། བུམ་དབང་གི་ལྟ་བ་ལས་ངོ་བོ་ཉིད་ལ་ཟུང་འཇུག་གི་འགལ་འདུས་སྐྱོན་མེད་ཀྱི་ཉམས། གསང་དབང་གི་ལྟ་བ་ལས་རང་བྱུང་ཆེན་པོ་ལས་གསལ་སྟོང་འགལ་འདུས་སྐྱོན་མེད། དབང་ཕྱི་མ་གཉིས་ཀྱི་ལྟ་བ་ལྷན་སྐྱེས་དང་ཤིན་ཏུ་རྣམ་དག་ལས་ལྷན་ཅིག་སྐྱེས་པའི་དགའ་བ་བདེ་སྟོང་འགལ་འདུས་སྐྱོན་མེད་དེ་གསུམ་ལས། དང་པོས་ནི་སྣང་སྟོང་གི་སྐྱོན་གཉིས་བྱུང་རྒྱལ་དུ་བསྐྱངས་པས་དེས་སྣ་ཁྲིད་བྱས་ནས་ཡུལ་གྱི་སྟེང་དུ་སྣང་སྟོང་ཟུང་འཇུག་གི་ཉམས་སྐྱེ། དེ་ཉིད་ཀྱང་སྟོང་ན་སྣང་བར་འགལ་སྣང་ན་སྟོང་པར་འགལ་སྙམ་ན་མི་འགལ་ཏེ། དམིགས་པ་གང་རུང་གཅིག་ལ་སེམས་གནས་པ་ན་གསལ་ཞིང་རིག་པའི་ངོས་ནས་སྣང་བར་མི་འགལ། དེ་ཉིད་ཀྱི་དུས་ན་ཐ་མལ་པའི་རྣམ་རྟོག་གཞན་གྱིས་སྟོང་པར་སྐྱེ་བས་སྟོང་པར་ཡང་མི་འགལ་ལ། ཉམས་སུ་མྱོང་བ་ལའང་དེ་ལྟར་སྐྱེ་བས་སྣང་སྟོང་འགལ་འདུས་སྐྱོན་མེད་དོ། །གཉིས་པ་ནི་ཏིང་ངེ་འཛིན་གྱི་སྐྱོན་གསུམ་བྱུང་རྒྱལ་དུ་བསྐྱངས་པས་དེས་སྣ་ཁྲིད་བྱས་ནས་ཤེས་པའི་སྟེང་དུ་གསལ་སྟོང་ཟུང་འཇུག་གི་ཉམས་ཀྱིའོ། །དེའང་གསལ་ན་སྟོང་པར་འགལ། སྟོང་ན་གསལ་བར་འགལ་སྙམ་ན་མི་འགལ་དེ་ཤེས་པ་གསལ་བར་ངོས་ནས་གསལ་བར་མི་འགལ། དེའི་དུས་ན་ཐ་མལ་པའི་རྣམ་རྟོག་གཞན་གྱིས་སྟོང་པར་སྐྱེ་བས་སྟོང་པ་ཡང་མི་འགལ་ལ་ཉམས་མྱོང་ལའང་དེ་ལྟར་སྐྱེ་བའི་འགལ་འདུས་སྐྱོན་མེད་དོ། །གསུམ་པ་ནི་དགའ་བ་དང་པོ་བྱུང་རྒྱལ་དུ་བསྐྱངས་པས་སྣ་ཁྲིད་དུ་བྱས་ནས་ལུས་ཀྱི་སྟེང་དུ་ངོ་བོ་བདེ་སྟོང་ཟུང་འཇུག་ཏུ་སྐྱེ། དེའང་བདེ་ན་སྟོང་པར་འགལ། སྟོང་ན་བདེ་བར་འགལ་མཉམ་ན་མི་འགལ་ཏེ། ལུས་ལ་སིམ་པར་མྱོང་བའི་སྒོ་ནས་བདེ་བར་མི་འགལ། དེ་དུས་ན་རྟོག་པ་གཞན་གྱིས་སྟོང་པར་སྐྱེ་བས་སྟོང་པར་ཡང་མི་འགལ་ལ་ཉམས་མྱོང་ལ་དེ་ལྟར་སྐྱེས་པས་འགལ་འདུས་སྐྱོན་མེད་དོ། །དེ་རྣམས་ལ་ཅིའི་ཕྱིར་སྐྱོན་མེད་ཅེས་བྱ་ན། དངོས་པོའི་གནས་ལུགས་དང་མཐུན་པས་སྤང་བྱའི་གཉེན་པོར་མྱུར་དུ་འགྲོ་བ་དང་ས་བཅུ་གསུམ་པ་བྱང་ཆུབ་ཆེན་པོའི་རྒྱུར་འགྱུར་བས་སྐྱོན་མེད་ཅེས་བྱའོ། །ཉམས་བྱུང་རྒྱལ་དུ་བཏང་ཞིང་བསྐྱངས་ཀྱང་སྐྱོན་མེད་གསུམ་སྐྱེར་མི་བཏུབ་ཅིང་བསམ་གཏན་གྱི་དུག་ཤེས་བྱའི་སྒྲིབ་པ་མ་མཐོན་ན། ཡུལ་སྣང་སྟོང་ཟུང་དུ་ཆུད་པར་བྱ་བའི་ཕྱིར་སྔར་རྗེས་སྤྱོད་ལ་ངོ་བོ་ཉིད་སྐྱོང་བ་བཞིན་ཆུ་ནང་གི་བཞིན་གྱི་གཟུགས་བརྙན་མེ་ལོང་གི་གཟུགས་བརྙན་ལ་སོགས་པ་ལ་རྩོལ་བ་ཅུང་ཟད་གཡོ་མེད་གོམས་པར་བྱས་ཤིང་བསྐྱངས་ན་མི་སྐྱེ་མི་སྲིད་དོ། །ཞེས་སོགས་སྔགས་གཞུང་རྣམས་ལས་རྒྱ་ཆེར་འབྱུང་ལ། དོན་འདི་ཉིད་ཀྱི་དབང་དུ་མཛད་ནས་རྡོ་རྗེ་སློབ་དཔོན་ཆེན་པོ་དཔལ་ལྡན་ཀརྨ་པཀྴིས་གདམས་ངག་རྒྱ་མཚོ་མཐའ་ཡས་ལས། ལུས་སེམས་དར་ལ་བབ་པ་ཡི། །ལས་ཅན་སྐལ་བ་ལྡན་པ་ཡིས། །ཚོགས་ལམ་རྣལ་འབྱོར་བཞི་དག་གིས། །འཁོར་ལོ་ལྔ་ཡི་ཕོ་བྲང་དུ། །ཉོན་མོངས་ལམ་དུ་སློང་བ་ལས། །ལས་ཀྱི་སྒྲིབ་པ་རགས་པ་རྣམས། །རྡོ་རྗེ་ཐེག་པས་མྱུར་དུ་སློང༌། །དར་དྲག་ཡུན་དུ་སྒོམ་ལགས་ན། །གྲངས་མེད་སྐལ་པར་བསགས་པ་ཡིས། །ལས་ངན་སློངས་པའི་སྔ་ལྟས་སུ། །གཏི་མུག་མུན་ལྟར་གཏིབས་པ་དང༌། །འདོད་ཆགས་མེ་ལྟར་འབར་བ་དང༌། །ཞེ་སྡང་རི་ལྟར་ཉིལ་བ་དག །ཕྲག་དོག་རླུང་ལྟར་འཚུབ་པ་དང༌། །ང་རྒྱལ་ཆུ་ལྟར་འཁྲུག་པ་དང༌། །མི་དགེའི་རྣམ་རྟོག་སྣ་ཚོགས་པ། །རི་གཟར་ཁ་ནས་རྦབ་འདྲིལ་འདྲ། །ཟབ་མོ་སྔགས་ཀྱི་རྟེན་འབྲེལ་གྱི། །དུག་ལྔ་ལམ་དུ་སློངས་པའི་རྟགས། །འདི་ལ་བཅོས་ཐབས་གྲངས་མང་བ། །བླ་མའི་ཞལ་ལས་ཤེས་པར་བྱ། །མཁའ་འགྲོ་རྣམས་ནི་ཚོགས་ཀྱིས་མཆོད། །བླ་མ་སྙིང་གི་དཀྱིལ་དུ་སྒོམ། །དུག་ལྔ་དབང་དུ་བསྡུ་བ་ཡིས། །གདམས་ངག་ལྔ་པོ་རྒྱུན་དུ་སྒོམ། །སེམས་ཅན་རྣམས་ལ་སྦྱིན་པ་བཏང༌། །བླ་མ་གདུལ་བྱ་གདམས་ངག་གསུམ། །བརྩོན་འགྲུས་རྟེན་འབྲེལ་འགྲིག་ལགས་ན། །སྐྱོན་རྣམས་ཡོན་ཏན་ཉིད་དུ་འགྱུར། །ཟབ་མོ་སྔགས་ཀྱི་ཉེ་ལམ་གྱིས། །གྲངས་མེད་བསྐལ་པའི་ལས་ངན་ཡང༌། །ལོ་དང་ཟླ་བས་འདག་པ་ཡིན། །ཞེས་དང༌། ཡང་དེར། པཎ་ཆེན་ནཱ་རོའི་ཁྱད་ཆོས་ཀྱིས། །ཉོན་མོངས་ལམ་དུ་སློངས་དུས་སུ། །དཔའ་བོ་རྣལ་འབྱོར་སྙིང་སྟོབས་ཅན། །བསྲེ་བ་གསུམ་གྱིས་གདམས་ངག་གིས། །དར་དྲག་ཡུན་དུ་སྒོམ་ལགས་ན། །ལུས་སེམས་གཉིས་ཀྱི་དཀྱིལ་འཁོར་དུ། །ཉོན་མོངས་ཚོགས་དང་རྣམ་རྟོག་ཚོགས། །ཁམས་ཀྱི་རྩ་གནས་ཐ་དད་དུ། །རྣམ་རྟོག་ལམ་དུ་སློང་བ་དང༌། །རླུང་སེམས་དྭངས་མ་འདུས་པ་ཡི། །སྔ་ལྟས་རིམ་པ་འདི་ལྟར་འབྱུང༌། །ཞེས་སོགས་རྒྱ་མཚོ་སྐོར་པའི་གསུང་རབ་མཐའ་ཡས་པར་འབྱུང་ངོ༌། །

**སྨྲས་པ། ཚེ་རབ་སྔ་མའི་མི་དགེ་བའི། །རྣམ་སྨིན་ཚེ་འདིར་མྱོང་བ་དང༌། །རྩ་ཐིག་རླུང་གསུམ་སྐྱོན་ཅན་ལ། །ད་དུང་སྐྱེ་བ་ཕྱི་མར་ཡང༌། །ཡང་སྲིད་ལེན་པའི་ཉོན་མོངས་དུག །གང་ལ་བདེ་གཤིགས་རྩ་རླུང་དང༌། །ཐིག་ལེར་རང་སེམས་བསྒོམས་པའི་ཉམས། །འདུས་ཚེ་ཉམས་སྐྱོན་ཅན་ཞེས་པ། །རྨི་ལམ་ཙམ་དུ་སྐྱེས་པ་འདིར། །མི་བསོད་རྩུབ་མོ་མྱོང་བ་དེ། །ཚེ་རབས་སྔར་བསགས་ལས་སྒྲིབ་ཀུན། །སྨིན་ནས་སད་པར་བྱེད་པའོ། །བསགས་སྦྱང་ཅན་གྱི་རྣལ་འབྱོར་གྱིས། །སྙིགས་མ་བསྲེགས་ཤིང་དྭངས་མ་སྤེལ། །དུག་ཉིད་སྦྱངས་ལ་བདུད་རྩིར་བསྒྱུར། །བར་ཆད་དངོས་སྒྲུབ་ཉིད་དུ་ལེན། །ཚུལ་འདི་ནཱ་རོའི་བརྒྱུད་པ་ལས། །འཁྲུངས་པའི་དྭགས་བརྒྱུད་ངོ་མཚར་ཡིན། །ཞེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ། །གཞུང་དུ། སྙིགས་མ་དུག་བཅས་ཀྱི་རྩ་རླུང་ཐིག་ལེ་ཁྱད་པར་ཟབ་བྱ་བའི་མཇུག་གི་རྡོ་རྗེའི་གསུང་ཡང་མ་ཚང་བར་སྣང་ངོ༌།། །།**

༈ རྡོ་རྗེའི་གསུང༌། སྔགས་བླ་མེད་དུ་རྩ་ལྟུང་དང་པོར་སློབ་མ་ལ་བྱུང་ན་བླ་མ་ལའང་འབྱུང་བས་དམ་ཚིག་ཉམས་བྱ་བ་ལ། རྡོར་གསུངས་འདི་ཆེས་དག་པར་བཏོན་ན། སྔགས་བླ་ན་མེད་པའི་རྩ་ལྟུང་བཅུ་བཞི་ལས་རྩ་ལྟུང་དང་པོ་འབྱུང་བ་ལ་བླ་མའི་སྐུ་གསུང་ཐུགས་ལ་སྡང་བ་འཁྲུངས་པའི་ཆ་ནས་ཐུགས་དཀྲུག་མི་དགོས་པར་མ་ཟད། སྔགས་སྡོམ་ལྡན་པའི་སློབ་མས་བླ་མའི་ཐུགས་མི་དགེ་བའི་སྤྱོད་པས་དཀྲུགས་པ་ན། བླ་མ་རང་ཉིད་ཀྱི་ཟང་ཟིང་ཙམ་ལ་གནོད་ནས་དེ་ཉམས་པར་བྱེད་ཆ་ནས་བླ་མའི་ཐུགས་སྙིང་རྗེ་ལྷོངས་པར་བྱས་པ་ཙམ་གྱི་སློབ་མ་ལ་རྩ་ལྟུང་འབྱུང་བ་མ་ཡིན་ནའང་སློབ་མ་དེ་ཉིད་ཀྱི་མི་དགེ་བའི་ལས་དེ་སློབ་མ་དེ་ངན་སོང་དུ་འགྲོ་འགྱུར་ལ་བླ་མ་དེ་ཐུགས་སྙིང་རྗེའི་བརྩེ་ཤས་བློང་བློང་པོར་བྱེད་པའི་ཐུགས་དཀྲུགས་ཆ་ནས་རྩ་ལྟུང་དུ་བཅོམ་ལྡན་འདས་དུས་ཀྱི་འཁོར་ལོ་རྣམ་པར་བཞག་གོ་ཞེས་བྱ་བ་འདི་བཞུགས་ཞེས་སོ། །

དེའང་དུས་ཀྱི་འཁོར་ལོར། དཔལ་ལྡན་བླ་མའི་ཐུགས་དཀྲུགས་པ་ལས་བུ་རྣམས་ཀྱི་ནི་རྩ་བའི་ལྟུང་བ་རི་བོང་འཛིན་པར་འགྱུར། །ཞེས་འབྱུང་ལ། བུ་རྣམས་ནི་བླ་མས་དབང་བསྐུར་བྱིན་པའི་སློབ་མ་རྣམས་ཀྱི་དབང་དུ་མཛད་དོ། །འོ་ན་འདིར་ཐུགས་འཁྲུགས་ཐུབ་པའི་བླ་མ་དེ་ཇི་ལྟ་བུ་ཞིག་སྙམ་ན། བླ་མ་དམ་པ་སེམས་ཅན་གཞན་གྱི་དོན་མཛད་པ་ལ་རྡོ་རྗེ་ཐེག་པའི་དཀོན་མཆོག་གསུམ་གྱི་ངོ་བོར་བཞུགས་པ་ཞིག་དགོས་ཏེ། སྔགས་ཀྱི་བླ་མ་དམ་པ་གཅིག་པུ་དེ་ཉིད་ལ་བསྟེན་ནས་དུས་ཚེ་གཅིག་ཏུ་བསགས་སྦྱངས་བྱས་པས་དུས་བསྐལ་པ་མང་པོར་ཕྱོགས་བཅུ་དུས་གསུམ་གྱི་སངས་རྒྱས་ཐམས་ཅད་ལ་བརྟེན་ནས་ཚོགས་བསགས་སྒྲིབ་སྦྱངས་བྱས་པ་ལས་ཁྱད་པར་དུ་གྱུར་པའི་བསགས་སྦྱང་སྟོབས་ཆེ་བ་འགྲུབ་པ་ཞིག་ངེས་པར་དགོས་པའི་ཕྱིར། རྒྱུད་ལས། སངས་རྒྱས་ཆོས་དང་དགེ་འདུན་ལ་ནི་མི་རྣམས་ཐར་པའི་ཆེད་དུ་སྐྱབས་སུ་འགྲོ་བྱ་སྟེ། །འདིར་ནི་སངས་རྒྱས་གཙུག་ལག་ཁང་ན་བཞུགས་པ་འདི་དང་ཡི་གེར་བྲིས་པའི་གླེགས་བམ་ཆོས་ཉིད་དང༌། །དགེ་འདུན་ངུར་སྨྲིག་འཛིན་པ་མཆོག་གི་ཁྱབ་བདག་བདེ་བ་སྐྱེ་བ་འབུམ་ཕྲག་རྣམས་ཀྱིས་སྟེར་བ་མིན། །ཞེས་འབྱུང་ལ། འོ་ན་དེ་ལྟར་དཀོན་མཆོག་གསུམ་ཡང་དག་མ་ཡིན་ན། དཀོན་མཆོག་གསུམ་ཡིན་ངོ་ཤེས་རབ་མཆོག་དེ་གང་ཞེ་ན། རྒྱུད་དེར། སློབ་དཔོན་དག་ནི་སངས་རྒྱས་ཉིད་དེ་རབ་མཆོག་ས་ཡི་གཞི་ལ་ཆོས་ནི་དེ་ཡིས་བསྟན་པའོ། །དགེ་འདུན་གང་ཞིག་དེར་གནས་རབ་ཏུ་དགའ་བའི་ཐུགས་ལྡན་སེམས་ཅན་ཀུན་ལ་རྗེས་སུ་བརྩེ་བ་སྟེ། །དེ་འདིར་རྣམ་བཞི་རྣམ་པ་གཉིས་གསུངས་སླར་ཡང་འདིར་ནི་ཉན་ཐོས་པ་དང་བླ་ན་མེད་པའོ། །ཞེས་འབྱུང་ལ། བླ་མ་དམ་པ་སངས་རྒྱས་འདི་ལྟ་བུའི་ཐུགས་རང་གི་བུར་སངས་རྒྱས་ཀྱི་སློབ་མ་དེས་མི་དགེ་བའི་སྤྱོད་པས་ལམ་མིན་དུ་གོལ་བར་བགྲོད་པས་ཐུགས་དཀྲུགས་པ་ན་རྩ་ལྟུང་དུ་འགྱུར་ལ། བླ་མ་དམ་པ་མ་ཡིན་པ་ནི། རྡོ་རྗེ་ཐེག་པའི་དཀོན་མཆོག་གསུམ་གྱི་ངོ་བོར་མི་བཞུགས་པའི་སྔགས་ཀྱི་སློབ་དཔོན་གྱི་གཟུགས་བརྙན་དུ་བཅོས་ནས་དབང་བསྐུར་བྱིན་པའི་བླ་མའི་ཚུལ་འཆོས་པ་དག་གིས་ཡིད་ཕྱོགས་པ་ཙམ་གྱིས་ནི་སྔགས་ཀྱི་སྡོམ་ལྡན་ལ་རྩ་ལྟུང་དང་པོ་འབྱུང་བ་མིན་ཏེ། དྲི་མེད་འོད་ལས། འདིར་བླ་མ་ནི་རྣམ་པ་གཉིས་ཏེ། བླ་མ་དམ་པ་དང་བླ་མ་དམ་པ་མ་ཡིན་པའོ། །དེ་དག་གི་ཐུགས་དཀྲུགས་པ་ཡང་རྣམ་པ་གཉིས་ཏེ་གཞན་གྱི་དོན་དང་རང་གི་དོན་ལས་སོ། །དེ་ལ་གཞན་གྱི་དོན་ལས་གང་གི་ཐུགས་འཁྲུགས་པ་དེ་ནི་དཔལ་ལྡན་བླ་མའོ། །རང་གི་དོན་ལས་གང་ཞིག་ཐུགས་འཁྲུགས་པ་དེ་ནི་བླ་མ་དམ་པ་མ་ཡིན་པའོ། །འདིར་སློབ་མ་མི་དགེ་བ་བཅུ་ལ་ཞུགས་པས་དཔལ་ལྡན་བླ་མའི་ཐུགས་དཀྲུགས་པར་འགྱུར་ཏེ། ཐུགས་དཀྲུགས་པ་དེ་ལས་རྩ་བའི་ལྟུང་བར་འགྱུར་རོ། །རང་གི་དོན་ལ་ཞུགས་པའི་བླ་མ་ནི་མི་དགེ་བ་བཅུ་ལ་ཞུགས་པ་ལས་མ་ཡིན་ནོ་ཞེས་པ་སྟེ་ངེས་པའོ་ཞེས་འབྱུང་བས་འགྲེལ་ཚིག་འདི་ལྟར་ན། བླ་མ་སངས་རྒྱས་ལ་སེམས་ཅན་གཞན་གྱི་ཉེས་སྤྱོད་ཀྱི་སྡུག་བསྔལ་ལ་རྗེས་སུ་ཆགས་པའི་སྙིང་རྗེ་ཆེན་པོ་སླར་འཁྲུངས་བྱར་མེད་དོ་ཞེས་ཁ་ཅིག་འདོད་པ་དེ་བཀག་པར་སྣང་ལ། དེ་ལྟར་བཀག་པ་དེའང་ཆེས་རིགས་ཏེ། མདོ་སྔགས་ཀྱི་གཞུང་ལུགས་ཆེན་པོ་ཐམས་ཅད་ནས་སངས་རྒྱས་ལ་ཐུགས་རྗེ་ཆེན་པོའི་ཡོན་ཏན་མངའ་བར་རབ་ཏུ་བཤད་པའི་ཕྱིར། རྡོར་གསུང་འདི་ནི་ཆེས་གལ་ཆེ་བར་སྣང་སྟེ་སྔགས་ཀྱི་བླ་མ་ལྟར་སྣང་བས་ཆོས་མི་ལྡན་གྱིས་ལས་ལ་སྦྱར་བ་ན་དེ་ཉིད་བླ་མ་ཚད་མར་བཟུང་ནས་དེ་ལྟར་སྒྲུབ་ན་ངན་སོང་གི་ལམ་དུ་ལྟུང་བས་སྔགས་ཀྱི་བླ་མ་ལ་ཡང་དག་ལྟར་སྣང་བརྟགས་ནས་ཡང་དག་གི་བླ་མ་ལ་རྩ་ལྟུང་དང་པོ་འབྱུང་བའི་དྲི་མས་མ་གོས་པར་བྱ་ལ། ལྟར་སྣང་ལ་ནི་བླ་མ་དེའི་ཡིད་སྙིང་རྗེ་དང་སྡང་བ་གང་གིས་འཁྲུགས་ཀྱང་རྩ་ལྟུང་དང་པོའི་ཉེས་པར་མི་འགྱུར་བས་ལོག་པའི་བཤེས་གཉེན་དང་རྡོ་རྗེ་འཛིན་པ་ལྟར་བཅོས་པ་རྣམས་ཀྱིས་ལག་ནས་བུམ་པ་བརྒྱ་ཕྲག་མང་པོའི་ཆུ་བདག་ཉིད་ལ་བླུད་པར་བྱས་ཀྱང་དེ་ནི་དུག་ནག་པོ་ཁོང་དུ་སོང་བ་ལྟར་ལེགས་པར་དགེ་བའི་རྩ་བ་དག་གིས་སྦྱང་དགོས་པ་ཡིན་ཏེ། བདུད་རྡོ་རྗེ་འཛིན་པར་བཅོས་པའི་བྱིན་གྱིས་རླབས་པའི་བྱིན་རླབས་སྦྱང་བར་མ་བྱས་པ་དེ་སྲིད་དུ་ནི་བདུད་ཀྱི་བདུད་ཆེན་པོ་དང་གཤིན་རྗེའི་གཤེད་བཅོམ་ལྡན་འདས་རྡོ་རྗེ་འཛིན་པའི་བྱིན་རླབས་འཇུག་པ་མི་སྲིད་པའི་ཕྱིར།

འོ་ན་རྩ་ལྟུང་དང་པོ་འབྱུང་བ་ལུང་གིས་ཟིན་སོ་ནི་གསུམ་ཏེ། བརྙས་པ་དང་སྨད་པ་དང་ཐུགས་རྒྱུད་དཀྲུགས་པ་སྟེ། བླ་མ་ལྔ་བཅུ་པ་ལས། དེ་འདྲའི་མགོན་ལ་བསམ་བཞིན་དུ། །སློབ་མར་གྱུར་ནས་བརྙས་ན་ནི། །ཞེས་དང༌། སློབ་དཔོན་ལ་ནི་སྨོད་པ་རྣམས། །དེར་ནི་གནས་པར་ཡང་དག་བཤད། །ཅེས་དང༌། ནམ་ཡང་སློབ་དཔོན་དག་གིས་ནི། །ཀུན་ཏུ་སེམས་དཀྲུགས་མི་བྱ་སྟེ། །ཞེས་འབྱུང་ལ། བླ་མ་དམ་པ་དེ་ལྟ་བུའི་ཐུགས་དཀྲུགས་པས་འཁྲུགས་པ་ན་ཡན་ལག་གཞན་རྣམས་ཚང་ན་སློབ་མ་ལ་རྩ་ལྟུང་འབྱུང་ཞིང༌། མཚན་ཉིད་ལྡན་པའི་བླ་མ་ཡིན་ཕྱིན་སློབ་མ་དེས་ཕྱིར་ཞིང་སྙིང་རྗེ་ཆེན་པོས་རྗེས་སུ་འཛིན་པ་ལས་བརྩེ་བས་གཏོང་བའི་སྐབས་མི་སྲིད་དེ། བླ་མ་དམ་པ་གང་ལས་རྩ་ལྟུང་དང་པོ་བྱུང་ནས་རྡོ་རྗེ་དམྱལ་བར་སོང་བ་དེ་ཡང་རྗེས་ནས་བླ་མ་དམ་པ་ཉིད་ཀྱི་གསང་སྔགས་ཀྱི་རྡོ་རྗེ་སློབ་དཔོན་དུ་མཛད་ནས་སྨིན་གྲོལ་དུ་འགོད་པ་ནི་རྡོ་རྗེ་ཐེག་པ་བླ་ན་མེད་པའི་དཔོན་སློབ་ཏུ་འབྲེལ་བའི་ཕན་ཡོན་གྱི་ལས་འབྲས་བསླུ་མེད་དུ་འབྱུང་བ་ནི་བཅོམ་ལྡན་འདས་ཀྱིས་ངེས་པ་ཡིན་པའི་ཕྱིར། ཞེས་གྲུབ་པ་བརྙེས་པའི་སློབ་དཔོན་བར་མ་ཆད་པའི་གསུང་ལས་ཐོས་སོ། །

འོ་ན་སློབ་དཔོན་ལ་དམ་ཉམས་པར་བྱས་པ་དེ་ལས་ཅིར་འགྱུར་སྙམ་ན། འཇམ་དཔལ་རྩ་རྒྱུད་ལས་ཀྱང༌། ལག་ན་རྡོ་རྗེས་གསོལ་པ། བཅོམ་ལྡན་འདས་གང་དག་སློབ་དཔོན་ལ་བརྙས་པ་བགྱིད་པ་དེ་དག་གི་རྣམ་པར་སྨིན་པ་ཇི་ལྟར་ལགས། བཀའ་སྩལ་པ། ལག་ན་རྡོར་རྗེ་ལྷ་དང་བཅས་པའི་འཇིག་རྟེན་སྐྲག་པར་འགྱུར་གྱི། དེ་སྐད་མ་སྨྲ་ཞིག །གསང་བའི་བདག་པོ། འོན་ཀྱང་ཅུང་ཞིག་བརྗོད་པར་བྱ་ཡིས། དཔའ་བོས་བསྒྲིམས་ཏེ་ཉོན་ཅིག །མཚམས་མེད་ལ་སོགས་མི་བཟད་པའི། །དམྱལ་བ་གང་དག་ངས་བཤད་པ། །དེ་རྣམས་ཀྱི་ནི་གནས་སུ་བརྗོད། །དེ་ཡང་བསྐལ་པ་མཐའ་ཡས་སོ། །ཞེས་འབྱུང་ངོ༌། །ཡང་བླ་མ་དམ་པ་མ་ཡིན་པའི་ཐུགས་དཀྲུགས་པ་ན་བླ་མ་དེས་སློབ་མ་དེ་ལ་འདི་ལྟ་བུའི་མངོན་མཐོ་དང་ངེས་ལེགས་ཀྱི་བདེ་བ་དང་བྲལ་ན་ཅི་མ་རུང་གི་བྱམས་པ་བློས་བཏང་བར་བྱེད་ན། བླ་མེད་སྔགས་ཀྱི་སྡོམ་ལྡན་ཡིན་ན། དཔོན་སློབ་གཉིས་ཀར་དམ་ཚིག་ཉམས་ཏེ། ཇི་སྐད་དུ། བླ་མ་དང་ནི་སློབ་མ་དག །མཚུངས་པར་དམ་ཚིག་ཉམས་འགྱུར་བས། །དཔའ་བོས་དང་པོ་སློབ་དཔོན་དང༌། །སློབ་མའི་འབྲེལ་བ་བརྟག་པར་བྱ། །ཞེས་འབྱུང་ངོ༌། །

**སྨྲས་པ། རྡོར་འཛིན་མཚན་ཉིད་ལྡན་པ་ལ། །ཐུགས་འཁྲུགས་ནུས་པ་མི་སྲིད་ཅིང༌། །གལ་ཏེ་ཐུགས་འཁྲུགས་མ་ནུས་ན། །རྡོ་རྗེ་སློབ་མ་དེ་ཉིད་ལ། །རྩ་ལྟུང་དང་པོ་མི་འབྱུང་ཞིང༌། །རྡོ་རྗེ་སློབ་དཔོན་ཐུགས་འཁྲུགས་ནས། །བརྩེ་བས་སྤངས་པ་དེ་ཡི་ཚེ། །སེམས་ཅན་བྱམས་པ་སྤང་བློ་ཡི། །རྩ་བའི་ལྟུང་བ་དེ་ཉིད་ཀྱིས། །སློབ་དཔོན་དམ་ཚིག་ཉམས་པར་འགྱུར། །དེ་ཕྱིར་ཐར་པ་འདོད་པ་རྣམས། །དཔོན་སློབ་གཉིས་ཀ་ལྷན་ཅིག་ཏུ། །དམ་ཉམས་བསྟན་པ་མ་བཤིག་ཅིག །ཅེས་བརྗོད་ན་དོན་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། བྱིན་རླབས་ཀྱི་སྟོབས་ཀྱིས་ཀུན་གཞི་དུས་ཐུང་ངུར་མངོན་དུ་བྱེད་ཅེས་པ་ལ། རྡོར་གསུང་འདི་ཤིན་ཏུ་དག་པར་བཏོན་ན། མདོ་སྔགས་ཀྱི་དགོངས་པའི་མཐར་ཐུག་རྒྱུད་གསུམ་གྱི་བདེ་གཤེགས་སྙིང་པོ། །ཀུན་གཞིའི་མིང་བཏགས་པ་དེ་དེ་ཉིད་གཟིགས་པའི་མན་ངག་གིས་གནད་ཀྱིས་དུས་ཐུང་ངུར་མངོན་དུ་བྱ་ནུས་ལ། དེ་ནུས་པ་ན་སྔགས་ཀྱི་ཐེག་པས་སྤང་བྱའི་འཁོར་བའི་རྩ་བ་ཆེས་ཆེར་ཕྲ་བ་དེ་ངོ་ཤེས་ནས་དེ་སྤོང་བར་བྱེད་པ་ལ་འཇུག་ཅིང༌། དེ་འཇུག་པ་ན་མདོ་སྔགས་ལུགས་ཀྱི་སངས་རྒྱས་མི་ཐོབ་ཀ་མེད་འབྱུང་བྱ་བ་འདི་བཞུགས། ཞེས་སོ། །

དེ་ཡང་སྙིང་པོ་སྟོན་པའི་མདོ་སྔགས་ཀྱི་གསུང་རབ་ལས། སེམས་ཅན་ཐམས་ཅད་ནི་དེ་བཞིན་གཤེགས་པའི་སྙིང་པོ་ཅན་ནོ། །ཞེས་གསུངས་པ་ལ། དེའི་དགོངས་འགྲེལ་དུ། རྗེ་བཙུན་བྱམས་པས། རྫོགས་སངས་སྐུ་ནི་འཕྲོ་ཕྱིར་དང༌། །དེ་བཞིན་ཉིད་དབྱེར་མེད་ཕྱིར་དང༌། །རིགས་ཡོད་ཕྱིར་ན་ལུས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །ཅེས་གསུངས་ལ། དེའི་སྔ་འགྲེལ་དུ། སངས་རྒྱས་ཡེ་ཤེས་སེམས་ཅན་ཚོགས་ཞུགས་ཕྱིར། །རང་བཞིན་དྲི་མེད་དེ་ནི་གཉིས་མེད་ཕྱིར། །སངས་རྒྱས་རིགས་ལ་དེ་འབྲས་ཉེར་བཏགས་ཕྱིར། །འགྲོ་ཀུན་བདེ་གཤེགས་སྙིང་པོ་ཅན་དུ་གསུང༌། །ཞེས་གསུངས་ལ། དེ་ལྟ་ན་རྫོགས་སངས་ཀྱི་སྐུ་འཕྲོ་བ་འབྲས་དུས་དག་པ་གཉིས་ལྡན་གྱི་ཆོས་སྐུའི་མཛད་ཕྲིན་སེམས་ཅན་མུ་མེད་པ་དང༌། རིས་མེད་པ་ཐམས་ཅད་ཀྱི་སྒོ་གསུམ་ལ་དབྱེར་མེད་པར་ཁྱབ་པའི་དོན་གྱིས། སངས་རྒྱས་དོན་གྱིས་སངས་རྒྱས་ཡེ་ཤེས་སེམས་ཅན་ཚོགས་ཞུགས་ཕྱིར། །ཞེས་འཆད་ནས་སངས་རྒྱས་མཚན་ཉིད་པ་དང༌། སྙིང་པོ་བཏགས་པ་བར་ལོ་ཆེན་བློ་ལྡན་ཤེས་རབ་སོགས་འཆད་ཀྱང་བདག་གི་རྗེ་བླ་མ་རས་པ་ཆེན་པོས། དེ་བཞིན་གཤེགས་པ་ནི་ཆོས་ཐམས་ཅད་ཀྱི་དེ་ཉིད་དུ་གཤེགས་པ་ལ་དེར་བརྗོད་ན། དེ་ཉིད་ནི་གཅིག་དང་དུ་མས་དབེན་པ་ཉིད་ཡིན་ལ། དེས་སེམས་ཅན་དང་སངས་རྒྱས་ཀྱི་དེ་བཞིན་གཤེགས་པ་གཉིས་ཐ་དད་པ་གཉིས་སུ་མི་མངའ་བས་གདོད་ནས་དྲི་བྲལ་གྱི་སྟོབས་སོགས་ཀྱི་ཡེ་ཤེས་རང་རྒྱུད་ལ་ཐོག་མེད་ནས་འཕྲོ་བའམ་རང་ཞུགས་སུ་ཡོད་པ་ཉིད་དེ། དེའི་ཕྱིར། དག་དང་ཉོན་མོངས་དང་ལྡན་གྱི་དོན་ཡང་དེ་ཉིད་ལ་འཆད་རིགས་ལ། དེས་ན་རྒྱུ་འབྲས་ཀྱི་སངས་རྒྱས་ཀྱི་ཆོས་སྐུ་དག་པ་གཉིས་ལྡན་དེ་ཡར་ཁྱབ་མར་ཁྱབ་གཉིས་ཀ་མི་འགལ་ཏེ། དེ་ལྟའི་སངས་རྒྱས་ཆོས་སྐུ་ནི་རྒྱུ་འབྲས་གཉིས་ཀར་ནམ་མཁའ་ལྟར་སངས་རྒྱས་དང་སེམས་ཅན་ཐམས་ཅད་ཀྱི་རྗེས་སུ་འགྲོ་བའི་ཕྱིར། མདོ་རྒྱན་ལས། ཇི་ལྟར་ནམ་མཁའ་རྟག་ཏུ་ཀུན་སོང་འདོད། །ཇི་ལྟར་ནམ་མཁའ་གཟུགས་གྱུར་ཚོགས་ཀུན་སོང༌། །དེ་བཞིན་འདི་ནི་སེམས་ཅན་ཚོགས་ཀུན་སོང༌། །ཞེས་བཀའ་སྩལ་ལ། རྒྱུ་མཚན་དེ་ཉིད་ཡིད་ལ་བཞག་ནས་ཁོ་བོས་བྱས་པའི་རྒན་པོའི་རླུང་སྨན་དུ། སེམས་ཅན་ཁྱི་རྒན་རྒྱའོ་སྒྲིབ་པའི་བདག་ཉིད་ཀྱི་གང་ལ་སྒྲིབ་པའི་སྒྲིབ་གཞིའི་སངས་རྒྱས་ཀྱི་སྙིང་པོ་དེ་ཐོག་མཐའ་བར་གསུམ་དུ་སྟོབས་སོགས་སངས་རྒྱས་ཀྱི་ཡོན་ཏན་ཐམས་ཅད་ལྡན་པ་ལ་ཁྱད་པར་མེད་པས་འབྲས་བུ་རིགས་འདྲའི་རྒྱུན་བར་མ་ཆད་ཐོག་མེད་ནས་འབྱུང་བ་མི་འགལ་ལོ་ཞེས་ལེགས་པར་བཤད་ཀྱང་ཟབ་མོ་ལ་འཇིགས་པ་རྣམས་ལ་ཆེས་ཆེར་གསང་བར་བྱའོ། །དེ་བཞིན་ཉིད་ཀྱི་རང་བཞིན་དྲི་མེད་དེ་ནི་སངས་རྒྱས་སེམས་ཅན་གཉིས་ལ་དབྱེར་མེད་དུ་ཡོད་ཅེས་པ་ནི་སྙིང་པོའི་རང་ལྡོག་ཟག་མེད་ཡིན་པ་ལ་ཁྱད་པར་མེད་པ་སྟེ། ཁམས་འདི་ལ་དྲི་མས་དག་མ་དག་གི་དབང་ལས། གང་ཟག་དེ་ལའང་སེམས་ཅན་དང་བྱང་སེམས་དང་སངས་རྒྱས་ཞེས་མིང་གསུམ་གྱིས་བཏགས་ཏེ། ཇི་སྐད་དུ། ཁམས་ནི་གནས་སྐབས་གསུམ་དག་ཏུ། །མིང་གསུམ་གྱིས་ནི་བསྟན་པ་ཡིན། །ཞེས་དང༌། མ་དག་མ་དག་དག་པ་དང༌། །ཤིན་ཏུ་རྣམ་དག་གོ་རིམ་བཞིན། །སེམས་ཅན་བྱང་ཆུབ་སེམས་དཔའ་དང༌། །དེ་བཞིན་གཤེགས་པ་ཞེས་བརྗོད་དོ། །ཞེས་འབྱུང་ངོ༌། །འོ་ན་སངས་རྒྱས་ཀྱི་སྙིང་པོ་དེ་རང་གི་ངོ་བོ་སེམས་ཅན་མིན་པ་ལ་སེམས་ཅན་དུ་བརྗོད་པ་ཅི་ཞེ་ན། སེམས་ཅན་དང་སངས་རྒྱས་སོགས་གང་ཟག་གི་ཆ་ནས་བཏགས་པ་ཡིན་ལ། གང་དྲི་བཅས་ཀྱི་སྙིང་པོའི་དུས་ཀྱི་གང་ཟག་དེའི་མིང་གི་འཇུག་པས་བདེ་གཤེགས་སྙིང་པོ་ལའང་གང་ཟག་ལྟར་བཏགས་པར་ཟད་པ་མི་འགལ་ཏེ། སྒྲིབ་གཞི་བདེ་གཤེགས་སྙིང་པོ་དེ་ནི་སྒྲིབ་བྱེད་འགྲོ་དྲུག་སོགས་ཀྱི་གང་ཟག་ཉི་ཚེ་བས་ལས་དང་དེ་འབྲས་མྱོང་བ་ལྟ་བུའི་གནས་སྐབས་པ་མ་ཡིན་པས། སྒྲིབ་བྱེད་མ་དག་པའི་དྲི་མ་མ་སྤངས་པར་མ་དག་པ་སྡུག་བསྔལ་གྱི་ཆ་དེ་དག་སྙིང་པོ་དང་ཤུན་པར་ལྟར་རྟག་ཏུ་རྗེས་སུ་འབྲང་བ་མི་འགལ་བ་ཉིད་ཀྱིས་ན་སྙིང་པོ་ལའང་གང་ཟག་གི་སྒྲས་བཏགས་པ་མི་འགལ་བའི་ཕྱིར། དཔལ་ཕྲེང་ལས། བཅོམ་ལྡན་འདས་རྣམ་པར་ཤེས་པ་ཚོགས་དྲུག་པོ་འདི་དང༌། རྣམ་པར་ཤེས་པ་འདི་ལྟ་སྟེ། དེ་ལྟར་ཆོས་བདུན་པོ་འདི་མི་གནས་པ། མ་འབྲེལ་བ། སྐད་ཅིག་པ་ལགས་པས་སྡུག་བསྔལ་མྱོང་བ་མ་ལགས་སོ། །དེ་བཞིན་གཤེགས་པའི་སྙིང་པོ་ནི་འབྲེལ་པ་རྣམ་པར་དབྱེར་མེད་པ་སྐད་ཅིག་པ་ལགས་པས་སྡུག་བསྔལ་མྱོང་བ་ལགས་སོ། །ཞེས་འབྱུང་ངོ༌། །འོ་ན་སངས་རྒྱས་ཀྱི་སྙིང་པོ་མིང་གསུམ་གྱི་གནས་སྐབས་སུ་བསྟན་པར་འཇུག་ན་སྟེ་འཁོར་བ་སེམས་ཅན་པ་དང་བྱང་སེམས་ཞེས་པའི་མིང་ཉི་ཚེ་བ་དེ་ནམ་ལོག་ཞེ་ན། དེ་ལ་ཀུན་གཞི་ལ་ཉོན་མོངས་ཐམས་ཅད་ཀྱི་གཞི་བྱེད་པའི་ཆ་དང༌། ཉོན་མོངས་ལོག་ཀྱང་བག་ཆགས་ཐམས་ཅད་ཀྱི་གཞིར་གྱུར་པ་གཉིས་ཡོད་པ་ལས། དང་པོ་ནི་ཉན་རང་དགྲ་བཅོམ་ཉིད་ལས་ལྡོག་ལ། གཉིས་པ་ནི་དཔལ་ཕྲེང་ལས། མ་རིག་བག་ཆགས་ཀྱི་ས་ཞེས་པ་དེ་ཡིན་ལ། དེ་ནི་ས་བཅུའི་རྒྱུན་མཐར་ལྡོག་གོ །དེས་ན་ཀུན་གཞི་ལ་ཉོན་མོངས་དང་བག་ཆགས་སོགས་རགས་ཕྲའི་རྟེན་བྱེད་ཚུལ་མ་ཤེས་པར་ཉོན་མོངས་སྤོངས་པ་ཙམ་གྱིས་འཁོར་བའི་སྐྱེ་རྒྱུན་ཆད་པར་འདོད་ན་ནི། མུ་སྟེགས་ཆད་པ་པ་ལྟར་འགྱུར་ལ། རྒྱུ་མཚན་དེའི་ཕྱིར་ཀུན་གྱི་ཁས་ལེན་པ་ནི་མུ་སྟེགས་བྱེད་ལས་ཁྱད་པར་དུ་འཕགས་ལ། ཁྱད་པར་བྱང་ཆེན་ཐོབ་པ་ལ་དེའི་གེགས་གྱུར་གྱི་ཀུན་གཞི་མ་རིག་བག་ཆགས་ཀྱི་སའི་སྒྲིབ་པ་འདི་ངོས་ཟིན་དགོས་ལ། འདི་ངོས་ཟིན་པ་ལ་སངས་རྒྱས་ཀྱི་སའི་སྤངས་རྟོགས་རྒྱ་ཆེན་པོ་ལ་འཇུག་དགོས་པས་ཀུན་གཞི་ཆོས་ཚུལ་འདི་ལྟ་བུ་ནི་སངས་རྒྱས་དང་བྱང་སེམས་མ་གཏོགས་སྐྱེ་བོ་དང་རྣལ་འབྱོར་ཕལ་པས་ཤེས་པ་མ་ཡིན་ཏེ། ལང་གཤེགས་ལས། རང་གི་རིགས་ཀྱི་མཚན་ཉིད་འགགས་ན་ཀུན་གཞི་རྣམ་པར་ཤེས་པའང་འགགས་པར་འགྱུར་ཏེ། བློ་གྲོས་ཆེན་པོ་ཀུན་གཞིའི་རྣམ་པར་ཤེས་པ་འགགས་ན་ནི། སྨྲ་བ་འདི་ཡང་མུ་སྟེགས་བྱེད་པའི་ཆད་པར་སྨྲ་བ་དང་ཁྱད་མེད་པར་འགྱུར་རོ། །ཞེས་དང༌། ཡང་བློ་གྲོས་ཆེན་པོས་ཀུན་གཞིའི་རྣམ་པར་ཤེས་པ་རྒྱུ་ཞིང་འཇུག་པ་དེ་ལྟར་ཤིན་ཏུ་ཕྲ་བས་དེ་བཞིན་གཤེགས་པ་དང་ས་ལ་རབ་ཏུ་གནས་པའི་བྱང་ཆུབ་སེམས་དཔའ་རྣམས་མ་གཏོགས་པར་གཞན་ཉན་རང་དང་མུ་སྟེགས་ཅན་གྱི་རྣལ་འབྱོར་པ་རྣམས་ཀྱི་ཁོང་དུ་ཆུད་པའམ་ཏིང་ངེ་འཛིན་དང་ཤེས་རབ་ཀྱི་ཀྱང་རྟོགས་པར་སླ་བ་མ་ཡིན་ནོ། །ཞེས་འབྱུང་ལ་དེས་ན་སངས་རྒྱས་ཀྱི་སྙིང་པོ་ནི་ཕྱིས་ལྡོག་མེད་པ་ཁོ་ན་སྟེ། ཇི་ལྟར་སྔར་བཞིན་ཕྱིས་དེ་བཞིན། །འགྱུར་བ་མེད་པའི་ཆོས་ཉིད་དོ། །ཞེས་འབྱུང་ངོ༌། །འོ་ན་སངས་རྒྱས་ཀྱི་སྙིང་པོ་ལ་སེམས་ཅན་དུ་བཏགས་པ་ན། དེ་གང་ཟག་གི་བདག་ཏུ་འཇོག་གམ་ཞེ་ན། འདི་ལ་བློ་གྲོས་ཀྱི་ནོར་ཅན་དཔལ་ཡེ་བཟང་རྩེ་པ་སོགས་ཁ་ཅིག་བདག་ཏུ་འཇོག་པར་བྱེད་ཀྱང་མི་ལེགས་ཏེ། བདག་ནི་འཁོར་འདས་ཀྱི་གཞི་འགར་ཡང་སངས་རྒྱས་ཀྱིས་མ་བཞག་ཅིང་མ་གྲུབ་པའི་ཕྱིར་དང༌། རྒྱུ་དུས་ཀྱི་སངས་རྒྱས་ཀྱི་སྙིང་པོ་ལ་འབྲས་དུས་ཀྱི་སངས་རྒྱས་ཀྱི་ང་རྒྱལ་འཇོག་ནས་ལམ་དུས་ཀྱི་སངས་རྒྱས་སུ་བཞེངས་པ་ཡོད་ཀྱང་དེ་བདག་ཡིན་མི་དགོས་པའི་ཕྱིར་ཏེ། ཐ་མལ་པ་རང་ག་བའང་ཕུང་པོ་ལ་བདག་ཏུ་ང་རྒྱལ་ཀྱང་ཕུང་པོ་བདག་མ་ཡིན་པ་བཞིན་ནོ། །

དེས་ན་ཁོ་བོས་ནི་སངས་རྒྱས་ཀྱི་སྙིང་པོ་ལ་སེམས་ཅན་དུ་བཏགས་པ་ན། དེ་གང་ཟག་གམ་བདག་མ་ཡིན་ཏེ། དེ་བདག་གི་གདགས་གཞིར་བྱས་པ་ལས་དེ་བདག་ཡིན་པར་འཇོག་བྱེད་གང་ཡང་མེད་པའི་ཕྱིར་ཏེ། འཇམ་དཔལ་རྩ་རྒྱུད་ལས། དེ་ལ་ཕྲ་བའི་བདག་ཅེས་པ། །གནས་དང་ལུས་དང་ལོངས་སྤྱོད་དང༌། །རྦ་རླབས་ལྡན་པ་འདི་ཁོ་ན། །བདག་ཏུ་འདོགས་པའི་གཞི་ཡིན་ནོ། །ཞེས་འབྱུང་ངོ༌། །འོ་ན་མིང་གསུམ་གྱི་གདགས་གཞིའི་ཕུང་པོ་ལ་ཀུན་གཞི་ཞེས་པའི་མིང་གིས་བཏགས་ནས་སངས་རྒྱས་ཀྱི་བསྟན་པ་ཡོད་དམ་ཞེ་ན། ཤིན་ཏུ་ནས་ཀྱང་ཡོད་དེ། ས་རྣམས་སྣ་ཚོགས་ཀུན་གཞི་སྟེ། །བདེ་གཤེགས་སྙིང་པོ་དགེ་བའང་དེ། །སྙིང་པོའི་དེ་ལ་ཀུན་གཞིའི་སྒྲས། །དེ་རྣམས་ཡང་དག་སྟོན་པར་མཛད། །སྙིང་པོ་ཀུན་གཞིར་བསྒྲགས་པ་ཡང༌། །བློ་ཞན་རྣམས་ཀྱིས་མི་ཤེས་སོ། །ཞེས་འབྱུང་བས། ས་རྣམས་སྣ་ཚོགས་ཀུན་གཞི་ཞེས་འཁོར་འདས་ཀྱི་ས་བོན་དང་རྒྱུ་ཐམས་ཅད་ལ་ཀུན་གཞི་ཞེས་བརྗོད་པ་ལས། འདིར་མྱང་འདས་ཀྱི་རྒྱུ་ལ་ཀུན་གཞིར་བརྗོད་པ་ན། དེ་བདེར་གཤེགས་སྙིང་པོ་ལས་གཞན་དུ་མི་རུང་སྟེ། ཀུན་གཞི་ནི་དྲི་མའི་གནས་ངན་ལེན་ཡིན་ལ། འདི་ནི་དྲི་མའི་གནས་ངན་ལེན་མ་ཡིན་པར་རང་བཞིན་འོད་གསལ་ཉིད་ཡིན་པའི་ཕྱིར། སེམས་ཀྱི་རང་བཞིན་འོད་གསལ་གང་ཡིན་པ། །དེ་ནི་ནམ་མཁའ་བཞིན་དུ་འགྱུར་མེད་དེ། །ཡང་དག་མིན་རྟོག་ལས་བྱུང་འདོད་ཆགས་སོགས། །གློ་བུར་དྲི་མས་དེ་ཉོན་མོངས་མི་འགྱུར། །ཞེས་བྱ་ལ། འདི་ལྟ་བུ་ནི་ཐོག་མེད་ནས་བདེ་བ་ཆེན་པོའི་ངོ་བོར་གནས་ཏེ། རྒྱུད་ལས། དམྱལ་བ་ཡི་དྭགས་བྱོལ་སོང་དང༌། །ལྷ་དང་ལྷ་མིན་མི་རྣམས་དང༌། །བཤང་བའི་སྲིན་བུ་སོགས་ཀྱིས་ཀྱང༌། །བདེ་བ་གང་ཕྱིར་མི་ཤེས་པ། །རྟག་ཏུ་རང་བཞིན་བདེ་བ་ཅན། །འཇིག་རྟེན་ཁམས་ནི་གང་དུ་ཡང༌། །སངས་རྒྱས་གཞན་དུ་རྙེད་མི་འགྱུར། །སེམས་ཉིད་རྫོགས་པའི་སངས་རྒྱས་ཆེ། །སངས་རྒྱས་གཞན་དུ་བསྟན་དུ་མེད། །ཅེས་འབྱུང་ལ། རྒྱུད་གསུམ་གྱི་བདེ་བ་རྒྱུན་མ་ཆད་པར་ཐོག་མཐའ་མེད་པའི་རྒྱུན་གྱི་རྟག་པ་འདི་ལ་དགོངས་ནས་ཨིནྡྲ་བྷཱུ་ཏིས། བདེ་ཆེན་མི་རྟག་མ་ཡིན་ཏེ། །བདེ་བ་ཆེན་པོ་རྟག་ཏུ་རྟོག །ཅེས་སོ། །དེས་ན་འདི་ལྟ་བུའི་བདེ་ཆེན་རྒྱུད་ལ་ཡོད་པ་མངོན་དུ་འདྲེན་ཆེད་ཀྱི་ལས་རྒྱ་ལྟ་བུ་གཏན་བཀག་པ་མིན་ཀྱང་རྣམ་སྨིན་གྱི་དབང་པོའི་ཚོར་བདེ་ནི་ཁྱབ་པ་འདུ་བྱེད་ཀྱི་སྡུག་བསྔལ་ཡིན་པས་མྱང་འདས་ཀྱི་བདེ་ཆེན་མ་ཡིན་ནོ་ཞེས་ཨིནྡྲ་བྷུ་ཏིས། དབང་པོ་གཉིས་སྐྱེས་བདེ་དེ་ཉིད། །དེ་ཉིད་ཡིན་ཞེས་སྐྱེ་ངན་སྨྲའི། །དེ་ནི་བདེ་བ་ཆེ་ཡིན་ཞེས། །རྒྱལ་བ་མཆོག་གིས་མ་གསུངས་སོ། །ཞེས་འབྱུང་ལ། དེས་ན་དབང་མདོར་བསྟན་ལས། ཇི་ལྟར་ཟླ་ཤར་རིམ་པ་ཡིས། །ཆ་རྣམས་ཀྱིས་ནི་རྫོགས་པར་འགྱུར། །གྲིབ་མ་ཉམས་པས་རྫོགས་པ་སྟེ། །ཟླ་བ་ཆ་དང་རྫོགས་པ་མིན། །དེ་བཞིན་ཡེ་ཤེས་ཤར་རིམ་པས། །ས་རྣམས་ཀྱིས་ནི་རྫོགས་པར་འགྱུར། །ཉོན་མོངས་ལ་སོགས་ཉམས་པས་རྫོགས། །ཡེ་ཤེས་ཆ་དང་རྫོགས་པ་མིན། །ཞེས་ཟླ་བ་རང་ངོ་འཕེལ་སྒྲིབ་མེད་ཀྱང་གྲིབ་མའི་དབང་གིས་གནམ་སྟོང་ལ་ཟླ་བ་མེད་པ་བཞིན། །སེམས་ཅན་གྱི་སེམས་ཀྱི་སྒྲིབ་པས་བདེ་ཆེན་བཀག་ནས་བདེ་བ་མི་མངོན་ཀྱང་དེའི་ཚེ་བདེ་བ་མེད་པ་མ་ཡིན་ཏེ། ནཱ་རོ་པས་ཀྱང་དེའི་འགྲེལ་པར། ཉོན་མོངས་ལ་སོགས་ཤེས་པ་ཉོན་མོངས་པ་དང་ཤེས་བྱ་དང་སྙོམས་འཇུག་གི་སྒྲིབ་པ་བག་ཆགས་དང་བཅས་པ་ཉམས་པའམ་སྤངས་པ་ཉིད་རྫོགས་པའི་སྒྲས་བསྟན་པ་ཡིན་གྱི་ཡེ་ཤེས་ཆད་པ་མ་ཡིན་ལ། དེ་རྫོགས་པ་ཡང་མ་ཡིན་ནོ། །ཉེས་དེ་ལུང་དུ་གསུངས་པ། སངས་རྒྱས་རྣམས་ནི་རྟག་ཏུ་ཤར། །མ་རིག་གདུག་སེམས་ཅན་གྱི་མིན། །ཞེས་པའོ། །ས་ར་ཧའི་ཞབས་ཀྱིས་ཀྱང༌། བྱེད་པ་དང་བྲལ་འགྲོ་ལ་རྟག་ཏུ་ཤར། །གང་ཞིག་དོན་དུ་ངེས་པར་གསུངས་པ་ན། །ཐམས་ཅད་མཁྱེན་པའང་ཚིག་གིས་དབུལ་གྱུར་པ། །བདེ་བའི་རྒྱལ་པོ་གཅིག་པུ་རྒྱལ་གྱུར་ཅིག །ཅེས་པའོ། །ཞེས་འབྱུང་ངོ༌། །དེས་ན། སངས་རྒྱས་ཀྱི་སྙིང་པོ་བདེ་བ་ཆེན་པོ་ནི། པྲ་ཀྲྀ་ཏ་ཞེས་པ་རང་བཞིན་དང་གཉུག་མ་དང་བཅོས་མིན་དང་ལྷན་སྐྱེས་དང་ཐ་མལ་ཞེས་པར་ཡང་འགྱུར་ལ། དེས་ན་ཏོག་རྩེ་པས། ཐ་མལ་ཤེས་པ་སྙིང་གི་དབུས་སུ་སད། །ཅེས་འབྱུང་བས། བཀའ་བརྒྱུད་རིན་པོ་ཆེའི་ཞལ་ནས། ཐ་མལ་ཤེས་པ་རང་བབས་ཨོཾ་སྭ་ཏེ་བ་ཞེས་ཀྱང་གསུངས་སོ། །དེས་ན་ཐོག་མཐའ་མེད་པར་གཉུག་མ་བྱང་ཆུབ་ཀྱི་སེམས་ལ་སྔགས་ཀྱི་རྣལ་འབྱོར་པས་ཨཱཏྨ་བྷ་བ་སྟེ། ཨ་ཧཾ་གྱི་ང་རྒྱལ་འཇོག་པའི་གཞི་འདི་ཉིད་ལ་ངོས་བཟུང་བ་ཡིན་ནོ། །

དེས་ན་དཔྱོད་ལྡན་དག་ང་རྒྱལ་འཇོག་པའི་གཞི་ལ་ངར་མ་འཛིན་ཅིག །སངས་རྒྱས་ཀྱི་སྙིང་པོའི་རིགས་ནི་རང་གི་ངོ་བོ་བདེ་ཆེན་དེ་ཉིད་ཀྱི་ལུས་ཡོངས་རྫོགས་སེམས་ཅན་གྱི་སྐྱེད་བྱེད་དྲུག་གིས་རིས་དང་ཉེ་བར་འདྲེས་པ་ལྟར་སྣང་སྟེ་མངོན་པར་གསལ་བ་མིན་ཀྱང་དེའི་ཆ་ཤས་ཀྱི་རིས་འགའ་ཞིག་སེམས་ཅན་གྱིས་སྐྱེད་བྱེད་དྲུག་གི་རིས་ལ་མ་འདྲེས་པར་རྗེས་སུ་ཞུགས་པའི་ཚུལ་གྱི་རིགས་སད་དེ་ཟག་མེད་ཀྱི་སྐྱེ་མཆེད་དྲུག་མངོན་གསལ་དུ་སྣང་རུང་བ་ཡིན་ཏེ། དུག་གི་རིས་ལ་སྨན་ཆེན་པོའི་རིས་མི་འདོར་བའི་ཚུལ་གྱིས་མངོན་གསལ་དུ་འགྱུར་རུང་བའི་ཕྱིར། དཔེར་ན། དུག་ཆེན་གྱི་དངུལ་ཆུ་ལ་འཆི་མེད་ཀྱི་བདུད་རྩིའི་རིས་མངོན་དུ་རུང་བ་བཞིན། དོན་འདི་ལ་དགོངས་ནས། ཀརྨ་པ་རང་བྱུང་རྡོ་རྗེས། རིགས་ནི་སེམས་ཅན་གྱི་ལུས་ངག་ཡིད་གསུམ་དེ་བཞིན་གཤེགས་པའི་སྐུ་གསུང་ཐུགས་དང་འདྲ་བའི་ཆ་ཡིན་ལ། དེ་ནི་དཔལ་བརྟག་པ་གཉིས་པ་ལས། ཞལ་ཕྱག་རྣམ་པའི་གཟུགས་སུ་ནི། །སྐྱེས་པ་ཙམ་གྱིས་རྣམ་པར་གནས། །འོན་ཀྱང་བག་ཆགས་ཕལ་པའོ། །ཞེས་དང༌། སེམས་ཅན་ས་བཅུའི་དབང་ཕྱུག་གོ །ཞེས་བྱ་བ་ལ་སོགས་པ་རྒྱས་པར་འཆད་པ་ཡིན་ཞེས་གསུངས་སོ། །དེ་ལྟའི་རིགས་ནི་སེམས་ཅན་ཐམས་ཅད་ཀྱི་ཟག་བཅས་ཀྱི་སྐྱེ་མཆེད་དྲུག་ལ་ཐོག་མེད་ནས་བརྒྱུད་པར་ཆོས་ཉིད་ཀྱིས་ཐོབ་པར་རྗེས་སུ་ཞུགས་ལ། དེ་རང་བཞིན་གནས་རིགས་སུ་བརྗོད་ལ། དེ་སད་བྱེད་ཀྱི་དད་སོགས་ནི་ཁམས་རྒྱས་བྱེད་ཡིན་པས་དེ་ལ་རྒྱས་འགྱུར་གྱི་རིགས་ཞེས་བརྗོད་ལ། རྒྱས་འགྱུར་གྱི་རིགས་འདི་ནི་ཟག་བཅས་སྐྱེ་མཆེད་དྲུག་གིས་བསྡུས་པ་དང་བཅས། ཟག་མེད་སྐྱེ་མཆེད་དྲུག་གི་རིས་བསྡུས་གཉིས་ལས་དང་པོ་ནི་ཁམས་དངོས་མ་ཡིན་ལ། ཕྱི་མ་ནི་ཁམས་དངོས་ཡིན་ཏེ། ཕྱི་མ་འདི་ལ་དགོངས་ནས། ཁོ་བོའི་བླ་མ་ཀརྨ་ཕྲིན་ལས་པས། རྗེ་རང་བྱུང་ཞབས་ཀྱིས། རང་བཞིན་གནས་རིགས་ཉིད་རྒྱས་འགྱུར་གྱི་རིགས་ཡིན་པར་བཞེད་ཅེས་རྩལ་བཤད་དུ་མཛད་དོ། །

དེས་སྙིང་པོའི་འཇོག་ཚུལ་འདི་ལྟ་ཤེས་ན། ངེས་ཤེས་གསུམ་སྐྱེ་བར་འགྱུར་ཏེ། སངས་རྒྱས་ཀྱི་ཆོས་སྐུས་བརྟེན་གཡོ་ཐམས་ཅད་ཁྱབ་པར་རང་གི་སྟོན་པ་དང་ནམ་ཡང་འབྲལ་མེད་དུ་ཤེས་པ་དང༌། སངས་རྒྱས་དང་སེམས་ཅན་གྱི་གཤེགས་སྙིང་ཐོག་མཐར་འགྱུར་མེད་དུ་མཐོང་ནས་དེ་ལས་ཕྱིན་ལོག་གི་བདག་ལྟ་ཅན་རྣམས་བདག་འཛིན་ཅན་རང་དང་མཚུངས་པར་མཐོང་ནས་དེ་ལ་བྱམས་པ་དང་སྙིང་རྗེ་ཆེན་པོ་སྐྱེ་ནས་སྡུག་བསྔལ་བའི་སེམས་ཅན་དེ་ཡང་དོན་ལ་མ་གྲུབ་པས་སྡུག་བསྔལ་དེ་སེལ་ནུས་ཀྱི་སྙིང་སྟོབས་ཆེར་སྐྱེ་བ་དང༌། གནས་སྐབས་གསུམ་ལ་སོགས་པའི་དེ་ཐམས་ཅད་སྙིང་པོ་ཉིད་ཀྱི་ཁྱད་པར་དུ་ཤེས་པས་སྙིང་པོ་དེའི་ཤེས་རབ་དང་ཏིང་ངེ་འཛིན་གྱིས་དེའི་ཤུན་པ་གཅོད་ནུས་ཀྱི་ལམ་ལ་བརྩོན་པ་ཆེར་སྐྱེ་བའི་ཕྱིར། དེ་ལྟའི་ངེས་ཤེས་སྐྱེས་པ་ན། ཕྱིར་མི་ལྡོག་པའི་ལུང་བསྟན་དངོས་སུ་མ་ཐོབ་ཀྱང་གང་ཟག་དེ་ནི་ཕྱིར་མི་ལྡོག་པའོ་ཞེས་བཙན་ཁ་འོ་ཆེ་བའི་བྱམས་ཆོས་སྡོམ་འདུས་སུ་གསུངས་སོ། །

དེ་ལྟའི་སྙིང་པོ་དེ་ཉིད་གཟིགས་པའི་མན་ངག་གི་གནས་ཀྱིས་དུས་ཐུང་ངུར་ཇི་ལྟར་ཉམས་སུ་ལེན་པ་ནི། རྒྱལ་བ་མ་ཕམ་པས། ཐེག་མཆོག་ལ་མོས་ས་བོན་ཤེས་རབ་ནི། །སངས་རྒྱས་ཆོས་སྐྱེད་མ་དང་བསམ་གཏན་གྱི། །བདེ་བའི་མངལ་གནས་སྙིང་རྗེའི་མ་མ་ཅན། །གང་ཡིན་དེ་དག་ཐུབ་པའི་རྗེས་སྐྱེས་སྲས། །ཞེས་འབྱུང་བས། དང་པོར་སྙིང་པོ་མངོན་དུ་འགྱུར་བའི་ཆེད་དུ་མོས། དེ་ནས་སྙིང་པོ་སྟོན་པའི་གསུང་རབ་མཉན་པ་སོགས་ཤེས་རབ་ཀྱི་ཡུལ་དུ་བྱས། དེ་ནས་ལུས་ཅན་ཀུན་སྙིང་པོ་ཅན་ཡིན་པ་ལ་དེ་ལྟར་མ་རྟོགས་པ་ལ་སྙིང་རྗེས་དྲངས་པའི་བྱང་ཆུབ་ཀྱི་སེམས་བསྐྱེད་ནས་དེའི་བསླབ་པ་ལ་སློབ། དེ་ནས་སྙིང་པོ་མངོན་དུ་བྱེད་པ་ལ་མི་རྟོག་པའི་ཏིང་ངེ་འཛིན་ལ་རག་པས་ཡིད་ལ་མི་བྱེད་མ་བཅོས་པའི་བསམ་གཏན་ལ་བསླབ་པའོ། །དེའི་བསམ་གཏན་སྒྲུབ་ཚུལ་ལ་སྙིང་པོའི་མཚན་ཉིད་ལ་སྒྲོ་འདོགས་གཅོད་པ་ཡིད་དུ་ཤེས་རྟོག་པས་བསྡུས་པའི་ས་པ་དང༌། མཚན་གཞི་ལ་སྒྲོ་འདོགས་གཅོད་པ་སྒོམ་བྱུང་མི་རྟོག་རྣལ་འབྱོར་གྱི་བསྡུས་པའི་ས་པ་གཉིས་ལས། སྔ་མའང་མོས་པ་དང་ཤེས་རབ་ཀྱི་སྐབས་སུ་ཐོས་བསམ་གྱི་འཇུག་པ་ཚར་ཕྱིན་དུ་བྱས་ནས། ཕྱི་མ་ནི་སྒོམ་པ་ལ་འཇུག་པ་ན་རང་བཞིན་ལྷུན་གྲུབ་ཀྱི་ངང་གི་འཇུག་པ་སྟེ་སྒོམ་ཚུལ་འདི་ནི་མདོ་སྔགས་ཐམས་ཅད་ནས་སྙིང་པོ་མངོན་དུ་བྱེད་པ་ལ་ཆེས་ཟབ་པ་སྟེ་ཚུལ་འདི་བཅོམ་ལྡན་འདས་ཀྱིས་རྒྱལ་བ་མ་ཕམ་པ་དང་འཇམ་དབྱངས་ལ་བཀའ་སྩལ། འཇམ་དབྱངས་ཀྱིས་ཀླུ་སྒྲུབ་དང༌། ཀླུ་སྒྲུབ་ཀྱིས་ཤ་བ་ར་དང༌། ཤ་བ་རས་མཻ་ཏྲཱི་པ་དང༌། བྱམས་པས་ཀྱང་མཻ་ཏྲཱི་པ་དང༌། མཻ་ཏྲཱི་པས་མར་པ། མི་ལ། དྭགས་པོ། དུས་མཁྱེན་ལ་བརྒྱུད་དེ་ཁོ་བོ་ཡབ་རྗེ་རྗེ་བཙུན་ཆེན་པོའི་བར་མན་ངག་གི་རྒྱུན་མ་ཆད་པ་འདི་ལྟ་སྟེ། དེ་ཡང་སྙིང་པོ་ཉིད་ལ་འཁོར་བ་ཐོག་མེད་ནས་གསེར་གྱི་གཡའ་དང་ཆུའི་རྙོག་ལྟ་བུའི་རྣམ་ཤེས་ཚོགས་བརྒྱད་གློ་བུར་གྱི་དྲི་མའི་ཆོས་དེ་བདག་རྐྱེན་དབང་པོ་དང་དམིགས་རྐྱེན་ཡུལ་དང༌། དེ་མ་ཐག་རྐྱེན་ཉེར་ལེན་གྱི་རྒྱུ་དང་བཅས་པའི་སྤྲོས་པས་བཅོས་དཀྲུགས་རྟོག་པས་མཚན་མར་གཡེང་བས་ཁམས་གསུམ་གྱི་འཁྲུལ་སྤྲོས་འདི་ཉིད་བྱུང་བ་ཡིན་ཏེ། མདོ་ལས། ཇི་ལྟར་རྒྱ་མཚོའི་རྦ་རླབས་རྣམས། །རླུང་གི་རྐྱེན་གྱིས་འབྱུང་བ་དག །གར་ཅིང་རབ་ཏུ་བྱུང་བ་ནི། །རྒྱུན་ཀྱང་རྣམ་པར་ཆད་པ་མེད། །ཀུན་གཞིའི་ཆུ་བོ་དེ་བཞིན་དུ། །རྟག་ཏུ་ཡུལ་ལ་རླུང་གིས་བསྐྱོད། །སྣ་ཆོགས་རྣམ་ཤེས་རྦ་རླབས་རྣམས། །གར་ཅིང་རབ་ཏུ་འབྱུང་བར་འགྱུར། །ཞེས་དང༌། ལུས་དང་ལོངས་སྤྱོད་གནས་ལྟ་བུར། །མི་ཡི་རྣམ་པར་ཤེས་པར་སྣང༌། །དེ་ཕྱིར་དེ་ཡི་འཇུག་པ་ནི། །རྦ་རླབས་དག་དང་འདྲ་བར་སྣང༌། །ཞེས་འབྱུང་ལ། །དེས་ན་བཅོས་སོགས་ཀྱི་དངོས་ཀྱི་གཉེན་པོ་མ་བཅོས་མི་རྩོལ་མི་དཀྲུག་མི་རྟོག་རང་བབས་ཉིད་ལ་བཞག་ན་ཡུལ་དབང་ཡིད་བྱེད་ཀྱི་སྤྲོས་འཁྲུལ་འདི་རང་སར་ཞི་ནས་སྙིང་པོ་ཐ་མལ་གྱི་ཤེས་པ་མངོན་དུ་འགྱུར་བ་ཡིན་ཏེ། དཔེར་ན་ཆུ་རྙོག་པ་ཅན་མ་རྙོགས་པར་བཞག་ན་རྙོག་པ་ཞི་ནས་ཆུ་དྭང་བར་འགྱུར་ལ། དེ་ལྟ་ནའང་ཆུའི་དྭང་བ་གསར་དུ་བྱུང་བ་མིན་པ་ལྟར་རྣམ་ཤེས་དྲི་མའི་ཆོས་མ་བཅོས་པར་བཞག་པས་ཁོ་རང་རང་སར་ཞི་ནས་སྙིང་པོ་མངོན་དུ་གྱུར་ཀྱང་སྙིང་པོ་གསར་དུ་འབྱུང་བ་མིན་པའི་ཕྱིར། དེས་ན་ངེས་དོན་གྱི་གསུང་རབ་ལས། མིག་དང་གཟུགས་ལ་བརྟེན་ནས་ནི། །དྲི་མ་མེད་པའི་སྣང་བ་འབྱུང༌། །ཞེས་པའི་དྲི་མེད་ཀྱི་སྣང་བའང་ཐ་མལ་གྱི་ཤེས་པ་སྙིང་པོ་དེ་ཉིད་དོ། །དེས་ན་གློ་བུར་གྱི་འཁྲུལ་སྤྲོས་དེ་ཉིད་མཉམ་པར་བཞག་པ་ན་བདེན་པ་གཉིས་ཀར་གྲུབ་པ་མེད་པར་གསལ་བཞག་གང་གིས་ཀྱང་མ་བཅོས་པར་བཞག་པ་ན་འཁྲུལ་སྤྲོས་དེ་ཉིད་ཡོད་མེད་གང་གིའང་མཚན་མས་དབེན་མི་སྤྱོ་བ་ན་ཡང་དག་ཉིད་ལ་ཡང་དག་ལྟ་བ་ཉིད་ཀྱིས་གྲོལ་བར་འགྱུར་ཏེ། འདི་ལ་བསལ་བྱ་ཅི་ཡང་མེད། །བཞག་པར་བྱ་བ་ཅུང་ཟད་མེད། །ཡང་དག་ཉིད་ལ་ཡང་དག་བལྟ། །ཡང་དག་མཐོང་ན་རྣམ་པར་གྲོལ། །ཞེས་འབྱུང་བའི་ཕྱིར། དེས་ན་གློ་བུར་དྲི་མའི་རྫུན་ཆོས་རང་བདེན་པར་བཅོས་པ་འདི་ཉིད་མ་བཅོས་གཉུག་མའི་ངང་དུ་གློད་པ་ན་ཆོས་ཐམས་ཅད་ཀྱི་གནས་ལུགས་ཆོས་ཉིད་སྟོང་པ་ཉིད་ཀྱང་ཞར་ལ་མངོན་དུ་བྱེད་ཅིང༌། གཙོ་བོར་ཆོས་ཅན་རྣམ་དག་བདེ་གཤེགས་སྙིང་པོ་ཉིད་ཀྱང་མངོན་དུ་བྱེད་དེ། མི་ཏྲ་ཛོ་ཀིས། གང་ཤར་ཐམས་ཅད་དེ་ཡིན་ཏེ། །དེ་ནི་གང་དུའང་མ་ཤར་བའོ། །ཞེས་དང༌། གང་ཤར་གཉུག་མའི་ངོ་བོ་ཉིད། །གང་ཤར་དྲན་པས་མ་བརྗེད་ན། །དེ་ཤར་སྟོང་པ་ཉིད་དག་ཏུ། །རྣལ་འབྱོར་རྒྱལ་པོ་གདོན་མི་ཟ། །ཞེས་འབྱུང་ངོ༌། །དེས་ན་བདེན་གཉིས་ཀྱི་ཆོས་འདི་ཐམས་ཅད་ལ་འགྲོ་འོང་དང་བསལ་བཞག་མེད་པ་མཉམ་ཉིད་དུ་ལྟ་སྒོམ་བྱེད་པ་འདི་ནི་འཁོར་གསུམ་མི་རྟོག་པའི་ཡེ་ཤེས་ཀྱི་ཚོགས་བླ་ན་མེད་པ་ཡིན་ཏེ། འཁོར་གསུམ་ཡང་བྱ་བྱེད་ལས་གསུམ་དང༌། དུས་གསུམ་ཡིད་བྱེད་ཀྱི་འཁོར་གསུམ་ལ་བྱེད་པ་ཏིང་འཛིན་རྒྱལ་པོའི་མདོ་འགྲེལ་དུ། སློབ་དཔོན་འཇམ་དཔལ་གྲགས་པས་བཤད་ལ། དེའང་བྱ་བྱེད་ལས་གསུམ་གྱི་འཁོར་གསུམ་ནི་ཉི་ཚེ་བ་ཙམ་གྱི་མཚན་འཛིན་ལས་ཤེས་བྱ་རྒྱ་ཆེན་པོ་མཐའ་དག་ལ་འཇུག་པའི་མཚན་འཛིན་མ་ཡིན་ལ། དུས་གསུམ་ཡིད་བྱེད་ནི་ཤེས་བྱའི་ཆོས་མཐའ་དག་གི་མཚན་འཛིན་བསྡུད་པས་དུས་གསུམ་ཡིད་ལ་མི་བྱེད་པའི་འཁོར་གསུམ་མི་རྟོག་པའི་ཡེ་ཤེས་འདི་ནི་ཤེས་སྒྲིབ་ཀྱི་གཉེན་པོར་ཡེ་ཤེས་སྣང་བ་རྒྱན་གྱི་མདོར་བཤད་ལ། དེས་ན་དུས་གསུམ་གྱི་ཆོས་ཀྱི་སྤྲོས་མཚན་དང་པོར་བཀག་པས་ཤེས་སྒྲིབ་གཙོ་བོར་སྤོང་ལ། དེའི་ཞར་ལ་ཉོན་སྒྲིབ་ཀྱང་སྤོང་བར་འགྱུར་བ་ཡིན་ཏེ། དེས་ན་རྗེ་མི་ལས། ཇོ་བོ་བཀའ་གདམས་པ་རྣམས་སྔོན་ལ་ཉོན་སྒྲིབ་སྤངས་ནས་གདོད་ཤེས་སྒྲིབ་སྤང་ཟེར་ཡང༌། ཁོ་བོའི་བཀའ་བརྒྱུད་ནི་སྔོན་ལ་ཤེས་སྒྲིབ་སྤངས་ནས་ཉོན་སྒྲིབ་ཞོར་ལ་སྤོང་བ་ཡིན་ཞེས་གསུངས་སོ། །འོ་ན་སོ་སོ་སྐྱེ་བོ་ལས་དང་པོ་པས་ཀྱང་ཤེས་སྒྲིབ་སྤོང་བར་ནུས་སམ་ཞེ་ན། ཤིན་ཏུ་ནུས་ཏེ། སོ་སྐྱེ་ལས་དང་པོས་ཤེས་བྱ་ལ་མི་ཤེས་པའི་དྲི་མ་སྦྱང་ཆེད་ཐོས་བསམ་སྒོམ་པ་བྱེད་པ་ཉིད་ཀྱི་ཕྱིར། དེས་ན་དུས་གསུམ་གྱི་སྤྲོས་མཚན་ཡིད་བྱེད་ཀྱི་ཤེས་སྒྲིབ་སྤངས་ནས་ཤེས་བྱ་ཐམས་ཅད་མཁྱེན་པའི་ཡེ་ཤེས་སྒྲིབ་ཚུལ་མདོ་སྔགས་ཀྱི་བཀའ་རབ་འབྱམས་ལས་འབྱུང་བ་འདི་ལ། ཙོང་ཁ་པ་ཡབ་སྲས་དག །དུས་གསུམ་ཡིད་བྱེད་འགོག་པ་ལྷུར་བྱེད་པ། དུད་འགྲོའི་སྒྲུབ་ཐབས་སྒོམ་གྱི་གཟུགས་བརྙན་ཡིན། །ཞེས་ཟེར་བ་སྨྲ་ཡུལ་བོད་ཀྱི་བསམ་གཏན་པ་དག་ལ་སྨྲས་མོད། ཕོབ་ཚོད་སངས་རྒྱས་དང་བྱང་ཆེན་རྣམས་ལ་སྐུར་འདེབས་སུ་འགྲོ་བའི་ཚིག་འདིས་ཅི་བྱ་སྟེ། ཁ་ན་མ་ཐོ་བའི་སྡིག་པས། རྒྱུད་ལྕི་བར་འགྱུར་བའི་ཕྱིར། དེས་ན་གློ་བུར་དྲི་མའི་སེམས་ཀྱི་བཅོས་རྒྱུན་རང་སར་གློད་དེ་མ་བཅོས་པར་བཞག་པའི་སེམས་སེམས་བྱུང་གི་ཤེས་པ་སྐད་ཅིག་མ་སྔ་མ་ནས་ཕྱི་མར་འཇུག་པ་ལྟར་གྱི་འཁྲུལ་རྒྱུན་ཞི་གནས་སྐད་ཅིག་ཉིད་ཀྱི་རང་ངོ་ཉེ་བར་ཞི་བས་ཆོས་ཐམས་ཅད་སྐྱེ་འགག་དང་བྲལ་བ་སྙིང་པོ་འོད་གསལ་བའི་སེམས་མངོན་དུ་བྱེད་པར་འགྱུར་བས་དེའི་ཕྱིར། ཆོས་ཉིད་སེམས་ལས་གཞན་པའི་སེམས་གཞན་ནི། །རང་བཞིན་མ་ཡིན་འོད་གསལ་ལ་བརྗོད་དོ། །ཞེས་འབྱུང་ངོ༌། །དེས་ན་མན་ངག་གི་གནད་འདི་ཉིད་ཀྱི་ཕྱིར། རྗེ་སྒམ་པོ་པས། ངའི་ཆོས་འདི་མདོ་ཏིང་ངེ་འཛིན་རྒྱལ་པོའི་དོན་ཡིན་གསུང་བ་དང༌། དཔལ་ཕག་མོ་གྲུ་པའི་ཞལ་ནས་ངའི་ཆོས་འདི་རྒྱུད་བླ་མའི་དོན་ཡིན་གསུང་བ་དང༌། འཇིག་རྟེན་མགོན་པོ་ནས་ཀྱང༌། རྒྱུད་བླ་མར་ཁམས་གཏན་ལ་ཕབ་པ་སྟེ་ངེད་རང་གི་ཕྱག་རྒྱ་ཆེན་པོ་ཡིན་ཞེས་གསུངས་སོ། །དེས་ན་སྙིང་པོས་བག་ཆགས་ཀྱི་རྟེན་མི་བྱེད་པས་གཙང་བ་དང་བདག་མེད་པ་བཞིན་བདག་མེད་ཀྱི་སྤྲོས་པའང་ཉེ་བར་ཞི་བས་བདག་དམ་པ་དང་མ་རིག་པའི་རྒྱུ་བ་ཕྲ་མོས་སྒྲུབ་པའི་ལུས་སེམས་ལས་གྲོལ་བས་བདེ་བ་དང་དེ་ལྟའི་ཁམས་དྲི་བྲལ་མཛད་ཕྲིན་རྒྱུན་མི་ཆད་པས་རྟག་པ་སྟེ། གཙང་བདག་བདེ་དང་རྟག་ཉིད་ཀྱི། །ཡོན་ཏན་ཕ་རོལ་ཕྱིན་པ་འབྲས། །ཞེས་འབྱུང་ངོ༌། །དེ་ལྟར་སྙིང་པོ་དེ་མངོན་དུ་གྱུར་པ་ན། དེ་ལ་སྒྲིབ་བྱེད་ཤུན་པ་འཁོར་བ་དང་དེའི་རྩ་བ་རགས་པར་མ་ཟད་ཕྲ་བ་དང་ཆེས་ཕྲ་བའང་རྟོགས་ནུས་ཏེ། འཁོར་རྩ་ལ་ཉན་ཐོས་བྱེ་མདོ་དག་འཇིག་ལྟ་དང༌། རང་རྒྱལ་དག་བཟུང་བ་བདེན་འཛིན་དང་དབུ་མར་ཐུན་མོང་བས་མཚན་འཛིན་གྱི་སྤྲོས་པ་དང་འཁོར་ལོ་ཐ་མ་ནས་དྲི་བཅས་སེམས་ཀྱི་དག་པ་ཞེས་ཀུན་གཞིའི་རྣམ་ཤེས་བག་ཆགས་འཛིན་བྱེད་ལུང་མ་བསྟན་ལ་བྱེད་པ་སྟེ། འཁོར་རྩ་འདི་ཐམས་ཅད་སྤངས་པའི་སངས་རྒྱས་མདོའི་ལམ་ནས་ཡོད་ཀྱང་སྔགས་ནས་བཤད་པའི་འཁོར་རྩ་ནི་འཕོ་བའི་བག་ཆགས་སྟེ། འདི་ལ་མིང་གཞན་འོད་གསལ་བའི་སེམས་གཙོ་བོ་ཞེས་བྱ་བ་སྟེ། གཙོ་བོ་འདིས་འཁོར་བའི་རྣམ་འགྱུར་ཉེར་གསུམ་བསྐྱེད་པར་གསུངས་ལ། གཙོ་བོ་དེ་ཡང་དྲི་མེད་ཀྱི་སྙིང་པོ་སྐྱེས་བུའི་མིང་ཅན་ཉེར་ལྔ་པ་ལ་སྒྲིབ་པའི་ཚུལ་གྱི་མ་བསྟེན་པར་ཡང་འཁོར་བ་འདི་མི་འབྱུང་བས། རྡོ་རྗེ་མགུར་དུ། འོད་དཔག་མེད་དང་རིན་ཆེན་འབྱུང༌། །འཁོར་བ་སྒྲུབ་པའི་རྩ་བ་གཉིས། །ཞེས་འབྱུང་ལ། འདི་ལྟ་བུའི་འཁོར་རྩ་ལ་ཀུན་གཞིའི་རྣམ་ཤེས་ཞེས་ཀྱང་བརྗོད་དེ། དེ་ལྟ་ནའང་འདིའི་ཀུན་གཞིའི་རྣམ་ཤེས་ནི་མདོ་ཕྱོགས་ནས་བཤད་པའི་ཀུན་གཞིའི་ལས་ཆེས་ཕྲ་བའི་ཀུན་གཞི་སྟེ། དུས་འཁོར་ལས་འཕོ་བའི་སྐད་ཅིག་དེས་སེམས་ཅན་རྣམས་ཀྱི་སྐྱེ་བར་བྱེད་དོ། །ཞེས་དང༌། མངལ་དུ་ཀུན་གཞི་རྣམ་པར་ཤེས་པ་རྡུལ་དང་ཁུ་བ་དང་ཡང་དག་པར་ལྡན་པའི་ཆོས་ཅན་ནོ། །ཞེས་དང༌། དུས་ཀྱི་འཁོར་ལོ་མེད་པ་སྟེ་ཀུན་བཞིའི་རྣམ་ཤེས་མེད་པས་མི་བྱེད་དོ། །གཞན་ཡང་འདིའི་མིང་ལ། བཞི་པའི་གནས་སྐབས་ཀྱི་སེམས་ཞེས་དང༌། གཉིད་ཀྱི་འོད་གསལ་ཞེས་དང༌། སྐྱེ་སྲིད་ཀྱི་སེམས་སྐད་ཅིག་མ་ཞེས་པ་རྣམས་ཏེ། འདི་དག་འཆར་བའི་ཚེ་སྙིང་པོའི་སེམས་མི་གསལ་བར་གནས་པའང་ཆེས་ཕྲ་བར་ལམ་མ་ཞུགས་རྣམས་ལའང་ཅུང་ཟད་གསལ་བར་འགྱུར་ཀྱང་སྨིན་གྲོལ་གྱི་བྱེད་པས་དེ་ལ་བྱ་བའི་ལས་སུ་མ་གྱུར་པ་དེ་གསལ་བ་ཙམ་དེ་ནི་རྡོ་རྗེའི་རྣལ་འབྱོར་དུ་མི་འགྱུར་རོ། །

ཕྲ་ཟབ་ཀྱི་གནད་འདིའི་ཕྱིར་ཁོ་བོའི་རྗེ་བཙུན་རས་པ་ཆེན་པོའི་ཞལ་སྔ་ནས། དེང་སང་ཁ་ཅིག་ཁོ་བོ་ཅག་གཉིད་འོད་གསལ་དུ་ཆུག་ཡོད་པས་འཆི་བ་འོད་གསལ་དུ་འཚང་རྒྱ་བར་འགྱུར་བ་ཐེ་ཚོམ་མེད་ཅེས་བློ་གདེང་འཆའ་བ་མང་སྟེ། འཁོར་རྩའི་སེམས་འོད་གསལ་དང་མ་ནོར་བ་དགོས་སོ། །ཞེས་གསུང་བ་ནི་ཤིན་ཏུ་གཅེས་པ་ཡིན་ཏེ། འདུས་པའི་མན་ངག་འཕགས་པ་ཡབ་སྲས་ཀྱི་ལུགས་ལས་ཀྱང༌། ས་ལ་སོགས་པ་བཞི་པོ་དང༌། །དེ་བཞིན་སྟོང་པ་བཞི་པོ་དག །སྐྱེ་དང་འཇིག་པའི་རྒྱུ་དག་ཏུ། །དངོས་པོ་བརྒྱད་པོ་རྣམས་ཤེས་བྱ། །ཞེས་ཁམས་གསུམ་པོ་དེ་ཐམས་ཅད་ད་ལྟའི་དངོས་པོ་བརྒྱད་སྔོན་དུ་སོང་བ་ལས་གྲུབ་ལ། དེ་ལས་གཞན་བདུན་ཡང་ཐམས་ཅད་སྟོང་པ་འོད་གསལ་ལས་བྱུང་བར་གསུངས་ཏེ་རིམ་ལྔ་ལས། འདིར་ནི་འགའ་ཡང་སྐྱེ་བ་མེད། །འགའ་ཡང་འཆི་བ་ཡོད་མ་ཡིན། །སེམས་ཅན་རང་བཞིན་རྣམ་གནས་པ། །འཁོར་བ་ཉིད་ནི་ཤེས་པར་བྱ། །ཞེས་བྱ་བ་དང༌། འགྲོ་ཀུན་རང་དབང་མེད་པ་སྟེ། །རང་དབང་དུ་ནི་འབྱུང་བ་མ་ཡིན། །དེ་ཡི་རྒྱུ་ནི་འོད་གསལ་བ༌། །འོད་གསལ་ཐམས་ཅད་སྟོང་པའོ། །ཞེས་འབྱུང་ངོ༌། །དེ་ལྟར་འོད་གསལ་གྱི་སེམས་དེ་ཁུ་ཁྲག་རླུང་གསུམ་གྱི་ཁམས་ཤིན་ཏུ་ཕྲ་བ་ཚོགས་པ་གཅིག་པར་གནས་པ་སྔགས་ལམ་གྱི་ཡེ་ཤེས་མ་གཏོགས་གང་གིས་ཀྱང་གཞིག་མི་ནུས་པས། གཞོམ་མེད་དང་མི་ཤིགས་པའི་ཐིག་ལེ་ཞེས་འབྱུང་ལ། དེའང་ཁུ་བ་ལས་ལུས། རྡུལ་ལས་ངག །རླུང་སེམས་ཀྱི་ཁམས་རྩ་བ་ཡིན་ཡང་དཀར་དམར་གཉིས་བདེ་བའི་ཆོས་དང༌། རླུང་གི་གཡོ་བའི་ཆོས་འཛིན་པས་རྣམ་རྟོག་དང་འགྱུར་བདེ་བསྐྱེད། དེ་གསུམ་ག་ཆ་མཉམ་པའི་ཚེ་འོད་གསལ་ཐམས་ཅད་སྟོང་པ། དེ་ལས་རླུང་ཤས་ཆེ་བའི་ཚེ་ཉེར་ཐོབ། རྡུལ་ཤས་ཆེ་བའི་ཚེ་མཆེད་པ། ཁུ་བ་ཤས་ཆེ་བའི་ཆེ་སྣང་བ་སྟེ། གཅིག་ཤར་ཚེ་གཞན་གསུམ་འགག །དེ་བཞི་ཀའང་རྟོག་མེད་ཀྱི་ཤེས་པ་ཡིན་ལ། དེ་ལས་ཡིད་ཤེས་རྟོག་བཅས་ལྡང་བའི་ཚེ། སྣང་བ་ལས་སད་པ། མཆེད་པ་ལས་རྨི་ལམ། ཉེར་ཐོབ་ལས་གཉིད་སྟུག །ཐམས་ཅད་སྟོང་པ་ལས་འཕོ་བའི་གནས་སྐབས་བསྐྱེད་ནས། ལུས་ཅན་གནས་སྐབས་བཞིའི་འཁྲུལ་འཁོར་རྒྱས་པར་འགྱུར་རོ། །འདི་ལྟ་བུའི་སེམས་འོད་གསལ་ནི་འབྲལ་རུང་ཡིན་པས་གློ་བུར་གྱི་དྲི་མ་ཞེས་བརྗོད་དོ། །དེས་ན་འཁོར་རྩའི་སེམས་འོད་གསལ་ཀུན་གཞི་དེས་རྣམ་ཤེས་ཚོགས་བརྒྱད་ཐམས་ཅད་ལེན་པས་ལེན་པའི་ཤེས་པ་ཞེས་ཀྱང་བྱ་ལ། དེའང་ད་ལྟ་ཡིད་ཤེས་འཁོར་དུ་ཞེ་སྡང་དྲག་པོ་སྐྱེས་པ་ན། སེམས་འོད་གསལ་དེ་ལ་ལྕགས་བསྲེགས་ཀྱི་ས་གཞིའི་འབྲས་བུ་བསྐྱེད་ནུས་གཅིག་ལམ་གྱིས་ཤར་ན། ཞེ་སྡང་མངོན་གྱུར་དེ་འགགས་པ་དང༌། རྩ་བའི་སེམས་དེས་འབྲས་བུ་བསྐྱེད་ནུས་ཀྱི་ལས་ཀྱི་རྒྱུ་དེས་འབྲས་བུ་དེ་འབྱིན་པར་མ་བྱས་བར་དུ་འཛིན་ནས། འབྲས་བུ་ནམ་སྨིན་པ་ན་དམྱལ་བར་ལྕགས་བསྲེགས་ཀྱི་གཟུགས་སྲ་འཐས་ཀྱི་འགྲོ་དོན་འདི་ལ་དགོངས་ནས། འཇིག་རྟེན་མགོན་པོས་ཀྱང༌། སྙིག་མ་བསམ་པའི་རང་གཟུགས་ཞེས་རྡོ་རྗེའི་གསུང་ཆོས་ཟབ་པ་ཡིན་པས་རྡོར་གསུང་འདི་ལ་རྡོར་གསུང་དུ་མར་འགྱུར་བ་རྡོར་གསུང་འདི་ལྟ་བུ་ནི་སྐལ་མེད་ལ་ཆེས་སྦའོ། །

དེས་ན་འཁོར་རྩའི་འོད་གསལ་གྱི་སེམས་དང་མྱང་འདས་ཀྱི་འོད་གསལ་གྱི་སེམས་གཉིས་གཅིག་གམ་ཐ་དད་ཅེ་ན། འདི་ལ་ཁ་ཅིག་འདི་ལྟར་དྭོགས་ཏེ་འབྲལ་རུང་ཡིན་པས་གཅིག་མ་ཡིན་ལ། གནས་སུ་དབྱེར་མེད་པས་ཐ་དད་ཀྱང་མ་ཡིན་ནོ་སྙམ་པ་དེ་ནི་མ་ཡིན་ཏེ། དཔྱད་ན་གཅིག་ཐ་དད་གང་དུའང་མ་གྲུབ་ཀྱང་མ་དཔྱད་གྲགས་ངོ་ཉིད་དུ་ཐ་དད་ཡིན་ཏེ། ཐ་དད་མ་ཡིན་ན། འཁོར་བའི་སེམས་འོད་གསལ་གློ་བུར་གྱི་དྲི་མ་དང་གཅིག་ཤོས་གཉུག་མ་ལྷན་སྐྱེས་ཀྱི་ཡེ་ཤེས་མིན་པར་འགྱུར་བའི་ཕྱིར། འོ་ན་འཁོར་རྩའི་སེམས་འོད་གསལ་མི་ཤིགས་པའི་ཐིག་ལེ་དེ་ཇི་ལྟར་སྦྱང་སྙམ་ན། དེ་ནི་དེ་སྤོང་བྱེད་ཀྱི་སྙིང་པོ་འོད་གསལ་བའི་སེམས་བདེ་བ་ཆེན་པོ་དེས་སྦྱང་བར་བྱེད་དེ། དེ་ཡང་འཁོར་ལོ་དྲུག་གི་སྟོང་པ་བཞིའི་རྩ་གནས་རྣམས་འཁོར་རྩའི་སྣང་གསུམ་འོད་གསལ་བཞིས་བསྡམས་ནས་འཁོར་བའི་རྩ་དབུ་མ་གྲོལ་དུ་མི་སྟེར་བ་ན། ལས་རླུང་དང་འཇུག་པ་ལྷན་ཅིག་ཡེ་རླུང་སྐུ་གསུམ་གྱི་རྡོར་བཟླས་སུ་བྱིན་གྱིས་རླབས་པ་སྟོབས་སུ་གྱུར་ནས་མྱང་འདས་ཀྱི་རྩ་དབུ་མ་ནས་ཡེ་རླུང་གི་ཆ་ཤས་ཀྱི་རྒྱུ་བ་འདྲེན་པ་ཐུབ་པས། དེའི་རྒྱུ་བའི་རྒྱུན་གྱི་འཁོར་བའི་རྩ་དབུ་མ་ཅུང་ཟད་གྲོལ་བ་ན། སྟོང་པ་བཞིའི་གནས་ཀྱི་སྣང་གསུམ་འོད་གསལ་རྣམས་ཀྱང་འཁོར་རྩ་རྩ་དབུ་མ་རླུང་བཅས་ལ་འཁྲི་བ་མ་རྙེད་པས། མི་ཤིགས་པའི་ཚོགས་པ་དེ་ཞིག་ཏུ་ཉེ་བ་ན། ཡེ་རླུང་གི་ཡེ་ཤེས་བསྐྱེད་པའི་གཏུམ་མོ་སྦར་བས་དེའི་མེ་དྲོད་ཀྱི་འོད་ལས་སྣང་གསུམ་འོད་གསལ་རྣམས་ཀྱི་མུན་པ་དྭང་བར་བྱས་ཤིང་མྱང་འདས་ཀྱི་བྱང་ཐིག་བཞུས་པས་སྙིང་པོའི་སེམས་འོད་གསལ་སྣང་བཞི་དང་བཅས་པ་རྣལ་འབྱོར་པ་དེ་པའི་རྒྱུད་ལ་མངོན་དུ་བྱས་པ་ན། འཁོར་རྩའི་སྣང་གསུམ་ཀུན་རྟོག་བརྒྱད་བཅུ། དེ་འཁྲིག་ཚོར་ཕ་མའི་བདེ་བ་གཉིས་ཀྱིས་ཕྱེས་པའི་རང་བཞིན་བརྒྱ་དྲུག་ཅུ་དང་བཅས་པའི་ས་བོན་གནས་ངན་ལེན་གྱི་སྡུག་བསྔལ་ཐམས་ཅད་དེ་རྒྱུད་ལ་མི་སྐྱེ་བའི་ཆོས་ཅན་དུ་བྱེད་པ་ཡིན་ཏེ། དེས་ན་འགྱུར་མེད་དང་འཕོ་མེད་ཀྱི་ཟག་མེད་ཀྱི་བདེ་ཆེན་རྒྱུད་ལ་སྐྱེས་ནས་མཐར་མ་ཕྱིན་པ་ན། འཁོར་རྩའི་སྣང་གསུམ་འོད་གསལ་གྱི་འབྲེལ་པ་མི་གྱེས་ལ། དེ་མཐར་ཕྱིན་པ་ན་ཚོགས་པ་དེ་དག་ཞིག་པར་འགྱུར་ཏེ། དུས་འཁོར་རྩ་རྒྱུད་ལས། ཇི་སྲིད་འགྱུར་མེད་ཉིད་ཀྱི་བར། །རྟེན་དང་བརྟེན་པའི་འབྲེལ་པར་བཅས། །སེམས་ཀྱི་འགྱུར་མེད་ཐོབ་ནས་ནི། །རྟེན་དང་བརྟེན་པའི་འབྲེལ་པ་མེད། །ཞེས་འབྱུང་ངོ༌། །དེས་ན་སྔགས་ལུགས་ཀྱི་འཚང་རྒྱ་བ་ན་འཁོར་རྩའི་སེམས་འོད་གསལ་སྣང་གསུམ་དང་བཅས་པ་འདི་དག་དགོས་ཏེ། ཀླུ་བྱང་གི་ལས་མཐའ་རྣམ་འབྱེད་དུ། མགོ་དང་རྐང་ལག་སོགས་བྱིན་ཀྱང༌། །སྣང་བ་རྣམ་པར་མ་དག་ན། །བྱང་ཆུབ་འབྲས་བུ་ཐོབ་མི་འགྱུར། །ཞེས་འབྱུང་ལ། འཁོར་བའི་སྣང་གསུམ་འོད་གསལ་དང་བཅས་པའི་སེམས་དག་ན་སྔགས་ལུགས་ཀྱི་སངས་རྒྱས་ཐོབ་པར་མི་འདོད་ཀྱང་ཐོབ་པར་འགྱུར་བ་ཡིན་ཏེ། རིམ་ལྔར། རི་དབང་རྩེ་ནས་འགའ་ཞིག་ལྷུང་གྱུར་ན། །ལྷུང་བར་མི་འདོད་ནའང་ལྷུང་བར་འགྱུར། །བླ་མའི་དྲིན་གྱིས་ཕན་པའི་ལུང་ཐོབ་ན། །གྲོལ་བར་མི་འདོད་ནའང་གྲོལ་བར་འགྱུར། །ཞེས་འབྱུང་ངོ༌། །

དེས་བཀའ་བརྒྱུད་རིན་པོ་ཆེའི་སེམས་མ་བཅོས་པར་འཇོག་ཚུལ་འདི་དང༌། སྔགས་བླ་མེད་ཀྱི་རྫོགས་རིམ་སོར་བསྡུད་ཀྱི་སྐབས་ཀྱི་སེམས་མ་བཅོས་པར་འཇོག་པ་གཉིས་གཅིག་གམ་ཞེ་ན། འདི་ལ་ཁོ་བོ་ཅག་གི་རྗེ་བླ་མའི་ཞལ་ནས་རྫོགས་རིམ་གྱི་སོར་སྡུད་ལ། རྣམ་ཤེས་འཁྲུལ་པ་འཁོར་བཅས་ཀྱི་ཡུལ་དང་ཡུན་ཅན་སོ་སོར་སྤོང་བ་དང༌། དེ་སྤངས་རྗེས་ཡེ་ཤེས་མ་འཁྲུལ་བའི་ཡུལ་ཡུལ་ཅན་སོ་སོར་བསྡུད་པ་གཉིས་ལས་སོར་སྡུད་ཀྱི་བྱེད་པའི་བྱ་བ་སྔ་ཕྱི་གཉིས་ཀའི་ལུས་རྫོགས་ན་བཀའ་བརྒྱུད་རིན་པོ་ཆེའི་སེམས་མ་བཅོས་པར་བཞག་པ་དང་གནས་གཅིག་ཏུ་འབབ་ཀྱང༌། རྣམ་ཤེས་ཡུལ་བཅས་བཀག་ཙམ་གྱིས་ནི་དེར་མི་འགྱུར་ཏེ། དཔལ་ས་ར་ཧས། ལ་ལ་ནམ་མཁའི་ཁམས་ལ་རྟོག་པར་བྱེད། །ཅེས་ཕྱོགས་སྔ་ཉིད་དུ་བཞག་ནས་དེར་རྟོག་པ་ཕྱག་རྒྱ་ཆེན་པོའི་ལྟ་སྒོམ་དུ་མི་འགྱུར་བར་བཤད་པའི་ཕྱིར། དེས་ན་སྔགས་ལམ་གྱི་བསྐྱེད་རྫོགས་ཀྱི་སོར་བསྡུད་ཀྱི་བསམ་གཏན་ཡན་ལག་ལྔ་ལྡན་སྒྲུབ་པའི་བསམ་གཏན་ནི། འཇིག་རྟེན་པའི་བསམ་གཏན་དང་པོར་གྲགས་པ་ཉན་རང་དང་ཐེག་ཆེན་གྱི་འཕགས་ལམ་ཐོབ་པའི་སེམས་རྟེན་བྱེད་པའི་བསམ་གཏན་ས་དྲུག་གི་ཟླས་ཕྱེ་བའི་བསམ་གཏན་དེ་ཡིན་ནམ་ཞེ་ན། མ་ཡིན་ཏེ། །འདིའི་བསམ་གཏན་ནི་རྡོ་རྗེ་ཐེག་པ་སྔགས་ཀྱི་འཕགས་ལམ་ཐོབ་པའི་སེམས་རྟེན་བྱེད་པའི་བསམ་གཏན་ཁྱད་ཅན་སོ་སོ་སྐྱེ་བོའི་རྒྱུད་ལ་འབྱུང་ཡང་ཁམས་གསུམ་པའི་སས་བསྡུས་ཀྱི་བསམ་གཏན་མ་ཡིན་པའི་ཕྱིར་ཏེ། དེའི་བསམ་གཏན་ནི་གནས་ལུགས་སངས་རྒྱས་ཀྱི་སྙིང་པོ་བདེ་བ་ཆེན་པོ་ཉིད་ཀྱི་བསམ་གཏན་དུ་སེམས་འགྲེལ་གསུམ་སོགས་ལས་རྒྱ་ཆེར་བཤད་པའི་ཕྱིར། གནད་འདི་མ་རྟོགས་པར་བོད་གང་དག་རྫོགས་རིམ་སྦྱོར་དྲུག་གི་བསམ་གཏན་སྒྲུབ་བྱེད་ཀྱི་སོར་བསྡུད་དང་ཡུམ་གྱི་མདོ་དང་མངོན་པའི་མདོ་སོགས་ནས་བཤད་པའི་བསམ་གཏན་གྱི་ཉེར་བསྡོགས་དོད་མཚུངས་དང་དོད་མཐུན་སྦྱར་ནས་ངལ་བ་ཆེན་པོས་བཤད་པ་ནི་ནོར་བ་འབའ་ཞིག་ཡིན་ནོ། །

**སྨྲས་པ། འདི་སྐབས་⁽1763⁾**འདིའི་ཀུན་གཞི་ཆོས་དབྱིངས་ཡེ་ཤེས་ཀྱི་རྒྱུ་ཐུན་མོང་མིན་པ་ལ་འཆད་དགོས་པས་རྒྱས་པར་དགོངས་གཅིག་ཆེན་མོར་ཡོད། མཆན། **ཀུན་གཞི་བདེན་བཞི་ཡིས། །ཆོས་ཉིད་བདེན་པ་བདེ་ཆེན་དུ། །མཐོང་ལ་དགོངས་ཀྱི་དེ་ཡི་ཕྱིར། །གང་གི་དྲིན་གྱི་བདེ་ཆེན་ཉིད། །སྐད་ཅིག་ཉིད་ལ་འཆར་བ་གང༌། །ཞེས་སོགས་གསུངས་པའི་དོན་དེ་འོ། །དེ་ལས་གཞན་དུ་ཀུན་གཞི་ཡི། །རྣམ་པར་ཤེས་པ་དགོངས་མིན་ཏེ། །ཡིན་ན་དངོས་ལ་གནོད་བྱེད་ཡོད། །ཀུན་གཞི་རྣམ་པར་ཤེས་པ་ནི། །སེམས་ཙམ་པ་ཡི་ལས་འབྲས་རྟེན། །འཇོག་བྱེད་རྣམ་གཞག་དེ་འདྲ་བ། །མ་གསུངས་ཆད་པར་ལྟ་བའི་ཉེན། །སྤང་ཕྱིར་དྲང་བའི་དོན་དུ་བཞག །ཡང་དག་ཐ་སྙད་བདེན་པར་ཡང༌། །ཀུན་གཞིའི་རྣམ་ཤེས་ཡོད་མིན་ཏེ། །ཡོད་ན་ཚོགས་དྲུག་ཤེས་པ་ལས། །གཞན་དུ་ཉམས་སུ་མྱོང་དགོས་ན། །མ་གྲུབ་དེ་ཕྱིར་ཟླ་བས་ཀྱང༌། །གང་དག་ཀུན་གཞི་ཡོད་ཅེས་པ། །སྟོང་ཉིད་བསྟན་པར་མི་འོས་ལ། །བསྟན་གྱི་ཡང་དག་མིན་ཞེས་བཤད། །ཚུལ་འདིར་འཆད་ན་འབྲི་ཁུང་པ། །ཡབ་སྲས་ཞབས་ལ་སེང་ཁྲི་ཡི། །སྟེགས་བུ་ཡིན་གྱི་དེ་ལས་གཞན། །འཆད་ན་སྲད་བུ་ནག་པོ་ནི། །བཏགས་ནས་འཐེན་པ་ཉིད་དུ་གོ །ཅེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། འཁོར་བ་ལས་སོ་སོ་ཐར་པའི་ཐབས་ཀྱི་སྡོམ་གསུམ་གྱི་ཆོས་ཐམས་ཅད་ཐབས་ཤེས་གཉིས་སུ་འདུ་བྱ་བ་ལ། **སྨྲས་པ། ཅི་ལྟའི་དོན་ལ་སྒྲིབ་བྱེད་ཐམས་ཅད་པ། །ཤེས་རབ་ཆ་སྟེ་ཡེ་ཤེས་ཚོགས་ཀྱིས་སྦྱངས། །ཇི་སྙེད་དོན་ལ་སྒྲིབ་བྱེད་ཐམས་ཅད་པ། །ཐབས་ཀྱི་ཆ་སྟེ་བསོད་ནམས་ཚོགས་ཀྱིས་སྦྱང༌། །ཐབས་ཤེས་དབྱེར་མེད་ལམ་མཆོག་གོམས་པ་ལས། །གཤོག་གཉིས་ལྡན་པའི་བྱ་ནི་ནམ་མཁའ་ལ། །གར་གྱི་རོལ་པ་ཇི་བཞིན་སངས་རྒྱས་པའི། །མཛད་པའི་མཁའ་ལ་རོལ་གར་སྣ་ཚོགས་འབྱུང༌། །ཞེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ། །གཞུང་དུ། ཆོས་ཀུན་སོ་སོ་ཐར་པའི་སྡོམ་གསུམ་རེ་རེར་འདུ་བྱ་བ་ནི་ཡི་གེ་འཁྲུགས་པས་དོན་ཡང་འཁྲུགས་པས་གོ་རྒྱུ་ཅི་ཡང་མི་སྣང་ངོ༌། །**རྡོར་གསུང་འདི་ཆེས་དག་པར་བཏོན་ན། འདོན་ཚུལ་གསུམ་དུ་འགྱུར་ཏེ། བཅོམ་ལྡན་འདས་ཀྱི་ཆོས་བསྟན་པ་ཐམས་ཅད་ལམ་གྱི་རིམ་པ་གསུམ་དུ་འདུས་བྱ་བ་འདི་བཞུགས། ཞེས་དང༌། ཡང་སྡོམ་གསུམ་སོ་སོ་རེ་རེ་སྤང་བླང་དགག་སྒྲུབ་ཀྱི་ཆོས་ཀུན་གོང་ནས་གོང་དུ་ཟབ་རྒྱས་སུ་འགྲོ་བྱ་བ་འདི་བཞུགས། ཡང་སངས་རྒྱས་ཀྱི་གྲུབ་མཐའ་སྨྲ་བའི་ཆོས་སོ་སོ་ལས་རེ་རེ་ཞིང་དབུ་མར་སྨྲ་བ་ལས་འོག་མ་གསུམ་དབུ་མར་རློམ་པ་ལས་དབུ་མར་མཚན་ཉིད་པ་མ་ཡིན་བྱ་བ་འདི་བཞུགས། ཞེས་པ་ལས་དང་པོ་ནི། སངས་རྒྱས་ཀྱི་ཆོས་བསྟན་པ་ཐམས་ཅད་གདུལ་བྱ་མངོན་མཐོ་ངེས་ལེགས་གཉིས་སུ་འགོད་ཕྱིར་ཡིན་ལ། མངོན་མཐོ་ཐར་པ་སྒྲུབ་ནུས་མ་ཡིན་པའི་མངོན་མཐོའི་ལུས་ཙམ་པོ་བ་ཆེད་དུ་མི་གཉེར་བས། ཉན་རང་དང་རྒྱུ་འབྲས་ཀྱི་ཐེག་པའི་ལམ་སྐྱེ་བ་ལ་ལས་དང་ཉོན་མོངས་དང་རྣམ་སྨིན་གྱི་སྒྲིབ་པ་གསུམ་དང་བྲལ་བའི་ལུས་སེམས་ཀྱི་རྟེན་ཁྱད་པར་ཅན་ཐོབ་བྱེད་ཀྱི་སྐྱེས་བུ་ཆུང་ངུའི་ལམ་རིམ་སྟེ། ཆོས་འདི་པ་དག་གི་སོ་ཐར་རིས་བརྒྱད་སོགས་ནོད་པ་མ་ཉམས་པར་བསྲུང་བས་བདེ་འགྲོ་ལྷ་མིའི་ལུས་རྟེན་དལ་འབྱོར་བཅོ་བརྒྱད་དང་ལྡན་པ་ཐོབ་པ་དང༌། ཡང་ཐར་པ་ཆ་མཐུན་གྱི་རྒྱུ་སྙོམས་འཇུག་གི་བསམ་གཏན་ཁྱད་ཅན་འདུ་བྱས་པ་ཟག་མེད་ཀྱི་ཤེས་རབ་སྐྱེ་རུང་གི་འབྲས་བུ་སྐྱེ་བའི་བསམ་གཏན་གྱི་གནས་པར་སྐྱེ་བར་འགྱུར་བའི་རྒྱུ་འབྲས་ནི་སྐྱེས་བུ་ཆུང་ངུའི་ལམ་རིམ་མོ། །ངེས་ལེགས་ལ་ཉན་རང་གི་ངེས་ལེགས་དང་ཐེག་ཆེན་གྱི་རྒྱུ་འབྲས་ཀྱི་ངེས་ལེགས་བཞི་ཡོད་ཀྱང༌། དང་པོ་གཉིས་གཅིག་ཏུ་བསྡུས། ཕྱི་མ་གཉིས་གཅིག་ཏུ་བསྡུས་ནས་ལམ་རིམ་གཉིས་སུ་བྱས་པའི་དང་པོ་ནི་བདེན་བཞི་ལ་ཁམས་གསུམ་ས་དགུའི་མཐོང་སྒོམ་གྱི་ལོག་ཞུགས་སྤངས་ནས་ཏེ་འཁོར་བ་ལ་ཆགས་བྲལ་བྱས་ནས་ལས་ཉོན་གྱི་དབང་གིས་འཁོར་བར་ཡང་སྲིད་མི་ལེན་པའི་རྒྱུ་འབྲས་ཀྱི་རྣམ་གྲོལ་ནི་སྐྱེས་བུ་འབྲིང་གི་ལམ་རིམ་མོ། །

གཉིས་པ་ནི་བདེན་པ་གཉིས་ཀྱི་ཤེས་བྱ་ཐམས་ཅད་ཐར་པ་དང་ཐམས་ཅད་མཁྱེན་པ་ལ་གེགས་བྱེད་ཀྱི་སྒྲིབ་གསུམ་སྤངས་ནས་སྲིད་ཞི་གཉིས་ལ་ཆགས་བྲལ་བྱས་ནས་འཁོར་བ་མ་སྟོངས་ཀྱི་བར་དུ་སྐུ་དང་ཡེ་ཤེས་རྒྱུན་མི་འཆད་པས་སེམས་ཅན་གྱི་དོན་མཛད་པའི་རྒྱུ་འབྲས་ཀྱི་རྣམ་གྲོལ་ནི་སྐྱེས་བུ་ཆེན་པོའི་ལམ་རིམ་མོ། །དེ་དག་ན་འབྲས་བུ་དེ་དག་ཀྱང་ལམ་རིམ་ཞེས་ཇི་ལྟར་འཇོག་ཅེ་ན། གང་གིས་ཕྱིན་བྱེད་སློབ་པའི་ལམ་དང་གང་དུ་ཕྱིན་བྱ་མི་སློབ་པའི་ལམ་གཉིས་ཀ་ལམ་དུ་རྣམ་པར་བཞག་གོ །འོ་ན་འབྲས་བུ་རྡོ་རྗེ་ཐེག་པ་ཕུལ་དུ་དབྱུང་དུ་མེད་པའི་རྣམ་གྲོལ་ནི་རྒྱུའི་ཐེག་པའི་རྣམ་གྲོལ་དུ་མི་འདུ་བས་ལམ་རིམ་བཞི་པར་མི་འཇོག་པ་ཅི་ཞེ་ན། གསང་སྔགས་ཀྱི་སྐལ་བ་མེད་པ་ལ་ཆེས་གསང་བར་བྱ་དགོས་པས་སྐྱེས་བུ་ཆེན་པོའི་ལམ་རིམ་གྱི་ཁོངས་སུ་སྦས་ཏེ་བསྟན་པ་ཡིན་ནོ། །གཉིས་པ་ནི་ཉན་ཐོས་སོ་ཐར་གྱི་སྡོམ་པའི་སྤང་བྱ་ནི་དངོས་སུ་མི་དགེ་བ་བཅུ་སྟེ་རང་བཞིན་གྱི་ཁ་ན་མ་ཐོ་བ་དང༌། ལུང་སྡེ་བཞི་ནས་བཤད་པའི་བཅས་པའི་ཁ་ན་མ་ཐོ་བ་དང༌། བླང་བྱ་ནི་འདུལ་བའི་གནང་བའི་བཅས་པ་རྗེས་བཅས་དག་ཡིན་ལ། བརྒྱུད་ནས་སྤང་བྱ་ནི་ཁམས་གསུམ་གྱི་ཉོན་མོངས་པའི་ཕྲ་རྒྱས་དང༌། བླང་བྱ་ནི་ཐེག་དམན་གྱི་བསླབ་གསུམ་མཐའ་དག་གོ །བྱང་སེམས་སྨོན་འཇུག་གི་སྡོམ་པའི་སྤང་བྱ་ནི་དངོས་སུ་བྱང་སེམས་ལས་དང་པོ་ལ་དགག་བྱར་མཛད་པ་བྱང་སེམས་ཀྱི་བཀའ་བསྟན་བཅོས་ནས་བྱང་སྡོམ་དང་འགལ་བའི་རྩ་བའི་ལྟུང་བ་དང༌། སྦོམ་པོ་དང་ཉེས་བྱས་སོ། །བླང་བྱ་ནི་སེམས་ཅན་གྱི་དོན་དུ་འགྱུར་ཞིང་རང་གི་བསླབ་སྡོམ་དག་པར་བྱེད་ཆེད་ཀྱི་བསླབ་བྱ་རྣམས་སོ། །བརྒྱུད་ནས་སྤང་བྱ་ནི་ཐེག་ཆེན་གྱི་ལམ་འབྲས་ཀྱི་སྤང་བྱ་མཐའ་དག་གོ །བླང་བྱ་ནི་ཐེག་ཆེན་གྱི་ས་ལམ་གྱི་ཡོན་ཏན་མཐའ་དག་གོ །རྡོ་རྗེ་ཐེག་པའི་སྔགས་སྡོམ་གྱི་སྤང་བྱ་ནི་དངོས་སུ་རྒྱུད་སྡེ་ནས་བཤད་པའི་ལས་དང་པོ་པ་ལ་རྩ་ལྟུང་སྦོམ་པོ་ཉེས་བྱས་སུ་བཤད་པ་རྣམས་ཡིན་ལ། བླང་བྱ་ནི་རང་གི་སྒྲུབ་ནུས་ཀྱི་ལྷ་སྔགས་ཟབ་གསལ་བདེ་བ་རང་རིག་དབང་སྡོམ་གྱི་ངོ་བོར་མྱོང་བའི་སྤྱད་པ་སྤྱོད་པའོ། །བརྒྱུད་ནས་སྤང་བྱ་ནི་འཁོར་བའི་རྩ་བ་སེམས་མི་ཤིགས་པའི་འོད་གསལ་གཞན་དབང་ཀུན་གཞི་ལ་སྒྲིབས་ལུང་མ་བསྟན་སེམས་ཆོས་དང་བཅས་པ་དང་དེ་ལ་བརྟེན་ནས་སྣང་བ་གསུམ་གྱི་འཛག་སྒྲིབ་དང་བཅས་པའོ། །བླང་བྱ་ནི་ཐོག་མེད་ནས་ཡོད་པའི་རྡོར་པད་ཀྱི་སྦྱོར་བ་དང་འདུ་བྲལ་མེད་པའི་སོ་སོར་རང་རིག་གི་བདེ་སྟོང་གི་མྱོང་བ་ཚུལ་ཁྲིམས་སོགས་ཟག་མེད་ཀྱི་ཕུང་ལྔའི་ཆོས་མཐའ་དག་གོ །

གསུམ་པ་ནི་གྲུབ་མཐའ་བཞི་ལ་རང་རང་གི་གྲུབ་མཐའ་དབུ་མར་འཇོག་པ་ལ་རྟག་ཆད་སྤོང་ཚུལ་མི་འདྲ་བ་བཞིའི་སྒོ་ནས་འཇོག་སྟེ། བྱེ་སྨྲས། འདུས་བྱས་རྣམས་སྐད་ཅིག་གིས་འཇིག་པས་རྟག་མཐའ་སྤོང་ལ། རྒྱུན་མ་ཆད་པར་འཇུག་པས་ཆད་མཐའ་སྤོང་ངོ༌། །མདོ་སྡེ་པས་རྒྱུ་རང་གི་ངོ་བོ་འགག་པས་རྟག་མཐའ་གྲོལ་ལ། རང་དང་རྗེས་སུ་མཐུན་པའི་འབྲས་བུ་འབྱིན་པས་ཆད་མཐའ་གྲོལ་ཞེས་ཟེར་རོ། །སེམས་ཙམ་པས་ཀུན་བཏགས་རང་བཞིན་མེད་པས་རྟག་མཐའ་སྤོང་ལ། གཞན་དབང་བདེན་གྲུབ་པས་ཆད་མཐའ་སྤོང་ངོ་ཟེར་རོ། །སྡེ་པ་དེ་དག་གིས་རྟག་ཆད་སྤོང་བའི་དབུ་མ་དེ་ནི་དབུ་མ་མ་ཡིན་ཏེ། གང་ལ་དངོས་པོ་བདེན་པ་པའི་ཆོས་ཁས་ལེན་པའི་ཕྱིར་ཏེ། གང་དངོས་པོ་བདེན་པ་ཁས་བླངས་པ་དེ་ལ་ནི་དེ་ཉིད་ཀྱི་ཆོས་བདེན་པས་རྟག་པ་དང་དེ་ལས་གཞན་པའི་ཆོས་རྫུན་པས་ཆད་མཐར་ཁས་བླངས་པའི་ཕྱིར། འོ་ན་དབུ་མ་པ་དག་ཀྱང་ཆོས་མཐའ་དག་བདེན་གཉིས་སུ་བརྗོད་ནས་བདེན་རྫུན་གྱི་རྣམ་དབྱེ་བྱས་པས་རྟག་ཆད་དུ་སྨྲས་པས་དབུ་མར་གནས་པར་མི་འགྱུར་ཞེ་ན། དབུ་མ་པས་ནི་འཇིག་རྟེན་གཞན་གྲགས་ཙམ་དུ་བདེན་གཉིས་ཀྱི་བདེན་རྫུན་གྱི་ཚུལ་གཞན་ངོར་བརྗོད་ཀྱི་རང་ལུགས་ལ་བདེན་གཉིས་ཀྱིས་བསྡུས་པའི་ཆོས་ལ་བདེན་རྫུན་གང་དུའང་གྲུབ་པར་མ་བརྗོད་ན་མཐའ་དང་དབུས་གང་གིའང་སྤྲོས་མཚན་གྱི་འདམ་ལ་གནས་པར་འགྱུར་བའི་སྐབས་མ་ཡིན་ནོ། །

གངས་ཅན་འདིར་ཙོང་ཁ་པ་ན་རེ། ཀུན་རྫོབ་ཚད་གྲུབ་ཀྱི་ཆད་མཐའ་སེལ། དོན་དམ་བདེན་སྟོང་གིས་རྟག་མཐའ་སེལ་བ་མགོན་པོར་ཀླུ་སྒྲུབ་ཀྱི་དབུ་མའི་ལུགས་ཡིན་ཟེར་བ་ནི། ཀླུ་སྒྲུབ་ཀྱིས་གང་མི་བཞེད་པ་དེའི་བཞེད་པར་སྨྲས་པས་ཀླུ་སྒྲུབ་ལ་སྨོད་ཚིག་བླ་ན་མེད་པར་འགྱུར་ཏེ། མགོན་པོ་ཀླུ་སྒྲུབ་དེས་ཚད་གྲུབ་དང་དོན་དམ་བདེན་སྟོང་གཞི་གྲུབ་ཀྱི་ཆོས་བདེན་པ་གཉིས་ཀར་འགར་ཡང་མི་བཞེད་པའི་ཕྱིར། ཀུན་རྫོབ་ཚད་གྲུབ་འཇིག་རྟེན་གྱི་བློ་དང་མཐུན་པར་ཐ་སྙད་དུ་དངོས་པོའི་བྱ་བ་བྱེད་པའི་རང་བཞིན་ཅན་དུ་ཡོད་ན་དེ་ལས་རྟག་པ་ཅི་ཞིག་དང༌། སྔོན་བདེན་ཆོས་སུ་སྣང་བ་ཞིག་ཡོད་པ་ཕྱིས་སྒོམ་སྟོབས་ཀྱིས་མེད་པར་རྟོགས་ནས་བདེན་མེད་གཞི་གྲུབ་བདེན་གྲུབ་ཀྱི་དངོས་གཉེན་དང་དངོས་འགལ་བྱེད་པའི་ཆོས་ཞིག་ཡོད་ན་དེ་ལས་ཆད་པ་ཅི་ཞིག་ཡོད་པའི་ཕྱིར་ཏེ། འཕགས་པ་ཀླུས། དངོས་པོར་ཁས་ལེན་ཡོད་ན་ནི། །དེ་ལ་ཆད་སོགས་འཇིགས་པ་འབྱུང༌། །ཞེས་དང༌། གལ་ཏེ་རང་བཞིན་གྱིས་ཡོད་ན། །དེ་ནི་མེད་པ་མིན་པས་རྟག །སྔོན་བྱུང་ད་ལྟ་མེད་ཅེས་པ། །དེ་ནི་ཆད་པར་ཐལ་བར་འགྱུར། །ཞེས་འབྱུང་ངོ༌། །

འོ་ན་དབུ་མ་པ་ཉིད་ཀྱི་རྟག་ཆད་ཇི་ལྟར་སྤངས་པས་དབུ་མ་པར་འགྱུར་ཞེ་ན། ཀུན་རྫོབ་ཇི་ལྟར་སྣང་བ་ལ་མེད་པར་མི་སྒྲུབ་པས་ཆད་མཐའ་ལས་གྲོལ། དེ་ཉིད་དེ་གྲུབ་ཏུ་མི་སྒྲུབ་པས་རྟག་མཐའ་ལས་གྲོལ་བ་གཞི་དབུ་མ། ཤེས་རབ་ཀྱི་ཆོས་གང་ལའང་མཚན་མར་མི་ལྟ་བས་རྟག་མཐའ་ལས་གྲོལ། སྙིང་རྗེས་གཞན་དོན་དུ་ཚོགས་གཉིས་གཞལ་མེད་བསགས་པས་ཆད་མཐའ་ལས་གྲོལ་བ་ལམ་དབུ་མ། སྤྲོས་མཚན་ཞི་བའི་ཆོས་སྐུ་བརྙེས་པས་རྟག་མཐའ་ལས་གྲོལ་ལ། གཟུགས་སྐུ་གཉིས་འཁོར་བ་མ་སྟོང་བར་གཞན་ངོར་གཞན་དོན་ལ་འཇུག་པས་ཆད་མཐའ་སྤངས་ཏེ་འབྲས་བུ་དབུ་མའོ། །དེས་ན་ཇི་ལྟར་གནང་བའི་རྟེན་འབྲེལ་གྱི་ཆོས་འདི་དག་མཐའ་བརྒྱད་དང་བཅས་པའི་ཕྱོགས་མཐའ་དག་མི་འཛིན་པ་དེ་ལ་རྟག་ཆད་ཀྱི་ཉེས་པར་མི་འགྱུར་ཏེ། དེ་ལྟར་ལྷུར་བྱེད་པ་ལ་རང་གཞན་གྱི་ཕྱོགས་གང་ལའང་མི་བསྟེན་པའི་ཕྱིར། རིགས་པ་དྲུག་ཅུ་པར། རྩོད་མེད་ཆེ་བའི་བདག་ཉིད་ཅན། །དེ་རྣམས་ལ་ནི་ཕྱོགས་ཉིད་མེད། །གང་རྣམས་ལ་ནི་ཕྱོགས་མེད་པ། །དེ་ལ་གཞན་ཕྱོགས་གང་ལ་ཡོད། །ཅེས་འབྱུང་ངོ༌། །

ཡང་རྡོར་གསུང་འདི་འདི་ལྟར་བཏོན་ནའང་དག་པར་འགྱུར་ཏེ། ཐེག་གསུམ་གྱི་ཆོས་ཀུན་ཐེག་ཆེན་གྱི་ཐེག་པ་རེ་རེ་བ་སྟེ་མཆོག་ལ་འདུ་བྱ་བ་འདི་བཞུགས། ཞེས་སོ། །དེ་ཡང༌། ཤེར་ཕྱིན་སོགས་ཐེག་ཆེན་གྱི་མདོ་སྡེ་དག་ལས། ཆོས་ཀྱི་རྣམ་གྲངས་འདི་བཤད་པའི་ཚེ་དགེ་སློང་འདི་སྙེད་ཅིག་ལེན་པ་མེད་པར་ཟག་པ་རྣམས་ལས་སེམས་རྣམ་པར་གྲོལ་ལོ། །འདི་ཉིད་གཅིག་གིས་ནི་ཆོས་རྣམས་ལ་ཆོས་ཀྱི་མིག་རྡུལ་མེད་ཅིང་དྲི་མ་དང་བྲལ་བ་རྣམ་པར་དག་པ་ཐོབ་བོ། །ཞེས་འབྱུང་བས་ཀྱང་ཤེས་པར་བྱ་བ་ཡིན་ཏེ། ཤེར་ཕྱིན་བསྟན་པས་གདུལ་བྱ་ཉན་རང་གི་རིགས་ཅན་ཡང་སྲིད་ལེན་པ་མེད་པར་གྲོལ་བ་ཐོབ་པར་བཤད་པའི་ཕྱིར། དེ་ཡང༌། བཅོམ་ལྡན་འདས་ཀྱིས་ཀུན་རྫོབ་པའི་ཆོས་ཐམས་ཅད་འདུས་བྱས་སུ་གསུངས་ཤིང་གང་རྫུན་པའི་ཆོས་དེ་ཐམས་ཅད་བསླུ་བ་དང་རང་གི་ངོ་བོར་མ་གྲུབ་པར་གསུངས་ན། གང་ཟག་དང་ཆོས་སོགས་རང་གི་ངོ་བོ་ཉིད་ཀྱིས་མ་གྲུབ་པར་བསྟན་པས་དེ་བརྟེན་གྱི་ལས་ཉོན་སོག་པ་མེད་པར་ཉན་ཐོས་དེ་དག་སེམས་རྣམ་པར་གྲོལ་བ་ནི་ཤིན་ཏུ་རིགས་པའི་ཕྱིར་ཏེ། དབུ་མར། བཅོམ་ལྡན་འདས་ཀྱི་ཆོས་གང་ཞིག །བསླུ་བ་དེ་ནི་རྫུན་ཞེས་གསུངས། །འདུ་བྱེད་ཐམས་ཅད་བསླུ་བའི་ཆོས། །དེས་ན་དེ་དག་རྫུན་པ་ཡིན། །བཅོམ་ལྡན་འདས་ཀྱིས་དེ་གསུངས་པ། །སྟོང་ཉིད་ཡོངས་སུ་བསྒྲགས་པ་ཡིན། །ཞེས་འབྱུང་བའི་ཕྱིར། དེ་ལྟ་ན་སྟོན་པས་ཉན་རང་ལ་ཆོས་ཀྱི་བདག་མེད་ཀྱང་དངོས་སུ་གསུངས་པར་འགྱུར་རམ་ཞེ་ན། གསུངས་པ་ཡིན་ཏེ། དབུ་མར། བཅོམ་ལྡན་དངོས་དང་དངོས་མེད་པ། །མཁྱེན་པས་ཀཱ་ཏྱ་ཡ་ན་ཡི། །གདམས་ངག་ལས་ཀྱི་ཡོད་པ་དང༌། །མེད་པ་གཉིས་ཀ་དགག་པར་མཛད། །ཅེས་འབྱུང་ལ། དེ་ལྟ་ནའང་ཤེར་ཕྱིན་ཟབ་མོ་དེ་ཐེག་པ་ཆེ་ཆུང་གི་ཁྱད་པར་ལས། དོན་གཅིག་ཀྱང་སྒྲའི་འཇུག་པས་སྟོན་ཚུལ་མི་གཅིག་པ་ཡོད་དེ། །ཐེག་ཆེན་དུ་ཆོས་ཐམས་ཅད་སྐྱེ་བ་མེད་པ་དང༌། ཐེག་དམན་དུ་ནི་གང་དངོས་པོར་རྟག་པ་མིན་པ་ཟད་པའམ་ཡོངས་སུ་གཏུགས་པས་གནས་པ་མ་ཡིན་པ་ཉིད་ཀྱི་རང་བཞིན་གྱིས་སྟོང་པར་བསྟན་པའི་ཕྱིར། ཇི་སྐད་དུ། ཐེག་པ་ཆེ་ལས་སྐྱེ་མེད་བསྟན། །གཞན་གྱི་ཟད་པ་སྟོང་པ་ཉིད། །ཟད་དང་མི་སྐྱེ་ཤེས་པ་ནི། །གཅིག་པ་དེ་ཕྱིར་བཟོད་པར་གྱིས། །ཞེས་འབྱུང་ངོ༌། །དེས་ན་ཉན་རང་གི་ཐེག་པའང་ཤེར་ཕྱིན་གྱི་དོན་ཅན་ཐེག་པ་ཆེན་པོ་ལ་མ་བརྟེན་པར་འབྱུང་བ་མ་ཡིན་པས་ཐེག་པ་མཐའ་དག་ཐེག་པ་མཆོག་ཉིད་ཀྱི་ཡན་ལག་ཏུ་ཤེས་ན་ཐེག་པ་ཆེན་པོ་ནི་ཐེག་པ་མཐའ་དག་གི་ལུས་ཡོངས་རྫོགས་སུ་ཤེས་པར་འགྱུར་བ་སྟེ། འཕགས་པ་ཡོན་ཏན་རིན་ཆེན་སྡུད་པར། གང་དག་བདེ་གཤེགས་ཉན་ཐོས་འགྱུར་བར་བྱ་སྙམ་དང༌། །རང་སངས་རྒྱས་དང་དེ་བཞིན་ཆོས་རྒྱལ་འགྱུར་འདོད་པ། །བཟོད་པ་འདི་ལ་མ་བརྟེན་ཐོབ་པར་མི་ནུས་ཏེ། །དཔེར་ན་ཕ་རོལ་ཚུ་རོལ་འགྲོ་ངོགས་མི་མཐོང་བཞིན། །ཞེས་འབྱུང་ངོ༌། །

འོ་ན་བཟོད་པ་འདི་ཅི་ལྟ་བུ་ཞེ་ན། བྱང་ཆུབ་ཀྱི་སེམས་ཀྱིས་ཉེ་བར་བླངས་པའི་སྦྱིན་སོགས་རྣམ་པ་ཀུན་ལྡན་གྱི་བདག་མེད་རྟོགས་པའི་ཤེས་རབ་ཁྱད་པར་ཅན་གྱི་སྒྲིབ་གཉིས་སྤོང་བར་བྱེད་པ་ཡིན་ལ། འོ་ན་དེ་ལྟའི་བསགས་སྦྱང་བྱེད་པའི་རྒྱུ་ལས་རྫོགས་སངས་རྒྱ་བའི་འབྲས་བུ་འབྱུང་བ་དེ་ལྟ་ན་རྒྱུ་བསགས་སྦྱང་གི་ལས་དེ་འགགས་པ་ལས་འབྲས་བུ་སངས་རྒྱས་དེ་འབྱུང་ངམ་མ་འགགས་པ་ལས་འབྱུང་ཞེ་ན། འདི་ལ་ཙོང་ཁ་པ་ན་རེ། དངོས་པོ་ཐམས་ཅད་ནི་རྒྱུ་ཞིག་པའི་དངོས་པོ་ལས་སྐྱེ་བ་དབུ་མ་ཐལ་འགྱུར་བའི་ལུགས་ཡིན་ནོ་ཞེས་སྨྲ་བར་བྱེད་དོ། །ཅི་ཞིག་པ་དང་ཤི་བ་དང་འདས་པ་དངོས་པོར་ཡོད་པར་ཐ་སྙད་བྱེད་པ་སུས་ཀྱང་མ་གྲུབ་པ་ཉམས་སུ་མྱོང་བའི་ཚད་མ་བསྙོན་མེད་ལས་བརྒལ་བ་དབུ་མ་པའི་ཐུན་མོང་མིན་པའི་ལུགས་སུ་ཇི་ལྟར་འགྱུར་ཏེ། དབུ་མ་ཐལ་འགྱུར་བ་རང་ལ་ནི། རང་ལུགས་འདི་ཞེས་མེད་ལ། གཞན་གྲགས་སུ་བརྗོད་པ་ན་དབུ་མ་པས་འཇིག་རྟེན་གྱི་གྲགས་པ་ལས་བརྒལ་བའི་ཞིག་འགགས་ཀྱི་དངོས་པོ་ཡོད་པར་མི་བརྗོད་པའི་ཕྱིར། ཁྱད་པར་ལས་ཞིག་པ་ལ་དངོས་པོའི་རང་བཞིན་དང་རྗེས་སུ་འབྲེལ་བས་འབྲས་བུ་བསྐྱེད་ན་ལས་རྟག་པར་འགྱུར་ཏེ། མགོན་པོ་ཀླུས། གལ་ཏེ་ལས་ལ་རང་བཞིན་ཡོད། །རྟག་པར་འགྱུར་བར་ཐེ་ཚོམ་མེད། །ཅེས་འབྱུང་བའི་ཕྱིར་ཞེས་འབྱུང་བས་གནོད་པར་འགྱུར་ལ། དེས་ན། རྒྱུ་ལས་དེ་ཉིད་རྒྱུ་ལས་དེའི་དངོས་པོའི་རང་བཞིན་དུ་ཡོད་ན་རྟག་པར་འགྱུར་ལ། རང་བཞིན་དང་བྲལ་བས་རྟག་པ་ཡང་མ་ཡིན་ལ། རང་བཞིན་མེད་པས་མ་སྐྱེས་ལ། མ་སྐྱེས་པའི་ཕྱིར་འགག་པར་མི་འགྱུར་ཏེ། འགག་པ་ནི་སྐྱེ་བ་སྔོན་དུ་འགྲོ་བ་ཅན་ཡིན་པའི་ཕྱིར། དེ་ལྟ་ན་མ་འགག་པའི་ལས་ལས་ཀྱང་འབྲས་བུ་འབྱུང་བ་མི་འགལ་ཏེ་སྟོང་པ་ཉིད་ལ་རྒྱུ་འབྲས་སུ་བཏགས་ཙམ་གྱི་དེར་ལྟོས་ཀྱི་ཆོས་འབྱུང་དུ་རུང་བའི་ཕྱིར། ལས་འབྲས་ཆུད་ཟོས་པ་དང་ཆད་མཐར་ལྷུང་བ་མ་ཡིན་ཏེ། ཇི་སྐད་དུ། གང་ཕྱིར་ལས་ནི་སྐྱེ་བ་མེད། །འདི་ལྟར་རང་བཞིན་མེད་པའི་ཕྱིར། །གང་ཕྱིར་དེ་ནི་མ་འགག་པ། །དེ་ཕྱིར་ཆུད་མི་ཟ་བར་འགྱུར། །ཞེས་འབྱུང་བ་འདི་ལྟ་བུ་ཟབ་གསང་གོ་ན་ཞིག་པ་དངོས་པོ་བས་འབྲས་བུ་བསྐྱེད་ཅེས་པའི་དངོས་པོར་ཞེན་པའི་ལོག་ལྟའི་དུག་ནད་ཐམས་ཅད་ཞི་བར་འགྱུར་རོ།། །།

༈ རྡོ་རྗེ་གསུང༌། ལམ་གྱི་བགྲོད་པ་ཐམས་ཅད་ས་བཅུ་བགྲོད་བྱ་བ་ལ་ནི་གསུང་བརྒྱ་ལྔ་བཅུ་པར་བཤད་ཡོད་པའི་ཟིན་རིས་སུ་བཏབ་པ་དེ་ཀ་ཡིན། རྡོར་གསུང་འདི་ཆེས་དག་པར་བཏོན་ན། རྡོ་རྗེ་ཐེག་པའི་རྣལ་འབྱོར་པར་འཇོག་པ་ལ་རྡོ་རྗེ་ཐེག་པ་བླ་མེད་རང་ལུགས་ཀྱི་ས་བཅུ་མ་ཐོབ་པར་འཇོག་མི་ནུས་ཤིང༌། དེའི་ཤུགས་ལས་གྲུབ་པ་ཐོབ་པ་འཇིག་རྟེན་པའི་དབང་བཞི་པའི་བྱེད་པ་རྫོགས་པ་སློབ་ལམ་ས་བཅུ་གཅིག་པ་ཐོབ་པ་ཉིད་ལ་འཇོག་ཅེས་བྱ་བ་འདི་བཞུགས། ཞེས་པ་སྟེ།

དེ་ཡང་གསང་སྔགས་རྡོ་རྗེ་ཐེག་པའི་ས་འདི་དག་ནི་གློ་བུར་དྲི་མའི་ཤེས་པའི་སས་བསྡུས་པའི་མདོ་ལུགས་ཀྱི་སངས་རྒྱས་ཀྱི་ས་ཐོབ་བྱེད་ཀྱི་སློབ་པ་ས་བཅུ་ལས་ཁྱད་པར་དུ་འཕགས་པར་ཤེས་པར་བྱ་དགོས་ཏེ། ས་འདི་དག་ནི་གཉུག་མ་བདེ་གཤེགས་སྙིང་པོ་ཉིད་དྲི་མས་དག་ཆ་ལ་སློབ་པའི་ས་ཉིད་དུ་རྣམ་པར་བཞག་པའི་ཕྱིར། འགྲེལ་ཆེན་ལས། བཅོམ་ལྡན་འདས་ཀྱིས་རྣལ་འབྱོར་པ་རྣམས་ཀྱི་རྣམ་པར་བཞག་པ་རྣམ་པ་བཅུ་གསུངས་ཏེ། སེམས་དང་པོ་བསྐྱེད་པའི་རྣལ་འབྱོར་པ་དང༌། ཕྱི་ནས་བྱིས་པར་འགྱུར་བ་དང༌། གཞོན་ནུར་པ་དང༌། ལས་དང་པོ་པ་དང༌། རྣལ་འབྱོར་སྤྱོད་པའི་སྐྱེ་བར་སྐྱེས་པ་དང༌། སྦྱོར་བ་ཕུན་སུམ་ཚོགས་པ་དང༌། བསམ་པ་ཕུན་སུམ་ཚོགས་པ་དང༌། ཕྱིར་མི་ལྡོག་པ་དང༌། དབང་བསྐུར་བ་ཐོབ་པ་དང༌། སྐྱེ་བ་གཅིག་གིས་ཐོགས་པའོ། །དེ་ནས་བྱང་ཆུབ་སེམས་དཔའ་དབང་བཅུ་སྟེ་ཚེ་ལ་དབང་བ་དང་ལས་ལ་དབང་བ་དང་ཡོ་བྱད་ལ་དབང་བ་དང་མོས་པ་ལ་དབང་བ་དང་སྨོན་ལམ་ལ་དབང་བ་དང༌། ཆོས་ལ་དབང་བ་དང༌། སེམས་ལ་དབང་བ་དང་སྐྱེ་བ་ལ་དབང་བ་དང་རྫུ་འཕྲུལ་ལ་དབང་བ་དང་ཡེ་ཤེས་ལ་དབང་བའོ། །དེ་བཞིན་དུ་ས་བཅུ་རྣམས་ཏེ་རབ་ཏུ་དགའ་བ་དང་དྲི་མ་མེད་པ་དང་འོད་བྱེད་པ་དང་འོད་འཕྲོ་བ་དང་སྦྱང་དཀའ་བ་དང་མངོན་དུ་གྱུར་པ་དང་རིང་དུ་སོང་བ་དང་མི་གཡོ་བ་དང་ལེགས་པའི་བློ་གྲོས་དང་ཆོས་ཀྱི་སྤྲིན་ནོ། །དེ་བཞིན་དུ་ཕ་རོལ་ཏུ་ཕྱིན་པ་བཅུ་ཡོངས་སུ་རྫོགས་པར་འགྱུར་ཏེ་སྦྱིན་པ་དང་ཚུལ་ཁྲིམས་དང་བཟོད་པ་དང་བརྩོན་འགྲུས་དང་བསམ་གཏན་དང་ཤེས་རབ་དང་ཐབས་དང་སྨོན་ལམ་དང་སྟོབས་དང་ཡེ་ཤེས་ཀྱི་ཕ་རོལ་ཏུ་ཕྱིན་པའོ། །དེ་ལྟར་རྣལ་འབྱོར་པ་བྱང་ཆུབ་སེམས་དཔར་འགྱུར་རོ། །བཅོམ་ལྡན་འདས་ཀྱིས་མཚན་ཡང་དག་པར་བརྗོད་པའི་ཆོས་ཀྱི་དབྱིངས་ཤིན་ཏུ་རྣམ་པར་དག་པའི་བསྟོད་པ་ལས་ཚིགས་སུ་བཅད་པ་གསུམ་པ་དང་བཞི་པ་དག་གིས་གསུངས་པ་འདི་ལྟ་སྟེ། ཕ་རོལ་ཕྱིན་བཅུ་ཐོབ་པ་སྟེ། །ཕ་རོལ་ཕྱིན་པ་བཅུ་ལ་གནས། །ཕ་རོལ་ཕྱིན་བཅུ་དག་པ་སྟེ། །ཕ་རོལ་ཕྱིན་པ་བཅུ་ཡི་ཚུལ། །མགོན་པོ་ས་བཅུའི་དབང་ཕྱུག་སྟེ། །ས་བཅུ་ལ་ནི་གནས་པ་པོ། །ཤེས་བཅུ་རྣམ་དག་བདག་ཉིད་ཅན། །ཤེས་བཅུ་རྣམ་དག་འཆང་བ་པོ། །ཞེས་པ་སྟེ། དེའི་ཕྱིར་རྣལ་འབྱོར་པ་སེམས་རྣམ་པར་དག་པ་ནི་བྱང་ཆུབ་སེམས་དཔར་བཅོམ་ལྡན་འདས་ཀྱིས་གསུངས་སོ། །ཞེས་འབྱུང་ལ། དེ་ཡང་རྡོ་རྗེ་ཐེག་པ་འདིར་ལས་དང་པོ་པ་དང་རྣལ་འབྱོར་པ་དང་གྲུབ་པ་ཐོབ་པ་དང་ཐམས་ཅད་མཁྱེན་པ་སྟེ་གང་ཟག་བཞིར་བཞག་པས་ཕྱི་མ་ཕྱི་མར་མ་གྱུར་པས་སྔ་མའི་སྤྱོད་པ་མི་བྱ་བར་གསུང་པ་ན། འོ་ན་ལས་དང་པོ་པས་རྣལ་འབྱོར་པའི་སྤྱོད་པ་མི་བྱ་ན། རྣལ་འབྱོར་པ་དེ་ཇི་ལྟ་བུ་ཞིག་ལ་འཇོག་ཅེས་པ་ལ། སྔགས་ལུགས་ཀྱི་སེམས་འོད་གསལ་དག་པས་སྔགས་ལམ་གྱི་ས་ཐོབ་པ་ནས་འཇོག་ཅེས་དྲངས་མ་ཐག་པའི་ལུང་དེ་དྲངས་པ་ཡིན་ནོ། །འོ་ན་སྔགས་ཀྱི་ས་བཅུ་པོ་དེ་ལ་རྣལ་འབྱོར་པར་འཇོག་ནས་ས་བཅུ་གཅིག་པ་གྲུབ་པ་ཐོབ་པ་དང་བཅུ་གཉིས་པ་ཐམས་ཅད་མཁྱེན་པར་འཇོག་རིགས་ཏེ། པཎ་ཆེན་ནགས་རིན་གྱི་གསུང་ལོ་ཆེན་ལ་གདམས་པར། བྱིས་པ་འཇུག་པའི་དབང་བདུན་གྱི་བྱེད་པ་ས་བདུན་དུ་རྫོགས། འཇིག་རྟེན་པའི་བུམ་གསང་ཤེས་རབ་ཡེ་ཤེས་ཀྱི་བྱེད་པས་ས་ལྷག་མ་གསུམ་རྫོགས། འཇིག་རྟེན་པའི་དབང་བཞི་པའི་བྱེད་པས་ས་བཅུ་གཅིག་པ་གྲུབ་པ་བླ་ན་མེད་པ་རྫོགས། འཇིག་རྟེན་ལས་འདས་པའི་དབང་བཞིའི་བྱེད་པས་ས་བཅུ་གཉིས་ཐམས་ཅད་མཁྱེན་པ་གནས་བརྟན་རྒན་པོ་སྐྱེ་དགུའི་བདག་པོར་རྫོགས་སོ་ཞེས་གསུང་པ་རྣམས་དོན་གཅིག་ཏུ་འབྱོར་བས་རྡོར་གསུངས་འདི་ལྟ་ན་སྔགས་ཀྱི་རྣལ་འབྱོར་པའང་ཆེས་དཀོན་པར་གོའོ།། །།

༈ རྡོ་རྗེའི་གསུང༌། བསླབ་པ་གསུམ་པོ་གསང་སྔགས་རྡོ་རྗེ་ཐེག་པའི་ལམ་རིམ་ཡིན་བྱ་བ་ནི། གསུང་དེ་ཉིད་སྒྲ་ཇི་བཞིན་པས་གོ་བར་ཟད་དོ། །རྡོར་གསུང་འདི་དག་པར་བཏོན་ན། མདོ་ལུགས་ཀྱི་བསླབ་གསུམ་སྟོན་པའི་བསྟན་པའང་སྔགས་ཀྱི་སྐལ་མེད་རིམ་གྱིས་པའི་དབང་དུ་བྱས་ན་སྔགས་ཀྱི་ལམ་སྟེགས་སུ་འགྱུར་ལ། སྔགས་ཀྱི་སྐལ་ལྡན་ཅིག་ཅར་བའི་དབང་དུ་བྱས་ན་དེར་ངེས་པ་མ་ཡིན་ཞེས་བྱ་བ་འདི་བཞུགས། ཞེས་པའོ། །

དེ་ཡང་དང་པོར་ཉན་ཐོས་ཀྱི་བསླབ་པ་སྦྱིན་པས་ཉན་ཐོས་ཀྱི་གྲུབ་མཐའ་ལ་བསླབས་སྟེ་ཉན་རང་གི་ལམ་དུ་དང་པོར་རིགས་སད་པར་མ་བྱས་པ་ཐེག་ཆེན་དུ་མི་འཇུག་པ་ཉན་རང་གི་དགྲ་བཅོམ་ཐོབ་པར་བྱས་ནས་དེ་ནས་ཐེག་ཆེན་དུ་འཇུག་ནས་རྒྱུ་ལམ་བྱེད་པའི་སངས་འཕགས་ཐོབ་པར་བྱས་ནས་དབང་རྟུལ་རྟོག་པ་བུལ་པོ་དེ་གདོད་སྔགས་ལམ་ནས་འཇུག་པར་བྱ་སྟེ། ཇི་སྐད་དུ། དང་པོར་གསོ་སྦྱོང་སྦྱིན་པར་བྱ། །དེ་རྗེས་བསླབ་པའི་གནས་བཅུ་ཉིད། །དེ་ལ་བྱེ་བྲག་སྨྲ་བ་བསྟན། །མདོ་སྡེ་པ་ཡང་དེ་བཞིན་ནོ། །དེ་ལ་རྣལ་འབྱོར་སྤྱོད་པ་ཉིད། །དེ་ཡི་རྗེས་སུ་དབུ་མར་བསྟན། །སྔགས་ཀྱི་རིམ་པ་ཀུན་ཤེས་ནས། །དེ་རྗེས་ཀྱེའི་རྡོ་རྗེ་བརྩམ། །ཞེས་འབྱུང་བ་ནི་སྐལ་མེད་རིམ་འཇུག་པའི་དབང་དུ་བྱས་ལ། དེ་ལྟ་ན་ཐེག་པ་དང་གྲུབ་མཐའ་འོག་མ་ཐམས་ཅད་རྡོ་རྗེ་ཐེག་པ་འདིའི་ལམ་སྟེགས་སམ་ལམ་གྱི་འཇུག་ངོགས་ཡིན་ལ། སྐལ་ལྡན་ཅིག་ཅར་བ་ནི་རང་བཞིན་གྱིས་དང་པོ་ནས་རྡོ་རྗེའི་རྣལ་འབྱོར་རིས་མེད་ཅིང་དབང་པོ་རྣོ་བ་དང་རྟོགས་པ་མྱུར་བས་རྡོ་རྗེ་ཐེག་པ་ཉིད་ལ་འཇུག་པ་ལམ་གཞན་བརྒྱུད་མི་དགོས་ཏེ། ཇི་སྐད་དུ། དབང་པོ་རྣོན་པོའི་དབང་བྱས་ནས། །སྔགས་ཀྱི་ཐེག་པ་ཁྱད་པར་འཕགས། །ཞེས་འབྱུང་ལ། གནད་འདི་མ་གཏོགས་པར་སྔགས་རྙིང་མ་བས་གསང་སྔགས་ཀྱི་ལམ་ལ་ཐེག་པ་རིམ་དགུར་ངེས་པར་དམ་བཅའ་བ་དང༌། བོད་ཁ་ཅིག་དང་པོར་གསོ་སྦྱོང་སྦྱིན་པ་སོགས་ཀྱིས་སྔགས་ལ་འཇུག་པ་རྣམས་གྲུབ་མཐའ་དེ་དག་གི་སློབ་གཉེར་དཔྱིས་མ་ཕྱིན་ན་སྔགས་ལ་འཇུག་ཀྱང་འབྲས་བུ་མི་ཐོབ་པར་འདོད་པ་ཐམས་ཅད་གྱི་ནའོ།། །།

༈ རྡོ་རྗེའི་གསུང༌། ཕ་རོལ་ཏུ་ཕྱིན་པ་དྲུག་ཏུ་ཐེག་པ་གསུམ་གྱི་ཡོན་ཏན་ཡར་ལྡན་བྱ་བ་ལ། རྡོར་གསུང་འདི་ཆེས་དག་པར་བཏོན་ན། སྔགས་ཀྱི་ཐེག་པས་ཐེག་པ་ལྔ་ཀ་འགྲུབ་ཞེས་བྱ་བ་བཞུགས། ཞེས་སོ། །

དེ་ལ་ཐེག་པ་ལྔ་ནི་ལང་གཤེགས་ལས་ལྷའི་ཐེག་པ་དང༌། ཚངས་པའི་ཐེག་པ་དང༌། ཉན་རང་དང་རྫོགས་བྱང་གི་ཐེག་པ་ལྔར་བཤད་ལ། ལྔ་པོ་དེ་གསང་སྔགས་ཀྱི་ལམ་གྱིས་ཇི་ལྟར་བསྒྲུབ་པ་ནི། བཅོམ་ལྡན་འདས་དུས་ཀྱི་འཁོར་ལོ་རྒྱས་པར་འབྱུང་བ་ངག་དོན་དུ་བསྡུས་ཏེ་བརྗོད་ན། དང་པོ་ལྷའི་ཐེག་པ་ནི་འདོད་པའི་མི་དང་ལྷ་གཉིས་ལས། དང་པོ་ནི། སྔགས་ལ་ཞུགས་པའི་གང་ཟག་གི་སྔགས་ལ་བརྟེན་པའི་བསོད་ཚོགས་ཀྱི་རིགས་སྔགས་ཟློས་པ་དང་རྫས་དང་ནོར་བུ་དང་སྨན་གྱི་མཐུས་ཚེ་འདི་ཉིད་དུ་འཁོར་ལོ་བསྒྱུར་བ་ཐོབ་པའམ་ཚེ་ཕྱི་མར་མིའི་འགྲོ་བ་མཆོག་ཏུ་སྐྱེ་བར་བྱེད་པའོ། །གཉིས་པ་ལྷ་ནི། སྔགས་ཀྱི་རྟེན་ལ་བསོད་ནམས་ཀྱི་འདུ་བྱ་སྟེ། རླུང་གི་སྦྱོར་བ་དང་ལས་རྒྱ་ལ་གོམས་པས་ཚེ་འདིར་འདོད་ལྷ་དང་སྐལ་བ་མཉམ་པའི་རིགས་པ་འཛིན་པར་སྐྱེ་བའམ་ཕྱི་མ་འདོད་ལྷ་དྲུག་གི་ནང་དུ་སྐྱེ་བ་སྟེ། དེ་ཡང་ལས་རྒྱའི་ཕྱག་རྒྱའི་མཐུས་ཕྲ་ཡང་གར་ཕྱིན་པ་སོགས་འཇིག་རྟེན་པའི་དབང་ཕྱུག་བརྒྱད་མངོན་དུ་བྱས་ནས་རང་དང་འཚམས་པའི་དངོས་གྲུབ་ཀྱི་སྤྱོད་ཡུལ་ལ་བདེ་བར་རྒྱུ་བའོ། །ཚངས་པའི་ཐེག་པ་ནི་གཟུགས་དང་གཟུགས་མེད་གཉིས་ཀས་བསྡུས་ཏེ། ཡེ་ཤེས་ཀྱི་ཕྱག་རྒྱ་ལ་བརྟེན་པའི་རླུང་གི་སྦྱོར་བས་སྐྱེ་བ་ཕྱི་མར་གཟུགས་ཀྱི་གནས་རིས་བཅུ་བདུན་པོར་འགྲོ་བ་དང་བརྩོན་པ་དང་ལྡན་ན་ཚེ་དེ་ཉིད་ལ་དེར་འགྱུར་བ་སྟེ། ཇི་སྐད་དུ། སྔགས་ལ་བསྟེན་པའི་རིག་པ་ཡིས། །ཚེ་ལ་དབང་བའི་རིག་འཛིན་སྒྲུབ། །རིག་པ་འཛིན་པའི་ཚེ་ཉིད་ཀྱིས། །སངས་རྒྱས་ཐོབ་པས་བཞེད་པ་ཡིན། །ཞེས་འབྱུང་ངོ༌། །གཟུགས་མེད་དུ་འགྲོ་ཚུལ་སྔགས་ལམ་ལ་བསྟེན་པའི་ཟད་པར་གྱི་ཏིང་ངེ་འཛིན་གྱི་མཐུས་ཚོགས་ཆུང་ངུས་གཟུགས་མེད་དུ་སྐྱེ་བར་བྱེད་ལ། གཟུགས་མེད་གཟུགས་ལས་ཆགས་པ་དང་བྲལ་བས་ལས་ཡེའི་ཕྱག་རྒྱ་ལ་བསྟེན་ནས་དེར་སྐྱེ་བ་ནི་མ་ཡིན་ལ། དེས་ན་དཀྱིལ་འཁོར་གྱི་འཁོར་ལོ་སྒོམ་པ་སོགས་བསྐྱེད་རིམ་གྱི་དངོས་འབྲས་འོག་མིན་གྱི་མཐར་ཐུག་ལས་སྲིད་རྩེའི་མཐར་ཐུག་པར་འགྲོ་བར་མ་བཤད་པའི་རྒྱུ་མཚན་ཡང་དེ་ཉིད་ཡིན་ནོ། །དེར་མ་ཟད་སྔགས་ཀྱི་ཐེག་པར་ལྷ་ཆེན་པོ་གསུམ་གྱི་རྒྱུད་དང༌། དེའི་དཀྱིལ་འཁོར་དུ་འཇུག་ཅིང་དབང་བསྐུར་ཞིང་དམ་ཚིག་དང་སྡོམ་པ་འཛིན་ཅིང་ལྷ་སྒོམ་སྔགས་བཟླ་ཕྱག་རྒྱ་གཉིས་ལ་བརྟེན་ནས་རླུང་སྦྱོར་བྱེད་པ་སོགས་ཀྱི་འདོད་གཟུགས་ཀྱི་ལྷའི་གོ་འཕང་ཐོབ་པར་བྱེད་པ་ཡོད་ལ། འོ་ན་དེ་ལྟའི་བྱེད་པ་ཕྱི་རོལ་པའི་སྔགས་ཆོས་ལའང་ཡོད་པར་གྲགས་པ་དང་ཁྱད་མེད་དུ་མི་འགྱུར་རམ་ཞེ་ན། མི་འགྱུར་ཏེ། འདིར་ནི་སངས་རྒྱས་པའི་སྟོང་པ་ཉིད་དང་སྙིང་རྗེས་ཁྱད་པར་དུ་ཟིན་པའི་བྱང་ཆུབ་ཀྱི་ཆེད་དུ་ཡིན་ཏེ། དེས་ན་རྡོ་རྗེ་སྙིང་འགྲེལ་ལས། རིག་བྱེད་གྲུབ་མཐའ་རྣལ་འབྱོར་སོགས། །དབང་ཕྱུག་སོགས་ཀྱིས་བྱས་པ་དང༌། །སངས་རྒྱས་པ་ཡི་སྔགས་རྒྱུད་ལ། །སྟོང་པ་ཉིད་ལ་ཁྱད་པར་ཆེ། །ཞེས་འབྱུང་ངོ༌། །ཉན་རང་ཐེག་པ་སྔགས་ལམ་ལ་བསྟེན་ནས་སྒྲུབ་པ་ནི། རང་དོན་ཡིད་བྱེད་ཀྱི་དཀྱིལ་འཁོར་དུ་ཞུགས་ནས་རང་རིགས་ཀྱི་མེ་ཏོག་དགྲ་བཅོམ་པ་ཤཱ་རིའི་བུ་ལྟ་བུ་དང༌། རང་རྒྱལ་གདུང་བ་མེད་པ་ལྟ་བུ་ལ་ཕོག་ན་དེ་ཉིད་ཡིད་དམ་དུ་བཟུང་ནས་ལྷ་སྒོམ་སྔགས་བཟླས་ཏིང་ངེ་འཛིན་གྱི་ཁམས་གསུམ་ལ་ཆགས་བྲལ་བྱེད་པར་འཇམ་དཔལ་རྩ་རྒྱུད་ཀྱི་རྟོག་པར་གསུངས་སྔགས་ལམ་གྱི་རྒྱུའི་ཐེག་པའི་སངས་རྒྱས་ཀྱང་སྔགས་ཀྱི་སངས་རྒྱས་ཐོབ་པར་བྱེད་པའི་ཞར་ལ་གྲུབ་པའང་ཡོད་ལ་སྔགས་ལམ་གྱི་སྔར་རང་ལུགས་ཀྱི་སངས་རྒྱས་སྒྲུབ་པར་བྱེད་པ་ལའང་རྒྱུད་སྡེ་བཞིའི་ལམ་སོ་སོ་བ་བཞིའི་འཇུག་ངོགས་ནས་འཇུག་པར་གསུངས་པ་ལས་རྒྱུད་སྡེ་འོག་མ་གསུམ་ནི་དང་པོ་ནས་གསང་སྔགས་བླ་ན་མེད་པའི་ལམ་དུ་འཇུག་མ་ནུས་པ་ལ་འཇུག་ངོགས་དེ་དག་ནས་བཀྲི་བ་ཡིན་ལ། ཕྱིས་རྟོགས་པ་ཐོབ་ནས་ནི་བླ་མེད་ཀྱི་རང་ལམ་མ་བགྲོད་པར་སྔགས་ལམ་གྱི་སངས་རྒྱས་ཐོབ་པ་མ་ཡིན་ཏེ། རྒྱུ་རྒྱུད་བདེ་གཤེགས་སྙིང་པོ་ལ་རྒོད་བལྟ་ལག་བཅང་གཉིས་འཁྱུད་ཀྱི་འཁོར་བའི་བག་ཆགས་བཞིའི་སྒྲིབ་པ་ཡོད་ལ། དེ་སྦྱོང་བྱེད་འབྲས་རྒྱུད་བདེ་གཤེགས་སྙིང་པོའི་བཅོམ་ལྡན་འདས་དུས་འཁོར་གྱི་ཞལ་བཞི་ལས་རྒྱུད་སྡེ་བཞིའི་ཆོས་སོ་སོར་གསུང་བའི་ལམ་རྒྱུད་དེ་ཉིད་ཀྱི་དྲི་མ་སོ་སོར་སྦྱང་བར་མ་བྱས་པར་རྒྱུ་རྒྱུད་འབྲས་རྒྱུད་དུ་དག་པར་མི་འགྱུར་བའི་ཕྱིར་ཞེས་ཁོ་བོའི་ཕ་རས་པ་ཆེན་པོས་གསུངས་སོ། །འོ་ན་རྒྱུའི་ཐེག་པའི་སངས་རྒྱས་དེ་གདོད་སྔགས་ཀྱི་ལམ་ནས་སངས་རྒྱས་པར་བྱེད་དགོས་སམ་མི་དགོས། མི་དགོས་ན་རྒྱུའི་ཐེག་པ་ལས་འབྲས་བུའི་ཐེག་པ་ཁྱད་འཕགས་སུ་མ་གྲུབ། དགོས་ན་མདོའི་སངས་རྒྱས་སླར་སྔགས་ལམ་གྱི་སངས་རྒྱས་སུ་བསྒྲུབ་དགོས་ན་ཧ་ཅང་ཐལ་ལོ་སྙམ་ན་སྐྱོན་མེད་དེ། མདོ་ལུགས་ཀྱི་འོག་མིན་དུ་སངས་རྒྱས་པའི་ལོངས་སྐུའི་སྤྲུལ་སྐུ་དེས་སླར་ནཻ་རཉྫ་ནའི་འགྲམ་དུ་སྤྲུལ་པའི་ལུས་བཞག་ནས་ཐུགས་འོག་མིན་དུ་སྔགས་ཀྱི་ཆོས་ཞུ་བར་བྱོན་ནས་སྔགས་ལམ་གྱིས་སངས་རྒྱས་པའམ། དེར་མ་ཟད་རྒྱུའི་ཐེག་པའི་སངས་རྒྱས་དེ་སླར་རྡོ་རྗེ་གདན་དུ་སངས་རྒྱས་ཐམས་ཅད་ཀྱི་མངོན་བྱང་ལྔའི་མངོན་པར་བྱང་ཆུབ་པའི་རིམ་པས་མངོན་པར་བྱང་ཆུབ་པར་མཛད་པ་ཡིན་ལ། དོན་འདི་ཉིད་རིགས་པར་ལྡན་པའི་གནས་ཀྱིས་དབང་འདི་གྲུབ་སྟེ། རྡོ་རྗེ་རྩེ་མོ་ལས། བསྐལ་པ་གྲངས་མེད་གསུམ་སྔོན་དུ། །བཅོམ་ལྡན་བྱང་ཆུབ་མཛད་པ་གང༌། །ཞེས་དེ་འདྲ་བའི་སངས་རྒྱས་སླར་ལམ་འདིར་འཇུག་ནས་སངས་རྒྱས་པར་བཤད་པའི་ཕྱིར།

**སྨྲས་པ། ཐེག་པ་ཆེན་པོའི་ས་མ་ཐོབ་ཀྱི་བར། །ཕར་ཕྱིན་དྲུག་ཀྱང་མཚན་ཉིད་པ་མེད་ལ། །གང་གི་ས་དང་ཕར་ཕྱིན་ཐོབ་པའི་ཚེ། །ཉན་རང་སྤང་རྟོགས་ཐམས་ཅད་ཡོངས་སུ་རྫོགས། །ཞེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། ཕྱག་ཆེན་ལ་དགེ་བས་མི་སྒྲིབ་བྱ་ལ། འདིར་ས་སྐྱ་པཎྜི་ཏས། དེ་ལྟ་ན་ནི་ཆོས་ཀྱི་དབྱིངས། །དགེ་སྡིག་མེད་པར་བཤད་ཟིན་ཏོ། །ཞེས་དང༌། ལ་ལ་བདེ་གཤེགས་སྙིང་པོའི་སྒྲ། །ཆོས་ཀྱི་དབྱིངས་ལ་མི་ཟེར་བ། །སེམས་ཅན་ཁོ་ནའི་ཁམས་ལ་ཡོད། །ཅེས་གསུངས་པ་ལ་བརྟེན། དེང་སང་ས་སྐྱ་པར་གྲགས་པ་ཁ་ཅིག །མདོ་སྔགས་ཀྱི་ལྟ་བ་དང་མཐར་ཐུག་གི་རྒྱུ་འབྲས་ཐམས་ཅད་གཅིག་པ་ཡིན་པས་མདོ་ཕྱོགས་ནས་བཤད་པའི་ཆོས་དབྱིངས་དེ་ཉིད་སྔགས་ནས་བཤད་པའི་ཕྱག་ཆེན་ཡང་ཡིན་པས། དེའི་ངོ་བོ་ཀུན་གཞི་རྒྱུ་རྒྱུད་མིང་གཞན་གཞི་ཕྱག་ཆེན་དེའང་དགེ་མི་དགེ་གང་དུའང་ལུང་མ་བསྟན་པའོ། །ཞེས་ཟེར་རོ། །ཕྱིས་ཀྱི་ས་སྐྱ་པའི་ཕྱོགས་འཛིན་པ་ཁྱེད་ཅག་ལ་ཁོ་བོས་ཅང་མི་སྨྲའོ། །ས་པཎ་དེ་སྐད་གསུང་བ་ནི་ཕྱོགས་གཅིག་རྒྱུ་མཚན་དུ་བྱས་ནས་ཕྱོགས་གཅིག་གཡང་སྐྱུར་དུ་མཛད་པར་གོ་སྟེ། མགོན་པོ་ཀླུའི་རིགས་ཚོགས་ལ་སོགས་པར་ཆོས་དབྱིངས་སྟོང་ཉིད་སྤྲོས་བྲལ་ལ་བཤད་ནས་དེ་འཁོར་འདས་ཐམས་ཅད་རྟེན་ཅིང་འབྲེལ་པར་འབྱུང་རུང་གི་རྒྱུ་རྐྱེན་དུ་རྣམ་འཇོག་མཛད་པ་དེ་ཁོ་ནའི་དབང་དུ་མཛད་ན་མི་འཐད་པ་མེད་ཀྱང་ཆོས་དབྱིངས་བདེ་གཤེགས་སྙིང་པོ་ཐ་སྙད་དུ་སངས་རྒྱས་ཀྱི་རྒྱུ་དང་ས་བོན་ལ་བཞག་པའི་དབང་དུ་མཛད་ནས་མདོ་སྔགས་ཀྱི་གཞུང་ལུགས་ཆེན་པོ་རྣམས་ལས་གཞི་ལམ་འབྲས་བུའི་སངས་རྒྱས་ཀྱི་རྒྱུ་འབྲས་ཀྱི་དགེ་བ་ཇི་སྙེད་གསུངས་པ་དེ་ཐམས་ཅད་མི་འཐད་པར་འཆད་ན་ནི་ཆེས་མི་རིགས་པའི་ཕྱིར་ཏེ། འབྲས་བུ་རྫོགས་པའི་སངས་རྒྱས་ཀྱི་འབྲས་རྒྱུད་ནི་བདེ་བ་ཕུན་སུམ་ཚོགས་པའི་མངའ་བདག་ཡིན་ལ། དེ་ནི་རྒྱུ་མེད་ལས་མི་འབྱུང་ལ་དེའི་རྒྱུ་བདེ་གཤེགས་སྙིང་པོ་རྒྱུ་རྒྱུད་ནི་དགེ་བ་མ་ཡིན་ན་འབྲས་བུ་རྒྱུ་མེད་དུ་འགྱུར་བ་ལས། དེ་ལྟ་མ་ཡིན་པར་སངས་རྒྱས་ཀྱི་རྒྱུ་བདེ་གཤེགས་སྙིང་པོ་ནི་དགེ་བའི་བདག་གཙང་བདེ་བ་ཁོ་ནར་རྟག་པར་སྙིང་པོར་སྟོན་པའི་མདོ་སྔགས་ཐམས་ཅད་ནས་བཤད་པར་སྣང་བའི་ཕྱིར་ཏེ། ལང་གཤེགས་ལས། སེམས་ནི་རང་བཞིན་འོད་གསལ་བ། །དེ་བཞིན་གཤེགས་པའི་སྙིང་པོ་དགེ །ཞེས་དང༌། བདེར་གཤེགས་སྙིང་པོས་འགྲོ་ཀུན་ཡོངས་ལ་ཁྱབ། །སེམས་ནི་རྒྱ་ཆེན་མཆོག་ཏུ་རབ་བསྐྱེད་དེ། །ཞེས་འབྱུང་བས་བདེ་གཤེགས་སྙིང་པོ་འགྲོ་ཀུན་ལ་ཁྱབ་པའི་སངས་རྒྱས་ཀྱི་རྒྱུ་དགེ་བ་མིན་ན་དེ་གང་ཟག་གིས་དགེ་སེམས་བསྐྱེད་ཀྱང་དུག་སྨན་དུ་མི་འགྱུར་བ་ལྟ་བུའོ། །བརྺི་བས་ཀྱང༌། འདི་ཉིད་གསལ་ཞིང་སྟོང་པ་དང༌། །རིག་པ་དེ་ཉིད་མ་འགགས་པ། །ཞེས་པ་ནས། འདི་ནི་རང་བཞིན་སྐུ་གསུམ་དང༌། ཡེ་ཤེས་ལྔ་ཡི་བདག་ཉིད་ཅན། །སངས་རྒྱས་རྣམས་ནི་སངས་རྒྱས་ཉིད། །སངས་རྒྱས་གཞན་དུ་བསྟན་དུ་མེད། །ཅེས་གཞི་དུས་ཀྱི་གཤེགས་སྙིང་གི་སྐུ་དང་ཡེ་ཤེས་དེ་ཐམས་ཅད་གཞི་དུས་ཀྱི་སངས་རྒྱས་སུ་བཞག་ན་དགེ་བར་མ་གྱུར་པའི་སངས་རྒྱས་མི་འབྱུང་བ་ལ། ཀུན་སྤྱོད་ལས། དེ་ཉིད་སྲོག་ཆགས་རྣམས་ཀྱི་སྲོག །དེ་ཉིད་མི་འགྱུར་དམ་པ་ཡིན། །དེ་ཉིད་ཐམས་ཅད་ཁྱབ་པ་སྟེ། །ལུས་ཀུན་ལ་ནི་རྣམ་པར་གནས། །དེ་ཉིད་སངས་རྒྱས་ཡེ་ཤེས་ཏེ། །ཤྲཱི་ཧེ་རུ་ཀ་ཡིན་པར་བཤད། །ཅེས་རྒྱུ་རྒྱུད་བདེ་གཤེགས་སྙིང་པོ་སངས་རྒྱས་ཀྱི་ཡེ་ཤེས་སུ་བཤད་ན་ཡེ་ཤེས་དགེ་བ་མ་ཡིན་པར་མི་འཐད་པ་དང༌། དེ་ཉིད་གསུམ་གྱི་གླུར། ནམ་མཁའ་ལས་བྱུང་མཚན་ལྡན་ཕྱིར། །ཐོག་མ་ཐ་མ་མེད་པའི་མཆོག །སེམས་དཔའ་རྡོ་རྗེ་ཆེ་རང་བཞིན། །རྡོ་རྗེ་སེམས་པར་དེ་གྲུབ་མཛོད། །ཅེས་རྒྱུ་རྒྱུད་རྡོ་རྗེ་སེམས་དཔའི་རང་བཞིན་དགེ་བ་མ་ཡིན་ན་དེ་འབྲས་བུ་རྡོ་རྗེ་སེམས་དཔར་ད་མཛོད་བྱས་ཀྱང་དེར་མི་འགྱུར་བའི་ཕྱིར། ཡང་སམ་ཊི་ལས། རང་གི་ལུས་ལ་སངས་རྒྱས་བཞུགས། །གཞན་ནི་གང་དུའང་སངས་རྒྱས་མེད། །མི་ཤེས་མུན་པས་སྒྲིབས་པ་རྣམས། །ལུས་ལས་སངས་རྒྱས་གཞན་དུ་འདོད། །རྟོག་པ་ཐམས་ཅད་རྣམ་སྤངས་པའི། །ཡེ་ཤེས་ཆེན་པོ་ལུས་ལ་གནས། །དངོས་པོ་ཀུན་ལ་ཁྱབ་པ་པོ། །ལུས་ལ་གནས་ཀྱང་ལུས་སྐྱེས་མིན། །ཞེས་ལས་ཉོན་དྲི་མ་གློ་བུར་བའི་ལུས་སེམས་དང་ལྷན་ཅིག་གནས་ཀྱང་གློ་བུར་དྲི་མའི་ལུས་སེམས་རྒྱུར་བྱས་ལས་སྐྱེས་པ་མིན་པའི་དྲི་མེད་ཡེ་ཤེས་དང་རྡོ་རྗེའི་སྐུར་བཞག་ལ་གཞི་དུས་ཀྱི་བདེར་སྙིང་གི་ཡེ་ཤེས་དང༌། ལུས་དྲི་མེད་ལ་ཆོས་དབྱིངས་སུའང་འཇོག་དགོས་ཏེ། སློབ་དཔོན་ཀླུས། གང་ཞིག་ཀུན་ཏུ་མི་ཤེས་པས། །སྲིད་པ་གསུམ་དུ་རྣམ་འཁོར་བའི། །སེམས་ཅན་ཀུན་ལ་ངེས་གནས་པ། །ཆོས་ཀྱི་དབྱིངས་ལ་ཕྱག་འཚལ་ལོ། །ཞེས་འབྱུང་ངོ༌། །འདི་ལྟའི་གཞི་རྒྱུད་ཕྱག་རྒྱ་ཆེན་པོ་ལ་ཡུལ་ཟག་བཅས་སྲིད་པའི་བདེ་བ་སྐྱེད་བྱེད་མ་ཡིན་པ་ཟག་མེད་ཀྱི་བདེ་བ་བསྐྱེད་པའི་ཡུལ་ཤེས་རབ་མ་དང་ཡུལ་ཅན་ཟག་བཅས་ཀྱི་རྐྱེན་གྱི་ཚོར་བདེ་རེས་འགའ་བ་མ་ཡིན་པ་ཟག་མེད་གཏན་དུ་བ་མི་འཕོ་བའི་བདེ་བ་ཆེན་པོ་ཡུལ་ཅན་ཐབས་ཀྱི་ངོ་བོར་གནས་པ་དང་དེ་གཉིས་ཐོག་མ་མེད་པ་ནས་འབྲལ་མི་ཤེས་པར་ཁ་སྦྱོར་དུ་ཡོད་པ་དེ་རྡོ་རྗེ་ཐེག་པ་བླ་མེད་ཀྱི་ལམ་རྒྱུད་ཀྱི་རྡོ་རྗེ་སློབ་དཔོན་ཆེན་པོ་རྡོ་རྗེ་ཐུགས་ཀྱི་དམ་ཚིག་དང༌། དྲིལ་བུ་གསུང་གི་དམ་ཚིག་དང༌། ཕྱག་རྒྱ་སྐུའི་དམ་ཚིག་སྟེ་དམ་ཚིག་གསུམ་གྱི་དབང་བསྐུར་བས་འབྲས་རྒྱུད་དབང་དེ་ཉིད་ཀྱི་རྟོགས་པ་མཐར་ཕྱིན་དུ་དབང་བརྙེས་ནས་ཡབ་ཡུམ་ཟུང་འཇུག་ལས་འཕོ་མེད་ཀྱི་ཤྲཱི་ཧེ་རུ་ཀའི་གོ་འཕང་ཐོབ་ལ། འདི་ལྟའི་ཕྱག་རྒྱའི་བདེ་བའང་ལས་དང་ཡེ་ཤེས་ཀྱི་ཕྱག་རྒྱ་ནི་ཡུལ་ཡིད་འོང་དང་ཕྲད་པའི་རྐྱེན་གྱིས་ཚོར་བ་བདེ་བ་ལྟ་བུས་མི་སྒྲུབ་པར་ཐོག་མེད་ནས་ཡོད་པའི་བུ་རམ་གྱི་མངར་བ་ལྟ་བུའི་རྣམ་ཀུན་མཆོག་ལྡན་མའི་ཤེས་རབ་མའི་ཕྱག་རྒྱ་ལ་བརྟེན་ནས་དམ་ཚིག་གསུམ་གྱི་རྡོ་རྗེ་སློབ་དཔོན་གྱི་དབང་བསྐུར་བ་ནི་བཅོམ་ལྡན་འདས་དུས་ཀྱི་འཁོར་ལོའི་ཁྱད་ཆོས་སྟེ། དེས་ན་འདིའི་བདེ་བའི་ཆ་ནས། ཐོག་མཐའ་མེད་པའི་སེམས་དཔའ་ནི། །རྡོ་རྗེ་སེམས་དཔའ་དགའ་བ་ཆེ། །ཞེས་དང༌། འདི་སྐྱེད་བྱེད་ཤེས་རབ་མ་སྟོང་པ་ཆོས་འབྱུང་སྐྱེ་གནས་ཀྱི་ཆ་ནས། སྲིད་པའི་ངོ་བོ་ཉིད་ཀྱིས་དག །ངོ་བོ་ཉིད་ཀྱིས་སྲིད་བྲལ་བྱས། །ཞེས་དང༌། དེ་ཉིད་ཐར་པ་གྲུབ་བདེ་ལས། །ཕྱིར་ལྡོག་མེད་པར་བསྟན་ཆ་ནས། །རྡོ་རྗེ་ཆེ་དང་དྲིལ་བུ་ཆེ། །ཟུང་ཞིག་རྡོ་རྗེར་བྱིན་གྱིས་རློབས། །ཞེས་འབྱུང་ངོ༌། །དེས་ན་སྔགས་བླ་མེད་ཀྱི་རྡོ་རྗེ་སློབ་དཔོན་གྱི་དབང་མཚན་ཉིད་པ་མེད་པར་དེར་ལྟོས་ཀྱི་རིགས་ལྔ་མཚན་ཉིད་པའི་སྡོམ་པ་མེད་པ་དང༌། དེ་ལྟའི་དམ་སྡོམ་མཚན་ཉིད་པ་དང་དེ་འབྲེལ་གྱི་ལྟ་སྒོམ་སྤྱོད་པ་མེད་ན་ཟུང་འཇུག་རྡོ་རྗེ་འཆང་གི་གོ་འཕང་མི་ཐོབ་པས་རྣལ་འབྱོར་རྒྱུད་ཕྱིན་ལ་དངོས་སུ་གཉིས་འཁྱུད་ཀྱི་བདེ་བ་ལ་བརྟེན་པའི་དམ་ཚིག་གསུམ་བྱིན་པའི་རྡོ་རྗེ་སློབ་དཔོན་གྱི་དབང་དང་དེ་འབྲེལ་གྱི་རིགས་ལྔའི་སྡོམ་པ་འཛིན་པ་མེད་པས་རྣལ་འབྱོར་རྒྱུད་ཕྱིན་གྱི་ལམ་རང་རྐང་གི་སྔགས་ལམ་གྱི་སངས་རྒྱས་ཡོངས་རྫོགས་ཐོབ་པར་མི་འགྱུར་ཞེས་ཟེར་བའི་གནད་ཀྱང་དེའོ། །

དེས་ན་གཞི་ལམ་འབྲས་བུའི་ཕྱག་རྒྱ་ཆེན་པོ་ནི་བོད་ཁ་ཅིག །ཆོས་ཉིད་སྟོང་པ་ཉིད་དགེ་མེད་སྡིག་མེད་རང་བཞིན་རྣམ་དག་ཡིན་ཟེར་བ་ནི་རྡོ་རྗེ་འཆང་གི་དགོངས་པ་ལས་ཕྱིན་ཅི་ལོག་ཏུ་སྨྲས་པ་ཡིན་ཏེ། ཕྱག་རྒྱ་ཆེན་པོ་ནི་ཤེར་ཕྱིན་དང་སངས་རྒྱས་ཐམས་ཅད་བསྐྱེད་མཛད་མ་དང་ཕ་རོལ་ཏུ་ཕྱིན་པ་དྲུག་གི་རྣམ་པ་ཐམས་ཅད་དང་ལྡན་པའི་ཡེ་ཤེས་ཡུམ་བཅས་ཁོ་ནར་བཤད་ན། དེ་དགེ་བ་ལས་དགེ་མེད་སྡིག་མེད་ཀྱི་ཅང་མེད་ལ་མི་རུང་བའི་ཕྱིར། དྲི་མེད་འོད་ལས། ཕྱག་རྒྱ་ཆེན་པོ་ནི་རང་བཞིན་པའི་ཆོས་ཐམས་ཅད་ཀྱི་མཚན་ཉིད་ཅན་རྣམ་པ་ཐམས་ཅད་མཆོག་དང་ལྡན་པ་ཤེས་རབ་ཀྱི་ཕ་རོལ་ཕྱིན་པ་སངས་རྒྱས་བསྐྱེད་པར་མཛད་པའོ། །ཞེས་དང༌། རྡོ་རྗེ་གུར་ལས། ནམ་མཁའི་ཁམས་ནི་ཇི་སྙེད་པར། །འཇིག་རྟེན་ཁམས་ནི་སྟོང་ཕྲག་ན། །བདེ་ཆེན་ཕུན་ཚོགས་ཕྱག་རྒྱ་ཆེ། །སངས་རྒྱས་ནམ་མཁའ་འདྲ་བར་བཞུགས། །ཞེས་བདེ་བ་དང་དགེ་བ་རྣམ་གྲངས་པ་ཉིད་དུ་གསུངས་སོ། །ཡང་ཕྱག་རྡོར་སྟོད་འགྲེལ་ལས། དངོས་གྲུབ་ནི་ཕྱག་རྒྱ་ཆེན་པོ་ཤེས་རབ་ཀྱི་ཕ་རོལ་ཏུ་ཕྱིན་པ་རྣམ་པ་ཐམས་ཅད་ཀྱི་མཆོག་དང་ལྡན་པའོ། །ཞེས་དང༌། ཕྱག་རྒྱ་ཆེན་པོ་འདོད་པའི་དངོས་གྲུབ་དེ་ནི་ཐམས་ཅད་མཁྱེན་པ་ཉིད་དང་ལམ་གྱི་རྣམ་པ་མཁྱེན་པ་ཉིད་དང་སྟོབས་བཅུ་དང་མི་འཇིགས་བཞི་ལ་སོགས་པ་སངས་རྒྱས་ཀྱི་ཡོན་ཏན་མཐའ་དག་སྟེར་བར་བྱེད་པ་མོ་སྟེ། ཞེས་དང༌། དེ་ནི་རྡོ་རྗེ་རྣལ་འབྱོར་མ་རང་གི་སེམས་ཀྱི་སྣང་བ་ཙམ་ཕྱག་རྒྱ་ཆེན་པོར་རྣམ་པ་ཐམས་ཅད་ཀྱི་མཆོག་དང་ལྡན་པ་ཤེས་རབ་ཀྱི་ཕ་རོལ་ཕྱིན་པ་སྟོང་པ་ཉིད་དང༌། དེ་བཞིན་དུ་རིགས་ལྡན་མ་དང་པདྨ་ཞེས་བརྗོད་པར་བྱའོ། །ཞེས་དང༌། དགྱེས་པ་རྡོ་རྗེ་ལས། དེ་ཉིད་བཅོམ་ལྡན་ཤེས་རབ་མ། །དེ་ནི་རིང་མིན་ཐུང་བ་མིན། །གྲུ་བཞི་མ་ཡིན་ཟླུམ་པོ་མིན། །དྲི་དང་རོ་དང་མྱ་ངན་འདས། །ལྷན་ཅིག་སྐྱེས་དགའ་བྱེད་པ་ཅན། །དེ་ལས་སྐྱེས་པའི་རྣལ་འབྱོར་པ། །དེ་ཡི་བདེ་བ་ཟ་བ་ཉིད། །དེ་དང་ལྷན་ཅིག་ཕྱག་རྒྱ་ཆེ། །ཞེས་དང༌། དེ་ཉིད་ལྷན་ཅིག་སྐྱེས་པའི་གཟུགས། །བདེ་ཆེན་བཟང་པོའི་རྣལ་འབྱོར་མ། །དེ་ཉིད་དཀྱིལ་འཁོར་འཁོར་ལོ་དག །ཡེ་ཤེས་ལྔ་ཡི་རང་བཞིན་ཅན། །དེ་ནི་མེ་ལོང་ཡེ་ཤེས་གཟུགས། །མཉམ་ཉིད་ཡེ་ཤེས་དངོས་པོ་ཅན། །ཡང་དག་གྱུར་པ་སོ་སོར་རྟོག །དེ་ནི་བྱ་བ་ནན་ཏན་ཏེ། །ཆོས་དབྱིངས་ཤིན་ཏུ་རྣམ་དག་པ། །དེ་ཉིད་དཀྱིལ་འཁོར་བདག་པོ་དང༌། །དེ་ཉིད་བདག་མེད་རྣལ་འབྱོར་མ། །ཆོས་ཀྱི་དབྱིངས་ཀྱི་རང་བཞིན་ཅན། །ཞེས་དང༌། དེ་ལྟར་ན་ཕྱག་རྒྱ་ཆེན་པོའི་མིང་གི་རྣམ་གྲངས་སུ། ཕྱག་རྒྱ་ཆེན་མོ་དང་ཡུམ་ཆེན་མོ་དང་ཨེ་ཝཾ་ཟུང་སྦྱོར་དང༌། རྣམ་པ་ཐམས་ཅད་པའི་ཕྱིན་དྲུག་དང༌། འཕོ་མེད་ཀྱི་ཚངས་སྤྱོད་དང༌། འགྱུར་མེད་ཀྱི་བདེ་བ་དང༌། འཛག་མེད་ཀྱི་ཤུ་ཀྲ་དང༌། རྡོར་པད་ཁ་སྦྱོར་དང༌། ལྷན་སྐྱེས་ཀྱི་དགའ་བ་དང༌། རིག་པའི་རྒྱལ་པོ་དང་ལྷན་སྐྱེས་ཀྱི་ཡེ་ཤེས་དང་རྡོ་རྗེ་རྣལ་འབྱོར་མ་དང་རིགས་ལྡན་མ་དང་གསང་གནས་ཆེན་མོ་དང༌། མཁའ་འགྲོའི་གསང་བ་དང༌། བཙུན་མོའི་བྷ་ག་དང༌། རྡོ་རྗེ་རོལ་པ་དང༌། བདེ་བ་ཅན་མ་ལ་སོགས་དུ་མར་བརྗོད་དེ། གུར་ལས། བདེ་བ་ཅན་དང་གྲུ་གསུམ་དང༌། །རྡུལ་མེད་པ་དང་སྐྱོན་བྲལ་དང༌། །རྡུལ་བྲལ་དང་ནི་སྡིག་བཅོམ་དང༌། །རང་བཞིན་རྦ་རླབས་མེད་པ་དང༌། །མཐའི་བདེ་དང་བདེ་རིག་དང༌། །གསང་བ་མཆོག་དང་དགྱེས་པ་དང༌། །ཞེས་སོགས་འབྱུང་ངོ༌། །

**སྨྲས་པ། དགེ་བ་ཅི་བྱས་མངོན་མཐོ་ངེས་ལེགས་ཀྱི། །རྒྱུ་ཉིད་ཡིན་ཕྱིར་ཕྱག་ཆེན་རྟོགས་པ་ལ། །སྒྲིབ་བྱེད་མིན་གྱི་དེ་ཡིས་སྒྲིབ་ཅེས་པ། །ཧ་ཤང་དང་ནི་རྫོགས་ཆེན་པ་ཡིས་སྨྲ། །ཞེས་བརྗོད་པས་དོན་ཁྲོལ་ལོ།། །།**

༈ རྡོ་རྗེའི་གསུང༌། བྲལ་འབྲས་ཐམས་ཅད་རྒྱུ་དང་ལྡན་པར་བཏགས་བྱ་བ་ལ། དགོངས་གཅིག་རྙིང་མར་བྲལ་འབྲས་རྒྱུ་དང་བཅས་ཟེར་བ་དེས་སངས་རྒྱས་ཀྱི་ཆོས་སྐུའི་ཡོན་ཏན་སྟོབས་སོགས་ལ་ཉེར་ལེན་གྱི་རྒྱུ་ཡོད་པ་དང༌། ཐེག་པ་ཐུན་མོང་དུ་འགོག་བདེན་བྲལ་འབྲས་ལ་ཉེར་ལེན་གྱི་རྒྱུ་མེད་པར་བཤད་པའི་བྲལ་འབྲས་ཀྱི་འཇོག་ཚུལ་གཉིས་འབྱུང་བ་མ་ཕྱེད་པའི་རྣམ་འགྱུར་གྱི་སྐྱོན་བག་ཙམ་བྱུང་སྣང་ངོ༌། །

**སྨྲས་པ། བྲལ་བ་བློ་ཡི་ཟད་པ་སྟེ། །འགོག་པའི་བདེན་པ་དེ་ཉིད་ཀྱང༌། །ཟད་བྱེད་ལམ་བདེན་མེད་པ་ན། །མི་འབྱུང་ཙམ་ལ་རྒྱུ་འབྲས་བཏགས། །འབྲས་བུ་ཡིན་ན་དངོས་རྒྱུ་ཡིས། །བསྐྱེད་པས་མ་ངེས་བྲལ་འབྲས་བཞིན། །མཁས་པའི་བསྟན་བཅོས་བརྡ་ལ་གྲགས། །ཞེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ། །**འདིའི་དོན་བྲལ་རྒྱུ་ལ་ཉེར་ལེན་གྱི་རྒྱུ་ཡོད་མི་དགོས་ཏེ། འཇིག་རྟེན་དུའང་ཆར་མ་བབ་པས་ལོ་ཉེས་འབྲས་བུར་བྱུང་བ་དང༌། ཤེས་རབ་དམན་པས་དོན་ཁོང་དུ་མ་ཆུབ་པའི་འབྲས་བུ་འབྱུང་ལ། དེའང་ཆར་པ་ཆད་པས་འབྲས་བུ་ཉེས་པའི་རྒྱུར་འཇོག་གི །དེ་དག་གི་མེད་འགག་རྒྱུ་འབྲས་སུ་འཇོག་པ་ནི་མ་ཡིན་ཏེ། ཡིན་ན་ཞིག་པ་དངོས་མེད་དངོས་པོའི་རྒྱུ་ཡིན་ཞེས་དགེ་ལུགས་པ་དག་ཟེར་བ་ལྟར་འགྱུར་ལ། དེ་ལྟ་ན་ཆེས་མི་འཐད་དེ། དངོས་པོ་ཐམས་ཅད་སྐྱེ་བ་ལ་དེ་མ་ཐག་རྐྱེན་རྒྱུར་འཇོག་པ་ནའང་སྔ་མ་སྔ་མ་འགག་པའི་ཆ་རྒྱུར་བརྗོད་རིགས་པ་ལས་ཀྱང་དེའི་ཆ་ནས་དེ་དངོས་པོ་སྐྱེ་བའི་རྒྱུ་རྐྱེན་དུ་འཇོག་པ་མ་ཡིན་པའི་ཕྱིར་ཏེ། སྔ་མ་སྔ་མ་འགགས་སྟོབས་ཀྱིས་རིགས་འདྲ་ཕྱི་མ་སྐྱེ་བའི་གོ་ཕྱེ་བའི་ཆ་ནས་དངོས་པོ་དེ་བསྐྱེད་པ་ལ་སྔ་མའི་དངོས་པོ་འགག་མ་ཐག་པ་དེ་དེར་འཇོག་པའི་ཕྱིར། དེས་ན་འཆི་བས་འདུ་བྱེད་འཇིག་པར་བྱེད་ཅིང་མ་རིག་པ་བསྐྱེད་པར་གསུངས་པའང་ཞིག་པ་དངོས་མེད་ཀྱི་རྒྱུས་མ་རིག་པ་བསྐྱེད་པ་མ་ཡིན་གྱི། འཆི་བའི་དངོས་པོ་དེས་ཚེའི་འདུ་བྱེད་འཇིག་འགྱུར་གྱི་བྱ་བ་ཞར་ལ་བྱེད་ལ། དངོས་པོ་དེ་ལ་ཡོད་པའི་དངོས་འཛིན་གྱི་མ་རིག་པ་དེའི་རིགས་འདྲ་སྔ་མ་དེས་ཕྱི་མ་དེ་ཉེ་བར་ལེན་པའི་རྒྱུར་སྟོན་ལ་དེ་ལྟ་ནའང་འཆི་བ་འགགས་པའི་དངོས་མེད་ནི་དངོས་པོའི་ཉེར་ལེན་དུ་ནམ་ཡང་མི་འགྱུར་བའི་ཕྱིར། དཔེར་ན། རྒྱུ་རས་སྣུམ་ཟད་པ་མེད་དགག་རྒྱུ་དང༌། མར་མེ་ཤི་བ་མེད་དགག་འབྲས་བུར་སྟོན་པ་མ་ཡིན་གྱི། རྒྱུ་རས་སྣུམ་འགགས་པས་འབྲས་བུ་མར་མེ་འགགས་པའི་རྒྱུར་ཐ་སྙད་བྱེད་དོ། །འདི་ནི་ཐེག་པ་ཐུན་མོང་ཙམ་གྱི་ཐ་སྙད་དང་བསྟུན་ནས་སྨྲས་ལ། སྡེ་པས་འདོད་ཚུལ་ནི་ལུགས་དེ་ལ་རྟོག་བཏགས་སྣ་ཚོགས་པས་འདིར་བརྗོད་མ་ལང་སྟེ། ཤེས་པར་འདོད་ན་ཁོ་བོའི་མཛོད་ཊཱིཀ་ཏུ་རྒྱས་པར་འབྱུང༌།

ཤར་ཙོང་ཁ་པ་དག་ཞིག་པ་དངོས་པོ་ཡིན་པ་དབུ་མ་ཐལ་འགྱུར་བའི་ཁྱད་ཆོས་ཡིན་ནོ་ཞེ་ན། ཐལ་འགྱུར་བ་དེ་ལྟར་བཞེད་ན་ལུགས་དེ་ཀླུ་སྒྲུབ་ཞབས་ཀྱིས་བཀག་པར་མཐོང་སྟེ། རྩ་ཤེར། འགགས་ན་རྐྱེན་ཡང་གང་ཞིག་ཡིན། །ཞེས་དང༌། དེའི་ཚིག་གསལ་དུ། ས་བོན་འགགས་ཏེ་མེད་པར་གྱུར་ན་མྱུ་གུའི་རྐྱེན་ཡང་གང་ཞིག་ཡིན་ལ། ཞེས་དང༌། ཚིག་གསལ་དུ། སྐྱེ་བ་འདི་བརྟགས་པ་ན། དངོས་པོ་ད་ལྟར་བ་མི་རྟག་པ་དང་རྗེས་སུ་འབྲེལ་བ་འགག་བཞིན་པ་དང་འདས་པ་དང་མ་འོངས་པ་མི་རྟག་པ་ཉིད་དང་བྲལ་བ་འགག་བཞིན་པ་ཡིན་པ་གང་ཞིག་རྟོག་དྲང་ན། གཉིས་ཀ་ལྟར་ཡང་མི་འཐད་དོ། །ཞེས་དང༌། ཡང་ཇི་སྐད་དུ། དངོས་པོ་འགགས་བཞིན་ཉིད་ལ་ནི། །སྐྱེ་བ་འཐད་པར་མི་འགྱུར་རོ། །གང་གི་འགགས་བཞིན་མ་ཡིན་པ། །དེ་ནི་དངོས་པོར་མི་འཐད་དོ། །ད་ལྟ་བ་འགགས་བཞིན་པ་ལ་ནི་སྐྱེ་བ་འཐད་པ་མ་ཡིན་ཏེ། ཡོད་པའི་ཕྱིར། འདས་པ་དང་མ་འོངས་པ་འཇིག་པ་དང་བྲལ་བ། དངོས་པོའི་མཚན་ཉིད་དང་བྲལ་བ་མི་མཐུན་པ་འགགས་བཞིན་པ་མ་ཡིན་པ་ལ་ཡང་ནམ་མཁའི་མེ་ཏོག་ལྟར་སྐྱེ་བ་ཡོད་པ་མ་ཡིན་ནོ། །ཞེས་ཚིག་གསལ་ལས་ལྷག་པར་ཞིག་པ་མེད་དགག་དངོས་པོར་རུང་ན། དངོས་པོ་རང་གི་རྒྱུ་རྐྱེན་ལ་ཐ་སྙད་དུ་བརྟགས་ནས་སྐྱེ་བ་འཕགས་པ་ཀླུ་སྒྲུབ་ཀྱི་བཞེད་པ་དེའང་ཁྱོད་ཀྱིས་འགོག་པར་འགྱུར་བའི་ཕྱིར་ཏེ། རྩ་བར། དངོས་པོ་རང་གི་རྒྱུ་ཚོགས་ལས། །བརྟེན་ནས་མིན་པ་འགའ་ཡང་མིན། །ཞེས་འབྱུང་བའི་ཕྱིར། ལེགས་པར་སོམས་ལ་འཐད་ལྡན་གྱི་རྗེས་སུ་འབྲང་བར་རིགས་སོ། །

གཞན་ཡང་བྱེ་སྨྲས་དངོས་པོ་འདས་པའི་རྒྱུ་ལས་ཀྱང་བདེ་སྡུག་སོགས་འབྲས་བུ་ལོངས་སྤྱོད་ཁྱད་པར་ཅན་བསྐྱེད་དོ་ཞེས་སྨྲ་བ་ལྟར་སྨྲའོ་སྙམ་ན། དེའང་ཆེས་མི་རིགས་ཏེ། ཐེག་པ་ཆེན་པོའི་ཤིང་རྟ་ཆེན་པོ་དག་གིས་སྔ་ནས་བཀག་ཟིན་པའི་ཕྱིར་ཏེ། བདག་ཉིད་ཆེན་པོ་ཀ་མ་ལ་ཤཱི་ལས། དབུ་མ་སྣང་བར། དེ་ལ་རེ་ཤིག་འདས་པ་ལས་ཞེས་བྱ་བ་ནི་རིགས་མ་ཡིན་ཏེ། འདས་པ་ནི་མེད་པའི་ཕྱིར། དེ་ལས་སྐྱེ་བར་ཁས་ལེན་ན་ནི་རྒྱུ་མེད་པ་ཉིད་དུ་ཡང་འགྱུར་རོ། །འདི་ལྟར་འདས་པ་ཞེས་བྱ་བ་ཅི་ལ་བྱ། གང་རང་གི་ངོ་བོ་ཉམས་པ་ཡིན་དྲང༌། ད་ལྟ་མ་ཡིན་ན་ནི་ད་ལྟ་བ་བཞིན་དུ་མ་ཉམས་པའི་བདག་ཉིད་ཡིན་པའི་ཕྱིར་ཇི་ལྟར་འདས་པར་འགྱུར། ཉམས་པའི་ངོ་བོ་གང་ཡིན་པ་དེ་ཡང་རང་གི་ངོ་བོ་ཡོད་པ་མ་ཡིན་པའི་ཕྱིར་ཇི་ལྟར་འབྲས་བུ་ཉེ་བར་བསྐྱེད་པར་འགྱུར་ཏེ། དོན་བྱེད་པ་ནི་རང་གི་ངོ་བོ་ལ་རག་ལས་པའི་ཕྱིར། ཞེས་འབྱུང་ངོ༌། །

ཡང་བྱེ་སྨྲ་འདས་པའི་དངོས་པོ་ཞིག་པ་དེས་དངོས་པོ་ཕྱི་མ་མི་བསྐྱེད་ཀྱང༌། འདས་པའི་དངོས་པོའི་བྱེད་པ་མ་ཞིག་པ་དེས་དངོས་པོ་ཕྱི་མ་བསྐྱེད་དོ་ཞེ་ན། འོ་ན་འདས་པའི་དངོས་པོ་དང་དེའི་བྱེད་པ་གཉིས་ཐ་དད་དམ་གཅིག །དང་པོ་ལྟར་ན་འདས་པ་ཞིག་པའི་དངོས་པོ་དངོས་པོ་ཕྱི་མ་བསྐྱེད་བྱེད་དུ་མ་སོང་ལ། གཅིག་ན་བྱེད་པ་མ་ཞིག་པར་མ་གྲུབ་པར་དངོས་པོ་ཕྱི་མ་སྐྱེད་བྱེད་དུ་ཡང་མ་གྲུབ་བོ་ཞེས། ཡང་དེར། བྱེད་པ་དོན་གཞན་ཉིད་ཡིན་ནའང་དངོས་རྒྱུ་མ་ཡིན་པ་ཉིད་དུ་འགྱུར་ཏེ། བྱེད་པ་ཁོ་ན་ལས་འབྲས་བུ་སྐྱེ་བའི་ཕྱིར། དེའི་ཕྱིར་དངོས་པོ་མེད་པ་ཉིད་དུ་ཐལ་བ་ཡིན་ཏེ། དངོས་པོའི་མཚན་ཉིད་ནི་དོན་བྱེད་ནུས་པ་ཡིན་པའི་ཕྱིར། ཞེས་དང༌། ཡང་དེར། བྱེད་པ་དངོས་པོ་ལས་ཐ་མི་དད་པ་གཉིས་ཀའི་ངོ་བོ་དེ་ཞིག་སྟེ་རང་གི་ངོ་བོ་ཉམས་པའི་མཚན་ཉིད་ཡིན་ན་དངོས་པོ་ཡང་དེ་དང་ཐ་མི་དད་པ་ཡིན་པའི་ཕྱིར། རང་གི་ངོ་བོ་ཉམས་པ་ཡིན་པས་ཇི་ལྟར་འདས་པ་ཡོད་པ་ཡོད་པ་ཉིད་དུ་འགྱུར་ཞེས་འབྱུང་བས། ཆོས་ཀྱི་སྤྱན་མངའ་བའི་འཕགས་པ་དག་གིས་ལེགས་པར་བཀག་པའི་མི་རིགས་པར་སྨྲ་བ་དེ་དག་གངས་ཅན་གྱི་ལྗོངས་འདིར་སྐྱེ་བོ་ཁ་ཅིག་མངོན་པའི་ང་རྒྱལ་གྱི་ངོ་མཚར་གྱི་ཁྱད་ཆོས་སུ་སྨྲ་བའང་སྣང་ངོ༌། །

དེ་ལྟ་ནའང་ཀླུ་སྒྲུབ་ཀྱི་དགོངས་པ་ནི། དཔྱད་པ་དང་འཕགས་པའི་གཟིགས་ངོ་ན་ལས་རྒྱུ་འབྲས་བསླུ་མི་བསླུའི་སྐྱེ་འགག་མ་གྲུབ་ཀྱང་མ་དཔྱད་གྲགས་ངོར་ལས་རྒྱུ་འབྲས་ཆུད་མི་ཟ་བར་རུང་སྟེ། གང་དུ་རྒྱུ་འབྲས་ལ་དངོས་པོའི་རང་བཞིན་ཡོད་ན་རྟག་ཆད་གང་རུང་དུ་འགྱུར་བས་རྒྱུ་འབྲས་ཆུད་ཟ་བར་འགྱུར་བའི་ཕྱིར། ཞེས་ཇི་སྐད་དུ། གང་ཕྱིར་ལས་ནི་སྐྱེ་བ་མེད། །འདི་ལྟར་རང་བཞིན་མེད་པའི་ཕྱིར། །གང་ཕྱིར་དེ་ནི་མ་འགགས་པ། །དེ་ཕྱིར་ཆུད་ཟར་མི་འགྱུར་རོ། །ཞེས་འབྱུང་ངོ༌།། །།

༈ རྡོ་རྗེའི་གསུང༌། བསྒོམ་བྱ་སྒོམ་བྱེད་གཉིས་མེད་ནམ་མཁའ་གཉིས་འདྲེས་ནི་ཉན་ཐོས་ཀྱི་མངོན་རྟོགས་ལ་ཡང་ཡོད་བྱ་བ་ལ། ཡང་རྡོར་གསུང་འདི་ཆེས་གཙང་བར་བསྟན་ན། ཉན་ཐོས་དགྲ་བཅོམ་གང་ཟག་གི་བདག་མེད་པར་མཁའ་དང་ལག་མཐིལ་མཚུངས་པར་བལྟའོ་ཞེས་འདོན་རྒྱུ་ཡིན་ལ། དེ་ལྟ་ན་ཉེར་ལེན་ཕུང་པོའི་སྟེང་ན་བདག་རྫས་གྲུབ་མེད་པའི་རྟོག་པ་གཤའ་མ་སྐྱེས་པ་ན། ནམ་མཁའ་ལ་ཡང་བདག་ཏུ་མི་བལྟ་བཞིན། །ཕུང་པོ་ལ་ཡང་བདག་ལྟའི་འཛིན་སྟངས་བཟློག །ཅེས་བརྗོད་དོ། །རྡོར་གསུང་འདི་དག་ཤིན་ཏུ་དག་པར་བཏོན་ན། ཉན་རང་དགྲ་བཅོམ་ལྷག་མེད་ཀྱི་དབྱིངས་མྱ་ངན་ལས་འདའ་བ་ནི་རིག་རྒྱུན་ཆད་པར་སྟོན་པས་བསྟན་པ་ནི་ཐེག་དམན་གྱི་གདུལ་བྱ་ཐེག་ཆེན་ལ་སྐྲག་པ་ཅན་ལ་དེ་སྐད་བསྟན་ཀྱང་དོན་དུ་ལྷག་མེད་ཀྱི་མྱང་འདས་སུ་བཞུགས་པ་ནའང༌། དེའི་རིག་རྒྱུན་ཏིང་ངེ་འཛིན་དང་ཤེས་རབ་ཀྱི་ངང་ལས་གཞན་དུ་བསྐྱོད་པ་མེད་ཅིང༌། དེ་ལྟའི་ཤེས་རབ་དེས་ཆོས་གང་ཟག་བདག་མེད་པར་རྟོགས་པ་ན། བདག་མེད་པ་དེའང་བདག་ལྟར་ཐ་སྙད་དུའང་གཞི་མ་གྲུབ་བོ་ཞེས་བྱ་བ་འདི་བཞུགས། ཞེས་ལེགས་པར་འཆད་པ་ཡིན་ཏེ།

དེ་ཡང་ཉན་ཐོས་པ་རང་ལུགས་ལ་ལྷག་མེད་དུ་སྙོམས་པར་བཞུགས་པ་ན་ཕུང་ལྔའི་རྒྱུན་མར་མེ་རྣལ་མ་ལྟར་སེམས་ཕྱི་མ་དང་མཚམས་སྦྱོར་བ་ཆད་པར་འདོད་ཀྱང༌། དེ་དོན་ལ་མི་གནས་ཏེ། སེམས་ཅན་གྱི་རྒྱུད་ལ་དག་པ་བདེ་གཤེགས་སྙིང་པོའི་སེམས་ནི་ཐོག་མཐའ་མེད་པར་རྒྱུན་ཆགས་པ་རྡོ་རྗེ་མི་ཤིགས་པ་གཞོམ་དུ་མེད་པ་ཉིད་ཀྱི་ཕྱིར་དང༌། གློ་བུར་དྲི་མའི་སེམས་རྒྱུན་ཀྱང་དེའི་ཚེ་རྒྱུན་ཆད་མི་རིགས་ཏེ། ཉན་རང་དགྲ་བཅོམ་གྱི་རྒྱུད་ལ་རང་ཉིད་འཁོར་བར་འཆིང་བྱེད་ཀྱི་ཉོན་སྒྲིབ་ཀྱི་སེམས་སེམས་བྱུང་ཙམ་སྤངས་པས་རབ་ཏུ་ཕྱེ་བའི་སེམས་རྒྱུན་ཆད་ཆུག་ཀྱང༌། ཐེག་པ་ཆེན་པོའི་མཐོང་སྒོམ་གྱི་སྤང་བྱ་མཐུན་མོང་མིན་པ་སྒྲིབ་གསུམ་གྱི་ཆོས་དང་དེ་བརྟེན་པའི་སེམས་སེམས་བྱུང་གི་ཆ་སྤངས་པར་མ་བྱས་པས་རྒྱུན་ཆད་པ་མ་ཡིན་པའི་ཕྱིར། དེས་ན་བདེན་བཞི་ལ། གང་ཟག་གི་བདག་མེད་ཙམ་རྟོགས་ཀྱང་ཆོས་ཐམས་ཅད་རང་བཞིན་མེད་པར་རྟོགས་པའི་སྟོང་ཉིད་སེམས་ཅན་ཐམས་ཅད་རྫོགས་བྱང་དུ་འགོད་པའི་བྱང་སེམས་མེད་ན་བྱང་ཆུབ་དམ་པ་ཐོབ་པ་མ་ཡིན་ཏེ། དེའི་དྭོགས་པ་སློབ་དཔོན་ཞི་བ་ལྷས་བསླང་བར་མཛད་དེ། སྡེ་པ་དག་ཇི་སྐད་དུ། བདེན་པ་མཐོང་བས་གྲོལ་འགྱུར་གྱི། །སྟོང་ཉིད་རྟོགས་པའི་ཅི་ཞིག་བྱ། །ཞེས་རྩོད་པ་ན། དེའི་ལན་དུ། གང་ཕྱིར་ལུང་ལས་ལམ་འདི་ནི། །མེད་པར་བྱང་ཆུབ་མེད་པར་གསུངས། །ཞེས་དྭོགས་པ་སེལ་བར་མཛད་པ་ཡིན་ནོ། །འོ་ན་ལྷག་མེད་མྱང་འདས་སུ་ཞུགས་པ་ན་རིག་རྒྱུན་ཆད་པ་བདེན་ན། དེ་ཕྱིས་ཐེག་ཆེན་གྱི་ལམ་དུ་འཇུག་ནས་འཚང་རྒྱ་བར་མི་འགྱུར་བ་ཞིག་ཏུ་འོང་བར་རིགས་པ་ལས་དེ་ལྟར་ཡང་མ་ཡིན་པའི་ཕྱིར་ཏེ། ལྷག་མེད་ཀྱི་མྱང་འདས་སུ་ཞུགས་པ་ཡང་སྔོན་དགེ་བའི་བག་ཆགས་ཀྱི་ནུས་པ་བརྟས་པའི་རྒྱུ་དང༌། སངས་རྒྱས་ཀྱི་ཐུགས་རྗེའི་འོད་ཟེར་གྱིས་བསྐུལ་བའི་རྐྱེན་ལས་བྱང་ཆུབ་ཆེན་པོར་འཇུག་པའི་ཕྱིར་ཏེ། བྱང་ཆུབ་སེམས་འགྲེལ་ལས། ཇི་སྲིད་སངས་རྒྱས་ཀྱིས་མ་བསྐུལ། །དེ་སྲིད་ཡེ་ཤེས་ལུས་དངོས་ཅན། །ཏིང་འཛིན་མྱོས་པའི་བརྒྱལ་གྱུར་པའི། །ཉན་ཐོས་དེ་དག་གནས་པར་འགྱུར། །བསྐུལ་ན་སྣ་ཚོགས་གཟུགས་ཀྱིས་ནི། །སེམས་ཅན་དོན་ལ་རབ་ཆགས་ཤིང༌། །བསོད་ནམས་ཡེ་ཤེས་ཚོགས་བསགས་ནས། །སངས་རྒྱས་བྱང་ཆུབ་ཐོབ་པར་འགྱུར། །ཅེས་གསུངས་ལ། འཕགས་པ་ལང་གཤེགས་ལས། དེ་དག་ཉོན་མོངས་བག་ཆགས་འབྲེལ། །ཀུན་ནས་ལྡང་དང་ལྡན་མ་ཡིན། །ཏིང་ངེ་འཛིན་གྱི་མྱོས་པས་མྱོས། །ཟག་པ་མེད་པའི་ཁམས་ལ་གནས། །དེ་ལ་མཐར་ཐུག་ཡོད་མིན་ཞིང༌། །ཕྱིར་ལྡོག་པ་ཡང་ཡོད་མ་ཡིན། །ཏིང་ངེ་འཛིན་གྱི་ལུས་ཐོབ་ནས། །བསྐལ་པའི་བར་དུ་མི་སད་དོ། །དཔེར་ན་སྐྱེས་བུ་མྱོས་པ་ནི། །མྱོས་འགྱུར་མེད་ནས་སངས་པ་ལྟར། །དེ་ནི་དེ་དག་ང་ཡི་སྐུ། །སངས་རྒྱས་ཆོས་ཞེས་བྱ་བ་ཐོབ། །ཞེས་འབྱུང་ངོ༌། །དེ་ལྟ་ཡིན་ན་བཅོམ་ལྡན་འདས་ཀྱི་ཉན་རང་གི་གདུལ་བྱ་ལ་ལྷག་མེད་དུ་ཞུགས་ན་རིག་རྒྱུན་ཆད་པར་འགྱུར་རོ་ཞེས་བཀའ་མི་སྩལ་བར་རིགས་སོ་ཞེ་ན། །དེ་ལྟར་མ་ཡིན་ཏེ། ཉན་རང་གི་རིགས་ཅན་འཁོར་བ་ལ་ཆེས་སྐྲག་ནས་རེ་ཞིག་དམན་པའི་མྱང་འདས་སུ་ངལ་གསོར་བཅུག་ནས་མཐར་བྱང་ཆེན་ལ་འཇུག་འགྱུར་གྱི་གང་ཟག་ལ་དགྲ་བཅོམ་ཐོབ་ནས་རིག་རྒྱུན་ཆད་པ་དང་ཡང་སྲིད་ཕྱི་མའི་རྒྱུད་ཆད་དོ་ཞེས་མ་བསྟན་ན་དགྲ་བཅོམ་ཐོབ་ཀྱང་ད་དུང་སྐྱེ་རྒྱུན་མི་ཆད་ན་ཉན་རང་གི་ཐར་པ་ལའང་ཡིད་བརྟན་མེད་དོ་ཞེས་སྐྲག་པ་ཟ་བའི་ངོ་བོ་དེ་སྐད་བཀའ་སྩལ་བ་རིགས་པ་དང་ལྡན་པའི་ཕྱིར་རོ། །

དགོངས་གཅིག་རྙིང་མར། ཡུལ་བདག་མེད་སྟོང་པ་དང་དེ་འཛིན་གྱི་ཤེས་པ་ཡུལ་ཅན་བདག་མེད་སྟོང་པ་གཉིས་འཇུག་པ་གཅིག་ཏུ་སོང་ནས་རིག་རྒྱུན་ཆད་པ་དེ་ཉན་ཐོས་ཀྱི་མངོན་རྟོགས་ཡིན་པ་ལྟར་བྲིས་པ་ནི་འབྲི་ཁུང་པའི་དགོངས་པ་མ་ཡིན་ཏེ། མངོན་རྟོགས་ནི་ཤེས་བྱའི་ཡུལ་མ་ཤེས་པ་དང་མ་རྟོགས་པ་རྟོགས་པ་དང་མ་རིག་པ་རིག་པ་ལ་མངོན་རྟོགས་སུ་བརྗོད་པ་ཡིན་གྱི། རིག་པ་ཆད་ནས་མ་རིག་པ་གནས་པ་ལ་མངོན་རྟོགས་ཡོང་བའི་གནས་མེད་པའི་ཕྱིར། ཉན་རང་ལྷག་མེད་དུ་བསྐལ་པ་མང་པོར་ཏིང་ངེ་འཛིན་ལྡང་མི་ནུས་པར་ཞི་བ་ཉིད་ཀྱིས་ཉན་རང་ནི་འཚང་རྒྱ་བ་ལ་བྱང་ཆུབ་སེམས་དཔའ་ལས་དང་པོ་ལས་ཆེས་རིང་ཞིང་ཞི་གནས་གཙོ་ཆེ་བས་མྱོས་ཏེ་ཤེས་རབ་མི་གསལ་བས་བྱང་སེམས་སོ་སྐྱེ་ལས་ཀྱང་རྟོགས་པ་རྟུལ་ཞིང་བུལ་བ་ཡིན་ནོ། །ཡང་ཉན་རང་དེ་དག་གི་ཕུང་སོགས་ལ་བདག་གི་དངོས་པོ་མ་རྙེད་པས། བདག་མེད་རྟོགས་པའི་སྒྲུབ་བྱེད་ཀྱི་ཤེས་རབ་དེའི་ངོ་ན་བདག་དེ་ཐོག་མེད་ནས་འཛིན་སྟངས་འཁྲུལ་ཏེ་བཟུང་བ་ཙམ་ལས་བདག་མེད་དེའང་བདག་དེར་འཛིན་ལས་གྲོལ་བ་ཙམ་ལ་བདག་མེད་རྟོགས་ཞེས་བཏགས་པ་ཙམ་ལས་བདག་བཀག་རྗེས་བསྒྲུབ་བྱ་བདག་མེད་པ་ཞིག་དེར་འོང་བ་དང་དེར་ཡོད་པ་དང་དེར་གྲུབ་པ་ཡོད་པ་ནི་མ་ཡིན་ཏེ། ཡིན་ན་བདག་མེད་དེ་ཉིད་བདག་ཏུ་འགྱུར་བའི་ཕྱིར་ཏེ། བདག་མེད་ཀྱི་ཆོས་ཞིག་བློ་ཡུལ་དེར་བདག་མེད་ཀྱི་བདག་ཉིད་དུ་གྲུབ་པར་འགྱུར་བའི་ཕྱིར།

འདི་ལ་ཙོང་ཁ་པ་ན་རེ། བདག་འགག་རྗེས་བདག་མེད་དེར་གཞི་མ་གྲུབ་ན་ད་དུང་དགག་པ་གཉིས་རྣལ་མར་གོ་བས་བདག་ལྟ་མི་སྤོང་བར་འགྱུར་བ་དང་བདག་མེད་སྟོང་ཉིད་ལ་སྐུར་འདེབས་བྱས་པར་འགྱུར་ཞིང་བདག་མེད་གཞི་མ་གྲུབ་ན་ཆད་ལྟར་འགྱུར་རོ་ཞེས་ཟེར་བ་ནི་རང་ཉིད་རྟག་ཆད་ཀྱི་ལྟ་བ་ཆེན་པོ་ལ་གནས་པ་གཞན་གྱིས་ཤེས་དྭོགས་པའི་རྫུན་སྐྱོབ་ཀྱི་ཚིག་ཏུ་གསལ་ཏེ། བདག་མེད་དང་སྟོང་ཉིད་དེ་དེར་གཞི་གྲུབ་ཏུ་ཡོད་ན་མེད་པ་མེད་པར་ཡོད་པ་ལས་ཆད་ལྟ་བ་སུ་ཞིག་ཡོད་པ་དང༌། བདག་མེད་ཀྱང་དེ་དེར་གཞི་མ་གྲུབ་ན་བདག་དེ་དེར་གཞི་གྲུབ་ཏུ་ཡོད་དགོས་ན་དེ་ལས་རྟག་པར་ལྟ་བ་ཅི་ཞིག་ཡོད་པའི་ཕྱིར་དང༌། བདག་མེད་དང་སྟོང་ཉིད་ཀྱང་མིང་ཙམ་ལས་དོན་བྱེད་པར་མ་གྲུབ་ཅིང་མིང་ཡང་མིང་ཙམ་གྱིས་སྟོང་པ་ལས་གཞན་དུ་མ་དམིགས་པར་བརྗོད་ན་དོན་དམ་ལ་སྐུར་འདེབས་སུ་འགྲོ་ན་བཅོམ་ལྡན་འདས་ཀྱང་སྐུར་འདེབས་པར་འགྱུར་ཏེ། བཅོམ་ལྡན་འདས་ཀྱིས་གང་ཟག་གི་བདག་གང་དུའང་གྲུབ་པ་མེད་བཞིན་བདག་མེད་པ་ཉིད་ཀྱང་དེ་དང་འདྲ་བར་གང་དུ་ཡང་གྲུབ་པ་མེད་པར་གསུངས་པའི་ཕྱིར་ཏེ། འཕགས་པ་བརྒྱད་སྟོང་པ་ལས། བཅོམ་ལྡན་འདས་ཤེས་རབ་ཀྱི་ཕ་རོལ་ཏུ་ཕྱིན་པ་ཞེས་བགྱི་བ་འདི་ཡང་མིང་ཙམ་མོ། །མིང་དེ་ཡང་མངོན་པར་མ་གྲུབ་སྟེ། བཅོམ་ལྡན་འདས་ཇི་ལྟར་བདག་བདག་ཅེས་བརྗོད་ཀྱང་བཅོམ་ལྡན་འདས་བདག་ཤིན་ཏུ་མངོན་པར་མ་གྲུབ་པ་བཞིན་ནོ། །ཞེས་འབྱུང་བའི་ཕྱིར། འདི་ལྟ་བུའི་བཅོམ་ལྡན་འདས་ཀྱི་གསུང་ལ་མངོན་སུམ་བསྙོན་ཐབས་ཀྱི་འདོར་ནས་བཀའི་དགོངས་པ་ཕྱིན་ཅི་ལོག་ཏུ་བཀྲལ་བ་ནི། ཡུམ་རྣམས་སུ་བདུད་ཀྱི་ལས་སུ་གསུངས་པ་དྲན་པར་མ་གྱུར་ཏམ། ཁྱད་པར་རིག་པ་ཚད་མ་དང་རྣལ་འབྱོར་མངོན་སུམ་ཚད་མས་ཀུན་རྫོབ་ཀྱི་ཕུང་ལྔ་སོགས་ཀྱི་རྫུན་ཆོས་ཀྱི་དམིགས་པ་དེ་གྲུབ་ཀྱི་སྤྲོས་པ་བསལ་ནས་སྤྲོས་མེད་ཀྱི་འཇུག་པར་ཡང་མི་གནས་པའི་ཞི་བ་མཐའ་གཉིས་སྤངས་ཏེ་དབུ་མའི་ངང་ཚུལ་སྨྲ་བསམ་བརྗོད་མེད་འདི་ནི་བྱང་ཆེན་གྱི་ལམ་མཆོག་ཏུ་ངེས་དོན་གྱི་མདོ་ཡུམ་སོགས་ནས་རྒྱ་ཆེར་གསུངས་པ་ལ། ཙོང་ཁ་པ་ཆེན་པོས། རིགས་པ་དང་རྣལ་འབྱོར་ཚད་མ་ཕུང་ལྔ་སོགས་ཀུན་རྫོབ་རྫུན་ཆོས་ཀྱི་དམིགས་མཚན་བཀག་པ་མ་ཡིན། འོ་ན་ཤེས་བྱར་མེད་པའི་ཕུང་ལྔ་ཡུལ་རང་ངོས་ནས་བདེན་གྲུབ་པར་སྣང་བ་དེ་བཀག་པ་ཡིན་ཟེར་བ་ནི། རྒྱལ་བའི་ཡུམ་སོགས་ངེས་དོན་གྱི་དགོངས་པ་ཕྱིན་ཅི་ལོག་ཏུ་བཀྲལ་བ་ཡིན་ཏེ། ཡུམ་གྱི་ངེས་དོན་བཀྲལ་བར་ལུང་བསྟན་པའི་སློབ་དཔོན་ཀླུ་སྒྲུབ་ཐོགས་མེད་སོགས་ཀྱིས་བཀྲལ་ཚུལ་དང་མི་མཐུན་པར་ཁྱོད་རང་གིས་དབང་ཟ་བའི་བཤད་པར་སྣང་བའི་ཕྱིར་དང༌། དེ་ལྟར་བཤད་པ་འཁྲུལ་བཤད་ཉིད་དུ་སོང་སྟེ། ཤེས་བྱ་ལ་མེད་པ་ཡུལ་རང་ངོས་ནས་གྲུབ་པའི་བདེན་སྣང་དེ་གང་ཟག་ལ་འཆར་རམ་མི་འཆར། འཆར་ན་ཤེས་བྱ་མ་ཡིན་པར་མི་འགྱུར་བ་དང༌། མི་འཆར་ན་ཡུལ་རང་ངོ་ནས་གྲུབ་པའི་བདེན་སྣང་ལ་སུ་ཞིག་འཁྲུལ་བར་འགྱུར། དེས་ན་རྫུན་ཚིག་ཅལ་ཅོལ་གྱི་ཡུམ་གྱི་དགོངས་པ་ཕྱིན་ཅི་ལོག་ཏུ་བཀྲལ་བ་ནི། བྱང་ཆེན་གྱི་ཐར་པ་འདོད་པ་དག་ལམ་གཞན་དུ་བསྒྱུར་བར་བྱེད་པ་ཁོ་ནར་ཟད་དེ། བཅོམ་ལྡན་འདས་ཀྱི་དགོངས་པ་ཟབ་མོ་མངོན་སུམ་དུ་གཞན་དུ་འདྲེན་པར་བྱེད་པ་ཉིད་ཀྱི་ཕྱིར་ཏེ། བཅོམ་ལྡན་འདས་ཀྱིས་ནི་ཕུང་པོ་ལྔ་སོགས་ཀུན་རྫོབ་པའི་ཆོས་འདི་ཉིད་འདི་ཉིད་ཀྱི་རང་ངོར་གྲུབ་པར་སྣང་བ་དེ་བསླུ་བརྫུན་ཉིད་ཀྱིས་སྟོང་པ་ཉིད་དུ་གྲུབ་ལ་དེ་ལས་གཞན་ཤེས་བྱར་མི་སྲིད་པ་སྟོང་པས་ཕུང་ལྔ་སོགས་ཀུན་རྫོབ་ཤེས་བྱའི་ཆོས་སྟོང་པའི་གོ་མི་ཆོད་པར་གསུངས་པའི་ཕྱིར་ཏེ། དཔེར་ན། མོ་གཤམ་གྱི་བུ་ཤི་བར་བརྗོད་པས་ལྷ་སྦྱིན་གྱི་བུ་ཤི་བར་མི་འགྲུབ་པ་བཞིན། དེས་ན་ཕུང་ལྔ་སོགས་ཀྱི་ཆོས་འདི་ཚད་མས་མ་གྲུབ་པར། ཇི་ལྟར་བྱིས་པའི་ཚད་མས་གྲུབ་པ་ལྟར་བསླུ་བརྫུན་ཉིད་ཀྱི་སྟོང་པ་ནི། འཕགས་པ་བརྒྱད་སྟོང་པར། དེ་ལྟར་ཆོས་ཐམས་ཅད་ངོ་བོ་ཉིད་མ་མཆིས་པ་ལ་གང་ཞིག་བཟུང་དུ་མ་མཆིས་ཤིང་མངོན་པར་མ་གྲུབ་པའི་གཟུགས་དེ་གང་ལགས། ཚོར་བ་དང་འདུ་ཤེས་དང་འདུ་བྱེད་རྣམས་དེ་གང་ལགས། གང་ཞིག་ཟུང་དུ་མ་མཆིས་ཤིང་མངོན་པར་མི་གྲུབ་པའི་རྣམ་པར་ཤེས་པ་དེ་གང་ལགས། དེ་ལྟར་ཆོས་དེ་དག་ཐམས་ཅད་ཀྱི་ངོ་བོ་ཉིད་མ་མཆིས་པ་གང་ལགས་པ་དེ་ནི་མངོན་པར་མ་གྲུབ་པ་ལགས་ལ། གང་ཆོས་ཐམས་ཅད་ཀྱི་མངོན་པར་མ་གྲུབ་པ་གང་ལགས་པ་དེ་ཡང༌། ཆོས་མ་ལགས་ཏེ། དེས་ན་ཤེས་རབ་ཀྱི་ཕ་རོལ་ཏུ་ཕྱིན་པ་ལ་མངོན་པར་མ་གྲུབ་པས་མངོན་པར་མ་གྲུབ་པ་ལ་ཅི་ཞིག་གདམས་ཤིང་རྗེས་སུ་བསྟན་པར་བགྱི། བཅོམ་ལྡན་འདས་མངོན་པར་མ་གྲུབ་པ་ལས་གཞན་ནི་ཆོས་ཐམས་ཅད་དམ་སངས་རྒྱས་ཀྱི་ཆོས་སམ་བྱང་ཆུབ་སེམས་པའི་ཆོས་གང་བྱང་ཆུབ་ཏུ་སྤྱོད་པ་ཡང་མི་དམིགས་སོ། །ཞེས་སོགས་རྒྱ་ཆེར་འབྱུང་ངོ༌། །

**སྨྲས་པ། ཉན་ཐོས་པ་དང་གང་ཟག་གི །བདག་མེད་བསྒོམ་བྱའི་བདག་མེད་ཀྱང༌། །ནམ་མཁའ་འདྲ་བར་ཉིད་ཤེས་ན། །དེ་སྒོམ་བྱེད་པའི་བདག་མེད་ཀྱི། །འཛིན་སྟངས་དེས་ཀྱང་གང་ཟག་བདག །མི་ལྟ་ནམ་མཁའ་ལྟ་བུ་ལ། །ཁྱད་པར་མེད་པར་དགོངས་པ་ཡིན། །ཞེས་བརྗོད་ན་དོན་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། རླུང་མི་འཛིན་པ་ལྷུག་པར་འཇོག་པ་ཟབ་བྱ་བ་ལ། རྡོ་རྗེ་ཐེག་པ་བླ་ན་མེད་པའི་ལམ་གྱིས་ཚེ་གཅིག་ལུས་གཅིག་ཏུ་རྡོ་རྗེ་འཆང་གི་གོ་འཕང་ཐོབ་པར་འགྱུར་བའི་མྱུར་གནད་འདི། ལུས་སེམས་ཀྱི་དྲི་མ་མ་དག་པ་དང་དག་པ་གཉིས་ཕན་ཚུན་རྟེན་འབྲེལ་གྱི་གནད་བཅིངས་པས་ལྕགས་ལས་གསེར་འགྱུར་སྒྲུབ་པ་ན་ལྕགས་སྦྱངས་ཏེ་གསེར་མངོན་དུ་བྱེད་པ་བཞིན། མ་དག་པའི་ལུས་སེམས་སྦྱངས་ནས་དག་པར་རང་བྱུང་གཉུག་མ་ལྷན་ཅིག་སྐྱེས་པའི་ལུས་སེམས་མངོན་དུ་བྱེད་དགོས་པ་ལས། དང་པོར་མ་དག་པའི་རྣམ་ཤེས་དང་འབྲེལ་བའི་དགེ་སོགས་བཅུ་གཅིག་པོ་ལ་ལྷ་སྔགས་བདེ་བ་སྟོང་པ་རང་རིག་རང་བཞིན་གྱི་དག་པ་སྟེ་རིགས་དྲུག་གི་དེ་ཁོ་ན་ཉིད་དང་འབྲེལ་བའི་བསྐྱེད་རིམ་གྱི་བསྙེན་སྒྲུབ་ཡན་ལག་དྲུག་ལ་བརྟེན་ནས་ཚོགས་གཉིས་རྫོགས་ནས་གློ་བུར་དྲི་མ་རྣམ་ཤེས་ཀྱི་ཆའི་འཁྲུལ་པ། མངོན་གྱུར་བ་གཟུགས་འཛིན་གྱི་ཆ་ལོག་པའི་འོག་ཏུ་རང་བྱུང་གཉུག་མ་ལྷན་ཅིག་སྐྱེས་པ་བདེ་གཤེགས་སྙིང་པོའི་ཡུལ་དང་ཡུལ་ཅན་མངོན་དུ་འགྱུར་བར་བྱེད་དགོས་ལ། དེའང་དང་པོར་རང་བྱུང་ལྷན་ཅིག་སྐྱེས་པའི་གཤེགས་སྙིང་གི་གཟུགས་སྒྲ་དྲི་རོ་རེག་བྱའི་གནས་དོན་ལུས་ཏེ་ཡུལ་དང་དེ་འཛིན་གྱི་ཤེས་པ་སྟེ་སྐུ་རྡོ་རྗེའི་གསལ་སྣང་རབ་འབྱམས་མངོན་སུམ་དུ་འཆར་བར་བྱེད་དགོས་ལ། དེ་འཆར་ཐབས་རྫོགས་རིམ་གྱི་བསྙེན་སྒྲུབ་ཡན་ལག་དྲུག་ལ་བརྟེན་དགོས་ལ། དེའི་ཡང་དང་པོར་སོར་སམ་སྐུ་རྡོ་རྗེ་སྒྲུབ་པའི་བྱེད་པ་ཉིད་དེའི་ཐབས་སུ་འགྱུར་བས། དེའང་པྲ་ཏྱཱ་ཧ་ར་ཞེས་སོ་སོར་སྡུད་པ་སྟེ། པྲ་ཏི་སོ་སོ་དང༌། ཨཱ་ཧ་ར་སྡུད་པ་ལ་རྣམ་ཤེས་དང་འབྲེལ་བའི་དབང་ཤེས་ལྔའི་གཟུང་འཛིན་འགོག་པ་དང༌། སྡུད་པར་བྱེད་པ་དང༌། ཡང་པྲ་ཏི་ཟློས་པ་ལའང་འཇུག་པས། རྣམ་ཤེས་ཀྱི་དབང་ཤེས་ལྔ་སྡུད་པའམ་བཀག་རྗེས་གཤེགས་སྙིང་གི་སྐུ་རྡོ་རྗེའི་ཆར་གྱུར་གྱི་ཡུལ་ལྔ་དང་དེའི་ཡུལ་ཅན་ལེན་པར་ཡང་བཤད་ལ། སོར་སྡུད་ཀྱི་སྔར་རྣམ་ཤེས་ཀྱི་ཡུལ་ཡུལ་ཅན་ལེན་པ་དུས་འཁོར་དུ་བཤད་པའི་ཟབ་གསང་རེ་མདའ་པ་ལྟ་བུས་ཀྱང་མ་རྙེད་ནས་དུས་འཁོར་གྱི་སྦྱོར་དྲུག་གི་སོར་སྡུད་ཀྱི་སྒྲ་བཤད་ལ་དགག་པ་བྱས་པ་ནི་རང་ཉིད་སོར་སྡུད་ཀྱི་སྒྲ་བཤད་ལེགས་སྦྱར་གྱི་སྐད་དང་སྦྱར་བའི་གནས་ལ་ངེས་པ་མེད་དོ་ཞེས་གསལ་བར་སྟོན་པ་ཡིན་ནོ། །དེ་ཡང་རྣམ་ཤེས་ཡུལ་བཅས་དགག་པ་དང་ཡེ་ཤེས་ཡུལ་བཅས་ཅི་ལྟར་སྒྲུབ་ན། རྣམ་ཤེས་ནི་རོ་རྐྱང་གི་ཆའི་རླུང་སེམས་ཀྱི་གཟུགས་འཛིན་རྒྱས་པར་བྱེད་པ་ཡིན་ལ། དེ་ཡང་རྐྱང་མའི་ཆ་ནས་མཚན་སྣང་རྨི་ལམ་སོགས་ཀྱི་ཡུལ་སྣང་གི་ཆ་དང་རོ་མའི་ཆ་ནས་ཉིན་སྣང་སད་པའི་ཡུལ་སྣང་གི་ཆ་རྒྱས་པར་བྱེད་ལ། དེའང་རྐྱང་མའི་བྱེད་པ་ཉིན་མོའི་རྣལ་འབྱོར་གྱི་འགོག་པ་དང་རོ་མའི་བྱེད་པ་མཚན་མོའི་རྣལ་འབྱོར་གྱི་འགོག་པ་ཐབས་ཤེས་ལུགས་བཟློག་གི་རྟེན་འབྲེལ་ཕན་ཚུན་ཟླ་དགྲར་འགྱུར་བ་ཉིད་ཀྱི་སོར་བསྡུད་ལ་ཉིན་མོ་དང་མཚན་མོའི་རྣལ་འབྱོར་གཉིས་སུ་འགྱུར་བ་སྟེ། ཇི་སྐད་དུ། ཉིན་མོ་བཅོམ་ལྡན་རྡོ་རྗེ་འཛིན། །མཚན་མོ་ཤེས་རབ་ཅན་དུ་བརྗོད། །ཅེས་འབྱུང་ལ། ཟབ་གསང་གི་གནད་འདི་མ་རྟོགས་པར་དགེ་ལྡན་པའི་དར་མ་རིན་ཆེན་སོགས་དེ་ཕྱོགས་པ་མང་པོས་འདིའི་ཉིན་མཚན་གྱི་རྣལ་འབྱོར་ལ་དགག་པ་བྱས་པར་སྣང་བ་ནི་བཅོམ་ལྡན་འདས་ཉིད་ཀྱི་རྒྱུ་དང་དེའི་རང་སྲས་སེམས་དཔའ་རྣམས་ཀྱི་འགྲེལ་པ་བཀག་པར་བྱེད་པ་ཡིན་པས་དེའི་རྗེས་བཟློས་ཙམ་བྱེད་པ་དེ་དག་ཀྱང་ཆེས་ཡ་ང་བ་ཡིན་ནོ། །འོ་ན་རྣམ་ཤེས་དང་ཡེ་ཤེས་ཀྱི་དགག་སྒྲུབ་དེའི་ཚེ་རླུང་གི་བྱེད་པ་ཇི་ལྟ་བུ་ཞིག་དགོས་ཞེ་ན། རྣམ་ཤེས་ཀྱི་དབང་ཤེས་ཡུལ་བཅས་དེ་དག་འཁོར་བ་པའི་རླུང་བཅུ་བསྐྱེད་པས་དབང་ཤེས་ཡུལ་བཅས་བདེན་སྣང་ལྟར་ཤར་བ་དེའང་ཡིད་རྟོག་གི་བག་ཆགས་དྲག་པོའི་མཐུ་ལས་ཡིན་པས་ཡིད་ཀྱི་གནད་ཅི་ཡང་རྣམ་པར་མི་རྟོག་པ་ཉིད་ལ་རག་པས། ཇི་སྐད་དུ། སེམས་ནི་ནམ་མཁའ་འདྲ་བར་གཟུང་བྱ་སྟེ། །ནམ་མཁའི་རང་བཞིན་ཉིད་དུ་སེམས་ཉིད་བཟུང༌། །ཡིད་དེ་ཡིད་མ་ཡིན་པར་བྱེད་གྱུར་ན། །དེས་ནི་བླ་མེད་བྱང་ཆུབ་ཐོབ་པར་འགྱུར། །མཁའ་འདྲ་བྱས་ན་རླུང་ནི་རྣམ་པར་འཆིང༌། །མཉམ་ཉིད་རབ་ཏུ་རྟོགས་ན་ཡོངས་སུ་གྲོལ། །མདའ་བསྣུན་གྱི་སྨྲས་ནམ་ཞིག་ནུས་ལྡན་ནམ། །མི་རྟོག་གཡོ་བ་མྱུར་དུ་སྤོང་བར་འགྱུར། །ཞེས་དང༌། ཡང་དཔལ་ས་ར་ཧས། རྨོངས་པ་ནམ་མཁའི་ཚད་མ་ནི། །གལ་ཏེ་ཤེས་ན་རྨོངས་ཚོགས་གཅོད། །དང་པོར་རྣམ་དག་ནམ་མཁའ་ལ། །བལྟས་ཤིང་བལྟས་ཤིང་མཐོང་བ་དགག །ཅེས་འབྱུང་ལ། དེ་ནས་རྣམ་ཤེས་ཡུལ་བཅས་འགགས་ནས་ཡེ་ཤེས་ཡུལ་བཅས་ཤར་བའི་ཚེ་རྣམ་པར་དག་པའི་སྙིང་གའི་རྩ་འདབ་ནུས་མ་བཅུའི་རླུང་སེམས་ཀྱི་ཡུལ་སྣང་མཆེད་པ་ན་སླར་མ་དག་པའི་དྲུག་ཡིད་ཀྱི་ཡུལ་དེ་དག་ལ་ཆོས་ཀྱི་སྐྱེ་མཆེད་པར། གཟུང་འཛིན་དུ་རྟོགས་པའི་ཡིད་རླུང་གཡོ་བ་ཤས་ཆེ་བས། ཡིད་རླུང་ཕྲ་མོ་དེ་སད་པར་བྱས་པ་ལའང་ཡིད་རྟོག་གི་རྩོལ་བའི་རྒྱུ་བ་ཉིད་བཀག་སྟེ་མ་བཅོས་པ་ན་དེའི་བཞོན་པའི་ཡིད་རླུང་ཉིད་ཀྱང་དགག་སྒྲུབ་མེད་པར་རང་བབས་སུ་བཞག་པས་རང་ཆད་དུ་ལུས་སེམས་ནང་གི་བྱེད་པས་རང་འགག་ཏུ་འགྲོ་བ་ནི་རྡོ་རྗེའི་ལུས་སེམས་ཀྱི་རྟེན་འབྲེལ་ཏེ། རླུང་སེམས་ཚོགས་པ་གཅིག་པ་ཉིད་ཀྱིས་འབྲེལ་ཟླ་མ་གྲུབ་ན་འབྲེལ་ཟླ་འགོག་པར་འགྱུར་བའི་ཕྱིར། དཔལ་ས་ར་ཧས། འཇུར་བུས་བཅིངས་པའི་སེམས་ཉིད་ནི། །གློད་ན་གྲོལ་བར་ཐེ་ཚོམ་མེད། །ཅེས་དང༌། མི་གཡོ་བླ་མེད་ཀྱི་རྒྱུད་ལས། སེམས་ནི་བཅིངས་པར་གྱུར་པ་ཡིས། །རླུང་ཡང་འཆིང་བར་འགྱུར་བ་ཉིད། །ཅེས་དང༌། གྲུབ་ཆེན་མི་ཏྲ་ཛོ་གིས། ཅིར་སྣང་རང་སར་བཞག་ན་བྱ་བྲལ་ལྷུན་གྱིས་གྲུབ། །ཅེས་དང༌། ཁྱད་པར་རྒྱུད་སྡེ་རིན་པོ་ཆེ་རྣམས་དང་དེའི་མན་ངག་ལས། རླུང་མི་རྟོག་རྒྱ་ཡན་དུ་བཅིང་བ། ཞེས་བྱ་བའང་འདི་ཉིད་དོ་སྟེ། སྦྱོར་བ་ཡན་ལག་དྲུག་པ་པཎ་ཆེན་ནགས་རིན་གྱིས་འཆད་པ་ན་སོར་བསམ་གྱི་བཤད་པ་རྒྱས་པར་མཛད་སྐབས་ཐམས་ཅད་མཁྱེན་པ་མགོས་གཞོན་དཔལ་དང་ཐམས་ཅད་མཁྱེན་པ་བྱམས་པ་གླིང་པ་དག་གིས་པཎ་ཆེན་གྱིས་གསུངས་པ་འདི་དང་མཐུན་པར་རྒྱལ་བ་འབྲི་ཁུང་པས་རླུང་མི་འཛིན་པ་ལྷུག་པར་འཇོག་པ་ཟབ་ཅེས་བྱ་བའི་རྡོར་གསུང་ཡོད་ཅེས་རྒྱུ་མཚན་གསོལ་བས། པཎ་ཆེན་ཐུགས་ཀར་ཐལ་མོ་སྦྱར་ནས། ནཱ་ག་རྫུ་ན་ཕ་ལ་ཕ་ལ་ན་མ་ན་མ་ཞེས་སྤྱན་ཚུམ་ཚུམ་མཛད་སྐད་པར་གདའ། དེས་ན་མ་དག་པའི་རླུང་སེམས་ཀྱི་བྱེད་བཅིངས་རྩོལ་མེད་མ་བཅོས་པའི་སྒོ་ནས་དགག་པ་མེད་ན་འཁྲུལ་སྤྲོས་ཀྱི་མྱོང་འཛིན་ཞེན་པའི་གཞི་རྟེན་ཐམས་ཅད་མི་ལོག་སྟེ་སློབ་དཔོན་སངས་རྒྱས་གསང་བས། མྱོང་བ་བྱུང་ན་ཞེན་པའི་རྟེན། །ཞེན་པ་བྱུང་ན་འཛིན་པའི་གཞི། །འཛིན་པས་བཅིངས་ཕྱིར་གྲོལ་མི་འགྱུར། །ཞེས་འབྱུང་ལ། འཁྲུལ་པའི་སྤྲོས་སྣང་འགག་པ་ལའང་མྱོང་ཞེན་རྟོག་འཛིན་ཉིད་དགག་དགོས་ལ། དེ་འགགས་པ་ན་འཁྲུལ་བྲལ་སྤྲོས་མེད་ཀྱི་སྣང་བ་རབ་འབྱམས་སུ་འགྱུར་ཏེ། དཔལ་ས་ར་ཧས། རྨད་བྱུང་ནམ་མཁའི་དཀྱིལ་ཤར་བྷུ་སུ་ཀུ། །སྟོང་ཉིད་གཟུགས་མཛེས་ལྟོས་ཤིག་བྷུ་སུ་ཀུ། །ཞེས་སོགས་རྒྱས་པར་འབྱུང་ལ། སོར་སྡུད་ཀྱི་སྐབས་འདིར། རྗེ་ཙོང་ཁ་པས། རྟགས་ཀྱི་དགག་བྱ་བཀག་པའི་རྟོག་དཔྱོད་ཀྱི་དྲན་ཤེས་མ་ཉམས་པའི་སྟོང་ཉིད་ལ་བློ་བཞག་པ་ལས་མ་བཅོས་པར་ཡུལ་སོ་སོར་དང་དུ་མི་ལེན་པ་སོ་སོར་བསྡུད་ཀྱི་དོན་དུ་འདོད་ལུགས་དེ་བོད་སྟོན་རྣམས་དང་ལོ་ཆེན་རྣམས་ཀྱིས་པཎ་ཆེན་ནགས་རིན་ལ་ཞུས་པས། པཎ་ཆེན་ཐུགས་རྟབ་རྟབ་པར་གྱུར་ཏེ། པཎ་ཆེན་ཞལ་ནས། གུ་རུ་ཛྷུ་ཌ་ཛྷུ་ཌ་དེ་ལྟ་ན་དཔལ་ས་ར་ཧ་སོགས་གྲུབ་ཐོབ་ཐམས་ཅད་ཀྱིས་རྒྱུད་སྡེའི་དགོངས་པ་བླངས་པ་དོན་མེད་དུ་འགྱུར་ཏེ། རྟོག་དཔྱོད་ཉམས་ན་གནས་ལུགས་རྟོགས་པའི་བློ་གྲོས་ཉམས་པར་འགྱུར་བས་རྟོག་དཔྱོད་ཀྱི་ངང་ནས་སོར་སྡུད་ཉམས་སུ་ལེན་པར་བྱེད་དོ་ཞེས་པ་ནི་ཤིན་ཏུ་ཐ་ཆད་ལ། རྟོག་པ་དང་བྲལ་བའི་བློ་བཟང་ཡིད་ལ་མི་བྱེད་པ་ལ་གནས་ལུགས་ཕྱག་ཆེན་འོད་གསལ་བ་འཆར་རོ་ཞེས། རྟོག་པ་ཉམས་པས་བློ་ཉམས་ཏེ། །བློ་ངན་རྗེས་སུ་རྟོག་བྱེད་ལོ། །དེ་ཉིད་ལས་ནི་བློ་བཟང་ལ། །ནམ་མཁའ་ལས་ལྷག་ཅི་ཡང་འབྱུང༌། །ཞེས་སོགས་འབྱུང་བས་བོད་ཀྱི་ཨུ་པ་དེ་ཤ་ཞེས་ཁྲེལ་བརྒད་ཆེན་པོ་མཛད་ཅེས་ཐམས་ཅད་མཁྱེན་པ་ཁྲུས་ཁང་ལོ་ཙཱའི་སྦྱོར་དྲུག་ཁྲིད་ཀྱི་གསུང་རྒྱུན་ལས་འབྱུང་བས་སངས་རྒྱས་དང་བྱམས་སེམས་ཐམས་ཅད་དགོངས་པ་གཅིག་མགྲིན་གཅིག་དབྱངས་གཅིག་ཏུ་འདུག་གོ །

འདི་ལྟར་རྒྱལ་བ་སྲས་བཅས་དེ་དག་དབྱངས་གཅིག་པར་མི་འོང་ཡང་ཀ་མེད་པ་ཡིན་ཏེ། མ་དག་པའི་དབུ་རྐྱང་རོ་གསུམ་གྱི་རྩ་རླུང་ཐིག་ལེའི་རྟེན་འབྲེལ་ལས་ཁམས་གསུམ་གྱི་ཆོས་འདི་དག་བྱུང་བ་ཡིན་ལ། མ་དག་པའི་དྲི་མ་དེ་ཉིད་ཀྱང་སྣང་གསུམ་གྱི་སྒྲིབ་པ་དབྲལ་དཀའ་ཤོས་ཡིན་པས་སྒྲིབ་པ་དེ་དག་སྔར་བཅོས་རྩོལ་དགག་སྒྲུབ་དུ་མ་བྱས་པས་འཕེལ་ནས་འཁོར་བ་འདི་དག་བྱུང་བ་ཡིན་པས། ད་མ་དག་པའི་དབུ་རྐྱང་རོ་གསུམ་གྱི་རླུང་གི་རྒྱུ་བ་ལ་བཅོས་རྩོལ་བཀག་སྟེ་མ་བཅོས་ལྷུག་པར་བཞག་པ་ན་དེའི་ཤུལ་དུ་དག་པའི་དབུ་རྐྱང་རོ་གསུམ་གྱི་རླུང་གེགས་མེད་དུ་མ་བཅོས་པར་རྒྱུ་བ་ན། དེ་ཉིད་ལ་མ་བཅོས་གོང་འཕེལ་དུ་བཞག་པས་དག་པའི་དབུ་རྐྱང་རོ་གསུམ་གྱི་རྒྱུ་བ་དེ་ཉིད་རང་བཞིན་ལྷུན་གྲུབ་ཀྱི་སྐུ་གསུང་ཐུགས་ཀྱི་རྡོར་ཟླས་སུ་ཆེར་གོམས་པས་སྐུ་གསུམ་ཐོབ་བྱེད་ཀྱི་དགེ་ཚོགས་ཆོས་ཕུང་བརྒྱད་ཁྲི་བཞི་སྟོང་གི་རྩ་བ་དབྱངས་གསལ་གྱི་བརྗོད་དོན་ཐམས་ཅད་རྟེན་འབྲེལ་གྱི་དབང་གིས་དུས་སྐད་ཅིག་ཏུ་ཉམས་སུ་ལོངས་ནས་མངོན་པར་རྫོགས་པར་སངས་རྒྱས་པའི་གནད་ནི་སྲོག་རྩོལ་མཆོག་གི་དབུགས་འབྱིན་ཁོ་ན་ལ་རག་སྟེ། དེའི་ཕྱིར་རྒྱུད་ལས། རླུང་ཞེས་བྱ་བ་བྱང་ཆུབ་སེམས། །དབང་པོ་ཀུན་གྱི་རྩ་བ་སྟེ། །འདི་ལྟར་མི་མངོན་ཕྲ་བ་ལ། །རྟག་ཏུ་གསལ་བར་བརྗོད་པ་ཡིན། །ཞེས་འབྱུང་བའི་ཕྱིར། དེས་ན་མ་བཅོས་པའི་རྡོར་བཟླས་ཇི་ལྟར་བྱ་ཞེ་ན་འདིའི་ཚུལ་རྒྱུད་སྡེའི་མན་ངག་ནས་བྱུང་བ་ལྟར། ཁོ་བོའི་རྗེ་བཙུན་ཆེན་པོ་སངས་རྒྱས་མཉན་པ་གྲུབ་ཐོབ་ཀྱི་བཞེད་པ་ཞི་བ་དང་དྲག་པོ་དང་ཤིན་ཏུ་ཞི་བ་དང་ཤིན་ཏུ་དྲག་པོ་སོགས་ཀྱི་སྦྱོར་བ་དུ་མ་ཡོད་ཀྱང་སྐལ་ལྡན་ལ་མ་གཏོགས་འདིར་གསང་བའི་རྒྱ་ཡིས་བསྡམས་སོ། །

**སྨྲས་པ། འཆི་ལྟས་རླུང་གི་རྒྱུ་བ་དུས་མིན་དང༌། །དུག་གསུམ་མངོན་གྱུར་ལ་སོགས་སྐྱེས་དུས་ཀྱི། །རླུང་ངན་ནང་དུ་མི་འཛིན་ལྷུག་པ་རུ། །འཇོག་ན་ཉེས་པ་མི་བསྐྱེད་ཡོན་ཏན་འཕེལ། །ཞེས་པའི་མན་ངག་བླ་མའི་ཐུགས་ཀྱི་བཅུད། །གདམས་ངག་ལོགས་སུ་བསྟན་ཞེས་འདི་ཉིད་དོ། །ཞེས་སྨྲས་ན་དོན་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། མཆོག་གི་འཕོ་བ་རྣམ་ཤེས་བླ་མར་འོད་གསལ་བ་གཅིག་དགོས་བྱ་བ་ལ། རྡོར་གསུང་འདིའི་དོན་ནི། སློབ་པ་དང་མི་སློབ་པའི་རྣལ་འབྱོར་པ་སྒྱུ་ལུས་གྲུབ་པའི་རྟེན་ལ། འོད་གསལ་ཆོས་ཀྱི་སྐུ་མངོན་དུ་མཛད་པ་ན་གློ་བུར་དྲི་མའི་རྣམ་ཤེས་ཀྱི་རྒྱུན་འཆད་པ་ན་འཁོར་བའི་ཚེ་སྲོག་ཆད་པས་སྐབས་དེར་སྒྲུབ་པ་པོ་འཁོར་བའི་གནས་པ་མ་ལུས་པ་ལས་གྲོལ་ནས་མི་གནས་པའི་ཟུང་འཇུག་རྡོ་རྗེ་འཆང་གི་གོ་འཕང་དུ་འཕོ་བ་ཞེས་རྣམ་པར་འཇོག་ལ། ཚུལ་འདི་ནི་རྡོ་རྗེ་འཆང་ཆེན་པོའི་མན་ངག་མཐར་ཐུག་པ་སྟེ། འདི་ལ་དགོངས་ནས་དཔལ་ཀརྨ་པ་མཁའ་སྤྱོད་དབང་པོའི་ཞལ་སྔ་ནས། དོན་དམ་གསང་ཆེན་གྱི་འཕོ་བ་ཞེས་ཐ་སྙད་མཛད་པ་ཡིན་ལ། དེ་ལྟར་གཉུག་མ་ལྷན་ཅིག་སྐྱེས་པའི་སྒྱུ་ལུས་རྡོ་རྗེའི་སྐུ་ཟླ་བའི་ཆ་སོ་གཉིས་དག་པའི་མཚན་བཟང་པོས་བརྒྱན་པའི་སྒྲིབ་བྲལ་གྱིས་སྐུ་བརྙེས་པ་ན། སྐུ་དེ་ལ་གནས་པའི་ཨ་ཧཾ་ཡབ་ཡུམ་སྙོམས་པར་འཇུག་པའི་ཟག་མེད་ཀྱི་བདེ་བས་རྒྱུད་ཡང་དག་པར་ཆགས་ཆེན་དུ་གྱུར་པས་ཟག་བཅས་ཀྱི་ཚོར་བ་བདེ་སྡུག་ལུང་མ་བསྟན་ཐམས་ཅད་ལས་རྣམ་པར་གྲོལ་བའི་སྐུ་མཉེས་པར་འགྱུར་ཏེ། འདུས་པ་རྡོ་རྗེ་འཕྲེང་བར། འདི་ནི་ཨ་ལས་ཟླ་བར་བཤད། །འོད་ཟེར་སྟོང་འགྱེད་པ་ཡི་ཧཾ། །འདིར་ཡང་ཨ་ཡི་མིང་ལ་བརྟེན། །བརྟེན་པ་ཧཾ་དུ་རབ་ཏུ་གྲགས། །ཞེས་དང༌། རྣམ་དག་བྲལ་བའི་གནས་པ་ནི། །ཨ་ཧཾ་གང་དུའང་གནས་པ་མེད། །གཞན་ནི་འགའ་ཞིག་འདི་ལ་ཡང༌། །དོན་དམ་པར་ནི་དམིགས་སུ་མེད། །དེ་ལྟར་ཨ་ཧཾ་ང་ཡིས་བཤད། །ཅེས་འབྱུང་ལ། འདི་ནི་རྣལ་འབྱོར་པ་གང་སློབ་པ་དང་མི་སློབ་པའི་འོད་གསལ་བའི་དབྱིངས་རིག་དབྱེར་མེད་དུ་གློ་བུར་དྲི་མའི་ལུས་སེམས་ཀྱི་བདག་གམ་གང་ཟག་གི་ཆ་རྒྱུན་ཆད་ནས་སློབ་པའི་ཟུང་འཇུག་གི་སྐུ་དང་མི་སློབ་པའི་ཟུང་འཇུག་གི་སྐུ་བརྙེས་ཏེ་ཟུང་འཇུག་གི་རྣལ་འབྱོར་པའམ་གང་ཟག་ཅེས་པར་མིང་དོན་འཕོ་བ་ནས་འཕོ་བར་བརྗོད་དེ། ཞལ་ལུང་ལས། བདག་སེམས་དབྱིངས་སུ་ཞུགས་པའི་ཚེ། །གསལ་ཞིང་རབ་དགའ་མཁའ་འདྲ་རྟོགས། །ཞེས་པའི་འགྲེལ་པར། བདག་སེམས་དབྱིངས་སུ་ཞུགས་པའི་ཚེ། །ཞེས་པ་ནི་ཁྱད་པར་བྱེད་པ་གནས་ལས་གཡོས་པའི་ཚེ་ན་རྣམ་པར་རྟོག་པར་ཐམས་ཅད་དང་བྲལ་བའི་བདེ་བའི་རོ་མྱོང་བས་དེའི་དུས་ཆོས་སྐུ་གསལ་ཞིང་རབ་དགའ་མཁའ་འདྲ་རྟོགས་ཤེས་སོ། །ཞེས་སོགས་འབྱུང་བས་ཁྱད་པར་མི་སློབ་པའི་ཆོས་སྐུ་མངོན་དུ་མཛད་མ་ཐག་པར་གཟུགས་སྐུ་གཉིས་འགྲོ་དོན་དུ་འབད་པ་མེད་པར་འབྱུང་ངོ༌། །འཕོ་བ་འདི་ལ་དོན་དམ་གསང་ཆེན་གྱི་འཕོ་བ་ཞེས་བཏགས་པའི་རྒྱུ་མཚན་ཅི་ཞེ་ན། འབྲས་རྒྱུད་ཀྱི་བདེ་གཤེགས་སྙིང་པོ་འོད་གསལ་བའི་སེམས་ཆེན་པོ་དང་དེའི་ཆོས་ཉིད་དོན་དམ་བདེན་པ་ཆེས་ཕྲ་བ་ནི་སྔགས་ལུགས་ཀྱི་སངས་རྒྱས་མ་གཏོགས་སངས་རྒྱས་འོག་མ་དག་གི་སྤྱོད་ཡུལ་མིན་པས་དེ་ལྟར་བརྗོད་པ་ཡིན་ནོ། །བླ་མར་འོད་གསལ་བ་ཞེས་པ་ནི། སྔགས་ལུགས་ཀྱི་སངས་རྒྱས་ཀྱི་གོང་དུ་བླ་མ་གཞན་མེད་པ་ཉིད་ཀྱི་བླ་མ་དེའི་གོ་འཕང་ཐོབ་པའི་ཐབས་ཀྱི་འཕོ་བ་ཉིད་དུ་བསྔགས་པ་ཡིན་ནོ། །འདི་ལྟ་བུའི་འཕོ་བ་ཚེ་གཅིག་ལུས་གཅིག་ཏུ་གྲུབ་ན། ལས་ཀྱིས་འཕངས་པའི་རྣམ་སྨིན་གྱིས་ལུས་ཀྱང་དེ་ཉིད་དུ་རྡོ་རྗེའི་སྐུར་དག་པར་འགྱུར་བ་ལས། བོད་ཁ་ཅིག་ལུགས་ལྟར་རྡོ་རྗེའི་སྐུ་འགྲུབ་པ་ན། རྣམ་སྨིན་གྱི་ལུས་ངེས་པར་ཕྱིས་ལྟར་འདོར་དགོས་ཞེས་པ་ནི་མི་རིགས་ཏེ། རྣམ་སྣང་མངོན་བྱང་ལས། རྣམ་པར་སྨིན་པ་འདིར་སྨིན་པ། །ལས་རྣམས་ཀྱི་ནི་འབྲས་བུ་ཡོད། །གང་གི་ཚེ་ན་གྲུབ་པ་ཐོབ། །དེ་ཡི་ཚེ་ན་ལས་རྣམས་བཟློག །སེམས་ནི་རང་དངོས་མེད་ཕྱིར་དང༌། །འབྲས་བུ་རྒྱུ་རྣམས་སྤངས་པའི་ཕྱིར། །ལས་ཀྱི་སྐྱེ་བ་རྣམས་ལས་ཐར། །སྐྱེ་བ་ནམ་མཁའ་ལྟ་བུ་ཡིན། །ཞེས་འབྱུང་ལ། དེའི་དོན་ཡང༌། སློབ་དཔོན་ཛྙ་ན་ཤྲཱི་གསང་སྔགས་ཀྱི་ཆོས་མདོ་ལས་ཟབ་ཁྱད་བཅུ་གཅིག་གསུངས་པའི་སྐུ་གསུང་ཐུགས་ལ་སྦྱར་བ་ལ། སྐུ་ལ་སྦྱར་བ་ལ་ཡོན་ཏན་བཞི་བསྐྱེད་དེ། ཐ་མལ་པའི་སྤྲོས་པའི་བག་ཆགས་མྱུར་དུ་བཟློག་པ་དང༌། ལས་ཀྱི་རྣམ་པར་སྨིན་པ་མྱུར་དུ་བཟློག་པ་དང༌། བསོད་ནམས་ཀྱི་ཚོགས་ཆེན་པོ་སོག་པ་དང༌། ཆོས་ཀྱི་བདག་མེད་པ་ལ་རང་བཞིན་གྱིས་འཇུག་པའོ། །ཞེས་འབྱུང་བའི་རྣམ་སྨིན་བཟློག་པའི་དོན་དུ་འཆད་པ་འདི་ཉིད་རྡོ་རྗེ་འཆང་གི་དགོངས་པ་བླ་ན་མེད་པར་གྲུབ་སྟེ། ཞག་འགས། རྣམ་སྨིན་གྱི་ལས་གཟུགས་བདེ་ཆེན་རྡོ་རྗེ་ཡེ་ཤེས་ཀྱི་སྐུར་བསྒྱུར་བར་བྱེད་པའི་ཕྱིར། དུས་འཁོར་དུ། དེ་ནས་ཏིང་ངེ་འཛིན་གྱི་དག་པ་ཉིན་ཞག་འགའ་ཞིག་རྣམས་ཀྱི་ཡེ་ཤེས་སྐུ་ནི་འགྲུབ་པར་འགྱུར། །ཞེས་པའི་འགྲེལ་ཆེན་ལས། གཟུགས་ཀྱང་འགྱུར་བ་མེད་པའི་བདེ་བར་འགྱུར་ཏེ། དེ་ཉིད་ནི་ཤེས་རབ་ཀྱི་ཕ་རོལ་ཏུ་ཕྱིན་པའི་ཡེ་ཤེས་སོ། །ཞེས་འབྱུང་ངོ༌། །དེ་ལྟར་དོན་དམ་གསང་ཆེན་གྱི་འཕོ་བའི་ནུས་པ་མ་ཐོབ་པ་དག །སེམས་དབེན་ཐུགས་རྡོ་རྗེའི་རྣལ་འབྱོར་ཕྱག་རྒྱ་ཆེན་པོ་བདེ་སྟོང་གཉིས་སུ་མེད་པའི་ཡེ་ཤེས་ཐོབ་པའི་འདའ་ཀ་མ་དེ་ཇི་ལྟར་བྱ་ཞེ་ན། འདི་ལ་དཔལ་ཀརྨ་པ་མཁའ་སྤྱོད་དབང་པོའི་ཞལ་སྔ་ནས། གཤིས་ལུགས་གཉུག་མའི་འཕོ་བ་ཞེས་བྱ་བ་དགོས་པར་གསུངས་ཏེ། གཤིས་ལུགས་གཉུག་མའི་འཕོ་བ་ནི། རྣམ་ཤེས་ཀྱི་སྣང་གསུམ་འོད་གསལ་དང་བཅས་པ་བསྡུས་ནས། རང་བྱུང་ལྷན་ཅིག་པའི་འོད་གསལ་གྱི་ལུས་སེམས་ཀྱི་བདག་ཉིད་ལ་ཡེ་ཤེས་རྣམ་པར་དག་པའི་སྣང་གསུམ་གྱི་བྱིན་རླབས་པར་བྱས་པའི་སྒྱུ་ལུས་སུ་འཕོ་བ་སྟེ། འདིར་སྒྱུ་མ་ཙམ་གྱི་དག་པའི་སྐུར་འཕོ་བ་དང་ཐབས་གང་གི་འཕོ་བ་དང༌། ལུས་གང་འཕོ་བའི་འཁོར་གསུམ་གྱི་སྤྲོས་པ་ཐམས་ཅད་སྤྲོས་བྲལ་སྟོང་པ་ཉིད་དུ་རྟོགས་བཞིན་པ་ཉིད་ཀྱི་སྐུ་གསུང་ཐུགས་ཀྱི་རྟེན་འབྲེལ་སྒྱུ་མ་ལྟར་གཤེགས་བཞུད་སྤྲུལ་བསྒྱུར་ལ་སོགས་པ་གང་དུ་ཡང་འཕོ་རུང་བ་སྟེ། འདི་ནི་འོད་གསལ་བའི་འཕོ་བ་ཞེས་གྲུབ་ཆེན་རྣམས་ཀྱི་ཞལ་ལུང་ལས་ལེགས་པར་འབྱུང་བའི་ཕྱིར་ཏེ། ཆོས་དྲུག་ཀ་དཔེ་སྔ་མར། འཆི་ཀའི་ཤེས་པ་གསལ་བྱས་ཏེ། །འཆི་བའི་རྟགས་རྣམས་ཚང་བ་དང༌། །སྔར་གོམས་པ་ལ་སེམས་བཞག་སྟེ། །འོད་གསལ་བར་ནི་འཇུག་པར་བྱ། །ཞེས་འབྱུང་ལ། འདི་ལྟ་བུ་འོད་གསལ་ཕྱག་རྒྱ་ཆེན་པོའི་འཕོ་བ་ཡང་མཚན་མེད་ཤེས་རབ་ཀྱི་ཆ་ནས་དང༌། མཚན་བཅས་ཐབས་ཀྱི་ཆ་གཉིས་ཡོད་པ་ལས་གཉིས་ཀས་ཀྱང་འགྲུབ་མོད་ཀྱི། ཉེ་བར་འགྲུབ་པ་ནི་སྔ་མ་ཉིད་མཆོག་ཏུ་བསྔགས་ཏེ། རྣམ་སྣང་མངོན་བྱང་ལས། མཚན་མར་བཅས་པས་མཚན་བཅས་ཀྱི། །དངོས་གྲུབ་རྒྱལ་བ་དམ་པ་བཞེད། །མཚན་མ་མེད་ལ་གནས་པས་ནི། །མཚན་མར་བཅས་པའང་འགྲུབ་པར་འགྱུར། །ཞེས་གསུངས་ལ། ཕྱི་མ་ནི་ཀ་དཔེ་དང་པོར། འོད་གསལ་བར་ནི་འཕོ་བ་ལ། །འཆི་བའི་དུས་ནི་ཤེས་བྱས་ཏེ། །འོད་གསལ་བ་ལ་སེམས་གནས་ཏེ། །ལུས་ཀྱི་རྩོལ་བ་དག་གིས་སོ། །ཞེས་འབྱུང་ངོ༌། །འདིའི་ལུས་སེམས་ཀྱི་རྩོལ་བ་ཇི་ལྟར་བྱ་བ་ནི། རྣལ་འབྱོར་དབང་ཕྱུག་བརྺི་པའི་ལམ་འབྲས་སུ། དབང་བཞི་པའི་འདའ་ཁ་མ་ལམ་ཕྱག་རྒྱ་ཆེན་པོ་ནས་འཕོ་བ་ཞེས་པ་དེར་རྒྱས་པར་འབྱུང་ལ་མཆོག་ཏུ་ཟབ་པའི་བཞི་པའི་འདའ་ཀ་མ་ནི་གྲུབ་ཆེན་ཏེ་ལོ་ན་རོའི་མན་ངག་ཁོ་བོའི་ཕ་རས་པ་ཆེན་པོའི་ཐུགས་སུ་བྱོན་པའི་ཕྱོགས་ཅུང་ཟད་བདག་ལྟ་བུའི་གློ་བར་ཡང་ཆུད་དོ། །འདིར་གཤིས་ལུགས་གཉུག་མའི་འཕོ་བ་ཞེས་པ་ནི་གཤིས་ལུགས་ཨ་ཧཾ་དབྱེར་མེད་ཀྱི་རང་བཞིན་དག་པའི་བདག་ཉིད་གཉུག་མར་འབྱུང་བ་འབྲས་དུས་ཀྱི་དཔལ་རྡོ་རྗེ་སེམས་དཔའ་བདག་ཉིད་ཀྱི་ང་རྒྱལ་དུ་འཕོ་བའི་དོན་ཏེ། འདི་ལ་དཔལ་འདུས་པར་སྒྱུ་ལུས་ཀྱི་རིམ་པ་ཞེས་འཆད་དོ། །

**སྨྲས་པ། སངས་རྒྱས་ཀུན་དངོས་བླ་མ་རྡོ་རྗེ་འཛིན། །སྒྲིབ་གསུམ་བྲལ་བའི་འོད་གསལ་⁽1763⁾**འདི་སྐབས་ཀྱི་བླ་མའི་འོད་གསལ་ཞེས་པ་ནི་བླ་མའི་རྣམ་པ་ཐམས་ཅད་མཁྱེན་པའི་ཡེ་ཤེས་ཀྱི་དབང་དུ་བྱས་པའོ། །**ངོ་བོ་དེ། །སྐལ་ལྡན་མཆོག་གི་མོས་གུས་ཕུལ་བྱུང་གིས། །ཐུགས་ཡིད་གཅིག་ཏུ་འདྲེས་པར་བྱེད་པ་ན། །རྣམ་ཤེས་བཟོད་མེད་འཇིག་ཅིང་ཡེ་ཤེས་སུ། །འཕོ་བ་དེ་ནི་རྗེ་བཙུན་ཆེན་པོ་སྟེ། །བདག་གི་བླ་མ་སངས་རྒྱས་མཉན་པའི་ལུགས། །དེང་སང་འདི་ན་སྐལ་ལྡན་འགའ་སྲིད་ན། །ཚུལ་འདིར་ཞུགས་ནས་དྭགས་པོ་བཀའ་བརྒྱུད་ཀྱི། །བཞེད་དོན་མ་ལུས་བསྒྲུབ་ན་ཅི་མ་རུང༌། །ཞེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ།། །།**

༈ རྡོ་རྗེའི་གསུང༌། སངས་རྒྱས་ནི་བྱང་ཆུབ་སེམས་ཀྱི་རང་འབྲས་དང་རང་བཞིན་ཡིན་བྱ་བ་ལ་སྨྲས་པ། **རྫོགས་སངས་རྒྱས་ནི་དྲི་མ་བྱང་ལས་འཁྲུངས། །ཡེ་ཤེས་མ་ལུས་ཁོང་དུ་ཆུབ་ལས་སྐྱེས། །དེ་ལྟའི་སངས་རྒྱས་དེའི་ཐུགས་ཉིད་ནི། །བྱང་དང་ཆུབ་པའི་རང་བཞིན་ཉིད་དུ་བཞུགས། །**

རྡོར་གསུང་འདི་ཆེས་དག་པར་བཏོན་ན། སྔགས་ལུགས་ཀྱི་སངས་རྒྱས་ཐོབ་པར་བྱེད་པ་ལ་ཀུན་རྫོབ་དང་དོན་དམ་པའི་སེམས་སྐྱེ་བའི་རྟེན་གྱི་དཀར་དམར་ཞུ་བའི་བདེ་བ་མེད་ན་མི་འབྱུང་བྱ་བ་འདི་བཞུགས། ཞེས་སོ། །

དེ་ཡང་རྒྱུ་རྒྱུད་བདེ་གཤེགས་སྙིང་པོའི་བདེ་སྟོང་དབྱེར་མེད་བསྐྱེད་པའི་ཡེ་ཤེས་ཀྱི་རླུང་གིས་བདེ་སྟོང་དབྱེར་མེད་བསྐྱེད་པའི་དཀར་དམར། བདེ་སྟོང་དབྱེར་མེད་བསྐྱེད་པའི་རྩའི་ནང་ནས་བཞུས་ནས་བདེ་སྟོང་དབྱེར་མེད་ཀྱི་རྟོགས་པ་བསྐྱེད་ན་ཟག་མེད་བདེ་གཤེགས་སྙིང་པོའི་རླུང་ཐིག་སེམས་བཅས་དེ་རྟེན་འབྲེལ་ཡན་ལག་བཅུ་གཉིས་བསྐྱེད་པའི་རྩ་རླུང་ཐིག་ལེ་སེམས་བཅས་ཀྱི་འཕོ་བ་བཅུ་གཉིས་དང་ཆུ་ཚོད་རེ་བཞི་དང༌། དབུགས་ཉི་ཁྲི་ཆིག་སྟོང་དྲུག་བརྒྱ་དང་དེ་ལ་བརྟེན་པའི་ཉོན་མོངས་བརྒྱད་ཁྲི་བཞི་སྟོང་དང་ལོ་བརྒྱའི་རྒྱུ་བའི་གྲངས་ཀྱི་དབུགས་དང་རྣམ་རྟོག་ལ་སོགས་སྦྱོང་བར་བྱེད་པ་ཡིན་ཏེ། དེ་ལྟའི་རྩ་རླུང་ཐིག་ལེ་ཡེ་ཤེས་བདེ་བའི་ཚོགས་པ་དེས་འཁོར་བའི་རྟེན་བྱེད་པའི་རྩ་ཐམས་ཅད་ཀྱི་མདུད་པ་ཞིག་པར་བྱེད་ཅིང༌། རླུང་གི་རྒྱུ་བ་བཀག་ནས་ཐིག་ལེ་ཟག་པར་བྱས་ནས་དེ་དང་ལྷན་ཅིག་པའི་རྣམ་ཤེས་མངོན་གྱུར་ས་བོན་གནས་ངན་ལེན་རྣམས་སྦྱོང་བ་བྱེད་པའི་ཕྱིར་ཏེ། དུས་འཁོར་རྩ་རྒྱུད་ལས། སྲོག་སོགས་ལས་རླུང་མ་དག་པ། །ཡན་ལག་བཅུ་གཉིས་རིགས་འབྱུང་བ། །དེ་རྣམས་ཁྱིམ་དུ་ཡང་དག་བཤད། །དེ་རྣམས་ལ་ནི་གཟའ་རྣམས་འབྱུང༌། །རྣམ་པ་བཅུ་གཉིས་འཁོར་ལོ་ནི། །ཡན་ལག་བཅུ་གཉིས་སྲིད་པར་བཤད། །ཡན་ལག་བཅུ་གཉིས་འགགས་པ་ཡིས། །འཇིག་རྟེན་འདྲེན་པ་རྫོགས་སངས་རྒྱས། །ཞེས་འབྱུང་ངོ༌། །དེ་ཡང་གནས་ལུགས་བདེ་གཤེགས་སྙིང་པོའི་རྩ་རླུང་ཐིག་ལེ་ཡེ་ཤེས་སྦྱོར་བས་རྟེན་འབྲེལ་ཡན་ལག་བཅུ་གཉིས་བཟློག་པ་ན་བདེ་གཤེགས་སྙིང་པོ་ཉིད་ཀྱི་ཆ་ཤས་ས་བཅུ་གཉིས་ཀྱི་ངོ་བོ་བདེན་དོན་བཅུ་གཉིས་ཀྱང་མངོན་དུ་བྱེད་དེ། དབང་མདོར་བསྟན་ལས། ཉི་ཁྲི་བརྒྱད་གཉིས་བརྒྱ་ཡི་དབུགས། །འགྱུར་མེད་སྐད་ཅིག་ཟོས་རྣམས་ཀྱིས། །ཕྱོགས་གཉིས་ཡང་དག་ནོན་པ་ནི། །ས་རྣམས་ཀྱིས་ནི་ཡོགས་སུ་རྫོགས། །བདེན་དོན་རྣམ་པ་བཅུ་གཉིས་པ། །ཞེས་འབྱུང་བའི་ཕྱིར། དེས་ན་རྟེན་དག་པའི་དཀར་དམར་གཉིས་ཞུ་བ་མེད་པར་ཐོག་མ་ཐ་མ་མེད་པའི་སྟོང་པ་དང་སྙིང་རྗེའི་བྱང་སེམས་རྒྱུད་ལ་སྐྱེ་བ་མ་ཡིན་ལ། དེ་མ་སྐྱེས་པས་ན་མདོའི་སྟོང་ཉིད་སྙིང་རྗེ་དང་བྱང་སེམས་རྒྱུད་ལ་སྐྱེས་སྔགས་ལུགས་ཀྱི་སངས་རྒྱས་མི་ཐོབ་པ་ཡང་གནད་འདི་ཉིད་ཀྱི་དབང་ཡིན་ཏེ། འདུས་པ་རྒྱུད་ཕྱི་མར། ཐོག་མ་ཐ་མ་མེད་ཞི་བ། །དངོས་དང་དངོས་མེད་མི་ཟད་གཙོ། །སྟོང་ཉིད་སྙིང་རྗེ་མི་ཕྱེད་པ། །བྱང་ཆུབ་སེམས་ཞེས་བཤད་པ་ཡིན། །ཞེས་འབྱུང་བའི་ཕྱིར། དེས་ན་རྒྱུ་དཀར་དམར་ཞུ་བའི་བྱང་སེམས་དེ་ལ་འབྲས་བུ་ངེས་པར་བདེ་ཆེན་འབྱུང་བས་བདེ་ཆེན་དང་བྱང་སེམས་ནི་སྔགས་ཀྱི་ཐེག་པ་འདིར་མིང་གི་རྣམ་གྲངས་ཡིན་ཏེ། ཟླ་གསང་ནོར་བུའི་ཐེག་ལེའི་རྒྱུད་ལས། བྱང་ཆུབ་སེམས་ལས་མ་གཏོགས་པའི། །བདེ་གཤེགས་སྲིད་པ་གསུམ་ན་མེད། །བྱང་ཆུབ་སེམས་དངོས་བདེ་བ་ནི། །བདེ་བ་ཐམས་ཅད་བསྐྱེད་པའོ། །ཞེས་འབྱུང་བའི་ཕྱིར། དེས་རྟེན་དཀར་དམར་ཞུ་བའི་བརྟེན་པ་བྱང་སེམས་མེད་ན། དེས་ཀུན་ནས་བསླངས་པའི་ཁྲོ་ཆགས་རྨོངས་པ་ལ་སོགས་གར་དགུའི་ཉམས་ལྡན་གྱི་སངས་རྒྱས་ཀྱི་མཚན་དཔེ་འབྱུང་བ་མ་ཡིན་ཏེ། དེའི་རྒྱུའི་ཨཱ་ལི་ཀཱ་ལི་རྣམ་པར་མ་དག་པའི་ཕྱིར། དེས་ན་དཀར་དམར་གྱི་ཨཱ་ལི་ཀཱ་ལི་རྣམ་དག་ལས་སྔགས་བླ་ན་མེད་པར་མཚན་དཔེ་འབྱུང་བའི་དོན་ནི། ཇི་སྐད་དུ། སྟོན་པ་སུམ་བཅུ་རྩ་གཉིས་མཚན། །གཙོ་བོ་དཔེ་བྱད་བརྒྱད་བཅུར་ལྡན། །ཁུ་བ་ཞེས་བྱར་རྣམ་པར་གནས། །དེ་མེད་པས་ན་བདེ་མེད་འགྱུ། །བདེ་བ་མེད་ན་དེ་མེད་འགྱུར། །ཞེས་འབྱུང་ལ། དཀར་དམར་རམ་ཨཱ་ལི་ཀཱ་ལི་རྣམ་པར་མ་དག་ན་གསང་སྔགས་ཀྱི་རྟེན་དང་བརྟེན་པའི་དཀྱིལ་འཁོར་གང་ཡང་མི་གྲུབ་སྟེ། དཔེར་ན་དཀྱིལ་འཁོར་ལ་དཀར་ཆ་ལ་ཨཱ་ལི་དག་པས་དེའི་ཆད་ཆ་ཆེན་བཅུ་དྲུག་པ་དང༌། དམར་ཆ་ཀཱ་ལི་དག་པས་ས་བཅུ་གཉིས་ཀྱི་དག་པས་སྐུ་གསུང་ཐུགས་ཀྱི་འཁོར་ལོའི་རྟེན་བརྟེན་པའི་ལྷ་ཚོགས་ཀྱང་ཆ་བཅུ་གཉིས་སུ་གནས་པ་སོགས་ཆེས་མང་དུ་འབྱུང་ངོ༌། །**ཚུལ་འདིར་བསམས་ནས་བྱང་ཆུབ་སེམས་ཉིད་ལ། །རྒྱལ་དང་རྒྱལ་སྲས་རྣམས་ཀྱིས་བསྔགས་མཛད་དོ། །ཅེས་བརྗོད་ན་དོན་གྱི་ཁོག་ཁྲོལ་བར་འགྱུར་རོ། །**

**ད་ནི་མཇུག་བསྡུས་ཏེ་བརྗོད་ན། མཉམ་མེད་བླ་མ་སྐྱོབ་པ་རིན་ཆེན་དཔལ། །གང་གི་དབོན་པོ་སྐྱེ་དགུ་ཐམས་ཅད་ཀྱི། །མིག་ལ་བདུད་རྩིའི་དགའ་སྟོན་འགྱེད་པ་པོ། །ཆོས་མིན་དྲི་མའི་ཕྱོགས་ལས་རྣམ་རྒྱལ་བ། །དམ་ཆོས་ཕྱག་རྒྱ་ཆེ་ཡི་དོན་གྱི་བརྒྱུད། །དམ་ཉམས་འདྲེས་ཁྱེར་བརྒྱུད་པས་མ་བསླད་པར། །གྲགས་པ་ཚད་མར་ལྡན་པའི་སྤྲུལ་སྐུ་ལས། །དོན་བཟང་ལེགས་བཤད་ཚིམ་པའི་མྱོང་བ་དེས། །རྗེ་བཙུན་ཁྱོད་ཞབས་དགུང་ལོ་བརྒྱར་འཚོ་ཞིང༌། །མཁའ་དང་མཉམ་པའི་སེམས་ཅན་མགོན་ཉིད་དུ། །མཉམ་མེད་འབྲི་ཁུང་དམ་ཆོས་འཁོར་ལོ་ཡིས། །སྐྱེ་དགུའི་སྙིང་མུན་སྐམ་པོར་བགྱིད་མཛད་གསོལ། །བདག་གིས་འདིར་འབད་དགེ་བ་གང་ཐོབ་ཀྱང༌། །རྗེ་བཙུན་ཁྱོད་ཀྱི་བཞེད་པ་གང་མཆིས་པ། །བསྟན་དང་འགྲོ་བའི་ཉེར་འཚོའི་གཞི་གང་ཡིན། །དེ་ཡི་ཆེད་དུ་བསྔོ་ལགས་དེར་འགྲུབ་ཤོག །ཞེས་བྱ་བ་འདི་ནི་ཀརྨ་པ་མི་བསྐྱེད་རྡོ་རྗེས་དབུར་སྟོད་ཐ་བ་ཁར་སྦྱར་བའོ། །**

བློ་ཡི་དྲི་ལ་སྐྱོན་ཅན་གྱིས། །རྣམ་མཁྱེན་ཉི་མ་མགོ་བྱེད་ལོ། །འབྲི་ཁུང་སྲིད་གསུམ་སྐྱོབ་བྱེད་ལ། །སྲིད་པ་འདི་པས་དགྲ་ལྟར་རྒོལ། །ཀྱེ་མ་དཔལ་ལྡན་དྭགས་བརྒྱུད་ཀྱི། །བསྟན་ལ་ཅོ་འདྲིའི་ངུད་མོ་ནི། །ཝ་སྐྱེས་བརྒྱལ་བཞིན་ལེན་པའི་ཚེ། །དཔལ་ཆེན་ཀརྨ་པ་དེ་ཡིས། །སེང་གེའི་སྒྲ་ཆེན་བསྒྲགས་པ་ལས། །ལེགས་སྤྱད་ཟླ་དང་བྲལ་བ་དེ། །འགྲོ་ཀུན་རྒྱལ་བ་འབྲི་ཁུང་པའི། །གོ་འཕང་མྱུར་དུ་འགྲུབ་ཕྱིར་བསྔོ། །ཞེས་གསུངས་བཞི་བཅུ་པའི་དོན་ཚིགས་སུ་བཅད་པར་བསྡེབས་པ་ལ་སླར་མཆན་བུ་འགོད་པ་པོའང་མི་བསྐྱོད་རྡོ་རྗེར་འབོད་པའི་ཀརྨ་པར་གྲགས་པ་རང་ཉིད་ཀྱིས་སོ། །བཀྲ་ཤིས་དཔལ་འབར་ཤེས་བྱ་མུན་སེལ་རྒྱན་དུ་ཤོག། །།

ཅེས་བྱ་བ་འདི་ནི་ཁོ་བོ་ཀརྨ་པ་མི་བསྐྱོད་རྡོ་རྗེས་རང་ལོ་སུམ་ཅུ་པར་མ་ག་དྷ་རྡོ་རྗེ་གདན་འབྲི་སེ་བ་བྱང་ཆུབ་ཀྱི་གླིང་དུ་རྒྱལ་བ་འབྲི་ཁུང་པའི་དབོན་པོ་ལ་དམ་ཆོས་དགོངས་པ་གཅིག་པ་རབ་ཏུ་རྒྱས་པར་འཆད་པ་ན། གསུང་བཞི་བཅུ་པ་འདི་ཚིགས་སུ་བཅད་པར་བསྡེབས་པ་ལས། ཕྱིས་རང་ལོ་བཞི་བཅུ་པར་བབ་པ་ན། རྒྱལ་བ་འབྲི་ཁུང་པ་དང་ཐམས་ཅད་མཁྱེན་པ་ཀརྨ་པ་སོགས་མཉམ་མེད་དྭགས་པོ་བཀའ་བརྒྱུད་ཀྱི་དགོངས་དོན་ཐམས་ཅད་དྲི་མ་མེད་པའི་སྙིང་གི་ཐིག་ལེར་རྗེ་བཙུན་སངས་རྒྱས་མཉན་པ་ཆེན་པོའི་བཀའ་དྲིན་ལས་ལེགས་པར་བསྩལ་བའི་མཐུ་ཐོབ་པས་ཡེ་ཤེས་ཀྱི་རྡོ་རྗེ་གཞན་དྲིང་ལ་མ་ལྟོས་པར་ཚིགས་སུ་བཅད་པ་དེ་དག་ལ་ཆེས་རྣམ་པར་དཔྱད་པའི་མཆན་འདི་ནི་དཔལ་ལྡན་ཟུལ་ཕུའི་ཆོས་གྲྭར་སྦྱར་བའི་དགེ་བས་འབྱུང་པོའི་ཚོགས་བདེ་བར་གྱུར་ཅིག །ཕྱི་མོ་གཉིས་དང་བསྟུན་ཅིང་ལེགས་པར་ཞུས་ཤིང་ཅུང་ཟད་སོམ་ཉིར་འདུག་པ་རྣམས་ལ་ཟེར་མཆན་དང་རྟགས་རེ་ཡོད་པས་སླར་ལེགས་པར་མཁས་པ་རྣམས་ཀྱི་དཔྱད་ཅིང་ཞུ་དག་ཞུས་ལགས། ཤུ་བྷཾ།། །།

༄༅། །ཨོཾ་སྭསྟི་སིདྡྷི་རསྟུ། དེང་འདིར་གསུང་རབ་རིན་ཆེན་འཕྲུལ་པར་དུ། །བཞེངས་དགེས་ལེགས་བྱས་འདིས་མཚོན་དུས་གསུམ་དུ། །བགྱིས་པའི་དགེ་ཚོགས་དྲི་མ་མེད་པ་རྣམས། །གཅིག་ཏུ་བསྡོམས་ཏེ་མཐུན་རྐྱེན་སྒྲུབ་རྣམས་དང༌། །བསྟན་པའི་སྦྱིན་བདག་ཚེ་རིང་འབྱོར་ལྡན་ཞིང༌། །མ་གྱུར་ནམ་མཁའི་མཐའ་མཉམ་འགྲོ་བ་ཀུན། །སྒྲིབ་གཉིས་བྱང་ཞིང་ཚོགས་གཉིས་མྱུར་རྫོགས་ཏེ། །བླ་མེད་རྣམ་གྲོལ་ཐོབ་པའི་རྒྱུ་རུ་བསྔོ། །བསྟན་འཛིན་དམ་པ་གང་ན་སུ་བཞུགས་རྣམས། །སྐུ་ཚེའི་རྐྱེན་གེགས་ཐ་དག་རབ་ཞི་ནས། །བསྟན་འགྲོའི་དོན་ཆེན་བླ་མེད་མཛད་བཞིན་དུ། །དམ་ཆོས་བདུད་རྩིའི་སྦྲང་ཆར་འབེབས་གྱུར་ཅིག །ཡངས་པའི་རྒྱལ་ཁམས་ཀུན་ཏུ་ལོ་ལེགས་ཤིང༌། །ནད་མུག་འཁྲུག་རྩོད་ཐམས་ཅད་ཞི་བ་དང༌། །མི་མཐུན་རྒུད་པའི་མིང་ཡང་མི་གྲགས་པར། །རྫོགས་ལྡན་དང་པོའི་ལང་ཚོ་འཆར་བར་ཤོག །དེའི་མཐུས་ཁ་བ་རིས་པའི་སྐྱེ་དགུའི་ཡིད། །རྣམ་དཀར་དགེ་བའི་ལས་ལ་ཕྱོགས་པ་དང༌། །མཐུན་རྐྱེན་ལེགས་ཚོགས་གོང་ནས་གོང་འཕེལ་ཏེ། །དམ་ཆོས་འཛིན་པའི་སྣོད་དུ་རུང་བར་ཤོག །འཇིག་རྟེན་དབང་ཕྱུག་ཕྱག་ན་པདྨོ་ཡི། །ཞབས་པད་བྷོ་ཊའི་ལྗོངས་འདིར་མྱུར་བཀོད་དེ། །ཞི་བསིལ་ཆོས་ཀྱི་བདུད་རྩིའི་ཟིལ་མངར་རོར། །ལོངས་སུ་སྤྱོད་པའི་སྐལ་བཟང་མྱུར་འཆར་ཤོག །ཁྱད་པར་བསྟན་པའི་སྙིང་པོ་སྒྲུབ་བརྒྱུད་ཀྱི། །རིང་ལུགས་དྲི་མེད་ས་ཆེན་ཡོངས་ཁྱབ་སྟེ། །བསྟན་པ་འཛིན་པའི་སྐྱེས་བུ་དམ་པ་རྣམས། །སྐུ་ཚེ་མི་འགྱུར་ཚེ་ལྷའི་ངོ་བོར་བརྟན། །ཕྲིན་ལས་མི་ཟད་ཉི་ཟླའི་འོད་དང་སྡེབ། །འདུས་ཚོགས་དགེ་འདུན་བགྲང་ཡས་རྒྱུ་སྐར་ལ། །ཟབ་རྒྱས་ཆོས་ཀྱི་གྲུ་ཆར་འབེབས་པར་ཤོག །ལྷ་རྣམས་མཁའ་ལ་ཤིས་པའི་གླུ་དབྱངས་ལེན། །འགྲོ་རྣམས་བདེ་ཞིང་སྐྱིད་པའི་ཡུན་དུ་འཚོ། །ཀླུ་རྣམས་དགའ་བས་ནོར་འཛིན་དབྱིག་གིས་བཀང༌། །མཐར་ཐུག་སངས་རྒྱས་ཡེ་ཤེས་ཐོབ་པར་ཤོག །ཅེས་པའང་ ༧ རྒྱལ་དབང་ཀརྨ་པ་ཨོ་རྒྱན་ཕྲིན་ལས་རྡོ་རྗེ་མཆོག་དགུང་གྲངས་བཅུ་གསུམ་སྟེང༌། འོག་མིན་མཚུར་ཕུའི་གདན་སར་ལྗགས་རྩོམ་གནང་བའི་རྟེན་གསུམ་གསར་བཞེངས་ཀྱི་དགེ་བསྔོའི་སྨོན་ཚིག་བྱིན་རླབས་ཅན་ནོ།། །།